
CORP 
(ŞI SUFLET) 
DE LITERĂ 


Uneori mi se întâmplă 
ca în loc de numele ţării mele 
să scriu sau să rostesc exclamatia !Ah! O fac 
cu mai mult sau mai putin suflet — exact cât încape 
în exclamaţia !Ah! (de dragoste sau durere 
uimire sau nedumerire 
satisfacţie sau uşoară putrefacție a poeziei patriotice). 
Exclam !Ah! poate şi din motivul că ţara mea 
mai că se află în lumea a treia, se zice (dar 
nu e, nu e la pământ; la pământ e deja 
lumea de apoi). Ţara mea care uneori e încă 
umilită — oarecine îi poate scrie numele cu literă 
mică, pentru că ea nu are cum se revolta. 
De fapt 
chiar de-ai scrie cu litere minuscule sua (statele unite 
etc.) ori rusia, nu te paşte pericolul de-a te pomeni 
cu vreun Tomahawk 
sau Soiuz-SS-20 pe masa de scris. Curaj 
poet român! Fii liber în scris 
în alegerea corpului de literă şi în 
exclamații. 


Leo BUTNARU 


Limba Română 


ITINERARE 
ALE IDENTITAȚII 
NOASTRE 


MARAMUREŞUL 
LA CHIŞINĂU 


Ediţia anului 2000 a sărbătorii 
“Limba noastră cea română” a 
urmat un făgaş axat atât pe evocarea 
cuceririlor noastre istorice, cât şi pe 
lucrul meticulos, neobservat la 
prima vedere, al tuturor celor ce 
muncesc în minele de aur ale 
limbii. Ultima zi a verii a venit nu 
numai cu hore pentru amatorii de 
distracţii — al căror număr, de altfel, 
se împuţinează, în tranziţia fără de 
sfârşit —, ci şi cu realizări, ce sunt 
rodul unor eforturi permanente, 
depuse în cadrul unor proiecte de 
perspectivă menite să învioreze 
peisajul cultural ai republicii. 

Dintre acestea fac parte dezve- 
lirea, pe Aleea Clasicilor Români, a 
bustului poetului pătimirii noastre, 
Octavian Goga, iucrările Saionului 
Naţional de Carte de la Biblioteca 
Naţională (31 august — 2 septembrie) 
cu participarea a circa 70 de edituri 
şi ale simpozionului “Corectitudine 
şi expresivitate în mass-media” 
organizat de Casa Limbii Române, 
lansarea, în Piaţa Marii Adunări 
Naţionale, a Ediţiei speciale a 
revistei “Limba Română” (nr. 3-5, 
2000) cu genericui “Partea de cer 
numită Maramureş”, recitalul de 
poezie susţinut de actorii lon Cara- 
mitru, Valeria Seciu şi luliu-Ovidiu 
Moldovan, ce a avut loc ia Teatrul 
“Mihai Eminescu” ş.a. 

În anul acesta, mai mult ca ori- 
când, accentul sărbătorii s-a depla- 
sat din zona fastului lozincard spre 
cea a actului cultural de calitate. 


Asemeni bisericilor sale cu 
turlele avântate spre cer, Maramu- 
reşul reprezintă partea noastră de 
suflet, neostoit, aprig, avid de 
libertate. Maramureşul este dorinţa 
comună de a trece dincolo de limitele 
cuminţi ale vizibilului, de a atinge 
divinitatea, de a căuta şi a găsi şansa 
> unică, sigură, eternă — de supra- 
vieţuire. 

Raportat la memoria generațiilor, 
Maramureşul a rămas pentru Basa- 
rabia, o perioadă mult prea îndelun- 
gată, o ţară de legendă. A rămas, şi 
rămâne încă, pentru mulţi dintre noi 
o enigmă, a cărei dezlegare o poartă 
fiecare în sine. 

Ediţia specială a revistei “Limba 
Română” (nr. 3-5, 2000) dedicată 
Maramureşului este o reîntoarcere la 
propriile noastre origini, o încercare 
de redobândire a unei memorii 
ancestrale, o plonjare într-un timp care 
pentru multe popoare a apus demult 
sau nici n-a existat. 

Această frumoasă intenţie a 
revistei simbolizează o nouă des- 
cindere a maramureşenilor, de aceas- 
tă dată culturală şi sentimentală, în 
Basarabia. Mesajul este simplu, 
asemeni 'uimitoarelor versuri de 
colindă: “Larg deschideţi poarta 
sufletelor voastre...”. 

Nu ştiu dacă incursiunea în 
lumea reală a maramureşenilor des- 
tramă sau amplifică aerul.de poveste, 
de minune, cert este însă că incită 
curiozitatea, trezeşte nevoia firească 
de a-i cunoaşte pe aceşti oameni 
care, precum spune japonezul Minoru 
Nambara, “Ai sentimentul că au venit 
direct din cer în Maramureş”. 

Redescoperirea reciprocă a 
acestor două provincii cu rădăcinile 
strâns împletite în pământul comun 
al strămoşilor, sesizarea afinităților, 
mult prea elocvente, între caracterele 
basarabenilor şi ale maramureşenilor, 
regăsirea aceloraşi expresii, accente, 
trăiri, a aceluiaşi fel de a fi şi de a 
gândi au un impact deosebit de 
profund asupra ambelor părti. 

O dovadă în acest sens a fost 
prezenţa la Chişinău, cu ocazia 
lansării Ediţiei speciale a revistei 
“Limba Română”, lansare inclusă în 

programul sărbătorii “Limba noastră 
cea română” din 31 august 2000, a 
unei delegații oficiale din Baia Mare 
compusă din: Gheorghe Mihai Bârlea, 
prefectul judeţului Maramureş, Pamfil 
Bercean, vicepreşedinte al Consiliului 
judeţean, prof. univ. dr. Nicolae 
Felecan, Traian Moldovan, consilier 
şef al Inspectoratului pentru Cultură, 
Gheorghe Pârja, redactor-şef adjunct 
al ziarului “Graiul Maramureşului”, 
Dumitru luga, Nicolae Scheianu, dr. 
Mihai Dăncuş, directorul Muzeului 
maramureşean din Sighetu Marmaţiei, 
lon Ardeleanu-Pruncu, directorul Şcolii 
de artă din Sighetu Marmaţiei, Teodor 
Ardelean, Nicolae Remetan, directorul 
revistei “România-km 0”, Vasile Morar, 
Mircea Pop, conducător al vestitului 
grup etnofolcloric “Transilvania”. 

După cum a fost şi firesc, 
oaspeţii au vizitat mai întâi Casa 
Limbii Române unde au avut o întâlnire 
cu colegiul de redacţie al revistei 
“Limba Română”. Delegaţia maramu- 
reşeană s-a aflat apoi în vizită la 
Primăria Municipiului Chişinău. DI 
Serafim Urecheanu, Primar General, 
le-a vorbit oaspeților despre situaţia 
socială şi economică a capitalei. Tot 
aici s-au discutat unele proiecte în 
vederea impulsionării relaţiilor dintre 
România şi Republica Moldova, 
accentul punându-se pe diversificarea 
şi aprofundarea legăturilor reciproc 
avantajoase. in cadrul întâlnirii de la 
Primărie a fost susţinută ideea 
construirii unei biserici maramureşene 
în preajma Casei Limbii Române, pe 
osemintele jertfelor staliniste şi care 
urmează să devină o biserică a unirii 
şi a reconcilierii în Basarabia. 

Evenimentul central s-a produs 
însă în Piaţa Marii Adunări Naţionale, 
unde a avut loc lansarea propriu-zisă 
a revistei şi unde, invitaţi şi gazde, 
au avut parte de un spectacol de zile 
mari. 

Publicul chişinăuian a fost 
salutat de: dl Alexandru Bantoş, re- 
dactor-şef al revistei “Limba Română”, 
director al Casei Limbii Române, 
di Gheorghe Mihai Bârlea, prefect de 
Maramureş, d! Mihai Dăncuş, direc- 
torul Muzeului Maramureşului din 
Sighetu Marmaţiei, di Teodor Arde- 
leanu, consilier judeţean Mara- 


mureş, dl Valeriu Rusu, directorul 
Departamentului de Lingvistică 
Comparată şi Română de la Uni- 
versitatea Aix-en-Provence, Franţa, 
preşedintele de onoare al Casei Limbii 
Române, dl lon Ungureanu, vice- 
preşedinte al Fundaţiei Culturale 
Române ş.a. 

Vorbitorii au apreciat acest 
număr de revistă consacrat în între- 
gime unei provincii care a avut şi are 
semnificaţii deosebite pentru destinul 
neamului românesc. Teodor Ardeleanu 
a numit această Ediţie “un capitol de 
istorie” realizat într-o colaborare 
fructuoasă dintre intelectualii basa- 
rabeni şi maramureşeni. 

“Mă bucur să văd în Basarabia 
această aplecare spre limba română. 
Aduc mulţumiri publicaţiei “Limba 
Română”, care a iniţiat un neobişnuit 
itinerar al identităţii românilor”, a 
menţionat Mihai Dăncuş. 

S-a subliniat, de asemenea, 
importanţa acestei apariții editoriale, 
în special, şi a unor ediţii similare 
viitoare, ce ar pune în lumină valorile 
spirituale şi culturale din alte zone 
geografice populate de români şi care 
conservă uimitorul har românesc 
numit persistenţă. 

Dar cel mai convingător şi mai 
expresiv discurs, cel mai înflăcărat 
omagiu adus limbii române şi purtă- 
torilor ei din Basarabia au fost 
cântecele şi dansurile maramureşene 
care au inundat, cuceritoare, pline de 
dor, nestăvilite, sufletele afiate parcă 
în aşteptarea unui miracol. 

Această fuziune, această re- 
ceptare nemijlocită şi necondiționată 
a unui mesaj încifrat în undulirile unei 
melodii sau în ritmul sacadat al unui 
dans, ce vin parcă din adâncurile 
propriului eu, urmând o lege a firii, 
devin o dovadă, un argument defi- 
nitoriu, de netăgăduit. 


ilinca ROŞCA 


Limba Română 


LIMBA NOASTRĂ 
CEA DE TOATE ZILELE 


De la 1989 încoace peisajul 
lingvistic de la noi s-a schimbat mult. 
Fireşte, spre bine. Destul de des, cu 
diferite ocazii — cenacluri, lansări de 
carte, vernisaje, jubilee —, poţi avea 
şansa aflării într-un mediu elevat, în 
care, în afară de idei şi gânduri 
originale, auzi o limbă românească 
perfectă. 

Surprize plăcute ne oferă presa, 
micul ecran, radioul. Foarte multă 
lume, luând în mâini un ziar, conectând 
un post de televiziune sau de radio, 
nu-şi mai pune întrebarea: este dintr-o 
parte sau din alta a Prutului? Altceva 
e că unele dintre acestea, cu viză de 
reşedinţă la Chişinău, parcă dorind cu 
tot dinadinsul să-şi arate însemnele 
epocii apuse, insistă în greşeli, nu se 
îngrijesc de corectitudinea celor scrise 
sau vorbite. Ni se va spune că 
accentul e deplasat pe evenimentul 
frust, pe sensul lui etc. Dar se ştie că 
un limbaj infect, o cunoaştere slabă a 
gramaticii nasc dubii şi confuzii, 
resping potenţialul cititor, telespec- 
tator, radioascultător. 

Nu este un secret faptul că cei 
mai sensibili detectori în acest sens 
sunt lingviştii. Ei, cunoscând normele, 
fiind la curent cu cercetările de ultimă 
oră în domeniul limbii române, care 
este un organism viu în dezvoltare 
continuă, simt toată amărăciunea 
lunecării în arbitrar, în aproximativ. Or, 
limba ca orice altă ştiinţă îşi are rigorile 
sale şi nu admite incompetenta din 
care se nasc monștrii bâlbâielii. 

Această stare de lucruri i-a 
determinat pe lingviştii de seamă din 
republică să accepte invitaţia Casei 
Limbii Române de a participa cu 
comunicări la Simpozionul Corec- 
titudine *şi expresivitate în mass- 
media programat pentru 29 august 
2000. Pe parcursul acestui for ştiinţific 
cu un pronunțat caracter practic au 
fost luate în dezbatere mai multe 
aspecte ale limbii române vorbite şi 


scrise: respectarea normelor limbii 
literare (acad. Silviu Berejan), corecti- 
tudinea lingvistică (acad. Anatol 
Ciobanu), utilizarea adecvată a 
neologismelor (dr. lon Ciocanu), 
obsesia calcurilor (conf. dr. Irina 
Condrea), reglementarea onomasticii 
(dr. Maria Cosniceanu), scrierea şi 
pronunțarea corectă a numelor străine 
(Vlad Pohilă) ş.a. 

Cu un cuvânt de salut s-a 
adresat celor prezenţi dl acad. 
Nicolae Corlăteanu, patriarhul ling- 
visticii din Republica Moldova, cel 
care în anii 60 pentru prima dată la 
noi a formulat problema cultivării 
limbii. 

Fiecare comunicare a fost 
însoțită de ample dezbateri, în sală 
fiind prezenţi specialişti de la institu- 
tiile de învățământ superior din 
republică, de la Institutul de Ling- 
vistică al Academiei de Ştiinţe a R.M., 
reprezentanţi ai unor publicaţii, posturi 
de radio şi televiziune. 

Pentru o desfăşurare echilibrată 
a lucrărilor simpozionului, din start s-a 
convenit să nu se nominalizeze 
sursele greşelilor, important fiind 
fenomenul în sine, mai bine zis 
stârpirea lui. Cu toate acestea, 
rândurile ziariştilor sosiți — nu la 
“execuţie”, ci la o discuţie colegială — 
nu erau prea compacte, o parte dintre 
ei preferând să lucreze pe vechi, 
nestânjenindu-i faptul că se întâmplă 
să tirajeze poticneli strigătoare la cer. 


kk k 


În aceeaşi ordine de idei se 
înscrie lansarea volumului Punc- 
tuaţia limbii române (ediţia a II-a, 
Editura Universitas, Chişinău, 2000) 
semnat de profesorul universitar 
Anatol Ciobanu. care de asemenea a 
fost găzduită de Centrul de Cultură şi 
Asistenţă Didactică al municipiului 
Chişinău. Vorbitorii — preşedintele de 
onoare al Casei Limbii Române, prof. 
V. Rusu (Aix-en-Provence), Primarul 
General al mun. Chişinău, dl Serafim 
Urecheanu, parlamentarul Vasile 
Spinei, ataşatul cultural al Ambasadei 
României în Moldova, scriitorul Nichita 
Danilov, dr. Vasile Melnic, dr. Ilon Cio- 
canu, dr. lrina Condrea, dr. Maria 

Cosniceanu, dr. Gheorghe Colţun, 
poeții Grigore Vieru, lon Hadârcă, 
lulian Filip, Vasile Romanciuc, 
redactorul cărții, dna Eugenia Proca, 
ziariştii Vlad Pohilă, Veaceslav Guţu 
ş.a. — au remarcat oportunitatea 
acestei apariţii editoriale, necesitatea 
ei stringentă atât pentru procesul de 
învățământ din şcolile de toate 
gradele din republică, cât şi pentru 
publicul larg. 

S-a menţionat că după anul 1989 
s-au schimbat înseşi normele de 
utilizare a semnelor de punctuație. Din 
această cauză un spaţiu vast este 
rezervat în lucrare aspectului aplicativ 
şi exemplelor de nerespectare a 
normelor de punctuatie în vigoare. Nu 
au lipsit nici notele critice, ele, de fapt, 
reducându-se la observaţii ce ţin de 
îngrijirea textului. 

Autorul cărții a fost felicitat 
călduros de către cei care au luat 
cuvântul, inclusiv de colegii de la 
Catedra de Lingvistică Română, 
Generală şi Romanică a Universităţii 
de Stat din Moldova. 


kkk 


“Un poet întemnitat/ scrie versuri 
libere”... Sunt rânduri având amploarea 
unui manifest poetic şi pot servi drept 
carte de vizită pentru volumul bilingv 
Un ochi/Un oeil de Vasile Romanciuc 
(Editura Libertas, Ploieşti, 2000) pe 
care încă nu se uscase vopseaua 
tipografică în momentul când fusese 


adus de Valeriu Rusu (antologatorul : 


şi prefațatorul) şi de ploieşteanul 
Constantin Manolache (îngrijitorul 
ediţiei, în colaborare cu Estelle Variot, 
Aix-en-Provence) la premiera edito- 
rială de la Casa Limbii Române. Cartea 
a apărut în prestigioasa colecţie Ginta 
Latină şi include poeme mai vechi şi 
mai noi, însoțite de traducerea lor în 


limba franceză, realizată de tinerii 


traducători de la Universitatea Pro- 
vence din Aix-en-Provence: Estelle 
Variot, Tania Mendez, Magali Chap- 
pat, Anne-Marie Ricci ş.a. 

Este uimitoare şi impresionantă 
sincronizarea spirituală a studenților 
francezi cu poetul chişinăuian — lucid, 
meditativ, aflat într-un proces de 
permanentă autodepăşire. 


Este surprinzător gestul edito- 
rilor de a scoate versurile libere din 
temnita sertarului mesei de scris. 

Un portret inedit al poetului este 
schițat de prof. Valeriu Rusu în 
cuvântul înainte intitulat Omagiu lui 
Vasile Romanciuc. Caldele culori 
basarabene amestecate cu luminoasa 
paletă provensală ni-l prezintă pe 
autorul Busuiocului altfel decât îl 
ştiam până acum. 

“Tăcea, vorbea puţin...” Poate 
anume atunci izvodea, punând la- 
crimă lângă lacrimă, cutremurătorul 
text: “Tot mai mică, mai tăcută / E 
măicuţa mea bătrână — / E acum cât 
o sămânță / Ce se uită în ţărână.// O 
sămânță e şi — Doamne! — / Eu mă 
rog întâia dată / Să-ntârzie primăvara, / 
Să nu-nceapă semănatul...” (Să- 
ntârzie primăvara). Poate anume 
atunci îşi formula dorinţa: “mi-ar fi 
plăcut să fiu un cuvânt / de care să le. 
fie dor / celorlalte cuvinte”. Or, Vasile 
Romanciuc este un poet de a cărei 
poezie le este dor celorlalţi poeți. 

La lansarea volumului, ce a 
avut loc în ajunul sărbătorii de la 31 
august, au venit să-l felicite pe autor 
poeţii Grigore Vieru, lon Hadârcă, 
lulian Filip, Nichita Danilov, Vasile 
Spinei, lanoş Ţurcanu, Leo Bordeianu 
ş.a. Au venit să ia o gură de libertate. 

Atmosfera de vibratie intelec- 
tuală, caracteristică, de altfel, tuturor 
acțiunilor culturale organizate la Casa 
Limbii Române, a sporit semnificaţiile 
gestului Primarului General al Muni- 
cipiului Chişinău, dl Serafim Ure- 
cheanu, care a înmânat diploma de 
Cetăţean de onoare al municipiului 
Chişinău distinsului pedagog şi om de 
cultură, profesorului Valeriu Rusu, 
director de Departament la Universi- 
tatea Provence din Aix-en-Provence. 
Astfel, a fost “legitimată” întoarcerea 
“acasă” a unui credincios fiu al 
Basarabiei, unul dintre fondatorii 


“Casei Limbii Române şi ai Centrului 


Academic internaţional Eminescu de 
la Chişinău. 


Leo BORDEIANU 

“NEAMUL TREBUIE 
SĂ NE VEGHEZE 
ŞI SĂ NE LUMINEZE 
___ NECONTENIT 
GÂNDUL, FAPTA...” 


DIALOG: 
ALEXANDRU BANTOŞ — 
VALERIU RUSU 


- Propun să începem acest dia- 
log făcând referință mai întâi la patria 
Dvs. adoptivă — Franţa. Ce înseamnă 
Franţa văzută din interior? Cum 
sunt francezii, cum v-a acceptat 
(cum aţi acceptat!) societatea 
franceză? 

- Franţa, patria mea adoptivă, s-a 
insinuat în inima şi în conştiinţa mea, 
demult, prin lecturile şi cultura pe care 
mi le realizam de-a lungul anilor, — ce 
ani!: Liceul “Mihai Viteazul” din 
Bucureşti, 1946-1953, Facultatea de 
Litere din Bucureşti, 1953-1958! — cu 
plăcere, dar cu cât efort, cu câtă grijă. 
Profesorii mei de la liceu, Octav 
Şulutiu, Vasile Florescu au fost repere 
de ştiinţă şi de frumuseţe morală 
sigure în această ascensiune. La 
Facultate, aceste repere au fost 
profesorii Al. Rosetti, B. Cazacu. lar 
din 1958, până astăzi, “lupta” (sau 
concurența, cum vreţi să-i spuneţi) 
surdă, nemărturisită a continuat cu cel 
de-al doilea stâlp al casei noastre, 
ardeleanca Aurelia, împătimită pentru 
totdeauna de Prinţul de la Ipotești! 

Prima dată am călcat pe pământul 
Franţei în 1964, pentru a participa la 
un Seminar de lingvistică aplicată la 
Besangon, apoi, în 1965 la Toulouse, 
cu o bursă pe lângă profesorul Jean 
Séguy, unde am început să redactez 
teza mea de doctorat, consacrată 
graiurilor din nord-vestul Olteniei, pe 
care aveam s-o susţin, sub condu- 
cerea lui Al. Rosetti în 1969 la Centrul 
de fonetică şi dialectologie al Aca- 
demiei, cu peregrinări — obligatorii 
întotdeauna — prin mirificul Paris. 


Limba Română 


VALERIU RUSU 


este unul dintre puținii fii ai acestui 
pământ care, peregrinând prin lume, nu 
a'risipit— pe drumurile întortocheate şi 
pe toboganul deopotrivă imperturbabil 
şi implacabil al timpului —, ci, din con- 
tra, a îngrijit şi a crescut în suflet 
imaginea Patriei sale. Cineva ar putea 
presupune că aceasta s-a întâmplat 
pentru că dumnealui toată viaţa s-a 
ocupat de problemele limbii române 
care, de fapt, este patria noastră 
primară. Mai este însă ceva la mijloc. 

Poate cuvântul DOR de ale cărui 
valențe este preocupat maestrul? Cu 
atât mai mult cu cât încearcă să-l 
apropie de inimile tinerilor din ţara lui 
Honoré de Balzac şi Albert Camus. 
Poate căutarea propriei identități şi a 
identității noastre colective, căutare ce 
s-a fructificat în editarea manualelor 
pentru alolingvi Limba română. Cuvinte 
şi imagini (în colaborare cu Romaniţa 
Mattei-Rusu), Limba română. Limbă, 
literatură, civilizație şi a volumului 
bilingv Echos poétiques de Bessarabie? 
Poate pătrunderea adevărului biblic pe 
care îlevoca în 1997, cu ocazia primirii, — 
la U.L.I.M. — a diplomei Magna cum 
laude, adevăr ce ţine de “întoarcerea 
țărânei în pământ”? 

Oricum, Valeriu Rusu, sosind acasă 
după o despărțire de 50 de ani, rămâne 
mereu alături de noi. Este ctitor şi 
preşedinte de onoare al Casei Limbii 
Române, ctitor al Centrului Academic 
Internaţional Eminescu, membru al 
Colegiului de redacție al revistei“Limba 
Română”, Cetăţean de Onoare al muni- 
cipiului Chişinău... 

Frate Valeriu! În toamna când 
împliniti 65 de ani, noi, prietenii şi 
admiratorii Dumneavoastră de la 
Chişinău, vă dorim sănătate, viaţă 
lungă, energie inepuizabilă, răbdare, 
putere de a scruta şi de a scurta 
distanţele dintre sufletele noastre! 


Ancuensăni, Valeria Rausa 

Abia în 1970 am reuşit să plec în 
calitate de lector de limba română la 
Universitatea Provence din Aix-en- 
Provence (post transformat de fran- 
cezi în “maître de conférences”, pro- 
babil ca o recunoaştere a meritelor 
mele profesionale), unde am rămas 
până în 1974. Apoi m-am întors în țară, 
deşi îndemnurile să rămân nu au 
lipsit. Dar faza romantică, a datoriei 
față de Țară, a fost mai puternică. Ce 
am găsit la Centrul de fonetică şi 
dialectologie al Academiei, trecut, 
abuziv, peste puțin timp, la Consiliul 
Culturii şi Educaţiei Socialiste, sub 
influenţa revoluţiei culturale cu care 
Nicolae Ceauşescu se întorsese din 
China, este altă poveste (tristă, pe 
care am suportat-o, numai eu ştiu 
cum, până în 1987, septembrie 8, 
când toți trei, Aurelia, Romaniţa şi cu 
mine, am luat marea şi atât de grava 
decizie: plecarea cu orice preţ în 
Franţa — prilejul a fost un Colocviu 
internaţional de dialectologie italiană 
la Nicosia, în Sicilia. 

Aurelia şi Romaniţa vor răbda (cu 
ce preț, cu ce umilințe, cu ce “pe- 
depse”, pentru care nici până astăzi, 
la peste 10 ani, nimeni nu a găsit un 
cuvânt de împăcare!) până în februarie 
1990, când, într-adevăr liberi, ne-am 
putut revedea pe aeroportul Orly din 
Paris. Dar aceasta este o altă istorie, 
prea lungă şi prea dureroasă încă 
pentru a fi povestită acum... 

In septembrie 1987 am ajuns la 
Aix-en-Provence, unde preşedinte al 
Universităţii Provence era bunul şi 
fidelul nostru prieten, profesorul Jean- 
Claude Bouvier. Astfel am cunoscut-o 
şi pe distinsa sa soție, Bernadette. 

La 52 de ani am reînceput viaţa 
universitară şi academică... de la 
început: lector, maître de langues, 
maître de conférences, profesor titu- 
lar cu o catedră de “limbă, civili- 
zație şi lingvistică românească”, 
creată printr-un decret al Preşedintelui 
Franței, domnul Jacques Chirac, şi 
director al Departamentului de lingvis- 
tică comparată a limbilor romanice şi 
română, membru al Academiei de 
Ştiinţe, Agricultură, Litere şi Arte din 
Aix-en-Provence etc. 

Am obținut totul prin muncă, 
muncă cinstită la care, cu toată 
modestia, adaug un cuvânt atât de 
profund: dăruire, demonstrând că am 
ce da, că am ce oferi tineretului stu- 


dios francez, că reprezint o cultură cu 
o tradiţie veche şi demnă în toate 
încercările Istoriei. 

M-am gândit la început să răspund 
succint la această întrebare cu ce a 
spus, la sfârşitul secolului trecut, 
Badea Cârţan din Mărginimea Sibiu- 
lui, ajuns şi în fața jurnaliştilor din 
Paris, în peregrinările sale... genealo- 
gice, căutându-l pe cel de-al doilea 
“tată” al poporului român, pe bădica 
Traian. 

Cândi s-a pus întrebarea cum sunt 
francezii, Badea Cârţan a răspuns, 
fără să stea mult pe gânduri: “De, se 
poartă frumos, că-s fraţii noştri!”. 

Dar când a fost întrebat cum i se 
par franţuzoaicele, mărgineanul nostru 
a simţit toată eleganța, distincţia, dar 
şi persuasiunea franceză... şi a găsit 
cel mai nimerit şi diplomatic răspuns 
în experiența sa milenară de păstor, 
din tată-n fiu: “Apoi de, franțuzoaica 
este frumoasă şi mândră ca oaia mea 
care a fătat doi miei într-un an!. 

O ţară cu tradiţia şi prestigiul 
Franţei nu te “acceptă”, şi asta din 
orgoliu, din mândrie. Şi-apoi dacă m-ar 
“accepta”, ar fi un gest caritabil, să 
zicem chiar de milă. Franţa trebuie 
cucerită ca pe o amantă mult dorită, 
care este conştientă de valoarea ei. 
Şi, ca gest nobil, ea te recunoaşte şi 
te consideră “al ei”. Şi îmi permit o 
remarcă hrănită de experienţa mea cu 
conaționalii care vin de vreo câţiva ani 
în Franţa: nu vei fi niciodată “accep- 
tat” în această țară afişând, chiar din 
clipa în care i-ai călcat pragul, am 
de a face bani, de a te înavuti.. 
orice preţ. 

— Ce calități totuşi trebuie să 
aibă un profesor român (şi de 
limba română) aflat cu serviciul în 
Franţa? Ce preţuieşte mai mult 
studentul, francezul în general? 

— Profesorul de limba română în 
Franţa trebuie să fie un mesager al 
Culturii şi Civilizației, două aspecte 
în care avem cu prisosinţă ce da, 
astăzi, şi altor popoare, chiar din țări 
cu o veche şi bogată tradiţie culturală: 
satul, ca matrice stilistică a întregii 
creații savante şi populare, cum 
spunea Lucian Blaga, şi poezia 
(lirică, în primul rând), ca expresia 
cea mai fidelă şi profundă a sufletului 
unui neam, cum afirma Ovid Densu- 
sianu. Am văzut trecând, pe la 
catedra mea, lectori trimişi din 

Limba Română 


România -— lingvişti să zicem res- 
pectabili — dar seci, ancoraţi în 
dilemele lor lingvistice: â sau î, 
luptându-se, prin aceasta, pentru un 
fotoliu la Academia Română! Cum au 
venit, aşa au trecut... şi, vorba lui 
Eminescu, “se făcură toţi o apă şi un 
pământ”. N-au lăsat un semn de viaţă 
culturală autentic românească, la 
umbra măslinilor, migdalilor, lămâilor 
şi viței de vie de pe pământul 
Provenţei, în inimile tinerilor studenți 
francezi. Să nu uităm că limba este 
un tezaur, profund şi semnificativ, al 
întregii experienţe de viaţă a unui 
popor, nu este un simplu mesager al 
culturii, ci cultura însăşi, în toată 
varietatea şi bogăţia ei. 

Nici unul dintre aceşti lectori nu a 
venit cu o iniţiativă interesantă, 
realizabilă... şi nimeni nu i-a împie- 
dicat, nu i-a descurajat. Toţi, parcă, 
aşteptau aceleaşi “indicaţii superioare 
de sus”. 

Vai, cât trebuie să ne mai spălăm 
capetele de zgura depusă timp de o 
jumătate de secol de totalitarismul 
comunist! 

Mai ales la limbile care nu au în 
spate, vorba unui lingvist german, “un 
stat puternic şi bogat, o armată puter- 
nică etc.”, studenții francezi deschid 

„uşa sălii, vin la cursurile profesorului 
respectiv, stau o oră-două şi dacă au 
ceva interesant de aflat, dacă profe- 
sorul îi cucereşte, rămân, dacă nu, 
pleacă în căutarea unei alte limbi şi 
culturi. 

— Aflându-ne în Aix-en-Pro- 
vence, ne-am convins că lecţiile 
Dumneavoastră sunt frecventate de 
mulți, foarte mulţi studenţi, dovadă 
că sunteți prețuit şi chiar admirat. 
Am vrea să vă întrebăm, domnule 
profesor, la cine a făcut “şcoală” 
pedagogul, omul de ştiinţă Valeriu 
Rusu? , 

— Primii mei dascăli au fost părinții, 
Vasile din Sauca şi Daria din Niorcanii 
Sorocii, în buna tradiţie a familiilor 
româneşti. Mama şi-a asumat “partea 
leului”, adică totul, cum zice poetul 
Vasile Romanciuc, căci din copilărie 
îmi spunea mereu să mă fac profesor 
de română! Pe fratele Vadim l-a 
îndemnat să fie inginer agronom 
(specialitatea viticultură!), ...adică pe 
partea tatei, absolvent al “şcolii 
inferioare de agricultură” (din Dondu- 
şeni), cu care se mândrea tare, 


devenit, la absolvirea şcolii, agent de 
cultura tutunului! Am pomenit deja 
câțiva “maeştri” pe care i-am avut la 
liceu şi facultate. Aş vrea să mai men- 
ţionez două categorii de profesori: 
profesori la disciplini diferite, dar care 
mi-au rămas până astăzi vii în 
memorie, prin ținuta lor ştiinţifică şi 
morală: Claudian Virgil — matematică, 
directorul Liceului “Mihai Viteazul”, 
Dabija — ştiinţe naturale, Vicol — limba 
franceză, dna Apostolescu — limba 
română, Turianu — istorie, Potolea — 
muzică şi, de ce nu, Cioflec — lucru 
manual. La facultate, afară de Rosetti 
şi Cazacu, l-aş aminti, totuşi, pe lorgu 
lordan, care, pe o lucrare de analiză 
stilistică a nuvelei Sultănica de Barbu 
Delavrancea, a notat: “Lucrare bine 
făcută şi, mai ales, bine scrisă”. Din 
partea autorului Stilisticii limbii române 
nu era chiar aşa de rău! Dar ce echipă 
de profesori am avut la Facultatea de 
Litere... tot unul şi unul, impuşi de 
partid, şi care nu aveau nimic comun 
nici cu filologia (unul dentist, altul 
inginer constructor, altul nimic...) şi 
nici cu spiritualitatea românească: 
|. Vitner, Mitu Grosu, Ov. S. Crohmăl- 
niceanu, Vicu Mândra etc., în timp ce 
G. Călinescu, D. Murăraşu, Tache 
Papahagi erau daţi afară şi total 
marginalizaţi în cultura românească. 
Centrul de fonetică şi dialectologie 
al Academiei, condus de A. Rosetti 
şi B. Cazacu, la care am fost încadrat 
de la absolvire — 1958 (nu fără 
dificultăţi, căci şeful serviciului per- 
sonal descoperise că sunt basara- 
bean, deci nedemn să fiu cercetător, 
şi voia să mă încadreze, în conse- 
cință, ca bibliotecar; în faţa mea, 
iorgu lordan, pe atunci vicepreşedinte 
al Academiei, a telefonat la serviciul 
personal: “Şi ce dacă e basarabean, 
e băiat bun, să-l încadrezi cerce- 
tător!”). Am lucrat aici până în 1987 
când am plecat în Franţa. Mi-a fost 
adevărată şcoală într-ale ştiinţei 
(dialectologie, dar şi fonetică, istoria 
limbii române, limba literară). 
` Primele anchete dialectale le-am 
realizat în zona viitorului lac de 
acumulare de la Bicaz: Poiana 
Largului, Hangu, Durău etc., în 
vederea elaborării Monografiei acestei 
zone. Apoi alte anchete — sute de 
deplasări — în toate zonele româneşti 
şi, mai ales, ani în şir petrecuţi pe 
teren pentru pregătirea, în colaborare 

cu câțiva colegi, a Noului Atias Ling- 
vistic român pe regiuni. Oltenia (5 
volume publicate, premiul “T. Cipariu” 
al Academiei în 1972) şi Muntenia şi 
Dobrogea (2 volume publicate). Satul 
românesc, în variata şi bogata sa 
înfăţişare — din Transilvania în 
Moldova, Muntenia, Oltenia sau Banat 
şi Maramureş —, realităţile sale 
tradiţionale, cuminţi, aşezate, în 
domeniul graiului, folclorului şi 
etnografiei — această întreită ghirlan- 
dă întreţinută de şcoala “Ovid Densu- 
sianu” de la Bucureşti (prin Tache 
Papahagi, Al. Rosetti, B. Cazacu) — 
şi ţăranul — în tragica sa existență 
de după război, secetă, colectivi- 
zare —, îmi asigură, până astăzi, când 
sunt la catedră, acea superioritate, 
linişte didactică şi morală. Aş zice 
chiar, că am o lume întreagă de 
pezentat, de povestit tinerilor studenţi 
(mai ales când aceştia suni şi 
francezi, care nu au văzut un sat cât 
de cât autentic). 

Niciodată nu mi s-a întâmplat să-mi 
rămână 5-10 minute din ora de curs 
şi să nu am.ce spune! Din toate 
colţurile ţării, ţăranii îmi ofereau 
substanţă pentru reflecții şi prezentări 
semnificative de date ştiinţifice şi de 
experienţe umane. 

Şi apoi — şi nu neapărat în ultimul 
rând, cum îi plasez acum, din întâm- 
plare — studenţii; cei care mă ascultă 
de ani şi ani, mi-au fost interlocutori 
şi, în cele mai bune cazuri, şi 
colaboratori în activitatea științifică 
şi universitară. 

Este suficient să menţionez o 
bună parte din cărţile publicate de 
mine în Franţa sau aiurea: Petite 
anthologie de poesie roumaine 
moderne, Editura Minerva, 1976; 
Eloge du vilage roumain, Editure de 
'Aube, 1990; M. Eminescu — Antho- 
logie bilingue, Publication de 
l'Universite de Provence, 1990; 
Echos poétiques de Bessarabie, 
Editura Ştiinţa, Chişinău, 1998; Dia- 
logue cultural Paris — Bucarest. 
Letres adresees par Al. Rosetti à Ta- 
che Papahagi, Sap, 1995 etc., a fost 
realizată cu concursul studenţilor mei, 
fiecare semnând contribuţia concretă 
la pregătirea volumului respectiv. 

- Când aţi publicat primul articol 
ştiinţific şi ce temă avea, când s-au 
profilat calităţile Dvs. pedagogice? 


-ria, informaţia şi... 


— Primul meu articol a fost For- 
mule de adresare în limba română, 
publicat în revista Academiei “Limba 
Română”, 1/1959, republicat în “Re- 
vue Roumaine de Linguistique”, 2/ 
1959. De atunci, sute şi sute de pagini 
s-au adunat, când mai luminate, când 
mai mediocre, după cum era mate- 
inspiraţia. 

Practica pedagogică, în calitate de 
student, am făcut-o, ţinând câteva 
lecţii, la Liceul “Sfântul Sava” (unde 
începusem, în 1946, studiile liceale, 
mutându-mă, apoi, din motive finan- 
ciare, la Liceul “Mihai Viteazul”, unde, 
fiind deja fratele meu Vadim, bene- 
ficiam de 50% reducere din taxe şi 
unde, peste ani, îşi va face studiile şi 
Romaniţa). 

Apoi, când s-a ivit o situaţie 
favorabilă, am început, pe lângă 
funcţia de cercetător la Academie, să 
lucrez şi ca asistent la Catedra de 
Limba Română din Bucureşti, ţinând 
seminarul de dialectologie la cursul 
lui B. Cazacu şi seminarul de istoria 
limbii române la cursul lui Al. Rosetti. 

— Care este cartea, lucrarea, 
acţiunea care vă reprezintă? 

— Ştiu eu? Greu să aleg, ca orice 
părinte care ţine, trebuie să ţină, 
într-un fel sau altul, la întreaga sa 
“creaţie”. Poate că ar fi cazul să vă 
implicaţi, stimate dle Alexandru 
Bantoş, în acest răspuns şi să-mi 
spuneți dumneavoastră ce carte 
(lucrare) de-a mea v-a plăcut mai mult! 

— Stimate domnule profesor, ar 
trebui, cred, să remarc mai multe 
lucrări, mă voi referi însă doar la 
cele două volume de maximă 
utilitate pentru Basarabia: Limba 
română. Limbă, literatură, civili- 
zatie şi Limba română. Cuvinte şi 
imagini. E vorba de un excelent 
manual pentru alolingvi editat mai 
întâi la Paris, în franceză, apoi 
tradus şi adaptat în limba rusă la 
Chişinău în 1997. Vă mărturisesc 
şi cu acest prilej că echipa revistei 
“Limba Română” a lucrat cu deose- 
bită plăcere la pregătirea pentru 
tipar a manualului respectiv. Dintre 
“performanțele” basarabene ale lui 
Valeriu Rusu voi remarca, de 
asemenea, Echos postiques de 
B&ssarabie (Chişinău, 1998), Un 
ochi de Vasile Romanciuc — ambele 
ediţii bilingve, varianta franceză 
aparținând lui Valeriu Rusu şi 

discipolilor săi de la Universitatea 
Provence. Apoi, desigur, sunt 
obligat să includ la capitolul 
“lucrări excelente”: Casa Limbii 
Române şi Centrul Academic Inter- 
naţional “M. Eminescu” - două 
instituţii ctitorite la Chişinău cu 
participarea dumneavoastră direc- 
tă. În continuare, însă, vă rog să vă 
referiţi la o mai veche şi valoroasă 
lucrare Tratatul de dialectologie 
românească, carte cu un destin 
aparte, editată la Craiova în 1984 şi 
al cărui coordonator ați fost. 

— Era prin 1976, mă întorsesem 
plin de iniţiative, speranţe şi chiar 
ambiţii din Franţa, unde funcţionasem 
ca “maître de conférences” la Univer- 
sitatea Provence. Eram şeful secto- 
rului de dialectologie. l-am chemat 
pe toți colaboratorii şi le-am spus 
planul meu: după zeci de lucrări — 
monografii, texte şi glosare dialectale, 
atlase lingvistice publicate — este 
timpul să realizăm o sinteză modernă 
a dialectelor şi graiurilor româneşti: un 
Tratat... cum nu are nici o altă limbă 
romanică (nici până astăzi!). 

Cei mai mulți colegi au fost de 
acord, în principiu. Când însă am 
precizat termenul de realizare: 3-5 ani, 
aceasta a “speriat” pe unii, propunând, 
în “buna” tradiţie a Academiei, să-l pla- 
nificăm pentru 10-15 ani: “S-ajungem 
la pensie cu el!”. Am zis categoric nu. 
Dacă nu vreţi, am replicat, îl fac 
singur. 

Ne-am pus la treabă, am repartizat 
capitolele pe oameni, am organizat la 
institut o masă rotundă pentru dez- 
baterea proiectului, cu invitarea 
dialectologilor din toate centrele 
universitare. Al. Rosetti era la pensie, 
nu a venit, dar a văzut şi a aprobat 
planul, B. Cazacu s-a scuzat că nu 
poate veni, “fiind ocupat”! O primă 
manifestare a conflictului între 
generaţii. Azi, când am ajuns şi eu 
ceva mai în vârstă, o spun cu curaj: 
“bătrânii” trebuie să înveţe (dacă nu o 
ştiu “de acasă”) să fie şi generoşi față 
de dorinţa naturală a tinerilor de a se 
afirma. Măcar generoşi, dacă nu pot 
şi să-i ajute pe tineri în ascensiunea 
lor culturală şi ştiinţifică. i 

Când a venit rândul capitolului 
“Subdialectul moldovenesc”, l-am 
solicitat pe Paul Lăzărescu. A fost de 
acord şi am stabilit împreună: inclusiv 
graiurile din Basarabia! 


Volumul era gata de tipar. Unde să 
mă duc cu el? La Editura Academiei 
nu aveam loc de Al. Graur (şi |. 
Coteanu), directorul general, care o 
ținea morțiş: există o limbă moldove- 
nească! 

La Editura Ştiinţifică şi Enciclo- 
pedică aveam alți “prieteni”... Am zis 
atunci că în provincie poate am o 
şansă. Cunoscându-i binişor pe olteni, 
cu lumini şi umbre, în urma anilor de 
anchete dialectale pentru NALR. Olte- 
nia, atras şi de numele... românesc 
al Editurii Scrisul Românesc, m-am 
dus la Craiova. 

Am dat acolo de poetul Ilarie 
Hinoveanu, directorul Editurii. l-am 
prezentat manuscrisul, am discutat, 
şi a promis să-mi dea răspuns. A 
venit după vreo lună cu manuscrisul, 
la mine acasă... cu observaţii redac- 
tionale, cum era firesc, la un manu- 
scris de circa 1500 de pagini şi, mai 
ales, cu chestiunea gravă, decisivă: 
ce facem cu subdialectul moldove- 
nesc, cu Basarabia?! Am început 
discuţia, la mine, la masa de seară, 
pe la orele 20.00. Aurelia m-a ajutat 
cât a putut (cu experiența ei de re- 
dactor la Editura Minerva). După ce 
am avut toate argumentele ştiinţifice 
de care dispuneam... şi am golit, în 
toată prietenia, tot ce mai aveam bun 
prin cele sticle, când ne-am despărțit — 
era 7% dimineaţa! — Ilarie Hinoveanu 
mi-a spus: Valeriu, chiar dacă voi fi 
dat afară de la Editură pentru aceasta, 
nu mă las până nu public Tratatul. 

Şi olteanul-poet s-a ţinut de 
cuvânt. Prin noiembrie mă duc la 
Craiova şi încep să fac corecturile... 
Stăteam la hotelul “Jiul”... Toată 
noaptea citeam, dimineața duceam 
corecturile la tipografie şi luam 
continuarea. Eram foarte grăbit, 
pentru că mă temeam că află “cineva” 
ce “erezie” era în tratat şi îl blochează. 
Ne apropiam de Crăciun, tipografii- 
zețari îmi spun că trebuie să întrerupă 
lucrul, căci vor să meargă şi ei acasă 
de Crăciun să taie porcul, să facă 
pregătirile tradiționale de sărbători. Eu 
însă, mereu sub presiunea “timpului”, 
le ţin o lecţie de vreo 2 ore zețarilor 
despre “importanţa” Tratatului, despre 
istoria limbii române... aduc şi o 
damigeană de palincă maramu- 
reşeană în ajutor şi deodată văd fețele 
oamenilor că se înseninează şi încep 
telefoanele să zbârnâie: “Fă, Mărie, 

spune-i lui văru’ lon să vină să ne taie 
porcu’ că eu sunt tare ocupat aici, vin 
numai exact de Crăciun”... şi toți 
zețarii-tipografi — pe care i-am 
mentionat de altfel în Prefaţa Trata- 
tului — se pun pe lucru... La 24 
decembrie eu termin corecturile, mă 
întorc la Bucureşti... Pe 30 decembrie 
1984, la 6% dimineaţa, un zeţar sună 
la uşă şi îmi aduce primul exemplar 
din Tratat. Bem o ţuică şi o cafea şi 
zbor spre institut cu acest dar sub 
braţ. In Piaţa Palatului dau să trec 
strada, un miliţian fluieră să mă 
opresc, trece o limuzină neagră cu 
drapelul sovietic pe capotă. Imi zic: 
“E ambasadorul sovietic, care, aflând 
de Tratat, vine să protesteze la C.C.”. 
Dar Tratatul era în brațele mele. L-am 
sărbătorit cum se cuvine... şi şi-a 
urmat calea destinului... 

— Aşa cum şi l-a urmat şi Valeriu 
Rusu, stimate domnule profesor. Ce 
înseamnă destin împlinit pentru un 
român basarabean? 

— “Destin împlinit” nu există, după 
părerea mea... Tot îl prelucrăm, îl 
cârpim, îl cizelăm, îl hulim sau îl 
dezmierdăm până la ultima suflare... 
Şi poate continuăm s-o facem şi după 
aceea, dacă nu găsim şi pe lumea 
cealaltă cenzori, birocraţi sau chiar 
asasini culturali... Că, de, e mare 
grădina lui Dumnezeu! 

— Hazardată şi plină de surprize, 
o aventură marcată de dramatism 
este viața basarabenilor din gene- 
ratia dumneavoastră. In acest con- 
text, ce segmente ale biografiei au 
avut o influență covârșitoare asu- 
pra destinului Dvs.? 

— Tot ce am pătimit (“Ci trăieşte, 
pătimeşte,/ Ş-ai s-auzi cum iarba creş- 
te” spune iarăşi Eminescu) şi tot ce 
m-a făcut să zâmbesc, măcar o dată 
pe zi, cum îmi cerea mama, şi-au dat 
mâna să-mi traseze calea destinului 
meu. Pe care n-am uitat să-l ajut, să-l 
îngrijesc, nelăsându-mă niciodată 
pradă disperării. 

Aş face totuşi o mențiune pentru 
anul refugiului nostru din nordul 
Basarabiei. Am plecat la drum din 
Neporotova Hotinului, de pe malul 
Nistrului, unde tata era cu serviciul, 
doi membri ai familiei: mama şi cu 
mine. În ziua de 19 martie 1944 i-am 
recuperat din mers, în căruța noastră, 
pe tata, la Mihăileanca, apoi pe Vadim 
care venea cu trenul de la Cernăuţi, 


unde era elev la Liceul “Aron Pumnul”, 
apoi spre Dorohoi, îmbarcarea (în ce 
condiţii!) în tren, până la Urzicenii de 
Ialomiţa. Totul mi-a rămas aşa de viu 
în minte. Până astăzi îmi hrănesc cu 
aceste imagini nostalgia locurilor 
natale şi vidul lăsat de dispariţia celor 
dragi: am plecat patru, în 1944, din 
Basarabia, şi acum am rămas eu 
singur! 

— Au fost, probabil, şi alte 
episoade, cu ecouri perceptibile pe 
parcursul întregii vieţi... 

— Multe, dacă nu toate încep în 
acel 19 martie 1944. Eram cu mama 
acasă în Neporotova-Hotin, pe Nistru 
(a cincea casă de la Nistru). Pe la ora 
10% au venit grănicerii români: “Plecaţi 
imediat din sat — tata, ca funcţionar 
public la tutun, avea ordin de mobi- 
lizare — ruşii vor să treacă Nistrul”. 
Fusese ceva neaşteptat, fusese o 
ruptură de front care a precipitat 
evenimentele. Imediat am auzit 
răpăieli de mitralieră. Şi acum văd 
bărcile cu soldaţi ruşi pe Nistru, în 
care trăgeau grănicerii noştri. Am pus 
iute într-o căruță a lui moş Griţei, 
vecinul nostru, câteva lucruri pre- 
gătite şi am pornit spre Dorohoi, 
“recuperând”, cum am mai spus, din 
drum pe tata şi pe Vadim. 

„..În drum spre Dorohoi, noapte 
geroasă, lună plină, convoaie de 
refugiaţi prin şanţuri, pe câmp, armată 
în retragere. De-asupra mea s-a 
aplecat un cap de neamţ, cu chipiu 
frumos de ofițer. Plângând, mă 
mângâie, îmi spune la nesfârşit 
“Kinder, Kinder” — primul cuvânt 
german pe care l-am aflat — şi-mi dă 
o ciocolată (celebră) “Ursus”. Probabil 
se gândea la copilul său pe care, fără 
doar şi poate, nu avea să-l mai 
revadă. 

„„„Ne aflam în comuna Speteni, pe 
lalomiţa, în refugiu. Bombarda- 
mentele americane asupra Bucu- 
reştiului se întețeau (aprilie-mai 1944). 
Avioanele americane, după ce des- 
cărcau bombele asupra capitalei, se 
întorceau spre Urziceni (NE), apoi o 
luau spre vest. Deasupra satului 
nostru se descotoroseau şi de 
rezervoarele de benzină (din aluminiu). 
Ce goană pe noi, copiii, mai ales, să 
le recuperăm! Din ele oamenii făceau 
găleți, căldări, albii, troace pentru 
animale etc. 

„.„„Au venit şi ruşii într-o zi în 
Speteni: tineri, foarte tineri, sau foarte 
bătrâni. Printre ei părinţii mei au găsit 
şi câţiva tineri din Soroca, de la care 
au aflat ceva veşti de la Niorcani şi 
Sauca. Ruşii în camioane, tancuri, în 
care trase de boi, în căruţe cu cai sau 
pe jos puneau o singură întrebare: 
“Gde Berlin?”. S-au oprit câţiva, pentru 
“refacere”, şi la gazda unde eram noi. 
Au mâncat, au băut, au început să 
tragă cu armele în sus şi la plecare 
s-au adresat proprietarului casei: 
“Gde koni?” şi s-au îndreptat spre 
grajd. Tata le-a sărit înainte: “Net koni, 
net koni”. Au crezut — au înţeles sau 
n-au înţeles ruseasca tatei?! — au 
plecat, iar caii au rămas în grajd. |n 
noaptea următoare gazda noastră i-a 
ascuns în pădure... 

„„.Dar anii de teroare, până la 
moartea lui Stalin (1953), cu amenin- 
tarea de a fi predati ruşilor... şi “pohod 
na Sibir”! Sunt crâmpeie de amintiri, 
de viaţă trăită aievea. Le povestesc 
acum fără ură, fără dor de răzbunare. 
O fac numai să nu se uite... că e 
păcat. 

-Ce înseamnă curaj, sinceritate, 
adevăr pentru Valeriu Rusu? 

— Ce înseamnă pentru mine “curaj, 
sinceritate, adevăr”? O fărâmă de 
viaţă, zbuciumată adesea, câteodată 
fericită, dar, mai ales, cât de cât 
autentică. 

- Anumite acţiuni ale unor 
personalități (din domeniul politicii, 
ştiinţei, culturii) de la Bucureşti vă 
provoacă sentimente contradictorii. 
Ce vă supără în “discursurile” unor 
veleitari din Bucureşti? 

— Ce mă supără la veleitarii 
bucureşteni? Multe, multe... Sunt de 
aproape o lună la Bucureşti. Cumpăr 
zilnic un braţ de ziare, de toate 
soiurile. (Câte kilograme de vin bun 
cheltuiesc pe ele!!) Le citesc. Mă 
îngrozesc (La început mă enervau. 
Acum faza e mai gravă, cronică!). Dar 
să mă refer numai la câteva aspecte 
culturale şi chiar legate de Eminescu, 
în acest an jubiliar. 

Cum poţi să dai aproape 6 milioane 
de dolari pentru albumul Eterna şi 
Fascinanta Românie (pe care nimeni 
nu l-a văzut... nici la Ministerul 
Culturii!) scos de Adrian Costea la 
Paris (în plus, se pare un plagiat după 
un album asemănător publicat la Paris 
în 1930, cu o prefaţă de Octavian 


Goga) şi să spui, în acelaşi timp, că 
n-ai fonduri să sprijini activitatea 
Casei Limbii Române de la Chişinău 
sau să faci-o donaţie mai semnificativă 
şi mai substanţială (mai ales) pentru 
Centrul Academic Internaţional “M. 
Eminescu”, inaugurat la Chişinău în 
14 ianuarie 2000... Sau să nu trimiti 
măcar o carte ca să fie oferită unui 
student francez (care face traduceri 
şi căruia îi place literatura română) de 
la Aix-en-Provence. 

Apropo de recentul Simpozion pe 
care l-am organizat la Universitatea 
Provence noi trei: Aurelia, Romaniţa 
şi Valeriu. Totul a fost făcut de noi 
trei, cu prietenii francezi de la Aix: de 
la expoziţia de artă şi pictură a dlui 
Donţu, de la program, sală, până la 
“verre d'amitié”. Fără nici un sprijin, 
de nicăieri din Ţară, fără un cuvânt 
de încurajare (în afară de mesajele lui 
lulian Filip şi ale lui Alexandru 
Bantoş), cu peste 200 de invitaţi 
prezenți la acest simpozion desfă- 
şurat sub înaltul patronaj al dlui Jack 
Lang, Ministrul Educaţiei, şi în 
prezența preşedintelui Universităţii 
Provence, G. Dufour, a decanului 


facultăţii, B. Martocqg, a adjunctului 


Senatorului-Primar al Aix-ului, di Langrand 
etc. Şi în acelaşi timp să organizezi 
un Colocviu internaţional Eminescu la 
Veneţia, în casa lui lorga, cu 20 de 
trimişi români (mai mult sau mai puțin 
specialişti în Eminescu, unii doar 
detractori ai lui Eminescu) pe valută 
forte... şi în sală să nu fie nici un stu- 
dent italian. Dacă eram organizator al 
acestei “Şuşanele literare ă la 
Mizie”, cum a caracterizat-o Lau- 
rențiu Ulici, chiar la Veneţia, în cadrul 
acestei manifestări româno-române, 
mă aruncam pe geam, dacă nu ştiam 
atâta carte cât să-mi scriu demisia. 

Şi cum să mai scrii, astăzi, tu, 
critic literar, membru şi chiar preşe- 
dinte al Academiei, în două ediţii 
succesive (că aşa se poartă), a doua, 
din 1996!, autor al unei Cărţi de critică, 
Convorbiri cu Petru Dumitriu: “Emi- 
nescu tradus e zero!'? Cum, Emi- 
nescu, cel tradus şi prețuit în peste 
60 de limbi, inclusiv în ydish, găgăuză 
sau țigănească “e zero'!? Mâna aceea 
n-a tremurat deloc când a comis 
această enormitate grafică? Ajunge, 
căci, vorba Prințului de la Ipotești, 
“mă-ntunec”! 

— Cunoaşteţi foarte bine reali- 
tățile politice din Ţară şi pe cele din 
Basarabia. Ce nu reuşesc încă să 
facă politicienii de pe cele două 
maluri ale Prutului pentru apro- 
pierea reală şi colaborarea mai 
fructuoasă a celor două state 
româneşti? 

— Domnule Bantoş, întrebarea 
Dvs. pune sare pe rana cea mai 
adâncă a românilor de pe ambele 
maluri ale Prutului. În 1990 am ratat — 
fie la comanda (discretă!) a Moscovei, 
fie din orgolii personale (nici unul 
dintre cei doi preşedinţi nevrând să 
devină vicepreşedintele celuilalt; şi 
aşa, la toate nivelurile: Preşedinţii 
celor două Parlamente, Preşedinţii 
celor două Academii, Preşedinţii celor 
două Uniuni ale Scriitorilor etc.) — 
UNIREA, marea, dorita unire. 

Şi această situaţie ambiguă 
continuă şi astăzi. Nu am intervenit 
direct, sperând că bunul simţ va 
triumfa. Văzând că tot întârzie să 
apară, îmi spun deschis gândul: 
domnilor “şefi” de la toate nivelurile, 
de pe ambele maluri ale Prutului, 
faceţi acum unirea, cu orice preţ, 
căci judecata istoriei, a Neamului, va 
fi aspră, tare aspră. Vă asigur de 
aceasta şi vă mai asigur că voi 
adăuga şi eu gramul meu de revoltă 
în talgerul judecății finale. Altfel, 
domnule Bantoş, pentru ce să mai 
creăm un mit, mitul “colaborării între 
două state româneşti”... 

Una e Ţara, numai una, aşa cum 
o definea Eminescu în Doina. 

- Politicienii, oamenii de cultură 
şi de afaceri din Franţa consideră 
că Republica Moidova este un 
spaţiu favorabil colaborării. În ce 
domeniu credeţi că ar putea să fie 
iniţiate (continuate) relaţii de 
colaborare avantajoase pentru Re- 
publica Moldova, dar şi pentru 
Franța? 

— Aş putea spune că Maurul-Rusu, 
cu ai săi, şi-au făcut datoria. De la 
Preşedintele Franţei Jacque Chirac, 
Ministrul Educaţiei Jack Lang, la 
Senatorul-Primar al Aix-ului, Jean- 
Frangois Picheral, se ştie de Emines- 
cu, de Grigore Vieru, de Vasile 
Romanciuc, de Nicolae Dabija, de 
limba română, de civilizaţia româ- 
nească. Trebuie acum ca oamenii 
politici să facă ordine (în cele mai 
diverse domenii: politic, economic, 


juridic etc., etc.) în Ţară, să asigure 
condiții de muncă cinstită şi de 
progres, pe măsură. Şi atunci toate 
părțile se vor deschide, cu demnitate 
şi eficacitate (reciprocă), spre Franţa, 
ca şi spre oricare ţară europeană, şi 
chiar mai departe. Aş schimba, astăzi, 
versul “Deşteaptă-te, Române...” în 
“Deşteptaţi-vă, domnilor Preşedinţi de 
țară, şefi de Guverne şi Parlamente, 
Deputaţi şi Senatori, Primari”, termi- 
nați cu şuşanelele, pălăvrăgelile, 
dezbinările... 

Faceți programe clare, solide, de 
perspectivă şi prezentaţi-le Națiunii cu 
responsabilitate şi decizie. Şi-atunci 
toți românii se vor deştepta şi vor 
pune gândul şi fapta lor la reclădirea 
unei Românii prospere, mari şi 
demne! 

— Intr-un tulburător discurs rostit 
în 1997 la Chişinău cu ocazia 
conferirii Diplomei MAGNA CUM 
LAUDE a U.L.I.M. aţi mărturisit că 
inima vă tremură pentru Basarabia? 

— Inima mea, puţin obosită, 
dezamăgită — nu de vârstă, ci de 
oamenii de azi şi de (neyfaptele lor — 
tremură pentru Basarabia. Am spus 
această frază în Aula Universităţii 
Libere Internaţionale din Chişinău — 
mulțumiri vii dlui rector Galben şi 
Senatului acestei Universităţi; ca şi 
Universităţii de Stat din. Chişinău, 
Uniunii Scriitorilor, Primăriei Chişi- 
năului — spontan, “la cald”, căci în 
acele clipe emoţionale, ca şi acum, 
vreau să văd națiunea română “nu 
fericită, [ci] MARE”, cum clama Mihai 
Eminescu în 1871 în poemul Andrei 
Mureşanu. 

— Când aţi descoperit, domnule 
profesor, că sunteţi basarabean? 
Ce motive v-au determinat să 
conştientizaţi această “origine 
geografică”? 

— Am fost... de când mă ştiu, de 
pe la 5-6 ani, basarabean, dar cu 
aspirații largi româneşti, când un 
învăţător, prieten al părinţilor, mi-a 
dăruit fotografia sa de epocă, cu 
dedicaţia: “Lui Valerie, să fie mândria 
Părinților şi fala Ţării”. Dacă ar şti 
Nistrul cât de pervers s-a insinuat în 
arterele şi venele mele, când, la 5-6 
ani, fiind în apa sa, până la genunchi, 
şi fratele Vadim aruncând cu o piatră 
lată să salte pe valurile fluviului, 
această piatră s-a înfipt în pulpa 

piciorului drept şi sângele a năpădit, 
înfrăţindu-se cu apa Nistrului! 

E drept — şi o regret şi acum — 
Vadim a plătit cu o chelfăneală 
zdravănă de la mama această frăţie 
de sânge, pentru veșnicie, între mine 
şi Nistru! 

Altfel, n-aş putea să aduc alte 
clarificări... e de-ajuns că am con- 
ştiinţa clară că aşa cum sunt, din 
pământul, aerul şi apa Basarabiei mi 
se trage, cu toate adaosurile inevi- 
tabile, venite de aiurea, de peste tot 
pe unde m-au purtat valurile vieţii. 

— În ultimii ani, spre bucuria 
multor basarabeni, aţi stabilit 
legături strânse cu Basarabia. Care 
este mobilul acestor relatii? Sunteţi 
mai aproape de Chişinău decât de 
Bucureşti? 

— E firesc să fi revenit acasă, după 
peste 50 de ani (ca să nu spun o 
jumătate de secol, pentru că aşa sună 
imens timpul furat copilăriei, tinereții 
şi maturității mele de Destin-lstorie). 

Dacă mă simt mai aproape de 
Chişinău decât de Bucureşti? Poate... 
Nostalgia absenței lungi de acasă, ca 
şi suferințele poate încă şi mai mari 
ale celor rămaşi acasă... mă fac să 
am o privire mai blândă, mai gene- 
roasă asupra basarabenilor. Mă 
grăbesc să adaug: clipa regăsirii 
trecută, parcă aş fi tentat, astăzi, să 
fiu şi mai exigent cu voi, basarabenii. 

Ne trebuie muncă, muncă, ne 
trebuie Unire, unire! Că daruri natu- 
rale — putere de muncă, inteligenţă, 
har poetic — avem din belşug, slavă 
Domnului! Şi iarăşi mă grăbesc să 
adaug: inima mea, oricât de mică şi 
obosită ar fi, tremură deopotrivă 
pentru românii din Transilvania, 
Maramureş sau Banat, din Moldova, 
Muntenia, Oltenia sau Dobrogea... şi 
pentru aromâni, meglenoromâni şi 
istroromâni şi pentru toţi românii 
trăitori în afara pământului românesc, 
pe unde i-au dus valurile istoriei şi ale 
vieții. _ 

— intr-un dialog publicat în 
revista “Limba Română” (nr. 1-2, 
1997). afirmaţi literalmente: “să 
luăm aminte: am supravieţuit 
datorită satului”. Satul, în speciai 
în Basarabia, trăieşte drama unor 
metamorfoze care afectează echili- 
brul spiritual şi chiar pune în 
pericol viitorui lui, iar economia în 
continuu declin surpă încrederea în 


ziua de mâine a satelor noastre. 
Cum poate fi reorientată viaţa 
localităţilor rurale, a sătenilor? 

— Am spus câte ceva deja despre 
ce înseamnă satul pentru mine. E un 
non-sens... etimologic şi o crimă ca 
Țara (conducerea Ţării), cuvânt deri- 
vat din lat. terra, să nu se ocupe de 
ţărani, cuvânt derivat de la ţară! 

Domnilor politicieni, nu mai oropsiţi 
satele, nu le mai exploataţi — că acum 
sunt ale noastre, cu toată zestrea lor 
materială şi spirituală —, şi să-i 
dezvățăm pe ţărani să mai “ia” roade 
de pe câmp, ca atunci când spuneau 
ca să se justifice: “Sunt roadele 
colhozului... care şi aşa pleacă la 
Moscova”. Şi daţi-le un minimum de 
bani şi maşini (tractoare mici) agricole 
să-şi poată munci demn şi eficient 
pământurile... Să nu aştepte mila unei 
pensii derizorii şi întârziate luni întregi, 
a unui ajutor de şomaj sau a unei 
pomeni pe străzile Chişinăului. 

Ţăranii la oraş — slabi, prost 
îmbrăcaţi, umiliţi de toți — sunt ca 
Albatrosul lui Baudelaire pe puntea 
navei sau ca Hulubul lui lulian Filip 
pe caldarâmul Chişinăului. Daţi-le 
mijloace materiale şi tehnice, daţi-le 
încredere în soarta lor, şi fiecare casă 
va deveni o grădină de bunătăţi şi de 
bunătate, de fericire şi de ospitalitate 
(inclusiv sub forma turismului rural, 
care va aduce ţăranului, la el acasă, 
singurul loc unde se simte domn, pe 
oamenii din lumea largă... şi chiar şi 
un dolar în plus pentru economia 
gospodăriei sale!). Nu-i aşa, vere Mişa 
Sacară, din Niorcani, şi nepoată 
Natalița, din Chişinău, că am drepta- 
te?! 

Şi drumuri, drumuri bune, bine 
întreţinute, cu indicatoare corecte, în 
română, cu precizarea distanțelor, cu 
şanţuri curate şi flori şi pomi pe mar- 
gine şi multe, multe drumuri... să-i 
priască (nu să-l obosească până la 
dărâmare) călătorului venit după 3000 
de km de la Marsilia, şi ultima sută 
de kilometri, pe care o face la el 
acasă. 

De unde bani?! Sunt mulţi în 
Basarabia... Dar trebuie bine gospo- 
dăriţi. Şi mai puţine şi mai scurte 
sărbători, mai puţini şefi, demnitari, 
parlamentari, cu o droaie de privilegii... 
nelucrative, din punct de vedere so- 
cial (maşini oficiale, şoferi, telefoane, 
inclusiv portabile, secretare, case de 

creație şi de odihnă etc., prime şi 
indemnizatii supraponderale!). 

— Sunteţi născut la Niorcani, 
judeţul Soroca, pe malul drept al 
Nistrului. Ce semnificaţie a avut în 
biografia Dvs. ţăranul şi satul româ- 
nesc? Găsiţi trăsături specifice, dis- 
tincte pentru ţăranul şi satul 
românesc din Basarabia? 

— Există un specific al ţăranului 

basarabean, al satului basarabean, 
în geografia spirituală a satului 
românesc? Cred că da, sunt sigur de 
aceasta. O notă de poezie în plus, 
fără îndoială, dar şi o notă de 
molcomeală în plus. Dar nu specificul 
în sine e important. Important este că 
acest specific — inclusiv mândria 
'răzăşească, tradiţia de vitejie a 
ostaşilor lui Ştefan etc. — să fie 
“exploatat” astăzi, în scopul unei 
dezvoltări armonioase şi rapide a 
satului, spre culmi de civilizaţie şi 
cultură, în ritm cu civilizația europeană 
(profitând de achiziţiile tehnicii şi 
ştiinţei), dar nesacrificând pe altarul 
modernităţii nici un strop din sufletui 
ţăranului român, din disponibilitatea 
sa excepţională de creaţie materială 
şi spirituală. Şi un ochi într-adevăr 
părintesc pentru copiii satelor... aşa 
cum am văzut în duminicile oferite de 
lulian Filip şi lanoş Țurcanu copiilor 
Chişinăului lui Serafim Urecheanu! 

- Mai multe sondaje stabilesc că 
în cei zece ani de la proclamarea 
independenţei Republicii Moldova 
bibliotecile din Basarabia se află în 
continuă “derivă”. Fondul de carte, 
în speciai la ţară, se completează 
anevoios. Elevii nu au la dispoziție 
lucrările scriitorilor clasici şi 
moderni prevăzute de programa 
şcolară. Cum credeţi că ar putea fi 
rezolvată problema? Ce se poate 
întreprinde concret în acest sens? 

— Nu cum cred... că ar putea fi 
îmbunătăţită situaţia bibliotecilor şi a 
cărţii româneşti. Ce facem, astăzi, că 
mâine va fi prea târziu... 

Toţi putem face lucruri concrete, 
esențiale, care să aducă lumina cărții 
în fiecare casă. Eu şi cu soția mea 
am donat ceva cărți Casei Limbii 
Române, Centrului Academic Interna- 
tional “M. Eminescu” din Chişinău. 

Dar nu e de ajuns! 

Zilele acestea am primit de la Aix- 
en-Provence o “veste minunată”. 
Domnul Jean-François Picheral, 


Senator Primar al. oraşului Aix-en- 
Provence, unde lucrez la Universita- 
tea Provence, impresionat de succe- 
sul Simpozionului “M. Eminescu” pe 
care l-am organizat la Universitate în 
14 iunie 2000, mă anunţă că un set 
de câteva sute de cărţi franțuzeşti mă 
aşteaptă la Aix pentru a le expedia la 


_ Chişinău în cadrul unui parteneriat 


între Aix-en-Provence şi Chişinău. 
lată scrisoarea: 

“Très cher Monsieur, 

J'ai le plaisir de vous informer 
qu'une collecte de livres est organisée 
par la Ville d' Aix-en-Provence, aux 
fins de concrétiser la solidarité 
culturelle entre nos deux pays. 

Gilles Eboli, Directeur de la Cité 
du Livre, vous fera prévenir dès qu'un 
nombre intéressant de livres aura été 
collecté, afin que vous puissiez les 
récupèrer et les envoyer à Chisinău. 

Dans cette attente, je vous prie 
d'agréer, Très.cher Monsieur, lassu- 
rance de ma meilleure considération.” 

Şi toți basarabenii răspândiţi în 
lume pot face la fel, ba mulți şi mai 
bine, şi mai mult, şi mai frumos. 

Să nu venim acasă numai pentru 
a fi răsfățaţi cu mese (ah, ce frumos 
şi demn ştie di Tătaru să-şi răsfeţe 
invitaţii... inclusiv cu harbuji muraţi!), 
premii, decoraţii şi atenţii — toate 
prieteneşti, sincere şi chiar bine- 
venite, din când în când. Să sporim 
zestrea materială şi culturală a Ţării, 
necontenit. Este doar una din căi... 
Dar câte nu poate scorni mintea ageră 
a basarabeanului dacă pui puţin piper 
pe orgoliul nostru, justificat, de 
descendenţi ai celui mai strălucit 
voievod român, Ştefan cel Mare şi 
Sfânt!? 

— Să vorbim şi. în continuare 
despre carte. Care sunt cei mai 
reprezentativi scriitori ai literaturii 
române contemporane? Evident, 
ne interesează şi părerea din exte- 
rior, prin prisma, de exemplu, a 
cititorului francez. Ce calităţi ale 
literaturii noastre sunt cu deosebire 
apreciate? 

— Aveţi dreptate să-mi cereţi să 
spun cum e văzută (chiar cu ierarhii) 
literatura română (inclusiv basara- 
beană) din exterior, din străinătate... 
Căci studenţilor francezi eu le prezint 
mulți poeţi, prozatori... ei îi găsesc, 
în general, interesanti... dar dacă îi 
întreb care le plac mai mult, fac o 

alegere, în mod cert. Şi în primul rând 
ei îi-reţin pe scriitorii care au ceva 
de spus, un mesaj, care nu practică 
literatura numai ca pe un joc de 
cuvinte. 

Pe acest criteriu fundamental am 
realizat şi publicat lucrările despre 
care am vorbit deja. 

Din volume “se vede” foarte bine 
care sunt cei mai apreciați, cei mai 
iubiţi poeţi şi prozatori de către 
publicul francez. 

— Ce similitudini există între 
literatura franceză şi cea română? 

— Această întrebare poate constitui 
materia unui curs universitar. Basil 
Munteanu, |.M. Raşcu, Eugen lones- 
cu, Emil Cioran, Mircea Eliade, Alain 
Guillermou, Louis Michel, Jean 
d'Ormesson au scris pagini pertinente, 
chiar agreabile pentru orgoliul creato- 
rului român de literatură — Aurelia 
Rusu a susținut teza sa de doctorat, 
în 1974, la Universitatea “Paul Valery” 
din Mont pe Miev, intitulată: Conver- 
gente rustice între Jean Giono 
(prozator din Provence) şi Mihail 
Sadoveanu. 

Anul acesta o studentă de-a mea, 
Corinne Marsala, a susţinut o teză de 
asemenea de literatură comparată: 
de la Madame Bovary a lui Gustav 
Flaubert la Rusoaica lui Gib |. 
Mihăescu. Este o direcţie de cerce- 
tare modernă, cu reale perspective şi 
trebuie să încurajăm cât mai mulți 
studenţi să se afirme în acest do- 
meniu. Ţin să precizez că studiile de 
literatură comparată — afară de inte- 
resul lor ca direcţie de cercetare — au 
şi o semnificaţie morală importantă: 
numai comparându-te cu alţii poţi să 
afirmi, justificat, că reprezinți ceva, 
măcar onorabil, notabil în peisajul 
literaturii universale sau, din contra, 
poți să constaţi că vocea ta trebuie 
încă lucrată, aprofundată.— pentru a 
evita banalul sau chiar ridicolul. 

— Preferaţi mai mult proza sau 
poezia? Cum explicaţi predilecţia 
pentru un anume gen de literatură? 

— Prefer, în general, poezia, ca 
român, şi, în special, ca profesor de 
română în străinătate (Franţa), căci 
sunt adeptul afirmației lui Ovid 
Densusianu, anume că poezia (şi, în 
special cea lirică) este expresia cea 
mai profundă şi mai semnificativă a 
sufletului unui popor (a se vedea 
Evoluţia estetică a limbii române 


pe care am publicat-o în vol. Il din 
Operele ilustrului om de ştiinţă). 

— Ce înseamnă o poezie bună 
în concepţia lui Valeriu Rusu? 
Exemplificați. 

— “Dorul de a reciti” o literatură este 
semnul unei literaturi superioare, 
spunea acelaşi Ovid Densusianu. 
Vreau să te văd, Legământ, Pasărea 
sau Făptura mamei şi Formular ale 
lui Grigore Vieru, În loc de scrisoare, 
Astfel ne întrebăm, Flori pentru 
florăreasă şi Veşti de la curtea 
domnească, sau Un ochi de Vasile 
Romanciuc, Eminescu pe aleea 
clasicilor, Îngroparea artiştilor, sau 
Hulubul din Chişinău de lulian Filip, 
“poemul!” lui N. Dabija:“Doru-mi-i de 
dumneavoastră/Ca unui zid de fe- 
reastră”, sau Poemul, Alfabet de 
Dumitru Matcovschi, Argument de 
Valeriu Matei, Vine vremea sau 
Convorbire cu iarba, anul 2000 de 
Arcadie Suceveanu, Mic poem de 
dragoste de lanoş Țurcanu şi atâtea 
altele de Leo Butnaru, Gheorghe Vodă 
etc. sunt poezii ce fac parte, de pe 
acum, din antologia liricii univer- 
sale, închipuită numai, pentru mo-. 
ment, de noi. 

— Cum aţi descoperit poezia 
basarabeană? Ce semnificaţie are 
pentru Dvs. literatura dintre Prut şi 
Nistru? 

— Literatura basarabeană şi, în 
special, poezia am “descoperit-o” prin 
volumul Rădăcina de foc de Grigore 
Vieru... Apoi, când profesorul Anatol 
Ciobanu (ah, ce “domn”, nu-i aşa 
distinsă doamnă Margareta?!) a venit 
răspunzând invitaţiei mele, la Aix-en- 
Provence, fereastra s-a deschis larg 
spre peisajul cultural (şi nu numai cul- 
tural) al Basarabiei. 

— Aţi amintit deja că anul trecut 
în Provence a avut loc o săptămână 
a poeziei române din Basarabia. 
Ce conotaţii a avut venirea basara- 
benilor la Aix? 

— Mai 1999, cu “Săptămâna 
poeziei basarabene”, la Aix şi Bandol, 
prilejuită şi de lansarea antologiei 
bilingve, Echos poétiques de Bessa- 
rabie (publicată de Editura Ştiinţa în 
1998), a fost ca o încununare a acestor 
eforturi de (re)cunoaştere a poeziei 
basarabene în context european. 

“Limba Română” a publicat un 
număr special consacrat acestui 

eveniment, aşa că nu este cazul să 
mai insist aici. 

— Creația lui Eminescu este un 
punct de reper în activitatea semi- 
narului “Eminescu”. Cum explicaţi 
ataşamentul faţă de acest clasic al 
literaturii române? Ce calităţi ale 
artei eminesciene sunt apreciate 
de către francezi? 

— Eminescu este la el acasă şi la 
Universitatea Provence din Provența 
lui Mistral şi Alecsandri. În Provence, 
Alecsandri şi Eminescu “fac casă 
bună”, spre lauda limbii româneşti şi 
a poeziei. 

Cursul pe care îl ţin pentru anul Il 
este intitulat: Momente din istoria 
literaturii române: Şcoala Arde- 
leană, Dacia Literară şi Convorbiri 
literare, iar cel pentru anul Ill: 
Carpaţii, Dunărea şi Eminescu, 
Coloane vertebrale ale spaţiului 
cultural românesc. 

La Universitatea Provence funcţio- 
nează, sub conducerea mea, Semi- 
narul de traduceri “M. Eminescu” 
cu realizări (publicate), menţionate 
ceva mai sus. lar anul acesta, la 14 
iunie 2000, am organizat, precum am 
spus deja, un Simpozion consacrat 
lui Mihai Eminescu (dosarul mani- 
festării este depus, spre publicare, 
revistei “Limba Română”). Aproape că 
e de prisos să amintesc că Aurelia 
se implică, aşa cum ştie mai bine o 
ardeleancă împătimită de Eminescu, 
în tot ce facem în Franţa spre 
cunoaşterea şi aprecierea operei 
eminesciene. 

— Ce înseamnă a fi patriot în 
condiţiile României de astăzi? Dar 
pentru românii basarabeni? 

— Patriot, mai ales astăzi, înseam- 
nă să-ţi faci datoria, acolo unde 
pregătirea şi profesia ta te-au plasat 
în viaţa culturală, politică, ştiinţifică, 
economică etc., cu pricepere, cu 
dăruire, cu generozitate... şi cu 
onestitate desăvârşită. Şi, zi şi 
noapte, Țara, Neamul trebuie necon- 
tenit să ne vegheze şi să ne lumineze 
gândul şi fapta. 

— Care sunt virtuțile unui auten- 
tic intelectual român? Găsiţi tan- 
genţe/deosebiri între intelectualii 
din țară şi intelectualii români aflaţi 
în străinătate? Ce-i uneşte şi ce-i 
deosebeşte? 

— Un intelectual român să aibă 
virtuţi? Ce virtuţi?! Să fie autentic 


intelectual român, inclusiv “om al 
cetății” (nu numai al bibliotecii)! Asta-i 
tot. 

Chestiunea următoare e mai 
complicată, mai delicată: ce tangenţe/ 
deosebiri sunt între intelectualii din 
tară şi cei aflaţi în străinătate? Sunt 
multe şi profunde — şi tangente, 
afinități, dar şi deosebiri. Ştiu, mi s-a 
vorbit de atâtea ori de colegii, prietenii 
rămaşi în ţară: “da, dar noi am stat 
aici şi am mâncat cârnaţi de soia”. 
De acord... şi o regret sincer (mai ales 
că până în 1987 i-am mâncat şi eul). 
Dar ştiţi cu ce preţ, cu ce eforturi un 
intelectual român (reprezentând o 
cultură “minoritară” şi venind dintr-un 
stat cu un regim politic totalitar, ab- 
surd) ajunge să fie recunoscut şi 
apreciat în străinătate? Şi câţi s-au 
sinucis, sau au dispărut cu zile, câţi 
au fost omorâţi! 

E greu de cântărit ce a fost mai 
penibil de suportat... sau de învins, 
ca să te salvezi şi să rămâi în 
picioare, sau, şi mai mult!, să devii 
model într-o tară cu străveche tradiție 
academică şi universitară! 

Dar nu ar fi profitabilă nimănui 
această “târguială”. 

Sper, îmi face plăcere să cred că 
toţi, şi aici şi acolo, ne-am făcut bine 
datoria de intelectuali români. Şi 
punctum. 

Important este ca acum să ne dăm 
toți mâna frățeşte — nu ca negustori 
sau jefuitori reciproci! — spre binele 
culturii româneşti, al poporului, al Ţării. 
Restul, e moft sau miticism balcanic 
şi refuz cu toată forța să mă supun 
acestei mentalități. 

Ar mai fi o notă de relevat: să se 
ţină seama că tot ce facem acolo, să 
zicem la Universitatea Provence din 
Aix-en-Provence, o facem numai cu 
munca, inteligenţa şi banii noştri 
(repet: fără secretare personale, fără 
şoferi şi maşini de stat, fără telefoane 
mobile oferite de stat sau de tot felul 
de mafioţi care mişună în jurul 
instituţiilor culturale etc.).. Ar trebui şi 
în ţară să se instaureze acest 
principiu, care ar duce la buna 
gospodărire a fiecărui bănuţ... căci 
este al tău, nu al colectivităţii, de a 
cărei soartă, la o adică, nu-mi prea 
pasă! 

— Aveţi mulţi duşmani? Cum vă 
apăraţi de ei? Dar prieteni? Cum 
“perpetuaţi” prieteniile? 

— Cum să n-am duşmani, domnule 
Bantoş? Chiar colegii mei — nu sunt 
duşmani, nu! — dar care se bucură 
atâta că eu rămân în continuare la Aix- 
en-Provence! Că nu-i “deranjez” cu 
ideile mele, cu munca mea, cu 
experienţa mea, fie la Institutul de 
fonetică şi dialectologie “Al. 
Rosetti” — eu am fost alături de 
Rossetti în fiecare demers scris sau 
oral (conducându-l adesea cu maşina 
mea personală) la toate forurile, pentru 
a transforma secţia de fonetică şi 
dialectologie a Institutului de Ling- 
vistică din Bucureşti în Centru şi apoi 
Institut independent —, fie chiar la 
Academia Română, de ce nu, când 
văd chiar că şi di Vântu (aţi auzit de 
această “somitate” a ştiinţei şi culturii 
mondiale?!) speră să obţină (care este 
preţul, â sau î?!) un fotoliu aici. 

Pentru “duşmani”, aplic tactica lui 
Eminescu, exprimată prin vocea lui 
Decebal (din piesa în versuri cu 
acelaşi nume, publicată pentru prima 
dată de Aurelia Rusu în 1978, Opere 
IV): “Eu duşmanii mei nu urăsc, ci 
bat”. Şi apoi am reţinut şi ce spunea 
Mircea Eliade: “De când am remarcat 
că semăn, am afinități, cu ultimul meu 
adversar cu care m-am certat ieri, 
alaltăieri (căci vrând, nevrând împru- 
mut din “calităţile” acestui adversar), 
nu mai îndrăznesc să urăsc pe 
nimeni!”. 

Cu prietenii, chestiunea e mai 
delicată, mai fragilă... trebuie să 
ocrotim, să cultivăm, zi de zi, ceas 
de ceas, pe bunii noştri prieteni, cu 
tandrete, dar şi cu exigenţă! Şi o 
preferință pe care o mărturisesc aici 
(te va surprinde, poate, die Bantoş!): 
decât un “pristen” slab, molatic, fără 
curaj, prefer.un duşman puternic, 
inteligent. In cazul ultimului “tip” citat 
de mine “legea concurenţei” mă 
obligă, în fiecare clipă, să fiu atent la 
tot ce fac şi scriu, să încerc, în fiecare 
clipă, să zic mai tare, mai frumos, mai 
generos, ca “să-l bat” pe duşmanul 
meu, vorba lui Decebal. Acesta, 
duşmanul (descris de mine), mă 
incită, “prietenul” (descris tot de mine, 
mai sus) mă deformează, mă duce la 
indolenţă, nepăsare. Prefer lupta! Ce 
fac, de vreo câţiva anişori, ca să 
cultiv pe bunii mei prieteni (şi nu 
puţini!) din Basarabia, dumneavoastră 
aţi simţit-o şi puteți mai bine decât 
mine să apreciaţi, dacă mai e nevoie. 


— Care este omul (oamenii) la 
care ţineţi foarte mult şi pe care îl 
(îi) aveţi mereu aproape de suflet? 

— Aurelia, Romaniţa.:. şi. Valeriu 
sunt, prin lumea lor de vise şi de 
realizări, o treime prea suficientă 
pentru un mic suflet rătăcitor... Dar 
orice om care mi-a păşit pragul 
sufletului şi/sau a! casei, mi-a găsit 
în grădină un firicel de iarbă proas- 
pătă. 

— Ce au însemnat, ce înseamnă 
pentru Dvs. amintirea părinţilor, a 
fratelui? 

— Totul şi mereu. Prefer, astăzi, la 
65 de ani, să mă închid în sine-mi. 
Lăsaţi-mi această clipă! 

— Nichita Stănescu spunea că 
patria noastră este limba română. 
Ce este limba maternă, româna, 
pentru Valeriu Rusu? 

— Nichita Stănescu avea dreptate. 
Patria noastră este limba română. Şi 
mai ales când, de ani de zile, ari 
ogoare europene ca să semeni 
cuvinte româneşti, cu tot miracolul 
lor de înţelepciune şi frumusețe, limba 
română este Ţara, Patria! 


Bucureşti, 
27 iulie 2000. 


Stava de veghe 

Gheorghe MIHĂILĂ, 
membru corespondent 
al Academiei Române, 
Bucureşti 


ÎN MARGINILE 
ADEVĂRULUI 


PROFESORUL 

R. A. BUDAGOV DESPRE 
UNITATEA ŞI SPECIFICUL 
Ş LIMBII ROMANE 
INTRE LIMBILE ROMANICE 


Între romaniştii europeni, care au 
acordat o atenţie deosebită studiului 
şi propagării limbii române, un loc de 
prim rang revine profesorului Ruben 
Aleksandrovici Budagov, membru 
corespondent al Academiei Ruse de 
Ştiinţe. Născut la Rostov pe Don, cu 
90 de ani în urmă (5 septembrie 
1910), în familia unui avocat de 
origine armeană, a absolvit în 1933 
Institutul Pedagogic din oraşul natal, 
fiind admis ulterior la doctorat în 
domeniul filologiei romanice la Univer- 
sitatea din St.-Petersburg, sub 
conducerea renumitului lingvist şi 
istoric literar V.F. Şişmariov”. În 1936 
şi-a susținut cu un deosebit succes 
teza de “candidat în ştiinţe filologice”, 
Razvitie francuzskoj politiceskoj 
terminologii v XVIII veke (Evoluţia 
terminologiei politice franceze în 
secolul al XVIII-lea), tipărită în 1940 
(St.-Petersburg, 122 p.) şi urmată, 
după război, de o amplă monografie, 
Razyskanija v oblasti istoriceskogo 
sintaksisa francuzskogo jazyka 
(Cercetări în domeniul sintaxei istorice 
a limbii franceze), bazată pe inves- 
tigarea celor mai vechi texte, din 
secolul al IX-lea până într-al XVII-lea. 
Publicată sub forma unei suite de 
studii, începând din 1946, această 
teză i-a adus titlul de doctor în ştiinţe 
filologice, deschizându-i calea spre 


ansamblul limbilor romanice, între care 
româna a ajuns, cu timpul, să ocupe 
un loc privilegiat. Conferenţiar, mai 
întâi (1936), la catedra de filologie 
romanică, apoi profesor (1946), R.A. 
Budagov a fost chemat în 1952 la 
Universitatea din Moscova, unde a 
fost numit şef al catedrei similare, 
funcţie pe care a ilustrat-o până la 
pensionare, în 1989. Între timp, 
afirmându-se ca cel mai strălucit 
romanist din fosta Uniune Sovietică, 
a fost ales în 1970 membru corespon- 
dent al Academiei Ruse de Ştiinţe, pe 
care a reprezentat-o cu prestigiu la o 
serie de congrese şi simpozioane 
ştiinţifice internaţionale, inclusiv în 
România. 

Debutând în domeniul limbii 
noastre în 1947, prin publicarea unui 
interesant studiu, S/avjanskoe vlijanie 
na rumynskij jazyk (Influenţa slavă în 
limba română}, în care atrăgea 
atenţia asupra necesităţii de a se 
urmări evoluţia semantică a cuvintelor 
respective, “de a se da, pe cât posibil, 
o clasificare semasiologică a lor”, 
profesorul s-a orientat în curând spre 
problemele complexe ale sintaxei 
româneşti pe fond comparativ roma- 
nic. Un prim articol, Funkcii ličnyx 
mestoimenij v sovremennom rumyn- 
skom jazyke (Funcţiile pronumelor 
personale în limba română contem- 
porană), tradus curând la Bucureşti, 
a fost urmat peste câţiva ani de o 
amplă monografie, Etjudy po sintak- 
sisu rumynskogo jazyka (Studii de 
sintaxă a limbii române, Moscova, 
1958, 236 p.). lată cum este carac- 
terizată această carte în biobiblio- 
grafia citată (p.15): “Monografia este 
prima şi singura cercetare din lingvis- 
tica sovietică în care, pe fundalul. 
sintaxei celorlalte limbi romanice, se 
evidenţiază specificul sintaxei româ- 
neşti. Orientarea panromanică (şi nu 
balcanică) a investigaţiei este argu- 
mentată în mod convingător prin teza 
potrivit căreia, în abordarea limbilor 
înrudite. genetic, este necesar să 
studiem mai întâi posibilităţile şi 
sursele directe (în cazul de faţă, 
romanice), şi abia apoi pe cele 
indirecte şi mediate (balcanice). 

În această carte, diverse feno- 
mene sintactice româneşti — functiile 
cazurilor, particularităţile pronumelor, 
funcţiile conjunctivului, construcțiile 
predicative şi apozitive, ordinea 
cuvintelor în propoziţie — sunt cerce- 
tate în planul limbii literare moderne, 
cu o serie de incursiuni istorice şi 
comparative romanice, necesare 
pentru înțelegerea stării actuale şi 
explicarea tendinţelor principale în 
evoluţia lor. Analiza categoriilor 
sintactice se face nu numai din 
punctul de vedere al “relaţiilor pure”, 
ci, în primul rând, din acela al conți- 
nutului, al valorii lor. “Celor cărora li 
se va părea că analiza fenomenelor 
sintactice propusă în această carte 
este prea «semantică», am vrea să 
le reamintim — subliniază autorul — 
teza dezvoltată de numeroşi lingvişti 
de seamă, conform căreia însăşi 
gramatica este produsul activităţii 
raţiunii noastre. În afara acestei 
legături a gramaticii (în special, a 
sintaxei) cu gândirea, nu poate fi 
înțeles «spiritul» şi specificul grama- 
ticii înseși. In afara acestei legături, 
gramatica se transformă într-un 
ansamblu de «forme» convenţionale, 
a căror funcţionare e determinată doar 
de «jocul» unor asociații întâmplă- 
toare” (p. 5). 

Intre articolul menţionat mai sus 
şi această carte, profesorul R. A. 
Budagov şi colegul său, regretatul 
profesor S.B. Bernstein (3 ianuarie 
1911 — 7 octombrie 1997), titularul 
catedrei de filologie slavă de la 
Universitatea din Moscova, cunos- 
cător, de asemenea, al limbii române 
şi al raporturilor ei cu limbile slave“, 
au avut prilejul să intervină în disputa 
provocată artificial de regimul stalinist 
privind separarea aşa-zisei limbi 
“moldoveneşti” de limba română, 
separare propagată cu asiduitate de 
anumite cercuri politice şi cultural- 
ştiinţifice din U.R.S.S., decenii de-a 
rîndul. La începutul anului 1956, cei 
döi savanţi au prezentat principalei 
reviste de specialitate din Moscova, 
“Voprosy jazykoznanija” (“Probleme de 
lingvistică”), articolul Cu privire la 
unitatea de limbă româno-moldo- 
venească, înaintat spre informare 


Comitetului Central al Partidului 
Comunist din Uniunea Sovietică şi 
conducătorilor politici din Chişinău, 
acesta a fost însă oprit de la publicare. 
Abia peste 32 de ani, în 1988, revista 
“Nistru” a reuşit să-l difuzeze în 
traducerea românească a lui Viorel 
Mihail (nr. 11, p. 132-136), făcându-l 
astfel cunoscut cercurilor largi de 
cititori din Republica Moldova. Peste 
câteva luni era reprodus în volumul 
colectiv Povară sau tezaur sfînt?, 
alcătuit de llie Lupan şi prefaţat de 
cunoscutul poet Nicolae Dabija 
(Chişinău, 1989, p. 353-361). 

Deşi ideile susținute în pledoaria 
celor doi savanți reprezintă adevăruri 
axiomatice în lingvistica romanică şi 
românească, nu-i mai puţin adevărat 
că pentru regimul totalitar din Uniunea 
Sovietică — chiar şi în anii “dezghe- 
tului” hruşciovist — ele au fost consi- 
derate periculoase. De aceea ni se 
pare util să reproducem şi să co- 
mentăm câteva pasaje din acest arti- 
col — expresie a poziţiei ştiinţifice 
obiective a lui R. A. Budagov şi S. B. 
Bernstein, pentru care adevărul era 
mai presus de conjuncturile politice: 
“Unitatea de limbă româno-moldo- 
venească s-a cristalizat de foarte 
multă vreme — subliniau ei, în intro- 
ducere —, încă din perioada de formare 
a limbilor romanice. La ora actuală 
această teză este recunoscută de toţi 
specialiştii care tratează problema în 
cauză”. 

Cei doi savanţi recunoşteau că 
ei înşişi, “ca şi mulţi alți lingvişti 
sovietici, au căzut într-un timp în 
greşeală, când se străduiau să depis- 
teze o anumită «autonomie» a limbii 
moldoveneşti față de limba română. 
Ne-am străduit cât ne-am străduit, dar 
n-am reuşit să arătăm şi să demon- 
străm — pe bază de fapte concrete şi 
edificatoare — deosebirile dintre limbile 
moldovenească şi română”, în afară 
de câteva împrumuturi din rusă şi 
ucraineană, tot astfel cum procedase 
anterior profesorul M. V. Serghievski, 
predecesorul lui R. A. Budagov la 
catedra de filologie romanică a 
Universităţii din Moscova”, urmat de 
mulți lingvişti din U.R.S.S., inclusiv 
din R.S.S. Moldovenească. 


Sarea de ueghe 

Caracterul nociv din punct de 
vedere ştiinţific al unei astfel de 
abordări era denunţat de cei doi autori 
prin concluzia formulată tranşant: 
“Această «teorie» a adus mari preju- 
dicii lingvisticii sovietice. S-au irosit 
multe forțe şi mult timp pentru a 
demonstra teza eronată cum că 
moldovenii şi românii vorbesc limbi 
romanice înrudite, dar diferite. 
Dovezi în favoarea acestei teze n-au 
existat şi nici nu pot exista. E necesar 
să arătăm că în ţara noastră s-a redus 
considerabil, în ultimul timp, numărul 
susținătorilor acestei «teorii»”, deşi ea 
era «oficializată» în Marea Enci- 
clopedie Sovietică, în articolele Limba 
moldovenească şi Limba română, în 
care trăsăturile gramaticale men- 
țţionate la cele două “limbi” erau 
identice. Referindu-se la formularea 
din ultimul articol, potrivit căreia graiul 
din Moldova de la vest de Prut “e 
foarte apropiat de limba moldove- 
nească, răspândită pe teritoriul 
R.S.S. Moldoveneşti şi în unele 
regiuni ale R.S.S. Ucrainene”, R. A. 
Budagov şi S.B. Bernstein subliniau 
cu toată fermitatea: “Nici datele 
lingvistice, nici datele istorice nu ne-au 
oferit şi nu oferă temeiuri pentru a 
încadra graiurile moldoveneşti de la 
vest de Prut într-o limbă, iar graiurile 
din R.S.S.M. — într-o altă limbă. 
Această teză vine în contradicţie cu 
toate faptele cunoscute de noi. 
Articolele din Marea Enciclopedie 
Sovietică ne-au demonstrat, cât se 
poate de clar, că trebuie să ne 
sprijinim pe temeiul faptelor concrete 
şi că nu se poate să sfâşiem şi să 
separăm în mod artificial limba 
maternă a moldovenilor de cea a 
românilor”. 

Pentru a dovedi totala lipsă de 
seriozitate a celor ce susțineau 
contrariul — şi, după cum vom vedea, 
unii mai insistă în greşeală şi astăzi, 
deşi cu unele “cedări” —, lingviştii 
moscoviți s-au adresat unor “probe 
simple'şi incontestabile” — începutul 
Luceafărului eminescian, după ediția 
critică a lui Perpessicius şi după ediția 
«moldovenească», apărută la Chişi- 
nău, în 1954, cu litere ruseşti, cum s-a 
practicat până în 1989, când s-a 


revenit la grafia latină şi în Republica 
Moldova: 


A fost odată ca-n poveşti, 

A fost ca niciodată, 

Din rude mari împărăteşti 

O preafrumoasă fată. 

A GpocT OnaT3 Ka'H noBeuuTb, 
A ocr ka HuuonaT3, 

[un pyne Mape biMN3p3TeuiTb 
O npabpymoac3 cara. 


Aşadar, explică autorii pentru cei 
care nu cunosc limba română - şi 
acesta era cazul celei mai mari părţi 
a cetățenilor fostei U.R.S.S., respec- 
tiv din statele ce formează actuala 
C.S.I. —, “aici totul este exprimat a b- 
solut la fel. Deosebirea se 
reduce doar la alfabet: textul româ- 
nesc este redat [în varianta a doua] 
cu caractere ruseşti şi nimic mai 
mult”. 

Exemplificările continuă cu 
începutul Amintirilor din copilărie ale 
“unui alt clasic al literaturii române şi 
moldoveneşti, lon Creangă”, precum 
şi cu referiri la operele lui Mihail 
Sadoveanu sau ale unor scriitori din 
Republica Moldova, “editaţi în Româ- 
nia, în limba română. Atât într-un caz, 
cât şi în altul se procedează doar la 
transcrierea dintr-un alfabet în altul, 
pe când limba rămâne fără nici o 
schimbare”. Cel mult, în unele texte 
tipărite în Republica Moldova puteau 
apărea unele “cuvinte de provenienţă 
rusă”, neutilizate în România. “Dar 
orice lingvist ştie că deosebirea dintre 
cuvinte aparte — subliniau R. A. 
Budagov şi S. B. Bernstein — nu poate 
determina deosebirea dintre limbi, ea 
se explică uşor prin diferentierile 
existente în sânul aceleiaşi limbi”. 

Moldoveneasca nu poate fi 
declarată nici măcar un “dialect al 
limbii române”, căci vechea provincie 
a Moldovei, din dreapta şi din stânga 
Prutului, “a jucat un rol remarcabil în 
procesul de constituire a limbii române 
literare. Din punct de vedere lingvistic, 
româno-moldoveneasca sau moldo- 
româna formează o unitate neîn- 
doielnică, în al cărei sistem ambele 
părţi ale acestei unități sunt deopo- 
trivă egale. Bineînţeles, problema nu 
se reduce la denumire, însă şi 


26 


Limba Română 


denumirea are o mare importanță 
pentru înțelegerea justă a esenței 
fenomenului”. Prin urmare, “moldove- 
neasca şi româna nu sunt două limbi 
diferite, ci sunt o singură limbă, care 
are o structură gramaticală unitară şi 
un fond principal de cuvinte tot atât 
de unitar”. Deosebirile care mai 
apăreau atunci, în 1956, între limba 
literară din România şi cea scrisă în 
Republica Moldova? — deosebiri ia 
care s-a renunțat treptat ulterior, mai 
ales începând din 1988 — reprezentau, 
după cuvintele autorilor, “unele 
fenomene izolate, cu totul neîn- 
semnate şi foarte puţin numeroase, 
care nu afectează proprietăţile interne 
ale limbii, specificul ei”. 

Incheierea articolului se consti- 
tuia într-un succint program, a cărui 
aplicare a început tacit imediat atât 
de către autorii înşişi, cât şi de alti 
cercetători, mai ales din Republica 
Moldova, din Ucraina şi din Federaţia 
Rusă — căci în România teza celor 
“două limbi” nu fusese recunoscută 
decât de câţiva lingvişti, reduşi la 
tăcere, în această privinţă, chiar din 
acel an, 19561, articolul a fost însă 
ţinut sub obroc peste trei decenii, 
până când, în condiţiile de glasnosti 
(transparenţă) şi perestroika (restruc- 
turare), proclamate de M.S. Gorba- 
ciov, a putut fi dat publicaţiei. Consi- 
derăm, deci, util să reproducem aici 
acest program: 

“Recunoaşterea unei limbi uni- 
tare atât pentru România, cât şi pentru 
[Republica] Moldova (...) oferă 
posibilitatea ca întreaga activitate 
lingvistică din Moldova să fie aşezată 
pe baze strict ştiinţifice. Astfel, îşi vor 
pierde de la sine valabilitatea temele 
sterile, temele scornite cu privire la 
deosebirile dintre moldoveneasca 
literară şi româna literară din România. 
In schimb, se vor pune cu toată 
amploarea noi probleme de actua- 
litate. E necesar ca împreună cu 
lingviştii din Republica Populară 
Română [cum era. denumită oficial 
România], ţară ce ne este prietenă, 
să fie studiate profund particularităţile 
fonetice, gramaticale şi lexicale ale 
limbii române, să fie alcătuite o serie 
de monografii consacrate acestor pro- 
bleme, să fie începută studierea cu 


adevărat ştiinţifică a dialectelor 
[corect: graiurilor] şi a toponimiei 
moldoveneşti [din Republica Mol- 
dova], să fie stabilit un contact trainic 
cu lingviştii români, care lucrează la 
dicționarul explicativ al limbii române, 
la dicționarul şi la gramatica textelor 
vechi, la istoria limbii române. Rezol- 
varea tuturor acestor probleme va 
oferi, totodată, posibilitatea de a 
demonstra rolul deosebit de important 
al Moldovei în formarea limbii române 
literare”. 

Şi mai răspicat, aproape afo- 
ristic, R. A. Budagov şi-a exprimat 
concepţia despre unitatea limbii 
române în salutul adresat noii reviste 
consacrate acesteia, la Chişinău, 
începând cu anul 1991: 

“La naşterea unei publicaţii noi 
se zice, de obicei, tradiționalul: 
«Vivat, crescat, floreat!». În ceea ce 
priveşte revista “Limba Română”, aş 
vrea să mai adaug o urare: să fie o 
publicaţie care să lupte cu perse- 
verenţă pentru adevărul ştiinţific în 
domeniul filologiei române. ŞI, când 
spun «adevăr ştiinţific», mă gândesc, 
în primul rând, la unitatea limbii pe 
care o vorbesc muntenii, moldovenii, 
bucovinenii, oltenii, bănăţenii etc. — 
limba română. Acest adevăr sine qua 
non a fost călcat în picioare până nu 
demult de promotorii stalinismului, 
care, în pofida adevărului, au inventat 
teoria celor două limbi est-romanice 
diferite: limba română şi cea moldove- 
nească. Dar specialiştii de seamă şi 
de bună -credință în romanistică n-au 
recunoscut niciodată aceste invenţii, 
pretins ştiinţifice, aberante, care au 
dus, în ultimă instanţă, la degradarea 
limbii vorbite în Transnistria şi Ba- 
sarabia. Revistei “Limba Română” îi 
revine acum nobila misiune de a 
spune cititorului tot adevărul, de a-i 
întoarce pe cei rătăciţi la sânul limbii 
materne, de a le cultiva dragostea şi 
respectul faţă de ea, de a-i îndemna 
s-o înveţe permanent şi asiduu, căci 
ea reprezintă un indicator al culturii 
generale a românului şi a națiunii 
române. Vreau să sper că “Limba 
Română” va deveni un adevărat 
vademecum pentru toţi cei care 
doresc să vorbească şi să scrie într-o 
limbă ridicată pe înălțimi nebănuite de 

iluştrii predecesori: Negruzzi, Crean- 
gă, Eminescu, Mateevici, Arghezi, 
Sadoveanu, Rebreanu şi mulţi alții”. 

Evident, dacă articolul discutat 
mai sus, al celor doi profesori de 
prestigiu, şefi ai catedrelor de filologie 
romanică şi de filologie slavă de la 
Universitatea din Moscova, ar fi fost 
tipărit în 1956 — sau, cel puţin, în 
1988 — în principala revistă de 
lingvistică din Uniunea Sovietică de 
atunci, el ar fi contribuit în mod 
decisiv la scoaterea din circulaţie a 
tezei privind cele “două limbi diferite”, 
română şi moldovenească, teză 
vehiculată în continuare în unele 
publicaţii oficiale din actuala Comu- 
nitate a Statelor Independente. 
Constatăm chiar, cu părere de rău, că 
difuzarea lui în 1988-1989, la Chişi- 
nău, doar în traducere românească, 
la fel'ca şi apariţia noii reviste “Limba 
Română” şi publicarea a numeroase 
articole şi cărți, n-au avut darul să 
ajungă până la Moscova, ba nici 
măcar până la o bună parte a depu- 
taților din Parlamentul Republicii 
Moldova, care au votat în 1994 — cum 
se precizează într-o declaraţie a 
Consiliului Uniunii Scriitorilor de la 
Chişinău — “includerea în Constituţie 
a noțiunii false de «limbă moldo- 
venească», ca limbă de stat. Reve- 
nirea la această noţiune stalinistă face 
parte din arsenalul de mijloace menite 
să restaureze mentalitatea comu- 
nistă, să menţină situaţia socio- 
lingvistică actuală, în care limba 
română este o adevărată Cenu- 
şăreasă, fiind scoasă de fapt din sfera 
socială, să stimuleze în continuare 
degradarea conştiinţei naţionale. 
Problema limbii este o problemă 
ştiinţifică. In acest sens savanții 
-romanişti din întreaga lume, inclusiv 
cei din fostele republici sovietice, au 
afirmat în mod decis că este vorba 
de limba română. Folosirea gloto- 
nimului «limba moldovenească» cre- 
ează o confuzie periculoasă în faţa 
lumii civilizate şi ne face de ruşine în 
fata copiilor noştri şi a generaţiilor 
care vor veni. Cerem restabilirea 
adevărului ştiinţific: LIMBA RO- 
MÂNA”. 

lar Prezidiul Academiei de Ştiinţe 
a Republicii Moldova, în frunte cu 


academicianul Andrei Andrieş, răs- 
punzând solicitării Parlamentului 
(având semnătura preşedintelui 
acestuia, Petru Lucinschi, actualul 
preşedinte al Republicii), şi-a însuşit, 
în şedinţa lărgită din 9 septembrie 
1994, conciuziile filologilor membri ai 
acestei academii, Silviu Berejan, 
Nicolae Bileţchi, Anatol Ciobanu, 
Haralambie Corbu şi Nicolae Corlă- 
teanu, portrivit cărora “limba literară 
(şi, în primul rând, cea scrisă) utilizată 
în ultimele decenii în Republica 
Moldova, ca şi cea în care au scris 
toţi înaintaşii noştri, este limba 
română”. Prin urmare, conchidea 
conducerea academică de la Chişi- 
nău: “Convingerea noastră este, de 
aceea, că Articolul 13 din Constituţie 
trebuie să fie revăzut în conformitate 
cu adevărul ştiinţific, urmând a fi 
formulat în felul următor: «LIMBA DE 
STAT (OFICIALĂ) A REPUBLICII 
MOLDOVA ESTE LIMBA ROMÂ- 
NĂ»”2, 

Luând poziţie în sprijinul confra- 
ilor din Republica Moldova, Secţia de 
Filologie şi Literatură a Academiei 
Române a organizat în ziua de 31 
octombrie 1994 o amplă sesiune 
ştiinţifică, cu titlul Limba română şi 
varietățile ei locale, deschisă de acad. 
Eugen Simion, actualul preşedinte al 
înaltului for, care declara, în comu- 
nicarea sa, Unitatea limbii române: 
“Dorinţa noastră a fost aceea de a 
atrage atenţia oamenilor politici de azi 
din Republica Moldova şi a tuturor 
celor care au putere de decizie acolo 
că problema limbii române nu este o 
problemă oarecare şi că ea nu are 
nimic de-a face cu jocurile şi specu- 
laţiile, deseori dubioase, ale politicii 
(...). Politica se schimbă şi, dimpreună 
cu ea, se schimbă şi cei care o ser- 
vesc, ştiinţa rămâne mereu şi trebuie 
să rămână, cum cerea cu un secol în 
urmă Maiorescu, în marginile adevă- 
rului. Numai în marginile adevărului 
prestigiul ei este inatacabil. Politica 
este azi aşa cum este, dar limba 
naţională este o entitate sacră pentru 
un popor, pentru că este cel dintâi 
semn al identităţii sale”. Despre 
această “entitate sacră” au prezentat 
comunicări lingvişti de prestigiu din 
România şi Republica Moldova: 

Eugen Coșeriu (Unitatea limbii româ- 
ne — planuri şi criterii), Gabriel Ţepe- 
lea (Raţiunile politice ale unei “teorii 
lingvistice”), Silviu Berejan (Varie- 
tatea moldovenească a vorbirii orale 
româneşti şi limba literară scrisă), 
Valeria Guţu Romalo (Raporturile 
dintre limba literară şi graiurile limbii 
române), Emanuel Vasiliu (Graiurile 
dacoromâne: unitate tipologică), 
Grigore Brâncuş (Vitalitatea limbii 
române), G. Mihăilă (/mplicațiile cul- 
tural-istorice ale dihotomiei “român- 
moldovenesc”), Vasile Pavel (Graiul 
românilor basarabeni, expresie a 
continuității teritoriului de limbă 
română), Eugen Beltechi (Limbă 
literară şi literatură dialectală), Adrian 
Turculeţ (Limba română din Basa- 
rabia), Marius Sala (Unitatea limbii 
române din perspectivă romanică), 
Nicolae Saramandu (Graiurile moldo- 
veneşti în cadrul limbii române) şi 
Nicolae Mătcaş (Unitate de limbă — 
unitate de neam). 

Nu este cazul să trecem în 
revistă întreaga bogăţie de argumente 
şi fapte cuprinse în aceste comu- 
nicări, ale căror titluri sunt grăitoare 
prin ele însele. Nu putem să spicuim 
decât câteva fragmente, pe linia celor 
susținute de cei doi autori acum mai 
bine de patru decenii, în acord cu 
adevărurile stabilite de lingvistica 
românească şi romanică de-a lungul 
secolelor al XIX-lea şi al XX-lea. 

Astfel, acad. Silviu Berejan 
(Academia de Ştiinţe a Republicii 
Moldova) precizează rădăcinile 
politice ale acestui “fenomen”: “In 
perioada sovietică (întâi în Republica 
Autonomă Socialistă Sovietică Moldo- 
venească, în stânga Nistrului, căci 
Basarabia se reunise deja cu Ţara, 
iar apoi, din 1940, şi în R.S.S.M., cu 
Basarabia reînglobată de data aceas- 
ta în U.R.S.S.), populaţiei din aceste 
teritorii îi este impusă oficial denu- 
mirea «limbă moldovenească», care 
se contrapunea de acum net limbii 
române (mai ales că, între anii 1932 
şi 1938, în R.A.S.S.M. fuseseră intro- 
duse limba şi literatura română şi 
alfabetul latin, acţiune calificată ulte- 
rior ca o «gravă greşeală politică»). 
Motivele sunt deci de natură pur poli- 
tică: pentru demonstrarea existenţei 


unei alte naţiuni în componenţa Uniu- 
nii Sovietice, ce trebuia să se deose- 
bească sub toate aspectele de naţiu- 
nea română din ţara vecină, dar ne- 
prietenă (îndârjirea de atunci în promo- 
varea cu orice preț a tendinței date 
se resimte, după cum se poate con- 
stata, şi în prezent) (p. 38). 

Ducând ideea mai departe şi 
subliniind consecinţele ei logice, 
istorice şi naţionale, profesorul univ. 
dr. Nicolae Mătcaş (Chişinău) şi-a 
început astfel expunerea sa: “În toiul 
marii bătălii purtate de românii din 
Republica Moldova pentru recunoaş- 
terea identităţii limbii lor materne cu 
limba vorbită în România, pentru 
repunerea ei prin lege în toate sferele 
de activitate (prin atribuirea statutului 
de limbă de stat) şi pentru revenirea 
la grafie latină, ideea recunoaşterii 
unităţii de neam a românilor din 
diferitele formaţiuni statale actuale a 
fost abordată doar sporadic şi părăsită 
pe parcurs. 

Numai istoricul lon Buga a 
exprimat-o fără echivoc într-un articol 
fulminant“, care a provocat o mare 
derută în rândurile falsificatorilor 
istoriei. Ceva mai încoace, repre- 
zentanțţii generaţiei noi, necom- 
promise, de istorici, într-un apel adre- 
sat oficialităților, s-au pronunţat ca- 
tegoric împotriva perseverenţței de 
care mai dau dovadă unii colegi de-ai 
lor de breaslă mai în vârstă în 
promovarea teoriei despre două 
naţiuni. Minciunile lui Mohov şi ale 
acoliţilor săi cu privire la (...) formarea 
«naţiunii burgheze moldoveneşti» (în 
lipsa trăsăturilor fundamentale ale 
națiunii: comunitate de teritoriu, de 
limbă normată în funcţionarea ei 
plenară, de aspirații politice ş. a.) şi, 
respectiv, a «naţiunii socialiste 


- moldoveneşti», care s-ar deosebi de 


poporul din România, nu numai că 
sunt vehiculate astăzi de o serie de 
istorici şi lingvişti care nu se pot 
debarasa de modul de gândire propriu 
timpurilor din care vin, dar sunt, din 
păcate, ridicate la rang de politică de 
stat” (p. 123). 

Aşa se explică de ce — cum a 
reamintit dr. Vasile Pavel (Chişinău) — 
savanții obiectivi “n-au fost auziţi. 
Neglijând numeroase rezoluții şi 

apeluri ale instituţiilor şi întrunirilor 
lingvistice, Parlamentul Republicii 
Moldova a legiferat prin art. 13 [al 
Constituţiei], la 28 iulie 1994, falsul 
ştiinţific şi istoric privind limba noastră 
cea română. Or, se ştie că definiţia şi 
numirea ştiinţifică a unei limbi ţine de 
competenţa instituţiilor ştiinţifice, şi 
nu politice” (p. 84). 

Revenind la aspectul strict 
lingvistic, încheiem acest succint, dar 
elocvent florilegiu cu afirmaţia clară, 
sintetică a unuia dintre cei mai mari 
lingvişti contemporani, pe plan 
mondial, profesorul Eugen Coșeriu, 
originar din Mihăileni (Basarabia), 
membru de onoare al Academiei 
Române, al Academiei de Ştiinţe de 
la Chişinău şi al altor academii 
europene şi americane: 

“Cum rămâne cu chestiunea 
care ne doare pe toţi, şi mai ales pe 
noi, cei din Ţara de Sus, din Moldova 
dintre Prut şi Nistru, cu aşa-zisa limbă 
moldovenească? (...) Idealul de limbă 
al tuturor scriitorilor din Basarabia a 
fost totdeauna acelaşi ideal al tuturor 
românilor. Şi la această limbă exem- 
plară românească au contribuit şi toți 
scriitorii şi poeţii dintre Prut şi Nistru, 
de la Stamati, Russo şi Hasdeu până 
la Grigore Vieru şi la toată splendida 
generaţie de poeţi români dintre Prut 
şi Nistru. De aceea spunem «aşa-zisa 
limbă moldovenească», fiindcă ea nu 
există ca unitate la nivelul graiurilor 
populare. E vorba numai de forme ale 
dialectului dacoromân, de graiuri care 
se întind şi dincoace de Prut şi nu 
există nici o diferenţă serioasă, 
esenţială, la nivelul limbii comune, nu 
există nici o diferenţă la nivelul limbii 
exemplare” (p. 17-18). 

Mai mult, cum a subliniat dr. 
Marius Sala, membru corespondent 
al Academiei Române: “Vom constata 
că toate trăsăturile limbii române prin 
care ea se distinge de celelalte limbi 
romanice există în toate variantele ei 
dialectale şi că deci în extremitatea 
orientală a României s-a dezvoltat o 
singură limbă neolatină, româna” 
(p. 113-114). 

Dar nici aceste argumente, nici 
cele aduse de Conferinţa ştiinţifică 


Limba română este numele corect al 
limbii noastre, organizată în zilele de 
20-21 iulie 1995, la Chişinău, în incinta 
Parlamentului, la care au prezentat 
documentate comunicări filologi de 
prestigiu — Haralambie Corbu, Nicolae 
Corlăteanu, Silviu Berejan, Anatol 
Ciobanu, membri ai Academiei de 
Ştiinţe din Republica Moldova, prof. 
dr. Raimond Piotrowski (St.-Peters- 
burg), prof. dr. Stanislav Semcinski 
(Kiev) şi alții — n-au convins majo- 
ritatea parlamentară, căreia preşe- 
dintele de atunci al Republicii Mol- 
dova, Mircea Snegur, îi prezentase, 
la 27 aprilie 1995, propunerea oficială 
de modificare a “fatidicului” articol 13 
din Constituţie, în formularea cercu- 
rilor academice şi culturale, men- 
ţionată mai sus. Această propunere 
era cu atât mai justificată, cu cât — 
sublinia preşedintele — în anii din urmă 
“noțiunea de limbă română era folosită 
drept singura ce denumea limba 
noastră în circuitul cotidian: acte 
oficiale ale Parlamentului, Preşe- 
dinţiei, Guvernului, documente şi 
formulare ale ministerelor, depar- 
tamentelor, organizaţiilor şi între- 
prinderilor, fără a mai pomeni de 
învățământ, literatură, presă, audio- 
vizual. Aceeaşi formulă a figurat drept 
denumire a limbii de stat în primul 
proiect de Constituţie a republicii, 
elaborat de o comisie autoritară, în 
fruntea căreia am avut ocazia şi 
onoarea să mă aflu. Nu-mi amintesc 
să fi fost cineva care ar fi pus la îndo- 
ială sau ar fi contestat acest lucru” — 
preciza preşedintele în pledoaria sa, 
adăugând: “Ştiinţa lingvistică dove- 
deşte că vorbirea noastră, graiul 
nostru moldovenesc constituie doar 
una din varietățile întregului glotic 
care are un singur nume generic — 
«limba română». Limba română este 
numele corect al limbii noastre 
istorice, literare, de cultură şi scrise. 
Acestea sunt noţiuni bine cunoscute 
în întreaga lume şi ar fi o mare eroare 
dacă nu ar fi şi la noi însuşite în şcoli, 
licee, instituţii, universităţi, aca- 
demii”"6. 

Poate că n-am fi insistat atât de 
mult în etalarea atâtor dovezi, cunos- 

cute şi invocate atât de specialiştii din 
România şi din Republica Moldova, 
cât şi de unii oameni politici, dacă 
n-am fi constatat că votul negativ al 
majorităţii parlamentare de la Chişinău 
a avut efect “oficial” în planul mai larg 
al Comunităţii Statelor Independente, 
constituite în 1991 din majoritatea 
republicilor fostei U.R.S.S. (fără cele 
trei republici baltice: Lituania, Letonia 
şi Estonia). Avem în vedere cartea 
apărută în 1998, la Moscova, sub 
semnătura profesorului dr. A.A. 
Leontiev, membru al Academiei Ruse 
de Învăţământ şi al Academiei de 
Ştiinţe Pedagogice şi Sociale, intitu- 
lată Kulitury i jazyki narodov Rossii, 
stran SNG i Baltii (Culturile şi limbile 
popoarelor din Rusia, din țările CSI şi 
din Zona Baltică), apărută sub 
auspiciile celei de-a doua academii şi 
“recomandată de Ministerul Învă- 
ţământului General şi Profesional din 
Federaţia Rusă spre a fi folosită ca 
bibliografie necesară metodico- 
didactică în instituţiile de învățământ 
superior şi în şcoli”. lată ce citim în 
articolul consacrat populaţiei majo- 
ritare din Republica Moldova, într-o 
expunere de compromis, în care, 
alături de informaţii corect prezentate, 
abundă cele confuze sau chiar 
inexacte (Cap. IV. Popoarele şi limbile 
din republicile noastre, p. 235-236; 
corecţiunile şi completările ie inclu- 
dem între paranteze drepte sau le 
adăugăm în note): 

“Moldovane (auto-denumire: 
moldoveni) — popor” de limbă roma- 
nică din Câmpia Europeană. Trăiesc, 
în principal în Moldova [corect: în 
Republica Moldova] (2. 795.000 
persoane), precum şi: în Rusia 
(173.000 pers.), Ucraina (324.500 
pers.), Bielorusia (5.000 pers.), 
Uzbekistan (6.000 pers.), Kazahstan 
(33.000 pers.), Georgia (2.800 pers.), 
Azerbaidjan (1.900 pers.), Turkmenia 
(2:500 pers.), în total 3.352.000 
persoane'8. Vorbesc în varianta mol- 
dovenească a limbii româno-mol- 
doveneşti'?, ce aparţine grupei roma- 
nice a familiei de limbi indoeuropene 
(91,6% o consideră limbă maternă; 


53,8% vorbesc liber şi în limba rusă, 
4,4% în alte limbi); această limbă, la 
origine comună, a evoluat, în secolul 
XX, separat în România şi în U.R.S.S. 
(vezi cap. 1112). Până la 1860, limba 
româno-moldovenească a folosit în 
scris alfabetul chirilic, iar apoi până 
în 1917 alfabetul latin. Din 1917 până 
în 1932, moldovenii din R.S.S. Ucrai- 
neană au folosit scrierea cu alfabet 
rus, iar în anii 1932-1939, scrierea cu 
alfabet latin21; moldovenii din România 
şi Basarabia [aşadar, denumirea 
regională a devenit națională, spre a-i 
separa pe moldoveni de ceilalţi 
români] au continuat să folosească 
alfabetul latin. Din 1939 până în 1989, 
moldovenii din U.R.S.S. au folosit 
scrierea cu alfabet rus. În 1989, în 
Republica Moldova a fost adoptată de 
asemenea grafia latină, dar moldovenii 
din stânga Nistrului? şi din Ucraina 
continuă să folosească grafia ruseas- 
că. Limba literară moldo-română s-a 
constituit în secolul al XVII-lea. 
Moldovenii sunt de religie ortodoxă. 
La baza poporului moldovenesc 
se află triburile romanice răsăritene 
ale aşa-numiţilor volohi (vlahi), 
precum şi traci, slavi ș.a.. Poporul 
moldovenesc s-a constituit, în esenţă, 
în secolele al XII-lea — al XIV-lea, în 
cadrul Principatului Moldovei [iată-l 
separat de poporul român]?, iar din 
secolul al XVI-lea, în al Imperiului 
Otoman [suzeranitatea a fost trans- 
formată de autor direct în ocupaţie]; 
la sfârşitul secolului al XVIII-lea — 
începutul celui de-al XIX-lea, ținuturile 
moldoveneşti au fost alipite la Imperiul 
Rus [aşa este denumită ocuparea 
ilegală a Basarabiei în 18123, recur- 
gându-se totodată la termenul “ținu- 
turile moldoveneşti”, care se referă şi 
la provincia rămasă liberă]. În 1918, 
cea mai mare parte a Moldovei 
(Basarabia) a trecut la România [vagă 
formulare pentru unirea, votată în 
majoritate de Sfatul Ţării, la 27 martie/ 
9 aprilie]. Pe restul teritoriului (malui 
stâng al Nistrului, cu oraşul Tiraspol) 
a fost creată în 1924 R.S.S.A. 
Moldovenească în cadrul R.S.S. 
Ucrainene. În 1940, Basarabia a fost 

înapoiată Uniunii Sovietice [ocupată, 
împreună cu nordul Bucovinei şi tinutul 
Herţa, în urma notelor ultimative ale 
Guvernului Sovietic din 26 şi 27 iunie], 
iar din partea ei centrală şi nordică, 
împreună cu zona din stânga Nistrului 
a fost constituită R.S.S. Moldo- 
venească (din 1990, R.S.S. Mol- 
dova)%. În 1991, Republica Moldova 
a devenit independentă (...). 

Ciasicul literaturii moldoveneşti 
este D. Cantemir (sec. al XVIII-lea); 
mai târziu (sec. al XIX-lea) s-au afir- 
mat A. Hâjdeu, A. Russo, B.-P. Has- 
deu, |. Creangă, M. Eminescu, consi- 
deraţi clasici şi ai literaturii române”. 
In Moldova Sovietică s-au afirmat E. 
Bucov, A. Lupan, P. Darienco. De o 
largă recunoaştere dincolo de hotarele 
Moldovei se bucură scriitorul lon 
Druţă. De asemenea sunt populari Gr. 
Vieru, P. Boţu, S. Vangheli. Sunt 
renumiţi compozitorul E. Doga, 
cîntărețele Tamara Ceban şi Maria 
-Bieşu”%. 

Şi acum să vedem ce se scrie 
despre români, în acelaşi capitol IV 
(p. 247), în măsura în care sunt 
recunoscuţi ca atare în republicile din 
C.S..: 

“Rumyny (auto-denumire: ro- 
mâni) — grup etnic. Românii sunt în 
număr de circa 21 milioane. Locuiesc 
în majoritate în România [pe drept 
cuvînt, aici nu mai sunt menţionaţi 
«moldovenii din România» — vezi mai 
sus]; grupuri mici se află în fosta 
U.R.S.S., în lugoslavia, Ungaria, Bul- 
garia, S.U.A., Canada etc. Vorbesc 
în varianta românească a limbii 
româno-moldoveneşti [?! — vezi mai 
sus] din grupa romanică a familiei de 
limbi indoeuropene; până în 1860, 
scrierea a avut la bază alfabetul 
chirilic, apoi cel latin. În republicile din 
fosta U.R.S.S., sunt 146.000 de 
români, dintre care în Rusia — 6.000, 
în Ucraina — 135.000, în Moldova 
(corect: în Republica Moldova] — 2.500 
[atâţia au avut curajul să se declare 
la recensământul U.R.S.S. din 1989]. 
In majoritate sunt de religie ortodoxă. 
Dintre românii din fosta U.R.S.S., 
61% consideră ca limbă maternă 


româna, 51% vorbesc liber în limba 
rusă, iar 11,6 % — în alte limbi. 
Majoritatea locuiesc în Regiunea 
Transcarpatică (30.000) şi mai ales 
în Bucovina [corect: Bucovina de 
Nord] (Regiunea Cernăuţi::100.000). 

Se cuvine să precizăm că 
această “sfâşiere” artificială a “limbii 
moidoveneşti” de română, a “moldo- 
venilor” de români, inventată şi 
susținută cu asiduitate de regimul 
sovietic, decenii de-a rândul, nu o 
găsim în sinteze oficiale ruseşti 
înainte de 1917. Pentru a dovedi acest 
lucru, ne îngăduim să traducem aici 
o parte a articolului Rumyny (Români) 
din cunoscutul Enciklopediceskij 
slovari, tipării de cunoscutele case de 
editură F. A. Brockhaus (Leipzig) şi |. 
A. Efron (St.-Petersburg), î. XXVII, 
St.-Petersburg, 1899, p. 283-285: 

“In prezent, locuiesc în masă 
compactă în Regatul României, în 
Basarabia rusească, în cea mai mare 
parte a Bucovinei, în partea răsă- 
riteană a Ungariei, într-o parte a 
Transilvaniei [corect, mai jos], în 
Macedonia, Istria şi Dalmația. Numă- 
rul lor total se ridică aproximativ la 10 
milioane. Se împart în următoarele 
grupe: 1) Daco-românii (Rumâni, 
Români), dintre care cei mai mulți 
trăiesc în România, în număr de circa 
5.500.000. In Ungaria numărul lor este 
de 2.592.000 (1890); ocupă partea 
sud-estică a ţării, limitată de o linie 
ce merge de la Sighet până la Tisa, 
pe lângă Oradea Mare, Arad, Timi- 
şoara, Biserica Albă (Weisskirchen 
[Bela Crkva, în Banatul iugoslav]), dar 
pe acest teritoriu, printre ei, trăiesc 
în grupuri mai mari sau mai mici 
maghiari şi germani (în Transilvania). 
in Bucovina, românii ocupă partea 
sudică a provinciei, trăind, în număr 
de circa 300.000, amestecați cu ruşi 
[ucraineni] şi germani. in partea 
Basarabiei ce aparţine Rusiei [fără 
cele trei judeţe din sud, între 1856- 
1878, când au fost retrocedate ţării 
noastre] se află circa 1.000.000 de 
români. Toţi aceşti români, împărțiți 
teritorial şi politic în trei state, 
constituie din punct de vedere lin- 

gvistic şi etnic un tot unitar. Lor trebuie 
să le fie alăturate de asemenea 
coloniile româneşti din Serbia şi Bul- 
garia. În colţul de nord-est al Serbiei 
trăiesc valahii, în număr de 150.000, 
plecaţi în secolul al XVIII-lea din 
Oltenia; în partea de nord-vest a 
Bulgariei, românii sunt în număr de 
circa 65.000. Aşadar, daco-românii 
ajung la circa 9.500.000. 2) Mace- 
doromânii sau aromânii (...), la sud de 
Balcani, în Macedonia, Tesalia, Alba- 
nia, Epir, circa 200.000 pers. (...). 
Zona principală în care locuiesc este 
Pindul (...). Încă în secolul al XVIII- 
lea, Moscopole în Albania era un oraş 
de-al lor înfloritor, numărând 60.000 
locuitori. Grupuri de aromâni se 
găsesc în Olimp, în Acarnania, 
Muzakie şi în Macedonia, în special 
în oraşul Monastir şi în împrejurimi 
(...). Grupul puțin numeros al fărşe- 
roților se ocupă aproape exclusiv de 
creşterea oilor (...). 3) In Macedonia 
propriu-zisă, în munţii Meglen, la nord- 
vest de Salonic, trăieşte în 11 sate o 
populaţie restrânsă, diferită de aro- 
mâni (14.000 pers.), descoperite de 
profesorul.G. Weigand, de la care 
provine denumirea de vlaho-megleni 
(...). 4) Aşa-numiţii istro-valahi sau 
ciribiri locuiesc la sud de Monte 
Maggiore, pe ţărmul răsăritean al 
Istriei, numărând circa 2.000 pers.”2. 

Chiar V.I. Ulianov (Lenin), pe 
când era în emigrație şi mai putea fi 
obiectiv, înainte de primul război 
mondial (februarie — martie 1914), 
scria în Despre dreptul naţiunilor la 
autodeterminare: “Rusia este un stat 
cu un centru naţional unic, cel al 
velicoruşilor. Velicoruşii ocupă un 
teritoriu imens şi compact, numărând 
aproximativ 70.000.000 de suflete. 
Particularităţile acestui stat naţional 
constă, în primul rând, în faptul că 
«alogenii» (care, luaţi împreună, 
constituie majoritatea populaţiei: 57%) 
populează tocmai regiunile periferice; 
în al doilea rând, în faptul că asuprirea 
acestor alogeni este cu mult mai 
puternică decât în statele vecine (şi 
chiar nu numai în cele europene); în 
al treilea rând, în faptul că, într-o 


mulțime de cazuri, în vecinătatea 
regiunilor periferice, locuite de 
naţionalităţi asuprite, dincolo de 
graniţă trăiesc oameni de acelaşi 
neam cu ele care se bucură de o mai 
mare independenţă naţională (este 
destul să ne amintim de finlandezi, 
suedezi, polonezi, ucraineni, români 
de la graniţa de vest şi de la cea de 
sud a statului)”. Şi, în concluzie: 
“Aşadar, tocmai particularităţile 
istorice concrete ale problemei 
naţionale fac ca recunoaşterea 
dreptului naţiunilor la autodeterminare 
să fie la noi o problemă atât de vitală 
în epoca prin care trecem”%. 

Constatăm, deci, că în Rusia 
veche adevărul era de mult cunoscut 
şi recunoscut, dar după 1917 el a fost 
obturat decenii de-a rândul din motive 
politice. Profesorii R. A. Budagov şi 
S. B. Bernštein nu făceau decât să-l 
recunoască în 1956, într-o epocă de 
“dezgheț” în U.R.S.S., care dădea 
speranţe spre recunoaşterea lui 
publică. Aceasta s-a produs abia în 
anii 1988-1991, dar — aşa cum am 
văzut — cu dificultăţi, care n-au fost 
înlăturate definitiv nici până acum. 
Chiar apelul lansat de fostul preşe- 
dinte Mircea Snegur, la 27 aprilie 
1995, n-a găsit ecou la majoritatea 
parlamentară din Chişinău: 

“Multe, prea multe sunt jertfele 
aduse de strămoşii noştri pe altarul 
firavei noastre libertăţi, ca să nu ne 
însuşim şi de această dată lecţiile 
istoriei. Să ne lăsăm, oare, atât de 
uşor striviţi de roata istoriei numai 
pentru faptul că unii vor s-o învârte 
mai repede, iar alţii — s-o oprească?” — 
se adresa el atât conaţionalilor săi, 
care sunt majoritari în Parlament, cât 
şi reprezentanţilor altor naţionalităţi — 
în primul rând, ucraineni şi ruşi, 
aşezaţi pe aceste meleaguri, în urma 
evenimentelor istorice din ultimele 
două secole. Şi mai departe, în 
continuarea ideii reproduse mai sus: 

“Deci, păstrându-ne coloritul, 
originalitatea, specificul, accentul şi 
frumusețea graiului nostru moldo- 
venesc, purificându-l şi îmbogăţindu-l, 
noi, folosind imensul tezaur al 


Starea de veghe 

vocabularului limbii şi literaturii 
române, nu avem decât să învăţăm a 
vorbi şi a scrie o limbă cultă, literară, 
care se numeşte limba română. 

Oare această tendinţă firească 
a oricărui neam şi popor de a vorbi şi 
a scrie o limbă cultă poate fi străină 
voinţei neamului şi poporului nostru, 
cum Încearcă unii să prezinte lucruri- 
le? Oare părinte să fie acela care-şi 
doreşte ca fiul său să nu cunoască 
mai multe ca el? Oare făcând atâtea, 
din putinul pe care ni-l putem permite 
în condiţiile de astăzi, pentru dezvolta- 
rea şi funcţionarea altor limbi vorbite 
pe teritoriul țării, avem dreptul să fere- 
căm în formule greşite, să sărăcim 
propriul grai, propria limbă?”. 

In acelaşi sens s-au pronunţat 
din nou participanţii la Conferința 
naţională de filologie, Limba română 
azi, organizată în a Vl-a ediţie, la laşi 
şi Chişinău, în zilele de 24-28 
octombrie 1997. In Apelul adresat 
Preşedintelui Republicii Moldova şi 
Parlamentului, reluând propunerea 
privind reformularea “în conformitate 
cu adevărul ştiinţific, lingvistic şi 
istoric” a articolului 13 din Constituţie, 
dânşii aduc în sprijinul acestei cerinţe 
a opiniei publice cuvintele geniului 
poeziei româneşti, pe care socotim 
potrivit a le relua aici, în Anul 
Eminescu — 2000: “Noi, românii, câţi 
ne aflăm pe pământ, vorbim o singură 
limbă, una singură...”. Tot astfel s-a 
pronunţat explicit cel mai repre- 
zentativ poet basarabean, Al. Mate- 
evici: “Da, suntem moldoveni, fii ai 
vechii Moldove, însă facem parte din 
marele trup al românismului, aşezat 
în România, Bucovina şi Transilvania. 
N-avem două literaturi, ci numai una, 
aceeaşi cu cea de peste Prut”. 

În sfârşit, Conferinţa şi-a însuşit 
poziția exprimată de savantul Eugen 
Coşeriu, care a dus departe în Europa 
şi în lume faima Basarabiei şi a 
României, aşezând-o drept temelie a 
Apelului: “A promova sub orice formă 
o limbă moldovenească deosebită de 
limba română este, din punct de 
vedere strict lingvistic, ori o greşeală 
naivă, ori o fraudă ştiinţifică; din punct 


de vedere istoric şi practic este o 
absurditate şi o utopie; şi din punct 
de vedere politic e o anulare a 
identității etnice şi culturale a unui 
popor şi, deci, un act de genocid 
etnico-cultural'*". 

In articolul Fără patimi, publicat 
ulterior, în aceeaşi revistă “Limba 
Română” din Chişinău (Anul VIII, 
1998, nr. 1-2 (37-38), p. 5), Alexandru 
Bantoş accentuează: “Republica 
Moldova nu este o excepţie, ci mai 
curând un sinistru exemplu în care 
trecutul şi istoria au fost adesea 
transformate în influente pârghii ale 
puterii. Autorii strâmbelor cronici 
ticluite în cei aproape 200 de ani 
trecuţi de la 1812, în special după '44, 
au ştiut foarte bine că, dacă vor reuşi 
să ne posede trecutul, vor avea 
şanse reale de a ne stăpâni şi 
prezentul. De aceea tecutul ne-a fost 
re-compus fără încetare, basarabenii 
fiind mereu captivii unui blocaj infor- 
maţional fără precedent. Această 
perfidă subjugare prin istorie (şi nu 
numai!) a implicat erodarea lentă a 
conştiinţei noastre naţionale (...). E 
întâmplător, oare, că problema originii, 
a denumirii corecte a limbii şi a 
neamului a constituit o axă, o coloană 
infinită, acumulând de-a lungul a două 
veacuri strădania, martirajul, dar şi 
încrederea în dreptate, optimismul şi 
spiritul temerar ale tuturor generațiilor 
de intelectuali basarabeni?!”. 


(Va urma.) 

“DINTOTDEAUNA 
M-AM SIMȚIT 
UN ANGAJAT, 
? UN CHEMAT 
ÎN ACEASTĂ LUME...” 


DIALOG: 
ALEXANDRU BANTOŞ — 
NICOLAE MATCAŞ 


— Stimate dle profesor, aţi 
împlinit nu demult o vîrstă care vă 
oferă dreptul să faceţi o retrospec- 
tivă. Care ani au fost cei mai rodnici 
pentru cariera Dumneavoastră 
profesională şi în ce perioadă aţi 
trăit cea mai amară experienţă a 
vieţii? 

— De această vîrstă am fugit 
toată viaţa. Aş fugi şi acum pe o 
planetă nepopulată. De ea nu scapi 
cum nu poți scăpa de moarte. Pe 
ea — iluzie! — poţi doar s-o mai 
amăgeşti cumva. De fapt, moartea e 
singura care ar putea să te uşureze 
de povara vîrstei. Zic “povară”, fiindcă 
vîrsta nu-ți mai permite să te simţi 
copil, să te simţi adolescent, dar mai 
ales, să procedezi ca acesta. O vîrstă 
venerabilă reclamă o înţelepciune pe 
potrivă; or, de la antichitate încoace 
tot mai puţini înţelepţi se nasc sau 
devin odată cu virsta. 

Cît despre retrospectivă, o poate 
face doar cine nu mai vede nici o 
perspectivă. Eu aş vrea să cred că o 
mai am, de aceea nu voi recurge la 
un bilanţ al modestei mele activități. 
Mi-aş permite doar să menţionez că, 
de cînd mă ştiu, mi-am dus cu 
onestitate şi cu demnitate crucea pe 
drumul Goigotei, orice activitate aş fi 
desfăşurat: la catedră, în sala de 
lectură, la minister. Aşa cum m-a 
învăţat tata, Dumnezeu să-l odih- 
nească în pace. Cu convingerea că 
orice muncă e utilă societăţii dacă te 
achiţi de ea conştiincios. Că fără tine, 
fără munca ta, fără exemplul tău de 
comportament lumea ar fi mai săracă. 
Am considerat munca o datorie, un 


Viaţa ca o coudă 

comandament sociai, dacă vreţi. Cînd 
m-a rugat cineva — un Druţă, o Lari, 
un Chiricenco, un Borşevici (ca să 
aduc doar cîteva exemple) — să ac- 


cept o funcţie, am acceptat-o, chiar - 


dacă nu-mi era pe plac (şi pe puteri), 
fiindcă am considerat că trebuie să 
îndreptățeşiti încrederea cuiva. Căci 
dacă tu nu te vei angaja şi dacă altul 
ca tine nu se va înhăma la datorie, 
atunci cine? Astfel am devenit decan, 
şei de catedră, ministru, funcţii care 
mi-au luat o bună parte din viaţă, dar 
de care nu regret nici pentru o clipă. 
Pentru că am reuşit să fac- ceva. 

De aceea socot că toţi anii care 
mă mînă din urmă mi-au fost într-un 
fel o vîrstă a împlinirilor. Cînd mă 
aflam în faţa studenţilor mei, exersam 
împreună cu ei o poezie a sublimului 
limbii materne, în răgazul dintre 
prelegeri sau atunci cînd mi-a fost dat 
să nu mai ţin prelegeri în faţa tinerilor 
învățăcei m-am delectat cu cititul 
cărţilor la fosta “Krupskaia”, la 
“Saltikov-Şcedrin” sau la Biblioteca 
Academiei Române; cînd a trebuit să 
renunţ la dulcea mea zăbavă, mi-a 
făcut o deosebită plăcere să văd cum 
se umple pajiştea foii imaculate de 
freamătul unor gînduri rebele. 

Toate aceste activități, ca şi 
multe altele, mi-au adus satisfacţie. 
Fără satisfacție munca e o cătănie, 
iar viaţa — un calvar. Cine-şi duce viata 
într-un calvar continuu e un nefericit. 
Aş comite un păcat în fața Domnului 
dacă m-aş considera un nefericit. Eu, 
care am cunoscut fericirea de a trăi, 
de a iubi, fericirea de a lupta, de a 
învinge întunericul, de a ieşi la lumina 
vie a adevărului. Chinurile prin care 
treci întru descoperirea şi triumful 
adevărului nu mai contează. Contează 
cauza pentru care lupti, contează 
victoria, contează luminarea celor 
mulţi şi nedreptăţiţi cu lumina cea 
dreapta a adevărului. Eu chiar şi 
atunci cînd am trecut prin suferinţă 
am fost fericit. 

„ Cea mai amară experienţă a 
vieţii am trăit-o acum şase ani, cînd, 
prin jocul diabolic ai unor forțe 
antinaţionale, dar şi al unor români 
verzi piini de ranchiună, precum şi ca 
urmare a servilismului docil al colegilor 


mei de la “ion Creangă”, am fost 


îndepărtat de la catedră şi cînd mi s-a 
interzis, hoțeşte, nedeciarat, dar 
foarte transparent, dreptul de a mai 


- apărea în faţa studenţilor. O lume 


toată ştie cît de mult mi-am iubit eu 
apostolatul de profesor. A mă priva 
de comunicarea directă cu tineretul 
studios însemna a-mi lua ceea ce 
aveam eu mai scump, a mă lipsi de 
aerul ozonat şi îmbătător al limbii 
materne ce vibra în templul plin de 
inimi cutezătoare. A fost o lovitură de 
graţie ale cărei efecte le mai resimt 
şi care m-a marcat puternic. Dar care, 
spre surprinderea răuvoitorilor, nu m-a 
învins. Dimpotrivă, m-a înrăit, m-a 
mobilizat, m-a ajutat să descopăr 
resurse proprii, noi, pe care să le pun 
în serviciul cauzei pentru care am 
pătimit. Pentru că — iertată fie-mi lipsa 
de modestie — dintotdeauna m-am 
simtit un angajat, un chemat în 
această lume, ca să fac viaţa mai 
frumoasă şi oamenii mai oneşti, mai 
cunoscători, mai înţelepţi, mai 
sinceri, mai umani. imi pare sincer rău 
pentru generațiiie de studenţi de după 
1993 care nu l-au mai cunoscut pe 
profesorul Nicolae Mătcaş... 

— Ce a însemnat pentru Dum- 
neavoastră satul de baştină, anii 
copilăriei. În ce mod s-au răsfrînt 
aceştia asupra creării personalităţii 
Dumneavoastră? 

— Nespus de mult. Pentru mine, 
ca şi pentru marele filozof şi poet, 
“veşnicia s-a născut la sat”. Cu toată 
sărăcia lui (secete frecvente, sfircul 
apei ascuns la zeci de metri în inima 
pămîntului, apa Prutului îngrădită cu 
sîrmă ghimpată etc.), satul Crihana. 
Veche de lîngă Cahul, în care am 
văzut zorii zilei şi în care mi-am 
petrecut copilăria şi adolescenţa, nu 
l-aş schimba pentru nimic în lume cu 
un altul. Nicăieri în lume nu mai există 
un răsărit şi un apus de soare la fel 
de dumnezeiesc ca la Crihana, o rîpă 
la fel de mare cu cuiburi de vinderei 
şi pupeze ia fel de atrăgătoare ca 
pentru copiii din Crihana, un lut tot atît 
de galben şi de neroditor ca şi cel de 
la Crihana, case cu prispe şi cu 
acoperişuri de stuf ca la Crihana, 
oameni atît de încovoiaţi de muncă 
şi cu sufletul atît de curat ca la 
Crihanai... 

Am avut parte de părinţi ideali. 
Dumnezeu mi-a luat-o pe mama pe 
cînd împlinisem 5 anişori. Tin minte 
doar că mă mai purta în brațe chiar 
înainte de a trece în lumea celor drepţi 
(fiind lovită de un trăsnet). Tata, şi el 
țăran din talpă ca şi mama, un purtător 
ingenuu al celor mai înțelepte principii 
ale eticii şi pedagogiei populare, a ştiut 
să ne inoculeze cele mai sănătoase 
principii de muncă onestă şi de 


comportament în viaţă, înainte de ~ 


toate prin exemplul său personal şi, 
în al doilea rînd, prin vorbele sale de 
duh cu tentă vădit educativă, după 
cum am putut să-mi dau seama mai 
apoi, fără a fi nevoit să recurgă măcar 
o singură dată la metoda “clasică” 
preluată din rai. 

In condițiile unei secete neîndu- 
rătoare, care ne bîntuia meleagul; şi 
ale unei lipse totale de apă pe lîngă 
gospodărie, tata avea cea mai fru- 
moasă livadă şi cea mai roditoare 
grădină din sat. Numai el ştie cîte 
căldări de apă a trebuit să care în 
viața lui la deal cu cobilița de la fintînă 
şi de la pîrîul din mijlocul satului... 
Apoi, încet-încet, ne-a deprins şi pe 
noi. Dacă mi-a spus, bunăoară, că la 
rădăcina prăsadului din fața casei 
trebuie, în toiul verii (ca să nu se 
viermănoşeze şi să nu cadă fructele), 
să torn cîte 15 căldări de apă în 
fiecare zi, eu nu am îndrăznit nici o 
dată să torn numai 10. Dacă mi-a 
spus că la fiecare fir de roşii sau de 
ardei tebuie să torn cîte o jumătate 
de câldare de apă, mai puţin nu mi-am 
permis să le torn nicicînd. Dacă tata 
mi-a spus că cei 10-15 cîrlani pe care-i 
mai avea şi pe care trebuia să-i duc 
vara zilnic la păscut urmau să se 
întoarne seara acasă cu burțile rotunde 
ca pînzele unei corăbii din zare în 


bătaia vîntului, aceasta însemna că . 


eu trebuia să găsesc haturile cele mai 
neumblate pentru a realiza compa- 
raţia. 

Copilărie aproape că n-am avut, 
ca mai toată generaţia mea, pentru 
că mi-a răpit-o războiul, şi foametea, 
şi teama de deportare (de care n-au 
scăpat verişorii mei după tată). Ta- 
ta — mobilizat pe front, mama şi 
bunicii — pe cîmp. Nu peste puțină 
vreme Dumnezeu ne-a luat-o pe 


mama în împărăţia sa şi am rămas 
singuri-singurei cu fratele de 16 ani, 
care, pînă la întoarcerea tatei după 
încheierea celui de-al doilea război şi 
a conflictului cu Japonia, mi-a fost şi 
tată, şi mamă, şi soră. Şi-a onorat 


„excelent obligaţiile ce-i reveniseră. Ţin 


minte ca azi: serile, ca să adorm mai 
uşor, îmi recita ore întregi din Emi- 


„„nescu, Alecsandri, Coşbuc, Goga, 


Victor Vlad Delamarina. Apucase doar 
cîteva clase primare “la români”, dar 
cunoştea atît de multe, era atît de 
împătimit de literatura neamului, încît 
nu viitorilor dascăli filologi, ci anume 
fratelui meu mai mare îi datorez 
pasiunea pentru limbă şi literatură. 
Pînă şi azi, cînd ne revedem extrem 
de rar, cînd bunul meu frate, trecut de 
70, e ținut mai mult imobilizat de o 
cruntă vitregie a sorții, îmi recită la 
fiecare întîlnire, la fel de inspirat ca 
şi acum 55 de ani, fie din “Balada unei 
coroane de oțel”, fie din “O scrisoare 
de la Muselim-Selo”, fie din alte pagini 
din fondul de aur al literaturii române. 

In timpul foametei stăteam 
singur în casă, cu zăvorul la uşă, şi îl 
aşteptam pe tata să-mi aducă vreun 
pumn de boabe de porumb sau vreun 
braţ de mogildan ca să-l tragem la 
rîşniţă şi să facem nişte turte de iască 
pentru a ne amăgi foamea. Tata a 
vîndut tot ce s-a putut vinde din casă, 
în schimb ne-a salvat de la o moarte 
sigură. 

Toate etapele şcolii le-am par- 
curs în satul natal, medalia de aur de 
la finele studiilor medii permiţîndu-mi 
accesul la Facultatea de Litere a Uni- 
versităţii din Chişinău. Dar cea mai 
serioasă şcoală au constituit-o, pentru 
mine, cei şapte ani de-acasă, “şcoala” 
bunului şi severului meu tată, care m- 
a făcut om. Grija mea ulterioară a fost 
să nu pierd cumva prin hăţişurile vieţii 
ceva din principiile etico-morale pe 
care mi le-au altoit tata, fratele, satul 
natal şi să încerc a le transmite copiilor 
mei. 

~ Aţi activat în calitate de pro- 
fesor, şef de catedră, decan, apoi 
în calitate de ministru în R.M. Acum 
sînteţi funcţionar la Ministerul 
Educaţiei Naţionale din România. 
Sînteţi unul dintre puţinii pedagogi 


Viaţa ca o coridă 

care cunosc, din interior, foarte 
bine procesul de organizare a 
învăţămîntului în Ţară şi, evident, 
în Basarabia. Care sînt perfor- 
mantele învățămîntului românesc 
în raport cu cele mai bune sisteme 
de instruire din lume? Care sînt 
punctele nevralgice ale învăţă- 
mîntului din Republica Moldova? 

— Sînt mai multe performanţe, 
dar le voi enumera pe cele care îmi 
plac: formarea capacităţii de a munci 
sistematic, formarea capacităţii de a 
memoriza esenţialul, dar şi de a gîndi 
creator; 'efortul de a fi în pas cu 
realizările ştiinţei şi cu cerinţele prac- 
tice ale societăţii contemporane (la 
nivel mondial, nu exclusiv românesc; 
competitivitatea cu rezultatele siste- 
melor educaționale din alte ţări, 
mîndria de a fi printre primii; cunoaş- 
terea, la finele ciclului liceal, a două 
limbi de circulaţie universală. 

In ceea ce priveşte învățămîntul 
“moldovenesc”, acesta continuă, în 
cel mai bun caz, tradiția reproducerii 
la ore a materiei “de ici pînă ici”-(cu 
toată frazeologia frumoasă despre 
instruirea problematizată, compu- 
terizare etc.). Cu excepţia unor licee 
din oraşe şi a cîtorva şcoli de la sate, 
recunoscute prin abnegaţia unor 
dascăli cunoscuți, dar neremunerați 
după merit, în învățămîntul “mol- 
dovenesc” nu se face carte, ci “se 
trece programa”. Numai cîteva unități 
şcolare de prestigiu asigură azi 
cunoaşterea temeinică a unei limbi 
străine, în rest nu e cunoscută (la 
nivelul vorbirii) decît rusa. Invă- 
țămîntul “moldovenesc”, cu toată 
împăunarea noastră provincială, nue 
competitiv nici cu cel românesc din 
Țară, necum cu cel din Europa (la cel 
preuniversitar din America nu avem 
ce ne referi, el avînd o orientare mai 
mult pragmatică, utilitară, şi fiind 
extrem de redus ca bază de cunoştinţe 
teoretice). 

— După 1989 una dintre pro- 
blemele-cheie ale sistemului de 
învățămînt de la noi este sin- 
cronizarea cu sistemul de învă- 
țămînt din Ţară. Care sînt realizările 
în acest domeniu? Dar problemele 
ce urmează a fi soluționate? 


— Am încercat să-l sincronizăm 
în perioada 1990-1994, cînd am 
unificat programele de studiu la fizică, 
limba şi literatura română, istorie şi 
alte cîteva discipline, cînd am adus 
în şcoala “moldovenească” manualele 
din Țară. Insă agrarienii majoritari din 
Parlament şi din structurile statale nu 
ne-au permis să unificăm sistemele 
de învăţămînt din cele două state 
româneşti. Ca urmare a moftului lor, 
astăzi avem, în Republica Moldova, 
un gimnaziu şchiop şi un liceu şchiop. 
Nu e de mirare deci că un absolvent 
al unei clase din ciclul preuniversitar 
din Republica Moldova, atunci cînd 
vrea să-şi continue studiile în Ro- 
mânia, trebuie să repete acolo clasa ` 
absolvită. Diferenţa (ca să nu zic 
handicapul) nu e o vină a elevului, ci 
un neajuns al'sistemului. de învă- 
tămînt “moldovenesc”, care s-a vrut 
cu tot dinadinsul să nu fie românesc! 
Am reuşit să revenim la liceele 
noastre tradiționale din perioada 
interbelică, dar am menținut şi şcolile 
medii de 11 ani, astfel încît absol- 
ventul de liceu este pus în situaţie 
dezavantajoasă în raport cu cel al 
şcolii generale. Mai departe: ne 
plîngem că nu avem bani — şi nu-i 
avem cu adevărat! —, nu avem, dacă 
e să fim sinceri, nici forțe spirituale 
suficiente să întocmim şi să edităm 
un număr considerabil de manuale şi 
alte ediţii didactice proprii, dar nici pe 
cele româneşti venite pe gratis (şi la 
a căror elaborare şi perfecţionare am 
putea să ne încadrăm, aşa cum ne 
asigură partea română) nu le accep- 
tăm în totalitate. 

in multe instituţii de învățămînt 
superior continuăm a pregăti specia- 
lişti ale căror diplome nu pot fi recu- 
noscute din oficiu (fără lichidarea unor 
diferențe în ceea ce priveşte nivelul 
de pregătire) în România, cu toată fala 
noastră cum că acestea ar putea fi 
recunoscute automat în Europa. 

Sarcina de bază ce-i revine 
învățămîntului “moldovenesc” este de 
a se ralia din mers la restructurarea 
prin care trece învățămîntul românesc 
din Țară (începînd cu reforma curri- 
culară şi pînă la formarea forma- 
torilor). 

— Vorbiţi-ne, vă rog, despre 
influenta pe care o exercită Minis- 
terui Educaţiei Naţionale din Ro- 
mânia asupra modului de or- 
ganizare a instruirii românilor din 
afara Ţării. Evident, ne interesează 
detalii referitoare la Republica 
Moldova, dar şi la Sudui Ba- 
sarabiei, Nordul Bucovinei, Trans- 
nistria, Banatul Sirbesc etc. 

— O influenţă directă ar putea-o 
exercita în măsura în care ar fi 
acceptată oficial. de statul în care 
locuiesc aceşti români. Deocamdată 
am putea vorbi de o atare influenţă 
(dar şi aici cu o mare doză de 
aproximaţie) numai la nivelul aşa- 
ziselor extensiuni universitare aie 
instituţiilor din Ţară în statele în care 
locuiesc, în virtutea unor cunoscute 
circumstanţe istorice, comunităţi 
masive de români (de exemplu, 
extensiunile deja în funcţiune ale 
Universităţii “Dunărea de Jos” din 
Galaţi la Universitatea din Cahul: 
profilurile Filologie — istorie, Mate- 
matică — informatică, industrie alimen- 
tară, Inginerie economică; exten- 
siunile în curs de materializare în anul 
curent ale Universităţii “Al.I. Cuza” din 
laşi la Universitatea “A. Russo” din 
Bălţi (profiiurile Administrarea aface- 
rilor şi Istorie) şi la Colegiul din Soroca 
(profilul economic) şi ale Universităţii 
Tehnice “Gh. Asachi” din laşi la 
Universitatea Tehnică a Moldovei din 
Chişinău (profilu! tehnic); extensiunea 
deja prospectată a unui liceu din 
județul Botoşani la un liceu din nordul 
Republicii Moldova (oraşul Lipcani). 
Extensiunile la care mă refer sînt, de 
fapt, nişte filiale aie instituţiilor respec- 
tive din România, cu sprijinul logistic 
şi material al acestora. S-a convenit 
cu partea bulgară să fie redeschis 
Liceul românesc de la Sofia şi, 
respectiv, Liceul de limba bulgară de 
la Bucureşti, cu sprijinul ţărilor respec- 
tive, întru satisfacerea dreptului la 
învăţătură în limba maternă la nivel 
preuniversitar şi a necesităţilor cul- 
tural-naţienale ale românilor din Bul- 
garia şi, respectiv, ale bulgarilor din 
România. De asemenea, partea 
română, în persoana Ministerului 
Educaţiei Naţionale, s-a declarat de 
mult pregătită de a pariicipa logistic 


şi material la instituirea unei univer- 
sităţi multiculturale ia Cernăuţi (cu 
deschiderea unor linii de învățămînt 
în limbile română, ivrit şi germană) şi 
a unui liceu românesc în regiunea 
Transcarpatică, întîrzierea apăsînd pe 
umerii părții ucrainene. 

in rest, România sprijină învă- 
ţămîntul în limba maternă al românilor 
din afara graniţelor Ţării, acolo unde 
acesta a reuşit să se mai menţină, 
prin acordarea gratuită de manuale 
şcolare şi alte ediţii didactice (anul 
trecut, de exemplu, s-au făcut ase- 
menea donaţii şi pentru o şcoală 
românească din Australia, ca să nu 
ne mai referim la binecunoscutele şi 
oficializatele donaţii anuale de carte 
şcolară pentru Republica Moldova), 
prin organizarea în Ţară a unor cursuri 
şi seminare de limba română şi de 
cultură şi civilizație românească, la 
care sînt invitaţi şi reprezentanţii 
comunităţilor româneşti din vecinătate 
şi din întreaga lume, prin acordarea 
masivă de burse de studii şi de 
perfecţionare-speciaiizare în Ţară la 
toate nivelurile de învățămînt şi la 
toate specializările existente (numai 
Republicii Moldova îi sînt acordate 
anual, conform Protocolului de cola- 
borare în domeniul învățămîntului 
dintre ministerele de resort din cele 
două state românești, cîte 800 de 
burse de studii pentru învățămîntul 
preuniversitar, 1000 de burse pentru 
învățămîntul universitar, peste 300 de 
burse pentru învățămîntul post- 
universitar — masterat, studii apro- 
fundate, studii academice, doctorat-—, 


-1600 de luni-bursă pentru diverse 


stagii de specializare, inclusiv pentru 
practica de producţie în România a 
studenților care îşi fac studiile la 
facultăţile din Republica Moldova) în 
vederea pregătirii specialiştilor 
necesari pentru menţinerea identităţii 
etnoculturale a comunităţilor româ- 
neşti din afara graniţelor actuale ale 
Ţării. 

— Aflarea Dumneavoastră la 
Bucureşti a însemnat şi o posi- 
bilitate de a vă documenta, de a vă 
informa, lucrînd în cele mai pres- 
tigioase bibiioteci ale Ţării. Rodul 


editarea culegerii de articole Român 

mi-e neamul, românesc mi-e graiul, 
lucrare în care “reabilitaţi” un şir 
de personalităţi ale culturii noastre 
şi “restabiliţi” adevărul ştiinţific şi 
istoric despre numele corect al 
limbii şi al neamului. Caracterizaţi- 
ne “metoda” de lucru a pseudo- 
savanților. 

— Locul de serviciu şi biblioteca 
sînt casa mea din România. Este 
emoționant să te gîndeşti numai că 
manuscrisele, colecțiile şi foliantele 
care îţi fură din lumina ochilor, dar îţi 
aprind lumina minţii, au trecut prin 
mîna unui Eminescu, Maiorescu, loan 
Bogdan, B.-P. Hasdeu, Capidan, Pa- 
pahagi, Puşcariu, Creţia... 

Pseudosavanţii sînt văduviţi de 
această emoție. Ei nu au răbdarea să 
studieze cu seriozitate izvoarele, de 
aceea sînt privaţi şi de tremurul' pe 
care îl simte un om de ştiinţă adevărat 
cînd stă faţă în faţă cu istoria, cu 
adevărul, cu veşnicia. Pseudosa- 
vanţilor le trebuie nume cît mai răsu- 
nătoare şi mai cunoscute în lumea 
ştiinţifică pentru a opera cu ele după 
bunul lor plac întru inducerea în eroare 
a opiniei publice. “Metoda” lor de lucru 
e cunoscută: a smulge citatele din 
context şi a le plasa în textul în care 
ar suna cum le convine; a le atribui 
autorilor citați trunchiat sau la care fac 
trimitere spuse care acestora nu le 
aparţin (în convingerea că un cititor 
grăbit de astăzi nu va mai recurge di- 
rect la surse pentru a le verifica 
autenticitatea şi că o minciună odată 
lansată ar putea lăsa urme în memo- 
ria celui care a auzit-o), a apela la 
analogii şi tehnici de comparare 
incorecte din punct de vedere meto- 
dic; a întrerupe citatele în locul în care 
le convine şi a continua gîndul în 
expunere liberă, creîndu-i cititorului 
impresia că ar fi ale persoanei din care 
se citează sau la care se face 
trimitere; a omite, ca şi cum din 
neatentie, unele semne de punctuație 
absolut indispensabile pentru înţele- 
gerea şi interpretarea corectă a 
mesajului transmis; a nu se referi 
deloc (de parcă acestea nici: n-ar 
exista) la sursele care nu concordă 
cu opinia lor sau care fac praf din 
inepţiile lor etc. “Metodă” preluată de 
“moldoveniştii” noştri din arsenalul 


şcolii sovietice de minciunire a 
maselor de neiniţiaţi, care nu are 
nimic comun cu ştiinţa şi care, după 
cum bine a caracterizat-o Eugen 
Cogeriu, constituie o fraudă ştiinţifică. 

— Sînteţi unul dintre pedagogii 
şi oamenii de ştiinţă care au 
participat la elaborarea legislaţiei 
lingvistice. Ce conotaţie au avut 
aceste documente la 1989 şi cum 
trebuie calificate în raport cu 
situaţia din anul 2000? 

— Numai unul lon Dumeniuk ştie 
că subsemnatul e cel care a întocmit 
varianta iniţială a proiectului Legii cu 
privire la limba de stat, conducîndu-se 
de proiectul legii pentru limba estonă 
(varianta Uniunii scriitorilor, de fapt 
creaţia lui Constantin Tănase, mult 
mai categorică şi ireconciliantă, a 
apărut mult mai tîrziu şi n-a fost 
acceptată de N. Bondarciuc şi C? ca 
bază de discuţie). Dat fiind că la ora 
aceea existau încă URSS şi RSSM 
şi, respectiv, CC al PCUS şi CC al 
PCM şi că ştiam cu cine aveam de a 
face, l-am întocmit ţinînd cont de 
realităţile de atunci, cu concesiile 
inerente în favoarea limbii ruse care 
domina întreg imperiul, dar inserînd 
diplomatic trei idei fundamentale 
pentru identitatea noastră naţională, 
şi anume: ideea despre identitatea (în 
termeni mai exacţi, unitatea) de 
limbă moldo-română; formularea că 
limba care avea să capete statutul 
revendicat de limbă de stat devenea 
în mod firesc şi limbă de comunicare 
între etniile conlocuitoare din Repu- 
blica Moldova; precizarea că limba 
de stat funcţionează pe baza grafiei 
latine. Eram perfect conştient de 
faptul că, dacă trece prima idee (cea 
mai subversivă!), se recunoaşte că 
limba numită la timpul acela moldo- 
venească este, în realitate, limba 
română, iar recunoscîndu-se unitatea 
de limbă, se sugera şi se recunoștea, 
de fapt, şi unitatea de neam. Dacă 
trece cea de-a doua idee, limba de 
stat din Republica Moldova, functio- 
nînd (o perioadă nedeterminată pentru 
acele vremuri) în paralel cu rusa ca 
mijloc de comunicare reciprocă între 
reprezentanții diferitelor etnii, ar fi 
permis, peste o anume perioadă de 
timp, atunci cînd toată lumea ar fi 

însuşit-o, cel puțin moldovenilor 
doritori să se simtă la ei acasă, să 
vorbească în exclusivitate în limba 
română. Formularea că limba de stat 
funcţionează pe baza grafiei latine nu 
era clară la început nici pentru românii 
de bună credinţă din grupul de lucru 
care elabora legile privind limba de 
stat şi funcţionarea limbilor vorbite pe 
teritoriul republicii. “La ce bun, cînd 
un alt grup de lucru elaborează un 
proiect de lege privind revenirea la 
grafia latină?”, se întrebau aceştia. 
Astăzi putem răspunde la această 
întrebare. Fiindcă CC al PCM mai 
spera să promoveze în Parlament (pe 
atunci: Sovietul Suprem) numai legea 
despre limba de stat şi despre 
funcţionarea limbilor vorbite pe 
teritoriul republicii şi să respingă, prin 
votul majorităţii, proiectul legii privind 
-revenirea la grafia latină. Convihşi 
fiind că proiectul legii privind limba de 
stat va fi votat (avalanşa conferirii 
statutului de limbi de stat limbilor 
naţionale din republicile unionale se 
declanşase), am dublat, în felul 
acesta, revendicarea revenirii la grafia 
latină. Evenimentele ulterioare au 
demonstrat temeinicia temerilor 
noastre, pentru că cea mai mare 
bătălie s-a purtat anume în jurul 
chestiunii revenirii la grafia latină. 
interesant de remarcat astăzi că ideea 
unităţii de limbă (implicit, şi de neam) 
a trecut atunci neobservată de 
“moldoveniştii” noştri zeloşi. Era şi 
continuă să fie un cîştig de cauză 
incomparabil pentru conştiinţa naţio- 
nală a românilor basarabeni în raport 
cu atribuirea statutului de limbă de 
stat, pentru că nu aveam dece să ne 
facem iluzia că această limbă va fi 
vorbită într-un timp fie şi prestabilit 
prin nişte legi care nu se respectă. 
Principalul era să ştie fiecare că limba 
“moldovenească” e aceeaşi limbă 
'română şi, ceea ce rezulta implicit din 
această teză, că moldoveanul e 
român. In această ordine de idei 
putem afirma că, în pofida nume- 
roaselor (şi dureroaselor pentru 
românii moldoveni care scandaseră 
luni de zile pe străzile Chişinăului 
“Limbă!”, “Alfabet!”) concesii determi- 
nate de timpul în care era discutată 
şi de mentalitatea celor care au 


votat-o, legislația lingvistică adoptată 


la 31 August 1989 la renumita 
Sesiune a treisprezecea a însemnat 
o victorie enormă pentru românii 
basarabeni, pentru că prin recu- 
noaşterea unităţii de limbă moldo- 
române se recunoştea, implicit, şi 
unitatea de neam a moldovenilor din 
stînga Prutului cu românii din dreapta 
rîului pătimirilor noastre. Adevăr pe 
care nu-l mai elimini uşor din con- 
ştiinţa (fie şi abia renăscută şi 
timorată) a românilor basarabeni, cu 
toate. sforțările ulterioare ale “mol- 
doveniştilor”, care au izgonit din stat 
imnul de stat românesc şi din Con- 
stituţie limba română. 

În cei patru ani de guvernare 
(1990-1994) s-a încercat nu o dată a 
se pune în aplicare prevederile 
legislaţiei lingvistice (aşa imperfectă 
cum era) referitoare la cunoaşterea de 
către cadrele de conducere şi de cele 
din sfera deservirii a limbii de stat, a 
se revizui unele articole depăşite de 
schimbările social-politice, câre 
surveniseră pe parcurs (dispariția 
URSS-ului, inutilitatea întrebuinţării 
obligatorii pe teritoriul unui stat 
suveran şi independent a limbii altui 
stat la fel de suveran şi de indepen- 
dent), însă nici democratul Valeriu 
Muravschi, nici agrarianul Andrei San- 
gheli nu i-au acordat lui lon Dumeniuk 
(de necaz şi umilinţa la care a fost 
supus a şi murit, sărmanul), iar apoi — 
lui lon Ciocanu şi propunerilor făcute 
de aceştia în calitate de conducători 
ai Departamentului de Stat al Limbilor 
nici o atenţie. Mai mult decît atît, a 
fost lichidat departamentul însuşi, iar 
legislaţia lingvistică de pe timpul 
URSS-ului a rămas aceeaşi şi azi în 
Republica Moldova. Anacronism, pe 
care numai un organ legislativ ce se 
respectă ar putea să-l elimine. Pe cînd 
îl vom avea? 

-— Trecerea în neființă a lui lon 
Dumeniuk a însemnat o pierdere 
grea pentru întregui proces de 
revigorare a limbii române în 
spațiul dintre Prut şi Nistru. Aţi 
vorbit în repetate rînduri despre 
pierderea acestui Ostaş al nea- 
mului. Care au fost trăsăturile de 
caracter, calităţile funcţionarului de 
stat, omului de ştiinţă, pedagogului 

şi publicistului lon Dumeniuk pe 
care le-aţi apreciat şi care v-au 
apropiat sufleteşte de el? 

- Principial. Intransigent. Ferm. 
Neduplicitar. Atunci cînd unul dintre 
membrii Comisiei interdepartamentale 
pentru problemele limbii se internase 
în spital de teama să nu participe 
deschis la vot pentru cele trei 
chestiuni principiale (recunoaşterea 
unităţii de limbă moldo-române, 
atribuirea statutului de limbă de stat, 
revenirea la grafia latină), lon Dume- 
niuk a mers la spital cu un text 
întocmit în scris şi i-a smuls semnă- 
tura. Cunoscînd dinlăuntru bucătăria 
elaborării proiectelor de legislaţie 
lingvistică, tergiversarea voită a 
promovării acestora, furcile caudine 
prin care urma să treacă, înclin să 
cred, fără a minimaliza aportul sutelor 
de mii de oameni care făceau să se 
cutremure Casa guvernului în care se 
aflau grupurile de lucru, că numai 
datorită lui Dumeniuk roua crinilor 
latini a căzut cu o oră mai devreme 
pe dimineţile aşteptărilor noastre. 
Avea tot temeiul să se indigneze de 
comportarea unor colegi de breaslă. 
Numai eu ştiu cît m-a costat să-l 
înduplec a nu da în vileag compor- 
tamentul uşor spus laş al unor ulte- 
rior încununaţi cu lauri “luptători pentru 
limba de stat şi grafia latină”. 

Neînfricat. Cu lon te puteai duce 
în recunoaştere, cum ar spune unul 
care a trecut războiul. 

De o acribie şi o probitate 
ştiinţifică exemplară. Cînd un coleg 
de catedră (chiar şef), la comanda CC- 
ului, a spus în presă un neadevăr des- 
pre tradiția scrisului slav la moldo- 
veni, lon Dumeniuk, spre deosebire 
de alți confraţi, a avut curajul să-l 
combată public. Cînd o colegă de 
catedră cu “pile” la Securitate îl acu- 
zase, pe nedrept, de plagiat, lon era 
pe cale să-i intenteze o acţiune de 
chemare în judecată. 

Era exemplul personal de com- 
portament civic şi moral. Extrem de 
punctual. Exigent. Necruţător faţă de 
chiulangii şi de adoratorii lui Bahus. 

Pedant. Cu un simţ al datoriei 
extrem de dezvoltat. Dacă te-ai înţe- 
les să vii cu un articol terminat la ora 
8%, să zicem, trebuia să fii la 8% fix. 


Ţin minte, în ajunul zilei de 27 august 
1991, Ziua proclamării independenţei 
republicii, ne înțeleseserăm ca a doua 
zi, la 8 dimineaţa, să punem punct la 
un articol, pe care trebuia să-l 
prezentăm de urgenţă unei redacții. 
N-a fost chip să-l înduplec să mergem 
pe Piaţa Marii Adunări Naţionale pînă 
nu am terminat articolul. Cînd am 
venit, piața era inundată de lume. Nici 
o insuliță liberă. Ne-am strecurat cum 
am putut în mulţime. Am tresărit la 
tunetul vocii maestrului Ungureanu 
care se revărsa peste mulțime: 
“AliEnatul unu...”. Crezusem că e un 
lapsus linguae. Cînd urmă “AliEnatul 
doi”, bietul Dumeniuk îşi ascunse 
privirile în pămînt... Se vedea clar că 
îl copleşiseră emoțiile şi pe maestru. 

Ca publicist şi luptător, aparent 
ursuzul şi inofensivul confrate ucrai- 
nean dezvăluia energii nebănuite. Era 
un polemist virulent. Ţinea la argă- 
ment, logică, concizia exprimării. 
Multe dintre digresiunile mele lirice au 
fost trase în țeapă de pana “Tăunului”. 

Era extrem de operativ, ca un 
ziarist de la cotidian. Nu pot spune 
că nu obosea, dar o ceaşcă de cafea 
îl refăcea pe loc. : 

li plăcea să cînte la dombră şi 
acordeon. La anul doi a părăsit pentru 
un an cursurile universitare, ca să 
agonisească bani pentru un costum 
şi un acordeon. În companie îi plăcea 
să interpreteze cîntece româneşti, 
ucrainene, ruseşti. 

Adora lectura, vînătoarea, pes- 
cuitul. 

M-a durut enorm să-l aud pe unul 
dintre colegii de breaslă de la Institutul 
de Lingvistică spunîndu-i cuiva că 
Dumeniuk n-ar fi fost cine ştie ce mare 
personalitate, ia s-a ridicat şi el aşa, 
pe valurile restructurării. Ba a fost, 
stimabile! Aşa cum menţionam la 6 
noiembrie 1999, cu ocazia instalării 
unei plăci comemorative pe casa din 
care a plecat pe ultimul drum, “e uşor 
să fii mare printre cei mici, puternic 
printre cei slabi, curajos printre cei 
laşi. Mai greu e să fii mare printre cei 
mari, puternic printre cei tari, curajos 
printre cei temerari. 

lon Dumeniuk a reuşit — prin 
comportamentul şi faptele sale — să 
fie ceva mai mare decît cei mai mari, 

ceva mai puternic decît cei mai 
puternici, ceva mai curajos decit cei 
mai curajoşi. 

lon Dumeniuk nu a rîvnit lauri 
ori slavă nemeritată. Unicul prosop 
dintre multele cu care fuseseră 
împodobiţi fiii neamului de către 
poporul recunoscător după marile 
bătălii pentru limbă şi alfabet de la 
1989, prosop pe care lon Dumeniuk 
l-a acceptat fără împotrivire, a fost 
giulgiul care i-a închis plumbul pleoa- 
pelor. Chiar în plecarea sa către cele 
veşnice lon Dumeniuk ne-a dat o 
strălucitoare lecţie de modestie şi 
moralitate. 

- Pana omului de ştiinţă 
Nicolae Mătcaş aşază tot mai 
frecvent cuvintele în rime. Sursa 
inspiraţiei poetice porneşte doar de 
la nostalgia pe care o aveţi pentru 
Chişinău şi pentru locurile de 
baştină? 

— Cred că, în sufletul meu, am 
făcut poezie toată viața. Pe cînd eram 
elev chiar am publicat cîte ceva. În 
timpul foametei, încuiat în casă, 
compuneam, ca şi Grigore Vieru, de 
frică. În studenţie, dintr-o timiditate 
excesivă, n-am cutezat să mă des- 
copăr ca înşiruitor de vorbe goale, 
deşi îmi plăcea să frecventez (pe unele 
chiar le frecventam) cenaclurile 
literare. Pe urmă, după ce devenisem 
profesor şi lingvist, cu atît mai mult 
nu m-am încumetat să dau la iveală 
încercările mele, pentru că, pe de o 
parte, la noi poezia nu se consideră 
ceva serios, iar, pe de altă parte, nici 
poetilor nu le prea place cînd vreun 
“nechemat la ospăţul poeziei” îşi face 
apariţia pe ogorul deja ocupat al 
literaturii de către geniile literare care 
şi-au împărţit harta poetică. incepînd 
cu februarie 1994, cînd au venit 
agrarienii la putere şi mi-au barat calea 
la catedra universitară, scrisul mi-a 
devenit cel mai fidel prieten. Contrar 
stării psihice de moment şi din 
convingerea că poezia, ca şi muzica, 
trebuie să provoace o stare de 
duioşie, de lumină, am revenit la 
reveriile de altă dată: cîntece de dor, 
cîntece de singurătate, cîntece de 
iubire. În timp ce-mi făceam docto- 
ratul la Leningrad, scriam de dor de 
Chişinău, la Chişinău scriam de dor 


de Ţară, la Bucureşti scriu de dor 
pentru cei dragi de acasă. 

— Cunoaşteţi ca nimeni altul 
meandrele sufletului românilor 
basarabeni. Ce “surprize” ne mai 
poate oferi soarta? Care ar fi 
legătura dintre actuala situaţie a 
românilor basarabeni şi destinul 
lor de mîine? 

— înstrăinat de ţară şi de neam, 
mai rătăcind, uneori, prin hăţişurile 
destinului vitreg, românul basarabean 
nu şi-a vîndut în întregime nimănui 
sufletul. În mare, a rămas la fel de 
sincer şi curat ca altă dată, cu un 
sfişietor dor de fraţii de dincolo de 
sîrma ghimpată. 

Azi pînă şi omul simplu pricepe 
că integrarea Republicii Moldova în 
Europa nu se poate face decît prin 
România, împreună cu România. 
Destinul românilor basarabeni e de 
neconceput fără destinul românilor din 
Ţară, fără unirea cu Ţara. Acesta-e 
mersul firesc al istoriei. S-a reunit 
poporul vietnamez, s-a reunit cel 
german, sub ochii noşiri se reuneşte 
poporul chinez din China şi din Tai- 
wan şi cel coreean din cele două state 
coreene. Cu ajutorul Domnului, sub 
ochii noştri se va reuni şi poporut 
român din cele două state româneşti 
actuale. Dacă nu o vor face condu- 
cătorii, dacă nu o vor face legiuitorii, 
o vor face oamenii de rînd. Ei deja o 
fac. Prin liberul lor consimţămînf. 
Pentru vecie. 


Bucureşti, 17 aprilie 2000 

MONOLINGVISMUL 
POPULAȚIEI 
RUSOFONE ÎN R. M. 
ŞI BILINGVISMUL 
POPULAȚIEI 
BĂŞTINAŞE 


Cunoaşterea şi posibilitatea 
utilizării la necesitate a două sau mai 
multe limbi este, după cum bine se şiie 
din experienţă, un avantaj pentru ori- 
cine ca individ. Dar atunci cînd într-o 
societate coexistă două sau, eventual, 
mai multe limbi oficiale, practica 
utilizării lor de către membrii societăţii 
respective generează fenomenul so- 
cial al bilingvismului (foarte rar al 
polilingvismului), care are consecințe 
nocive, cel puţin, pentru o parte dintre 
indivizii vorbitori (în afară de exemplul 
unic — şi fericit! — al Elveţiei şi, poate, 
încă a cîtorva ţări din lumea modernă). 

De cele mai multe ori coexis- 
tenţa cîtorva limbi oficiale în aceeaşi 
tară duce (şi acest lucru îl demon- 


strează cu prisosinţă ţările autopro- 


clamate ca multinaționale, cum a fost 
U.R.S.S. sau R.F. Jugoslavija, dar şi 
Canada, de exemplu) la confruntări şi 
conflicte interetnice (în ultimă ana- 
liză), iar în fazele anterioare, cel puţin 
la oprimarea psihologico-iingvistică a 
reprezentanţilor unor etnii de către 
altele, căci limbile, aflate formal pe 
picior de egalitate, în realitate se 
polarizează, una devenind numaidecit 
dominantă, sau, cum spune Raymund 
Piotrowski, imperială, iar altele (sau 


alta, ca în cazul Canadei) subor- 
donate. Cu alte cuvinte, coexistența 
în acelaşi mediu social a unei limbi 
dominante şi a unei (sau a mai multor) 
limbi subordonate duce la dereglarea 
mecanismelor sinergetice de autoor- 
ganizare şi autoreglare a vorbirii (vezi 
Raymund Piotrowski, Sinergetica şi 
ocrotirea limbii române în Repu- 
blica Moldova // în RLŞL, 1997, nr. 
3, p. 92-94). 

Bilingvismul ce apare cel mai 
des în asemenea situaţii este un 
bilingvism social unilateral, căci 
bilingvi nu sînt toţi membrii societăţii, 
ci numai purtătorii limbilor subordona- 
te (purtătorii limbii dominante în 
societate sînt, de regulă, monolingvi). 
A fi bilingv în aceste condiţii înseam- 
nă, de fapt, a nu cunoaşte suficient 
nici una dintre cele două limbi. 

Acest fel de bilingvism are o 
influenţă nefastă asupra purtătorilor 
limbilor subordonate: în primul rînd, 
deoarece generează limbi ames- 
tecate, creolizate s-ar putea spune (un 
fel de pidgin-english sau pidgin- 
russian), folosite de populaţiile băş- 
tinaşe, dar impracticabile la un nivel 
superior de cultură, iar în al doilea 
rînd, deoarece afectează psihicul aşa- 
zişilor “bilingvi”, creîndu-le serioase 
(în foarte multe cazuri, ireversibile) 
complexe de inferioritate naţională şi 
etnică, ce au pînă la urmă grave 
repercusiuni asupra vieţii lor sociale 
şi culturale. 

Bineînţeles, aceasta este o 
problemă sociolingvistică majoră, care 
merită un studiu teoretic multilateral 
(filozofico-psihologico-lingvistico- 
culturologic), ca cel realizat sub 
conducerea lingvistului german Jügen 
Erfurt pentru situaţia lingvistică din 
Canada (vezi De la poliphonie ă la 
symphonie: Methodes, theories et 
faits de la recherche pluridis- 
ciplinaire sur le frangais au Ca- 
nada, Leipzig, 1996, 466 p.). 

Dar rezultatele la care s-a ajuns, 
în urma aplicării pe toate căile a aşa- 
numitului bilingvism armonios (care 
numai “armonios” n-a fost!), sînt de 
faţă şi de ele nu vom scăpa uşor. 

Se ştie că vorbirea românească 
de pe teritoriul fostei R.S.S.M., pe 
lîngă trăsăturile dialectale moldo- 


44 


Româaã 


Limba 


veneşti comune pentru toată Moldova 
istorică (ce cuprindea Moldova dintre 
Carpaţi şi Nistru, precum şi spațiul cu 
populație românească de dincolo de 
Nistru), a suportat în perioada de 
peste 150 de ani, cît s-a aflat sub 
oblăduirea statului unitar rus şi a 
imperiului totalitar sovietic, o serie de 
denaturări şi alterări (mai cu seamă 
în lexic şi în sintaxă), care au dus la 
degradarea ei calitativă (sub aspectul 
gradului de cunoaştere) şi funcțională 
(sub aspectul sferelor ei de funcţio- 
nare în societate), dar care nu i-au 
modificat esenţa, ea rămînînd totuşi 
română, întrucît şi-a păstrat intactă 
structura gramaticală, în special mor- 
fologia (or, atîta timp cît îşi păstrează 
gramatica, o limbă rămîne vie, îşi 
menţine identitatea). 

Deci limba română din fosta 
R.S.S.M. (limbă, care sub denumirea 
de “moldovenească” era formal a doua 
limbă oficială — prima fiind rusa — în 
republica unională moldovenească), 
fiind puternic influenţată de limba rusă 
dominantă (căci purtătorii acesteia se 
impuneau prin cultură avansată şi 
poziţie superioară în societate), s-a 
îndepărtat considerabil de matca 
comună românească şi în conştiinţa 
subiectelor ce o vorbeau s-a produs 
amestecul (la nivel lexical şi sintactic) 
a două sisteme glotice diferite: a 
sistemului limbii aborigene, nepres- 
tigioase, subordonate şi a sistemului 
limbii imperiale, prestigioase, domi- 
nante. 

Cu trecerea timpului purtătorii 
acestei vorbiri amestecate (care mai 
tîrziu au fost consideraţi “bilingvi”) 
încep să simtă elementele preluate din 
cel de al doilea sistem ca făcînd parte 
din resursele lor proprii. Fenomenul 
capătă proporții, deoarece este propriu 
întregii colectivităţi “bilingve” şi fiecare 
vorbitor în parte are mereu certitu- 
dinea că este înțeles de toți membrii 
acestei colectivităţi, oricît de multe 
elemente din celălalt sistem ar folosi 
în vorbirea sa (deseori acest lucru e 
apreciat chiar drept indice al unui nivel 
mai înalt de cultură). 

De aceea actualmente purtătorii 
de limba română din R.M., cînd 
comunică cu vorbitori nu numai ai 
limbii române în genere, dar chiar şi 


cu vorbitori ai aceluiaşi grai moldove- 
nesc, adică cu moldoveni din Moldova 
românească (care nu s-au aflat în 
condiţii similare, nu au “golurile” din 
limba maternă a celor dintii şi, deci, 
nu folosesc “inserţiile” din sistemul 
limbii ruse), încearcă un sentiment 
curios: deşi se înțeleg în fond cu 
interlocutorii de acolo, deoarece 
gramatica şi fondul lexical de bază 
sînt aceleaşi, le pare totuşi că aceştia 
folosesc un “alt fel de vorbire” în 
comparaţie cu vorbirea lor proprie, cu 
atît mai mult că pentru moldovenii din 
România apar ca străine şi neînțelese 
“inovațiile” celor din R.M., venite din 
ruseşte sau după model rus. 

Acest lucru întăreşte convin- 
gerea moldovenilor din stînga Prutului 
(care nu-şi dau seama că, fiind 
“bilingvi”, folosesc o “limbă ames- 
tecată”), că propria lor vorbire e 
oarecum “altfel”, că ea “diferă” de cea 
a moldovenilor români din dreapta 
Prutului (care nu posedă “specificul 
rusesc”). Şi aşa şi este: ei înțeleg 
echivalentele fireşti din vorbirea 
moldovenilor de dincolo, adică le 
posedă pasiv, dar nu le folosesc, căci 
le consideră străine şi nu le acceptă 
în vocabularul lor activ. Anume pe 
sindromul dat se bazează de fapt 
şovăielile pe care le manifestă 
locuitorii băştinaşi din R. M., atunci 
cînd e vorba să-şi numească propria 
lor vorbire românească şi acest lucru 
este exploatat la maximum de către 
unii politicieni de orientare proso- 
vietică, care pun la baza politicii lor 
separatiste “teoria” existenţei a două 
limbi aparte (şi deci a două naţiuni şi 
a două popoare independente), “teorie” 
promovată de regimul comunist din 
fosta R.S.S.M. Cea mai recentă 
dovadă a acestei politici este articolul 
13 al noii Constituţii, votat de deputaţii 
agrarieni, socialişti şi interfrontişti, 
majoritari la acea perioadă în Parla- 
mentul R. M. 

Şeful statului a subliniat recent, 
chiar în preajma celor două sărbători 
naționale ale țării noastre — Ziua 
Independenţei şi Ziua Limbii, că R. M. 

este o țară specifică, unică în felul ei 
în această parte a lumii, că pe teritoriul 
său în diferite perioade istorice, în spe- 
cial în cele de dominatie a imperiului 
rus şi apoi sovietic, s-au aşezat 
reprezentanţi ai mai multor etnii şi 
popoare, oameni de diferite naţio- 
nalități, ceea ce îi imprimă o fizio- 
nomie aparte ca stat, fizionomie de 
care nu se poate să nu se ţină cont 
atunci cînd se purcede la soluţionarea 
unor probleme sociale, politice şi, în 
special, naţionale, reieşind din 
modelele corespunzătoare existente 
în alte ţări. 

Aceasta este într-adevăr o 
problemă care poate fi soluționată doar 
multidisciplinar (nu doar în cadrul 
lingvisticii!). Normal ar fi, desigur, ca 
într-o ţară, devenită independentă şi 
suverană, să se creeze un mediu 
lingvistic adecvat unei țări adevărate 
(aşa cum e în România, în Bulgaria, 
în Polonia, în Ungaria, dacă ne referim 
numai la ţările din imediata vecinătate, 
dar şi în Austria, Germania, Franţa, 
Italia ş.a.). În aceste țări funcţionează 
o singură limbă oficială, limba statului 
respectiv, şi, de regulă, nu apar nici 
un fel de probleme (cu excepţia unor 
cazuri izolate, ieşite din comun). 

La noi însă, în virtutea circum- 
stanțelor, limba de stat funcţionează 
în condiţii neobişnuite, departe de 
cele de normalitate. Cum poţi să 
creezi un mediu propice pentru limba 
oficială de stat, cînd unii folosesc o 
limbă (singura pe care o posedă!), iar 
alţii folosesc două (chiar dacă nu 
cunosc la nivelul cuvenit nici una 
dintre ele)? Şi aceasta este doar una 
dintre divizările posibile ale situației 
lingvistice existente, divizare ce stă 
cel mai aproape de suprafață. Există 
însă şi alte divizări, mai de profun- 
zime, ce nu pot fi în nici un caz igno- 
rate şi care fac situația şi mai compli- 
cată. 

Băştinaşii ce se folosesc de o 
singură limbă se împart şi ei în două 
categorii. 

În primul rînd, e vorba de popu- 
laţia autohtonă rurală, care foloseşte 
în procesul de comunicare limba de 
stat, dar în varianta vorbită, dialectală 
(de tip moldovenesc), necizelată în 
cea mai mare parte, variantă ce s-a 


îndepărtat de tulpina românească în 
general şi chiar de cea moldo- 
venească de dincolo de Prut. Inglo- 
barea unui strat masiv de elemente 
slave, inexistent în alte zone ale 
românităţii, pe de o parte, şi necu- 
noaşterea stratului corespunzător de 
elemente achiziționate în mod firesc 
de limba din Țară, pe de altă parte, 
sînt caracteristice. Influenţa slavă îşi 
lasă amprenta şi asupra păturii şcolite 
a populației de limba rămână din 
satele moldoveneşti, lucru ce nu 
poate fi ignorat. Mai cu seamă că mulţi 
dintre aceşti vorbitori monolingvi (s- 
ar părea) cunosc şi fosta limbă 
oficială a metropolei, ce a pătruns în 
toate colţişoarele, chiar şi în cele mai 
îndepărtate, dacă nu la nivel de comu- 
nicare liberă, cel puţin la nivel de 
înțelegere pasivă, ceea ce le dă 
posibilitate să comunice totuşi cu 
reprezentanţii etniei ruse sau cu 
reprezentanții rusofoni ai altor etnii. 
Aceasta e o latură a monolingvismului 
basarabean. 

In al doilea rînd, e vorba de 
populaţia urbană, din care mai bine 
de jumătate e monolingvă cu ade- 
vărat, fără rezervele făcute la monolin- 
gvismul rural — ele sînt de prisos, căci 
această populaţie posedă doar o 
limbă, cea maternă, adică rusa, pe 
care o vorbeşte nestingherit dim- 
preună cu celelalte etnii conlocuitoare, 
căci acestea din urmă folosesc în 
comunicare cu preponderență rusa 
(paralel cu vorbirea lor maternă, atunci 
cînd o cunosc, bineînțeles!). Acest 
monolingvism străin pentru republică 
creează piedici de nesurmontat pentru 
instaurarea în oraşe a monolin- 
gvismului statal, preconizat prin 
definiţie într-un stat independent mo- 
nonațional. 

Iniţial s-a crezut (pe baza unei 
euforii nefondate, cum s-a dovedit mai 
tîrziu) că pentru rezolvarea tuturor 
problemelor lingvistice din republică 
e suficient să fixezi prin lege că limba 
republicii este limba de stat, adică 
limba oficială a statului, devenit, între 
timp, suveran şi independent. Dar n-a 
fost să fie aşa! Pentru trecerea la 
monolingvismul statal (firesc în alte 
state naţionale) era nevoie de o serie 
de condiţii necesare în asemenea 

situații. Ele nu s-au putut crea din 
simplul motiv că monolingvismul 
statal (cel românesc) afecta nu numai 
populaţia rusofonă urbană, ci şi o bună 
parte din populaţia băştinaşă, care nu 
poseda limba maternă (sau paternă), 
adică româna, din motive obiective. 
Se ştie că pe parcursul domina- 
tiei sovietice în fosta R.S.S.M. s-a 
contractat în mod firesc, neforțţat de 
nimeni (dar susţinut psihologic, ideo- 
logic şi politic de întreaga ambianţă a 
regimului comunist atotputernic!), o 
sumedenie de căsătorii mixte româno- 
ruse. A fost întemeiat astfel un număr 
impunător de familii amestecate (nu 
posed, din păcate, date statistice de 
acest fel, deoarece ele au fost ţinute, 
de regulă, în secret!), în care au 
crescut şi continuă să crească copii 
rusofoni (mai ales în familiile cu mamă 
de naţionalitate rusă sau pur şi simplu 
rusofonă). E vorba, în primul rînd, de 
familiile multor demnitari şi înalţi 
funcționari de stat, dar şi ale multor 
cetățeni de rînd, în care unul dintre 
soți este rusofon. Din considerente de 
ordin utilitar (de carieră, în primul rînd), 
se considera mai avantajos să asiguri 
copiilor tăi accesul la cultura rusă, 
care le-ar fi permis în viitor să ocupe 
un loc mai favorizat în societate şi la 
acest lucru se putea ajunge mai uşor 
(de asta îşi dădeau perfect seama 
reprezentanţii populațiilor naţionale 
din fosta Uniune), cunoscînd limba 
rusă. Şi această logică a lucrurilor s- 
a confirmat pe baza multor exemple 
concrete, aflate la îndemîna oricui. În 
familiile mixte (mai ales în cele în care 
mama este monolingvă — vorbitoare 
de limba rusă!) acest lucru se realiza 
uşor (mai cu seamă la oraşe, unde şi 
mediul era propice însuşirii perfecte 
a limbii dominante imperiale). Prâgeni- 
tură rusofonă au furnizat, ce e drept, 
şi multe familii de băştinaşi, adică de 
români, ce au sesizat priorităţile pe 
care le oferea autohtonilor cunoaş- 
terea limbii ruse (ştiind bine rusește, 
mulţi băştinaşi s-au putut aranja mult 
mai comod în viaţă). Desigur, impor- 
tant era şi nivelul de pregătire a tinerei 
generații, care în instituţiile de învăță- 
mînt cu limba de predare rusă a fost 
întotdeauna mult mai ridicat decît în 
cele naţionale, datorită, fără îndoială, 


şi contingentului de cadre pedagogice 
mult mai bine pregătite). Era, deci, nu 
numai prestigios, ci şi foarte util să 
termini o şcoală sau o facultate în 
limba rusă, deoarece astfel puteai 
atinge anumite culmi ale carierei. 

Deci trecerea în R.M. la mono- 
lingvismul statal românesc acum este 
practic torpilată de monolingvismul 
rus, ai cărui purtători sînt nu numai 
reprezentanţii etniei ruse sau ai altor 
etnii conlocuitoare rusofone, ci şi 
foarte mulţi cetăţeni proveniţi din 
familii mixte, cu un părinte băştinaş, 
adică român moldovean. Acest 
băştinaş doreşte ca în republică să 
se instaureze monolingvismul româ- 
nesc, deoarece acest lucru ar defavo- 
riza majoritatea oamenilor ce-i sînt în 
mod firesc foarte apropiaţi, soț sau 
soţie, copii şi nepoți. Aşadar, monolin- 
gvismul rus trece prin chiar inima 
multor băştinaşi bilingvi (fie ei şi 
animați de sentimente naţionale dintre 
cele mai sincere) cafe se opun 
automat monolingvismului statal ro- 
mânesc. 

Din cele menţionate reiese clar 
că dificultăţile ce stau în faţa instau- 
rării monolingvismului național statal 
au nu numai cauze de natură etnică. 
Ele poartă mai curînd un caracter so- 
cial, ba chiar familial. Şi aici e tot 
greul! 

Procentul mare de căsătorii şi 
familii mixte a determinat pînă acum 
şi va determina în bună parte şi în 
viitor (pentru un timp practic nede- 
terminat) situaţia nesigură a limbii 
române în R.M., ea neputînd funcţiona 
normal ca în alte state, ci depinzînd 
de factori de multe ori pur subiectivi. 

Starea de lucruri în ceea ce 
priveşte limba ţării, deci, depinde de 
purtătorii ei, de locul şi rolul lor în 
societate, de gradul de cunoaştere a 
limbii oficiale unice a statului şi în 
ultimă instanţă de factori de ordin nu 
numai politic şi social, ci, nu în mai 
mică măsură, de ordin psihologic şi 
familial. 

Situaţia delicată, creată prin 
apariţia unei familii mixte, nu înce- 
tează să existe real o dată cu dispa- 
riţia cuplului iniţial, ci se perpetuează, 
căci copiii rusofoni din familiile mixte 
contractează noi căsătorii, de obicei, 

tot de limba rusă (deci unitare sub as- 
pect ta A care se reproduc 
nepoți de asemenea rusofoni (altfel nu 
mai poate fi!), care, la rîndul lor, fac 
acelaşi lucru. Aşadar, doi părinţi diferiți 
ca etnie (naţionalitate), dintre care 
unul e rusofon, lasă urmaşi, de regulă, 
tot rusofoni şi cantitatea lor creşte în 
progresie geometrică. Astfel că o 
căsătorie mixtă din trecutul nu prea 
îndepărtat, care a pus bazele unei 
familii de limba rusă, preconizează de 
la început generaţii de noi rusofoni. 

Acest contingent de purtători ai 
limbii ruse, împreună cu purtătorii 
propriu-zişi de limba rusă, proveniți 
din părinţi etnici ruşi, nu va scădea 
pe viitor, ci, din contra, va creşte 
neîncetat şi problema monolingvis- 
mului statal românesc se va complica 
şi mai mult. Şanse reale de instaurare 
a unei singure limbi în stat practic nu 
sînt şi nu vor fi, atîta timp cît va dăinui 
situaţia existentă azi. 

Monolingvismul moldovenesc 
de tip dialectal şi cel românesc al 
elitei intelectuale de la oraşe (şi în 
proporţii reduse de la sate) nu va 
putea salva nici el situaţia, avînd în 
vedere dinamica demografică a 
societăţii. 

Nivelul de cultură extrem de 
scăzut în societatea moldovenească 
actuală se explică prin necunoaşterea 
limbii materne culte, întrucît e utilizată 
preponderent vorbirea dialectală, şi 
aceea împănată cu rusisme. 

Altfel nici nu putea fi, pentru că 
tot ce era legat de cultură şi civilizaţie 
venea în fond prin ruşi şi de la ruşi, 
îmbrăcat fiind şi în haina respectivă, 
adică cea rusească. Deci toate 
golurile de vocabular (în primul rînd!), 
apărute în procesul de dezvoltare 
spirituală inevitabilă a societăţii 
moldoveneşti, au fost completate (în 
lipsa materialului necesar din româna 
cultă, care între timp a evoluat enorm, 
fără ca cei de aici să beneficieze de 
asta) prin elementele corespunzătoare 
ruseşti sub presiunea sistemului de 
limbă rus, aflat mereu alături şi 
deasupra celui local, rustic şi primitiv. 

Pentru populaţia moldoveneas- 
că din Basarabia, ruptă de matca 
lingvistică firească, chiar cele mai 
obişnuite elemente din limba rusă, 


legate de avansarea culturală a 
societăţii, erau un fel de ieşire din 
impas şi ele intrau neforțat în vorbire, 
contribuind la exprimarea noțiunilor 
noi, în special a celor abstracte, pe 
care cei de dincolo le exprimau uşor 
cu ajutorul împrumuturilor din limbile 
europene (în primul rînd din franceză). 
Aici, în stînga Prutului, în lipsa 
acestora erau preluate, fără discernă- 
mînt, unităţile respective din vocabu- 
larul rusesc aflat la îndemînă. 

Chiar astfel de elemente ca şef, 
respect, a stima, a felicita, fiind necu- 
noscute vorbitorilor de limba română 
din Basarabia, această gubernie 
rusească, erau exprimate prin rusisme 
care au rămas singurele în vorbirea 
moldovenilor rupti de fraţii lor din Ţară. 

Deci anume sărăcia cu duhul a 
basarabenilor şi vocabularul lor extrem 
de sărac şi extrem de concret a 
determinat crearea acelui valapiuk, 
care le este pînă în prezent caracte- 
ristic. Ei aproape că nu folosesc 
denumiri de noțiuni abstracte (şi dacă 
da, doar la prima treaptă de abstracţie) 
în comparație cu purtătorii altor limbi. 

E foarte greu să dezrădăcinezi 
ceea ce s-a implantat zeci şi zeci de 
ani la generaţii în şir de moldoveni 
basarabeni, ceea ce a dus la subdez- 
voltare lingvistică. 

Din toate cele expuse mai sus 
rezultă că monolingvismul de stat 
rămîne în Basarabia o problemă le- 
gată de starea de lucruri existentă aici 
în mod obiectiv, la a cărei soluționare 
au de conlucrat factori dintre cei mai 
diferiți. 


48 


Limba Română 


Anatol CIOBANU, 
membru corespondent 
al A.Ş. a R.M. 


NORMA LITERARĂ 
ÎN EVOLUȚIE 


STRUCTURI DE TIPUL: 
COPILUL PĂRINȚII CARUIA 


În perioada imediat postbelică în 
scrierile de tot felu! (publicistică, 
didactică, beletristică etc.) şi-au făcut 
apariția, sub influenţa directă a limbii 
ruse (pe cale orală şi scrisă), o 
sumedenie de structuri sintactice 
străine normelor limbii române, 
tradiţiei statornicite în uz. Cele mai 
multe dintre asemenea “inovații” au 
pătruns în presa de “limbă moldo- 
venească”, deoarece anume ea este 
cea mai receptivă la schimbările de 
ordin extralingvistic ce se produc 
încontinuu în societate. Într-un răstimp 
de aproape jumătate de secol limba 
română în Basarabia “s-a îmbogăţit” 
la toate nivelurile cu un bagaj întreg 
de elemente eterogene: lexical, 
gramatical, fonetic. Să dăm doar 
cîteva exemple: eu conduc cu maşina 
(corect: eu conduc maşina), la mine 
mama e bolnavă (corect: mama mea 
e bolnavă), stau pe etajul cinci 
(corect: stau la etajul cinci), el mi-a 
dat careva întrebări (corect: el mi-a 
pus -unele întrebări), Gheorghe îi 
invidiază lui Vasile (corect: Gheorghe 
ÎI invidiază pe Vasile), Maria a 
reproşat-o pe Ana (corect: Maria i-a 
reproşat Anei), lon s-a îndrăgostit în 
Maria (corect: lon s-a îndrăgostit de 
Maria), Vasile a divorțat cu soția 


(corect: Vasile a divorțat de soție), ea 
se îndoiește în meritele lui (corect: ea 
se îndoieşte de meritele lui), spec- 
tatorii i-au mulțumit pe actori (corect: 
spectatorii le-au mulțumit actorilor), 
lon mînuieşte bine cu maşina (corect: 
lon mînuieşte bine maşina), învă- 
țătorul mi-a indicat asupra greşelilor 
(corect: învățătorul mi-a indicat 
greşelile), prietenul meu locuieşte sub 
Bălţi (corect: prietenul meu locuieşte 
lîngă Bălți), Vasile stătea după volan 
(corect: Vasile stătea la volan), bunica 
pînă ce nu are nevoie de ochelari 
(corect: bunica deocamdată nu are 
nevoie de ochelari) etc. 

Printre numeroase structuri 
sintactice greşite ce deformează 
limba română (vorbită şi scrisă) din 
Republica Moldova, mai frecvent este 
utilizată cea de tipul: ...copi/ul părinții 
căruia... (corect: copilul ai cărui 
părinți), o calchiere după rusescul 
rebionok roditeli kotorogo. Vorba e că 
în limba română o propoziție subor- 
donată atributivă se poate introduce 
în cadrul frazei şi prin pronumele 
relativ care în genitiv precedat de 
articolul posesiv: a, al, ai, ale. 

M. Avram ne trimite în acest 
plan la o regulă strictă şi anume: 
“articolul posesiv se acordă cu 
substantivul din propoziţia atributivă 
(nu cu substantivul precedent sau cu 
pronumele imediat următor), iar 
pronumele relativ — cu substantivul 
înlocuit din regentă (nu cu sub- 
stantivul următor al cărui atribut 
este)”. 

În limba rusă însă subordonata 
atributivă se poate deschide printr-un 
substantiv determinativ după care 
urmează pronumele relativ în cazul 
genitiv (roditelinîi padej). Să dăm 
cîteva exemple din limba rusă, 
stabilindu-le echivalentele corecte în 
limba română. 

Aşadar: rus. Şcola uceniki 
kotoroi... — rom. (1) Şcoala ai cărei 
elevi, şi nu: (2) Şcoala elevii căreia; 
rus. Studenti universitet kotorîh — 
rom. (3) Studenţi a căror universitate, 
şi nu: (4) Studenti universitatea 
cărora; rus. Rabocie zavod kotoriîh 
— rom. (5) Muncitori a căror uzină, şi 
nu: (6) Muncitori uzina cărora etc. 


Gramatică 4i ortogragie 

Deşi versiunile româneşti (2), 
(4), (6) sînt incorecte, anume ele au 
devenit familiare în diferite stiluri ale 
limbii române literare din Basarabia. 
In legătură cu circulația masivă în 
ultimii 50 de ani a structurii sintactice 
amintite, lingviştii din republică s-au 
văzut nevoiţi să se pronunţe asupra 
acceptării/nonacceptării acestei 
inovații sintactice şi asupra utilităţii/ 
nonutilității ei. 

După cum era de aşteptat, 
modelul ...copilul părinţii căruia... a 
fost respins de către lingviştii chi- 
şinăuieni? ca fiind un calc nedorit din 
limba rusă. Cu toate acestea, calcul 
lingvistic numit perseverează, fapt 
care ne face să revenim la o exa- 
minare mai profundă a fenomenului. 
Vom începe prin enumerarea şi 
modelarea structurilor de care ne 
ocupăm: 


I. STRUCTURA BIMEMBRĂ 


N (nom.) + Pron. rel. (gen.): 


Această structură sintactică 
este cea mai răspîndită în toate 
stilurile funcţionale ale limbii scrise. 
Vom ilustra cele spuse prin cîteva 
exemple: 

(1) lată un dialog martorul 
căruia am fost (“Viaţa Satului”, 5.12. 
'89, p. 1); 

(2) Am vorbit de. scriitorul cazul 
căruia e o enigmă... (“Literatura şi 
Arta”, 1.02. '90, p. 2); 

(3) Au lăsat totul pe seama 
comunelor, haznaua cărora e goală... 
(“Făclia”, 22.04. '96, p. 2); 

(4) ... Intre colinele Palatinului şi 
Capitoliului... se întindea Forumul, 
rămăşiţele căruia pot fi contemplate 
şi astăzi... (“Flux”, 3. 01. '97, p. 11); 

(5) Pactul Ribbentrop-Molotov 
(din 23 august 1939) ...conţinea un pro- 
tocol secret conținutul căruia a fost 
dezvăluit în 1998 (“Ţara”, 20.07.'99, 
p. 1); 

(6) Politia înarmată cu bastoane 
lungimea cărora avea să fie cunos- 
cută de către multi răzvrătiți... (“Glasul 
Națiunii”, 10.03. '99, p. 15); 

(7) Atestarea cadrelor rămîne o 
funcţie a statului mecanismele că- 
ruia trebuie să se bazeze pe estima- 


rea imparțială a rezultatelor ştiinţifice 
(“Mesagerul”, 23.02.'99, p. 3). 

Exemplele citate urmează a fi 
redactate în corespundere cu speci- 
ficul limbii române: (1) ...dialog al cărui 
martor...; (2) ...scriitorul al cărui caz...; 
(3) comunele a căror haznauă; (4) Fo- 
rumul ale cărui rămăşiţe...; (5) pro- 
tocol al cărui conţinut...; (6) ...bastoane 
a căror lungime...; (7) ...stat ale cărui 
mecanisme. 


II. STRUCTURA TRIMEMBRĂ 


Aici pot fi delimitate mai multe 
substructuri: 


II. 1. | N, (nom.) + N, (gen.) 
+ Pron. rel. (gen.) 


De exemplu: 

(1) Nişte diplomați laitmotivul 
activității cărora este bine cunoscut... 
(“Literatura şi Arta”, 26.6.'97, p. 1); 

(2) A fost creată o comisie 
rezultatele activităţii căreia vor fi 
examinate la şedinţă... (“Moldova 
Suverană”, 26.3.'90,p.1.). 

Formele corecte: (1)...diplomați 
al căror laitmotiv al activităţii...; 
(2) ...comisie ale cărei rezultate ale 
activităţii... 


II. 2. | Adj.+N+Pron. rel. 


De exemplu: 

(1) ...Deputaţii au întreprins 
deplasări de lucru prin republică 
principalul scop al cărora a fost 
acordarea de ajutor guvernului... 
(“Pămînt şi oameni”, 25.05.'9%6, p. 1); 

(2) Pentru a obține o încăpere 
la marginea oraşului, ultimii locatari 
ai căreia au lăsat întregi doar pereții, 
părinții mei au bătut de nenumărate 
ori la uşile “sus-puselor instanțe”... 
(“Tara”, 7.02.'97, p. 3.). 

Corect: (1) ...deplasări al căror 
scop principal a fost...; (2) ...mar- 
ginea oraşului ai cărei ultimi locatari 
au lăsat... 


II. 3. N+Adj.+Pron. rel. (gen.) |: 


(1) E vorba de cererile maselor 
de moldoveni interesele naționale 

ale cărora nu mai pot fi ignorate (“Mol- 
dova Suverană”, 30.01.'90, p. 3); 

(2) Se are în vedere fondul so- 
cial pentru învățămînt corpul didac- 
tic al căruia e format în temei din 
reprezentante ale sexului frumos... 
(“Moldova Literară”, 25.09.'9%6, p. 1); 

(3) Printre ziariştii incomozi... se 
numără şi doamna N.B., emisiunile 
televizate ale căreia sînt adevărate 
punți spirituale... (“Ţara”, 26.01.'9%6, 


p. 1); - 

(4) Există numeroase constructii 
gramaticale, frecvența relativă a 
cărora uneşte limbile balcanice... 
(Curs de gramatică istorică a limbii 
române, Chişinău, 1991, p. 44); 

(5) ...functionează comisia 
secretar general al căreia este 
domnul C.R. (“Făclia”, 22.05.'99, p. 8). 

Corect: (1) ...mase de mol- 
doveni ale căror interese națio- 
nale...; 

(2) ...fondul social pentru învățămînt 
al cărui corp didactic...; (3) ...doamna 
N.B. ale cărei emisiuni televizate...; 
(4) ...numeroase construcții a căror 
frecvență relativă...; (5) ...comisia al 
cărei secretar general este... 


Ii. STRUCTURA TETRAMEMBRĂ 


Această structură formată din 
patru elemente poate îmbrăca diferite 
formule distributive, cum ar fi: 


III. 1.[. N, (nom. SPor +N, 
(ac. )+Pron. rel. (gen.) 


De exemplu: Am vorbit cu nişte 
elevi orizontul de pregătire al 


cărora e foarte larg... (“Flux”, 
11.04.'97,p. 4.) 
Corect: ...elevi al căror orizont 


de pregătire... 


IH. 2. |N, (nom.)+ Adj,+Adj,+ 
Pron. rel. (gen.) 


De exemplu: E vorba de un 
funcționar salariul mediu anual al 
căruia este înscris în carnetul de 
muncă (“Glasul Națiunii”, nr. 4, 
ianuarie 1994, p. 8). 


Varianta normativă: ... un pen- 
sionar al cărui salariu mediu anual 
este... 


III.3. |N, (nom.)+ Conj. (şi)+ N, 
(nom. ) Pron. rel. (gen.) 
De exemplu: Am discutat cu 
organele de conducere menirea şi 
datoria cărora este de a face 
ordine... (“Făclia”, 12.07.'97, p. 4). 
Forma recomandabilă este: 
„organele de conducere a căror 
menire şi datorie este... 


II. 4. [N,(nom.)+ Adj.+ N, (gen.) 
+ Pron. rel. (gen.) 


În stradă a ieşit populația 
moldovenească exponentul politic al 
majorității căreia a devenit F.P.M. ... 
(“Moldova Suverană”, 20.04.'90, p. 1). 

Corect: ...populația moldo- 
venească al cărei exponent politic 
al majorităţii a devenit... 


IV. STRUCTURA PENTAMEMBRĂ 


Această structură are două 
varietăți: 


IV.1.1 N en J+ N iti 


+È N, 


E de notat că urmările nefaste 
ale manifestațiilor neautorizate din 
Piaţa Universităţii din Bucureşti în anul 
1990, scenariul lozincilor şi tactica 
cărora a fost preluată de... (“Moldova 
Suverană”, 30.03.'95, p. 2). 

Corect: ...manifestațiilor neauto- 
rizate al căror scenariu al lozincilor 
şi tactică au fost preluate... 


IV.2. |N (nom.)+ Adj,+ Conj. 
(şi)+Pron. rel. (gen.) 


Să exemplificăm: 

(1) ...au fost cumpărate vulpi 
polare şi nurci, blănile preţioase şi 
frumoase ale cărora se folosesc la 
confecționarea căciulilor (“Moldova 
Suverană”, 23.02.'91, p. 1). 

Corect: (1) ...vulpi polare şi nurci 

ale căror blănuri pretioase şi fru- 
moase se folosesc...; 

(2) ...Republica Moldova, o parte 
componentă şi indivizibilă a căreia 
este şi Găgăuzia (“Moldova Suve- 
rană”, 21.05.'96, p. 3). 

Corect: ... Republica Moldova a 
cărei parte componentă şi indi- 
vizibilă este şi Găgăuzia. 


V. STRUCTURA SEXTAMEMBRĂ 


V.1.| N1 (nom.)+ Prep.+ N2 
(ac.)+ Conj. (şi)+ Adj. 
+ Pron. rel. (gen.) 


S-a vorbit despre Maria Drăgan 
viața de creație şi personală a căreia 
a fost tragică... (“Curierul de seară”, 
21.02.'91, p. 2). 

Corect: ...Maria Drăgan a cărei 
viață de creatie şi personală... 


V.2. JAdj,+ N, (nom.)+ Conj 
(şi)+ Adj,+ N, (nom.) 
+ Pron. rel. (gen.) 


Am prezentat nişte materiale 
literare un bun prieten şi înflăcărat 
propagandist al cărora a fost 
regretatul scriitor... (D. Vetrov, Portrete 
literare, Chişinău, 1962, p. 3-4). 

Corect: ...materiale literare al 
căror bun prieten şi înflăcărat pro- 
pagandist a fost... 

În continuare vom arăta că şi în 
lucrările scriitorilor, criticilor literari, 
savanților, profesorilor, pubiiciştilor de 
prestigiu etc. pot fi întîinite asemenea 
exemple. Aceasta o facem nu pentru 
a ofensa pe cineva (Nomina odiosa 
sînt), ci pentru a arăta că respectivul 
fenomen lingvistic a ajuns să fie fa- 
miliar aproape tuturor mînuitorilor de 
condei. Anume acest fapt ne pune pe 
gînduri. 


|. (1) SCRIITORI DIN GENERAȚIA 
IMEDIAT POSTBELICA 


Casa nouă a Sovietelor zidirea 
căreia s-a început... (F. Ponomari, 
Pămînt reînnoit, Chişinău, 1953, p. 30); 

„„„am scris poema “Prometeu”, 
versurile căreia le pot cînta (E. 


Bucov, Interviu, “Literatura şi Arta”, 
20.05.'84, p. 6); 

„„„Jazda Îmi arată camera uşa 
căreia dă în bucătărie (N. Costenco, 
Severograd, 1963, p. 87); . 

Un popor membrii căruia caută 
să se salveze în mod particular nu se 
va salva niciodată (|. Druţă, “Moldova 
Literară”, 6.12.'95, p. 1); 

„„„indivizi gîndul cărora este 
numai la îmbogăţire (B. Istru, “Moldova 
Suverană”, 8.05.'85, p. 2); 

... doi bărbaţi numele cărora ea 
nu le retinu (V. Malev, Recviem pentru 
Maria, Chişinău, 1986, p. 167); 

Sînt arbore, coama 

căruia, cînd se roteşte-n spații 

culege crimpeie... 

(An. Gugei, Celeste pulberi, 
“Moldova Socialistă“, 29.12.81, p. 4). 

Se poate exemplifica şi din alţi 
scriitori cam din aceeaşi perioadă: 

Emoţionantă a fost cunoştinţa 
cu Ana Blandiana, poezia căreia o 
pretuim în mod deosebit (V. Leviţchi, 
“Sfatul Ţării”, 17.04.'93, p.4.); 

Scriitorul e omul acela viața că- 
ruia semnifică un crez. (V. Vasilache, 
“Literatura şi Arta”, 3.07.'86, p. 4); 

Erau Gheorghe şi Vasile brigă- 
zile cărora au executat milioane de 
altoiuri... (V. Roşca, “Literatura şi 
Arta”, 5.04.'82, p. 5); 

Pacea, un făgaş viguros, jus- 
tetea căruia a fost confirmată de 
ulierioarele evenimente istorice (P. 
Botu, “Tineretul Moldovei”, 22.01.'86, 


p. 1 


i. (2) SCRIITORI MAI TINERI 


Faptele arată că o anumită 
predilecție faţă de construcția sintac- 
tică examinată o manifestă talentatul 
nostru poet şi publicist Nicolae Dabija, 
căruia ar fi greu să-i reproşăm că nu 
are simţul limbii. Dimpotrivă, scriitorul 
este un maestru al cuvîntului, a cărui 
operă ne serveşte drept mode! de 
corectitudine. Şi cu toate acestea, 
modelul sintactic împrumutat de tipul 
copilul părinții căruia e de mult 
prezent în opera lui Nicolae Dabija. 
Vom da doar cîteva exemple, plasîn- 
du-le în plan cronologic: 

amână 


Limba 


Era vorba de Lăpuşneanu por- 
tretul căruia a fost descris... (“Tine- 
retul Moldovei”, 26.01.'83. p. 3); 

Am găsit şi textul Gramotei lui 
Alexandru cel Bun (9 februarie 1426) 
originalul căreia se păstrează la 
Zografu de la muntele Athos din 
Grecia (“Literatura şi Arta”, 17.12.'87, 
p. 8); 

Erau nişte “naţionalişti incurabili 
capul cărora ar fi fost etichetat... 
(“Moldova Suverană”, 14.04.'93, p. 3); 

Este cîntecul “Cît trăim pe-acest 
pămînt”, versurile căruia-mi aparțin... 
(“Literatura şi Arta”, 7.04.'94, p. 1); 

E plină azi Siberia cu Marii de- 
ale noastre căsătorite cu hoinarii lumii, 
copiii cărora nu cunosc nici un cuvînt 
din limba moşilor şi strămoşilor lor 
(“Literatura şi Arta”, 3.07.'97, p.1); 

Ce batjocură mai mare pentru un 
stat imnul căruia îi elogiază limba 
pe care aproape nimeni dintre conce- 
tățeni nu ştie să şi-o vorbească corect 
(“Literatura şi Arta”, 10.09.'98, p.1); 

Poetul Grigore Vieru a inserat 
buclucaşa construcţie în poezia “O, 
dacă...”. Reproducem o strofă din ea: 


w 


O, dacă-aş avea... 

o carte foile căreia 
să murmure numele 
femeii iubite... 


E greu de presupus că în cazul 
dat e vorba de o licenţă poetică. 
Scriitorul n-ar fi avut nimic de pierdut 
scriind: “O, dacă-aş avea.../ o carte 
ale cărei foil să murmure numele/ 
femeii iubite”. Dar, după cum se vede, 
i-a convenit mai mult o structură 
sintactică cu elemente constructive 
inversate. 

Prezentăm o serie de exemple 
din creaţia altor scriitori reputați din 
Republica Moldova: 

Există o Societate a Scriitorilor 
Români preşedinta căreia sînt (L. Lari, 
“Glasul Națiunii”, 14.10.'98, p. 13); 

De ce am lăsat tara la îndemîna 
omului negru, portretul căruia şi 
astăzi mai împodobeşte parbrizul 
celor mai luminoase automobile 
personale? (D. Matcovschi, “Literatura 
şi Arta”, 17.03.88, p. 3). 

„„mă voi recunoaşte pe mine cel 
de atunci, povestea căruia rămasă-i 


în fîntînă... (Gh. Vodă, Caietul din 
fintînă, Chişinău, 1979, p. 4); 

E vorba de “Teatrul de revistă 
Olga Ciolacu”, avanpremiera căruia 
a avut loc acum cîteva săptămîni (M. 
Gh. Cibotaru, “Moldova Suverană”, 
6.09.'94, p. 3); 

... “microfonul” fiind nimic altce- 
va decit o maşină electrică de 
bărbierit, firul cu ştecăr al căruia era 
într-o geantă de fotoreporter (Leo 
Butnaru, “Ţara”, 29.08.'98,p.4); 

Poeți creaţia cărora Îl face (pe 
Babansky) să-i asfințească ochii de 
plăcere... (V. Prohin, “Moldova 
Literară”, 10.06.'96, p. 4); 

Aceste exemple sînt suficiente 
sau nu pentru a concluziona că 
ambele modele pot fi recomandate 
pentru utilizare? Credem că exem- 
plificarea bazată numai pe opera 
scriitorilor nu e suficientă, de aceea 
o vom continua cu mostre din lucrările 
unor critici literari. 


II. CRITICI LITERARI 


Structura bimembră N (nom.)+ 
Pron. rel. (gen.): 

„„„romanul “Disc”, acțiunile 
căruia se desfăşoară la periferiile 
oraşului (V. Coroban, “Literatura şi 
Arta”, 18.05.78, p. 4); 

...în această editie e posibil să 
se fi proiectat introducerea măcar 
partială a fabulelor, publicarea cărora 
cenzura vremii nu le-ar fi îngăduit (Gh. 
Bogaci, “Nistru”, nr. 2, 1968, p. 125); 

Titu Maiorescu operele căruia 
apar acum... (|. Ciocanu, “Vocea 
Poporului”, 3.07.'90,p.8); 

Au fost susținute zeci şi sute 
de teze de doctor în ştiinţă, conclu- 
ziile cărora erau ştiute înainte ca 
autorii să purceadă la scrierea lor (Gh. 
Mazilu, “Nistru”, nr. 4, 1990, p. 8). 

Am putea da şi multe alte 
exemple care ar dovedi că fenomenul 
lingvistic în cauză e familiar criticilor 
literari. Cei ce scriu nu-şi mai dau 
seama că structura copilul părinții 
cărora şi-a făcut loc “cu coatele” în 
cadrul frazei, ba chiar în multe cazuri 
eliminînd din limbă construcția 
autohtonă copilul ai cărui părinți. 

Dar să continuăm investigațiile. 


III. SAVANȚI FILOLOGI 
ŞI NU NUMAI 


A. Structuri bimembre: N (nom. ) 
+ Pron. rel (gen.): 

In aceeaşi clădire se afla şi 
Institutul Pedagogic studentul căruia 
era şi viitorul nostru scriitor Gr. Adam 
(N. Corlăteanu, Răspîntii, Chişinău, 
1995, p. 136); 

Avem norme ortoepice nece- 
sitatea cărora este indiscutabilă 
(R. Udler, “Cultura Limbii”, nr. 2, 1962, 
p.81); 
Se discută Negruzzi limba că- 
ruia se bucură aici de o descriere 
amănunțită..., alţi scriitori ai timpului 
contribuția cărora n-a fost mai puțin 
valoroasă... (S. Berejan, “Moldova 
Socialistă”, 27.05.'64, p. 4); 

In pofida mesajului foarte clar al 
acestei creații mesianice autorul 
căreia îşi lega speranţele de apariția 
unui proroc..., O. Vuia vrea neapărat 
să-l scoată pe A. Mateevici drept poet 
naţional (E. Levit, “Moldova Literară”, 
19.06.'96, p. 3); 

Elevii pensionului, numărul 
cărora nu depăşeşte cifra de 40, 
erau... (V. Ciocanu, “Literatura şi 
Arta”, 7.07.'77,p.5); 

E vorba ...de un decret prezi- 
dential proiectul căruia va fi în cu- 
rînd pregătit (N. Mătcaş, “Făclia”, 
28.01.'94, p. 3); 

Ştiinţa idealul căreia e simpli- 
tatea se dezvoltă... (D. Batâr, “Mol- 
dova Suverană”, 30.10.'91,p.4); 

Înăuntru cetăţii era o fintînă cu 
val pereţii căreia au fost întăriţi cu 
bîrne... (|. Hâncu, “Moldova Suve- 
rană”, 2.09.'87,p.4); 

Este vorba de aşa-numitul “ris 
ritualic”, scopul căruia era de a pro- 
duce veselie generală (N. Băieşu, 
“Țara”, 30.03.'99, p. 4); 

Statul n-ar trebui să întrețină 
structuri activitatea cărora constă în 
a observa... (P. Parasca, “Flux”, 
15.07.'99, p. 3); 

Am citit un articol conținutul 
căruia autorul l-a copiat dintr-o carte... 
(E. Nirca, “Glasul Națiunii”, 10.11.'98, 
p. 4); 


CLASIC — (2). Reprezentant 
eminent al culturii... opera căruia 
prezintă o valoare incontestabilă 
(D.E.L.M., Vol. |, Chişinău, 1977, 
p. 574). 

Am stăruit intenţionat asupra 
exemplelor cu modelui structural 
bimembru, pentru că el este cel mai 
frecvent în toate stilurile limbii 
noastre. Aceasta însă nu înseamnă 
că savanții basarabeni ocolesc şi alte 
structuri. lată-le: 

B. Structuri trimembre cu urmă- 
toarele substructuri: 


B(1):| N+Adj.+Pron. rel. (gen.) | 


De exemplu: 

... opera lui |. Creangă trăsătura 
generală a căreia este rezerva în 
folosirea adjectivelor (N. Corlăteanu 
Studiu asupra lexicului... 1964, p. 36); 

Pavel Boțu poartă în sine un 
“plugar” calităţile superioare ale 
căruia îi servesc drept etalon... (M. 
Dolgan, “Literatura şi Arta”, 19.02.'81, 


Alecu Russo, moştenirea lite- 
rară a căruia poate n-am ştiut încă 
s-o fructificăm pe deplin... (E. Levit, 
“Moldova Socialistă”, 19.03.'69, p. 4); 

A existat un alt motiv de neac- 
ceptare a proiectului de lege părtaşii 
tociți ai căruia au fost o altă cate- 
gorie de deputați (|. Negură, “Făclia”, 
2.07.'92, p. 2); 

Este uşor să observăm că în 
toate exemplele citate pronumele 
relativ în genitiv a fost plasat pe locul 
al treilea în loc să-şi facă apariția pe 
primul, la “deschiderea” subordona- 
telor atributive. 


B(2): | Adj.+N+Pron. rel. (gen.)|: 


E vorba de ... M. Preda, ultimul 
roman al căruia “Cel mai iubit dintre 
păminteni” a fost editat şi la noi... (A. 
Evdoşenco, “Glasul”, 4.10.'90, p. 10); 

Substantivul “gîrlă” provine de la 
ăúðëĵ, primul sens al căruia este 
“gît” (A. Evdoşenco, Introducere în 
Filologia romanică, 1987, p. 133). 


B(3): |N, (nom.)+ N, (gen.)|: 
+ Pron. rel. (gen.) 

Limba Română 


Se creează Partidul National 
Creştin, miezul programului căruia 
e reunirea Basarabiei cu Patria-mamă 
România (VI. Nicu, “Mesagerul”, 
6.09.'9%8, p. 2). ; 


C. Structuri tetramembre cu 
următoarele substructuri: 


C(1):|N,+Prep.+ N, (ac.) + |: 
Pron. rel. (gen.) 


“Frunze de dor” deceniul de 
existentă al căror e relevant... (M. 
Cimpoi, “Cultura”, 30.09.'67, p. 10). 


C(2):[N.7 Coni. (Ş)F N, |: 
+ Pron. rel. (gen.$ 


Sînt nişte dexterități de vorbire 
coerentă, formarea şi dezvoltarea 
cărora e de neconceput fără o 
comunicare intensă... (A. Palii, 
“Făclia”, 27.12.'91, p. 11). 

Ar fi interesant să aflăm de ce 
savanții (mai ales cei lingvişti) preferă 
constructii sintactice neautorizate sub 
aspectul normei literare, unanim 
acceptate? E vorba de avantaje 
stilistice (afective) sau de faptul că 
sînt pur şi simplu prea uşor influenţaţi 
de modele sirăine, care au reuşit să 
se infiltreze nu numai în țesătura 
limbii, ci şi în ceea ce se numeşte 
modus cogitandi al vorbitorilor de 
limba română din Republica Moldova. 
Răspunsurile la aceste întrebări ar 
putea fi doar intuite. 


IV. ZIARIŞTI DIN DIFERITE 
GENERAȚII 


După cum am arătat deja, struc- 
tura sintactică copilul părinţii cărora 
şi-a făcut mai întîi apariția în presa 
noastră, căci anume ziariştii au fost 
primii care s-au văzut nevoiți să 
traducă mult din limba rusă în cea 
română. in paginile ziarelor republi- 
cane fenomenul în discuţie e atît de 
obişnuit, încît pe nimeni nu-l mai 
miră.Şi totuşi vom cita din ziarişti 
notorii, exigenți faţă de felul cum se 
exprimă. 

Tara aceasta este România 
istoria căreia numără peste două 
milenii (N. Lupan, “Glasul Națiunii”, 
26.09.'95, p.5); i 


În lupta contra obscurantis- 
mului..., națiunea, adevărul şi demni- 
tatea, stegarul cărora este tineretul, 
„„.Vor învinge neapărat. (B. Movilă, 
“Literatura şi Arta”, 15.04.95, p. 4.) 

Devin tot mai frecvente numele 
ruse diminutivele cărora iind să se 
moldovenizeze: lurică, Igorel etc. 
(C. Tănase, “Moldova Socialistă”, 
1.01.'89, p. 2); 

Vorbesc în numele acelor pa- 
trioti conştiinţa oftigoasă a cărora 
nu concepe decit desconsiderarea 
românilor... (VI. Pohilă, “Glasul 
Națiunii”, nr. 37, sept. 1995, p. 2); 

„„„în Franța la guvernare a venit 
stînga, fruntaşii căreia au decla- 
rat că... (VI. Pohilă, “Mesagerul”, 
5.09.'97, p. 6); 

Să-l amintim şi pe dl Boris 
Movilă vocea repetată a căruia n-a 
fost auzită... (|. Caţaveică, “Literatura 
şi Arta”, 21.10.95, p. 2); 

Sigur că am auzit şi de poemul 
eroic “Calevala“ unele cîntări ale 
căruia se presupune că ar avea... la 
2000-2500 de ani... şi de faptul că 
Finlanda este o fară postindustrială 
realizările căreia mai rămîn de 
domeniul visurilor pentru noi (S. 
Cucuietu, “Ţara”, 18.06.'96, p. 4); 

Numărătoarea începe de la 
săptăminalul “Învățătorul Moldovei” 
primul număr al căruia a ieşit de 
sub tipar la 3 octombrie 1954 (Al. 
Donos, “Literatura şi Arta”, 10.09.'94, 
p. 2.) 

„„.Intelectualitatea misiunea 
căreia este să civilizeze şi să 
reimplanteze în popor sentimentele 
demnității umane... nu a găsit tăria... 
(Zina Gane, “Literatura şi Arta”, 
27.06.'9%6, p. 1); 

Rog corectura revistei cola- 
borator al căreia sînt şi eu, să nu se 
grăbească să pună pixul în mişcare 
(Gr. Fidelschi, “Glasul Națiunii”, 
19.05.'99, p. 10). 

Să stabilim acum (dacă aceas- 
ta e cu putință) unele cauze ce au 
condus la apariţia şi extinderea atît 
de rapidă a structurii copilul părinții 
căruia în limba română scrisă din 
Republica Moldova. 

Causa causarum este, desigur, 
influenţa modelelor ruseşti. În urma 
unei permanente interferenţe lingvis- 

tice ruso-române pe teritoriul Basa- 
rabiei lexicul şi sintaxa limbii române 
s-au lăsat penetrate de modele 
structurale străine. Să dăm cîteva 
exemple: ce tu faci?; necătînd ia 
aceea că...; pe linie de partid; aşa 
cum am fost bolnavă, n-am venit la 
şcoală; bilet de invitație; bilet de 
partid; lon nu lucrează după specia- 
litate; eu m-am legat pe telefon cu 
Jora; s-au luat măsuri în vederea 
rezolvării probismelor pregătirii 
cadrelor executivelor raioanelor şi 
oraşelor republicii; eu trăiesc la 
căminul 9 pe al treilea etaj etc. 

La început construcţiile citate 
mai sus păreau caraghioase pentru 
românii basarabeni, dar cu timpul mulţi 
vorbitori s-au obişnuit cu ele, repro- 
ducîndu-le inconştient. Acelaşi lucru 
s-a întîmplat şi cu structura atributivă 
copilul părinții căruia. Deschiderea 
unei propoziţii subordonate atributive 
direct printr-un substantiv e specifică 
limbii ruse, de unde am şi împru- 
mutat-o. Sînt nişte calcuri sintactice 
care, în viziunea unor autori francezi, 
reprezintă “un împrumut de sintagme 
sau de forme străine cu traducerea 
literală a elementelor lor constitutive” 
(a se vedea: Marie Louise Moreau, 
Sociolingvistique. Concepts de base, 
Mardaga, 1997, p. 64 passim). 

Calcul lingvistic, în generai, şi 
cel de tipul copilul părinții căruia, în 
special, trebuie considerat ca o 
urmare a acțiunii factorilor externi 
asupra limbii române din Basarabia. 
E vorba de repercusiunile unui presant 
bilingvism rus-român, cînd limba rusă 
ajunsese să expulzeze din uzul oficial 
limba română, ocupîndu-i locul. 

Menţionăm că la pătrunderea în 
uz a modelului copilul părinții căruia 
au contribuit şi unii factori interni. E 
vorba de comoditate, de dorinţa de a 
scăpa de trei tipuri de greşeli grama- 
ticale: a) acord incorect în gen şi 
număr al articolului posesiv (al, a, ai, 
ale) cu substantivul din subordonata 
atributivă (de ex.: pescar al cărui 
undițe... Corect: pescar ale cărui 
undițe); b) acord incorect al pronu- 
melui relativ care cu substantivul din 
regentă (de ex.: casa al cărui aco- 
periş... Corect: casa al cărei aco- 


periş...); c) acord incorect şi al 
articolului posesiv, şi al pronumelui 
relativ (de ex.: şcoala a căror elevi... 
Corect: şcoala ai cărei elevi). 

Avem de-a face cu un acord 
gramatical sui gencris, numit şi 
“încrucişat”, care ar putea fi redat 
schematic în felul următor: 


Universitatea ai cărei studenți... 


Anume acest acord “încrucişat 
îi pune în încurcătură pe mulți 
mînuitori de condei care, din grabă 
sau din alte motive, comit greşeli, 
abateri de la norma literară. 

Să exemplificăm: 

(1) Două obsesii uriaşe ale lui 
Eminescu ale (corect: a) căror secantă 
se numeşte setea de cunoaştere 
a geniului (“Tineretul Moldovei”, 
16.01.'9%5,p.4); 

(2) La sugestia mea l-au trimis 
la serviciu la Institutul al cărei (corect: 
cărui) rector era pe atunci domnul N. 
(“Moldova Suverană”, 8.10.'96, p.3); 

(3) Exprimăm sincere condo- 
leanțe familiei regretatului profesor a 
(corect: al) cărui nume a intrat în 
istoria culturii (“Moldova Suverană”, 
4.09.'99, p. 6); 

(4) Imaginați-vă situația în care 
copilul vine de la şcoală (unde a 
învățat că rugăciunea înainte de 
masă este obligatorie) în familia a 
(corect: ai) căror (corect: cărei) 
membri, oameni tineri încă şi voinici, 
n-au dat pe la biserică încă din ziua 
cununiei (“Luceafărul”, 12.08.'96, p. 8); 

(5) Maestrul a fondat “Liga 
criticilor” al cărui (corect: cărei) 
preşedinte de onoare va rămîne... 
(“Moldova Suverană”, 4.09.'99, p. 6). 

Fireşte, ziariştii n-ar fi comis 
greşelile privind acordul articolului 
posesiv şi al pronumelui relativ, în 
exemplele de mai sus, dacă ar fi 
apelat la modelul structural nenor- 
mativ copilul părinţii căruia. lată 
aceste posibile structuri: 

(1) ...două obsesii ale lui Emi- 
nescu secanta cărora...; (2) ...institutul 
rectorul căruia...; (3) ...regretatul 
numele căruia...; (4) ... familia mem- 
brii căreia ...; (5) ...liga preşedintele 
căreia... 

Un alt factor intern care acce- 
lerează şi stimulează punerea în 


56 


Bamnână 


Limba 


circulație a modelelor nerecoman- 
dabile pînă acum este următorul: 
normele limbii române literare admit 
ca pronumele relativ care (introducînd 
o subordonată atributivă) să apară în 
cazul genitiv cu diverse prepoziţii, 
locuţiuni prepoziţionale, conjun- 
cţionale şi adverbiale. Dintre acestea 
menţionăm: în jurul, în mijlocul, cu 
ajutorul, prin intermediul, în dreptul, 
în urma, în vederea, în componenţa, 
de răul, în fata, în cursul, în preajma, 
în timpul ş.a. 
Să exemplificăm: 

„Îi iartă vecinei acele lucruri din 
pricina cărora nu-i mai răspundea la 
salut (M. Preda, R., p. 68); 

„te-ai uitat cu dispreț la tocurile 
strimte în dreptul cărora pantalonii 
erau niţel rupti (A. Vlahuţă, S.A., Il, 


Adjectivul este un determinant 
direct al substantivului prin inter- 
mediul căruia determină şi predicatul 
(Revista “Limba Română”, Bucureşti, 
1998, nr. 4, p. 94); 

Propoziția finală exprimă scopul 
în vederea căruia se îndeplineşte 
acţiunea din regentă (GLR, II, ed. 2, 
1966, p. 303); 

Țăranii formează un rînd mare 
în mijlocul căruia intrase Vali (O.A,, 
p. 445); 

'Efim auzea bocănitul stativelor 
de răul cărora în casă-i strîmt, 
miroase a ciîlţi... (C., p. 121). 

In exemplele citate pronumele 
relativ care nu “deschide” în mod 
nemijlocit subordonata atributivă, 
pentru că între el şi propoziţia regentă 
se cuprind diferite locuţiuni adver- 
biale. 

Mai există un factor intern care 
stimulează răspîndirea în limba 
română din Basarabia a frazelor de 
tipul copilul părinții căruia. E vorba de 
faptul că norma literară contemporană 
admite ca pronumele relativ care în 
cazul genitiv să se plaseze după 
substantivul determinat din propoziţia 
subordonată atributivă, dar numai în 
cazul “în care substantivul din 
atributivă este precedat de o prepo- 
ziţie'3. Prof. M. Avram enumeră, în 
cazul dat, următoarele prepoziţii: 
drept, după, la, pentru‘. 

Aşadar, sînt admisibile, după 
opinia M. Avram, două modele de 
subordonate atributive: a) cu pronu- 
mele relativ în genitiv după sub- 


stantivul determinat din propoziţia 
atributivă: poetul în opera căruia şi b) 
cu pronumele relativ în genitiv 
înaintea substantivului determinat din 
cadrul propoziției atributive: poetul în 
a cărui operă... 5. 

In continuare ne vom referi la 
exemple atestate pentru modelul (a) 
cu relativul care în genitiv după 
substantivul determinat din subor- 
donata atributivă: 

...O tăcere în sînul căreia tot 
omul Îşi auzea bătăile inimii (O.A., p. 
457); 

... toată țara sărbătoreşte pome- 
nirea unui mare scriitor (I.L. Caragiale) 
în opera căruia a sunat glasul 
adevărului (E., p. 153); 

Această cutiuță era un dar din 
copilăria Puiei lui iubite, pe capacul 
căreia, în interior, se afla scrisă, de 
mîna ei, o felicitare pentru “tăicuțu” 
(C.S.M., p. 183); 

Tu eşti un om important, la uşa 
căruia stă neadormit un cerber în 
uniformă... (S.A., p.199); 

„scriitorii de frunte pe umerii 
cărora apasă tot mai mult sarcina 
mişcării noastre literare (G. Meniuc, 
“Gazeta literară”, 16.04.'64, p. 3); 

Schițase subiectul într-o nuvelă 
pe caietul căreia Însemnase cu litere 
mari “Zestrea” (C.S.M., p. 58); 

TVM va trebui să lanseze 
emisiuni speciale de sinteză în 
timpul cărora va fi reflectată acti- 
vitatea Parlamentului... (“Ţara”, 
10.10.'98,p. 4); 

Aşteptam tablourile lui Teodor 
Buzu, în pînzele căruia e prezentă 
tema satului basarabean (N. Dabija, 
“Literatura şi Arta”, 15.10.'98, p. 1); 

Textul a devenit cunoscut cu 
titlul “Scrisoare către congres”, sub 
genericul căruia s-au înscris apoi 
toate celelalte texte dictate de Lenin 
pînă în martie 1922 (“Glasul Națiunii”, 
30.06.'99, p. 16). 

Şi acum vom prezenta cîteva 
exemple atestate pentru modelul (b) 
cu pronumele care în genitiv plasat 
înaintea substantivului determinat din 
subordonata atributivă: 

Căci sprințar şi înşelător este 
gîndul omului pe ale cărui aripi te 
poartă dorul nemărginit şi nu te lasă 
în pace pînă ce intri în mormînt (O., 
p. 131); 

Dacă prin codri pătrunzi, dai de-o 
vale frumoasă şi verde/ Pe al cărei 

deal se întinde o mîndră grădină (P., 
p. 341); 

Drezina fuge din ce în ce mai 
repede... pe lîngă cantoane de a 
căror ființă n-a bănuit pînă acum 
(Cezar Petrescu, Apud GLR, II, p. 275); 

Văzură în urmă-le un luciu 
întins... în a cărui oglindă bălaie se 
scaldă în fund luna (M. Eminescu, 
Apud GLR, II, p. 443); 

Din cele discutate pînă acum 
este lesne să întelegem că extinderea 
modelelor sintactice de tipul copilul 
părintii căruia “frecvente la românii 
basarabeni” e cauzată atît de factorii 
externi (influenţa structurilor respec- 
tive din limba rusă, traducerile masive 
din ruseşte), cît şi de factorii interni 
(dificultăți de acord gramatical privind 
pronumele relativ care şi formele 
articolului posesiv; admiterea ca 
normă literară a subordonatelor 
atributive introduse prin relativul care 
în cazul genitiv, anticipat de: a) 
prepoziţii; b) locuţiuni prepoziționale 
şi adverbiale; c) de prepoziții plus 
substantiv în cazul acuzativ). 

După cum ne putem da seama, 
avem de a face cu un element 
inovator în sintaxă fie numai pentru 
limba literară română din Basarabia. 
Dar este bine cunoscut că orice 
inovaţie trebuie să aibă o finalitate. 
Care va fi această finalitate la 
modelele structurale de tipul copilul 
părinții căruia? Se vor extinde, cu 
timpul, aceste construcții în toate sti- 
Jurile funcţionale? In toate limbajele? 
In vorbirea tuturor vorbitorilor de limba 
română sau nu? 

In această ordine de idei este 
interesantă opinia prof. Eugen Coşe- 
riu, care notează: “... finalitatea este 
a vorbitorului care adoptă ceva, care 
adoptă o inovaţie... şi nu se poate sus- 
ține că această finalitate este aceeaşi 
pentru toţi vorbitorii care adoptă. 
Adică, primul care adoptă ceva poate 
adopta, eventual, din motive estetice 
sau din motive de solidaritate cu o 
anumită grupare ş.a.m.d. Ceilalţi care 
adoptă pot avea alte motive. Deci 
această motivare printr-o singură 
finalitate nu are nici o bază sigură. 

Numai dacă, într-adevăr, vedem 
că foarte mulți vorbitori au făcut ace- 
laşi lucru şi, într-adevăr, s-a introdus 
ceva nou în limbă, atunci spunem că 
ceea ce s-a produs este ceea ce s-a 
dorit'€. 


Un interes deosebit prezintă 
meditațiile şi reflecţiile profesorului 
Cogeriu asupra finalităţii eventualelor 
inovații în limbă: “Finalitatea este o 
finalitate subiectivă, şi nu o finalitate 
obiectivă în dezvoltarea limbii”. În 
acest sens putem spune că situația 
atributivelor de tipul copilul părinții 
căruia este foarte specifică: pe de o 
parte, structura dată este, de fapt, 
nenormativă (ca să nu zicem anti- 
normativă), iar pe de altă parte, ea a 
plăcut multora, aproape tuturor 
miînuitorilor de condei (printre care 
sînt şi personalităţi de referinţă în 
materie de corectitudine lingvistică). 
Modelul în discuţie “bate la poarta 
vieţii”, “cere” insistent să i se facă loc 
alături de modelele consacrate de 
fraze cu subordonate atributive. Cu 
alte cuvinte, să fie considerat o 
realitate obiectivă în perioada actuală 
a dezvoltării limbii române din Basa- 
rabia. 

După ferma noastră convingere, 
în cazul dat se manifestă nu “ten- 
dințele limbii”, ci mai curînd dina- 
mismul ei, caracterul maleabil, 
deschis al sintaxei, care, după cum 
se ştie, e destul de penetrabilă. În 
planul acesta să apelăm din nou la 
prof. E. Coşeriu. lată ce scrie 
maestrul: “În sfîrşit, cu privire la 
tendințe. Este (aici) pur şi simplu 
dinamismul limbii. Adică, acelaşi mod 
de a proceda duce la aceleaşi 
rezultate şi deci nu sînt tendinţe ale 
unei limbi. Limba nu poate tinde la 
nimic, fiindcă este o obiectivare, un 
fapt abstract, cînd spunem că însăşi 
limba “tinde” la ceva. Numai vorbitorii 
pot tinde la ceva, fiindcă ei sînt 
subiecte, limba nu este subiect”8. 

Pornind de la cele citate, putem 
sublinia că anume “vorbitorii”, mulţi 
din acei ce-şi fac meseria scriind 
(ziarişti, scriitori, savanti, publicişti 
etc.) au acceptat modelul împrumutat 
copilul părinții căruia, părîndu-li-se mai 
convenabil, mai comod decît tradi- 
ţionalul şi normativul copilul ai cărui 
părinți. 

Folosirea masivă a inovației 
sintactice în cauză ne obligă să 
credem că aici avem de-a face cu 
nişte dublete structurale la nivelul 
frazei cu subordonate atributive. 
Specificul dubletelor de tipul copilul 
părinții căruia constă în faptul că 
apariţia lor în limbă îşi are explicaţii 

atît de ordin extralingvistic, cît şi de 
ordin lingvistic (vezi supra). Profe- 
sorul R. Budagov scrie că dubletele 
se pot întilni în toate limbile literare. 
Eie (dubletele) sînt tolerate uneori un 
timp destul de îndelungat, pentru ca 
la un moment dat să se facă “ale- 
gerea” dorită sau diferenţierea nece- 
sară între structura veche şi cea nouă 
care o dublează”. 

Fireşte, soarta orişicărui dublet 
sintactic, inclusiv a celui care ne-a 
preocupat în prezenta cercetare, o 
decide uzul, întrebuinţarea frecventă 
de către purtătorii limbii. Se ştie că 
usus est magister optimus (Cicero), 
pentru că numai în circulaţie, în 
procesul funcţionării se poate accepta 
şi consolida sau nega şi respinge un 
fenomen de limbă. E cazul să mentio- 
năm că uzul literar poate fi marcat 
pozitiv, dar şi negativ. Pozitiv el este 
atunci cînd apare în dinamică, în 
mişcare, în perpetuă înnoire, des- 
chidere spre noi “orizonturi” lin- 
gvistice, chemate să satisfacă exi- 
genţele şi imperativele exprimării. 
Negativ uzul se consideră atunci cînd 
e purificator, închistat, promovînd 
necreator dogma normei literare. 
Sextil Puşcariu scria: “Uzul este un 
tiran care pune stavilă pornirilor 
individuale şi limitează posibilităţile 
variate de expresie la ceea ce a 
devenit normă pentru colectivitate”. 
Dacă ne conformăm acestui precepi, 
atunci modelul copilul părinţii căruia, 
care deocamdată este antinormativ, 
nu trebuie respins, ci lăsat să functio- 
neze paralel, ca un dublet al modelului 
vechi şi normativ copilul ai cărui 
părinți. 

În sprijinul celor spuse, putem 
invoca argumentul că limba, în ge- 
neral, şi norma literară, în particular, 
sînt nişte fenomene sociale în perpe- 
tuă, deşi foarte lentă, dezvoltare şi 
schimbare. După opinia acad. Vitalie 
Kostomarov, limba reprezintă o “dis- 
continuitate continuă” sau o “continuă 
discontinuitate”"!. 

ASPECTE 

ALE UTILIZĂRII 
PERFECTULUI SIMPLU 
ARHAIC 


În textele româneşti din secolul 
al XVI-lea şi al XVII-lea, precum şi din 
prima jumătate a secolului al XVIII-lea 
formele de perfect simplu cu sufixul -ră 
apar doar la persoana a ll-a plural. În 
ce priveşte formele persoanelor | şi a 
II-a ale aceluiaşi număr, acestea, în 
urma evoluţiei de la formele originare 
latinești, au ajuns să coincidă, în majo- 
ritatea cazurilor, cu formele respec- 
tive ale timpului prezent, mai ales la 
verbele de conjugarea | şi a IV-a (cele 
mai productive conjugări). De exem- 
plu: prezent cîntăm, perfect simplu 
cîntăm; prezent venim, perfect simplu 
venim. lar persoana a Ill-a plural a 
perfectului simplu, după cum susține 
Viorel Neagoe, făcînd trimiteri la Al. 
Graur, “era omonimă cu participiul 
trecut la verbele de toate conjugările” 
[1, p. 2]. O asemenea omonimie era 
nedorită, ba chiar supărătoare, căci 
ducea la anihilarea opoziţiei dintre o 
acţiune ce se petrece în prezent şi 
una petrecută în trecut. 

Formele contemporane de tipul 
venirăm, cîntarăm reprezintă o ino- 
vaţie tîrzie datorită analogiei. Aseme- 
nea schimbări au fost necesare, căci 
au constituit “un mijloc de evitare a 
omonimiei, prin impunerea, după o lun- 
gă perioadă, pe cale analogică a lui -ră 
de la persoana a |ll-a plural şi la 
persoanele | şi a Il-a plural” [2, p. 2]. 

In scrierile cronicarilor formele 
perfectului simplu persoana | plural 
fără sufixul -ră se mai menţin, cu 
precădere, la verbele de conjugarea 
a Il-a şi a lil-a: făcum, văzum, strîn- 
sem ş.a. 

Aşadar, formele de tipul şezum, 
plinsem sînt forme obişnuite de per- 


fect simplu în limba veche. Miron 
Costin scrie în “Letopiseţul Ţării 
Moldovei”: “Numai ce văzum despre 
amiadzădzi unu nuor, cum să ridică 
deoparte de ceriu un nuor sau o 
negură” [3, p. 166]. Forma perfectului 
simplu din această frază nu este 
colorată stilistic, ea nu şochează, căci 
pe vremea cronicarului o asemenea 
utilizare constituia o normă obişnuită, 
fără rezonanţă expresivă. Insă cu 
timpul, cînd formele perfectului 
simplu la persoana | şi a Il-a şi-au 
ataşat, prin analogie, sufixul -ră, 
caracteristic iniţial, după cum spu- 
neam, numai persoanei a lll-a plural, 
formaţiile cu -ră de tipul văzurăm, 
văzurăți devin normă, înlocuindu-le 
total pe cele proprii textelor vechi. 
Formele de tipul văzum, neutre 
sub aspect stilistic la Miron Costin, 
cîştigă “aureolă” de elemente ale 
limbii poetice numai după ce perfectul 
simplu cu aspectul său arhaic a 
încetat să mai reprezinte nişte forme 
obişnuite. De aceea la Eminescu, în 
versurile “M-a fermecat cu vreo scîn- 
teie/ Din clipa-n care ne văzum?” 
(De-or trece anii) aceeaşi formă, ates- 
tată la Miron Costin, este simțită ca 
poetică, sentiment pe care nu-l avea 
cititorul din trecut, “iar dacă i-am atribui 
un astfel de sentiment, am falsifica 
realitatea stilistică, proiectînd asupra 
ei felul nostru de a privi lucrurile” [4, 
p. 243]. Cercetătorul Ştefan Munteanu 
are perfectă dreptate cînd susţine că 
forma arhaică, ieşită din uz, capătă 
valoare stilistică numai atunci cînd 
este “reînviată” de un poet. Cuvîntul 
sau forma gramaticală “se învesteşte 
cu anumită valoare stilistică, ca 
rezultat al mutaţiei din planul diacronic 
în cel sincronic, ceea ce înseamnă 
că cititorii lui Neculce din secolul al 
XVIII-lea o înregistrau fără sentimentul 
care ne însoţeşte pe noi cînd citim 
paginile cronicarului moldovean, 
poezia lui Alecsandri sau romanele 
istorice ale lui Sadoveanu” [4, p. 241]. 
In felul acesta, prin raportarea 
respectivă a formelor actuale la 
corespondentele lor arhaice apare 
opoziția obişnuit/neobişnuit, care 
poate fi sesizată numai pe fundalul 
utilizării uzuale a formei date. Cînd 
mitropolitul Dosoftei a scris cunoscu- 

tele versuri “La apa Vavilonului,/ 
Jelind în tara domnului,/ Acolo şezum 
şi plinsemi! La voroavă ce ne strîn- 
săm” [5, p. 977], formele perfectului 
subliniate de noi nu aveau cum să 
impresioneze pe cititorul de pe vremea 
sa, căci pentru acea epocă ele erau 
uzuale. Totuşi noi le. simțim astăzi 
farmecul datorită posibilităţii de a le 
pune în opoziţie cu sinonimele 
morfologice corespunzătoare din 
limba română actuală (şezurăm, 
plînserăm, strinserăm). Ne dăm bine 
seama că ele dispun de o expresivi- 
tate incontestabilă. Insă cînd, spre 
exemplu, Magda, unul din personajele 
din romanul lui G. Meniuc “Disc”, utili- 
zează în vorbirea sa aceleaşi forme, 
chiar pentru aceleaşi verbe, citîndu-l 
pe Dosoftei: “Am vrut şi eu să văd 
munţii, dar n-am văzut decît împuţitu- 
ra asta de oraş. Ramidava mi-e lea- 
gănul şi mormîntul. Aici şezum şi plîn- 
sem, cum zice Dosoftei sau Varlaam, 
nu ţin minte”, la nota expresivă se mai 
adaugă şi una afectivă, aceea de 
autoironie sarcastică. 

Forma de tipul văzum, şezum 
reprezintă astfel o abatere de la uzul 
actual obişnuit. Constituind o deviere 
de la norma limbii române actuale, o 
asemenea formă capătă indice stilistic 
de element neobişnuit şi poate fi 
atestată doar în limbajul poetic, căci, 
după spusele lui Eminescu, e un drept 
exclusiv al poeziei “de-a revifica 
colorile limbii prin vorbire dezgropate 
din mormîntul trecutului”. Citat după 
D. Irimia [6, p. 233]. 

Forma arhaică poate conferi 
textului poetic, deseori cu un continut 
evocativ, o pronunţată notă patetică: 
“Şi ne întoarcem, mări, din drum/ Pe-o 
albă sanie nebună/ Acolo jos, unde 
şezum şi visam împreună” (L. De- 
leanu, Itinerar cosmic). 

Mai observasem cu altă ocazie 
că întrebuințarea formei gramaticale 
cronologic marcate în stilul poetic este 
simțită ca o abatere bruscă de la 
norma lingvistică actuală. Şi totuşi, 
aşa cum am menţionat mai sus, o 
asemenea deviere nu constituie un 
fapt de încălcare a corectitudinii 
lingvistice, ci o abatere de la uzul 
actual obişnuit, caracterizîndu-se 
printr-o frecvență scăzută, ceea ce 


face ca elementul arhaic să capete 
marcă stilistică. In legătură cu fapte 
de felul acesta, M. Riffater scria: 
“Contextul stilistic constituie acel 
model lingvistic care este încălcat 
brusc de un element imprevizibil, iar 
contrastul, apărut în urma acestei 
încălcări, reprezintă stimulentul 
stilistic” [7, p. 87]. 

Dacă ne gîndim la funcţia stilis- 
tică a elementului arhaic de redare a 
atmosferei, a culorii de epocă, forma 
veche a perfectului simplu era foarte 
potrivită pentru discursul lui Mircea 
către Baiazid, aşa cum apare într-o 
variantă manuscrisă a “Scrisorii 1” 
citată de G.I. Tohăneanu [8, p. 110]: 
“Căci din noi făcum cetate şi din inimă 
un zid/ Şi nimic nu s-o alege de-a ta 
faimă, Baiazid!”. Cu toate acestea, 
deşi este bine cunoscută predilecţia 
poetului pentru arhaisme, în varianta 
definitivă a poemului poetul a renun- 
tat la asemenea formă, considerînd-o, 
probabil, drept “raritate” lingvistică 
artificială, prea căutată, deşi, după 
cum spuneam, acest element lingvis- 
tic ar fi avut deplină justificare în vorbi- 
rea lui Mircea cel Bătrîn. lată varianta 
definitivă a acestui distih: “N-avem 
oşti, dară iubirea de moşie e un zid/ 
Care nu se-nfiorează de-a ta faimă, 
Baiazid!”. 

Uneori această formă este 
utilizată mai mult de dragul rimei, aşa 
cum apare în una dintre poeziile lui L. 
Deleanu: “Ce faci, salcie pletoasă,/ 
Care-mi stai în drum?/ — Plîng că nu 
mai sînt acasă,/ Timpul mi-l pierdum.” 
(Salcie plîngătoare). Deşi din punct. 
de vedere strict prozodic această 
formă îşi poate avea aici justificare, 
sub aspectul corectitudinii, în schimb 
ea este aberantă, fiind folosit pluralul 
pentru singular (corect: pierdui). 
Nicicînd şi nicăieri în limba română 
singularul persoanei | a perfectului 
simplu n-a coincis cu pluralul aceleiaşi 
persoane. După cum se vede, autorul 
a fost indus în eroare de o falsă 
analogie cu desinenţa respectivă a 
mai mult ca perfectului. 

Utilizarea perfectului-simplu ar- 
haic la persoana | plural în locul per- 
soanei | singular nu este exclusă, însă 
o asemenea abatere de la normă tre- 
buie să fie justificată, recurgîndu-se 

la ea cu un scop bine determinat. 
Astfel, spre exemplu, în poezia 
satirică “Povestea vorbei” poetul 
Andrei Lupan a folosit forma de plural 
persoana | a perfectului simplu arhaic 
în locul formei de singular a aceleiaşi 
persoane cu scopul de a-i persifla, de 
a-i zeflemisi pe acei care “le zic 
palavrelor cultură”, care caută să-şi 
mascheze minciuna, deşertăciunea 
intelectuală prin diverse înzorzonări, 
sulemeniri verbale. lată cum apare în 
această ordine de idei monologul 
vorbei: “Astfel căzum la fudulie,/ ca o 
chelie cu chilie/ şi începum o bîjbfială/ 
prin tidva intelectogoală”. 

Totuşi pot fi întîlnite şi cazuri de 
utilizare falsă, nejustificată a acestei 
forme de perfect simplu. Astfel, de 
exemplu, după cum menţionează G.I. 
Tohăneanu, exact aceeaşi formă 
văzum, folosită de către M. Costin şi 
M. Eminescu, este relevată şi de M. 
Beniuc la final de vers şi de strofă 
“dar ea nu se integrează în tonalitatea 
generală a poeziei, rămînînd exterioară 
şi oarecum stridentă” [8, p. 110]. lată 
aceste versuri citate din culegerea 
Materia şi visele: “Cresc în urma mea 
şi-n faţă/ Mari plantaţii de viață,/ 
Tinere, bogate, cum/ Noi pe vremuri 
nu văzurăm.. 

Aşadar, forma arhaică a perfec- 
tului simplu persoana | plural consti- 
tuie un caz tipic de sinonimie morfolo- 
gică structurală în cadrul perfectului, 
deşi la ea se recurge foarte rar. O 
situaţie analogică avem şi la utilizarea 
mai mult ca perfectului analitic arhaic 
de tipul a fost căzut, sinonim cu 
căzuse, aşa cum apare în scrierile lui 
M. Eminescu, O. Goga, G. Coşbuc 
ş.a. De exemplu: “Semne-avem, şi-n 
miezuine le-au fost pus de mult 
bătrînii” (O. Goga, De mult); “Mie-mi 
pare că uitarăm/ Cît de mult ne-am 
fost iubit” (M. Eminescu, După ce 
atîta vreme). Totuşi, forma de perfect 
simplu cronologic marcat este cu mult 
mai rar folosită chiar şi decît mai mult 
ca perfectul arhaic. Aceasta se 
datoreşte, probabil, tendinței generale 
de a înlocui formele perfectului simplu 
prin cele ale perfectului compus, la 
care mai putem adăuga şi faptul că 
forma arhaică a perfectului simplu 
sună prea artificial şi neobişnuit, spre 


deosebire de forma mai mult ca per- 
fectului perifrastic, ce poate fi întîlnită 
şi astăzi în unele graiuri [9, p. 14]. 

Forma perfectului simplu arhaic 
nu trebuie trecută, totuşi, cu vederea, 
deoarece întrebuinţarea ei denotă o 
acțiune pe care se întemeiază un 
anumit fapt stilistic. Cît priveşte forma 
persoanei a Il-a plural a perfectului 
simplu arhaic, ea nu este utilizată în 
genere în vorbirea contemporană, 
chiar şi în limbajul poetic. 

BUCLUC 
CU ATRAGEREA 
ATENȚIEI 


Nimeni, probabil, n-o să desco- 
pere vreodată cine a zis pentru întâia 
oară că el a “tras” atenţia sau — încă 
mai deocheat — a “tras” atenţie. “A 
trage atenţia” este o expresie atât de 
lipsită de sens şi face parte dintr-un 
limbaj atât de afectat, încât nu merită 
nici să fie criticată. Nici un sens al 
verbului (a) trage nu se potriveşte în 
această expresie care va să însemne 
a atrage atenţia ori a da (a acorda) 
atenţie. “A atrage atenţia (cuiva), citim 
în Dicţionarul explicativ al limbii 
române, înseamnă a) a face ca atenţia 
(cuiva) să se îndrepte într-o anumită 
direcţie; b) a avertiza, a preveni”. i-am 
atras (prietenului) atenția asupra 
necesității de a vorbi corect înseam- 
nă, fără îndoială, l-am făcut atent 
(conştient) că trebuie să se exprime 
corecti. Am atras atenția (elevilor) 
asupra importanței cunoaşterii bune 
a istoriei neamului nostru înseamnă, 
evident, i-am făcut atenţi că e necesar 
să studieze profund istoria neamului 
din care descindem. Accentuăm: sub- 
stantivul se află numai şi numai la 
forma hotărâtă — atragem atenţia 
(cuiva) asupra unei probleme, nece- 
sități, adevăr, greşeli etc. 

Am revenit la expresia a atrage 
atenția (luarea aminte) (a) cuiva, pe 


care .a explicat-o foarte bine, cu 
exemple convingătoare, Valentin 
Mândâcanu în cartea sa “Cuvintul 
potrivit la locul potrivit” (Chişinău, 
Editura Cartea Moldovenească, 1979, 
p. 50-52), din simplul, deşi extrem de 
regretabilul motiv că nu numai unii 
vorbitori neiniţiaţi sau neatenţi, sau — 
şi mai rău — indiferenți faţă de corec- 
titudinea şi frumuseţea limbii, dar şi 
unii savanţi o “redactează” într-un 
mod cu totul inadmisibil, “atrăgând... 
atenţie”, fără să concretizeze a cui 
atenţie este “atrasă”. “In prezentul 
dicționar se atrage o deosebită atenţie 
claselor de cuvinte gramaticale...” 
citim într-un util, de altfel, Dicţionar 
de bază francez-român (Cimişlia, 
Intreprinderea Editorial-Poligrafică 
Tircim, 1995, p. 3), frază în care se 
cerea imperios precizarea adresei: “in 
prezentul dicţionar se atrage atenţia 
elevilor (studenților, profesorilor...) 
asupra claselor de cuvinte...” ori 
întrebuințarea expresiei se acordă (se 
dă) o deosebită atenţie (de data 
aceasta substantivul fiind pus corect 
la forma nehotărâtă), fraza luând o altă 
formă, corectă şi ea: “In acest dictio- 
nar se acordă (se dă) o deosebită 
atenţie claselor de cuvinte...”). 

Recapitulăm: acordăm sau, şi 
mai simplu, dăm atenţie unui om (unei 
probleme etc.), dar atragem atenţia 
(cuiva) asupra unui adevăr (fapt etc.). 
Atragem atenţia, nu “tragem” şi nu 
“atenţie”. Părintele nu-i “trage” şi nici 
nu-i “atrage” atenţie copilului său, ci 
îi dă atenţie, îi acordă atenţie, 
substantivul din urmă fiind la forma 
nehotărâtă. 


ÎNVĂŢĂTOARELE 
ŞI PROFESOARELE 


Într-o tabletă incitantă, publicată 
în săptămânalul “Momentul!” la 6 
februarie 1996, di Viorel Mihail se 
arăta oarecum mirat că, după ce 
scrisese anterior despre nişte profe- 
soare numindu-le învățătoare, a fost 
probozit. De data aceasta domnia sa 
se exprima corect începând chiar de 
la titlu: “Deputaţii şi profesoarele”, dar 
strecura totodată în text niţică ironie, 

chipurile “profesoarele sunt mai dulci 
ca învățătoarele”. 

Nu ne “legăm” aici de acest “ca”, 
folosit puțin cam impropriu, şi nici nu 
intenționăm să-l deziluzionăm pe 
autor că, adică, şi învăţătoarele sunt 
foarte dulci, dar nu putem lăsa fără 
atenţia cuvenită o eroare de sens, 
devenită la noi ca şi normă în vorbire 
şi în scriere, — faptul că substantivele 
învăţător, -oare şi profesor, -oară sunt 
considerate absolut şi total identice 
din punct de vedere semantic. Am 
mai avut ocazia să explicăm atare 
adevăruri, vechi cât lumea, de altfel, 
şi dacă revenim la temă, e numai 
pentru că eroarea n-a fost conştien- 
tizată de toată lumea. 

Învățător, -oare este, conform 
Dicţionarului explicativ al limbii româ- 
ne, “persoană care predă cunoştinţe 
şi face educaţia civică a copiilor din 
primele clase de şcoală” (p. 474), pe 
când profesor, -oară exprimă un alt 
conţinut, fiind “persoană cu o pregătire 
specială într-un anumit domeniu de 
activitate şi care predă o materie de 
învățământ (în şcoală)”. Acest al 
doilea cuvânt (profesor, -oară) se 
întrebuințează adesea cu sens de 
“învăţător”, dar — ne avertizează dictio- 
narul — în atare cazuri se procedează 
“impropriu” (p. 749). Din faptul că 
substantivul învățător are şi sensul 
de “persoană care învaţă sau instru- 
ieşte pe cineva” nu rezultă neapărat 
că el e în măsură să substituie sub- 
stantivul profesor. Copiilor din clasele 
începătoare le predau toate lecţiile 
învăţători, iar elevilor din clasele 
superioare li se predau diferite disci- 
pline concrete — limba, literatura, 
istoria, chimia etc. — de către diferiți 
profesori, specialişti anume în dome- 
niile respective. 

Este adevărat că în vorbirea 
neîngrijită substituirea celor două 
noţiuni luate aici în discuţie este foarte 
răspândită, că majoritatea vorbitorilor 
simpli nu simt şi nu conştientizează 
deosebirea de sens dintre substan- 
tivele scoase în titlul acestui eseu. 
Dar în presă, la radio, în literatura ştiin- 
țifică diferența considerabilă dintre 
învățător, -oare şi profesor, -oară tre- 
buie să fie făcută în mod obligatoriu, 
conştient şi, evident, fără zeflemele. 


ÎNTRE ŞI ... DINTRE 


repoziţiile între şi dintre se 
aseamănă mult din punct de vedere 
semantic şi formai, fapt care gene- 
rează diferite şi neaşteptate confuzii, 
adesea regretabile. 

Dar să le luăm, după cum se 
spune, la rând. Prepoziţia dintre se 
întrebuinţează atunci când substan- 
tivul care o precedă este însoţit de 
un articol hotărât, ca în exemplul: “S-a 
consolidat alianța dintre oamenii 
muncii fizice şi intelectuali”. Când 
substantivul, alteori adjectivul, care 
precedă prepoziţia, este însoțit de un 
articol nehotărât sau nu este defel 
articulat, se întrebuințează prepoziţia 
între, ca în exemplele următoare: “S-a 
afirmat o alianţă trainică între oamenii 
muncii fizice şi intelectuali” sau “E 
vorba de alianță şi colaborare activă 
între oamenii muncii fizice şi intelec- 
tuali”. 

Prepoziţia între precedă, cel mai 
des, complementul unui verb, ca în 
textele ce urmează: “Prietenii se 
înțeleg bine între ei”, “Atare înţelegere 
există şi între popoare” etc. 

in practica vorbirii şi în cea a 
scrierii întâlnim uneori cazuri oarecum 
complicate, când se pare că s-ar cere 
deopotrivă o prepoziție sau cealaltă 
dintre aceste două, şi rămânem 
descumpăniţi. De aceea ni se cer 
anumite eforturi intelectuale suplimen- 
tare pentru a determina cu precizia 
cuvenită care prepoziţie trebuie să fie 
folosită în contextul respectiv. Dar 
fără atare eforturi nu realizăm nicioda- 
tă nimic temeinic, de durată. 


SALA DE FESTIVITĂŢI 


Printr-o invitaţie tipărită sub 
auspiciile Universităţii de Stat din Re- 
publica Moldova am fost invitaţi, în 
februarie 1996, la un simpozion care 
urma să se desfăşoare în blocul 
Facultăţii de Litere, mai exact — în 
“sala festivă”. 

Festivă? 

Festiv, -ă este un adjectiv care 
înseamnă, conform Dicţionarului 
explicativ al limbii române, ceva “de 


64 


Limba Română 


sărbătoare, pentru sărbătoare; măreț, 
somptuos, maiestuos” (p. 331). O 
sală festivă presupune că este — prin 
ea însăşi.— sărbătorească, măreaţă, 
somptuoasă etc. Or, o atare sală la 
universitatea chişinăuiană nu există. 
In blocul indicat în invitaţie este o 
sală destul de modestă, care permite 
însă să se desfăşoare aici adunări de 
tot felul, conferinţe şi — de ce nu? — 
simpozioane. Dar ea, sala, nu e şi nici 
nu poate fi festivă. Ea doar permite 
să se desfăşoare aici diferite festivi- 
tăți, altfel zis — “serbări cu caracter 
solemn, de obicei pentru celebrarea 
unui eveniment important” (tot acolo). 

Acum sperăm să fi devenit clar 
că a fost vorba despre celebrarea unui 
scriitor, anume a lui Liviu Deleanu, cele- 
brarea constituind o festivitate sau o 
şedinţă festivă a profesorilor şi stu- 
denților şi că, în definitiv, şedinţa aceas- 
ta festivă a avut loc în sala de... 
festivități. 


CĂMĂŞILE 


Oricât. de schimbătoare pe 
parcursul istoriei, evoluând în funcţie 
de materialul din care a fost şi este 
confecţionată, cămaşa rămâne căma- 
şă, fie ea din fir de cânepă sau de in, 
fie din nailon sau din orice alt mate- 
rial. Şi este bine că avem câte două 
şi chiar câte mai multe şi în felul 
acesta nu rămâne impracticabil 
pluralul atât de răspânditului substan- 
tiv: cămăşi. Deci: o cămaşă, nişte 
cămăşi. 

Dar de ce nu cămeşă? ar putea 
să ne întrebe un om de la țară, nu 
prea trecut prin şcoli, mai cu seamă 
dacă în localitatea lui de baştină se 
zice cămeşă, cămeşi. Prea bine, i-am 
răspunde, formele cămeşă, cămeşi 
sunt variante înregistrate de mult în 
dicționare ale aceluiaşi substantiv 
cămaşă (cămăşi). 

Totul bine, dar de ce Grigore Vie- 
ru nu scrie nici cămăşi, nici cămeşi, 
ci.. “cămaşe' '? parcă o vedem şi 
acum îñ față pe o colegă pornită — se 
pare — împotriva poetului. 

Ei da, în mai multe ediții poetului 
i-au trebuit, din necesități prozodice, 
trei silabe şi a scris “Cămaşe vechi, 
mai noi.../ Amară amintire de la fiu...”. 


Cămaşe! De aici forma hotărâtă din 
titlul poeziei: Cămaşele. Am conside- 
rat-o, ani la rând, o licenţă poetică, 
ceva ce se practică de când poezia, 
ca să nu zicem de când lumea. Şi nu 
l-am bănuit pe ilustrul poet de 
necunoaşterea limbii. Mai curând 
îndemnam cititorul să facem distincţia 
cuvenită între limba scriitorului şi limba 
literară, noțiuni şi realităţi care nu 
întotdeauna coincid perfect. Scriitorul 
are nu numai dreptul, dar uneori chiar 
şi obligaţia de a folosi în mod propriu, 
în funcţie de diverşi factori concreti, 
resursele lingvistice. Formele corecte, 
unanim acceptabile, ale cuvintelor şi 
expresiilor nu le luăm din operele lui 
Mihai Eminescu (“Fiind băiet păduri 
cutreieram...”) şi nici de la alţi mari 
făuritori de limbă, ci totuşi din 
manuale, dicţionare şi din explicaţiile 
de rigoare ale profesorilor cu o bună 
pregătire filologică. 


P.S. In ediţiile recente, de exem- 
plu în volumul Acum şi în veac (Gru- 
pul editorial Litera, Chişinău, 1998), 
Grigore Vieru şi-a redactat textul, 
scriind corect: cămăşi, cămăşile. 


MANIFESTAȚIA 
ŞI MANIFESTAREA 


La 16 noiembrie 1994, pe când 
la Orhei era sărbătorită cântăreața 
Tamara Ciobanu (în epocă Ceban), un 
funcţionar de la Direcţia Raională de 
Cultură a vorbit la radio despre un şir 
de “manifestații” din cadrul sărbătorii. 
Ascultam informaţia şi nu ne venea 
să credem urechilor: de ce oare 
hotărâseră orheienii să recurgă la 
această formă specifică de exterio- 
rizare a sentimentelor şi atitudinilor? 
Am luat în mâini Dicţionarul explicativ 
al limbii române, ca să ne verificăm 
cunoştinţele în privința... manifes- 
tației. Cităm: “Demonstraţie de masă 
(pe străzile unui oraş) ca dovadă a 
simpatiei sau a protestului față de un 
eveniment de interes general sau față 
de o persoană” (p. 521). 

E drept că artista a avut o voce 
plăcută, şi-a manifestat talentul în 
interpretarea multor cântece populare 
neaoşe, s-a impus atenţiei unui pu- 
blic în adevăr numeros (multinațional), 

dar chiar să i se organizeze... 
“manifestații”? 

Vorba e că la Orhei avuseseră 
loc multe şi frumoase, şi pe deplin 
îndreptăţite, manifestări culturale. 

Eroarea vorbitorului de la radio 
se explică prin faptul că verbul a 
manifesta este polisemantic, are trei 
sensuri deosebite şi pentru denu- 
mirea acțiunilor culturale referitoare la 
omagierea unui om de artă se potri- 
veşte numai primul dintre cele enu- 
merate în dicționarele de specialitate: 
“A exprima, a arăta, prin comportare, 
prin atitudine etc., un sentiment, o 
tendință”. Anume de la această des- 
cifrare a verbului trebuie să pornim 
pentru a forma substantivul potrivit în 
contextul la care se referea functio- 
narul orheian: manifestare cu sensul 
de “exteriorizare (prin vorbe, fapte, 
acţiuni) a gândurilor, sentimentelor, 
personalității etc. cuiva”. 

Or, folosirea arbitrară a cuvintelor 
manifestare şi manifestaţie nu consti- 
tuie o raritate în practica lingvistică 
de la noi. În afară de aceasta, confun- 
darea substantivelor în discuţie nu 
este în nici un caz atât de nevinovată, 
cum li s-o fi părând unor vorbitori 
neinitiati. Chiar dacă se găsesc până 
la urmă anumite justificări pentru 
substituirea unuia prin celălalt, inclusiv 
în dicționarele de specialitate, e 
nevoie să apelăm de fiecare dată la 
forma principală, de obicei pusă prima 
în explicaţiile respective, şi la cea 
întrebuințată mai des de mânuitorii 
talentaţi şi autoritari ai limbii. Spunem 
toate acestea, pentru că deosebirea 
dintre manifestare şi manifestaţie nu 
este mai mică şi mai puţin esenţială 
decât aceea dintre forma verbală (eu) 
manifest (un sentiment, o grijă) şi for- 
ma (eu) manifestez (în fața Parlamen- 
tului, de exemplu, din cauza întârzierii 
salariului sau din altă cauză, nu mai 
puţin dureroasă). 


ATARE ŞI CA ATARE 


Din practica, tot mai îndelungată 
din păcate, de cititor şi de redactor 
ne-am ales cu concluzia, deloc 
plăcută, că mulţi conaţionali ai noştri, 
inclusiv o parte a celor şcoliți, greşesc 
în privinţa adjectivului atare. De fapt, 


greşeala apare în momentul declinării 
lui. Or, nu numai atare problemă exis- 
tă, dar şi atare probleme trebuie să 
ne preocupe. Atare probleme, nu “ata- 
ri”, după cum auzim rostindu-se şi 
vedem scriindu-se nu numai o dată. 

Aceasta din simplul fapt că 
adjectivul atare este invariabil. Expli- 
cat prin “astfel de...; asemenea” (Dic- 
fionarul explicativ al limbii române, 
p. 59), este absolut clar de ce în loc 
de “asemenea probleme“ sau “astfel 
de probleme” trebuie să spunem şi să 
scriem atare probleme, fără să fie 
nevoie să apelăm la forma de plural a 
adjectivului în discuţie. 

Nu sunt rare nici greşelile în 
privinţa întrebuinţării locuțiunii conjun- 
cționale ca atare. Ea înseamnă “deci, 
în consecinţă” şi nu este defel îndrep- 
tăţită în enunţuri ca următorul: “Şeful 
nostru este repezit şi bădărănos une- 
ori, dar ca atare este un om de treabă”. 
In atare cazuri locuţiunea în discuţie 
este confundată cu expresiile “în linii 
mari”, “în genera!” etc., prin care am 
putea da de înţeles oamenilor că şeful 
cutare este plin de cusururi, dar în 
totalitatea trăsăturilor sale este totuşi - 
un om bun. Dacă un scriitor, de exem- 
plu, este talentat şi se află în ascen-. 
siune creatoare, el trebuie tratat — de 
critica de specialitate, de organele 
puterii, de lumea cititoare — ca atare, 
adică “în consecință”, aşa cum este 
el în realitate, şi nu altfel. La fel ar 
trebui să fie tratați toți participanţii la 
procesul lingvistic: cine se îngrijeşte 
de vocabularul şi de limbajul său, să 
fie elogiat, poate chiar premiat acolo 
unde este posibil, iar cine nu este 
atent nici la vocabularul de care se 
foloseşte, nici la limbaj, să fie tratat 
ca atare, adică în consecință. 

In concluzie, am zice că atare 
probleme ale culturii vorbirii, ca 
utilizarea corectă a adjectivului la care 
ne-am referit şi a locuţiunii conjun- 
cţionale în discuţie, trebuie să ne 
preocupe în permanenţă şi că autorii 
care explică just sensul lor şi ne 
propun exemple convingătoare de 
întrebuințare corectă a adjectivului şi 
locuţiunii în cauză trebuie apreciaţi ca 
atare. 

PROCEDEE 
STILISTICE 

DE UTILIZARE 

A EXPRESIILOR 
FRAZEOLOGICE 


O limbă, ce renaşte din ruine, ia 
vigoare din însuşi efortul de a 
supraviețui, din setea impetuoasă de 
purificare. Ignorată, blamată, osîndită 
chiar, limba română, aici, la noi, e de 
o cutezanţă de-a dreptul fantastică, 
obţinînd, în cele din urmă, realizări 
incontestabile. 

Toţi cei care consideră că sal- 
varea limbii ţine de mîndria şi onoarea 
acestui neam şi, în primul rînd, cei 
care ne alimentează zilnic curiozitatea 
şi dorul de comunicare — mass-me- 
dia Republicii Moldova — s-au aruncat 
în lupta vitală pentru limbă. In acest 
sens, presa republicană ne oferă tot 
mai insistent, pe lîngă clişeele, 
tiparele lingvistice, specifice stilului, 
modele de exprimare inteligentă, 
mustoasă, suavă. 

Mă voi referi, în cele ce urmea- 
Ză, la unul dintre multiplele aspecte 
ale stilului profesat de publicişti, un 
aspect ce mişcă, perturbează, confe- 
ră plasticitate unui conţinut — frazeolo- 
gia, mai exact, unele valenţe de ordin 
stilistic ale expresiilor frazeologice 
(EF) utilizate în presa republicană. 

Pentru început, se impune ne- 
cesitatea definirii EF drept categorie 


gramaticală aparte. În accepţie largă, 
EF este o formaţiune sintactică cris- 
talizată, unitară semantic şi metafo- 
rică din punct de vedere stilistic. 

Varietatea definiţiilor şi a denumi- 
rilor (izolări, cum le denumea lorgu 
lordan; expresii metaforice, după E. 
Slave; locuţiuni verbale, după F. 
Dumitrescu; expresii idiomatice, în 
accepţia lui Al. Andriescu; /ocuțiune 
românească, după Lazăr Şăineanu 
etc.) nu modifică esenţial conceptul 
de EF. 

“Ca expresie originală, conden- 
sată a gîndirii şi sensibilităţii unui 
popor, locuţiunile şi expresiile... 
ilustrează o viziune plastică şi o 
mentalitate specifică a colectivități. 
Structura lor lingvistică este definitorie 
pentru un grai, iar conţinutul subtil al 
acestor construcții lapidare atestă 
simţul de observaţie, capacitatea 
expresivă a poporului, originalitatea 
metaforică a asocierilor sale...” — 
afirmă Gheorghe Bulgăr, un cercetător 
de seamă în domeniul frazeologiei. 

“In cuvintele alăturate cu sclipiri 
de spirit zace o mare înţelepciune, 
constituind modele de concizie şi de 
inovaţie metaforică, realizate cu 
vorbele din vechime, înnobilate în 
contexte plastice atît de grăitoare”, 
susține şi marele lorgu lordan în 
Stijistica limbii române, la capitolul 
Izolări. 

EF, prin însăşi natura sa, 
imprimă mesajului culoare, efectul 
stilistic fiind determinat de modul în 
care ea este utilizată. Adică, atunci 
cînd vorbim de nuanțele stilistice ale 
unei EF, ne gîndim, în primul rînd, la 
noutatea ei structurală. De obicei, o 
EF este cu atît mai sugestivă, mai 


"extravagantă, cu cît îşi modifică mai 


neaşteptat forma inițială, cea consa- 
crată. 

Pentru analiza faptelor de limbă 
vizate am spicuit exemple din cele 
mai reprezentative ziare republicane, 
cum ar fi Literatura şi Arta, Țara, Flux, 
Dialog, pentru lunile mai-iulie 1999, 
utilizate de către Dumitru Matcovschi, 
Petru Bogatu, Nicolae Dabija, Vladimir 
Beşleagă ş.a. 

In general, sus-numiţii condeieri 
exploatează activ şi în mod profesio- 
nist tezaurul frazeologic, împrimîndu-i 

note originale, inovatoare, care con- 
feră textului forță, amploare, rafina- 
ment, prospeţime. 

La o analiză de suprafață, dintre 
toate categoriile de frazeologisme, 
autorii le folosesc, preponderent, pe 
cele populare, stabilind astfel un con- 
tact mai intim, mai familial cu cititorul 
obişnuit, care poate fi din orice 
categorie socială, deopotrivă cunos- 
cînd acest tip de EF. Spre exemplu, 
a strica orzul pe gişte în contextul 
“lată de ce nu mai pierdem cu ei 
timpul, stricînd orzul pe gîşte” (Petru 
Bogatu, Țara, 27 iulie) sau a căuta 
bube-n cap (“...îi caută bube-n cap 
poetului, ca să nu mai iasă că au 
îmbătrînit şi ei degeaba”, N. Dabija, 
Literatura şi Arta, 8 iulie); a se face 
niznai; a da cu oiştea-n gard (“Cum 
se fac niznai, cînd dau cu oiştea-n 
gard”, D. Matcovschi, Literatura şi 
Arta, 22 iulie). 

in materialul selectat pentru 
analiză am atestat aproximativ 200 de 
EF populare, unele cu anumite 
modificări, despre care vom vorbi în 
continuare. 

EF literare, cu toate tipurile lor, 
constituie aproximativ 135 de unități. 
Dintre acestea fac parte EF ale tuturor 
stilurilor, în primul rînd, ale stilului 
publicistic (s-a retras în culise, a bate 
pasul pe loc, nu are stofă de condu- 
cător, au preferat să salveze aparen- 
tele); ale stilului oficial-administrativ 
(este tras la răspundere, este pusă la 
curent, se ia act etc.); ştiinţific (a in- 
duce în eroare, a se pune accentele, 
a judeca lucrurile la rece, a aşeza lu- 
crurile pe un făgaş normal etc.); EF 
internaţionale, în forma lor originală 
sau tradusă (volens-nolens, pînă la 
calendele greceşti, au curățat graj- 
durile lui Augias, mărul discordiei, a 
sta pe un butoi cu pulbere, a se 
menține pe cal etc); calcuri frazeolo- 
gice (a bate pasul pe loc, lumina de 
la capătul tunelului, a traduce în viață, 
de mîna a doua, a tăia aripile, a ieşi 
de sub control etc.). 

Desigur, nu în toate articolele de 
ziar poţi întîlni EF, cu atît mai mult 
cu cît informaţia pură, seacă se poate 
lipsi de atare mijloace lexicale, 
specifice mai mult textelor de analiză, 
comentariului politic, textelor de 


polemică şi celor cu un conținut 
umoristic. 

Cele mai multe EF (44) animă 
articolul “Băltoacă politică” de Dumitru 
Matcovschi din Literatura şi Arta de 
la 22 iulie, un articol-explozie, cu 
caracter de foilston, zguduitor prin 
sinceritate şi puterea de trăire interi- 
oară. 

Mai puţine — 24 la număr — am 
atestat în articolul “Casa morții sau 
vremea ruşinii” de acelaşi autor, în 
Literatura şi Arta din 15 iulie. 

Pe locul trei, în această catego- 
rie, se află articolul “Baronul Miinchau- 
sen şi cei 40 de ciclopi” de Petru Bogatu, 
ziarul Țara din 27 iulie, în care sînt 
utilizate 16 EF. 

Evident, acolo unde EF sînt mai 
numeroase, stofa lucrării devine mai 
“țepoasă”, tensiunea emotiei atinge 
apogeul, conţinutul fiind pătruns de o 
fervoare şocantă. Şi, dimpotrivă, un 
text cu EF presărate ici-colea e mai 
rece, mai calm şi mai putin tulburător. 

E de remarcat că în perioadele 
de tensionare a vieţii politice eseurile, 
polemicile din paginile presei denotă 
un limbaj doldora de EF dintre cele 
mai aprige, mai dure, cu inovaţii, 
configurații dintre cele mai surprin- 
zătoare. Astfel se prezintă articolele 
şi autorii sus-menţionaţi cu cel mai 
mare număr de EF utilizate. 

Dacă e să vorbim de unele valori 
stilistice ale EF utilizate în presă, am 
putea începe cu un procedeu tradiţio- 
nal, bine cunoscut în publicistica din 
toate timpurile şi din toată lumea: 
folosirea EF, de multe ori parafrazate, 
modificate, în titlurile unor articole. De 
obicei, acest procedeu are menirea să 
atenţioneze cititorul, să-i aţiţe curiozi- 
tatea printr-o formă inedită a unei 
expresii cunoscute. 

Am întîlnit numeroase expresii 
de acest fel, utilizate în titluri; unele 
(mai puţine) în forma lor consacrată 
(Să nu dăm greş în alegerea noastră 
(Dialog, 12 mai, p. 1); “Praful s-a 
ales...” (Flux, 25 iunie, p. 5), altele 
parafrazate, altfel interpretate, în 
conformitate cu ideea, scopul urmărit 
de autor. Bunăoară, în titlul “Cine 
toarnă apă la moara lui Lucinschi” 
(Flux, 15 iulie, p. 3), concretizarea 
“cine” şi “lui Lucinschi” conţine din 

capul locului mesajul articolului şi ne 
intrigă aflăm răspunsul la întrebarea 
retorică. 

Un titlu nu mai puţin incitant e 
“Pădurea arde, da legea se piaptănă”, 
în care substituirea termenilor cunos- 
cuti ai expresiei “Satul arde, da baba 
se piaptănă”, “satul” prin “pădure” şi 
“baba” prin “legea” denotă gravitatea 
unei probleme ce nu poate fi trecută 
sub tăcere. 

Tot în acest context, doar că, 
în cazul dat, partea a doua a expresiei 
e înlocuită cu una nouă, aproape 

„grotescă: “Coşmarul de la ora 5”. “Ţara 
arde, da preşedintele chiuie”, în care 
sonoritatea sensului penetrează un 
spectacol de coşmar, cu note de 
demenţă şi o realitate bizară, sesizată 
cu o ironie amară. 

Un procedeu frecvent ar fi sub- 
stituirea unui element al EF printr-un 
cuvînt formal asemănător, care 
sporeşte vădit expresivitatea prin 
precizarea sarcastică: “Arhitectul 
privatizării, Visarion Ceşuev, a fost 
prins cu mîţa-n sac” (Flux, 16 iulie, 
p. 1). 

Atunci cînd expresia e utilizată 
doar pentru formă, cu un conţinut di- 
rect, nemetaforic, e un alt procedeu 
stilistic, un joc de sensuri, un calam- 
bur care surprinde şi impresionează. 
In articolul cu titlul Banii s-au dus pe 
apa simbetei (Țara, 11 mai, p. 3) este 
vorba de scurgerile şi pierderile de apă 
din municipiul Chişinău, în care meta- 
fora, sensul de pierderi fără întoarcere 
a ceva, a fost înlocuită în sensul di- 
rect: apa într-adevăr s-a scurs, dar... 
pe apa sîmbetei. Adică, parțial, EF 
şi-a păstrat identitatea. 

Cele mai ingenioase, mai origi- 
nale întorsături, perturbări structurale 
şi chiar semantice, însă, se disting 
în țesătura textelor, a naraţiunii, 
obținîndu-se efecte stilistice uluitoare, 
o coloratură distinctă, ce fac lectura 
textului captivantă şi afectivă. 

Un model de transformare a EF, 
prin adăugarea, infiltrarea unor noi 
componenți lexicali, potriviti cu mesa- 
jul afectiv al autorului — sarcasmul 
violent — este prezent în exemplul 
următor: “Oamenii acestui pămînt 
plîng, diriguitorii îşi fac menarele, 
deputaţii deputăşesc, regretă demite- 


rea vicepreşedintelui. Regretă? E un 
fel de a zice. Unii se bucură, pentru 
că tare multe fețe au astăzi norociții 
“democrați” şi mai ales nedemocrați” 
(D. Matcovschi “Băltoacă politică”, 
Literatura şi Arta, 22 iulie, p. 2). 

Valoarea de superlativ a cuvîn- 
tului intercalat “tare” intensifică nota 
emotivă a textului, iar concretizarea 
“norociţii “democrați” şi mai ales nede- 
mocraţi” implică stupoarea în faţa unui 
adevăr dezaprobator. 

Un exemplu similar, cînd terme- 
nii incluşi renovează EF sub aspect 
semantic şi afectiv, este şi enunţul: 
“Fatala întrebare: ce vom face? se 
ridică precum un zid de beton în faţa 
noastră” sau “...aici, la noi, Democra- 
ţia s-a ciocnit cu putere într-un foarte 
dur zid care se numeşte mentalitatea 
colectivistă a marii majorităţi a popu- 
laţiei...“ (VI. Beşleagă, Flux, 16 iulie, 
p.5). 

intercalările dublează, triplează 
senzaţia de neputinţă în fața unor 
obstacole, a unor probleme majore, 
provocând şi intensificînd o stare de 
deznădejde. 

Adăugările din exemplul ce 
urmează presupun imposibilitatea 
existenţei unei soluţii într-o situaţie 
concretă: “O a doua concluzie este 
aceea că socoteala de acasă nu se 
potriveşte nici pe departe cu cea de 
la tîrg” (Vasile Rogai, Dialog, 28 mai, 
p.2). 

Un alt procedeu stilistic marcant 
la utilizarea EF este substituirea unuia 
dintre termenii consacrați ai expresiei 
printr-un cuvînt nou, ales de autor, ce 
relevă anumite intenţii ale acestuia. 

Binecunoscuta expresie “luna de 
miere” este modificată foarte sugestiv 
în exemplul următor: “După campania 
de miere a “marilor dezvăluiri”, pla- 
giate din rapoartele Curţii de Conturi... 
valul propagandistico-agitatoric s-a 
coborit la nivelul întîlnirilor cu alegă- 
torii.” (Leo Acristinii, Dialog, 14 mai, 
p. 1-2). 

Parafrazarea EF, cunoscute în 
toată lumea: “muza tace cînd vorbesc 
armele”, este o aluzie elocventă la un 
stil de lucru infam şi intolerant, ce 
stîrneşte doar indignare, revoltă: 
“Muza tace... cînd Lucinschi vorbeşte” 
(Igor Burciu, Țara, 6 iulie, p. 1). 


De da grotesc (a sublim 


69 


Un procedeu cunoscut este şi 
formula eliptică a EF, adică trunchie- 
rea acesteia în consonanţă cu mesa- 
jul creativ al autorului. “Or, ca să vezi, 
atita timp cît la posturile-cheie se vor 
afla reprezentanţii “Furnicii-Speranţei”, 
vom continua să trăim în sărăcie şi 
ignoranță! Laudă-mă gură!...“ (lon 
Cornescu, Dialog, 12 mai, p. 2). 
Conţinutul verbal întrerupt îl sporeşte 
pe cel afectiv, care conţine o ironie, 
suprapusă de o elocvenţă suscep- 
tibilă strălucită. 

In opoziție cu sus-numitul pro- 
cedeu stilistic este şi modificarea EF 
printr-un surplus lexical în conformita- 
te cu intenţiile de obţinere a unor 
valenţe expresive inedite. 

În exemplul “Ştiut lucru că soco- 
teala de acasă (de azi) nu se potri- 
veşte cu cea de la tîrgul electoral (de 
miine)“ (C. Tănase, Flux, 23 iunie, 
p. 5) cuvintele noi, introduse în cadrul 
EF, precizează şi relevă o atitudine 
dizgraţioasă față de evenimentul 
invocat. 

Pentru sporirea expresivităţii 
sînt utilizate şi alte procedee, mai 
puțin relevante decît acele vizate. Aşa 
ar fi, bunăoară, transformarea unei 
forme verbale în una nominală: 
“punere pe roate a lucrului consilie- 
rilor...” (Dialog, 28 mai); “o atare 
schimbare de macaz ar echivala 
pentru BpMDP cu un suicid politic” 
(Țara, 13 iulie); “păgătorii de seamă 
găsiseră Tricolorul românesc” (Litera- 
tura şi Arta, 15 iulie) etc., ori îmbinarea 
reuşită a două expresii frazeologice 
în una singură: “îi poate în orice clipă 
tăia pofta şi aripile” (Flux, 23 iunie), 
obținîndu-se astfel o exprimare se- 
lectă, trepidantă. 

Eleganța acestor subtilităţi 
verbale transformaţionale este, fără 
îndoială, o realitate incontestabilă a 
expresivității frazelogice. 

Recunoaştem că nu am întîlnit 
în paginile presei noastre EF substan- 
tial inedite de felul celor pe care 
cercetătoarea Mioara Avram le depis- 
tează în presa românească. |n cartea 
“Anglicismele în limba română actu- 
ală” (Bucureşti, 1997), autoarea vor- 
beşte despre un nou soi de împru- 
muturi specifice timpului nostru — 
anglicismele lexicale şi frazeologice. 


Un atare tip de frazeologisme este 
atestat de către autoare în unele 
combinații textuale din presă: “Ca şi 
anglicismele lexicale, scrie M. Avram, 
aspecte interesante deopotrivă sub 
aspect stilistic oferă sensurile figurate 
cu care se folosesc unele anglicisme 
frazeologice, fie că aceste sensuri 
sînt şi ele împrumutate, fie că sînt 
creații româneşti; de exemplu: “...folo- 
sirea termenului culinar fast-food cu 
aplicare la un domeniu intelectual 
(“Predispoziţia publicului actual pentru 
acest gen de cultură “fast-food” îi 
obligă şi pe creatorii culturali să 
adopte o nouă strategie” România 
Liberă, 1997, nr. 2/24, 18/2), sau apli- 
carea pentru oameni a formulei co- 
merciale king-zise, care indică di- 
mensiunea țigărilor (poreclă (...) 
referitoare la poetul King-size Adrian 
Păunescu România Literară, XXIX, 
1996, nr. 47, 2/2), precum şi sensul 
figurat al frazeologismului, tot comer- 
cial, “second hand” în contexte ca: “s-a 
dus încrederea naivă în nomen- 
claturiştii second hand, care nu pot 
oferi decît soluţii tot second hand” 
(România Liberă, 1996, nr. 1975, 1/1- 
3), 


Cu toate acestea, tradiționa- 
lismul procedeelor stilistice la utili- 
zarea EF în presa noastră nu diminu- 
ează originalitatea exprimării, ci, 
dimpotrivă, îi conferă o plasticitate 
poeta, profunzime şi strălucire de 
idei. 

LIMBAJUL. MEDICAL SCRIS — 
NORMA ŞI REALITATE 


Interferîndu-se cu logica şi psihologia, medicina este interesată de studiul 
limbajului, care prezintă obiect de meditaţie pentru specialişti din sectoare diferite 
ale.ştiinţei. 

Necesitatea abordării problemelor limbajului medical, de altfel ca şi a altor 
limbaje specializate, porneşte de la simplul raţionament că orice lucrător medi- 
cal, indiferent de profil, trebuie să-şi realizeze comunicarea verbală, orală şi 
scrisă, într-un limbaj adecvat, adică respectînd nu numai normele literare ale 
limbii române, ci şi specificul limbajului profesional, terminologia medicală? . Cu 
regret, şi după 10 ani de aşa-zisă funcţionare a legislaţiei lingvistice, se constată 
neajunsuri grave, ce ţin de calitatea exprimării, în general, şi de cultura utilizării 
limbajului medical, în special. 

Cadrele medicinii practice, mai rar cadrele didactice, precum şi unii dintre 
savanții din domeniu se interesează mai ales de aspectul cantitativ al informaţiei 
şi mai puţin de parametrii calitativi, de modul şi corectitudinea expunerii ei. 

Această constatare se bazează pe vizionarea şi audierea numeroaselor 
interviuri, dialoguri în direct, a luărilor de cuvînt, a comunicărilor în cadrul 
emisiunilor radio şi TV, dar transpare şi din unele articole publicate. 

În cele ce urmează ne propunem observarea şi analiza evoluţiei cantitative 
şi calitative a metalimbajului medical atestat în scris în Republica Moldova în 
ultimii 10 ani. Se are în vedere limbajul medical reaiizat pe baza limbii literare 
române, or, în republică, după cum se ştie, s-au perindat cîteva perioade specifice 
ale situaţiei social-politice, care au influenţat direct sau chiar au periclitat utilizarea 
calitativă a limbajelor specializate. 

Fără a intra în amănunte privind cauzele ce au generat starea de lucruri 
din limbajul medical în general, vom insista doar asupra variantei scrise a acestui 
limbaj. 

Limbajul scris, după cum se ştie, permite să se fixeze datele obținute 
prin senzaţii şi percepții în cursul investigărilor medicale. Dacă limbajul oral 
poate să se modifice în procesul comunicării în funcţie de situaţie, pretîndu-se 
la corectări şi precizări ori de cîte ori e nevoie, limbajul scris denotă o maturitate 
a gîndirii, înainte de a fi aşternut pe hîrtie gîndul fiind regîndit, iar informaţia 
expusă odată în scris nu mai poate fi modificată decit în situaţia cînd textul se 
redactează din nou. in felul acesta, cercetarea a putut fi eşalonată în timp, 
bazîndu-se pe documente medicale autentice. Pînă şi după august 1989 au 
fost cercetate şi analizate foi de observaţii medicale clinice, foi de prescripţii 
medicale, precum şi fişe de dezvoltare a copiilor din cîteva policlinici ale or. 
Chişinău. Datele statistice sînt reprezentate în tabelul de mai jos, iar rezultatele- 
analize — în diagramele însoţite de constatări, observaţii şi concluzii. 

Situaţia devine clară răspunzînd la următoarele întrebări: 

— în ce limbă/limbi se completa documentația medicală pînă în august 
1989? 

— care a fost configuraţia lingvistică şi ce coraporturi au existat între 
limba română şi limba rusă începînd cu a.1990 (problema bilingvismului)? 

— cum a evoluat implementarea legislaţiei lingvistice cu privire la 
funcţionarea limbii române în domeniul medical? 

- care este situaţia actuală privind completarea documentelor medicale 
în limba română? 

— care sînt aspectele principale referitor la calitatea limbajului medical 


scris? 


STATISTICA CERCETĂRII DOCUMENTELOR MEDICALE 


Nr. total de Nr. de % de pagini Nr. de % de pagini 


pagini pagini completate pagini completate 
completate | înromână | completate în rusă 
în română în rusă 


Dinamica completării documentelor medicale în 


română şi rusă 


pînă în 1989 1990-1994 1995-1998 


| în rusă [in română 

Observaţii şi constatări: 

1. Pînă în august 1989 s-a scris în exclusivitate în limba rusă, limba 
română fiind ignorată cu desăvîrşire. 

2. Începînd cu septembrie 1989, o dată cu slăbirea presiunii limbii ruse, a 
demarat bilingvismul rus-român în 1990—1994 (84,04/15,96%), apoi bilingvismul 
român-rus în 1995—1998 (79,66/20,34%). , 

3. În perioada de timp vizată documentele medicale se completează 
preponderent în limba rusă, tabloul prezentîndu-se astfel: 56,77% — rusește şi 
43,23% — româneşte. 

4. Documentele medicale din cursul anului 1999 denotă că situaţia se 
îmbunătăţeşte simţitor, iar tabloul ce reflectă bilingvismul român-rus atestat e 
de 90,94/9,06%. 

Fiind o subcategorie a limbajului ştiinţific profesional şi o varietate stilistică 
a ştiinţelor naturale, metalimbajul medical, mai bine zis vocabularul lui, poate fi 
clasificat după cum urmează: lexicul de uz general, lexicul ştiinţific general şi 
terminologia de specialitate. Ansamblul lexical care denumeşte noțiunile 
speciale ale domeniului, adică nucleul terminologic, este centrat de lexicul 
ştiinţific general şi axat pe lexicul de uz general. 

In condiţiile inter- şi transdisciplinarităţii, întrepătrunderii şi corelaţiei între 
diverse ştiinţe este deosebit de importantă cunoaşterea lexicului ştiinţific ge- 
neral, care constă din elemente lexicale comune mai multor domenii ale ştiinţei? . 

Metalimbajul medical, avînd o întrebuințare specifică a elementelor lexicale 
(termenii de specialitate, denumirile de nomenclatură, sisteme şi îmbinări de 
cuvinte speciale, corelate în mod determinat) necesită cunoaşterea şi aplicarea 
adecvată a acestora în practica medicală. 

Terminologia de specialitate, prin totalitatea termenilor speciali, alcătuieşte 
în limbile dezvoltate circa 90% din totalul de neologisme, care apar şi se modifică 
vertiginos. Din acest considerent, este necesară o permanentă însuşire a lor, 
pentru a le folosi corect şi la locul potrivit. 

Utilizarea corectă a cuvintelor — aceste “unelte ale gîndirii”, cum le denumea 
Huxley — reprezintă una dintre cerințele de bază ale oricărui text scris. Dimpotrivă, 
folosirea greşită a unor cuvinte implică deformarea ideilor şi a informaţiilor. 
Greşelile comise în folosirea terminologiei de specialitate pot aduce prejudicii 
serioase receptării mesajului, devalorizînd astfel achiziţiile ştiinţifice în acest 
domeniu. 

Scheletul textului ştiinţific îl constituie lexicul de uz general împreună cu 
celelalte componente ale vocabularului special medical. 

In studiul efectuat se:depistează greşeli la nivelul celor trei clase 
menţionate mai sus: lipsa de acord a cuvintelor după gen, număr, caz şi timp; 
scrierea incorectă a cuvintelor de uz generai; scrierea prin cratimă şi apostrof; 
scrierea literelor ţ, ă, ş, â, î; forma hotărîtă a cuvintelor; arhaisme, elemente 
învechite; rusisme; polimorfism rus-român şi român-rus; scrierea incorectă a 
terminologiei medicale (cuvinte şi îmbinări de cuvinte); scrierea şi utilizarea 
inadecvată a negaţiilor. 

Exemplele ce urmează demonstrează lipsa acordului în gen, număr şi 
caz a cuvintelor (între paranteze vor fi date literele ce lipsesc sau cuvîntul ce 
trebuie înlocuit): a fost stabilită) diagnoza, scaune n-a(u) fost, a avut scaune 
lichide), a fost depistatță) lipsa dinţilor, cînd a(u) apărut dureri, semnele 
meningiene e (sînt) negative, boli infecţioasă(e) nu a suportat, nu s-a(u) 
administrat vaccine, hemoragie nazale(ă), dezintoxicare peroralță), parenteral(ă), 
raluri unici(e), nu s-a(u) observat dereglări, erupții nu-i(s), raluri nu-i(s). 

Nu este-respectată ortografierea cuvintelor de uz general, de exemplu: 
pele în loc de piele, pept în loc de piept, obectiv în loc de obiectiv, perderi în loc 
de pierderi, vetii în loc de vieții, nevoe în loc de nevoie, voe în loc de voie. În 
afară de aceasta, pe alocuri se scrie în loc de pielea-pielia, în loc de vieții- 
vieței sau veței, în loc de elastic-ielastic. 

Sînt frecvente cazurile de înlocuire a lui “i” cu “e” şi invers: argumintăm în 

loc de argumentăm, amestic în loc de amestec, ultimele în loc de ultimile, 
dizvoltat în loc de dezvoltat, netidă în loc de netedă, mfinele în loc de mîinile, 
regiunei în loc de regiunii, necisită în loc de necesită, unile în loc de unele, 
urechei în loc de urechii, indespus în loc de indispus, peaţă în loc de piaţă, 
chear în loc de chiar, elimenările în loc de eliminările, examenarea în loc de 
examinarea. 

Să mai exemplificăm şi alte inconsecvenţe: margina în loc de marginea, 
moleşală în loc de moleşeală, pe mîni în loc de pe miini, aceleaş în loc de 
aceleaşi semne, aceiaş în loc de aceiaşi stare, fregventează în loc de 
frecventează, educătoare în loc de educatoare, supravegere în loc de 
supraveghere, continue în loc de continuă. 

Cratima şi apostroful constituie fenomene ortografice tratate cu o ignoranță 
crasă: sa efectuat, sa internat, sa îmbolnăvit, sa agravat, sa dezvoltat, sa 
liniştit, sa observat, sa ameliorat, sa adresat (corect: s-a); sau deplasat, sau 
depistat (corect: s-au); splina nui (corect: nu-i) mărită; raluri nus, ganglionii nus 
măriţi, nus purtători (corect: nu-s); na observat, na văzut, na avut (corect: n-a); 
nau survenit (corect: n-au); întro familie (corect: într-o). 

Cratima a fost înlocuită cu apostroful în cuvintele şi expresiile: s'a urinat, 
s'a adresat, sa născut, s'a ridicat, s'a înviorat, i sa făcut rău, s'au adresat, na 
fost, nau avut, navea miros. Apostroful în asociere cu neaoşul “o” vorbit în loc 
de “a” constituie o altă deficiență a textelor analizate: s'o îmbolnăvit, s'o născut, 
s'o adresat, s'o micşorat, s'o repetat, s'o folosit, s'o măsurat, nu s'o introdus, 
no fost în contact. 

În numeroase documente medicale se semnalează lipsa semnelor 
diacritice “ţ”, “ş”, “ă”, "â” şi “T, fapt care duce la denaturarea sensului unor 
cuvinte importante pentru practica medicală, schimbînd semnificaţia temporală 
a informaţiei. De pildă: copilul suporta(ă) maladia, pacientul acuzaţă) dureri, în 
tratament se recomanda(ă) antibiotice. Trezesc nedumeriri cuvintele şi expresiile: 
scoala, partial, tatal, purtator, crapata, buletin de boala, nascut, facut, neaga, 
marita, pana, inhibata, clara, în gradinita au fost cazuri de hepatita virala, 
raspunde greu la întrebari, de la prima sarcina, nuanta icterica slaba. 

Intr-un număr considerabil de fişe medicale s-a depistat omiterea articolului 
substantival hotărît “I” din cuvinte şi îmbinări de cuvinte: scaunu, capu, frățioru, 
fecioru, verişoru, cordu, ficatu, diagnosticu, cîntaru, reacţia la mediu înconjurător, 
perimetru toracic, contactu cu bolnavii infecţioşi, cordonu ombilical. 

Sînt supărătoare cazurile, destul de numeroase, de folosire a elementelor 
învechite, a termenilor şi expresiilor din limbajul vorbit, care nu au nici o motivație 
într-un document medical oficial. De exemplu: se opinteşte să verse, răsuflarea 
e îngrelată, a apărut o julitură, atacare toxică, se înăduşă, dureri în burtă, 
încheeturile cubitale, diagnoza e îndoielnică, a stat mai galeşă, a stat mai 
neliniştită ş.a., care ar trebui să lipsească cu desăvirşire din textul literar scris. 
Sînt folosite neadecvat expresiile reuşita la studii în loc de însuşita la învăţătură, 
pricina decesului în loc de cauza decesului, cîştigul familiei în loc de venitul 
familiei, luînd în vedere datele-anamnezei în loc de luînd în consideraţie datele 
anamnezei. 

Este frecvent întrebuințată îmbinarea cu țel de diagnostic, cu tel de luptă 
cu hipertermia, cu țel de dezintoxicare în loc de varianta corectă în scop de. Nu 
pot fi tolerate expresiile s-o primit sau s-o luat decizia în loc de a fost luată 
decizia, datele dau voie să argumentăm diagnoza în loc de datele ne permit să 
argumentăm diagnoza, nu e descrisă pe deplin în loc de nu e descrisă suficient 
sau în totalitate, se socoate bolnav în loc de se consideră ori se simte bolnav, 
nu i-o măsurat temperatura în loc de nu i s-a determinat temperatura. Expresia 
corectă consumarea peştelui sărat a fost înlocuită cu întrebuințarea peştelui 
sărat, iar în loc de tegumente de culoare roză se scrie frecvent tegumente 
rozove. Forma corectă date suplimentare trebuie să ia locul îmbinărilor greşite 
adăugări sau adăujiri nu-s. 

Enunţul Graviditatea care o parcurs cu pericol de întrerupere trebuie înlocuit 
cu cel corect: Graviditatea a evoluat cu risc de întrerupere. 

Textul român continuă să fie poluat de rusisme. În loc de coree reumatică 
(rom.) se scrie frecvent horee (rus.), în loc de scaun acolic (rom.) se scrie 
aholic (rus.). Grupul de cuvinte cu rădăcina comună hidr(o)-: rehidron, rehidratare, 
deshidratare se scrie conform formelor ruseşti reghidron, reghidratare, 
deghidratare sau deghidratație. Rusismul autentic eama 2noGynun | gama globulin 
(masc.) se scrie în loc de gama globulină (rom., fem.). În loc de forma corectă 
anamneză epidemiologică sînt utilizate cîteva variante ruseşti parţial adaptate: 
epidemanamnez (3nu0emahnamne3), epidanamnez (3nu0anamne3), anamnez 
(aHamnHe3, rus., masc.) epidemiologic. Sînt utilizate forme neliterare de tipul 
balanța sau balansa lichidului în loc de echilibrul hidric. Copilul s-a udat de la 
rusescul momovuurica e un calc, care înlocuieşte termenul adecvat cu sensul 
adevărat — a micționat. Chemări false de defecație (noxHbie no3biebi) e de 
asemenea un calc din rusă utilizat în loc de senzații de false defecații. Un alt 
calc nerecomandabil este: necătînd la (necmompa na) icterul pronunţat. Nu 
poate fi acceptată forma rusească vaccinat după calendari (ranenOapb) în loc 
de forma corectă vaccinat conform calendarului. În documentele medicale 
analizate continuă să se folosească abrevieri ruseşti UFO ( ym»mpaqbuonemosoce 
o6nyyenue) în loc de /UV (iradieri ultraviolete), precum şi UZI (yrr»mposeykoeoe 
uccnedosanue) în loc de cercetări ultrasonografice (USG) sau examenul 
ecografic (EEcoG). O neglijenţă ce continuă să persiste în fişele medicale (pe 
lîngă bilingvismul român-rus) este polimorfismul lingvistic şi cel grafic, luînd în 
consideraţie şi scrierea în latină a denumirii medicamentelor. 

De pildă: Extr. Aloe 1,0 s/m (enympumbiueunHo). 

Sol. Mg Sulf. 25% 5mn (mununumpo6) i/m (intramuscular). 

Vit. B6 1,0 e/m. 

Penicillini (lat.) 1 mmH.( munnuon) de 3 ori pe zi. 

Ca gluconat (rom.) 3 p. (pasa). 

Uractoni (lat.) 1/3 m. (ma6nemei) ympoum ðo eð»; . 

Pancreatină 0,25 de 3 p . (pasa ) la mîncare (în timpul mesei). 

Ampicillini (lat. ) 300000 ED (eGunuu) e/m (enympumbitueuno). 

Alte pilde — greşite: se recomandă YBU la urechi în loc de tratament cu 
microunde; vaccinat contra ACDS (Anamokcun KokrmrounHo-lugbmepuiino- 
Cmon6nauHbril) în loc de vaccinat împotriva Difteriei Tetanosului Pertusei. Sînt 
curioase cazurile cînd polimorfismul grafologic este prezent într-un singur cuvînt, 
ceemno-xeltii. La capitolul curiozități exemplificăm: Mama a hrănit cu pieptul 
(2py0br0) pînă la un an şi 4 luni. În loc de varianta corectă Perimetrul capului e 
de 61 cm. a fost scris 67 sm (canmumempoe) împrejurul capului. 

Datele din paşaport s-au scris în mai multe variante de polimorfism 
lingvistico-grafic: Rotari Sandu 5 mec. (mecauee), lordache Adrian 13 nem 6 
mec., Jardan Victor 11 ani 10 mes., Robu Jana 22 nem 8 luni. 

Analizînd scrierea terminologiei medicale în documentele cercetate, am 
depistat o serie de greşeli şi incorectitudini la utilizarea termenilor de specialitate 
şi a îmbinărilor speciale de cuvinte, reprezentîndu-le în două grupe conform 
principiului incorect — corect: prurita — prurit(ul), paracitamol(ă) — paracetamol, 
orion — oreion, incizivii (despre dinţi) — incisivii, antipiretici — antipiretice, antibiotici 
— antibiotice, tremor — tremur, mucos — mucus, adenoide — adenoizi, tusa(ă) — 
tusea, tuse uscată, tuse crupoasă, extremitaţiile — extremităţile, greațată) — 
greturi, sclerilelor) — sclerele(lor), tegumentile — tegumentele, rinoreie — rinoree, 
a vometat — a avut vărsături, ritard — retard, deriglări — dereglări, examenare — 
examinare, opaliscent — opalescent, regiditate — rigiditate, fresoane — frisoane, 
rejidron — rehidron, elimenările — eliminările, paledă — palidă, simptoamele — 
simptomele, fecalile — fecalele, intertrigo — intertrigoutri), diferencial(t) — 
diferenţial(t), recetă — reţetă, farinjian — faringian. 

In continuare exemplificăm îmbinări de cuvinte ce conţin termeni medicali 
scrişi greşit: cordonul umbilical(t), plaga umbilicală în loc de ombilical(ă), sunetele 

cordului în loc de zgomotele cordului, pe ovulă în loc de pe uvulă, nu proemină 
în loc de nu proeminează sau nu sînt proeminente. 

O serie de expresii devenite uzuale în mediul medicilor nu au nimic comun 
cu normele limbii literare: Datele obiective la acelaşi nivel (corect: fără 
schimbări); Țesutul adipos cutanat (corect: subcutan); Obnubilare profundată 
(corect: profundă); Pofta de mîncat (corect: pofta de mîncare): Icterul ochilor 
(corect: al sclerelor); Icterul a descrescut (corect: a regresat); Examenarea 
fundului de ochi (corect: examenul fundului de ochi), Diureza liberă (corect: 
micţiunea liberă); Turgorul pielei (corect: turgorul țesuturilor); Nodurile limfatice 
(corect: nodulii sau ganglionii limfatici), Febra 37,6*C (corect: temperatură 
subfebrilă); Tuşeşte umed (corect: tusea e umedă); Alipirea la sîn (corect: 
plasarea la sîn sau alăptarea); Regimul de pat (corect: regimul la pat); Luat de 
la sîn (corect: ablactat); S-a născut la timp (corect: s-a născut la termen); S-a 
efectuat penicilină (corect: s-a administrat penicilină); Se recomandă pieptul 
mamei (corect: alimentație naturală); Copilul face în pat (corect: copilul suferă 
de incontenență de urină); Copilul este dinamic (corect: copilul este activ); 
Raluri în plămîni nu se denotă (corect: raluri în plămîni nu se aud); Tratamentul 
urmează (corect: primeşte tratament). 

lată şi cîteva curiozități fără comentarii! 

Febra sare pînă la 39°C; S-a normalizat febra; S-a ridicat febra; Febra n-a 
măsurat-o; S-au dat tablete pentru temperatură; S-a născut cu cîntarțul); S-a 
născut cu picioarele; Starea generală e semigravă; Starea generală de gravi- 
tate bună; Starea generală de gravitate gravă; Tusea e semiumedă; Icterul ia 
declin, Cu anamneza m-am făcut cunoştinţă; La unghiul gurii zabaluţe. 

Trezesc nedumerire negaţiile greoaie, care, pe lîngă faptul că sînt 
incorecte, deteriorează aspectul literar al textului scris. Aceasta se referă la 
îmbinările: produse neproaspete sau ne proaspete în loc de produse alterate; 
ganglionii nedureroşi sau ne dureroşi în loc de ganglionii indolori. ficatul nedureros 
sau ne dureros în loc de ficatul indolor, abdomenul nesensibil în loc de abdomenul 
insensibil, apă nefiartă în loc de apă crudă. Apare întrebarea: de ce să se 
folosească negațiile ca variante opuse termenilor normali, simpli, uşor de folosit? 
De pildă: în loc de abdomenul nebalonat sau ne balonat — abdomenul e moale şi 
de mărimi normale; în loc de amigdalele nemărite şi ganglionii nemăriţi — 
amigdalele şi ganglionii nu sînt măriţi: în loc de fetița este afebrilă — fetița are 
temperatură normală; în loc de funcțiile nedereglate — funcţiile sînt normale; în 
loc de glasul neschimbat sau ne schimbat — vocea e normală. În locul îmbinării 
Exantemul este nu abundent sau neabundent se recomandă a scrie Exantemul 
este reprezentat prin puţine erupții, iar în loc de Nerămiînînd în urmă cu dezvoltarea 
trebuie utilizat modelul: Nu s-a observat retard fizic. 

In concluzie: limbajul medical scris trebuie cultivat cu insistenţă şi com- 
petenţă pentru a instaura un climat psiholingvistic în care să domine normele 
limbii literare şi bunul simţ. 


NOTE 
“Probleme de Lingvistică, Ştiinţă Literară şi Didactică (materialele conferinței 


ştiinţifice republicane), Chişinău, 1994, p.31. 
? Vascenco, V., Probleme de terminologie lingvistică, Bucureşti, 1975. 

U. P. S. “|. Creangă”, 
Chişinău 


METAFORA 

CA EXPRESIE 

A REDUNDANȚEI 
SINTACTICE 


Unitatea de vocabular redun- 
danta, răspîndită în prezent aproape 
în toate limbile culte, provine din engle- 
zescul redundance. În limba română 
se pronunţă cu “u” înaintea lui “n” sub 
influența limbii franceze — redon- 
dance. În ştiinţa limbii termenul res- 
pectiv este utilizat, preponderent, în 
fonetică şi lexicologie, mai puţin în 
morfologie şi aproape defel în sintaxă, 
deoarece se crede că sintaxa nu poate 
fi încadrată în anumite rigori matema- 
tice, din cauza frecventelor manifes- 
tări polivalente ale unităților ei. 

Cercetătorul Sorin Stati este 
printre primii în lingvistica română care 
defineşte redundanta sintactică. Tot- 
odată, dl prof. S. Stati afirmă, pe bună 
dreptate, că “la nivel sintactic unei 
diferenţe din planul conţinutului (al 
sensului) îi corespunde mai mult de o 
diferenţă în planul expresiei (al unităţii 
comunicative) şi exprimarea este 
redundantă, însă, dacă unei diferențe 
de conţinut îi corespunde o singură 
diferenţă de expresie, exprimarea este 
economică”!. 

Pentru noi devine cert faptul că 
în stilul ştiinţific, oficial-administrativ 
al limbii avem îndeosebi o exprimare 
economică, iar în textul artistic — o 
exprimare preponderent redundantă. 


O exprimare redundantă se 
manifestă, după părerea noastră, prin 
unităţile sintactice cu sens figurat, mai 
ales prin metafore, deoarece, în par- 
ticular, metafora constituie o figură de 
stil ce constă în denumirea “obiec- 
tului” (lucru, ființă, acţiune) cu un 
cuvînt impropriu şi anume cu numele 
altui “obiect” asemănător, folosit nu ca 
noțiune (sinonim), ci ca imagine care 
să evoce obiectul asemănat (com- 
parat). La drept vorbind, se produce 
o corelaţie de asemănare, de compa- 
rare, în cele din urmă de camuflare a 
acestei comparații. Astfel, drumul de 
la obiectul cu care se compară la cel 
comparat (subînţeles prin comparare) 
conţine un surplus de informaţii, con- 
ştientizat de cititor. Anume acest sur- 
plus de informaţii creează exprimări 
redundante la nivel sintactic. Să exa- 
minăm următorul vers eminescian: 
“O, tu nici visezi, bătrîne, cîți în cale 
mi s-au pus!/Toată floarea cea vestită 
a întregului Apus, /Tot ce stă în um- 
bra crucii, împărați şi regi s-adună/ 
Să dea piept cu uraganul ridicat de 
semilună”. 

In versul respectiv cuvintele 
floarea, umbra crucii şi uraganul sînt 
metafore. Bunăoară, cuvîntul floarea, 
însoțit de determinanții întregului vers, 
este utilizat cu semnificaţia de cava- 
leri cruciați. Acest cuvînt evocă nu- 
mai imaginea unor însuşiri ale obiec- 
tului, cum ar fi tinereţea soldaţilor cru- 
ciati, viabilitatea lor, caracterul de elită 
al armatei creştine, arta ei militară etc. 

Tot aşa se explică şi următoarele 
metafore (unităţi sintactice) umbra 
crucii, uraganul, care simbolizează 
caracterul impetuos şi pustiitor al răz- 
boiului pornit de Baiazid. 

Metaforele scoase în evidenţă, 
mai cu seamă primele două, sînt 
cvasiperfecte, deoarece semnificaţiile 
simbolistice, sprijinindu-se pe context, 
întreţin relaţii logice nu numai cu 
versul respectiv, dar şi cu întreaga 
operă — Scrisoarea Ill. Despre perfec- 
tivitatea logico-semantică a acestor 
unități sintactice (metafore) ne vor- 
beşte şi imposibilitatea retroevoluării 
lor în comparații. Crearea şi identifi- 
carea lor se face în baza unei logici 
naturale. 

Respectivele figuri de stil sînt o 
dovadă a persistenţei şi funcționării 
redundanţei şi la nive! sintactic. Ele 
sînt părţi de propoziţie redundante. 


Sintază 

Fiecare dintre aceste metafore 
îndeplineşte de sine stătător funcţii 
sintactice. Sensul lor figurat rezultă 
din mai multe raționamente aflate 
într-o unitate logică. Pentru ca cititorul 
să se pătrundă de ele şi să fie afectat 
emotiv, trebuie să poată sesiza vir- 
tual aceste semnificaţii comunicative, 
care, de fapt, persistă paralel cu 
semnificaţia sintactică de bază a 
acestor părţi de propoziţie. De 
exemplu, pentru a înţelege sensul 
unităţii sintactice floarea cititorul 
trebuie să cunoască apriori țările de 
elită din Europa Apuseană de la 
sfîrşitul secolului al XIV-lea şi înce- 
putul secolului al XV-lea, să ştie cînd 
a avut loc evenimentul istoric descris; 
trebuie să ştie prin ce s-au proslăvit 
aceste țări şi dacă într-adevăr au barat 
ele drumul expansionist al mahome- 
danilor sau nu. Toate semnificaţiile 
suplimentare imprimă unităţii date 
rigoarea ei emoţională, afectivă. 
Pentru cel ce nu le cunoaşte metafora 
rămîne absurdă. 


Cititorul exercită procedura de 
interpretare a tuturor semnificaţiilor 
coexistente într-o unitate sintactică 
metaforică şi la lectura celorlalte 
unităţi sintactice (umbra crucii şi 
uraganul), unde aceste semnificații 
ce coexistă cu cea de bază a unităților 
sintactice creează un surplus comu- 
nicativ, sintactic, prin care acestea din 
urmă îşi asigură, după părerea 
noastră, statutul de unități sintactice 
redundante. 

1 Sorin Stati, Informaţie şi redun- 
danţă în limbă, în cartea: Elemente de 
lingvistică structurală, Bucureşti, 1967, 

George RUSNAC 
Chişinău 


FACTORI INTERNI 
COMPLEMENTARI 
DE ETIMOLOGIZARE 


Există dovezi sigure care pro- 
pează indigenatul elementelor lexicale 
din fondul vechi al limbii. Le-am 
invocat constant de-a lungul anilor în 
cercetările noastre de etimologie 
structurală: rotația segmentelor de 
expresie şi schimbarea sinestezică a 
semnificaţiilor. În cele ce urmează, ne 
vom referi la factorii interni comple- 
mentari de etimologizare structurală: 
sinonimia, tipologia etemică şi 
analogia. 

Ideea că sinonimele ar trebui să 
poarte, adesea, aceleaşi mărci ete- 
mice (motivări particulare primare) ne 
permite să identificăm semnificaţia 
originară a sinonimului “opac” pornind 
de la echivalentul care oferă o anumită 
transparenţă în acest sens. Astfel, în 
relaţia sinonimică suriă (surleață) — 


colibă, drept fir călăuzitor spre. 


înțelesul de la origine ne va servi 
primul element, deoarece întrezărim 
prin el, graţie legilor menţionate ante- 
rior, legătura cu radicalele expresive: 
țur-, tîr-, țar-, sîr-, sar-, ciur-, jir-, şir-, 
zur- etc. şi cu semnificaţiile şirului 
continuu: ascuțit, țuguiat, mic, 
subţire, sunet strident etc. - turlă 
“surlă” [1], furlan “om cu picioarele 
lungi”; “deal înalt, de formă ascuţită” 
etc. [1], țurliu “cuvînt care redă 
strigătul specific ai unor păsări” [1], 

turloi “fluier”; “înălțat”; “picior lung şi 
subţire” [1], a fîrjîi “a scoate sunete 
prelungi şi ascuţite”[1], fîrlic “slab, 
uscăţiv” [1], ffroaie “şiroi” [1], sîrcă 
“coţofană” [1], sarcă “id.” [1], farcă “id.” 
([2, p. 44], [3], [4], [5], [6] ş.a.: < 
magh. szarka, deşi variaţia radicalului 
şi etememul «sunet», cf. rom. firca — 
țirc “cuvînt care redă strigătul coțo- 
fenei” [1: onom.], certifică originea 
indigenă a vocabulei), furcă “beţişor 
de obicei ascuţit la capete, folosit în 
unele jocuri de copii”; “femeie slabă 
şi iute” etc. (Hasdeu, ap. Ciorănescu 
[6]: element autohton, [3]: <magh. 
turcos “cu părul lung”, [7]: or. nec., 
[8, p. 439]: <gr., [9, p. 834]: <ucr. 
curka, [4], [10]: “comp. ucr., rus. 
curka”, [6]: “or. nesigură. Probabil, 
aparţine aceleiaşi familii expresive ca 
şi fîr, avînd la bază exprimarea ideii 
de “ascuţiş”, cf. turtur şi turtan”) 
(observaţia lui Ciorănescu e, în fond, 
justă, dar inexactă. Etemul lui fir e 
< fărîmă>, înrudit cu etemele: <as- 
cuţit>, <mic>, <zvîrlugă> etc.), 
țurană “povîrniş”; “stîncă înaltă şi 
abruptă” etc. [1]: <țur, onom. (derivare 
explicabilă, întrucît ideea de “sunet 
strident” şi cea de “ascuţit” sau “înalt” 
sînt, sinestezic, contigue), ciurlă 
“persoană zbirlită” [1], a ciurlica “a 
ciripi”, “a furnica” [1], ciurlan “buruiană 
cu ramurile ghimpoase” [1], ciuroi 
“ciuroi”; “şiroi” [1], jirloi “id.” [1] şiroi 
“id.” [1] etc. (eteme: <strident>, 
<ascuţit>, <țuguiat>, <slab>, <mic>, 
<înţepător> etc.). 

Polisemia cuvîntului de la care 
am pornit — surlă “vechi instrument 
muzical popular, în formă de fluier cu 
mai multe orificii şi cu ancie dublă”; 
“rit”; “colibă (ciobănească) în formă 
conică”; “grămadă (de coceni sau de 
lemne) aşezată în formă conică” etc. 
[1] — se opune încercărilor generale 
de înstrăinare a originilor lui (Mi- 
Klosich, ap. Ciorănescu [6], [3], [11, 
II, p. 331], [4], [5], [6], [1] ş.a.: <tc. 
surna, zurna “fluier cu sunet ascuţit” 
(pers. surna, cuman. suruna), prin 
filieră slavă, cf. v. sl. surună “fluier”, 
bg., scr. surla, zuria “fluier”; “rît”, ceh., 
pol. surma “fluier” etc.). Aloetia şi 
polietemia radicalului (a se vedea 
interminabilul flux aloeto-etemic pre- 

“cedent) transformă rezerva în certi- 
tudine. 

Sinonimul parţial colibă “adăpost 
conic ori altfel făcut din ramuri şi 
frunze sau din stuf”; “căsuţă pitulată 
cu acoperiş de stuf ori de paie” [5], 
atestat în toate limbile balcanice, îi 
pune în încurcătură pe etimologi: ar 
proveni din v. gr. (direct — Roesler, ap. 
Ciorănescu [6], sau mediat, prin 
mijlocirea bg., scr. sau v. sl. — [2, p. 
25], [3], [1], [12] ş.a., ori prin filieră 
slavă-turcă-neogreacă -— [5]) sau, 
dimpotrivă, corespondentele slave ale 
cuvîntului respectiv ar fi de origine 
românească (Berneker, ap. Ciorănes- 
cu [6]), iar etimonul românesc ar deri- 
va din lat. collegia <collegium> “grup 
de colibe păstoreşti”, ipoteză avan- 
sată cu rezervă, din cauza dificul- 
tăților fonetice, de Ciorănescu [6]. 
Confuzia devine şi mai gravă cînd 
punem alături regionalismele (h) oleab 
(oleag)) “acaret”; “locuinţă ciobă- 
nească, colibă”; “casă familială” [1: 
et. nec.)], (h) olat “provincie, regiune, 
ţinut, teritoriu”; “împrejurime, parte a 
locului”; “moşie”; “gospodărie mare”; 
“acaret” [1: et. nec.]. Or, tocmai 
elementele regionale spulberă dubiile: 
apropierea fonosemantică evidentă de 
colibă pune în valoare statutul lor 
aloetic şi, totodată, originea indijenă 
a radicalului col-. 

Analogia cu radicalul examinat 
anterior (sur-) ne permite să stabilim 
şi pentru col- aceeaşi reţea etemo- 
etememică: <strident> ((h)olălău 
“strigăt, țipăt”; “gălăgie”; “certăreţ”; 
“gălăgios” [1], a călăsi “a lua în 
zeflemea, a batjocori” [1]), <tuguiat> 
(“colnă, şopron pentru adăpostit 
vitele”; “vîrf de deal gol, în pădure” [1], 
coltău “ungher, cotlon”; “stîncă” [1], 
colț “dinte canin”; “orice dinte ascuţit 
sau proeminent” etc. [1]) etc. 

Radicalul respectiv contractea- 
ză relaţii similare şi în sistemele 
lexicale din limbile slave, fapt ce 
infirmă la fel de categoric, în cazul 
lor, ipoteza împrumutului. Nu e exclus 
să se sustragă influențelor, în virtutea 
logicii universale a limbajului natura! 
uman, şi similitudinile invocate din 
idiomurile non-indo-europene. 


Revenind la română, relevăm 
echivalența etemică a tranşelor 
radicale col-, cl-, gl- din colibă, v. su- 
pra, claie “grămadă [1] de fîn, clădită 
cu măiestrie, de obicei în formă 
conică” ([3], [1], [6] ş.a.: <sl. *klanja 
[= Kladnja]), glugă (clucă, glugă) 
“acoperămînt de cap în forma unui toc 
de hirtie, care se ridică peste cap spre 
a-l apăra de ploaie (ger, viscol)”; 
“maldările de coceni (de porumb) 
aşezate grămadă cu rînduială” ([7], 
[1]: <bg. gugla sau rut., ung. gluga 
<germ. Gugele <lat. cuculla; [4]: 
<bg.<germ.; [5], [6]: < bg. gugla <ngr. 
kukla “păpuşă” sau <magh. gluga 
<germ. Gugele). 

Tipologia etemică şi oscilaţia 
segmentelor de expresie indică 
aceeaşi semnificaţie primară şi origine 
indigenă pentru rom. sisfiac “con- 
strucţie făcută din scînduri sau din 
nuiele împletite, în care se depo- 
zitează cerealele, mai ales porumbul”; 
“ladă în care se strînge uiumul la 
moară” [1] (Byhan, ap. Ciorănescu [6], 
[7], [5], [6]: <v. sl. sonsiek “cisternă”; 
[4], [1]: <ucr. susik; [12]: “împrumut 
slav (bg. săsek “hambar” “despărțitură 
pentru cereale în hambar”; ucr. susik 
“hambar”; rus. act. susek “hambar”; 
jitnită “despărtțitură pentru cereale în 
hambar”; “cadă”) sau ung. szusziik 
“sîsîiac”). Zădărnicia căutărilor 
etimologice tradiţionale e ilustrată de 
prezenţa expr. fuțui “vîrf de deal sau 
de munte”; “parte ascuţită a unor 
obiecte” etc. [1: cf. tut “adăpost mobil 
(din scînduri, paie, stuf) la cîmp”; 
“colibă mică (de formă conică) în care 
se adăpostesc ciobanii”; “grămadă” 
etc. [1: et. nec.]. 

O confirmare a observaţiilor 
noastre ne oferă intersectarea seman- 


* Cocifltău “locuri rele, anevoioase 
de umblat, dealuri, coaste repezi în 
munți, coclauri” [12], coc/auri “prăpăstii, 
locuri deluroase, rîpoase, surpături, rîpi, 
dealuri ascuţite, repezi etc.” [1], [3], [4], 
[5] ş.a.: <si. kotild “cazan”, cf. scr., bg., 
ucr., rus kotlovina “căldare în munți”; [1]: 
“Et. nec. mai degrabă, avem, ca şi în 
cociltiău, un cuvînt împrumutat din 
ungureşte, compus, poate, cu kö “piatră”; 
[6]: <cotlon <magh. <katlon <sl. kotilă 
“cazan”). 

tică dintre (h)olat, v. supra, şi cocîltău/ 
coclauri. Odată identificat etemul 
primului element (<ascuţit>), vom 
admite că răd. coc- din ultimele două 
exemple, în loc de etemul obişnuit 
<ciocnire> (cf. a ciocni “a pocni” [13]), 
actualizează ideea primară înrudită 
<ascuţit>, reflectată în conţinutul 
vocabulelor respective“ şi adeverită 
prin comparaţie cu relații etemice 
similare din alte limbi: sp. choz 
“ciocnitură” — choza “colibă” — chuzar 
“a înțepa” — chuzo “suliță”; “bici”; 
“miîrţoagă” etc. 

in lumina acestei realități am 
examinat şi ceilalţi termeni ai ultimei 
serii sinonimice: buhaz (bogaz) 
“coclauri” [5], poghiaz (pocaz) “rîpă”; 
“coclauri” [1], horaifă “coclauri” [1] şi 
meleaguri “ţinut (depărtat) greu de 
străbătut” [1], confundați, respectiv, 
cu tc. boghaz “gură de rîu”; “canal”; 
“strîmtoare de apă”, cu pol. podjazd 
“unitate militară”, apropiaţi de ucrai- 
neană [5: gora “munte”] sau extraşi 
din maghiară (mellék “regiune înve- 
cinată” [7], [4], 5], [6] ş.a.), din 
sîrbocroată (miljak “proprietate” [3]) ori 
din turcă (mülük, Lokotsch, ap. 
Ciorănescu [6]). Or. variaţia tranşei 
radicale buh- (bog-, pog-, poc- etc.) e 
un indice sigur al indigenatului, iar 
raportarea la creațiile expresive băcui 
“ardelean”, “bănătean”; “cioban”; “om 
de la munte” [14], bugeac “o colibă 
pentru adăpostirea bivolilor” [1], 
Bugeac “malul înalt basarabean de la 
punctul cel mai de sud al Brațului 
Chilia” [15], buhădie “buruiană mare” 
[1], boghie “claie (glugă) de coceni sau 
de lemne lungi, de formă conică, ca 
un cort ţigănesc” [14], poacăn “plin 
pînă la refuz, foarte plin” [1: et. nec.], 
boc (poc) “cuvînt care redă zgomotul 
unei lovituri” [1] etc. ne întăreşte în 
convingerea că matricea etemică 
anterioară e valabilă şi pentru omo- 
nimele menţionate. Sinonimele horaiță 
şi meleaguri se integrează şi ele pe 
linia aceleiaşi matrice etemice în 
sistemul lexical românesc indigen: 
corbană “coastă abruptă de deal” [14], 
gorgan “movilă” [1], gorgane “gropi” 
]1], scîrtă “gireadă (de păpuşoi, paie, 
fin etc.) [16], scîrtoagă “mîrtoagă” [1], 

melean “om înalt şi robust”; “impu- 


nător, măreț” etc. [1: et, nec.], meleaja 
“mîrțoagă” [1: et. nec.], melcos 
“nevoiaş” [1] (etem: <cu avere 
puţină>), meleandră “haină veche, 
uzată, ruptă”; “zdreanţă” [1: et. nec.] 
(etem: <fărîmă>) etc. 

Sinonimele pinten, nemerişori, 
toporaşi, totnici etc. ale lui nemțişor 
“numele a două plante din familia 
ranunculaceelor” [1] dezmint rapor- 
tarea acestuia la neamt “german (sau 
austriac)”, sugerîndu-ne etemele 
adevărate: <pintenat> sau <mojţat>, 
deduse din sistemul aloeto-etemic 
românesc şi din tipologia numelor de 
plante, cf. nemernic “care este vrednic 
de milă, sărac, sărman, nefericit”; 
“slab, neputincios”; “nepriceput, inca- 
pabil’; “ticălos, netrebnic” etc. [1] 
(eteme: <firav>, <ticăit>, <netreb- 
nic>), confundat cu nemernic “venetic” 
[1: <sl. nam?rinş “care vine”], nimeric 
“nimeni” [1], nimornic “mătăhălos”; 
“mătăhală” [1: et. nec.] (etem: 
<deşirat>), fop “moţ de păr la animale 
şi la oameni”; “costiță” ([1]: <săs. tsâp 
(germ. Zopf), deşi var. top se opune 
acestei ipoteze), totoloț “cocoloş” [1: 
“formaţie expresivă”] etc. 

Sinonimia variantelor pojor = 
poşar = projar = nojar = spojar şi a 
lexemelor rapor = zapor = pojar 
“rujeolă”, precum şi tiparul obişnuit al 
denominaţiei florale (specificul inflo- 
rescenţei) elimină confuzia omo- 
nimică dintre pojar “incendiu” [<v. sl. 
pojar$ ] şi pojar “boală infecțioasă, 
mai frecventă la copii, caracterizată 
prin febră, catar al mucoaselor şi prin 
apariţia unor pete roşii pe piele”; 
“sunătoare, pojarniță” etc., permițîndu- 
ne să întrevedem pentru denotaţiile 
ultimului cuvînt etemul <grămadă, 
strînsură, mulţime>, cf. pojmog 
“mototo!” [1: et. nec.], pojijie “nume 
generic dat pentru bunurile unei 
gospodării”; “persoane care aparţin 
aceleiaşi familii sau aceluiaşi neam” 
[1: “cf. ucr. pojiva “hrană”; “cîştig”], 
pojodic “copil mic (slab dezvoltat)”; 
“mulțime, droaie” [1: <magh. posedek, 
dar numeroasele aloete ale vocabulei 
româneşti — poşidic, poşindoc, 
boşindoc etc. — infirmă această 
supoziţie], rapăn “boală de piele 


”, a 


asemănătoare cu rîia”; “strat gros de 


Olângce 


si 


Hen 


murdărie pe piele”; “Capsella bursa; 
pastoris” etc. [1] ([3]: <sl. svrabŭ 
“rîie”, [17, p. 605]: <germ. Rappe 
“mătreaţă”, [4]: comp. it. rappa 
“ciucure”; “tip de inflorescență (la 
umbelifere)”, [6]: <scr. rapa “escară” 
[1: et. nec.], rapăn “plin, încărcat (de 
flori, de poame)” [5], japchin “bubuliţe 
pe corp” [1], jep “bube pe pielea 
porcilor”; “murdărie, jeg, rap” [1], japcă 
“vilcea largă” [14], zăpor “puhoi” [4] 
etc. 

Sinonimele pîrpor = rujeolă = 
pojar (boală) trimit la un alt etem: 
<văpaie>, coexistent cu cel anterior 
doar în cazul semnificației respective. 

Urmărind locul sinonimelor lui 
iepure — pufan, jotan, şoldan, şotoi, 
şoşoi etc. — în sistemul lexical 
românesc, vom descoperi elementul 
<înfoiat> nu numai pentru seria 
aceasta de elemente, ci şi pentru 
aloetele cuvîntului motan, din imediata 
vecinătate fonosemantică: jotan, 
cotoc, cotoi, cotuşă, cătuşă, cotoman, 
cotoşman, coțor, mătoc, motoc, 
miîtoc, mftîrlan, mît(ă), mîtan, mirtac, 
miîrtoc, miîrtan, mortoc, mortan etc., 
cf. pufai “înfoiat, umflat, asemănător 
cu puful”; “gogoaşă” [1]: cf. puf “penaj 
mic, moale şi fin” etc. <v. sl. *puh] 
([3], [4], [5], [6], [1] ş-a.), deşi cuvîntul 
românesc se explică sinestezic prin 
expresivul puf “zgomot înfundat şi 
moale” [1: onom.], jotcă “gilcă” [1], 
motcă “scul” [1], cotolan “păpuşă bine 
dezvoltată a porumbului”; “porumbul 
necurăţat de boabe”; “înalt de picioare” 
[1], martoi “butuc scurt şi gros” [1], 
martac “lemn gros” [1] etc. 

Edificatoare pentru căutările 
noastre sînt şi relaţiile sinonimice: 
crestățea = susai = tilhărea “numele 
mai multor plante erbacee din familia 
compozitelor” [1] (etem: <moţată>, cf. 
creastă “mot” [1], tut “proeminență sau 
excrescenţă cărnoasă” [1], țihlă 
“sihlă”; apropierea de sihlă ă “pădure 
deasă (de copaci tineri) [1] şi filhar 
“hoţ” [1] nu e întîmplătoare: temele 
<subţire>, <ascuţit>, <grămădit>, 
<mişcare iute (de şterpelire, înhăţare 
eic.)> etc. formează un continuum 
etemic firesc), morună = muşețel 
“romaniţă” (etem: v. crestățea, cf. 
morunt “mărunt” [1], muş (moş) 


“cocoloş” [1]), morojini = vornicei 
“tineri care invită la nuntă” (etem: 
<chemători>, cf. a morocăni “a cicăli”; 
“a bombăni” [1], a vorovi “a vorbi” [5]), 
a se jistici = a se fistici = a o sfecli “a 
se zăpăci” [1] (etem: <a zvicni>, cf. 
jastă “repezeală, grabă” [1], bistricîit 
“nervos, iute, repezit, duduit, smicit” 
[18], tereu = mereu “fără întrerupere” 
[1] (etem: <necontenit>, cf. a tărărăi 
“a cînta întruna, monoton” [1], a tupi = 
a miji “a închide sau a-şi acoperi ochii 
(la jocul mija)” [1] (etem: <a micşora>, 
cf. a se tupila “a se apleca” [1], a se 
mici “a (se) micşora” [1]) etc. 

Prezenţa aceluiaşi cuvînt în mai 
multe serii sinonimice poate ascunde, 
deseori, o confuzie omonimică. 
Găinuşa din seriile: 1) cărăbuş = 
bondar = vruh = gîndac-de-mai = gon- 
gălău [19], 2) buburuză = cucuşor = 
găinuşă = gărgăriță = mămăruţă = 
mărie = măriuță = paparugă = vră- 
jitoatre = găina-lui-Dumnezeu = 
puicuța-popii etc. [19], 3) cîine 
ciobănesc-găinuş(ă) [1] nu evocă la 
origine pasărea cunoscută, ci sunetul 
emis de gize sau de cîine. În cazul 
plantelor (bă/uşcă = găinuşi, buruiană- 
de-cinci-degete = găinute [1], floarea-vîn- 
tului-galbenă = breabăn = turculeț = 
găinuşă [19] etc.), acest cuvînt se 
pretează la două motivări: <pleos- 
căniță> şi <mutătoare>. Bietemic e şi 
oiță, omonimul diminutivului oiță <oaie 
“femeia berbecului”, cf. oiță = dediţei- 
de-pădure (etem: <mutătoare>), 
oiască = pleoscăniță (etem: <ples- 
nitoare>). 

Şirul sinonimic nu implică o 
interpretare motivemică univocă. In 
cadrul seriei dedițel = brebenel = 
găgățele = sisinei = suflețel = vinturele 
= floarea-viîntului =iarba-vîntului [19], 
primul, al doilea şi al patrulea sinonim 
comportă o dublă explicaţie etemică: 
<micuţe> (cf. sinonimizarea cu 
gigitele <gigilice “orice lucru mic şi 
neînsemnat” [1] şi echivalenta gîgî- 
fele = brînduşă, confirmată, etemic, 
de semnificaţia primară a lui brîn, brîu: 
<făşie>) şi <mutătoare> (cf. brei 
“mutătoare”; “trepădătoare” [19], iarba- 
vîntului [1] etc.). 

Prin prisma analogiei (sau a 
extrapolării) separăm atributele unor 

datini de esența acestora. Astfel, în 
pițărău (bizărău, bijărău) “colindător”, 
“colind”, “colindeţ”, “băț de colindător” 
[1: et. nec.] şi în a sorcovi “a ura cu 
sorcova” [1: bg. survakam], obiectele 
au dat nume sărbătorilor sau vice- 
versa? Lărgind sfera comparaţiei cu a 
colinda, colindeţ, ne convingem că 
atributele sînt, cronologic, secundare 
în raport cu numele sărbătorilor, prin 
urmare, motivarea e sonică (<vorbă, 
cîntare, urare>), nu cinetică sau 
-vizuală. 

Prin extrapolare, identificăm 
confuziile omonimice: existenţa lui 
scăluş “pîrleaz” [1] (etem: <săritoare>) 
ne obligă să revizuim raportarea 
tradiţională a lui căluț (căluşel) 
“lăcustă” la diminutivul lui ca/ “mamifer 
domestic ierbivor, folosit la tracţiune 
şi călărie”. Registrul polietemic al 
radicalului indigen că/- include, evident, 
şi etemul <a sări> alături de <a lovi, a 
tăia> [călău]), <a vorbi> [a călăsi, 1], 
<cocoloş> [căluş] etc. 

Reevaluarea ponderii factorului 
intern în procesul de geneză a limbii 
române deschide perspective nebă- 
nuite de precizare şi remodelare a 
imaginii etimologice pe care o preluăm 
fără discernămînt de la predecesori. 

MITUL LUCEAFĂRUL 


“Deşi, spunea G. Călinescu, 
Luceafărul nu are nevoie de nici o 
explicaţie în afară de cea banală, dată 
chiar de Eminescu, se poate da însă — 
admite acelaşi critic — un număr de 
asociaţiuni utile din istoria culturii 
universale spre a amplifica contem- 
platia estetică şi a-i dovedi proporțiile”. 

Faptul n-are nevoie de nici o 
demonstrație; în exegeza operei apare 
de la sine tendinţa firească a criticii 
literare de a o îmbogăţi, de a o 
amplifica, de a pune pe seama 
autorului semnificaţii diverse, la care 
acesta nu s-a gîndit, de-a întreţine, 
prin însuşi acest fapt, ceea ce numea 
M. Ralea “longevitatea operei literare”. 
ințeleasă fenomenologic, ca o jude- 
cată de valoare, o preţuire a semni- 
ficaţiilor, sub unghiul dialecticii 
culturale, cum o privea la noi Camil 
Petrescu, critica literară apare ca o 
funcțiune a culturii şi urmează fatal 
dialectica ei. in contemplarea artei 
fiecare generaţie aduce categoriile ei 
proprii de apreciere, propriile ei 
exigenţe artistice, propriile ei scopuri. 
Privind capodoperele trecutului din 
perspective diferite, fiecare generaţie 
e influențată în atitudinea ei de mai 
mulți factori decît generaţia anterioară 
şi — ceea ce e aici relevant — nuan- 
tarea gîndirii, un progres al culturii al 
dialecticii culturale, impune un mod 
mai nuanţat de a privi capodopera, de 
a prețui semnificaţiile ei. 

Notînd că, în descrierea unui 
voiaj în ţările române, germanui 
K(unisoh) povesteşte legenda Lucea- 
fărului (“Aceasta e povestea, iar 
înțelesul alegoric, ce i-am dat, este 
că dacă geniul nu cunoaşte nici 
moarte şi numele lui scapă de noaptea 
uitării, pe de altă parte însă, pe pămînt 
nu e capabil a ferici pe cineva, nici 


capabil de a fi fericit”), Eminescu 
privea el însuşi capodopera sa câ o 
alegorie: “Mi s-a părut că soarta 
Luceafărului din poveste seamănă 


mult cu soarta geniului pe pămînt şi 


i-am dat acest înțeles alegoric” (Ms. 
2257, B, f. 56). 

Nu putem contesta aici exis- 
tenţa unei alegorii, ca procedeu 
stilistic, în sens larg plăsmuire sau 
imagine determinată de substituție, 
fie prin personificarea unui concept 
abstract, fie prin conceptualizarea şi 
personificarea unei impresii con- 
crete, — care reprezintă invocarea unei 
imagini (aici — a geniului) prin inter- 
mediul unei alte imagini (a Lucea- 
fărului), în virtutea faptului că aceasta 
din urmă, în calitatea ei de obiect 
esietic de substituție, are anumite 
relaţii determinate cu cea pe care o 
semnifică. Dar, “cît priveşte termenul 
de înțeles alegoric, deci analitic, el 
nu-i prea fericit, este un lapsus al lui 
Eminescu”, scria D. Caracostea, 
precizînd: “În Kunisch, da, mijea (9) 
alegorie. Eminescu se înălță însă la 
un simbol cu larg orizont”. 

Această idee o reia G. Căli- 
nescu în Opera lui M. Eminescu, în 
legătură cu Mirodonis scriind: 
“Poveştilor, însă, Eminescu vroia să 
le dea un rost simbolic, o schelă 
ideologică... Prin urmare, împrumutînd 
de la Goethe şi de la panteişti, în 
genere, ideea duhului lumii, simbolizat 
de Luceafăr, Eminescu n-ar fi avut 
cum aduce povestirea altfel decît sau 
prin incomprehensibilitatea geniului 
abstras de către femeia pămînteană, 
sau prin imnul dragostei eterice”. Şi, 
mai departe: “Înlăturînd afabulația 
complexă de basm şi oprindu-se 
numai la episodul zmeului, făcînd din 
Florin un Cătălin, copil de casă, 
contopind zmeul! din basm cu Lucifer 
din Mirodonis şi din toată literatura 
romantică, bizuită pe imagini astrale, 
Eminescu a compus Luceafărul, al 
cărui înțeles simbolic era pus în 
marginile romanticei definiţii a geniu- 
lui”. 

Era, în cultura noastră, poate 
întiia clară tendinţă de a vedea în 
Luceafărul ceva mai mult decît auto- 
rul său. Deci, un salt de la alegorie la 

simbol, pe această cale, ca valoare 
expresivă substituindu-se unei serii 
întregi de reprezentări, care transmite 
plenar ori sugerează idei sau stări 
sufleteşti şi de spirit, datorită unei 
corespondențe de semnificații, aso- 
ciații largi, care sînt fie statornicite prin 
traditie, fie declanşate (cum e cazul 
aici) prin o intuiţie artistică şi un act 
creator personal, — depăşind sensul 
unui procedeu stilistic, al unei simple 
alegorii. 

Există oare vreo trăsătură 
importantă prin care simbolul se 
deosebeşte de imagine şi de meta- 
fora din alegorie? In primul rînd, 
deosebirea constă, după Wellek şi 
Warren, în repetarea şi persistenţa 
simbolului. “O imagine poate fi folosită 


o dată ca metaforă, dar dacă revine 
cu insistenţă, atît ca prezentare, cît 
şi ca reprezentare, cum e cazul aici, — 
ea devine un simbol sau chiar o parte 
componentă a unui sistem simbolic 
(sau mitic)”. l 

Aceasta explică, în exegeza 
Luceafărului, în fine, saltul de la 
simbol la mit. Luceafărul nu mai e 
pentru noi azi doar alegorie sau 
simbol, ci — mai mult decît bănuia 
Eminescu — un mit, pe care l-am putea 
numi “mitul Luceafărul”. 

Naraţiune tradiţională complexă, 
născută din unghiul de incidenţă 
dintre planul cosmic şi planul uman, 
cum definim astăzi mitul, înțelegînd 
prin mit o ficțiune ermetică, un simbol 
al unei idei generale, Luceafărul 
reprezintă, desigur, ca mit mult mai 
mult decît ca alegorie. 

Pentru teoria literară, cele mai 
importante elemente ale mitului sînt, 
probabil, imaginea sau tabloul, 
elementul social, elementul supra- 
natural, narațiunea sau povestirea, 
elementul arhetipic sau universal, 
reprezentarea simbolică, sub forma 
unor evenimente petrecute aievea, în 
timp, a idealurilor noastre eterne. 
Luceafărul le cuprinde pe toate, 
graţie lui Eminescu, nici unul dintre 
aceste elemente nu lipseşte din 
capodopera sa. În sensul în care deja 
Bogdan-Duică întrevede în basm un . 
înțeles mitologic (privind jocul stihiilor 
simbolizate), recent Alain Guillermou, 
văzînd în Luceafărul un Moise al lui 
Vigny, tratat în stilul Mioriţei, observa 
că “în timp ce poetul francez trebuie 
să caute în Biblie ceea ce am putea 
numi suportul mitic al operei sale, 
poetul român află în folclorul propriei 
sale ţări un mit iniţial, cu totul încărcat 
de rezonanţă lirică”. Astfel, deşi D. 
Caracostea scria, cu referire la 
basmul lui Kunisch: “Evident, aici nu 
există un substrat mitologic (Dar poate 
l-a văzut Eminescu, poetul care nu 
se mărginea la suprafaţa faptelor şi 
cerea mitului să fie însoţit şi înălțat 
de o idee)”, acelaşi autor admite că 
“ceea 'ce a deşteptat dintru început 
căldura creatoare şi fantazia poetului 
a fost o mişcare de simpatie pentru 
figura aceea menită să se identifice 

cu el, să devină purtătoarea unei înalte 
valori sufleteşti”... Astfel, de la întiia 
menţiune a lui Gaster, din 1885, după 
care basmul german “a inspirat d-lui 
Eminescu poema sa Luceafărul”, la 
rîndurile fugitive ale lui liarie Chendi, 
care socotea că “povestea... poate fi 
considerată ca o variantă la Lucea- 
fărul” şi pînă la studiile d-lui D. 
Caracostea, care, încă din 1910, 
vorbea de o “identitate de concepţie” 
între Luceafărul şi Fata din grădina 
de aur, cum observa Perpessicius, 
capitolul acestor raporturi a crescut 
şi s-a conturat şi el nu poate fi trecut 
cu vederea de oricine întreprinde 
studiul genezei şi elaborării Lucea- 
fărului”. insăşi mărturia poetului, care 
vedea în povestea-izvor simbolul 
omului de geniu, relevă această 
identitate. Transpunerea măiastră a 
basmului Das Mädchen im goldenen 
Garten al lui Kunisch, pe care 
Eminescu îl perfectase încă din 1875, 
se explică prin ea: “Cea mai de seamă 
dintre modificările întroduse de la 
început de Eminescu în basmul-izvor 
a fost să întrunească absolutul patimii 
-şi absolutul idealizării tocmai în figura 
menită să fie transfigurată în Luceafăr 
şi să devie purtătoarea experienţei lui 
tipice, a unei înalte valori sufleteşti”. 
Cum arăta D. Caracostea, chiar în 
prima lui poezie publicată, La moar- 
tea lui Aron Pumnul, în chiar prima 
strofă, vrînd să sublinieze valoarea 
excepţională a celui dispărut, poetul 
exclamă: “se. siinse un Luceafăr”. 
Imaginea îi apărea spontan cînd vroia 
să sublinieze o valoare umană. De 
atunci imaginea este frecventă pentru 
a denumi o valoare deosebită. 
in acest cadru, trecerea de la 
jocul formei pe marginea vieții la 
expresia menită să cristalizeze 
esențţialitatea vieţii, prin ceea ce 
numea D. Caracostea “transub- 
stanţiere estetică, trecerea de la 
simpla viaţă artistică la o creaţiune 
menită să transmită pururi o- înaltă 
esenţă spirituală”, se anunţă chiar în 
basmul versificat. “O, geniu mîndru, 
tu nu eşti de mine”, exclamă aici fata 
de împărat, conferind un nou sens 
imaginii zmeului, preschimbat în stea 


şi întrupat în chip de tînăr îndurerat, 
devenit “un geniu în nimb”. De aici, în 
germene, prin transferul din mit popu- 
lar în mit cult aparţinînd poetului 
nostru, mitul Luceafărul. 

inţelegînd prin mit nu o simplă 
imagine poetică de reprezentare (ca 
în alegorie) ci “valoarea cuprinsă de 
reprezentare, adică imaginea coadap- 
tată cu valoarea” (T. Vianu) — Lucea- 
fărul este o astfel de imagine coadap- 
tată cu valoarea, e ca o creaţie a 
poetului nostru la nivelul unui mit ce-şi 
păstrează, sub învelişul său simbolic, 
o vie actualitate, susceptibil de 
interpretări mereu noi şi semnificaţii 
inedite, din perspective diferite. 

Alegoria, placa rulantă a mitului, 
ducînd la simbol, impune o nouă 
optică a exegezei. În această optică, 
recitind azi poemul, retrăindu-i, am 
spune, marile idei, Luceafărul repre- 
zintă, pentru literatura română, o 
sinteză a două mituri folclorice, dintre 
cele patru constituind, după G. Că- 
linescu, punctele de plecare mito- 
logice ale oricărui scriitor naţio- 
nal:Traian şi Dochia, Mioriţa, 
Meşterul Manole, Zburătorul,.: 
primul — mitul istoric (simbolizînd 
constituirea însăşi a poporului român), 
al doilea — mitul morţii, al treilea — un 
mit estetic, al patrulea — un mit 
erotic...”. 

Cu destui ani în urmă, într-un 
articol intitulat Luceafărul şi Meşterul 
Manole, cu ochii studentului de 
odinioară, într-o formă desigur adoles- 
centină, legam capodopera lui Emi- 
nescu de acest mit. Ideea că la baza 
oricărei creații stă drama unui sacri- 
ficiu şi, prin urmare, sensul tragic al 
existenţei ce aparține oarecum 
structurii geniului ni se părea comună 
celor două opere — geniului cult şi 
geniului popular naţional cu adînci 
rădăcini în folclorul balcanic, unde 
acest mit nu are însă splendoarea şi 
măreția mitului nostru. 

Mergînd mai departe pe aceeaşi 
linie, legînd, pe acest plan, Lucea- 
fărul de mitul erotic, ca sinteza cea 
mai înaltă a acestui mit naţional, pe 
care Eminescu îl transformă, de ase- 
menea, într-un mit folcloric, am spu- 

ne: De la Zburătorul, “un demon 
frumos, un Eros adolescent, care dă 
fetelor pubere tulburările şi tînjirile 
întîiei iubiri” (G. Călinescu) la Lucea- 
fărul (cînd înger, cînd demon sau şi 
înger şi demon) n-ar fi decît un pas. 
Acest pas devine însă bivalent în 
Luceafărul, în sensul că — în poem — 
Cătălina, iniţiată şi în amorul sacru, 
şi în amorul profan, se expune dra- 
matic dilemei opțiunii între alternative 
ce-o atrag deopoirivă din direcţii 
opuse, în planul mora! al valorilor, al 
existenței umane înseşi. 

Intelegînd prin mit “valoarea 
cuprinsă de reprezentare, adică 
imaginea coadaptată cu valoarea”, am 
spune, ea vede în Luceafărul o astfel 
de imagine coadaptată cu valoarea 
(O, eşti frumos cum numa-n vis/ Un 
demon se arată... O, dulce al vieții 
mele Domn...). Ea transpune Lucea- 
fărul din vis în viață, din planul oniric 
în planul conştiinţei; ea îl trăieşte 
mitic, îl înalţă în planul suprem al do- 
rinței (O, de Luceafărul din cer/ M-a 
prins un dor de moarte). 

in al doilea rînd, ea impune 
pajului, prin însuşi acest fapt, un nou 
etalon, un nou cîmp de valori, încît el 
se substituie, pe acest plan, Lucea- 
fărului; conştient sau nu, aderă la mit, 
devine într-un sens el însuşi, sub 
incidența unei mari iubiri, un echi- 
valent profan al Luceafărului. 

De aici amplitudinea axiologică 
a capodoperei eminesciene, a mitului 
care impune o nouă orientare a dorinţei 
în formele cele mai înalte ale voinţei, 
care orientează în fond cuplul erotic 
pe o nouă treaptă în scara valorilor 
morale. De la amorul frivol (o gură, 
numai una) la iubirea mea dintii şi visul 
meu din urmă, iubirea pajului cunoaşte 
o ascensiune în acea zonă în care 
valoarea poate orienta dorinţa de la 
instincte (ca dorințe inaxiologice, 
apetențe obscure) la valoarea care 
este, cum arată Tudor Vianu, “în 
evoluţie filogenetică, o cucerire, 
relativ tîrzie, a conştiinţei apetente” 
(Teoria valorilor). 

Avînd în vedere, pe acest plan, 
caracterul activ al mitului, puterea sa 
de a mobiliza şi orienta dorinţa, 
observăm, chiar în braţele pajului, Ea 


îmbătată de amor/ Ridică ochii. Vede/ 
Luceafărul şi-ncetişor/ Dorințele-i 
încrede. Şi, adresîndu-se astrului, îl 
imploră din nou: Cobori în jos, 
Luceafăr blînd/ Alunecînd pe-o rază/ 
Pătrunde-n codru şi în gînd/ Noro- 
cu-mi luminează... Această invo- 
catie, laitmotivul poemei, ţinînd de ritul 
care consacră mitul, de compor- 
tamentu! ființei umane faţă de o forță 
supranaturală, aici titanul zonei 
siderale, cel ce iuceşte, purtător de 
lumină (nu zmeul din basm) înaltă 
mitul Luceafărul la un nou nivel în 
care mitul erotic devine un mit 
filosofic. 

roblema e: cum definim mai 
precis, la acest nou nivel, acest 
mit?... 

Admiţînd că “e şi legendă, e şi 
alegorie, dar înainte de orice e un mit 
al cunoaşterii care pune problema 
spinoasă a relaţiilor dintre parte şi 
întreg” (Mihai Cimpoi), “un-mare mit 
al cunoaşterii” (George Munteanu) — 
cei mai noi exegeţi plasează acest mit 
în gnoseologie, în acea parte a 
filosofiei care priveşte condiţiile 
generale, izvoarele, structura, modul 
de desfăşurare şi validitatea proce- 
sului cunoaşterii ca proces de pro- 
ducere a unor cunoştinţe. 

Dar, privind acest mit paren bas, 
ca produs, ca suprastructură a mitului 
popular ce-i stă la bază, s-a observat, 
chiar în basmul lui Kunisch, conta- 
minarea a două motive: motivul 
îndrăgostitului care liberează pe o fată 
de împărat şi motivul iubirii nefericite 
a unei fiinţe supranaturale (D. Cara- 
costea) — privea în fond o experiență 
fundamentală: contrastul ceresc- 
pămîntesc, în plan ontologic şi nu 
gnoseologic. Comparatia geniului cu 
o stea călăuză, ca şi la Schopenhauer, 
devine în Luceafărul un fapt de 
existență. Versuri din basmul versi- 
ficat ca: Frumos eşti, dar a ta nemu- 
rire/ Fiinţei trecătoare e pieire sau: 
Geniul meu, mi-e frig l-a ta privire/ Eu 
palpit de viaţă — tu eşti mort — care 
vor deveni în Luceafărul: Căci eu sînt 
vie, tu eşti mort/ Şi ochiul tău mă- 
ngheață... o confirmă. De asemenea, 
versuri. ca: De mă iubeşti, să fii de 

sama mea/ Fă-mi dar de nuntă 
nemurirea ta, sau în Luceafărul: Dar 
dacă vrei cu crezămiînt/ Să te- 
ndrăgesc pe tine/ Tu te coboară pe 
pămînt/ Fii muritor ca mine imploră 
dezlegarea de propria fire, în planul 
existenţei şi nu în planul cunoaşterii. 
in fine, transformările care au loc în 
basm (zmeu, vînt, stea, tînăr, stea, 
ploaie şi curcubeu, iar în poem: cînd 
fiu al cerului şi al mării, cînd fiu al 
soarelui şi al nopţii) ţin de statutul ontic 
al devenirii, au loc în planul existenței, 
în sensul în care acest concept se 
opune ființei simple a lucrurilor, şi a 
exista înseamnă “în existenţialism”, 
a se proiecta "în afară de sine”, a se 
smulge stării sale într-o acţiune mereu 
nouă. Aşadar, în sensul că închide nu 
un proces de cunoaştere prin iubire, 
ci un larg cîmp de evoluţie a omului, — 
mărturia unei profunde mişcări psihice, 
cum admit exegeţii care cuprind, cu 
expresia lui George Munteanu, 
“superioare intuiţii în legătură cu 
posibilitatea unei noi interpretări de 
ansamblu a Luceafărului”, — am 
considera că “un incomparabil mit al 
cunoaşterii” poate fi mai precis, mai 
corect definit un mit al existenței. 
“Drama întreagă a existenţei şi a 
neantului trebuie văzută ca fiind 
implicată în mitul Luceafărului şi nu 
numai drama omului de geniu, — scria, 
nu demult, Alain Guillermou, — sau, 
mai curînd, cele două motive, cele 
două surse ale inspiraţiei: meditaţia 
asupra existenţei şi misoginismul se 
întretaie, se amestecă”. 

Privit mai nuanţat, deci, Lucea- 
fărul e în acelaşi timp un Sburător, 
care inițiază în Erosul sacru, iar prin 
Cătălin în Erosul profan, şi un Meşter 
Manole care-şi sacralizează prin jertfă 
iubirea, cu tot dramatismul unei 
renunţări mitologic-fatale. Conta- 
minînd, deci, mitul Sburătorul cu 
mitul Meşterul Manole, fie şi ipotetic, 
neintenţional, Eminescu sintetizează 
în Luceafărul aceste două mituri 
într-o unitate indisolubilă, dînd o nouă 
forță mitului erotic, devenit în Lucea- 
fărul un mit universal. Mit al iubirii, în 
sensul în care, în cărţile vechi, iubirea 
e facultatea de a mişca şi uni, mit al 


creaţiei, în sensul în care iubirea de 
lumină sau dorul de înălțimi, cu pretul 
marii jertfe, este opera ei — mitul 
Luceafărul devine, în esenţă, un mit 
al condiţiei umane in extenso, domi- 
nată de legi care nu pot fi înfrînte, dar 
în cadrele cărora omul se defineşte 
pe sine ca om, atenuînd distanţele 
dintre pămînt şi cer sau dintre om şi 
astru, ampliificîndu-şi esența umană, 
aşadar, umanizîndu-se. 

Mesajul poemei ne apare astfel 
într-o nouă lumină, într-o perspectivă 
mai largă, mai vie, în amploarea şi 
profunzimea sa. În sensul în care 
“este resimţit în Luceafărul mitul 
atracției (din partea femeii) şi al 
duratei (din partea astrului), al invo- 
caţiei şi al chemării, după Rosa del 


“Conte, — un superb cîntec al omului, 


fără a mai vorbi de capacitatea fără 
seamăn a expresiei poetice, de 
îndrăzneala şi frumusețea imaginii, de 
puterea de sugestie a versului său, 
de farmecul ei liric (văzînd în. Cătălina 
un vas altranscendenţei, iar în Lucea- 
fărul un sanctuar al umanităţii) — 
capodopera lui Eminescu, am spune, 
lărgind răspunsul, — nu atit (sau nu 
numai) pentru literatura, cît pentru 
cultura, pentru conştiinţa, pentru 
sensibilitatea, pentru spiritualitatea 
noastră — la nivelul existenței uma- 
ne — reprezintă un prag al absolutului, 
o poartă spre cer. 

Bucureşti 


UN MONUMENT 
LITERAR NAȚIONAL: 
EMINESCU, 

OPERA OMNIA 


Cu apariția volumului XV (1993): 
M. Eminescu, Opere, ediție aca- 
demică, începută în 1939 de emi- 
nentul istoric literar, critic şi poet, Per- 
pessicius, s-a încheiat ampla serie de 
Opera omnia, totalitatea scrisului 
eminescian în 16 volume mari, un ade- 
vărat monument literar, de importanță 
națională, o mărturie supremă a 
romanității culturii şi limbii noastre 
literare, punct culminant al dezvoltării 
literelor româneşti. 

Cronologic, acest volum XV a 
apărut cu întîrziere, după cel de al 
XVI-lea; el conține două părți mari: 
Fragmentarium şi Addenda editiei 
(completări cu materiale descoperite 
între timp, cu trimiteri la cronologia 
volumelor apărute de-a lungul unei 
jumătăți de secol încoace). Vedem 
acum împlinit un vechi deziderat al 
literaților români, formulat încă de la 
începutul acestui secol, după ce T. 
Maiorescu a depus în 1902 la Aca- 
demie manuscrisele Poetului: reali- 
zarea ediţiei integrale a creaţiei 
eminesciene, cu valorificarea miilor de 
pagini rămase de la el. 

După încercările lui loan Scurtu 
de a tipări “Scrierile literare şi politice” 
(rămase la primul volum, în 1905), 
A.C. Cuza tipărea, în 1914, o ediție 
mare, pretenţios intitulată: Mihail 
Eminescu, Opere complecte, poe- 
zii-nuvele-roman-teatru-cugetări. 
Scrieri: literare, economice, poli- 
tice, filosofice. Scrisori. Critica 
rațiunei pure de Kant, — cu o 
prefaţă... laşi, Librăria românească, 
1914 (680 pagini, format mare, pe 2 
coloane). Fireşte, lucrarea s-a bucurat 
de atenţia celor mai de seamă 
eminescologi şi literați, cunoscuţi 


pentru ataşamentul lor faţă de tezaurul 
eminescian: C. Botez, G. Ibrăileanu, 
G. Călinescu, |. Creţu etc. Dar cea 
mai întinsă investigaţie asupra acestui 
tezaur unic al culturii naţionale a 
întreprins-o Perpessicius, care a în- 
tocmit un plan vast de editare inte- 
grală a moştenirii literare a poetului, 
publicînd în 1939, la 50 de ani de la 
dispariția tragică, prematură, a lui 
Eminescu, primul volum din Opere, 
cu mențiunea “ediţie critică”, avînd în 
fruntea primului volum o /ntroducere 
şi un instructiv tablou al edițiilor de. 
Poezii, tipărite, de la Maiorescu la, 
Călinescu (1938); despre această din 
urmă ediție scrie că are “observații, 
multe juste, cîteva contestabile”. 
“Lămuririle” editorului academic expli- 
că structura aparatului critic, sistemul 
ilustrării prin variante, de la prima 
formă la ultima a redactărilor succe- 
sive, a laboratorului de creaţie emi- 
nesciană. Amploarea documentării, a 
materialului ilustrativ pentru treptele 
perfecționării expresiei literare, este 
impresionantă: notele şi variantele, 
adunate şi sistematizate cronologic 
de Perpessicius, ocupă jumătatea 
primului volum şi în întregime volu- 
mele |! şi IH (1943;1944). Pentru 
prima dată se putea vedea şi studia 
procesul înnoirii şi înnobilării ideilor şi 
formelor expresivităţii artistice; pentru 
prima oară aveam în față imaginea 
muncii colosale de a da conturul cel 
mai luminos setei de absolut a 
poetului, exigent peste măsură cu 
produsul inspiraţiei sale, strunită sever 
în limitele artei poetice, dusă la 
perfec-ţiune... 

Aceste prime trei volume de 
creativitate poetică au stat la baza 
multor studii întreprinse, o jumătate 
de secol, asupra artei literare a lui 
Eminescu, la noi şi în străinătate, 


- marcînd în toate direcțiile origi- 


nalitatea spiritului şi a limbii româ- 
neşti, cristalizată cu mare strălucire 
în versurile poetului. Citez aici doar 
cele mai importante studii aprofun- 
date, apărute sub -semnătura unor 
eruditi literați străini, care s-au aplecat 
cu rîvnă şi competenţă asupra 
poeziilor şi asupra viziunii emines- 
ciene: Rosa del Conte (Roma): 
Eminescu sau despre absolut 
(1962); Alain Guillermou (Paris): 
Geneza interioară a Poeziilor lui 

Mihai Eminescu (1963), teză de 
doctorat la Sorbona, tradusă de mine, 
împreună cu G. Pârvan, în româneşte, 
şi apărută în Colecţia Eminesciana de 
la laşi (1977); Ladislau Galdi (Buda- 
pesta): Stilul poetic al lui M. 
Eminescu (1964); J. Kojevnikov 
(Moscova): Eminescu şi roman- 
tismul european (1972); Amita 
Bhose (India): Eminescu şi India 
(1973). Toate aceste cărţi de bază au 
apărut treptat şi în româneşte (ultima, 
a Rosei del Conte, în 1990, la Cluj- 
Napoca). 

Perpessicius a reuşit să tipă- 
rească, chiar după instaurarea dicta- 
turii totalitare, după ultimul mare 
război mondial, în două decenii (1944- 
1964) doar trei volume: Postume, cu 
variante şi note (vol. IV-V), şi Lite- 
ratura populară (vol. VI). 

Devotat, pînă la ultimele puteri 
ale fiinţei şi spiritului său, acestei 
opere eminesciene, Perpessicius a 
tipărit, deci, în decurs de un sfert de 
secol (1939-1964) primele 6 volume 
din cele 14, apoi încă vreo 18, 
prevăzute în planul său editorial din 
1955. Cu o pauză între 1944 şi 1952, 
cu multe stăruinţe, umiliri şi greutăţi, 
el a reuşit să mai dea la lumină, în 12 

“ani, cele trei volume, între 1952 şi 
1964; apoi ediţia s-a întrerupt pentru 
o lungă perioadă de timp; nimic pînă 
în 1977. Suferind fizic şi moral, 
aproape orb de munca pe manuscrise, 
Perpessicius a scris acel patetic 
testament literar: Scrisoare către 
editorul eminescian integral din anul 
2000, din care sînt de citat măcar 
cîteva rînduri grăitoare, acum cînd 
ediția integrală s-a făcut, iar marele 
ei ctitor poate dormi liniştit că acel 
pium desiderium al său, şi al atîtor 
iubitori de poezie eminesciană, s-a 
împlinit. “O viaţă de om nu ajunge — 
scria el — ca să cuprindă totalitatea 
moştenirii literare a lui Eminescu, 
singura, de altminteri, ce a lăsat, căci, 
după cum se ştie, coroanele mortuare 
i-au fost procurate cu talerul. Manu- 
scrisele poetului, cele cincisprezece 
mii de file, majoritatea scrise cu 
multiplicitatea grafiilor şi implicaţiilor, 
miile de pagini ale gazetelor pe care 
le-a scris (Cu gîndiri şi cu imagini/ 
Innegrit-am multe pagini), parcur- 
gerea, cît de cît, a imensei bibliografii 
eminesciene (ediţii, studii, mono- 


grafii), a căror cunoaştere nu trebuie 
neglijată, creează condiţii şi situații 
dintre cele mai dificile... Ne mai 
despart 36 de ani (era în 1964 — Gh. 
B.) de hotarul din urmă al secolului, 
timp în care cîteva serii de cercetători 
îşi pot petrece, ca-ntr-un lucreţian 
marş al torţelor (quasi cursores vitae 
lampada tradunt), făclia din mînă în 
mînă pînă la anul 2000... Le va fi dat 
oare celor din pragul veacului XXI să 
salute ediția în foarte multe volume, 
integrală şi critică, a Operei lui 
Eminescu?” 


* kk 


Avem acum un răspuns pozitiv 
la întrebarea ilustrului editor; începînd 
cu 1977, la inițiativa directorului 
Muzeului Literaturii Române Al. 
Oprea, urmaşul lui Perpessicius, un 
colectiv de cercetători harnici, conduşi 
de Petru Creţia, filolog, şi de D. Vata- 
maniuc, istoric literar, a reluat, după 
13 ani, ediţia Operelor lui Eminescu, 
stabilind criterii riguroase de trans- 
criere a textelor eminesciene, în care 
grafia şi ortografia prezintă variații 
considerabile, într-o epocă de incer- 
titudini şi căutări, dar şi de confruntări, 
dacă n-ar fi decît cele dintre Junimea 
şi Academia, încă latinizantă, fată de 
fonetismul fruntaşilor Junimii (Alec- 
sandri, Maiorescu, Eminescu, Crean- 
gă etc.). 

Volumul VII a marcat nu numai 
reluarea editării Operelor lui Emi- 
nescu (în 1977), dar a fixat şi plani- 
ficarea hotăriîtă a definitivării acelei 
ediţii de importanță naţională, prea 
mult amînată, prevăzîndu-se 12 ani 
pentru a încheia ediţia naţională 
Eminescu, adică pînă în 1989, la 
centenarul morţii Poetului. Petru 
Creţia a răspuns de partea filologică 
a pregătirii textelor pentru tipar, după 
ce a fixat, cu argumente convin- 
gătoare, “principiile de transcriere” a 
textelor?. 

D. Vatamaniuc a redactat co- 
mentariile, notele, cronologia emi- 
nesciană, a identificat articolele lui 
Eminescu, în anonimatul ziaristicii de 
la “Timpul” (1877-1883), problemă 
foarte complicată şi nu totdeauna pe 
deplin rezolvată, cum s-a mai discutat 

pe marginea apariției succesive a 
volumelor IX-XIII, conținînd publi- 
cistica poetului. 

Continuitatea ediției şi perfec- 
ționarea mijloacelor de realizare a 
acțiunii editoriale s-au impus odată cu 
apariția volumului VI! (Proza literară), 
care se deschide cu omagiul cuvenit 
marelui înaintaş: Perpessicius şi 
romanul ediţiei întegrale a Operei lui 
Eminescu, semnat de directorul de 
atunci al Muzeului Literaturii Române, 
Al. Oprea, urmat de studiul funda- 
mental, mai vechi, al lui Perpessicius: 
Proza literară a lui Eminescu, 
reprodus (p. 20-39), ca o bună 
introducere în temă. La începutul 
aceluiaşi volum VII, citim o altă 
contribuţie a lui Perpessicius: Lista 
manuscriselor lui M. Eminescu din 
Biblioteca Academiei. Amplul studiu 
filologic al lui Petru Creţia asupra 
textelor eminesciene (p. 40-71), 
evocînd starea, transcrierea, editarea 
lor, conține lămuriri de principiu care 
au ghidat toată munca editorială a 
anilor 1977-1994. 

Din păcate, volumul e lipsit de 
prima proză originală a lui Eminescu: 
Făt-Frumos din lacrimă, care fusese 
inclusă în volumul precedent (VI), 
considerată că ea aparţine literaturii 
populare (inspirată din folclor), deşi toti 
cercetătorii şi editorii lui Eminescu, ai 
prozei sale, au atribuit-o, just, creaţiei 
originale a poetului, aşa cum am 
considerat-o şi noi, redactorii Dicţio- 
narului limbii poetice a lui Emi- 
nescu, lucrare inițiată de Tudor Vianu, 
apărută însă abia în 1968, după ce 
profesorul nostru, conducătorul 
lucrării, dispăruse prematur în 1964. 

incepînd cu volumul VIII, apărut 
cu mare întîrziere, care conţine 
teatrui şi fragmentele dramatice ale 
poetului, mare iubitor de teatru, 
precum şi dicţionarul său de rime şi 
alte materiale de mare interes docu- 
mentar, se poate spune că fiecare 
volum a adus texte ca şi necunoscute 
generaţiilor din urmă de cititori, texte 
uitate în manuscrisele poetului, în 
publicistica vremii, în publicaţii 
consacrate lui Eminescu, dar de mult 
lăsate în grija arhivelor ori a biblio- 
tecilor mai importante. Astfel, de la 
volumul IX, care deschide seria 
publicisticii eminesciene, pînă la 
volumul XIII cititorul retrăieşte încor- 


darea poetului-jurnalist absorbit de 
problematica social-politică a vremii 
sale, comentînd febril — totus in illis — 
multe evenimente şi luptele de idei şi 
de interese, mai ales aspectele 
sumbre, nedrepte, apăsătoare ale 
societăţii româneşti din epocă. 
Publicistica, despre care lorga, 
Perpessicius şi Călinescu au spus că 
nu e cu nimic mai prejos, ca valoare 
a conceptelor şi a expresiei, decît 
marea creaţie poetică a lui Eminescu, 
o cunoaştem acum, citind pe îndelete 
şi cu uimire la fiecare pas, faţă de 
profunzimea, noutatea, originalitatea 
ideilor, a detaliilor specifice vieţii 
noastre publice, faţă de inepuizabila 
gamă a construcţiei expresive. Aria 
năzuinţelor româneşti este oglindită în 
sutele de articole care alcătuiesc cele 
cinci volume (IX-XIII) ale Operelor 
complete ale poetului liric, militant 
pentru progresul şi solidaritatea 
creatoare a românilor de pretutin- 
deni... 

In 1975, cînd tipărirea acestor 
Opere era oprită, am publicat, cu Al. 
Melian, o mică antologie a publicisticii 
lui Eminescu, în condiții modeste, 
posibile atunci, şi am scris un studiu 
introductiv despre importanţa ziaris- 
ticii poetului. Titlul antologiei era cel 
dat de Eminescu însuşi seriei de 6 
articole (Icoane vechi şi icoane 
nouă) care l-au impus atenţiei 
redactorilor şi cititorilor “Timpului”, în 
decembrie 1877, abia venit la Bucu- 
reşti, la chemarea lui Maiorescu şi |. 
Negruzzi, pentru a pune umărul la mai 
buna întocmire a ziarului conser- 
vatorilor. Vreme de aproape 7 ani, 
pînă la ultimele puteri ale inteligenţei 
sale scînteietoare, la sfîrşitul lui iunie 
1883, cînd facultăţile lui mintale s-au 
surpat, Eminescu a muncit din răspu- 
teri în redacţia acestei publicaţii, 
scriind, de multe ori, singur ziarul, 
chiar cînd avea alături pe Slavici şi 
pe Caragiale, ducînd campanii memo- 
rabile de luptă jurnalistică pentru 
principiile înalte ale unei vieţi publice 
mai sănătoase, cu un sentiment viu 
de solidaritate civică şi de moralitate 
fără egal, poate, în istoria presei 
româneşti. Oricine deschide vreunul 
din volumele IX-XIII se poate convinge 
de înalta clasă, europeană, a gîndirii 
şi expresiei eminesciene. 

Pentru că scrisul publicistic, de 
o atît de mare întindere, ca o sinteză 
a concepielor eminesciene şi a adevă- 
rurilor istorice despre acea epocă a 
istoriei naţionale, stă sub semnul 
tematic al celor şase articole de 
antologie numite Icoane vechi şi 
icoane nouă, — iată titlurile lor 
grăitoare, cu acele conotaţii de sens 
şi expresie care vor domina militan- 
tismul poetului-ziarist, filozof al 
istoriei: Actualitatea; Paralele eco- 
nomice; Bătrînii şi tinerii; Ilustrații 
administrative; Din abecedarul eco- 
nomiei; Frază şi adevăr. Pornind de 
la argumentele şi analizele docu- 
mentaie ale poetului-ziarist şi parcur- 
gînd apoi publicistica lui, am consi- 
derat, în studiul nostru Eminescu la 
“Timpul” (introducere la antologia 
citată), că poetul s-a axat în special 
pe trei teme majore ale actualităţii 
publicistice, “minunat cugetate şi 
minunat scrise”, cum spusese lacob 
Negruzzi despre seria articolelor 
grupate sub titlul Icoane vechi şi 
icoane nouă. Cele trei teme funda- 
mentale sînt: adevărul, munca şi 
cultura, pe temeiul cărora se poate 
clădi un progres, se poate înainta în 
istorie. Nu se numea oare ultimul 
articol din seria citată Frază şi 
adevăr? Publicistica eminesciană 
ilustrează aceste principii, esenţiale 
pentru viaţa şi progresul unui popor. 
lată un citat de o stringentă actua- 
litate: “Cine crede că prin profesarea 
unei serii de fraze a înlocuit munca, 
deci libertatea şi cultura, acela se 
prenumără, fără s-o ştie, între paraziți 
societăţii omeneşti, între aceia cari 
trăiesc pe pămînt spre blestemul, 
ruina şi demoralizarea poporului lor”?. 
Prin muncă şi adevăr, deci onestitate, 
se poate spori continuu capitalul de 
spiritualitate al unui popor, — cultura 
lui, iar prin aceasta el se poate afirma 
în competiția neamurilor pentru pro- 
gres. Căci întreaga muncă şi creaţie 
eminesciană este axată pe acest 
adevăr al credințelor sale, rostit din 
tinerețe, cînd împreună cu Slavici 
pregăteau serbarea de la Putna, în 
1871, pentru a-l omagia pe Ştefan cel 
Mare, ctitorul lăcaşului sfint: “Cultura 
este puterea popoarelor”. 


; Ultimele trei volume ale ediției 
integrale Eminescu întregesc ima- 


ginea personalității creatorului, cunos- 
cut mai ales ca poet şi publicist, în 
oarecare măsură şi ca dramaturg: 
avem în aceste volume imaginea 
omului însetat de cultură (vol. XIV: 
Traduceri filosofice, istorice şi 
ştiinţifice), cu o viaţă personală 
agitată, apăsată de lipsuri şi decepţii, 
cu multe griji personale, casnice, cu 
relații determinante pentru munca lui 
de creaţie (vol. XV: Fragmentarium. 
Addenda ediţiei; vol. XVI: Cores- 
pondenţță, documentar). Volumul 
XV din seria Operelor, apărut cu o 
întîrziere mare, de peste patru ani, 
fată de angajamentele ferme ale 
anului 1989 (la Centenarul morţii 
poetului), aduce un materia! bogat, 
foarte important ca repere ale cu- 
noaşterii preocupărilor literare şi 
ştiinţifice ale poetului, dar şi a bio- 
grafiei sale mai în detaliu (însemnări 
şi note personale despre traiul 
cotidian, despre viaţa de student, 
acumulînd cunoştinţe dincolo de 
programele didactice prestabilite). Atît 
Fragmeniarium, cît şi Addenda, cu 
numeroase bucăţi şi fragmente, care 
întregesc volumele precedente ale 
acestei ediţii, fiind indicate exact 
locurile unde ele se cuvin inserate, 
configurează mai buna reaşezare a 


-unei viitoare ediții de Opere complete, 


materialul întreg fiind de față acum, 
în cele 16 volume apărute. Penul- 
timul, ziceam, e deosebit de instructiv 
şi prin ineditele incluse, prin detaliile 
biografice, prin ultimele descoperiri de 
texte în manuscrisele poetului, mereu 
reluate şi studiate migălos. 

In finalul “Lămuririlor” la acest 
volum, editorii (P. Creţia şi D. Vata- 
maniuc) preconizau o mai logică, mai 
adecvată grupare a întregii creaţii 
eminesciene în patru mari secţiuni: 
Opera literară (poezii, drame, proze, 
foiclor), cea teoretică (ontologie şi 
gnoseologie, gîndirea estetică, 
filologică, lingvistică, sociologică şi 
politică); publicistică şi corespon- 
dență. Ca vechi cercetător al manu- 
scriselor Eminescu, deja 40 de ani, 
cînd, ajutat generos de ilustrul editor 
Perpessicius, căutam să cuprind şi 
să comentez însemnările poetului 
despre limbă, fiind apoi coautor al 
marelui Dicţionar Eminescu, sînt 
bucuros să regăsesc în acest ultim 

volum, în capitolul Filologie, însem- 
nările eminesciene pe care le copia- 
sem în 1954 din manuscrise, cu ui- 
mire şi încîntare, constituind, poate, 
partea cea mai importantă a lucrării 
pe care, cea dintii, o tipăream în 
1955: Eminescu despre probiemele 
limbii române literare. Fireşte, acum 
capitolul Filologie este mai bogat decît 
cele consemnate atunci de mine. Dar 
însemnările lui Eminescu din manu- 
scrisele 2258, 222 r; 2306, 43 r; 2258, 
16 r; 2257, 2285, 113 (parţial); 2258, 
179 r se află în lucrarea din 1955, 
tipărite deci pentru prima dată, mult 
înaintea celor indicate de comentariile 
ia volumul XV (cf. p. 42-43, 45, 73, 
76, 78 etc.) 

Exprimînd autorilor ediţiei com- 
plete Opera omnia a creaţiei lui 
Eminescu toată prețuirea şi grati- 
tudinea noastră pentru munca, devo- 
tamentul, competenţa şi consecvența 
lor, reamintim aici conţinutul în mare, 
al celor 16 volume ale Operelor lui 
Eminescu, aşa cum ele s-au constituit 
de-a lungul a 55 de ani: l-Ill: Poezii 
tipărite în timpul vieţii Poetului; IV- 
V: Poezii postume; VI: Literatura 
populară; VII: Proza literară; VIII: 
Teatrul original şi tradus; tradu- 
cerile de proză literară; Dicţionarul 
de rime; IX-XIII: Publicistica; XIV: 
Traduceri filosofice, istorice şi 
ştiinţifice; XV: Fragmentarium. 
Addenda ediţiei; XVI: Corespon- 
denta; documentar. Ele sînt expresia 
geniului eminescian, constituind un 
adevărat monument literar naţional, 
unic prin calitatea operei, unic prin 
cantitatea volumelor care întregesc o 
operă însoţită de ample şi erudite 
explicări şi comentarii istorice, literare, 
filologice. 

Personal, după ce am parcurs 
odată, cum spuneam, toate manu- 
scrisele eminesciene şi lucrările 
documentare importante asupra 
operei, pentru a redacta succesiv 
cărţile consacrate acestei grandioase 
creații literare (Eminescu despre 
problemele limbii române literare, 
1955 şi 1963; Momentul Eminescu 
în evoluţia limbii române literare, 
teză de doctorat, 1971; De la cuvînt 
la metaforă în variantele emi- 
nesciene, 1974; Pagini vechi despre 
Eminescu, 1976; Eminescu -— 
coordonate istorice şi stilistice, 


1980), lucrînd, aproape un deceniu, 
la Dicţionarul limbii poetice a lui 
Eminescu şi, alţi ani, la traducerea 
cărţii lui Alain Guillermou: Geneza 
interioară a poeziilor lui Eminescu, 
îmi dau bine seama ce înseamnă 
această ediţie integrală Eminescu şi 
cîte detalii esenţiale aduce ea pentru 
mai buna cunoaştere a creaţiei 
Poetului naţional, pentru mai exacta 
înțelegere a contribuţiei lui Eminescu 
la dezvoltarea limbii şi literaturii 
noastre, într-un punct culminant al 
afirmării spiritualității româneşti... 

Opera omnia, ediţia integrală, 
ne permite acum să sperăm la 
realizarea în continuare, dispunînd de 
toată documentarea necesară asupra 
creaţiei eminesciene, a cel puţin trei 
lucrări de interes maxim, pe urmele 
valorificării moştenirii admirabile a 
tezaurului eminescian: un nou şi 
complet Dicţionar Eminescu, — cel 
citat cuprinzînd doar creaţia literară 
antumă (poezii şi cele patru proze); o 
antologie de uz general, accesibilă 
tuturor, din toate volumele existente 
acum, pe o întindere de numai trei 
volume, permiţînd circulaţia cît mai 
largă a capodoperelor poetului; 
realizarea ediției definitive Eminescu, 
cu toate rectificările şi restructurările 
preconizate deja în finalul prefeţei la 
volumul XV al ediţiei integrale Emi- 
nescu. Atunci, echipa editorială 
Eminescu va putea spune cu ade- 
vărat: Exegi monumentum aere 
perenius. 

MARTURII 
EMINESCIENE 
PRIVIND LIMBAJUL 
SCENIC 


După cum se şiie, încă din anii 
de şcoală Mihai Eminescu avea o 
mare pasiune pentru teatru. Reţinîn- 
du-ne atenţia asupra poeziei şi prozei 
eminesciene, asupra unor articole, 
notițe sau cronici teatrale, constatăm 
că aproape nu există ramură a artei 
scenice care să fi rămas necunoscută 
poetului. In toate etapele de creaţie, 
fie în calitate de sufleor (sporadic: 
actor), spectator, copist de texte 
pentru roluri, la Teatrul cel Mare, 
cronicar dramatic sau teoretician al 
dramaturgiei şi al artei actoriceşti, fie 
în calitate de autor şi traducător de 
piese, Eminescu a trăit mereu în 
mediul respectiv, fiind considerat un 
mare îndrumător al teatrului românesc 
din a doua jumătate a secolului al XIX- 
lea‘, un adevărat om al teatrului?. Por- 
nind de la lucrările marilor teoreticieni 
de artă — Lessing şi Râtscher?, el vine 
cu idei proaspete, originale, sugerate 
de starea jalnică a procesului teatral 
românesc din acea vreme. 

Notiţele şi cronicile acestui 
cunoscător temeinic al principiilor şi 
legilor artei dramatice conţin comen- 


tarii prețioase despre rolul teatrului în ` 


educarea spectatorului. Conform 
concepţiei eminesciene, teatrul, ca să 
îndeplinească înalta-i misiune şi să 
constituie o adevărată artă scenică, 
trebuie să aibă, înainte de toate, un 
repertoriu (“suftetul unui teatru”), alcă- 
tuit din piese “bune” şi “cuviincioase”, 
să păstreze funcţia social-educativă, 
să se bazeze pe firesc şi sinceritate. 

Ca şi predecesorii săi, Emines- 
cu militează pentru crearea unei 


dramaturgii originale. În studiul Reper- 
toriul nostru teatral, publicat în revista 
Familia, IV, nr. 3 din 18/30 ianuarie 
1870, afirmă cu tărie: “In genere, noi 
nu sîntem pentru trâduceri, ci pentru 
compuneri originale; aceea voim, ca 
piesele, de nu vor avea valoare este- 
tică mare, cea etică să fie absolută. 
Ni place nouă şi gluma mai bruscă, 
numai ea să fie morală, să nu fie croită 
pe speiele a ce e bun (...). 

Repet dar cum că studiul cel 
serios al dramaturgilor naţionali, acela 
numai poate să ne aducă, ca să 
compunem un repertoriu naţional 
român, care nu numai să placă, ci să 
şi folosească, ba încă înainte de toate 
să folosească”. 

Om cu o vastă cultură teatrală, 
viitorul autor al Luceafărului îşi dădea 
seama că “teatrul-artă” (şi nu “teatrul- 
meserie”) cu un “repertoriu-mode!” nu 
se poate dezvolta fără o limbă 
românească aleasă, curată, frumoasă 
şi sănătoasă. “Menirea teatrului, 
spune poetul, este în parte menţinerea 
şi răspîndirea unei limbi corecte” 
(Scrieri, p. 67). 

După opinia sa, valoarea unei 
drame se constituie din trei elemente: 
“Unul: caracterele acestea fac ca ea 
să fie frumoasă, al doilea: situaţiile 
(deci planul), acestea interesează, al 
treilea: limba, care poate avea un 
farmec liric” (Scrieri, p. 52). Tot timpul, 
cît a fost cronicar teatral, n-a încetat 
lupta împotriva “dramelor de bulevard”, 
a “pieselor de senzaţie” şi a “farselor 
obscene” pline de galicisme şi de tot 
felul de neologisme “netrebuincioase 
şi netrebnice”. Săgeţile satirei emi- 
nesciene sînt aruncate împotriva 
acelor autori şi traducători de piese 
care nu aveau cunoştinţe elemeniare 
în materie de limbă. 

Vorbind de limba traducerii 
piesei Caterina a II-a, criticul teatral 
întreabă: “Ce va să zică prizon? 
N-avem vorbe româneşti îndestule 
pentru a însemna punerea la răcoa- 
re? |nchisoare, temniţă, prinsoare, nu 
sînt destul de bune pentru traducător? 
Cererea curăţeniei limbii e atît de 
dreaptă şi apoi nici nu ţine pe nimenea 

nimic. Traducătorul n-are decit să se- 
ntrebe, cum zice românul cutărui sau 
cutărui lucru, pentru a se lecui de 
galomanie” (Scrieri, p. 73). Sau iată 
cum protestează împotriva unor 
neologisme introduse în frumoasa 
traducere a dramei lui V. Hugo Maria 
Tudor, de către C. Negruzzi: “Rezbel 
civil desigur că nu este în scrierea lui 
Negruzzi, deşi l-am auzit rostindu-se” 
(Scrieri, p. 90). 

Pana eminesciană nu cruţă nici 
piesele originale ale vremii, cu iz prea 
localnic sau pline de cuvinte străine, 
adeseori peste putinţă de afi înțelese 
de toată lumea, piese în care “vorba... 
nu e mediu, prin care se exprimă 
cugetări, ci un haos de fraze, cari 
pentru profunditatea înțelesului din ele 
merită a fi puse alături cu vorbele 
ţiganului pentr-o lulea de tutun” 
(Scrieri, p. 44). 

Marele poet cerea autorilor de 
lucrări dramatice să se lecuiască de 
“galimatie”, să ferească “zestrea 
noastră teatrală” de tot de era străin 
şi se abătea de la bunul simț al 
dezvoltării ei normale. li sfătuieşte pe 
aceştia să nu imite autori de limbi 
oculte, care “n-au făcut calea în jurul 
lumii”, ci să studieze cu tot dinadinsul 
încă o dată comediile mari şi pline de 
spirit ale lui Matei Millo şi Vasile 
Alecsandri, personalități de frunte ce 
au făcut epocă în istoria teatrului 
românesc. 

Deşi îl critică pe Alecsandri 
pentru unele expresii defectuoase din 
comediile sale, e! recomandă drept 
model de limbă drama în cinci acte 
Despot-Vodă, drama “cea mai bună 
care s-a scris în limba noastră, plină 
de acţiune, ici de puternici, colo de 
gingaşe simţiri, dar pe deasupra 
tuturor calităților acestora, versul şi 
limba privighetorii de la Mircești 
răpeşte auzul şi simţirile. Chiar dacă 
n-ar exista figuri dramatice atît de 
genial desemnate ca aceea a lui 
Ciubăr-Vodă, cu atît de energice con- 
ture ca aceea a lui Tomşa, ar fi de ajuns 
ca farmecul neînvins şi pururea învin- 
gător al limbii lui Alecsandri să răpeas- 
că pe auditori” (Scrieri, p. 134-135). 


Cu neîntrecutul lui simţ al cuvîn- 
tului, Mihai Eminescu acordă o atenție 
deosebită pronunțării corecte. Íl irită 
mai ales rostirea artificială şi sforăi- 
toare practicată pe atunci de unii 
actori, după moda timpului, care 
schimonoseau vorbirea, imitînd 
pronunțarea şi accentele specifice 
limbilor străine. Sînt cît se poate de 
grăitoare fragmentele dinir-o cronică, 
consacrată pronunţiei false a actorilor 
români: “Am spus-o de mai multe ori 
că un n de felul celui franțuzesc nu 
există în limba românească şi pronun- 
ţia conte, contra, în care o şi n să se 
rostească cu un singur sunet nu se 
află după a noastră ştire decît în 
vechea limbă bulgară, în limba polonă 
de astăzi şi în cea franceză. Căci on 
nazal nu e un sunet compus, ci o 
vocală de sine stătătoare pentru care 
în limba românească nu aflăm nimic 
analog... Limba românească este din 
acele cu dreaptă măsură; ea n-are 
consoane prea moi, nici prea aspre, 
nici vocale prea lungi sau prea scurte; 
mai toate sunetele sînt medii şi foarte 
curate. Cu toate acestea, în teatru 
avem ocazia de a auzi vorbindu-se 
cu ton franțuzesc (nazal) sau spaniol 
(gutural)” (Scrieri, p. 90-91). Mai 
departe criticul teatral spune că actorii 
vorbesc foarte omeneşte acasă şi cu 
prietenii lor; “pe scenă-i altceva, acolo 
trebuie să vorbească ca franţujii şi 
spaniolii”. 

în diversele sale cronici teatrale 
poetul critică şi respinge cu hotărîre 
“rostirea afectată” şi “tonul îngiînat şi 
plîngător” al unor actori, îndemnîndu-i 
să le înlăture prin “studiu şi deprin- 
dere”. Actorul trebuie să aibă grijă 
permanentă de pronunţarea sa, 
“trebuie să-şi asprească pronunția şi 
să vorbească din piept, rostind fiecare 
cuvînt bine despărţit de celelalte şi 
cu oarecare energie. Aceasta este 
pronunția cea mai prozaică, ce-i 
dreptul, dar e cu mult de preferat 
acelui ton înginat, care face declama- 
ţia nespus de monotonă. Să nu să 
teamă că prin vorbirea apăsată şi 
energică s-ar pierde ceva din simțirea 
ce voieşte a exprima. Oricît de 
energic pronunţate vor fi cuvintele, 

simţirea adevărată va pătrunde prin 
ele” (Scrieri, p. 91). 

E bine cunoscută campania 
desfăşurată de Eminescu pentru 
impunerea în teatru a unei vorbiri 
unitare şi a unei pronunțări generale. 
Făcînd observaţii critice despre 
abaterile curente de la rostirea unitară, 
acum mai bine de un secol, cronicarul 
precizează în încheiere: “Oricît de 
diferite ar fi pronunţiile în viaţă şi în 
faptă (...) totuşi pronunția pe scenă 
trebuie să fie pretutindenea una şi 
aceeaşi — cea naţională”. Şi în 
continuare: “Nimic n-ar fi mai ciudat 
decit un teatru ai cărui membri să aibă 
fiecare o coloratură diferită în pronun- 
ție”. 

Aceasta nu înseamnă că Emi- 
nescu era împotriva diverselor abateri 
de la normele de pronunțare sau de la 
aşa-numitele reguli de accentuare. Cu 
diferite ocazii, arăta că pentru ca 
vorbirea scenică să îndeplinească 
funcţia artistică, ea trebuie să adopte 
anumite particularităţi fonetice, 
gramaticale şi lexicale de circulație 
sau frecvenţă redusă. lar pentru ca 
aceste licenţe artistice să-şi atingă 
scopul (să sublinieze autenticitatea 
eroului sau să reliefeze trăsăturile 
care nu sînt suficient de bine sublini- 
ate în textul dramaturgului), ele trebuie 
folosite cu pricepere şi subtilitate: “A 
face din pronunția provincială a unui 
popor un element de plăcută naivitate 
e permis, pentru că persoana care 
vorbeşte astfel ne devine simpatică, 
dar a face ridicolă o pronunție 
înlăuntrul unui ş-aceluiaşi popor este 
procedura unui om care caută efect 
cu orice preț” (ibidem, p. 345). 

In activitatea sa de critic teatral 
Eminescu n-a încetat lupta împotriva 
a tot felul de erori şi influenţe supără- 
toare. Il iritau nespus de mult exageră- 
rile scenice şi pronunţarea greşită, 
vorbirea afectivă şi vocile stridente 
ale actorilor, falsitatea lor grosolană, 
precum şi vorbirea seacă, sacadată, 
tonul îngînat şi sentimental, monoto- 
nia solemnă şi, în genere, orice rostire 
contrară regulilor ortoepice româneşti. 
In acelaşi timp, îndemna pe tinerii 


slujitori ai teatrului să se exprime 
firesc, să rostească cuvintele răspi- 
cat, să înveţe mereu de la “vorbirea 
atît de naturală şi spirituală” a renumi- 
tului actor comic şi autor dramatic 
Matei Millo, care a ştiut întotdeauna 
să pătrundă adevărata valoare a 
sunetelor vorbirii, să descifreze legă- 
tura strînsă dintre formă şi conţinut, 
să pună forma în serviciul conţinu- 
tului. La un adevărat maestru al sce- 
nei, susținea Eminescu, cuvintele curg 
ca izvorul limpede, încît nu se pierde 
nici o silabă, nici un sunet, ba chiar 
nici un hiat şi urechea rămîne amăgită 
de plăcuta înşirare a sunetelor. 

Se bucura mult de tinerii actori, 
care au reuşit, într-un timp scurt, să 
se sustragă de puternica influenţă a 
teatrului francez atît în maniera de 
interpretare, cît şi în pronunție: 
“Constatăm cu plăcere că aceşti tineri, 
cu totul în antiteză cu vechii rutinari 
ai teatrului nostru, vorbesc natural, au 
ceea ce se numește lart de causer, 
ceea ce, în vremi trecute, afară de 
Millo, n-o mai avea nimenea (...). 

Într-adevăr, ne bucurăm mult, 
văzînd un început de emancipare, de 
nefasta influenţă franceză cu ideile ei 
pe dos despre clasicism, cu mişcarea 
ei pe catolici, cu vorba afectată şi 
pronunția falsă. Reîntoarcerea la natu- 
ră şi la pronunția firească şi-mbărbă- 
tată a limbei româneşii ni pare un suc- 
ces foarte însemnat, oricît de ne-nsem- 
nat ar părea unor ochi mai puțin 
pătrunzători” (Scrieri, p. 55-56). 

Aproape toate notele şi cronicile 
teatrale eminesciene conţin observaţii 
fine despre limba, cultura vorbirii, 
accentul, pauza, ritmul şi intonaţia 
actorului. Profund cunoscător al 
mijloacelor de exprimare, Eminescu 
afirmă pe bună dreptate: “Limba este 
materialul cu care se serveşte actorul 
la sensibilizarea cuprinsului (fondului) 
poetic. Acest materia! trebuie, aşadar, 
făcut capabil de-a reda intuițiunea unei 
lumi ideale. Aşadar organul are a fi 
curăţit pentru expresiunea adevărului 
şi a frumuseței. Cerinţa întiia e aşadar 
aceea ca organul vorbitorului să 
posedeze dezvoltate elemente curate 

ale limbii cu înlăturarea a orice conjec- 
turi jenante”®. 

Unele dintre aceste observații 
privind claritatea şi muzicalitatea 
silabelor, articulaţia fonică, tipurile de 
accent, făcute cu subtilitate şi lux de 
amănunte, în acea vreme, de poet, 
rămîn şi astăzi un îndrumar preţios 
pentru actori: “... un actor trebuie să 
cunoască tonul cel mai adînc şi cel 
mai 'nalt al vocei sale vorbite şi că în 
nuanțele infinite ale acestei scări se 
pot oglindi sute de caractere, mii de 
simţăminte omeneşti. Cînd un actor 
cunoaşte însemnătatea fiecărui ton al 
glasului său precum şi a fiecărei 
încrețituri a feţei sale, abia atunci îşi 
cunoaşte averea şi e artist. El mînuie 
persoana sa proprie ca pianistul un 
piano, ca violonistul vioara” (Scrieri, 
p. 72). 

Înzestrat cu un simţ rafinat al 
muzicalității, Eminescu făcea distin- 
cţie între accentul gramatical şi cel 
logic. Modificarea acestuia din urmă 
(care este sufletul vorbirii) implică 
schimbări de sens. Astfel, la întreba- 
rea “De unde vii tu?” accentul logic 
poate cădea pe fiecare dintre cele trei 
cuvinte unde, vii şi tu şi în fiecare caz 
fraza va avea alt înțeles. 

In articolul de față, departe de a 
pretinde să epuizăm tema dată, ne-am 
propus să relevăm unele dintre 
prețioasele observaţii şi idei emines- 
ciene despre limbajul scenic, presă- 
rate în diferite publicaţii ale timpului, 
care, din păcate, au fost neglijate de 
cercetători. Opiniile nu şi-au pierdut 
actualitatea nici în zilele noastre, fiind 
valabile şi utile atît pentru specialişti 
(istorici literari, istoriografi teatrali, 
critici de artă), cît şi pentru tinerii care 
se pregătesc să devină actori, regizori 
sau cronicari de teatru. Ele continuă 
să fie de mare folos şi deosebit de 
instructive pentru slujitorii contem- 
porani ai scenei, în procesul de 
culturalizare a maselor şi de îmbogă- 
tire a limbii literare, deoarece anume 
aceştia 'sînt reprezentanții tipici ai 
pronunțării frumoase, maeşirii cuvîn- 
tului vorbit, modelul ortoepic al sutelor 
şi miilor de spectatori. 


NOTE 


1 Nicolae Barbu, Eminescu critic 
(critica de teatru) // laşul nou, II, nr. 5-6, 
1950, p. 128-147; lon V. Boieriu, Emi- 
nescu şi realismul scenic // laşul literar, 
XIII, nr. 12, 1962, p. 89-91. 

2 Perpessicius, Omul de teatru 
(Eminescu) // Teatrul, IX, nr. 6, 1964, 
p. 1-5. 

3 Poetul traduce cartea lui Heinrich 
Theodor Rötscher: Die Kunst der 
dramatischen Darstellung, in ihrem 
organischen Zusommenhange wis- 
senschaftlich entwickeit (Arta repre- 
zentării dramatice dezvoltată ştiinţific în 
legătura ei organică). 

+ Mihai Eminescu, Scrieri de 
critică teatrală (cu un studiu introductiv 
şi note de lon Boieriu), Editura Dacia- 
Cluj, 1972, p. 49-50 ş.u. 

5 Mihai Eminescu, Scrieri politice 
şi literare, Editura Minerva, 1905, ediţia 
prof. lon Scurtu, p. 345. 

€ Apud Mihai Eminescu, Scrieri 
politice şi literare... 


Mihai Eminescu — 150 


97 


Dorina SURUGIU- 
NEGREI, 

Institutul de Literatură 
şi Folclor al A.Ş.M., 
Chişinău 


ETNOGENEZA 
AUTOHTONĂ: 
RECURSUL LA MITEM 


Dacismul — marcă a nobleţei 
neamului cu un trecut de glorie, 
declanşează în romantismul româ- 
nesc al secolului XIX, în speţă la 
paşoptişti, fluxul scrierilor care au 
sondat în profunzime istoria. În lipsa 
surselor scrise, datina populară, 
legenda încearcă a le suplini. Ghidîn- 
du-se de imperativul compensatoriu 
al mitului plăsmuit de creaţia populară 
orală, scriitorul secolului trecut s-a 
considerat a fi cel chemat a dezlocui 
vidul informaţional. 

Pentru perioada etnogenezei, 
limitrofă năvălirilor, dar şi migraţiei 
masive în genere, tradiţia incifra efigia 
Dochiei ca mitem al protoistoriei, 
comportînd, în esenţă, personaje care 
să materializeze componentele 
obîrşiei etnice. 

Fiind preocupat de intenţia 
realizării unei mitologii autohtone, 
Mihai Eminescu a forat şi în zonele 
cunoscute ale mitistoriei. Precursorii 
paşoptişti cultivaseră acest ogor, iar 
“în punctul ei de pornire, mitologia 
eminesciană va fi aceeaşi pe care o 
înstrunaseră Asachi şi Bolliac, 
Stamati şi Bolintineanu, Hasdeu şi 
mai tîrziu N. Densusianu..." [1, p. 301]. 

Este demn de consideraţie 
aportul fiecăruia dintre scriitori la 
plăsmuirea şi statornicirea mitului 
Dochiei, nuanţat în funcţie de măies- 
tria lor. Motivul a ajuns în mod em- 
blematic să ilustreze momentul 
formării poporului român. 

Intrarea lui în circuitul de valori 
literare se produce o dată cu editarea 


în broşură a baladei Dochia şi Traian, 
însoţită de /tinerariul sau Călăuzul la 
Pion şi de litografia prezentînd 
momentul de vîrf al scrierii, tipărite în 
română şi franceză. Chiar dacă la data 
primei apariții, încă la 1840, autorul 
versurilor, Gheorghe Asachi, a specifi- 
cat încă din titlu că subiectul este 
tratat “dupre zicerile populare a 
românilor”, cercetătorii au intervenit cu 
obiecţii. George Călinescu, deşi îi 
recunoaşte calitatea de mit “constitu- 
ind punctele de plecare mitologice ale 
oricărui scriitor național” [2, p. 58]), 
lasă o umbră de îndoială asupra 
originalității legendei cu circulaţie prin 
părțile Neamţului. În aparenţă apocrif, 
mitul s-a încetățenit în conştiinţe. 

În revista Dacia literară Mihail 
Kogălniceanu a salutat apariţia edi- 
torială, considerînd-o “hărăzită istoriei, 
tradiţiilor şi locurilor noastre” [3, p. 184]. 
De altfel, vechimea atestării subiec- 
tului ţine de epoca lui D. Cantemir, 
care în Descrierea Moidovei con- 
semnează existenţa unei statui stră- 
vechi, înfățişînd, după toată probabi- 
litatea, “o bătrînă cu douăzeci de 
mioare” [4, p. 40]. În studiul său Can- 
temir se detaşează de tălmăcirile fără 
un suport ştiinţific, doar în temeiul 
“mitului metamorfozei, prin. care 
tradiția folclorică încearcă să dea o 
explicaţie formelor ciudate ale stînci- 
lor de pe Ceahlău” [5, p. 29]. 

Manuscrisele lui Tadeu Hâjdeu 
au păstrat o legendă despre Traian şi 
Dochia într-un caiet de familie 
cuprinzînd textele unor documente 
privitoare la familia Hasdeu. Comple- 
tarea lui a fost începută în 1816, se 
menţionează pe fila 1 [6, p. XXXIX]. 
După textul legendei urmează preci- 
zarea ce a fost culeasă în ţinutul 
Neamţului [6, p. 236]. Din ciclul 
legendelor moldoveneşti culese de 
Tadeu desprindem textul tradus în 
limba română de I.C. Chiţimia şi 
reprodus în /ntroducere la B.-P. 
Hasdeu, lon Vodă cei Cumplit, 
Craiova, 1942. Alexandru Hâjdeu 
notează în manuscris că legenda este 
amintită de D. Cantemir şi că la laşi a 
apărut într-o broşură scrierea lui Gh. 
Asachi [6, p. 297]. Menţiunea este 
evident ulterioară momentului înregis- 
trării. 

În balada Dragoş a basara- 
beanului Constantin Stamati Daco- 
România este întruchipată într-o 
fecioară, numită Dacia sau Dochia şi 
amenințată de geniul răului Vronţa. 
Dragoş devine o chezăşie a salvării 
Dochiei — simbol al românismului în 
această parte de ţară. 

In Traianida lui Dimitrie Bolinti- 
neanu Dochia este o ființă angelică, 
fapt prin care scrierea denotă respect 
față de conţinutul baladelor-colinde şi 
confirmă versiunea etnogenezei. 
Modificările de imagine prefigurează 
contururile eminesciene ale mitemului. 

Mihai Eminescu bifurcă interpre- 
tarea semnificaţiilor personajului 
legendar. Separarea configurațiilor 
subiectului respectiv se face conform 
provenienţei substanţei mitice care 
germinează ulterior, conglomerîndu-se 
în mitul literar cu faţetele lui sau în 
emanaţia metafizică a obsesiilor ju- 
venile. Momentul de la urmă îl 
ilustrează schița dramatică Decebal, 
care s-a conturat în intenţiile adoles- 
centine ca expresie a filosofiei 
istoriei. Dochia încearcă supliciul 
Casandrei, previziunile ei revelîndu-i 
tragicul final al ciocnirilor armate. Este 
îndurerată de neputința unor schimbări, 
căci “nici un ochi nu vede clar aici”. 
In disperare, se întreabă: “O țara mea! 
O Dacie! Unde mergi?”. În această 
scriere este abandonată imaginea 
unei Dacii de paradis. Oracolul poartă 
stigmatul destinului, Dochia însă şi 
aici simbolizează un paladiu al etniei 
sale. . 

in Memento mori Dochia iradi- 
ază vigoarea unei zeități tutelar- 
etnice, cercetătoarea Elena Tacciu 
concretizează că ea va fi “implicată 
în cercurile onirice ale mythistoriei 
dacice”, reluînd afirmaţia “ca spirit 
tutelar al platoului montan, fosta 
Sarmisegetuza” [7, p. 169]. 

Tradiția populară despre împie- 
trirea fiicei lui Decebal, Dochia, apare 
încă de la prima versiune, intitulată 
Panorama deşertăciunilor, datată 
1870, a poemului citat mai sus. 
Prezentarea printr-o optică asachiană 
lasă loc şi confuziei de ordin etimo- 
logic: “Fuge Dacia cu turme, cu ber- 
beci cu-aurite coarne,/Păru-i blond, 
ochi mari albaştri, chipu-i gingaş, 


blînd şi drag” — împietreşte, însă nu 
printr-o rugă către Zamolxe, ci “l- 
arzătoarea... privire” a lui Traian. S-a 
făcut aluzie la intensitatea înflăcărată 
a sentimentului iscat în inima cotro- 
pitorului. Mărturiile trecerii lui Traian 
pe meleagurile dacilor transpar prin 
detaliul descrierii cantemiriene: “A- 
mpăratului mari urme le vezi ş-astăzi 
pe Pion”. Aici considerăm necesar să 
specificăm un moment pentru care 
înaintaşul lui M. Eminescu fusese 
aspru criticat. Căci în cazul lui 
Gheorghe Asachi s-a considerat 
lăudabilă intenţia de a transplanta în 
sol daco-român mitologia elină, dar a 
fost taxată ca reprobabilă folosirea 
unor termeni neobişnuiți auzului. Cu 
trecerea anilor virulența tonului la 
adresa “primului getizant” (G. Căli- 
nescu) [2, p. 58] s-a mai atenuat, 
justificîndu-se şi prin faptul că între 
timp fuseseră puse în circuitul de 
valori literare postumele eminesciene; 
efectele fascinante care le-a obţinut 
Eminescu aveau să-l absolve de o 
parte din vină pe Gheorghe Asachi. 
Am zice aici închipuită vină, căci la o 
investigare mai insistentă a toponimiei 
din regiunea Ceahlăului ies la supra- 
față lucruri aparent surprinzătoare. O 
tălmăcire de pe ispisocul lui Vasile 
Voievod, datat cu anul 1638, conţine 
informația despre mănăstirea numită 
Pion, “cari mai înainte se numea 
Schitul lui Sălivestru, pisti Bistriţa, 
supt Ceahlău, la Izvorul Alb, unde eşti 
hramul Pogortrii Duhului Sfînt” [8, p. 
431]. La Gheorghe Asachi termenul 
s-a aplicat prin extindere, în cazul 
muntelui mai existînd şi analogia cu 
mitologia clasică. 

In versiunile succesive ale 
poemului eminescian Dochia este 
transformată din ființă muritoare în 
zînă din panteonul dacic. Aceasta îi 
permite să aibă acces în cercul zeilor 
Daciei cu reşedinţa în Pion (Memento 
mori), dar şi în Himalaia (Planul lui 
Decebal). 

În episodul “Raiul Daciei” din 
Memento mori, atmosfera de sacra- 
litate sugerează posibilitatea unei 
metamorfoze într-un spaţiu virtual for- 
mat între celesta domă a lumii şi 
palatul rupestru al Dochiei. Dubla 
ipostază — terestră şi divină — a 

personajului permite trecerea liberă de 
la descrierea călătoriei zînei Miradoniz 
la prezentarea Dochiei. 

În triplă ipostază Dochia este 
zeiță a Daciei, a lunii şi a vînătorii. 
(Ca genium daciarum — zZînă — o poate 
întruchipa Diana — la greci Artemis, 
la tracodaci Bendis — soră a lui Apollo, 
zeul soarelui, ei revenindu-i menirea 
de a fi zeiță a lunii.) Dochia este o 
patroană a autohtonilor, zeitatea fiind 
adorată ca Dacia însăşi — identitatea 
de nume vine întru susţinerea ideii. 
De menţionat inefabilul Dochiei şi al 
ambianţei sale — codrul cu toată lumea 
dacică închisă “în trunchii săi”. Avînd 
în stăpînire “herghelii de neauă”, le 
orientează spre pătrunderea în al 
“Codrilor nalt întuneric, făr de capăt 
pe pămînt”, umanizînd cetatea meta- 
morfozată prin vrajă în codru. 

Prin filiera mitului despre Traian 
şi Docia, turnat în matricea genezei 
poporului român, este redată perpetu- 
area geniului latin. 

In Povestea Dochiei şi ursito- 
rile recuperarea motivului se produce, 
spre deosebire de concepţia fără per- 
spective de viitor din balada lui Gh. 
Asachi, prin dezvăluirea ipostazei 
Dochia-mamă a unui prunc într-o 
creaţie cu tentă folclorică. Chipul mitic 
al Dochiei apare ca o “văduvioară 
tinerea” ce-şi leagănă “copilaşul 
înfăşăţe!” la adăpostul unui bordei, 
refugiată în mijlocul unei naturi virgine. 
Cîntecul de leagăn cuprinde povestea 
Dochiei — “fiică de cioban” cu avuţii la 
înălțimea puterii şi bunurilor unui crai 
stăpînitor. 

Motivul căsătoriei Dochiei cu 
Traian putea fi cules dintr-o oratie de 
nuntă. Poemul eminescian de inspi- 
rație folclorică continuă acțiunea 
suspendată la finele variantei popu- 
lare. Protagoniştii devin mirii din 
legendă despărțiți de vitregiile sorții. 
Veşnic tînăra Dochie îşi leagănă 
pruncul sub un tei — arbore sfint al 
creaţiei eminesciene, un alt axis 
mundi. În cîntecul intonat de ea 
copilului, ideea cuceririi romane este 
înlocuită prin alegoria acceptării 
pețitorului din apus şi a consecințelor 
răzbunării crailor din răsărit. În epi- 
sodul ursirii pruncului — darul suprem 
al zînei-ursitoare — tinereţea — fără 


bătrîneţe şi viața fără de moarte 
sugerează sursele vitalităţii şi ale 
rezistenţei neamului. 

Investigarea multiplelor aspecte 
ale problemei ne obligă să ne alăturăm 
opiniei “dacă nu cumva în chiar 
dacismul poetului nu avem acea sursă 
bogată care alimentează cu precădere 
nucleele centrale ale romantismului 
său” [9, p. 157]. 

UNELE ASPECTE 
ALE INTEGRALE! 
EDITORIALE 
EMINESCU 


Publicarea operei poetice a lui 
Eminescu a cunoscut o întreagă odi- 
see de la volumul îngrijit de Maiorescu 
şi reluat de 11 ori pînă la Integrala 
editorială inițiată şi realizată parțial de 
Perpessicius şi echipa Academiei 
Române, care a finisat-o. Editori şi 
critici prestigioşi — lon Scurtu, N. lor- 
ga, G. Ibrăileanu, G. Călinescu, D. Mu- 
răraşu, N. Hodoş ş.a. — au propus, 
după moartea poetului, variante edito- 
riale proprii, completîndu-le în mod 
îndrăzneț cu postume. 

În ultimul timp au apărut ediţii 
care încearcă să promoveze formula 
editorială proiectată iniţial de autor. În 
acest sens prezintă interes volumul 
realizat cu ocazia aniversării a 150 de 
ani de la naşterea poetului, îngrijit de 
Oxana Busuioceanu şi Aurelia Dumi- 
traşcu. Coordonatorul cărții, directorul 
Muzeului Literaturii Române, Alexan- 
dru Condeescu, semnează “Cuvîntul 
înainte”, plasat sub semnul a două 
idei: năzuința poetului de a-şi grupa 
versurile într-un fel nou, revizuit, şi 
căutarea sensului vieţii. 

În prima parte a intervenţiei sale 
prefaţatorul explică însuşi titlul volu- 
mului — Versuri lirice —, publicat de 
Editura Muzeului Literaturii Române: 
“Pe una din filele păstrate în lada sa 
cu manuscrise, singura martoră 
tăcută a tuturor frămîntărilor lui, care 
l-a însoțit credincioasă pretutindeni 
întreaga-i viaţă, cît poetul a fost în 
deplina stăpînire a destinului scrisului 
său, este ngtat şi un posibil titlu al 
volumului: Lumină de lună, versuri 
lirice (poezii lirice, cum scrisese 
iniţial, a fost şters în favoarea acestei 
ultime formulări mai aproape de 
viziunea sa, formulă care dă şi numele 
ediției noastre)”, Totodată, ea serveşte 


şi drept titlu al expozeului (cu semnele 
citării — evident). 

Prima parte, consacrată rescri- 
erii manuscriselor şi destinată istori- 
cului muncii de editare a Operelor 
complete Eminescu, se intitulează 
Lada cu manuscrise. Inspirat, pentru 
a da veridicitate celor afirmate, Ale- 
xandru Condeescu îşi deschide expu- 
nerea cu un citat din scrisoarea datată 
13 aprilie 1909 şi semnată de Victor 
Eminescu: “La moartea lui Mihai s-au 
găsit 2 caiete groase de două degete, 
unul lung de 30 cm., lat 20, şi altul 
lung de 25 cm., caiete legate în 
marochin şi fiecare prevăzut cu două 
broaşte de cheie, erau nescrise. În 
ele Mihai avea de gînd să-şi scrie pe 
curat lucrările”. 

De la bun început se insistă 
asupra exigenţei artistice a poetului 
şi asupra încercărilor editorilor de a 
da volumului o formă cît mai apropiată 
de viziunea eminesciană. 

Primul care a editat poeziile lui 
M. Eminescu în decembrie 1883, 
chiar în anul cînd poetul a fost atacat 
de boală (28 iunie 1883), a fost — se 
ştie — Titu Maiorescu, dar tot atit de 
cunoscut este şi faptul că poetul nu a 
fost de acord cu apariția acestui 
volum, manifestîndu-şi o totală ne- 
mulțumire. 

Al doilea volum — Poezii antu- 
me — se datorează lui Perpessicius 
şi este monumentala ediţie concepută 
de acesta. El este tipărit la o distanță 
de 50 de ani faţă de primul şi la 30 de 
ani de cînd “acelaşi Maiorescu dăruise 
Academiei, la 25 ianuarie 1902, ma- 
nuscrisele rămase lui, din aşa numita 
mea ladă. În acest interval în librării 
apăruse un număr de ediţii, mai mult 
sau mai puţin critice, stîrnind însă mai 
degrabă confuzie, decît luminînd im- 
presionantul laborator-tezaur moştenit 
de postumitatea ale cărei prime pros- 
pectări ştiinţifice începeau să sem- 
naleze proporțiile şi dimensiunile cu 
adevărat titanice ale melancolicului 
geniu eminescian” — notează autorul 

“Cuviîntului înainte”, documentîndu-se 
din prefața la M. Eminescu, Opere, 
vol. |, Bucureşti, 1939, ediţia Perpes- 
sicius, Tabloul edițiilor. 

Înaintea prezentării “ediției cu 
care M.L.R. întîimpină editorial anul 
2000, an Eminescu şi an al jubileului 
cristic”, Alexandru Condeescu se 
simte dator să facă o incursiune criti- 

că în istoria începuturilor ediţiei Per- 
pessicius Eminescu — Opere com- 
plete. Nu uită să amintească — evi- 
dent — suspiciunea fondatorului ei de 
anu fi terminată înaintea anului 2000 
această muncă sisifică, suspiciune 
exprimată în scrisoarea deschisă 
adresată editorilor anului 2000. 

Incepută în 1933 de Perpessi- 
cius, în urma oferirii unei burse de 
şase luni din partea editorului Ciornei, 
pentru a scoate într-un răstimp scurt 
o ediție completă Eminescu, este 
continuată, valorificîndu-se cele “44 
de caiete legate de bibliotecarii 
Academiei aşa cum le-au primit de la 
Titu Maiorescu (şi cum probabil le 
ţinuse poetul, hărăzite mereu “revi- 
Zuirii” periodice şi nu ordonate spre 
tipărire)”. Se îndeplineşte dezideratul 
naţional, formulat pentru prima dată 
de Nicolae lorga, “de a se tipări orice 
rînd din Eminescu”. 

După şase ani de muncă asiduă, 
străbătînd cele 9000 de pagini manu- 
scrise, Perpessicius publică în 1939, 
la Editura Fundațiilor Regale, primul 
volum al ediţiei naţionale Eminescu: 
Poezii tipărite în timpul vieţii. A 
urmat apoi, pînă în 1963, tipărirea, la 
diverse intervale de timp, a întregii 
opere poetice, însoţite de un formida- 
bil şi fundamental aparat critic, devenit 
indispensabil cercetătorului univer- 
sului eminescian. 

După 30 de ani, în 1963, Perpes- 
sicius publică Literatura populară. În 
acelaşi an, la Editura Minerva, apare 
o ediție de Opere alese, simplificate 
în privinţa notelor, dar semnificative 
în ceea ce priveşte alegerea poeziilor. 
La sfîrşitul acestui volum anexează 
acea scrisoare deschisă, adresată 
editorului anului 2000, prin care-şi ex- 
primă regretul că într-o singură viață 
nu a putut duce la capăt proiectul aces- 
tui “monument al culturii române”, pe 
care-l gîndise în 18 volume şi din care 
realizase doar prima parte (o treime), 
cea mai importantă: poezia, lăsînd în 
grija viitorilor editori un număr uriaş 
de texte, atit literare — în proză şi ver- 
suri (teatru) —, cît şi filozofice, ştiinţi- 
fice, politice, economice, de cugetare 
socială, însemnări de lectură, note, 
traduceri, Fragmentariumul, lucru 
aproape imposibil de realizat prin 
eforturile unui singur cercetător, oricît 
de devotat ar fi descifrării manuscri- 
selor eminesciene. 


Această muncă a fost conti- 
nuată de un “colectiv Eminescu”, ce 
a lucrat sub conducerea adjunctului 
lui Perpessicius, devenit, în 1976, 
după moartea acestuia, directorul 
Muzeului, Alexandru Oprea. “Colec- 
tivul Eminescu”, compus din doi 
eminenti cercetători eminescologi: un 
istoric literar, Dimitrie Vatamaniuc, şi 
un filolog erudit, Petru Creţia, în jurul 
cărora au lucrat muzeografi specia- 
lizaţi în transcrierea textelor, a dus la 
bun sfîrşit opera începută de Perpes- 
sicius şi între 1976 şi 1994 ediţia a 
fost terminată, incluzînd cele 10 volu- 
me de proză, teatru, publicistică, 
corespondenţă şi cel cuprinzînd 
Fragmentariumul şi Addenda. 

Ajuns la prezentarea ediţiei 
apărute sub coordonarea domniei 
sale, Al. Condeescu precizează că ea 
a beneficiat atît de versurile din 
primele volume ale marii ediţii, cît şi 
de ultima lor formă stabilită în urma 
cercetărilor ilustrului eminescolog şi 
tipărită în ediţia a doua, revăzută, în 
trei volume, M. Eminescu — Opere 
alese, Editura Minerva, 1973. 

Autorul prefeței mărturiseşte că 
volumul a fost întocmit, respectîn- 
du-se întocmai dorinţa testamentară 
a lui Petru Creţia: “Viitoarea ediţie va 
trebui să cuprindă toate poeziile scrise 
de Eminescu în ultima versiune 
existentă a fiecărei poezii şi în ordinea 
cronologică a acestor ultime redactări” 
(Testamentul unui eminescolog, 
Bucureşti, 1998). 

Textele prezentului volum, ca şi 
datele lor, sînt cele stabilite de Per- 
pessicius, cu unele corectări de 
lectură realizate (sau acceptate) de 
continuatorii proiectului său, din cadrul 
echipei Muzeului, şi coordonate, din 
1976, de Petru Creţia. | 

Diferenţa faţă de ediția acade- 
mică vine şi din nerespectarea crite- 
riului “tipografic” stabilit de Perpessi- 
cius şi al dichotomiei antum/postum, 
în tipărirea poeziilor. La acestea s-ar 
mai putea adăuga şi nerespectarea 
împărțirii de către Perpessicius a 
poemelor eminesciene în “Poeme 
originale, de inspiraţie folclorică sau 
din Anexe”. 

În schimb, se recunoaşte că, în 
aplicarea viziunii cronologice a 
creaţiilor eminesciene, editorii s-au 
sprijinit pe ediţia lui D. Murăraşu din 
1982, apărută la Editura Minerva, şi 

pe mai puțin cunoscuta încercare 
temerară a lui Al. Piru, din 1993, la 
Editura Vlad & Vlad din Craiova, de a 
tipări textele în şase volume de 
versuri, orînduite după perioadele 
creației poetului. 

În partea a doua a expunerii sale, 
avînd drept titlu versul lui Eminescu: 
“Nu credeam să-nvăț a muri vreodată” 
din celebra Odă în metru antic, editorul 
caută “sursele acestui vers (ce 
exprimă dorința nestăpînită a lui 
Eminescu de a găsi sensul vieții şi 
al morţii în scurtul răstimp dintre 
naştere şi moarte, idee ce străbate 
întreaga operă eminesciană) fie în 
existența zbuciumată a poetului, fie 
în preocupările sale filozofice. în 
această privinţă el acceptă ideea 
pesimismului schopenhauerian care 
s-ar regăsi şi în întreaga operă 
eminesciană: “Schopenhauer nu 
făcuse decit să-i dea o sistematică 
explicaţie propriilor nefericiri, un “ar- 
gument” general al lor, oferindu-i un 
ademenitor cadru teoretic suferințelor 
pe care poetul încerca să şi le domine 
DIE luciditate şi mai ales prin scrierea 
or”. 

In încheierea expozeului său, 
menit să ofere cititorului anului 2000 
portretul moral al poetului, editorul 
afirmă: “Toți murim, dar sînt oameni 
pe pămînt precum Eminescu pentru 
care mai important decît moartea este 
cum o trăim, cum murim. Nu credeam 
să-nvăț a muri vreodată reformulează 
pentru sine spaima aflată în scrisoarea 
din Viena: scrisă de Eminescu spre a 
afla veşti care să liniştească o familie 
cuprinsă de o “penibilă” şi “eternă 
nesiguranţă dacă (Nicolae — A.M.)e 
mort sau de mai trăieşte încă şi, dacă 
trăieşte, cum?”. 

Aurelia Dumitrescu, cea care, 
împreună cu Oxana Busuioceanu, a 
îngrijit prezenta ediție, semnează şi 
“Nota asupra ediţiei”, ce precede, ca 
şi “Cuvîntul înainte” al lui A. Condees- 
cu, volumul M. Eminescu, Versuri 
lirice (Opera poetică). Nota... atenţio- 
nează cititorul volumului asupra 
schimbărilor conținute, în raport cu 
cele “testamentare” Perpessicius, 
Eminescu, Opere alese, vol. l-Ill, 
Editura pentru Literatură, Bucureşti, 
1964, şi Minerva, 1973, precizînd 
unele detalii: “EI reproduce — scrie 
autoarea — toate poeziile antume, 
începînd cu La mormîntul lui Aron 


Pumnul (1866) pînă la Kamadeva 
(1887), postumele din intervalul 1866- 
1883 şi secțiunea poemelor originale 
de inspiraţie folclorică”. 

Poeziile cuprinse în acest volum 
au fost orînduite după un criteriu de 
cronologie mixtă, şi anume: poeziile 
publicate în timpul vieţii au fost datate 
după anul de apariţie în foi volante sau 
reviste (la finalul fiecărei poezii în 
parte), iar cele nepublicate în timpul 
vieţii, după anul creaţiei stabilit de 
Perpessicius. 

Prima secţiune cuprinde: poezii 
care au mai multe datări (ale redac- 
tării, ale apariţiei în revistă, de 
transcriere în manuscris şi de revizuire 
a poeziei pe structura primei redac- 
tări, cum se întîmplă cu poezia De-aş 
avea; altele, cu o perioadă de creaţie 
ce se întinde pe mai mulţi ani, ca 
Melancolie, Giossă, Odă în metru 
antic; altele la care distanța dintre anul 
primei redactări şi anul apariţiei este 
foarte mare (Sara pe deal, 1872/1885; 
Nu mă-nţelegi, 1879/1886; Kama- 
deva, 1876/1887), iar altele nu 
figurează în nici un manuscris (La 
Bucovina, Ce-ţi doresc eu ţie, dulce 
Românie). În acest caz, poeziile au 
fost datate după data apariţiei în 
epocă. 

Au fost adăugate, de aseme- 
nea, şi variantele creaţiilor rămase în 
formă definitivă, precum şi cele cinci 
poezii, cu titlu dat de Eminescu, exis- 
tente doar în volumul V Note şi varian- 
te, 1959 (Un roman, Surori, Izvor şi 
rîu, Ureche, Cum este?). 

Sînt menţionate şi “lecţiunile” noi 
provenite din confruntarea cu manu- 
scrisele eminesciene. 

Principiile de transcriere din 
prezentul volum sînt cele folosite în 
ediția Perpessicius, cu menţiunea că 
textele editate şi îngrijite din vol. VIII 
şi XV au fost date după principiile de 
transcriere enunțate de Petru Creția 
în vol. VII. În plus, s-a renunţat la 
ortografia etimologică (păstrînd-o doar 
în numele proprii şi titluri) cu o singură 
excepție: “Horia”, rima nymb/Olymp. 

Spre uşurinţa lectorului, volumul 
are, la final, şi un indice alfabetic al 
poeziilor (după titlu). 

VASILE COROBAN 
1910 — 1984 


REABILITAREA SPIRITULUI CRITIC 


Destinul criticului şi istoricului literar Vasile Coroban este expresia 
exemplară a spiritului combativ situat între nesupunere şi riscul de a fi supus. 
In condițiile îndoctrinării excesive a literaturii opoziția are conotaţii aparte ce 
tin, în primul rând, de nevoia vitală de afirmare a conştiinţei de sine. În contextul 
social al primelor decenii postbelice din spaţiul geografic numit astăzi Repu- 
blica Moldova rezistenţa echivala cu revendicarea dreptului de a supravieţui ca 
entitate biologică şi spirituală. E important să nu se omită din vedere faptul că 
activitatea intelectuală de atunci presupunea implicarea în acţiunea de 
culturalizare, proletcultismul privând scrisul literar de firescul său, ca expresie 
a limbii literare şi de tradiții. Având în vedere aceste împrejurări, opera de o 
viață a lui Vasile Coroban se identifică, anume, cu necesitatea repunerii spiritului 
critic în drepturile sale, de aceasta depinzând formarea unei elite culturale fără 
de care societatea nu se mişcă înainte. Aflat în opoziţie cu mediocritatea, 
spiritul de elită îşi revendică libertatea de gândire şi promovare a criteriului 

valoric care, în peisajul nostru cultural din anii 50-60-70, semnifica şi lupta 
pentru refacerea legăturilor profunde ale culturii. 

Scrierile lui Vasile Coroban despre literatura veche şi cea clasică — Re- 
flecţia moral-filozofică şi observaţia psihologică la Gr. Ureche, M. Costin şi 
|. Neculce; Cronicarul lon Neculce. Viaţa şi opera (1956); Vasile Alecsandri. 
Viaţa şi opera (1957); Dimitrie Cantemir — scriitor umanist (1973); Creaţia 
lui M. Eminescu în şcoală (1980), despre literatura universală şi despre litera- 
tura contemporană din Moldova de Est: Studii şi articole de critică literară 
(1959); Pagini de critică literară (1971); Studii, eseuri, recenzii (1980); 
Romanul moldovenesc contemporan (1969, ediţia întâi; 1974, ediţia a doua 
revăzută); Studii de teorie a literaturii (1979); Scrieri alese (1983) — au contribuit, 
în sensul acesta, la regăsirea interiorităţii, a omului lăuntric, condiţii decisive 
pentru ieşirea de sub dictatul ideologic. Intr-un anume fel a fost stimulată 
“instalarea” dezgheţului dogmatic şi repunerea în circuit a criteriului valoric. E 
vorba, neîndoielnic, şi de asumarea unui risc al subversiunii. Precum se ştie, 
Vasile Coroban a fost suspectat de naționalism şi mult timp a fost persecutat. 

Este clar, deci, că misiunea criticului de a forma gustul estetic în condiţii 
potrivnice acestuia nu era deloc simplă. Spiritul polemic promovat de către 
autorul Romanului moldovenesc contemporan însemna promovarea, în 
calitate de program, a unei receptivități deschise, descătuşate. De aici, interesul 
său pentru literatura lumii, care suplinea absenţa marilor personalităţi de la noi. 

Elucidarea problemelor abordate în toată complexitatea lor, ce include 
atât aspectul istoric, cât şi cel teoretic, avea drept suport “solida sa cultură 
filologică (nemaiîntâlnită la criticii din generaţiile următoare, care, porniţi pe 
calea unei specializări excesive a preocupărilor lor ştiinţifice, nu mai pot îmbrăţişa 
filologia ca un ansamblu de discipline strâns legate prin spiritul lor interior)”, 
fapt remarcat şi de către criticul literar Anatol Gavrilov, prefaţatorul volumului 
Scrieri alese ale reputatului înaintaş. 

Zgârcit la laude gratuite, drastic cu cei care admiteau incompetenţa şi 
tratarea superficială a fenomenului creator, demola cu vehemenţă pospaiul în 
ştiinţă. Adversar declarat al diletantismului, cultiva gustul pentru lucrul făcut cu 


y 


A. Chidel, T. Cibotaru, V. Coroban, iu. Ivanov şi E. Rusev. Anul 1959. 

toată seriozitatea, până la capăt. Aici se vedea uşor “stofa” sa de intelectual 
cu rădăcini în perioada interbelică, “stofă” care în România postbelică era mai 
lesne sesizabilă datorită prezenţei vii a unor mari scriitori ca Tudor Arghezi, 
Lucian Blaga, lon Barbu, precum şi datorită bogatelor biblioteci. In absenţa 
acestora efortul intelectualilor de bună-credinţă, în peisajul basarabean, trebuia 
să fie infinit mai mare. 

Ironia lui Vasile Coroban era îndreptată, cioranian vorbind, împotriva 
incapacității de apărare a conştiinţei de sine. Misiunea pentru care opta el era 
de a face cultură chiar în condiţiile unei politizări accentuate, cu alte cuvinte, el 
opta pentru înscrierea în istorie prin cultură. Aşa se explică, cel puţin parțial, 
caracterul demonstrativ-didactic al unor pagini din scrierile sale sau atitudinea 
față de condiţiile precare de păstrare a patrimoniului Bibliotecii Academiei, 
atitudine neschimbată până în ultimele clipe ale vieţii. 

Judecăţile sale de valoare sunt inevitabil concepute în contextul literar al 
timpului respectiv, însă ele trec dincolo de limitele temporale, având pondere şi 
astăzi. In studiile consacrate analizei prozei moldoveneşti este vizată 

“verbozitatea oratorică”, “infantilismele comice”, “simplificarea exagerată a 

personajelor,” “lirismul declarativ şi alegorismul artificios” etc. Pledoaria sa în 
favoarea realismului nu este în detrimentul imaginaţiei care este determinantă 
în creaţia artistică. Aduce drept suport afirmaţia lui Voltaire: “Imaginaţia 
galopează; judecata merge la pas”. Pentru a concluziona apoi fără menajamente: 
“Tocmai aceste salturi ale imaginaţiei nu se observă în creaţiile romaneşti con- 
temporane moldoveneşii...”, adăugând următoarele explicaţii de rigoare: 

“Imaginaţia îi ajută scriitorului să vadă, pe lângă activitatea obştească şi traiul 
în familie, şi substratul lucrurilor, viaţa interioară a spiritului, situaţia existen- 
ţială a omului, reacţiile lui conştiente sau inconștiente într-un mediu dat. A 
reduce acțiunea unui roman. exclusiv numai la activitatea liniară în societate 
înseamnă a rata o scriere” (Vasile Coroban, Scrieri alese, Ed. Literatura artistică, 
Chişinău, 1983, p. 230-231). 

In interpretarea criticului Vasile Vasilache “posedă o anumită imaginaţie 
ludică”, “ştie să facă sensibile ideile, folosind original fondul folcloric”; autorul 
Codrilor , I.C. Ciobanu, “instinctiv poetizează situaţiile”. La lon Druţă criticul 
literar menţionează * 'structura individuală psihologică a eroului şi substraturile 
psihice ale colectivităţii ce se întrepătrund, se încrucişează mereu pentru a 
scoate în relief năzuințele poporului, bucuriile şi durerile lui” (p. 252). În Zbor 
frânt remarcă “tablouri sensibile pe care imaginaţia înfierbântată le colorează 
patetic, le prezintă cititorului ca timp psihologic” (p. 258). 

Absorbit excesiv de etalonul valorii artistice clasice sau clasicizante, 
neînduplecatul critic nu era scutit de riscul căderii în subiectivism. Însă cu tot 
subiectivismul de care era capabil şi chiar de s-a întâmplat să nu reziste curselor 
ce i-au fost întinse cu multă iscusinţă, reflecţiile sale din perspectiva unei 
experienţe artistice universale impuneau exigenţele necesare unui climat literar 
în formare. Aşa încât contribuţia lui Vasile Coroban trebuie căutată în atmosfera 
favorabilă comunicării de la înălțimea valorii artistice, atmosferă pentru care a 
optat constant. 

Tendinţa de retragere şi absorbţie a românului basarabean în propria sa 
interioritate este caracteristică anilor şaizeci- şaptezeci. O lume atentă la 
banalitatea cotidiană şi care nu lasă să-i scape nimic acceptă realitatea nu 
numai ca pe un fenomen în sine, ci şi ca pe un mit. Viaţa intelectuală chişinăuiană 
genera un suflu, sau mai exact, un suflet colectiv. Pe un astfel de fundal s-a 
conturat figura cu trăsături de legendă a criticului şi istoricului literar Vasile Coroban. 

Nouă, urmaşilor, ne revine datoria de a face înțelese atare lucruri, mai 
ales în timpuri dominate de confuzia valorilor. 


* kk 


Realist, lucid, intransigent, om de o bogăţie sufletească ieșită din comun, 
Vasile Coroban a lăsat drept moştenire un spirit treaz, ce răzbate şi din îndemnul 
adresat subsemnatei pe ultimul său volurn: “Păstrează această carte şi nu uita 
imaginea vie a autorului. 5.1X.1983”. 

O imagine vie a lui Vasile Coroban se desprinde, cu certitudine, şi din 
evocările ce urmează, aparținând celor care l-au cunoscut şi l-au apreciat. 


Ana BANTOŞ 


Comemorări 

MODELUL CRITIC 
VASILE COROBAN 


Într-o perioadă de înstrăinare a 
spiritului românesc basarabean şi de 
aservire totală ideologicului, şi încă a 
unui ideologic rudimentar, care este 
proletcultismul, sau a unuia unilateral, 
precum partinitatea şi realismul so- 
cialist ca metodă (sic!) de creaţie, 
Vasile Coroban s-a impus ca un model 
critic şi intelectual în ansamblu exem- 
plar. Personalitatea lui s-a articulat 
datorită acestei sfidări a imixtiunii 
dogmatismului ideologic şi reabilitării 
sub toate aspectele a conştiinţei 
critice ca atare. Am putea spune, fără 
a exagera, că Vasile Coroban a fost 
personificarea acestei conştiinţe 
critice, care constă în respectul sfînt 
al valorii, profesionalism, dragostea 
lucidă față de scris ca act spiritual şi 
cultural, conceperea literaturii ca 
unitate, ca ansamblu de cărți şi autori 
ce se pune sub semnul creării de 
valori. 

Congştiința critică presupune 
eminamente, în primele decenii 
postbelice, existența unei conştiinţe 
a unității spațiului cultural românesc, 
care l-a determinat pe Vasile Coroban 
să repună în drepturile sale şi să 
readucă în contextul literar con- 
temporan valorile clasice. Dovadă sînt 
nu doar numeroasele studii şi mono- 
grafii consacrate lui Dimitrie Cantemir, 
Mihai Eminescu, Vasile Alecsandri, 
lon Creangă, Grigore Ureche, Miron 
Costin, ci şi numeroasele referinţe în 
studiile monografice despre romanul 
moldovenesc sau despre nuvela 
moldovenească contemporană. Lite- 
ratura clasică a constituit, pentru 
Vasile Coroban, supremul punct de 
referință, centrul epistemic spre care 
îndreaptă statornic demersul său 
critic. Estimarea valorilor actuale ca 
valori a făcut-o mereu prin prisma 
valorilor clasice. 


Vasile Coroban. Anul 1968. 


Ca dimensiuni esenţiale ale 
culturii româneşti au fost considerate 
de el umanismul, mesajul etic, 
clasicismul fundamental, organi- 
cismul. 

A sfidat vidul intelectual, 
stimulat şi de metodologizarea 
excesivă a criticii literare, prin 
susţinute eforturi de autodidact: avînd 
studii universitare sumare de drept, 
s-a consacrat studiului adîncit al 
literaturii române şi universale, 
însuşind limbile franceză, germană şi 
rusă şi cunoscînd bine literaturile 
scrise în aceste limbi. Şi-a asigurat, 
printr-un asemenea autodidacticism, 
o solidă formaţie de tip universitar şi 
universalist, adică enciclopedic. A 
făcut, în acea perioadă, o figură de 
cărturar prob, intransigent şi necru- 
țător față de ignoranță şi falsele valori, 
fiind — bineînţeles — Cărturarul (cu 
majusculă) a unor vremuri anti- 
cărturare. (În ce mă priveşte, ţin să 
mărturisesc că datorez începuturile 
mele figurii sale literare. Mi-a citit cu 
creionul în mînă, mi-a scris referate 
pozitive la manuscrisele primelor mele 
cărți, inclusiv la volumul Narcis şi 
Hyperion, a cărui apariţie era foarte 
problematică. Mi-a remarcat demersul 
critic, tratîndu-mă cu înțelegere şi 
dragoste. Mă consider, prin urmare, 
cu mîndrie şi recunoştinţă, ieşit din 
mantaua lui Vasile Coroban.) 

Cu toate plusurile şi minusurile 
inerente, a considerat actul critic şi 
ca act de iniţiere a cititorului, studiile 

Vasile Coroban cu colegii de liceu. Primăvara anului 1928. 


sale avînd, astfel, lungi preambuluri 
teoretice care urmăreau introducerea 
acestuia în temă şi demonstrarea 
întregului eşafodaj ideatic al pro- 
blemei în cauză. Acţiunile sale de 
valorizare erau însoțite, în mod firesc, 
de eforturile de conştientizare a 
cititorului de existența valorilor şi locul 
pe care-l ocupă pe scara axiologică. 
O dimensiune controversată a 
personalităţii sale şi un aspect 
dubitativ al modelului critic pe care l-a 
impus îl prezintă reacțiile uneori pur- 
subiective, pe care le-a avut față de 
anumite cărți şi autori, fapt explicabil 
atît prin presiunea ideologică exer- 
citată asupra sa de oficialități şi de 
dirijismul oficial practicat în cultură în 
acea perioadă, cît şi prin însuşi modul 
subiectiv implicat firesc în actul critic. 
Aşa cum demonstra şi Georges 
Poulet în Fenomenologia conştiin- 
tei critice, criticul nu poate fi întru totul 
un subiect eliberat de obiectele sale, 
astfel încît actul critic rămîne ceva 
incomplet, în ciuda chiar a marilor sale 
reuşite: “Identificarea, pe latura 
obiectivă, e aproape pe deplin săvîr- 
şită; pe latura subiectivă, rămîne abia 
schițată” (Georges Poulet, Conştiinţa 
critică, Bucureşti, 1979, p. 303). 
Criticul rămîne, în definitiv, 


prizonierul spectacolului ciudat al 


îndepărtării şi apropierii de subiect şi 


obiect, al modului obiectiv-subiectiv 
de a participa la viața intimă a operei 
şi autorului. Critica oscilează în mod 
fatal între două posibilități: cea a unei 
comuniuni fără intelectualizare şi cea 
a unei intelectualizări fără comuniune. 
Te poţi contopi cu ceea ce citeşti încît 
să pierzi nu numai conştiinţa de sine, 
ci şi conştiinţa care trăieşte în operă. 
Şi, dimpotrivă, te poți despărţi atît de 
tranşant de ceea ce citeşti, încît 
lectura să-ţi apară ca ceva prea 
îndepărtat, ca să te gîndeşti la ea. 
Critica se constituie din avantajele şi 
inconvenientele extremei apropieri şi 
extremei îndepărtări care au loc între 
subiect şi obiect. 

Vasile Coroban şi-a făcut şi din 
această apropiere-îndepărtare un 
model, intuind adesea garanţia unei 
legături afective posibile sau reale şi 
vidul valoric în care această legătură 
nu se poate stabili. 


Comemorări 

ASEMENEA OAMENI NASC 
RAR LA NOI 


Este de bun augur această iniția- 
tivă a revistei “Limba Română” de a evo- 
ca/ readuce în actualitate personalitatea 
aceluia care, în anii regimului totalitar 
comunist, a fost un simbol al rezistenţei 
noastre spirituale — profesorul Vasile 
Coroban. Deşi a trecut mai bine de un 
deceniu şi jumătate de la plecarea-i din 
viață, prin întreaga lui activitate de istoric 
şi critic literar, de adevărat om de cultură 
şi, în primul rînd, de pedagog care a 
instruit cîteva generaţii de filologi, el 
continuă să rămînă o prezenţă vie în 
mijlocul nostru. Astfel, e destul să se 
întilnească cîțiva sau cel puţin doi dintre 
foştii lui studenţi sau discipoli şi, în mod 
miraculos, apare lîngă ei şi Coroban — 
printr-o vorbă de duh, printr-o neuitată 
amintire de la cursurile ce le ţinea, printr-o 


luare categorică de atitudine în fața 
acțiunilor oficialităților vremii, care l-au 
atacat mereu şi pe care Domnia sa le-a 
persiflat cu un adevărat curaj de om li- 
ber. Mergînd o dată împreună, pe strada 
centrală, întîlnim pe una dintre vechile 
sale cunoştinţe din altă sferă de activi- 
tate, care, ştiind că activează la Acade- 
mie (după ce fusese expulzat din învăță- 
mînt pentru naționalism), îl întreabă pe 
un ton cam ironic: “Ce mai face Acade- 
mia?”. Coroban îi răspunde scurt, în fran- 
ceză: “Elle va mourir” (“Trage să moară”). 
Ori de cîte ori aud vorbindu-se ceva în 
legătură cu această Academie, îmi amin- 
tesc de spusa sa şi mă gîndesc că nici 
pînă astăzi respectiva instituţie nu s-a 
îndurat să-şi dea definitiv duhul, dar nici 
nu a făcut gestul justițiar de a-l prenu- 
măra printre membrii săi, cel puțin acum, 
în epoca democrației, post-mortem... 
Dacă e să ne referim la cele două 
aspecte ale problemei formulate în 
microanchetă, aş vrea să propun doar 
o mică precizare: sintagma “procesul de 
afirmare a literaturii basarabene postbe- 
lice” s-ar cere modificată şi anume: 
“lupta pentru supraviețuire a literaturii 
basarabene postbelice”. Or, nici pînă 
astăzi nu e clar şi nu se ştie cît va dura 
“procesul” de limpezire a ceea ce a fost 
cu adevărat valoare literară în literatura 
română din Basarabia de după război 
şi ce a fost simplă maculatură ideolo- 


Vladimir Beşleagă şi Vasile Coroban la Anul Literar — 1978. 


Casa Scriitorilor. Foto: N. Răileanu. 


110 


Limba Română 


gică. Este cert că rămîne puţin. lar şi mai 
cert este că ne lipseşte un autentic critic 
şi istoric literar, un om de o vastă cultură 
şi dotat cu un curaj de opinie ieşit din 
comun, care să separe apele de uscat 
şi grîul de neghină. Acesta, bineînțeles, 
ar fi să fie căutat printre cei pe care i-a 
modelat profesorul Vasile Coroban 
sau... printre cei născuţi mai tîrziu, dar 
tot sub auspiciile zeului său tutelar. Va- 
sile Coroban a avut o largă viziune asu- 
pra literaturii universale, asupra evolu- 
tiei ei. Cunoştea cîteva limbi europene 
de circulaţie şi ştiinţă. Cîte cunosc cer- 
cetătorii noştri literari de astăzi? Deşi 
venit din alte domenii ale ştiinţei, el po- 
seda profunde cunoştinţe de literatură 
română, era un subtil şi pătrunzător cu- 
noscător al evoluţiei, etapelor pe care 
le-a parcurs într-un timp record pe calea 
europenizării, sincronizării cu vechile şi 
marile literaturi ale lumii. Era mîndru de 
cultura şi spiritualitatea pe care a creat-o 
poporul român, începînd cu cronicarii şi 
pînă la marii scriitori ai secolului XX. Nici 
o clipă nu a acceptat şi nu s-a împăcat 
cu diversiunea ideologiei oficiale stali- 
niste comuniste de a o trata separat, pe 
zone şi regiuni, de a-i contesta autentici- 
tatea şi originalitatea. Aş afirma că cel 
care a dat o ripostă memorabilă, cu 
adevărat istorică tendinţelor şoviniste, 
de asimilare şi anihilare a literaturii ro- 
mâne în Basarabia postbelică a fost anu- 
me profesorul Vasile Coroban, el unul, 
el singur, pe cînd o întreagă intelectuali- 
tate luase apă în gură (deşi o bună parte 
îl susținea în mod tacit). Vom aminti doar 
“cearta dintre istorici şi filologi” din 1959, 
care a declanşat o campanie furibundă 
a forurilor de partid împotriva intelectua- 
lității naţionale. Dar momentul de vîrf al 
acelei bătălii a fost polemica din paginile 
revistei “Nistru” din acel an, cînd Vasile 
Coroban, chiar dacă a semnat cu un 
pseudonim, a avut curajul să-l pună la 
punct pe un mercenar al oficialităților, 
un semidoct care aducea grave injurii 
culturii şi literaturii române. În acea 
replică acidă intitulată “O prefaţă agra- 
mată”, după ce desființa “argumentele” 
demagogice ale semnatarului ei (Borşci) 
de nu rămînea piatră pe piatră, profeso- 
rul conchidea: “Cît priveşte noua “teorie” 
a bilingvismului, ea poate fi caracterizată 
numai prin cuvintele lui Cicero: Hot est 
maximum ignorantie malum (lată în ce 
constă cea mai gravă calitate a igno- 
ranței)”. Şi, prin opoziţie față de numele 
culinar al prefațatorului agramat; semna 
în unison: V. Zamă. 

L-am avut profesor la Universitate 
pe Vasile Coroban. A fost cel mai des- 
chis şi mai sincer dintre toți dascălii pe 
care i-am avut, şi atunci, şi în. anii stu- 
diilor postuniversitare, şi mai încoace, 


pînă la dispariţia sa. Am avut incredibila 
ocazie de a activa şi eu timp de cîteva 
luni în cadrul faimoasei Academii, de 
unde am fost expulzat foarte curînd. Dar 
tocmai în acele zile (februarie 1960) 
profesorul nostru iubit împlinea vîrsta de 
cincizeci de ani. Să fie sărbătorit la acea 
instituţie? In anul acela se succedau 
întruniri ideologice republicane, activuri, 
conferinţe la care calul de bătaie era, 
desigur, naţionalistul Coroban, cel 
demascat în oficiosul de partid într-un 
murdar pamflet “Oracol fals” pentru fap- 
tul că, într-un studiu al său, a cutezat a 
susține: “Fiecare popor are ceva spe- 
cific în noţiunile sale de bine şi rău, de 
dreptate şi adevăr, de justiție socială şi 
răzbunare”. Nu plăcu, probabil, noțiu- 
nea de răzbunare! lată, deci, că timpurile 
noastre au venit să-i dea dreptate, să 
confirme că el a avut dreptate, iar plăs- 
muitorii acelei murdării n-au fost decît 
nişte pigmei vînduţi... Ne-am retras, un 
grup de foşti studenţi ai profesorului Va- 
sile Coroban, în locuința soţilor Dimi- 
triev, din vecinătatea academiei, şi 
acolo, într-o atmosferă degajată, domi- 
nată de voie bună şi mereu animată de 
verva-i nesecată, l-am felicitat şi l-am 
sărbătorit ca o adevărată familie! Unii 
dintre cei ce au participat la acel banchet 
socratic s-au călătorit din viaţă, alții mai 
sîntem aici... Ah, ce gest cu adevărat 
pios ar fi să fie față de memoria marelui 
Om care a fost profesorul Vasile Coro- 
ban, dacă s-ar aduna din multele, foarte 
multele amintiri despre strălucita-i 
personalitate, om dintr-o bucată, o carte 
pentru. posteritate... Asemenea oameni 
nasc rar la noi... “Am o rezistenţă mare, 
mi-a mărturisit Domnia sa într-una din 
clipe: sînt fire de țăran!” EI, care ajunse- 
se să devină într-o singură generaţie un 
intelectual de marcă, nu-şi uitase obîrşia 
de ţăran... L-am văzut o dată şi cu lacrimi 
în ochi — era cînd atacurile asupra per- 
soanei lui deveniseră cu adevărat tur- 
bate sau, poate, se adăugaseră şi alte 
dificultăți, în familie? Parcă-l aud: “Ei, 
ce au ei cu ideile şi concepţiile mele? 
Aşa gîndesc, aşa cred eu... Dacă am fi la 
Paris, Vladimire...”. Aşa mă numea Dom- 
nia sa, care arăta o simpatie aparte față 
de mine, lucru pe care eu îl simțeam re- 
ciproc, încă din primii ani de studenţie... 
De unde şi de ce, nu am putut să-mi dau 
seama niciodată — o fi fost anumite afi- 
nităţi spirituale sau... pur şi simplu, plecat 
la oraş, am întîlnit un om care mi-l înlocui 
pe tatăl, ce se afla la închisoare, iar 
Domnia sa o fi văzut în mine pe un fiu al 
său. Coincidenţă miraculoasă: Dum- 
nealui se numea Vasile, ca tatăl meu, 
eu eram Vladimir, numele fiului Domniei 
sale! Să fie la mijloc şi o magie a nu- 
melor?... 


Vomemorăni 

CURAJUL OPINIEI 
PERSONALE 


Pe parcursul îndelungatei şi 
neobositei activități desfăşurate în 
cadrul Institutului de Limbă şi Literatu- 
ră V. Coroban a întruchipat pentru noi 
fericita simbioză dintre savantul-filo- 
log, de o mare erudiție şi impresionan- 
tă hărnicie de cercetător, şi criticul în- 
zestrat cu un negreşit simţ al valorii 
literare autentice, dar şi cu un înflăcă- 
rat temperament publicistic. Literatura 
noastră veche şi clasică, creaţia unor 
scriitori de seamă din literatura univer- 
sală, literatura rusă şi literaturile altor 
popoare din fosta U.R.S.S., dezvol- 
tarea procesului literar contemporan 
din republică, probleme actuale de 
teorie şi metodologie literară — iată 
cîteva aspecte definitorii ale activității 
sale multilaterale. În fiecare dintre 
aceste domenii el ne-a lăsat lucrări 
valoroase, de referinţă. 

S-a spus că V. Coroban nu este 
egal în numeroasele sale publicații. 
Aşa o fi fiind, pentru că privilegiul de a 
fi mereu egal cu sine aparține mai cu- 
rînd platitudinii şi mediocrităţii. Adevă- 
rata creație cere supraeforturi intelec- 
tuale şi sufleteşti care nu întotdeauna 
se soldează cu succese de vîrf, or în 
raport cu acestea orice urcuş mai mic 
înseamnă o coborire a nivelului. Pînă 
şi geniul poate fi mediocru, însă me- 
diocritatea nu poate fi originală, necum 
genială. Asta-i povestea. Nu tot din 
ceea ce a publicat Coroban este gen 
Coroban, dar, în critica şi în viaţa noas- 
tră literară, există ceea ce putem numi 
fenomenul Coroban care s-a manifes- 
tat mai mult sau mai puţin plenar în tot 
ce s-a publicat sub semnătura sa. 

De aceea adunarea într-o cule- 
gere selectivă a articolelor împrăştiate 
prin periodica timpului şi neincluse în 
cărțile editate ar putea readuce în 
atenția noastră multe observații şi gîn- 
duri, care, formulate cu cele mai diferi- 
te ocazii, fiind mai mult sau mai pu- 
ţin însemnate, nu şi-au pierdut actua- 


litatea. Dimpotrivă, ele abia acum, 
poate, vor căpăta răsunetul pe care nu 
l-au putut avea atunci în conştiinţa 
noastră. O asemenea culegere, des- 
pre a cărei necesitate s-a vorbit în mai 
multe rînduri în cadrul Secţiei de Criti- 
că — s-au anunţat chiar şi doritori de a 
o realiza — ar întregi, alături de o ediţie 
ştiinţifică a moştenirii lui V. Coroban, 
imaginea personalității acestui om de 
cultură. 

Activînd într-o perioadă de inva- 
zie agresivă şi masivă a pseudocul- 
turii profesate cu mult succes de abilii 
şi energicii imitatori ai creaţiei ştiinţi- 
fice şi artistice, nu a aşteptat să vină 
restructurarea cu publicitatea şi trans- 
parenţa, ca să facă ceea ce considera 
că este de datoria sa şi să spună ceea 
ce credea că trebuie să fie neapărat 
spus. Cu o spontaneitate şi naivitate 
necalculată de “copil teribil” dezgolea 
impostura împopoţonată, stîrnind rîsul 
homeric al celor din jur, dar atrăgîn- 
du-şi asupra sa şi ranchiunile bros- 
coilor umfiaţi, care făceau tot posibilul 
(şi atunci multe lucruri le stăteau în 
puteri, exceptînd, se înţelege, puterea 
culturii veritabile), pentru a nu repeta 
sfîrşitul iminent al colegului lor din 
fabulă. 

Atunci cînd filozofia “omului 
mic”, care nu ştie nimic din ceea ce 
contravine interesului fesului purtat pe 
cap, şi dezobişnuința de a spune 
adevărul “verde'n ochi” deveniseră 
aproape generale, cînd pînă şi folo- 
sirea unui limbaj diplomatic, aluziv- 
eufemistic, era o mare dovadă de cu- 
raj, atitudinile critice luate de Coroban 
produceau adeseori impresia inopor- 
tunităţii unei împuşcături de pistol în 
mijloci unui public select, adunat la 
un bal şi pomenindu-se la bilciul va- 
nităţilor. Aceste acțiuni de spărgător 
al 'tăcerii filozofice”, păstrate de mulți 
dintre noi cu o gravă solemnitate, au 
fost calificate (în repetate rînduri) 
drept bădărănie şi chiar ca manifestări 
de huliganism în viaţa literară. Astăzi 
V. Coroban nu ar mai fi un “mare singu- 
ratic”. Şi se prea poate că chiar glasul 
său nu prea puternic ar fi cu greu des- 
luşit în corul opiniilor critice ce răsună 
acum. Totuşi ar fi bine să-l auzim şi 
să nu-l confundăm cu noul conjunctu- 
rism. Prin ce se deosebeşte criticis- 
mul lui Coroban de acesta din urmă? 
Pentru Coroban adevărul nu a fost doar 
o avantajoasă armă de luptă, nu a fost 

doar o măciucă de spart țeasta 
oponentului, după cum i s-a imputat 
o dată pe nedrept. El a fost înainte de 
toate un om de știință, pentru care ade- 
vărul este o condiție sine qua non a 
gîndirii, dar şi o stare normală în comu- 
nicarea reciprocă dintre oameni, ade- 
vărul- trebuind să fie spus întotdeauna, 
fie că este sau nu plăcut. Coroban 
avea curajul să spună adevărul neplă- 
cut şi atunci cînd acesta viza scriitori 
şi persoane la care el ţinea, cînd ştia 
bine că atitudinea sa nu va fi împărtă- 
şită de opinia publică, nu-i va cîştiga 
popularitate. Cu alte cuvinte, avea 
curajul de a nu fi “în rînd cu toată lu- 
mea” în problemele în care avea o 
părere personală aparte. Or, tocmai 
un asemenea curaj al opiniei şi 
poziţiei personale continuă să fie un 
mare deficit şi astăzi, în condiţiile 
înfloririi unui nemaipomenit pluralism 
de opinii, care este mai curînd produ- 
sul scindării colectivismului monolit de 
ieri într-o varietate de opinii colective, 
încă tributare aceluiaşi spirit gregar. 
Or, democratismul fără o dezvoltare 
corespunzătoare a individualității uma- 
ne se poate transforma lesne în con- 
trariul său — spiritul totalitarist, fiindcă 
anume lipsa de personalitate la omul 
de rînd generează cultul personalităţii 
dictatoriale, aceasta ridicîndu-se pe 
valul democratismului vulgar, al spi- 
ritului de gloată. Cetăţenii atenieni, 
care l-au condamnat la moarte de 
Socrate pentru că ar fi cultivat indivi- 
dualismul arogant faţă de tradiţiile 
vechi (în realitate a cultivat gîndirea 
dialectică), au devenit mai tîrziu su- 
puşii unui regim oligarhic. Milioanele 
de cetățeni sovietici care manifestau, 
cerînd moartea liderilor opoziţiei, au 
devenit locuitori ai Arhipelagului Gu- 
lag, în care a fost transportată toată 
ţara. Factorul personalităţii este un 
factor esenţial al democratizării vieții 
sociale, un antidot contra carierismului 
demagogic şi ambițiilor politice ale 
mesianismului. 

Stilul este omul, spune cunos- 
cutul aforism. Prin tot ce a scris V. 
Coroban a reprezentat la un grad su- 
perior personalitatea în critică, “patri- 
arhul criticii moldoveneşti”, după cum 
a fost numit pe drept cuvînt, fiind şi 
cel mai pasional dintre criticii noştri. 
Vasta sa erudiție nu suferea de “aca- 
demism”, fiind pătrunsă de un spirit 
de actualitate, animat de problemele 


nevralgice ale literaturii şi vieţii con- 
temporane, ceea ce imprimă scrisului 
său acea vervă incisivă şi scînte- 
ietoare bine cunoscută şi apreciată de 
cititori. Largheţea raţionamentelor, 
precizia diagnosticului critic, laconis- 
mul aforistic a! formulărilor erau încăl- 
zite la el, uneori pînă la incandes- 
cenţă, de o atitudine emotivă pur uma- 
nă, izvorită dintr-o experienţă proprie 
de viață şi exprimată în gînduri şi sen- 
timente, fie pozitive, fie negative, de 
o impetuozitate spontană şi firească, 
ce mătură din calea sa, ca o avalanşă 
în munți, orice obstacole ale conven- 
ţionalismului din viaţa noastră literară. 
De aceea chiar dacă unele afirmaţii 
ale sale ne apar astăzi depăşite şi su- 
biective, subiectivitatea aceasta nu 
provine niciodată din lipsă de since- 
ritate, din considerații extraliterare, de 
conjunctură. 

Calitățile personalităţii critice ale 
lui V. Coroban s-au întrunit cel mai 
perfect, după mine, în monografia “Ro- 
manul moldovenesc contemporan”, 
care a cunoscut două ediţii în moldo- 
veneşte şi una în limba rusă la Mos- 
cova, bucurîndu-se de o înaltă şi bine- 
meritată apreciere din partea specia- 
liştilor şi a cititorilor. Cred că această 
carte rămîne şi astăzi cea mai remar- 
cabilă realizare a criticii moldoveneşti 
contemporane, care a trebuit să des- 
chidă şirul lucrărilor de critică, distinse 
cu premiul de stat al republicii. 

Dar soarta nu a putut să nu fie o 
mamă vitregă pentru Coroban într-o 
vreme cînd dreptatea nu era admisă 
printre noi decît cu capul spart — să 
fie de învăţătură şi pentru ceilalţi. 
Academia, în care Vasile Coroban a 
lucrat de la înființarea ei, nu a vrut să 
primească printre membrii săi activi 
pe acela care a contribuit cel mai mult 
la dezvoltarea culturii naţionale. 

“Nu avem conştiinţa lucrului fă- 
cut”, — observase Coroban într-un dia- 
log cu Serafim Saca. Şi de unde era 
s-o avem într-o epocă în care erau 
irîmbițate asurzitor mistificatele “reali- 
zări istorice” ale socialismului supra- 
dezvoltat? “Am trăit şi voi muri cu piep- 
tul curat“, — glumea Vasile Coroban 
în ultimii ani de viaţă, care nu au fost 
dintre cei mai senini, criticul fiind în- 
colțit din toate părţile. A murit într-ade- 
văr cu “pieptul curat” (fără medalii şi 
ordine), fiindcă şi-a păstrat curat cuge- 
tul de savant, om şi cetățean. 

LECŢIILE 
LUI COROBAN 


Aş exagera dacă aş spune că am 
fost un intim al lui Vasile Coroban, dar 
prieten i-am devenit. Cu încetul. Nu sînt 
sigur că mi-ar fi devenit şi el, dar de 
stimat reciproc — ne-am stimat. 

Era prin anii cincizeci, mai precis 
pe la începutul lor. Ani cît se poate de 
tulburi pentru literatura locului, dar şi 
pentru cea sovietică în general. Era 
perioada etichetărilor gratuite şi crînce- 
ne, adesea soldate cu măsuri oficiale 
polițienești, vremea impostorilor literari 
care tăiau şi spînzurau, dictînd orientări 
şi “metode” din cele mai aberante, 
inspirate de activişti de partid analfabeți 
şi atotputernici. Firava literatură “moldo- 
venească” însemna cel puţin optzeci la 
sută de osanale dedicate “partidului 
iubit” şi “realizărilor” acestuia, un Druţă 
abia apărea, întîmpinat cu salvele 
otrăvite ale săpunarilor, un Meniuc abia 


încerca să revină la uneltele sale, un 
Deleanu sau un V. Roşca trăiau mai 
degrabă o viaţă de ilegalişti literari, locul 
clasicilor era comod ocupat de indivizi 
de teapa unui Canna sau l.D. Ceban. 
Cît priveşte critica... 

Privind înapoi (fireşte — cu mînie!) 
nu pot scăpa nici azi de senzaţia că 
aproape tot ce trebuia să închipuie pe 
atunci mişcarea critică cu acces la 
publicaţiile vremii era reprezentată de 
un grup de “ucigaşi literari la comandă” 
în frunte cu odiosul Z. Săpunaru. 

În asemenea condiţii era cît se 
poate de normal ca spiritul critic pătrun- 
zător, erudiţia şi bunul simţ ale lui Vasile 
Coroban să nu fie reclamate oficial, 
dimpotrivă! — iar la muncă, în cadrul 
Institutului de Limbă şi Literatură, să fie 
angajat în calitate de ... fochist!!! 

Uniunea scriitorilor nu era un club 
unde s-ar fi “developat şi fixat” tinerele 
talente, desele şedinţe şi adunări ale 
“consacraţilor” erau mai degrabă nişte 
lecții de cum nu trebuie să se scrie, de 
cum nu trebuie să se polemizeze, de 
cum se poate parveni grafomanizînd, 
fireşte, ideologic. 

Şi aici ar trebui să urmeze un imn 
de slavă sordidelor, dar ieftinelor bis- 
trouri şi cafenele, “zacusocinaia”, trans- 
formate de începătorii în ale scrisului în 
adevărate cluburi literare, unde, la un 
pahar, se declama, se citea proză sau 


aaa 

alte cele, pentru care “granzii”-consul- 
tanţi ai Uniunii nu aveau timp sau înţele- 
gere. Mulţi dintre mai tinerii mei colegi 
anume în asemenea “cluburi” au aflat 
de existenţa unui Eminescu şi Arghezi, 
a unui Creangă sau Caragiale, a unui 
Maiorescu sau Călinescu... 

Într-unul dintre aceste bistrouri l-am 
cunoscut pe Vasile Coroban. Înconjurat 
de o ceată de tineri, ca port nedeosebit 
de ei, poate doar ca vîrstă, vorbea în 
stilul lui ironico-sarcastic despre ultimele 
apariţii editoriale, despre baioanele de 
săpun lansate de grangurii oficiali ai 
literelor moldoveneşti, străduindu-se 
permanent să citeze mostre de auten- 
tică literatură, fireşte — românească! — 
novicilor care îl ascultau cu gurile căs- 
cate. Acelor flăcăi veniţi la studii superi- 
oare înarmaţi cu analiza celor “Nouă- 
sprezece mămăligi” sau altor subpro- 
duse oferite de şcoală drept clasică a 
literaturii realist-socialiste... 

Nu era un lucru lipsit de pericole: 
fuseseră şi cazuri de arestări, nu doar 
eliminări din Universitate a unor studenți 
prinşi cu “literatură subversivă româ- 
nească”. “Scriitorii” declaraţi de oficiali- 
tăți drept “întemeietori ai literaturii 
moldoveneşti” — un Canna, un I.D. Ce- 
ban — erau nemiloşi cu cei ce îndrăz- 
neau să le pună la îndoială valoarea. 
Pentru un tînăr de azi este evident preţul 
de maculatură al “operelor” acestor 
grafomani, ba şi al multor altora! — dar 
nu trebuie să se uite că şcoala sovietică 
nu admitea alternative! 

lar acum — despre lecţii. 

Venit de curînd din România, nu 
era de mirare că mă bucuram de o 
atenţie specială printre tinerii (viitorii) 
mînuitori de condei, atît ca deţinător de 
informații din spatele cortinei de fier, cît, 
şi mai ales, pentru că, profitind de o 
memorie bunicică, puteam recita ore 
întregi din Eminescu, din Arghezi, din 
Minulescu, Bacovia, Barbu, Voiculescu... 
Eram pentru ei, cu alte cuvinte, un fel de 
antologie a poeziei româneşti moderne. 
(Am colegi care ar putea depune mărturii 
că le-am dictat multe versuri — tot ce era 
românesc îi fascina!) Şi atunci, în “mica 
tavernă mohorită”, unde l-am cunoscut 
pe Vasile Corobăn, trebuie să recunosc, 
am simţit un fel de ... cum să-i zic, un fel 
de geiozie faţă de acest neaşteptat 
concurent. (Ce tinăr eram!...) Şi, cu toată 
ruşinea, azi iar trebuie să-mi amintesc, 
încercam în fel şi chip ba să-i continuu 
cite un citat, ba să mă bag cu versuri 


(străine!) nu tocmai ia locul lor în 
contextul celor dezbătute de regretatul 
maestru... Ba, cum eminentul critic mai 
apela şi la cîte vreun neamţ sau francez, 
să mă produc şi eu cu cîte un Verlaine 
sau un Lamartin, ca să vază lumea că 
nici Busuioc nu-i mai prejos... 

Tîrziu, după miezul nopţii, cînd 
mitingul acela, sărăcuţ stropit cu vin (nu 
eram bogați!), dar bine garnisit cu 
poezie şi critică, a luat sfîrşit, maestrul. 
m-a luat deoparte: 

— Tinere cu nume de floare natio- 
nală, ia hai să mergem un pic împreună! 

Aveam cam aceiaşi drum. A tăcut 
lungă vreme. 

- Ai bacalaureatul? 

Bineînţeles că-l aveam. 

— Apoi ştii, eu era cît pe ce să-l 
dau în git. Şi chiar la română: am 
confundat o nuveluţă de-a lui Sandu 
Aldea cu o bucată de-a lui Brătescu- 
Voineşti... Se vede că ai avut noroc. 

Am tresărit un pic intrigat: 

— Nu văd legătura! 

— Apoi să ţi-o spun. (Avea un rîs 
chicotit încet, niţel mefistofelic.) Poezia 
din Voiculescu pe care ai recitat-o e de 
fapt a lui Pillat. lar cea franţuzească nu-i 
a lui Sainte-Beuve — ăsta scria poeme 
interminabile! E a lui Saint-John Perse. 
Din volumul Anabasis. 

Am simțit că mi se taie picioarele. 

— De ce nu m-ati corectat pe loc? 

lar rise. 

— Chiar nu înţelegi? Să dai peste 
nas unuia care ştie, dar mai încurcă, în 
fața unora care vor să ştie şi cred?... 
Trebuie să fii mai atent, ai văzut cu cît 
drag ascultă bieții copii? ; 

Cred că a fost, din partea necruţă- 
torului critic, o lecţie de pedagogie de 
cel mai înait nivel. 

Au mai fost şi altele. 

Dar de ia aceasia, prima, m-am 
deprins să folosesc mai des sintagmele: 
“Nu sînt sigur că...” şi “Mi se pare... 

Şi nu consider că e puţin... 

Acad. Constantin POPOVICI 


CU VASILE COROBAN 
IMPREUNA 


L-am cunoscut din 1955, de cînd 
mă aflu angajat ia Academia de 
Ştiinţe. Mulţi ani am lucrat în acelaşi 
institut, chiar în acelaşi sector, iar 
după ce s-a pensionat, pînă la sfir- 
şitul vieţii, s-a aflat în Secţia Relaţii 
Literare, pe care am avut onoarea s-o 
conduc. Mai mult: 10 ani am locuit 
vis-à-vis şi se întîmpla, chiar dacă rar, 
să stăm la un pahar de vorbă... 

A fost un literat de forţă, dotat, 
pasionat, activ, cu o pregătire enci- 
clopedică şi prezent la toate punctele 
cardinale literare: de la Aristofan (de 
altfel, i-a închinat unul dintre cele mai 
reuşite studii, semnate de el) şi pînă 
la lon Canna (a scris şi despre acesta) 
sau, vorba dinsului, pînă la lon Robu. 

Stăpînea întregul proces literar 
(la altitudini universale) din faşă şi pînă 
la ultimele ediţii, fiind ia curent cu tot 
ce apărea, inclusiv în cotidianele capi- 
talei. 

Era mereu angajat, în front, pe 
linia întîi, cum se zice, gata pentru 
orice confruntare şi discuţie. 

Dacă ar fi fost puse la cîntar 
adevăratele merite, Coroban ar fi tre- 
buit să fie între primii membri ai Aca- 
demiei, dar, de, s-a întîmplat ceea ce 
s-a întîmplat şi avem ceea ce avem. 
Era prea incomod nu numai pentru 
cobresiaşii săi, ci şi pentru cei ce 
țineau hăţurile în mînă. Cine altul şi-ar 
fi permis să facă ceea ce făcea Vasile 
Coroban? 

Dacă į se nimerea sub ochi 
vreun manuscris calic, indiferent de 
postul ce-i deținea autorul, scria fără 
să se sinchisească pe marginile iui: 
“Apa miros n-are”, “Ouă clocite”, “Da 
cine-i, mă rog, autorul?” şi făcea toate 


Fa 


Vasile Coroban 
şi Constantin Popovici. 


acestea cu tot dinadinsul, cu toată 
convingerea, pentru că dacă ajungea 
la discuţie, avea argumente ce te 
doborau la pămînt. 

Era un om dur, neînduplecat, mai 
ales faţă de micimea şi nimicnicia 
unor confraţi de breaslă. Nu recu- 
noştea conjunctura, compromisul, 
imperativul cazon, încătuşat în dog- 
me. Putea să-l citeze pe K. Marx chiar 
în primul alineat al lucrării sale, apoi 
s-o ia hăisa, — aşa cum îi convenea. 

Ce-i drept, l-au scărmănat şi pe 
ei la tot pasul, dar nu se lăsa bătut. 

in felui său era un bun sanitar 
în cîrdul celor nechemati. 

Pe lîngă el nu treceau neob- 
servate gafele coniraţilor de condei. 
El observa ceea ce altul ar fi trecut 
cu vederea. Se întîmpla să- îniiineas- 
că pe careva dintre amatorii de 
nimicuri literare şi chiar în plin centru 
să-i spună direct: “Auzi, nene, o să ai 
o bucurie”. Şi dacă împricinatul mani- 
festa curiozitatea să afle cînd şi unde 
îl aşteaptă acea bucurie, îi spunea di- 
rect: “Să citeşti poimiine în “Moldova 


socialistă” (sau într-un alt cotidian). 


Şi într-adevăr, dacă cineva nimerea 
ia moara lui nea Vasile, avea multe 
de descurcat. Aşezat din nou la masa 
de scris, acesta se uita împrejur, dacă 
nu-l paşte cel cu bita. Şi întrucît tot 
pățitu-i priceput, odată nimerit pe mina 

“dascălului”, căuta cu tot dinadinsul 
să nu-i mai dea apă la moară. Or, 
astfel de “scărmăneli”, inerent, ridicau 
nu numai exigenţa şi vigilenţa, dar şi, 
dacă vreţi, măiestria şi profesio- 
nalismul celor vizați. 

Se zice că-i plăcea să-şi dreagă 
dispoziţia cu un pahar de “apă tare”. 
Aşa a fost, că doar l-am cunoscut 
destul de bine. Prieteni nu eram, dar 
se întîmpla, cum ziceam, să mai 
călcăm vreun prag de bodegă. Nuzic 
ba, dar un lucru curios m-a dat gata. 
In orice stare s-ar fi aflat, vorba ceea, 
criță să fi fost, rămînea capabil să 
ducă la bun sfîrşit cele mai încurcate 
şarade literare, inclusiv lucrările 
anevoioase şi încifrate tip “Istoria 
ieroglifică”. 

Cînd s-a pensionat şi a venit la 
sectorul de comparativistică, mi-a 
spus: “Uite aşa am venit, cum mă 
vezi, cu pieptul liber şi curat. Ce-i 
drept, am şi eu o me(g)dală de vete- 
ran, pe care o are şi mătuşa Maria — 
servitoarea de pe coridor. În schimb, 
nu m-am dat bătut”, — a zis el oarecum 
resemnat. 

De altfel, nu m-a cruțat nici pe 
mine. M-am ales şi eu cu cîteva 
ghionturi şi cucuie. Ce-i drept, cînd a 
venit la secţia condusă de mine, s-a 


simţit oarecum sinchisit. Cînd l-am 
“descazarmat”, dîndu-i un regim liber, 
zicîndu-i “Fă ce vrei şi vino cînd poți, 
că doar amîndoi sîntem avani la lucru 
şi ne vedem zilnic la ferestrele 
noastre de vis-à-vis pînă la două de 
noapte”, a rămas descumpănit. S-a 
zis că m-a vorbit de bine, înainte de a 
ne părăsi pentru totdeauna. 
Mai ştii... 


Acad. Nicolae 
CORLATEANU 


DISCIPOLI 
CREDINCIOŞI 


Adăpaţi la înțelepciunea tără- 
nească, ridicată la nivelul savanților 
de talie europeană, generaţii întregi de 
licenţiaţi ai U.S.M. au fost şi au rămas 
credincioşi discipoli ai profesorului cu 
literă mare, care a fost şi rămîne 
neuitatul Vasile Coroban, iertîndu-i 
toate slăbiciunile omeneşti. 


Promoţia din 1955 a Facultăţii de Litere a U.S.M. În centru: profesorii |. Racul, 


A. Borşci, N. Corlăteanu, V. Coroban. Chişinău, iunie 1955. 


Comemorări 


117 


Argentina CUPCEA- 
JOSU 


PETALELE 
AMINTIRILOR 


La 14 februarie mulți dintre 
discipolii aceluia care a fost decenii 
la rînd decanul criticii şi istoriei 
noastre literare ar merge cu flori la 
mormîntul Dumnealui. Dar satul de 
baştină, Camenca, de prin părţile 
Glodenilor, în al cărui cimitir îşi 
doarme somnul de veci Vasile Coro- 
ban, satul acela e departe şi nu ne 
rămîne decît să-i închinăm Maestru- 
lui doar o floare vie a amintirilor... 

L-am cunoscut mai întîi în 
calitate de profesor universitar. În acea 
cumplită secetă de informaţie din 
primul deceniu postbelic, cînd nu 
existau nici manuale şi nici texte ale 
operelor literare ce urmau a fi studiate, 
era un adevărat act de eroism să te 
încumeți a porni pe o atît de dificilă 
cale de dascăl în ale literaturii. EI, 


însă, în virtutea faptului că era un om 
curajos şi erudit (absolvise în 1936 
Universitatea din laşi), s-a încumetat. 
Poseda într-adevăr o vastă cultură şi 
mai era înzestrat de Dumnezeu cu o 
memorie fenomenală. Ne-a predat 
nouă, studenților primelor promoții ale 
facultăţii de filologie, toate cursurile 
de literatură naţională, începînd de la 
cronicari şi terminînd cu condeierii 
contemporani. 

Acasă se pregătea minuţios de 
fiece prelegere, dar la curs venea fără 
notițe. Se plimba cătinel prin audi- 
toriu, vorbea rar, cu vocea domoală 
şi calmă, gîndirea-i analitică avea o 
ținută logică de invidiat, iar noi, 
studenţii, prinzîndu-i din zbor fiece 
cuvînt, luam note cu multă sîrguinţă. 
Cînd ne vedea total epuizați de atita 
scris, începea să glumească, să facă 
spirite, îşi amintea de cîte un moment 
nostim din viața sau din opera 
scriitorului respectiv şi pereții audito- 
riului se cutremurau atunci de hoho- 
tele noastre. li plăcea să-i vadă rîzînd 
pe copiii aceia abia ieşiţi din pîrjolul 
războiului. 

Spirit lucid, inteligent şi temerar, 
profesorul Vasile Coroban nu s-a sfiit 
niciodată să spună lucrurilor pe nume, 
apreciind la justa valoare orice operă 
literară, relevîndu-i cu sarcasm 


Colaboratori ai Sectorului de Literatură Sovietică Moldovenească 

carenţele, chiar dacă autorul ei era 
persoană oficială. În anii aceia de 
teroare comunistă, cînd nulitățile cu 
nu se şiie ce merite în plan social îşi 
imaginau că pot face şi literatură, 
Vasile Coroban le persifla caustic aşa- 
zisele opere, învățîndu-ne să intuim 
valorile literare autentice şi să respin- 
gem ceea ce era nonvaloare. "As- 
tăzi, — ne spune într-o bună zi profe- 
sorul nostru, zîmbind enigmatic, — 
începem să studiem geniala operă a 
lui Giovanni Pastorelli”. Avea în 
vedere “Nouăsprezece mămăligi” şi 
alte scriituri primitive ale lui ivan 
Dimitrievici Ceban, pe atunci cel mai 
“prestigios specialist în ale limbii 
moldoveneşti”. 

Calitățile de pegagog ale lui 
Vasile Coroban s-au manifestat şi la 
elaborarea manualelor de literatură 
pentru învățămîntul secundar. În 
calitate de redactor al manualului de 
literatură contemporană a ştiut 
întotdeauna să ne încurajeze pe noi, 
cei mai tineri, la scrierea unor noi 
capitole prevăzute de programă, deşi 
această încurajare nu i-a adormit 
nicicînd exigenta şi spiritul critic. 

insă cele mai serioase lecţii de 
critică şi istorie literară Vasile Coroban 
ni le-a dat prin scrierile sale, prin 
prezența-i permanentă în procesul viu 
al literelor noastre, prin numărul mare 
de articole, studii, cronici, prefețe, prin 
subtilitatea cu care ştia să intuiască 
şi punctele nevralgice aie unei apariţii 
editoriale, şi valoarea artistică a 
cărților ce meritau calificativul de 
operă literară. Concomitent cu acea- 
stă constantă activitate de critic literar, 
prin care urmărea întotdeauna cu o 
inepuizabilă curiozitate pulsul viu al 
scrisului contemporan, Vasile Coro- 
ban edita, la interval doar de cîțiva 
ani, monografii despre lon Neculce, 
Vasile Alecsandri, Dimitrie Cantemir, 
calitățile-i de cercetător încununîndu-se 
cu valorosul studiu Romanul moido- 
venesc contemporan. În acele 
timpuri dominate de totalitarism şi de 
ideile proletcultismului permanenta 
raportare a literaturii postbelice din 
Basarabia la marea literatură, la 
cultura universală era, într-adevăr, o 
acțiune temerară. De acolo, din 
marea literatură îşi alimenta Vasile 


Coroban nu doar spiritul critic şi 
principiile de analiză, ci şi forta de 
rezistenţă în faţa inepţiei şi a tuturor 
intemperiilor. 

“Spre deosebire de conjunctu- 
riştii vremii (ce-i apreciau în opusurile 
lor pe cronicari mai mult ca pe nişte 
feudali, iar pe scriitorii clasici cu 
marea rezervă că ar fi moşieri şi 
burghezi români), istoricul literar 
Vasile Coroban sparge zăgazuriie 
sociologismului vulgar, relevind atît 
originile vechi ale limbii şi ale poporului 
(“dela Râm ne tragem”), asupra cărora 
stăruiau cronicarii, cît şi particu- 
larităţile scrisului lor, scris ce “porneşte 
de la concret la real, pentru a.se 
ajunge la concluzii de ordin etic şi 
filosofic” (vezi studiul lui Vasile 
Coroban Reflecţia moral-filosofică 
şi observaţia psihologică la Gr. 
Ureche, M. Costin, |. Neculce). Şi 
ar mai fi de remarcat o trăsătură 
definitorie a istoricului literar: acea 
opiică inedită în analiza operei 
cronicarului sau scriitorului clasic 
respectiv. O singură referinţă revela- 
toare: studiul Dimitrie Cantemir — 
scriitor umanist. 

Tot de la Vasile Coroban am 
însuşit curajul. Ne-a dat multe lecții 
de omenie prin calmul şi demniiatea-i 
cu care a ştiut întotdeauna să înfrunte 
şfichiuirile deloc inofensive ale 
potentaţilor timpului ce-l etichetau 
pînă şi în presă drept “naţionalist 
burghez român” şi "duşman ai popo- 
rului moldovenesc”. 

„.. Vasile Coroban avea o mare 
şi constantă slăbiciune pentru cînte- 
cul francez, mai ales pentru cel 
interpretat de Edith Piaf. Cîntecul ei 
Je ne regrette rien, pe care îi pomenea 
adesea, a ajuns să-i fie un iaitmotiv, 
un fel de credo al propriei vieți. Altfel 
de ce ar fi rostit de fiece dată cu atita 
emoție: “Je ne regrette rien...”. 

imaginea Omului Vasile Coroban 
rămîne, pentru mine personal, cea a 
unui Colas Breugnon al literaturii 
noastre, inteligent şi spiritual, de o 
cuceritoare simplitate şi bonomie, dar 
şi un simbol al sfidării sociologismuliui 
vulgar şi al conjuncturismului, un 
simbol al dragostei de viaţă şi de 
literatură autentică. 


Comemorări 

Ca explorator şi promotor al 
literaturii române vechi şi clasice 
Vasile Coroban este important prin 
monografiile şi studiile despre Grigore 
Ureche, Miron Costin, lon Neculce, 
Dimitrie Cantemir; cele despre Vasile 
Alecsandri, lon Creangă, Mihail 
Eminescu; totodată, şi prin frec- 
ventele consemnări în lucrările sale 
ale valorii deosebite a folclorului şi a 
cărţilor populare. (S-a bucurat mult 
pentru ce am făcut la tema Neculce 
şi folclorul în Realizări ale folclo- 
risticii timpurii moldoveneşti, 
declarînd, cînd îmi apăruse cartea, în 
1978, la şedinţa unui consiliu ştiinţific 
al Institutului unde activa, că “este 
Cartea Anului!”.) 

Ca îndrumător şi director de 
opinie este important prin eseurile 
despre Homer, Aristofan, Dante, cele 


despre J. Swift, Fr. Voltaire, J.J. 
Rouseau, F. Dostoievski; prin sesi- 
zarea şi aprecierea unor semnificative 
paralele, ca Heliodor cu Etiopicele, 
Erasm din Rotterdam cu Elogiul 
nebuniei, eposul medieval francez 
Romanul vulpii — în raport cu Istoria 
ierogiifică a lui Dimitrie Cantemir, 
Esopia în scrierile lui Miron Costin, 
lon Necuice, Dimitrie Cantemir; 
anecdotele cărţilor populare şi prozele 
lui lon Constantin Ciobanu, folclorul 
şi lon Druţă; în romanul realist 
contemporan — ecouri ale foiclorului 
ritualic vesel, urme de pătăranii de ale 
lui Păcală, Bertoldo, Til Buhoglindă 
(Eulenspeigel), precum şi din Mă- 
garui de aur şi Satiricon ale lui 
Apuleius. 

In sensul cuvîntului critic autori- 
tar reprezentative sînt aprecierile 
corobaniene privitoare la opera 
scriitorilor basarabeni (inclusiv a celor 
originari din Transnistria): Grigore 
Adam, Lev Barschi, lon Bolduma, 
Emilian Bucov, lon Canna, Leonid 
Corneanu, Nicolae Costenco, Petrea 
Cruceniuc, Petrea Darienco, Liviu 
Deleanu, lon Druţă, Bogdan Istru, 
Andrei Lupan, Fiodor Ponomari, 
Samson Şleahu, Vasile Vasilache, 
Petru Zadnipru. 


V. Badiu, V. Coroban şi M. Cosniceanu. Chişinău, 12.02.1970. 


Foto: G. Saviţchi. 

lon CIOCANU 
Chişinău 


ROMANUL “RURAL” 
POSTBELIC 

ÎN VIZIUNEA 

LUI VASILE COROBAN 


Cercetător literar frământat de 
vaste şi variate interese ştiintifice, 
cuprinzând procesul literar contem- 
poran, literatura clasică națională şi 
autori şi opere din literatura univer- 
sală, altfel zis — critic şi istoric de o 
erudiție bogată şi temeinică, Vasile 
Coroban a fost totodată un teoretician 
serios al literaturii româneşti din 
Basarabia, în particular al romanului. 
El a fost un sanitar grijuliu, totodată 
temut al literaturii noastre infectate, 
de-a lungul deceniilor, de “teorii” ca 
aceea a lipsei de conflict, care ducea 
direct la “poleirea” realității şi la alte 
denaturări de ordin social şi, implicit, 
artistic. Tot ce către 1969 devenise 
anacronic şi-a găsit în studiul său Ro- 
manul contemporan moldovenesc 
(Chişinău, Editura Cartea moldove- 
nească, 1969, ediţia a Il-a, 1974) 
analiza detaliată şi aprecierea-merita- 
tă, deosebit de drastică. S-ar părea: 
toată lumea scriitoare înțelegea, încă 
la 1969, că “romane” ca Dimineaţa 
pe Nistru de lon Canna ori Se întorc 
rândunelele de Lev Barschi sunt 
depăşite iremediabil sub toate aspec- 
tele şi nu se mai cereau argumente 


critice. Dar cercetătorului, autenticului. 


exeget literar, nu-i este îngăduit să se 
limiteze la verdicte abstracte, oricât 
de convenabile unei singure părți a 
cititorilor. Inainte de toate, el se 
întreabă, în forul său intim, dacă nu 
cumva o parte a cititorilor, inclusiv 
profesorii de “literatură, studenţii şi 
elevii au rămas şi continuă să rămână 
“cuceriți” de pseudoromanele timpului; 
pentru aceştia el se simte obligat să 
analizeze textele, să-şi sistematizeze 
impresiile de lectură şi să conclu- 


zioneze ceva convingător chiar şi 
pentru cei care consideră, în conti- 
nuare, “operele” în discuţie drept 
realizări certe. După cum scriitorului i 
se cere să creeze personaje bogate 
sub aspect sufletesc şi intelectual şi 
să facă dovada unui stil literar adec- 
vat temei supuse investigației artistice 
şi personajelor în curs de plăsmuire, 
la fel criticului şi istoricului literar îi 
revine sarcina de a lectura pe viu, ca 
şi cum în fața cititorului, romanele cu 
pricina şi de a argumenta cât mai 
convingător concluziile. Abia analizate 
meticulos de un maestru al lecturii 
adecvate şi al diagnosticului precis, 
“romanele” sărace, palide şi inexpre- 
sive se dovedesc numai bune de 
trecut în depozitele oarecum dosite 
ale istoriei literaturii, altfel zis — pot fi 
scoase din fondul activ de lecturi al 
publicului numeros, căruia urmează 
să-i recomandăm opere rezistente, 
valoroase prin subiectele importante 
şi antrenante abordate de scriitori şi 
prin modalităţile literare proaspete, 
originale, incitante, folosite de aceştia. 

Privit sub acest unghi teoretico- 
practic, studiul Romanul moldove- 
nesc contemporan poate servi drept 
îndrumar competent în domeniu, inclu- 
siv — desigur — în domeniul romanului 
“rural”. Vasile Coroban a operat o 
analiză amănunțită şi obiectivă, pro- 
punându-ne în cele din urmă o eşalo- 
nare valorică a romanelor “rurale” 
aproape ireproşabilă, devenită — odată 
cu apariția studiului său — un bun al 
întregii noastre literaturi. Concluziile 
lui pot fi luate drept puncte de reper 
în interpretarea romanului, fără să 
existe necesitatea obiectivă a repetării 
analizelor înfăptuite deja, bineînţeles 
în afara puţinelor cazuri când exegetul 
ne-a lăsat totuşi şansa de a găsi 
argumente solide care să prilejuiască 
alte concluzii. 

Gustul estetic sănătos, practica 
îndelungată de lector avizat, pătrunză- 
tor în esenţa operei supuse exegezei, 
măiestria formulării atitudinii, a 
concluziei privind valoarea artistică a 
operei şi alte particularităţi ale modului 
de a exista literar al lui Vasile Coroban 
s-au vădit plenar în cele trei categorii 
de romane “rurale” pe care le stabileş- 
te criticul pentru a fi conştientizate de 
cititorii studiului său. 


Vomemonăni 

Majoritatea romanelor investi- 
gate de cercetător, având şi unele 
aspecte apreciate în epocă, se 
prezintă — în viziunea lui — ca nişte 
încercări palide şi aproape zadarnice 
de a “crea” romanul nostru postbelic. 
Repetăm că Vasile Coroban n-a re- 
curs la verdicte abstracte, ci abia în 
urma analizei minuţioase a unor scrieri 
ca Dimineaţa pe Nistru de lon 
Canna, Deşteptarea de Alexandru 
Lipcan, Căldura pământului de 
Gheorghe Gheorghiu şi Semne bune 
anul are... de Gheorghe Madan, de 
exemplu, fără să nege din start, în 
mod aprioric, bazându-se pe opinii 
răspândite în mediul literaţilor, 
“cunoaşterea lucrurilor de către 
scriitori, simțul observaţiei şi harul de 
povestitor”, vorbeşte despre calități 
lipsă la scriitorii în cauză, calități care 
ar fi putut asigura operelor acestora 
un anumit nivel literar: “... Mai e 
nevoie de viziune poetică cuprinză- 
toare, de stil propriu şi de o limbă cât 
mai bogată pentru a scrie un roman 
într-adevăr valoros” (p. 7). Scrieri ca 
Brumele cad dimineaţa de Alexan- 
dru Lipcan, Ultimul zăplaz de Emili- 
an Bucov, Când se întorc rândune- 
lele de Lev Barschi, Căldura pămân- 
tului de Gheorghe Gheorghiu “suferă 
evident de sentimentalism excesiv şi 
de emotivitate contrafăcută” (p. 12). 
Zorile de lacob Cutcoveţchi, Dealul 
viei şi Urcuş de Alexandru Cosmescu, 
La Floreni şi Bujorenii de Lev 
Barschi şi Se întâlnesc pământurile 
de Ariadna Şalari sunt tributare 
“teoriei” lipsei de conflict, fiind 
“invadate de euforie şi beatitudine: 
personajele trăiau în locuinţe exce- 
lente, cu camere bine mobilate, cu 
toate accesoriile gospodăreşti moder- 
ne, iar serviciile obşteşti erau la 
dispoziţia lor” (p. 166). Nu numai 
Deşteptarea de Alexandru Lipcan, dar 
şi Drumul cu plopi de acelaşi autor, 
Dreptate şi Pavel Bragar de Mihail 
Cahana au neajunsuri fundamentale, 
ca “puţinătatea imaginaţiei creatoare 
şi indifer&ntismul afectiv”, stilul lor 
“abia se menţine la nivelul cronicii de 
gazetă”; supărătoare este “expresia 
incertă, plată, trivială, când e vorba 
de a fi descrise drame sufleteşti sau 
situaţii conflictuale ascuţite”; deosebit 


de regretabil este faptul că viaţa intimă 
a personajelor se reduce exclusiv la 
interese economice, măsurate în hec- 
tare de pământ, cai, vite cornute ş.a.” 
(p. 171); trivialitatea “romanelor” lui 
Lipcan şi Canna este o consecinţă a 
adevărului că “autorii n-au văzut în 
epoca descrisă decât structura 
socială şi, mai ales, cea economică” 
(p. 172). 

Pe parcursul studiului Vasile 
Coroban revine nu o dată la aceleaşi 
lucrări, prezentând argumente noi, ce 
ţin de alte aspecte ale muncii literare, 
întru sprijinirea concluziei privind 
destinul de opere ratate al “romanelor” 
analizate. Concluzia apare şi mai 
convingătoare când aceste alte 
argumente sunt evidenţiate pe funda- 
lul unor scrieri de mai încoace, tribu- 
tare — şi ele — aceloraşi, în fond, me- 
tehne de ordin conceptual şi propriu- 
zis literar. Semne bune anul are... 
de Gheorghe Madan şi Se întorc 
rândunelele de Lev Barschi sunt 
pomenite şi atunci când cercetătorul 
afirmă, pe deplin întemeiat, că într-o 
seamă de scrieri, printre care La 
cântatul cocoşilor de Ana Lupan şi 
Cântecul îşi face cale de Vera Malev, 
“personajele trăiesc într-un mediu 
moral arcadic. Cardiogramele perso- 
najelor, dacă ar fi înscrise, am avea 
linii drepte ideale, geometrice, fără 
cea mai mică sinuozitate. Aceasta e 
într-adevăr o realitate arcadizată, 
pastoralizată, zaharisită” (p. 180). Ana 
Lupan în lucrarea sa Ţarină fără 
plugari (dar şi Gheorghe Madan în 
romanul Semne bune anul are...) 
“rezolvă unilateral şi îngust temele 
abordate” (p. 187). În Ultimul zăplaz 
“atitudinea polemică a lui Emilian 
Bucov... față de etnografism, patriar- 
hism şi închistarea în mediul absolut 
rustic” îl determină pe autor să cadă 
în altă extremitate — aceea a “improvi- 
zaţiei gratuite, imaginând un sat ab- 
stract, cu personaje trase de sfoara 
povestitorului, ca în teatrul de păpuşi” 
(p. 189). 

Concluzia cercetătorului este 
argumentată şi prin alte obiecţii con- 
crete şi nu admite compromisul: “E 
de ajuns să citeşti Ultimul zăplaz sau 
Răcoarea brazdelor, Se întorc rân- 
dunelele sau Cântecul îşi face cale 

ş.a. pentru a nimeri într-un mediu 
euforic, necunoscut de omenire de la 
Adam încoace. Toată lumea se bucu- 
ră, râde sau zburdă, iar dacă unele 
greutăţi încrețesc temporar frunţiie 
personajelor, ele dispar tot atât de 
repede ca şi ceața dimineţii într-o zi 
de iulie în Moldova” (p. 192). 

Vasile Coroban a fost un luptător 
permanent şi intransigent pentru 
respectarea de către scriitori a 
spiritului realităţii obiective. A spiritului 
ce nu presupune “redarea” sau 
“oglindirea” realităţii în mod mecanic, 
dar nici îndepărtarea scriitorilor de 
realitate, care alimentează lipsa de 
credibilitate a episoadelor şi persona- 
jelor. “În stil de reportaj abstract, com- 
binat cu anecdote puţin verosimile 
(amputarea piciorului nepotului de 
către bunic, vraci improvizat, ş.a.), e 
scris întregul roman Ţarină fără plu- 
gari”, constată criticul, ca să observe 
în continuare aceeaşi abatere de la 
realitate a Anei Lupan într-un alt ro- 
man al său; “eroina de şoc a romanului 
La cântatul cocoşilor, Ileana, prizo- 
niera farmecelor lui Micandru, e cea 
mai mult “romantizată” şi cea mai puţin 
plină de viaţă; e o schemă obişnuită, 
fabricată cu ustensile retorice, ceea 
ce se vede din tiradele autoriceşii: “De 
dragul lui Micandru era în stare să 
meargă la orice jertfe şi nebunii. Nu 
se mai socotea cu nimeni (sic!), nu 
mai ţinea seama de nimic. Judecata, 
chibzuinta i se tupilase într-un colţ, 
dând frâu liber inimii...” (p. 256). 

Exegetul dă o ripostă neiertă- 
toare încercărilor de a ni se propune 
noi romane “de productie” şi înțelegerii 
unilaterale şi, în cele din urmă, eronate 
a personajului literar. Două carenţe 
fundamentale ale romanului Pavel 
Bragar de Mihail Cahana rezidă 
anume în faptul că aici “sunt descrise 
peste douăzeci de şedinţe la care se 
rezolvă treburile colhozului; şedinţele 
ocupă aproape jumătate din suprafaţa 
romanului...” şi că ar fi fost normal ca 
protagonistul lucrării să fie “şi om, nu 
numai preşedinte de colhoz” şi să 
trăiască “şi în lumea impulsurilor 
psihice, diferite şi divergente” (p. 265). 

incetăm să aducem alte exem- 
ple cu privire la eşecul romanelor 
“rurale” tributare tratării greşite de către 


autori a raportului cu totul specific 
dintre artă şi realitate şi a caracterului 
psihologic, întâi de toate, al persona- 
jului literar. Este locul să punem în 
lumină opinia generalizatoare a cer- 
cetătorului asupra romanului “rural” 
ratat, care a ieşit cu siguranţă din 
fondul activ de lecturi al cititorului: 
“Prima întrebare care ar trebui să 
preocupe critica, procedând la analiza 
Semnelor lui Madan, a Țarinei fără 
plugari, a Deşteptării sau a Căldurii 
pământului ş.a. este următoarea: se 
încadrează oare aceste opere în sfera 
noțiunii de ficţiune artistică sau nu? 
Şi numai după asta putem păşi mai 
departe, la analiza caracterelor, dacă 
există ele în opere...”, “Romanul nu 
este o simplă istorisire, fie pitorească, 
fie morală. Creaţia romanescă presu- 
pune investigaţie în zonele adânci ale 
conştiinţei, care-l pot frământa pe om 
la o anumită etapă istorică” (p. 215), 
“Arta nu reproduce, nu fotografiază 
realitatea, ci o măreşte sau o micşo- 
rează, în dependenţă de temă şi de 
natura comică sau tragică a materialu- 
lui de viaţă. imaginaţia artistică se 
sprijină pe real, dar nu-i copiază 
întocmai” (p. 217). 

Spiritul critic lucid, pătrunzător 
în intimitatea esenţială şi definitorie 
a operelor supuse investigației critice, 
al lui Vasile Coroban s-a vădit şi în 
procesul studierii aprofundate a unui 
şir de alte romane, care s-au afirmat 
în epocă prin calităţi remarcabile, 
suferind însă şi de neajunsuri seri- 
oase. Cel mai elocvent exemplu este, 
în această ordine de idei, dilogia 
Codrii de lon C. Ciobanu. Pe de o 
parte, “autorul Codrilor instinctiv 
poetizează situaţiile, le proiectează în 
compoziţie epică” şi “Ciobanu a scris 
primul roman despre sat, în care 
personajele râd firesc, nesilite de 
autor” (p. 287), pe de altă parte însă 
Codrii este “împănat cu multe sche- 
me false” (p. 12), “personajele Codri- 
lor angajate direct în lupta antifascistă 
sunt mult simplificate, devenind mai 
degrabă crainici ai ideilor autoriceşti 
decât tipuri de revoluționari, şi nici 
personajele negative de exploatatori 
n-au totdeauna relieful cuvenit, autorul 
mărginindu-se să le califice mai mult 
prin epitete caricaturale, prin infantilis- 

me comice decât prin situații, colizii” 
(p. 259), “Revoluţionarii lui şi tipurile 
de exploatatori cu o anumită cultură 
nu sunt create atât pe baza obser- 
vației lucide, cât pe temeiul unor 
scheme prestabilite” (p. 288). 
Cercetătorul discerne pe viu 
calități alese şi imperfecţiuni regre- 
tabile, dăunătoare impresiei de an- 
samblu, în “micul roman” (p. 177) Lasă 
vântul să mă bată... de Ana Lupan 
şi în care “se întâlnesc şi naivităţi 
sentimentale, a căror credibilitate 
rămâne mereu suspendată în aer 
(filantropism, abnegaţie tinerească 
excesivă ş.a.) (p. 177), “Rodica Bujor, 
învățătoare energică şi bună la suflet, 
n-are totuşi o mentalitate, o viață 
interioară spirituală care să o ridice 
din comun; e chiar redusă ca intelect” 
(p. 199); în romanul Oameni şi des- 
tine, în care Ariadna Şalari “nu evită 
o anumită schemă. Autoarea se 
străduieşte mai mult să demonstreze 
prin situaţii şi conflicte ideea funda- 
mentală a romanului, adică evolutia 
personajului de la inuman la uman... 
Ea nu obţine totuşi un tablou pe deplin 
obiectiv al vieţii... Autoarea nu posedă 
capacitatea deplină de a se dedubia, 
adică de a privi la mediu cu ochii 
personajului. Stările sufleteşti ale 
personajului sunt explicate de autoa- 
re, iar nu prezentate prin senzații, 
gânduri, sentimente directe...” (p. 233); 
în Podurile de lon C. Ciobanu, 
caracterizabil — şi e! — prin intenţia “de 
a reproduce cu stricteţe adevărul 
istoric, de a nu denatura faptele şi de 
a selecta în aşa fei materialul, ca el 
să impresioneze” (p. 7), în care însă 
“nu arată bine nici unii învăţători... puşi 
în stare de inferioritate față de nişte 
moşi bufoni şi fată de însuşi protago- 
nistul romanului — posesor al unui 
certificat de numai patru clase 
primare” (p. 199); în Urme pe prag 
de Alexei Marinat, în care “jurnalul 
ţinut de Sanda Panugş... impresionea- 
ză mult mai puternic prin notaţiile 
simple, sincere, pline de naturaleţea 
observaţiei directe...” (p. 212), dar în 
care “prea multe certificate autoriceşti 
de bună purtare posedă Serghei 
Delasari (şi) în care se mai atestă şi 
unele daruri ieşite din comun ale 
personajului, printre care cele sportive 


şi bătăuşe se evidenţiază pe alocuri 
supărător” (p. 206). 

Acestea sunt romane ca şi cum 
intermediare între cele ratate ireme- 
diabil şi altele, rezistente până în 
prezent. Cercetătorul le prezintă în 
totalitatea aspectelor lor reuşite şi mai 
puţin reuşite şi — principalul — explică 
just schimbarea viziunii scriitorilor 
asupra vieții, asupra raportului specific 
dintre viaţa reală, obiectivă şi expre- 
sia acesteia în opera de artă, asupra 
fenomenului artistic guvernat de legi 
şi legităţi a căror înţelegere presupune 
un simi deosebit. “in majoritatea 
romanelor noastre apărute până în 
preajma anului 1960 stăteau pe primul 
plan relaţiile satului cu diferite 
organizaţii extrasăteşti, lucrul de 
producere, relaţiile dintre diferite 
instituţii colhoznice, problemele 
organizaționale. Şi deoarece contac- 
tele acestea se fac prin oameni, se 
introduceau în roman câte unul sau 
mai mulţi reprezentanţi de la fiecare 
organizație pomenită. in sfârşit, în 
romane acționau peste seamă de 
multe personaje, prezentate sumar şi 
fugitiv, care aveau misiunea de a 
demonstra multilateralitatea activităţii 
de producere şi obşteşti în colhoz. În 
ultimul timp se renunţă la această 
formă dezlânată de roman, iar faptul 
se explică prin dorinţa de tipizare mai 
temeinică a unor personaje principale. 
Lucrul în colhoz, producerea ca atare 
astăzi nu sunt descrise ca fenomen 
(ilustrativ!) în sine, ci devin mai 
degrabă pretext de dezvăluire a stării 
sufleteşti a personajelor... Ceea ce-l 
interesează pe scriitor acum e lumea 
interioară a personajelor, conflictele 
morale, reactia psihologică la eveni- 
mente, complexul vieţii spirituale în 
manifestările ei diverse, situaţia omu- 
lui în colectivitate şi avatarurile desti- 
nului lui” (p. 252-253). 

Ca în marea majoritate a cazuri- 
lor, Vasile Coroban dovedeşte o 
intuiţie critică justă, operele acestea 
“de tranziţie” la literatura autentică de 
mai târziu găsindu-şi în studiul 
Romanul moldovenesc contempo- 
ran o interpretare anaiitică argumen- 
tată şi convingătoare. Altceva e că 
primenirile de ordin social-politic de 
mai încoace ne-au deschis tuturora 

ochii asupra unor adevăruri, a căror 
înțelegere justă şi adâncă era de 
neînchipuit pe timpul activităţii 
criticului. E vorba despre aşa-zisa 
“eliberare” din 28 iunie 1940, prezen- 
tată în spiritul ideologiei comuniste în 
Codrii, despre esenţa celui de-al 
doilea război mondial, pus la cale de 
Stalin şi Hitler, dar tratat de lon C. 
Ciobanu (şi nu numai) în unicul mod 
posibil la ora scrierii romanelor sale — 
ca Mare Război pentru Apărarea 
Patriei, despre foametea organizată 
de regimul comunist de ocupaţie 
pentru a putea băga lumea în gospo- 
dării colective, apoi despre înființarea 
colhozurilor, despre deportările 
staliniste şi alte crime ale regimului 
de odinioară. In această privinţă 
limitele criticului, ca şi ale scriitorilor, 
sunt lesne de înțeles, şi nouă ni se 
cere, evident, să completăm/rectifi- 
căm opiniile cercetătorului despre 
romanele din categoria Codrilor şi a 
Podurilor, pornind de la dezvăluirile 
operate mai târziu. 

În sfârşit, în relativ vasta pro- 
ducţie a scriitorilor basarabeni care au 
abordat romanul “rural” se evidenţiază 
câteva opere rezistente, şi este 
aproape natural ca Vasile Coroban, 
chiar găsindu-le neajunsuri de tot 
soiul, să le fi dat o apreciere înaltă, 
bazată pe analiza particularităţilor lor 
definitorii, întâi de toate — a fondului 
lor etic bogat şi important şi a moda- 
lităţilor de expresie proaspete, inci- 
tante, impresionante. E vorba aici de 
Frunze de dor şi Balade din câmpie 
(Povara bunătăţii noastre) de lon 
Druţă (autorul “a reuşit... să prezinte 
monografic, în toată plinătatea lui, un 
sentiment omenesc..., fiind profund 
original, plastic, expresiv”, p. 179), 
Zbor frânt de Vladimir Beşleagă (“un 
document psihologic dintre cele mai 
veridice şi emoţionante, anume 
datorită complexului psihic genuin al 
copilului”, p. 209), Singur în faţa 
dragostei de Aureliu Busuioc (“Adop- 
tând o conduită de histrion, Radu 
Negrescu îşi poate permite observaţii 
ascuţite despre mediul în care se 
mişcă, despre sine însuşi, adesea 
autoironizându-se. Personajul joacă 
rolul bufonului din comediile de 
altădată, care sub masca voioşiei, a 


glumei şi a observaţiei joculare spune 
adevăruri supărătoare”, p. 225) şi Po- 
vestea cu cocoşul roşu de Vasile 
Vasilache (“Pe lângă cunoaşterea 
mediului, a oamenilor, a mobilurilor lor 
sufleteşti, scriitorul dă dovadă că 
posedă o anumită imaginaţie ludică 
care îi îngăduie să transfigureze lucru- 
rile, relaţiile dintre oameni, să facă 
sensibile ideile, folosind original 
fondul folcloric... Fabulaţia romanului 
e liberă şi nu valorează prin riguroasa 
coordonare a situaţiilor, ci printr-o 
deviere continuă spre un fabulos in- 
coherent, spre bizarerii, ciudățenii”, 
p. 267-268). Autorii romanelor “rurale” 
rezistente nu sunt menajaţi, neajunsuri 
grave fiind constatate şi la lon Druţă, 
şi la Vasile Vasilache, şi la ceilalți 
autori. Vasile Coroban n-ar fi fost criti- 
cul pe care l-am ştiut cu toţii, dacă 
şi-ar fi permis o privire îngustă, unila- 
terală şi superficială asupra operelor 
luate în discuţie. Însă el n-ar fi. fost 
acela pe care l-am ştiut nici în cazul 
în care n-ar fi distins cu toată clarita- 
tea cele trei categorii de romane — 
ratate, “de tranziție” şi rezistente — în 
istoria de odinioară a romanului 
basarabean “rural”. 

In pofida unor referințe “de 
serviciu” la Lenin, Gorki ş.a., studiul 
Romanul moldovenesc contempo- 
ran ne propune cu generozitate o 
viziune amplă, multiaspectuală şi 
convingătoare asupra fenomenului 
romanesc postbelic, în particular 
asupra romanului “rura!”, una care se 
cere conştientizată şi luată drept 
călăuză în interpretarea ştiinţifică a 
literaturii noastre de ieri şi drept 
exemplu de atitudine critică înteme- 
iată pe analize concrete şi compe- 
tente. 

DIMITRIE CANTEMIR — 
SCRIITOR UMANIST 
DE VASILE COROBAN 


N-am putea spune că Vasile 
Coroban n-a plătit tribut mentalități 
timpului, după cum n-am avea dreptate 
zicînd că i-a fost cu siguranţă supe- 
rior. Dincolo de rătăcirile conjun- 
cturale, a fost un împătimit şi un pro- 
motor al valorilor. Meritul cultural de 
seamă al lui e acela de a-şi fi dat 
osteneala într-o perioadă deloc 
favorabilă acestei lucrări, de a fi 
îmbrăţişat întreaga cultură româ- 
nească, de la cronicari şi Cantemir 
la Coşbuc, Sadoveanu şi Rebreanu. 
S-a format intelectual cu o pasiune 
de autodidact, niciodată slăbită, în 
luminile benefice ale culturii clasice, 
preferînd soliditatea, siguranţa şi 
seriozitatea. Panoramele critice vaste 
au fost realizate cu înregistrarea 
tuturor datelor problemei, cu concizia 
şi limpezimea portretizării, cu o ironie 
fină, vecină cu maliţia (nezoilică, ci 
aristarhică), şi cu o paradă de erudiție 
uneori pusă în scheme prestabilite. 
Unui studiu universitar migălos au fost 
supuse atît genuri ca nuvela, romanul 
basarabean, cît şi creaţia lui Grigore 
Ureche, Miron Costin, lon Neculce, 
Vasile Alecsandri, Mihai Eminescu şi 
lon Creangă. Intuiţiile sale depăşesc 
adesea forma de mentalitate, accep- 
tată formal de critic. Sceptic şi ironic 
în tratarea contemporanilor, emite 
judecăţi nedrepte în cazul unora dintre 
ei (Druţă, bunăoară). Fiind mai puţin 
sensibil la poezie, Coroban vede în 
clasici nişte titani, uriaşi, fenomenali, 
ceea ce îi asigură demonstrația 
imparabilă a faptului că, prin valorile 
pe care le-am realizat, ne proiectăm 
în universalitate. A fost o demon- 
strație cu rațiuni polemice, fireşte, în 
cadrul socio-cultural basarabean. 


a. 
Vasile Coroban la plenara Uniunii 
Scriitorilor. Chişinău, 28.11.1975. 

Foto: N. Răileanu. 


Dimitrie Cantemir — scriitor 
umanist rămîne, prin modul descrierii 
critice, prin încadrarea lui Cantemir în 
contextul umanismului universal şi 
prin formulele sugestive ale intenţiilor 
şi realizărilor artistice cantemiriene, o 
carte importantă de istorie literară. 
Autorul afirmă mai întîi că Divanul sau 
gilceava înțeleptului cu lumea nu este 
numai un tratat moral, ci o operă pe 
care o generează relaţiile profund 
psihologice (ontologic în genere) ale 
Eului cantemirian cu Lumea. “Eul e o 
scriere, precizează criticul, ce tinde 
să arate icoana lumii, văzută de 
tînărul principe, şi neacceptată ca 
dreaptă şi destoinică”. 

Principele Dimitrie Cantemir nu 
este un filosof oarecare, împătimit, ca 
mulți alții, de cultura antică greco- 
latină. El speră să găsească în ea 
ceea ce nu putea găsi în “splendorile 
ofilite ale bizantismului”: “Ceea ce 
căuta gînditorul nostru în filosofie, 
înainte de toate, era ideea de liber- 
tate. lar aceasta nicăieri nu era formu- 
lată cu mai multă claritate decît în 
această filosofie. Nu întîmplător 
Renaşterea şi Iluminismul înseamnă 
să prezinte într-un aspect nou ideea 
de libertate din gîndirea greco-latină”. 


126 


Limba Română 


Vasile Coroban deduce din 
lectura /storiei ieroglifice însăşi cheia 
propusă de Dimitrie Cantemir: în ro- 
man nu găsim — iarăşi — doar precepte 
etice cu caracter rationalist, nu doar 
un şir de imagini simbolico-alegorice. 
Cantemir sugerează în el teatrul lumii 
pe care mai tîrziu îl vom regăsi, într-o 
viziune policromă, însufleţită şi 
profund personală, la Eminescu, 
Creangă şi Caragiale. 

Oamenii obişnuiţi sînt în /storia 
ieroglifică cei care formează acest 
theatrum mundi, singur Inorogul 
sincer, care priveşte de sus, are un 
punct de vedere superior. norogul are, 
astfel, o perspectivă hyperionică 
asupra lucrurilor. “In acest sens trebuie 
înțeles miezul satirei lui Cantemir. 
Eroii romanului său sînt inferiori 
naturii, asemănîndu-se jivinelor, 
fiarelor şi păsărilor”. 

Dimitrie Cantemir este, în viziu- 
nea criticului, primul om de cultură 
care realizează o sinteză între Orient 
şi Occident, este adică o figură 
culturală de răscruce; în el se adună 
nu doar cele două moduri de gîndire, 
ci şi timpurile, în primul rînd cel antic 


i 


Z. Coroban (soţia), Vasile Coroban, V. Coroban (fiul) şi E. Coroban (so 


şi cel renascentist: “Virtuţile şi viciile 
omeneşti sînt privite prin prisma 
gîndirii antice şi a înţelepciunii 
orientale, învăţămintele morale 
rămînînd acelea ale stoicismului an- 
tic şi ale umanismului renascentist”. 

Astfel, se proiectează, în chip 
piramidal, urieşenia ca dat esenţial al 
personalităţii lui Cantemir, înfăţişat ca 
erou de legendă. “Dimitrie Cantemir, 
conchide istoricul literar, se prezintă 
în închipuirea noastră ca o imagine 
superioară a erudiției. Dorinţa lui de a 
cunoaşte legile universului şi meca- 
nismuli vieţii sociale e uriaşă, aso- 
ciindu-se în conştiinţa noastră cu 
eforturile eroilor de legendă. Aşa apare 
el în scrisul său, care poartă semnul 
îndrăznelii. Dar, înainte de a fi om 
erudit, Dimitrie Cantemir e un om de 
acţiune”. 

in firea de erou legendar a! 
principelui ia proporții uriaşa dorinţă de 
libertate, precum şi dragostea faţă de 
poporul său, pe care îi credea de 
asemenea un viteaz. 


SEE e le 


ra). 


Chişinău, 13.09.1970. Foto: G. Savitchi. 

NARCISUL BACOVIAN 
(11) 


3. NARCISUL BACOVIAN 


Am început acest capitol cu 
opinia înţelenită că Bacovia a fost un 
poet fără biografie. Afirmația are chiar 
sens axiologic, Eugen Simion preci- 
zînd că omul a fost inferior operei. 
Opinia mea e că ne aflăm în faţa unei 
aserţiuni hazardate**. Nu există cre- 
ator inferior operei sale şi asta în 
virtutea “inegalităţi” dintre cauză şi 
efect. Mai adevărată e presupunerea 
că, de exemplu, Dumnezeu este su- 
perior universului pe care i-a creat, 
ceea ce nu numai textele religioase 
susţin, ci şi oricare om de bun simţ. 
Ce-i drept, teoreticienii literari au 
răsturnat raportul în ce priveşte creaţia 
omului. Despicarea personalităţii 
creatorului în eu! empiric şi eul cre- 
ator se face spre a sublinia supe- 
rioritatea operei față de autor. Admi- 
tînd pertinenţa respectivului clivaj, se 
pune întrebarea dacă pe creator îl 
judecăm în funcţie de individul care 


* Continuare. Începutul în “L.R.” 
nr. 12, 1999 şi nr. 1-2, 2000. 


** Eugen Simion o şi recunoaşte 
indirect prin temeinica sa carte În- 
toarcerea autorului, Editura -Cartea 
Românească, Bucureşti, 1981. 


se conformează nevoilor cotidiene 
(comune tuturor oamenilor) sau în 
functie de eul creator, adică de talent. 
Abia în raport de eul poetic ne putem 
permite să evaluăm inferioritatea sau 
superioritatea operei. Or, mi se pare 
absurd să-i atribui cuiva geniu şi să 
nu fi produs nimic genial, indiferent 
că e vorba de un geniu oral (ca Petre 
Ţuţea) sau de unul realizat în scris 
(ca Bacovia). 

Aşadar, viața autentică a lui G. 
Bacovia rezultă din operă (pentru cine 
n-a cunoscut omul) şi nu din mani- 
festările exterioare reținute de diverşi 
inşi, unii deveniți biografi ai poetului. 
Cum opera bacoviană a uimit generații 
de cititori şi spirite dintre cele mai 
ilustre ale criticii şi istoriei literare, 
deducem că omul a fost cel puţin la 
fel de uimitor şi de enigmatic, fără să 
fi dovedit deloc că este inferior creaţiei 
sale. Dimpotrivă, o bună parte a 
creaţiei îi este inferioară, aşa cum, 
altminteri, se-ntîmplă cu toţi creatorii. 
Simţindu-şi opera inferioară “nemar- 
ginilor de gîndire” (cum spunea 
Eminescu), creatorul simte mereu 
impulsul s-o desăvîrşească. Cazul 
impresionant al Cărţii lui Mallarme. 

Pentru a nu cădea în eroarea 
semnalată la început, hermeneutul are 
obligaţia profesională de a distinge 
între narcisismul patogen care-l pîn- 
deşte pe creator şi narcisismul cre- 
ator, biruință adesea eroică asupra 
celui dintii. Citind biografiile de pînă 
azi ale lui Bacovia, am constatat că 
puţini ştiu să “nuanţeze” şi să depă- 
şească simpla consemnare pozitivistă 
care nu disociază între cele două feţe 
ale biografiei. Voi da, deocamdată, un 
exemplu ilustrativ. Biografiile au 
reținut un record “negativ” în viaţa de 
şcolar a lui Bacovia: a rămas repetent 
nu mai puțin de patru ori“. Primul 
nostru gînd e că ne aflăm în faţa unui 
întîrziat mintal, care are serioase 
dificultăţi în asimilarea cunoştinţelor. 
inceputul acestei drame personale ar 
putea fi identificat înainte de împlinirea 
vîrstei de şapte ani, cînd s-a îmbol- 
năvit de febră palustră, fapt care a 
determinat familia să-l dea la şcoală 
la vîrsta de opt ani%. Acum debutează 
o adevărată “epopee a întârzierii” în 
existenţa lui Bacovia, reflectată în 
cronotopul prea-firziului din operă. 

Agatha Grigorescu-Bacovia reține 
informatia că în ultimele clase de liceu 
“adolescentul” era atît de taciturn, 
încît, la sfîrşitul anului, profesorul 
diriginte l-a invitat la şcoală pe Dimitrie 
Vasiliu, tatăl poetului, ca să se 
dumerească în legătură cu feciorul: 
“ — De ce este aşa de tăcut? Ce va 
deveni băiatul dumneavoastră în 
viață?”. Bineînţeles, Dimitrie Vasiliu 
a dat neputincios din umeri%. 

Autoizolarea şi tăcerea, subli- 
niate cu stăruinţă inflaţionară de către 
exegeţi şi de cei ce l-au cunoscut pe 
Bacovia, sînt primele şi cele mai 
caracteristice semne ale unui Narcis 
de cea mai pură speţă. În cazul lui 
Bacovia, ele par de-a dreptul pato- 
logice, mergînd pînă la autism şi 
izbucniri nevrotice. Elemente demne 
de interes pentru psihanaliză. Dar şi 
cu reverberații în operă. În Ego, titlu 
de mărturisire narcisiacă şi care în 
intenţia dintii a autorului trebuia să fie 
titlul primului volum de versuri 
(devenit Plumb), Bacovia îşi face un 
tipic autoportret de Narcis: 


Tot mai tăcut şi mai singur 
În lumea mea pustie — 

Şi tot mai mult m-apasă 

O grea mizantropie. 


Din tot ce scriu, iubito, 
Reiese-atit de bine — 
Aceeaşi nepăsare 

De oameni, şi de tine”. 


Nici una dintre datele esenţiale 
ale mitului Narcis nu lipseşte. Narcis 
e tăcut, e singur şi se arată nepăsător 
pînă la mizantropie faţă de iubita sa 
Echo, sentiment extins la întreaga 
omenire. Altfel spus, narcisismul 
afişat e împins pînă la ultimele 
consecințe. Nu lipseşte nici tristețea 
pe care o încearcă Narcis, sugerată 
nu numai de sentimentul însingurării, 
ci şi de pustietatea lumii sale. 

Pentru mine unul, însă, lucrurile 
nu sînt deloc clare. Sînt nedumerit în 
legătură cu unele amănunte, care, 
pentru alţii, pot să nu prezinte nici o 
însemnătate. În primul rînd, mă irită 
titlul. Dacă ar fi vorba de o conştiinţă 
narcisiacă propriu-zisă, poate că 
Bacovia ar fi trebuit să găsească 
altceva. Dar el nu intenţionează 


nicicum să exprime vreun act clar de 
narcisism, precum contemporanul 
său lon Barbu. Căci, stupefacţie, 
Bacovia a amînat publicarea acestei 
poeme scrise în 1899, care trebuia să 
intre în volumul din 1916 şi să-i dea 
titlul, pentru Cu voi... (1930). Agatha 
mărturiseşte: “Nu se cunosc împre- 
jurările care l-au făcut pe Bacovia nu 
numai să renunte la intenţie (prestigiul 
poeziei Plumb pentru Macedonski şi 
editorii volumului?), dar şi să o lase 
deoparte pînă la volumul Cu voi...”?2, 
Nu e nimic din ce bănuieşte Agatha. 
Să amintesc că tot în 1930 lon Barbu 
publica Joc secund. Şi, interesant, 
tot pentru volumul din 1930 amînă 
Bacovia poezia Liceu, un adevărat 
dezastru pentru imaginea şcolii 
româneşti, în care el s-a văzut silit 
să se comporte ca un Narcis, bîntuit 
de singurătate şi tăcere. Să recitim 
împreună textul: 


Liceu, — cimitir 

Al tinereţii mele — 
Pedanţi profesori 
Şi examene grele... 
Şi azi mă-nfiori 
Liceu, — cimitir 

Al tinereţii mele! 


Liceu, — cimitir 

Cu lungi coridoare — 
Azi nu mai sînt eu 

Şi mintea mă doare... 
Nimic nu mai vreau — 
Liceu, — cimitir 

Cu lungi coridoare... 


Liceu, — cimitir 

Al tinereţii mele — 
În lume m-ai dat 

În viltorile grele, 
Atit de blazat... 
Liceu, — cimitir 

Al tinereţii mele!%. 


La o lectură literală, apare 
limpede că e vorba de o “dojană” foarte 
aspră a pedantismului profesoral, a 
dificultăţilor provocate de o examinare 
iraţională, toate acestea producînd în 
tînăr o metamorfoză narcisiacă (v. ter- 
menul utilizat de Ovidiu în Meta- 
morfoze), încît nu se mai recunoaşte 
pe sine (“Azi nu mai sînt eu”), fiind 
aruncat în lume “Atiît de blazat”. lar 

cum Narcis este condamnat la moarte, 
liceul este deja un spațiu al morții — 
cimitir. Reacția aceasta “etică” este 
în deplină concordanţă cu intențiile 
inițiale ale elaborării. După relatarea 
Agathei*, poezia a fost scrisă în 
1903, fiind prilejuită de o anchetă 
declanşată de intentiile lui Spiru Haret 
de a realiza o reformă în învățămînt®™. 
Deşi lucrurile nu sînt prea clare, 
există versiunea (împărtăşită de 
“Mihail Petroveanu) că poezia a fost 
trimisă direct lui Spiru Haret, care ar 
fi exclamat: “lată cel mai sigur docu- 
ment!”%. 

Dar 'dacă în Liceu poetul gă- 
seşte un tap ispăşitor pentru eşecul 
său narcisiac, în Ego dojana etică e 
fără obiect exterior, confesiunea 
semănînd cu o autoculpabilizare, 
precum aceea a Narcisului din Por- 
tretul lui Dorian Gray de Oscar 
Wilde, invocată în subcapitolul ante- 
rior. Reflexul “etic” este sugerat de 
cuvîntul latin, care, prin ambiguitatea 
sa, trimite deopotrivă la eu/ narcisiac 
şi la eul egotist. Egoistul este tot- 
deauna'preocupat de interesele eului, 
chiar cînd continuă să-şi canalizeze 
libidoul spre obiectul exterior, avînd 
grijă ca energia erotică investită în 
acesta să nu dăuneze eului”. Egois- 
tul nu este nepăsător față de par- 
tenerul sexual, ci îl foloseşte pentru 
interesele personale. Opusul egois- 
mului este altruismul. “Numai în 
starea de iubire absolută — spune 


Freud — coincide altruismul cu- 


concentrarea libidoului asupra obiec- 
tului”*. 

Dar ego-ul din poema bacoviană 
este egoist sau narcisist? Bacovia 
lasă aici loc unei ambiguităţi deru- 
tante, care ar implica o componentă 
etică a mitului oglinzii, ipostază pe 
care a îmbrăcat-o “complexul 'lui 
Narcis” în clasicism şi chiar mai 
înainte, în Renaștere. Francis Bacon 
a făcut o “fiziologie” a tipului nar- 
cisiac, condamnîndu-i pe asemenea 
indivizi, deoarece, din pricina autoad- 
miraţiei, ar. fi “exagerat de leneşi şi 
cad într-un fel de înţepenire, care îi 
face neputincioşi la orice iniţiativă”. 
În oglinda “etică”, oamenii îşi desco- 
peră chipul caricatural, cum se- 
ntîmplă la Plaut, Baldung Grien, 


Charles de Coster, Goya sau Dau- 
mier'%, 

Constatăm surprinşi că în Diva- 
gări utile Bacovia reacţionează 
într-un spirit “clasic” (nu e oare 
concentrarea maximă a poemelor tot 
de esenţă clasică?): “Şi noi în oglindă 
ne vedem pupăză şi ne credem că 
strălucim ca steaua polară”. Sau: “A, 
m-am dezgustat, oglindă, tot secretul 
tu mi-l spui..."107. 

O recuzare mai ironică a lui 
Narcis nici că e de imaginat. Am 
întîlnit-o la contemporanul său G. 
Topîrceanu'?2. Ironia este la Topîr- 
ceanu o terapeutică în contra tristetii 
lui Narcis: “Dar cînd tristeţea cearcă 
să mă prindă, /Mă-ntorc atunci cu faţa 
spre oglindă. /Şi rîd, nebun, de 
propriul meu nas” (Pagliaccio). 
“Nasul” lui Bacovia e “pupăza” pe care 
o vede în oglindă, contemplîndu-se 
narcisiac. Şi mă întreb dacă în Ego 
nu e o usturătoare ironie, un soi de 
“demascare” a propriului narcisism. La 
drept vorbind, Narcis n-are conştiinţa 
maladiei de care suferă. El i se dedică 
cu toată pasiunea izvorită dintr-o 
investiţie inconştiență, cum e energia 
erotică. Pe de altă parte, nici de ego- 
ism nu pare a fi vorba, de vreme ce 
în ruptura de ființa iubită se insi- 
nuează o evidentă solidarizare 
straniu-altruistă, care va trebui să 
determine o schimbare radicală față 
de felul cum am receptat pînă azi 
erotica bacoviană. În clipa cînd Narcis 
ajunge la conştiinţa propriei condiţii, 
el e deja vindecat de complexul de 
care suferă. Poezia Ego cred că a 
fost abandonată pentru volumul din 


. 1916 fiindcă era prea “transparentă”. 


intuiţia acestui geniu 'a lucrat atunci 
ireproşabil. Cu titlul Ego şi cu poema 
respectivă el n-ar fi întîlnit poarta 
regală a poeziei. A lăsat poema în 
sertar pentru vremuri cînd nu mai avea 
de ce să se “ascundă”. Acelaşi lucru 
a făcut şi cu alte texte, între care îmi 
amintesc Epitaf, cheia cu care noi 
vom dezlega tainele “complexului 
Bacovia”, la momentul potrivit. 
Bacovia avea nevoie nu de oglinda 
limpede şi pură a lui lon Barbu, ci de 
una mată, ireflectantă, menită să 
incifreze, nu să descifreze la lumina 
pură a “roții soarelui” tenebrele 

sufletului uman. Paradoxal, nu ion 
Barbu e poetul ermetic, din acest 
punct de vedere, ci Bacovia. Limpe- 
zimea clasică a versului său e 
obscurizată infinit de cenuşiul mat al 
plumbului. 

Şi de ce s-a întîmplat acest 
lucru? 

Pentru a contrazice parcă 
sloganul critic de strălucită carieră că 
Bacovia a fost un întîrziat în culcuşul 
lui Narcis. Întîrziat în toate, cu 
învăţătura, cu viaţa, cu căsătoria, cu 
moartea chiar: 


Şi tare-i tîrziu, 
Şi n-am mai murit... 
(Pastel)'5. 


Să se ţină seamă că o spune în 
a doua poemă din volumul Plumb, 
carte în care moartea pare atot- 
stăpînitoare. Cu cîtă ştiinţă a dozării 
adevărului conduce el ochiul credul al 
cititorului! . 

După repetenţiile amintite, îşi dă 
bacalaureatul abia la 22 de ani, în 
1903. Cu facultatea nu va fi mai uşor. 
Şi-a luat licenţa în drept în anul 1911. 
Aşadar, cînd împlinea 30 de ani. 
Ironie uriaşă, fiindcă avocatura nu e 
pentru Narcis. La 11 noiembrie plătea 
taxa de înscriere la baroul de avocați 
din Bacău, cotizînd zece ani fără a 
susţine un singur proces. Cu profesia, 
cel puţin, el a întîrziat toată viaţa, 
fiindcă diploma în drept n-a fost 
utilizată la rangul social la care ar fi 
fost îndreptăţit, mulțumindu-se cu 
mărunte slujbe de funcţionar. Cea mai 
înaltă funcţie pe care a avut-o 
Bacovia a fost “şef de birou clasa | 
cu diurnă lunară fixă de 1115 lei”, prin 
decizia nr. 5585/1 mai 1921, emisă 
de Ministerul Muncii şi Ocrotirii 
Sociale'%. Dar, iarăşi ironie, este 
nevoit să demisioneze dintr-o prici- 
nă... narcisiacă, la scurt timp de la 
înaintarea în grad. Pe faţă i-a apărut 
o eczemă din cauza căreia nu mai 
putea ieşi în lume (sau care i-a dat 
prilej din nou să se izoleze de 
lume!)'%. “La birou — semnalează 
Agatha — era taciturn, îşi îndeplinea 
obligaţiile şi se regăsea iar singur."1% 


Relaţia cu Agatha este cel mai 
bun exemplu spre a ilustra “complexul 
întîrzierii”. Impulsul de a-l cunoaşte 
pe Bacovia a fost prilejuit de apariţia 
volumului Plumb. Unele poezii, 
mărturiseşte poeta, îi atrăseseră 
atenţia încă din 1913, îndeobşte 
poezia Decor, apărută în Flacăra. 
Prima întîlnire cu Bacovia i-a fost 
înlesnită de Aurel Savela, fratele 
cumnatei poetului, secretar de redac- 
ţie la Cronica Moldovei din Birlad. Cea 
dintîi informaţie dată de Savela 
despre poet a fost: “Este un om foarte 
tăcut, domnişoară Grigorescu..."1%7. 

Pe 22 iulie 1916 cei doi s-au 
cunoscut. Bacovia avea o “privire 
senină şi dreaptă”, o voce metalică, 
“cu inflexiuni de bas”. După spusele 
Agathei, s-au îndrăgostit unul de altul 
în acea zi, cînd i-a recitat Amurg an- 
tic. Dar relaţia'lor a fost neobişnuit de 
sinuoasă şi de lungă pînă la căsătorie, 
care s-a produs la 28 iunie 1928. După 
cum se exprimă Mihail Petroveanu, 
Bacovia “a obținut inimaginabil de greu 
dreptul de a-şi avea femeia lui”. 
Comentariul biografului mi se pare re- 
velator: “Ca şi în alte direcţii, viaţa 
preconjugală a lui Bacovia este un nex 
de oprelişti naturale şi artificiale, 
făcînd ca şi cele mai elementare 
bucurii să se producă tîrziu, uneori 
prea tîrziu, şi niciodată pe de-a 
întregul”1%8. 

Romanul acestei legături insolite 
este povestit de Agatha Grigorescu- 
Bacovia'%. El a fost fragmentat de 
întîlniri rare, de tăceri contaminante, 
deşi poetul aştepta ca evenimentul să 
se producă. Era zgîrcit nu numai la 
vorbă, ci şi în scris. Scrisorile lui de 
“dragoste” sînt simple biletele. Spre 
sfîrşitul anului 1924, cei doi s-au 
întîlnit la Bacău (Bacovia ceruse 
suplinirea pe o catedră de desen şi 
caligrafie). După despărțire, a urmat 
un schimb de două scrisori, de cîte 
două rînduri fiecare, esentialul 
concentrîndu-se în două enunțuri: “Mă 
învăluie din nou tăcerea, aşteptarea” 
(prima scrisoare); “Eu mă gîndesc şi 
aştept” (a doua)’. Cînd, în sfirşit, 
căsătoria are loc, Agatha crede a-l fi 
văzut foarte fericit: “Poetul era 
transformat. Privirea ochilor săi mari 
exprima o lumină ce nu i-o mai 

cunoscusem. Îi străfulgera o radiere 
de bucurie. Mă sileam să fiu cît mai 
veselă, să nu-i întunec acea eufo- 
rie” s 

Să fi fost euforia lui Narcis sau 
a vindecării de “complexul lui Narcis”? 
Bacovia a fost spiritual, curtenitor şi 
a recitat, surpriză, poema în oglindă. 
Şi ştim prea bine ce reflectă oglinda 
lui Bacovia. In cunoscuta poemă, în 
oglindă nu se profilează nici măcar 
“creasta de pupăză”, ci o imagine cu 
mult mai dezolantă, cu atît mai bizară 
cu cît “oglinda larg-ovală încadrată de 
argint”, aflată “In salonul plin de vise” 
(ceea ce ne-ar trimite la un spațiu 
adecvat lui Narcis), reflectă: 


Agonia violetă, 
Catafalcui, 
Şi grădina cangrenată"''2. 


Altminteri, după euforia descrisă 
de Agatha, ea se vede nevoită să 
constate starea poetului de după 
plecarea imediată a musafirilor: 
“Poetul fuma şi voia să consume ul- 
tima sticlă de şampanie. Ochii săi 
aveau o licărire fosforescentă. Din 
fumul ţigării arunca rotocoale după 
rotocoale. Visa desprins de orice 
realitate. Ce gînduri îi ardeau sub 
frunte? Privirea plutea peste clipe; 
vedea departe, ceva nebulos, tul- 
burător? Păru că se înfioară. Fumul 
de ţigară îl învăluia la un moment dat 
cu totul. Căzuse într-o reverie adîncă. 
Nu cutezam nici o mişcare, să nu se 
trezească din beatitudinea ce-l 
cuprinsese. Lumînările se topeau 
albe, sub flăcările fierbinţi (sic!). 
Florile albe mureau. Clipele de uitare 
mureau şi ele. incepea o altă etapă 
de viaţă a poetului, a noastră..."113. 

Descripţia este admirabilă, dar 
nu sînt sigur că proaspăta soţie a 
înţeles ce se petrecea cu omul de 
lîngă dînsa. Aşa cum nu sînt sigur că 
medicii, cunoscuții şi judecătorii vieţii 
şi operei sale i-au înțeles simptomele 
maladiei de care suferea. Şampania 
şi fumatul àu fost paliative momen- 
tane care să-i provoace “reveria 
adincă” de Narcis pe care o surprinde 
Agatha? Se izola Bacovia, chiar în 
acea clipă a nuntirii, de “nimfa Echo” 
(Agatha)? 


leşit din “cimitirul”. tinereții, 
liceul, trecut apoi printr-un altul — 
facultatea, Bacovia intra în viaţă to- 
tal nepregătit s-o înfrunte. intrebat de 
colegul său N. Țintă (la laşi), ce va 
face după luarea licenţei, Bacovia a 
răspuns: “Nu ştiu! Nu mă simt pregătit 
pentru nimic”. Agatha Grigorescu- 
Bacovia i-a cerut lui N. Ţintă să-şi 
amintească de acei ani. Era prin 1908. 
Poetul i-a mărturisit că suferea de o 
boală pe care nu i-o vindecă doctorii. 
Apoi după un timp îmi spuse: “Mă 
doare sufletul!” “5 

Cred că acesta e diagnosticul 
cel mai exact, pe care şi l-a pus 
singur, fără medici. Ca să mă exprim 
paradoxal, el suferea de durerea 
sufletului. Brusc, se cuvine să ne 
treacă prin gînd că omul acesta n-a 
fost niciodată un Narcis, ci ipostaza 
cea mai pură de Echo, nefericita 
care-şi strigă iubirea şi n-o aude 
nimeni. Oare n-a întruchipat Bacovia 
ecoul însuşi, durerea primordială? 

Tocmai cînd eram mai pregătiţi 
să-l clasificăm pe Bacovia printre 
Narcişi, printre cei care percep spaţial 
ființa, tocmai acum un fost prieten de 
facultate ne dă peste cap întreaga 
argumentatie. Dar parcă speriat de 
cele ce-i comunicase Agathei, N. 
Ţintă se grăbeşte s-o asigure pe 
consoarta poetului că Bacovia demult 
s-a vindecat de “maladia timpului”, 
fiindcă a avut norocul s-o întîlnească 
pe Dumneaei, îngerul salvator, care i-a 
adus “o viaţă liniştită”"'€. Şi într-un 
anume sens el avea dreptate. Agatha 
va însemna salvarea lui ca om bio- 
logic. Nu există nici un temei să n-o 
credem pe cuvînt atunci cînd zice că 
poetul o punea, ca soţie, pe acelaşi 
plan cu poezia. Intrebat de ce i-a 
dedicat una dintre ediţiile poemelor 
sale, Bacovia i-a răspuns: “Poezia... 
tu... sînteţi eu..."''7. Dar asta este o 
elocventă identificare narcisică a 
actului creator. Arătam în subcapitolui 
anterior că arta este un act narcisic 
nepatogen, în sensul că de îndată ce 
euforia autoerotică a momentului 
creaţiei trece, libidoul deviat de la 
obiect către eu se reîntoarce la 
persoana iubită. Avem dovada extrem 
de clară că Bacovia a fost un om cît 
se poate de normal, de sănătos, din 

acest punct de vedere. De aceea, el 
nu poate fi comparat cu Rimbaud sau 
Verlaine, aflaţi la graniţa unor vicii 
binecunoscute, ca patima haşişului 
sau înclinația homosexuală. El a 
preferat viciile uşoare, comune mai 
tuturor oamenilor, fumatul şi băutura, 
fără a deveni sclavul lor irecuperabil. 
“Nu era amator de halucinaţii poetice — 
ne asigură Agatha —, el atît de concret 
şi realist în inspiraţia sa. Imi povestea 
cu repulsie (după o prizare de haşiş, 
n. n.) că nu ar mai fi repetat a doua 
oară diabolica beție pentru nimic în 
lume. Se gîndea cum s-o fi putut 
obişnui Baudelaire cu starea halu- 
cinatorie pînă la depersonalizare. 

Altă dată i-a oferit absint (Jinga, 
n. n.). Nici aceasta nu l-a cîştigat. A 
rămas la ispita vărului său Ioniță 
Goran: vinul vechi şi de calitate, ce 
i-l oferea cînd se ducea la dugheana 
tatălui său. 

Poezia Veritas stă mărturie că 
vinul i-a stimulat gîndirea şi inspirația 
poetică”1*8. Iat-o: 


Doamne! Necesitatea unui vin... 
Şi-a gîndului culmi de poezie — 
Oare pentru ce, mai mult, acest 
suspin: 
„„. Că totul, poate, e-o repede 
magie. 


Ca în tăcerea gravă-a unui dom, 
Viaţa pare-a trece fără nici un 

sens... 
Şi-acele aşteptări a vieţii de om, — 
„. Sana mens!!!9. 


Dar vinul nu ne trimite la Narcis, 
ci la misterele dionisiace, aflate în 
imediata vecinătate a misterelor 
orfice. Aceste versuri depun o 
mărturie profundă. Ele nu ne spun 
despre banala credinţă că, pur şi 
simplu, vinul e aducător de inspiraţie. 
Neaşteptat, vinul lui Bacovia are 
menirea de a ne smulge, fie şi printr-o 
“repede magie”, din imobilitatea şi 
tăcerea lui Narcis. Bacovia ştie că 
narcisismul e o pedeapsă, o condam- 
nare sisifică, iar în tăcerea aceasta 
viaţa “trece fără nici un sens”, în 
aşteptări interminabile (ca în viitoarea 
literatură a lui Kafka sau Beckett!). 
Aşadar, vinul lui Bacovia nu creează 
Narcişi, ci redeşteaptă în Narcis 


nevoia strigătului originar al nefericitei 
Echo. În Veritas, el îi spune suspin, 
dar în Plumb sau în alte poeme îi va 
spune de-a dreptul strigăt. S-ar putea 
găsi în această subtilă metamorfoză 
argumente pentru acei care afirmă că 
Bacovia transcende narcisismul 
simbolist (al lui Mallarme, bunăoară) 
către orficul strigăt expresionist. Insă 
nu aceasta este ţinta noastră ime- 
diată. Am vrut să aduc o nouă probă 
cît de complicat e labirintul perso- 
nalităţii lui Bacovia, declarat cvasiu- 
nanim “monocord” şi “monoman”, “fără 
biografie”. Şi încă ce țesătură bio- 
grafică! Fiindcă repede putem recădea 
în captivitatea oglinzii lui Narcis. Intr-acolo 
ne îndrumă nevrozele bacoviene. 

La cîţiva ani de la confesiunea 
făcută lui N. Ţintă, în 1913 Bacovia 
are puternice depresiuni nervoase. Un 
an mai tîrziu, este internat în sana- 
toriul de boli nervoase al dr. Mărgă- 
ritescu din Bucureşti. Informaţii 
despre începuturile bolii ne-a furnizat 
Eugen Vasiliu, fratele poetului: “În 
1913, venind pentru o zi, două acasă, 
în starda Liceului din Bacău, am avut 
o strîngere de inimă cînd pentru prima 
oară am observat ceva schimbat la 
lorgu. Lipsea seninătatea pe care o 
avea veşnic. În acel moment avea un 
aer de plutire dincolo de viață şi un 
rîs fără noimă""2. Agatha a mai smuls 
amănunte de la mama poetului, Zoe 
Langa: “Tăceri grele, prelungite, stătea 
zile întregi închis în cameră fără a mai 
ieşi la masă”. Aceste tăceri alter- 
nau, surprinzător, nu numai cu accese 
de ris, ci şi cu vorbe spuse strigat, 
ca în tragediile antice: “Intr-o zi mi s-a 
părut că vorbea prea tare. Declama, 
gesticula ca un artist tragic pe 
scenă”12. Dimitrie Vasiliu, tatăl, a pus 
asemenea ieşiri pe seama băuturii. 
Aşadar, din nou făcere şi strigăt, 
Narcis şi Echo. Teribilă bătălie 
existenţială, venită dintr-o adîncă 
despicare a ființei. Tovarăş mi-i rîsul 
hidos şi cu umbra, mărturiseşte în 
Pălind'2. Sînt umbra lui Narcis şi risul 
disperării, înlocuitor al strigătului. 
Opera lui Bacovia pare a fi textul 
ilustrativ la celebrul tablou al lui 
Edvard Munch — Țipătul. 

Stările nevrotice ale lui Bacovia 
reveneau la 2-3 luni, după relatarea . 

mamei. Avea, simultan, oroare- de 
doctori şi de injectii, pe cînd pregătise 
volulul. Ego devenit Plumb. Ajuns 
funcţionar, nu şi-a schimbat modul de 
viaţă singuratic. Este catalogat de 
Agatha drept “cel lipsit cu totul de 
simţ practic, ros de singurătate”, 
Totuşi, femeia bănuia că e ceva mai 
mult decît o simplă boală: “Uneori era 
aşa de greu de înțeles”12. E pur și 
simplu uimită că Bacovia nu găsea 
de vină pentru drama lui nici boala şi 
nici lumea exterioară, ci punea totul 
pe o eroare a lui, numai de el ştiută: 
“Mai mult decît oricine îmi pare c-am 
greşit”136. Şi, nedumerită, se întreba: 
“Ce a putut însă greşi sufletul acesta 
poet, care filtrase prin sensibilitatea 
sa durerea şi tragedia epocii sale? 
Totuşi simţea ca un erou de tragedie 
antică o vină tragică”'7. 

Din punctul nostru de vedere, ne 
aflăm în faţa celei mai importante 
constatări şi întrebări cu privire la viața 
lui Bacovia. Abia de aici se poate face 
lumină asupra bacovianismului. Din 
păcate, Agatha Grigorescu-Bacovia, 
privilegiată de soartă să trăiască în 
preajma acestui om extraordinar, 
'sfirşeşte într-o ineptă explicație 
sociologică, dînd vina de tot răul trăit 
de poet exclusiv pe seama mediului 
burghez, străduindu-se, în cartea din 
1962, să demonstreze că socialismul 
i-a adus mîntuirea. Ceea ce a trebuit 
să rectifice, în bună măsură, în cărțile 
ulterioare. Dar numai atît. 

Mult mai interesante pentru noi 
sînt ipostazele surprinse. 

După demisia din 1921, Bacovia 
a intrat într-o mai crîncenă izolare. 
intr-o zi, îl vede astfel: “Privea un 
punct, absent, palid, cu fața foarte 
schimbată”, Agatha era într-o vizită 
la el împreună cu Aurel ai 
Îndemnat să meargă la medici, 
răspuns ca altădată lui N. Țintă: “— 
Nu mă lecuiesc doctorii”. Atunci cînd 
suferea mai intens, poetul era numai 
privire. Tăcerea devenea autism. De 
altfel, o şi spune în Dimineaţă: 


încă tot mă 
iubesc... 
Am ajuns la timp, ocup şi un loc. 
Dar gîndui apasă cu greul său 
bloc... 
E numai vedere... nu mai pot să 
vorbesc...!2% 


Am.uitat dacă merg... 


Alte versuri extraordinare. Lupta 
cu sinele narcisiac e marea obsesie: 
“încă tot mă iubesc...",.de unde şi 
încremenirea în vedere şi muţenie din 
al patrulea stih. Un reflex narcisiac se 
insinuează contemplînd, bunăoară, o 
fotografie din vremea studenţiei: “ — Ce 
frumos era acel Bacovia, student! Nu-i 
aşa? Da, era frumos, adăugă, ca şi 
cînd nu eram şi noi acolo..."1%. Asta 
şi face Narcis: nu-i observă pe ceilalţi. 
Se vede numai pe sine. Dar, iarăşi 
surpriză, el vorbeşte despre un altul, 
alt Bacovia. Cu eczemă pe faţă, în- 
tr-un nor de fum, după o lungă tăcere, 
se adresează Agathei şi lui Savela: 
“ — Sînt hidos cu crusta asta pe faţă! 
Nu?”131, Buclucaşa eczemă îi evocă 
pe alta, mai veche, din 1916. Atunci 
s-a războit cu ea, scriind poezia Nervi 
de toamnă: 


larbă de plumb şi aer tare... 
Pudrat de o eczemă ce fața mi-o 
sapă; 
Pe cîmp, cu-o umbră de cugetare — 
Violet, corbi, şi-oglinzi de apă'2. 


Narcisul cu eczemă nu iveşte 
n “oglinzile de apă” decît “iarbă de 
ic “violet, corbi”. 

Narcisismul lui Bacovia e con- 
taminant. De regulă, aşa cum a 
remarcat Fr. Bacon, citat mai înainte, 
Narcişii trezesc dispreț şi repulsie în 
ceilalţi. Poate după norma lui Blaise 
Pascal: “Eul este vrednic de ură”, 
In schimb, Bacovia “Avea teribilul dar 
de a-mi transmite tăcerile sale”'%. lar 
tăcerile sale erau bruşte, “ca şi cum 
nu mai era cu cineva. Ce brusc intra 
în sine însuşi, ca într-o cuirasă 
invizibilă..."1%5. Curiozitate mare, 
fiindcă tocmai în spaţiul narcisiac el 
se simte torturat. Cronotopul -odăii, 
se ştie, e acela al intimităţii. Acolo te 
simţi acasă, ocrotit. Dar în odaia 
bacoviană e altceva: 


Odaia mea mă înspăimîntă... 
Aici n-ar sta nici o iubită, 

Prin noapte, toamna despletită 
In mii de fiuiere cîntă'55. . 


Deviza lui în Dintr-un text co- 
mun este “Fără vise”'%. lar visele 
trebuie expulzate din oglindă: “Azi, mă 

gîndesc la o lume de mister şi de 
nepăsare (oare cum se împacă 
misterul cu nepăsarea?, n. n. — Th.C.), 
şi din cîte întrebări mi-am pus nu 
rămîne nici una cînd mă uit în oglindă, 
dimineaţța”18. 

Abia căsătorit, trece printr-o 
nouă experiență-limită. Liviu Rebreanu 
a intervenit pe lîngă |. Minulescu, pe 
atunci Ministrul Artelor, pentru o 
slujbă. Bacovia şi-a călcat pe inimă 
şi a mers în audienţă la emulul său 
simbolist. Acela nu i-a putut oferi decît 
un post de copist, clasa a lil-a. În clipa 
aceea, poetul a părăsit încăperea, 
rătăcind pe străzile capitalei, pînă 
noaptea tîrziu, spre disperarea 
Agathei, care nu ştia ce s-a întîmplat. 
A fost internat la dr. Marinescu. 
Suferise un şoc puternic. “Are o 
teribilă sensibilitate, ce iese cu totul 
din obişnuit”, a decis eminentul 
psihiatru. O altă faţă a diagnosticului 
corect, ca lipsă de disgnostic. În 
1936, a fost iarăşi internat. Medicul 
curant stabileşte şi de astă dată: “E 
un rezervor de mare sensibilitate. 
Structura sa biologică iese din 
comun, ca şi aceea cerebrală. De 
aceea şi creaţia poetică este excep- 
țională”*. 

in acei an, autismul atinsese 
cota maximă. Dar a urmat revenirea 
la viaţă. “Modest cum era — crede 
Agatha —, cerea vieții atît de puţin!” 
Aşa îşi explică ea supraviețuirea 
acestui om. În realitate, adevăratul 
Bacovia nu era nici “modest” şi n-a 
cerut nici puţin de la viață. Dimpotrivă, 
a cerut maximum de ia ea, ba chiar 
peste ceea ce viaţa i-a putut da. Poate 
să fie uimitor cît de puţin l-a cunoscut 
Agatha. Cînd n-a mai cerut nimic de 
la viaţă, poezia l-a părăsit. Avea 
dreptate Gh. Grigurcu să spună: “Spre 
deosebire de un Rimbaud care a 
părăsit poezia, Bacovia s-a lăsat 
părăsit de aceasta”'*!. Clipa aban- 
donului reciproc coincide cu do- 
bîndirea fericirii: 


Mi-am realizat 
Toate profeţiile 
Politice. 
Sînt fericit... 
(Cogito)'%2. 


Să fie aceasta împlinirea lui 
Bacovia ca Narcis? Adevărata lui 
întoarcere în copilărie, în paradisul 
pierdut? Sau e vorba de împăcarea 
cu lumea, după ce regăsise drumul 
spre pierduta Echo graţie căsătoriei 
cu Agatha? Greu de decis. În finalul 
convenţional al cărţii din 1962, Agatha 
îl descrie ca pe un om, în sfîrşit, 
ferice, sărbătorit la 65 şi la 75 de ani. 
După căderea “odioasei dictaturi anto- 
nesciene” şi după încheierea “răz- 
boiului nedrept antisovietic”, Baco- 
via s-ar fi înviorat, lua parte la 
mitinguri, el, care fugea de lume, 
pentru ca la întoarcere să poves- 
tească plin de însufieţire impresiile". 
Ce-i drept, de cîteva ori i s-au furat 
ceasul şi mănuşile: “Faptul îl mîhnea, 
dar îi trecea repede'"%5. În 1956, a fost 
sărbătorit. Agatha îl descrie ca pe un 
Narcis renăscut, întors spre lume: “In 
ziua aceea a fost preocupat de ţinuta 
sa ca niciodată în vreo ocazie 
similară. A cerut să i se calce hainele 
negre, pe care de obicei le punea la 
ocazie. S-a ras cu multă îngrijire, 
aşezat pe un fotoliu în faţa oglinzii. A 
cerut frizerul. S-a îngrijit de toate 
detaliile: cravata, încălțămintea 
lustruită etc. Femeia de serviciu era 
mirată de «cît e de preocupat de 
toaletă»""%6. 

in sala de festivități, înconjurat 
de academicianul Mihai Beniuc şi de 
alţi scriitori “fruntaşi”, poetul a păşit 
“cu cel mai sărbătoresc zîmbet din 
viaţa sa, cu ochii plini de o fosfo- 
rescentă euforie”, Mihai Beniuc a 
considerat că e clipa să anunţe că 
plumbul bacovian se transformase în 
aur: “Nu Plumb, ci aur, aurul cel mai 
curat este opera acestui foarte mare 
poei..."148 

Imaginile acestea “paradiziace” 
îşi au explicaţia lor. Numai că ele sînt 
serios amendaie în cartea din 1981, 
cînd se-mplinea centenarul naşterii lui 
Bacovia. Sărbătoarea centenarului a 
avut loc în oraşul natal. M-am aflat 
acolo, susținînd o intervenţie la 
simpozionul ocazionat de eveniment. 
Am cunoscut-o atunci pe Agatha 
Grigorescu-Bacovia. Ne-a făcut o 
mărturie tulburătoare: de cîțiva ani se 
ruga lui Dumnezeu să apuce acel 
centenar. Şi Dumnezeu i-a ascultat 

ruga. Pentru că, aşa cum s-a răs- 
pîndit, ulterior, vestea, la întoarcere, 
în avionul spre Bucureşti, soţia lui 
Bacovia a murit. 

In cartea testamentară, Bacovia 
este văzut mai aproape de firea lui 
dintotdeauna, deşi sechelele pro- 
letcultiste ale biografiei n-au pierit cu 
totul. Poetul a continuat să fie un 
însingurat. Mai mult: “Grea, strivitoare 
a fost această epocă pentru Bacovia, 
conştient de valoarea operei sale. Şi 
care cu stoicism neabătut a suportat 
ştiind că va veni şi «vremea sa»”*9, 
Dar Bacovia aşteptase cu adevărat, 
toată viaţa, alte vremuri: 


E timpul..., toţi nervii te vor... 
O, vino odată, măreț viitor. 
(Poemă finală)!5. 


Cu atît mai grea trebuie să-i fi 
fost dezamăgirea pentru vremea ce i 
se înfăţişase. Poate de aceea s-a şi 
lăsat părăsit de poezie. El era 
convins, ca şi Eminescu, că n-ar fi 
trebuit să se nască pentru acest 
secol, aflat azi în ultimele sale clipe: 
“Am greşit colosal că m-am născut 
în acest secol...”151. Să se țină seama 
că spunea asta în 1955! E adevărata 
lui judecată asupra “vremurilor noi”. Şi 
ce naştere, şi ce copilărie a avut 
Bacovia! 

La 4 septembrie"'*2, stil vechi (16 
stil nou) 1881, ora 14, în casa lui 
Dimitrie Vasiliu şi a Zoei Langa, din 
Bacău, se năştea Gheorghe, după o 
serie de trei fete: Maria, Ana, Eca- 
terina. Ca şi Raluca Eminovici, Zoiţa 
Langa-Vasiliu a născut 11 copii, dar 
vor trăi numai 8. Era o familie veche, 
ajunsă la apogeu prin geniul viitorului 
poet G. Bacovia. Paralelismul cu 
Eminovicii se impune iarăşi, fiindcă a 
urmat căderea spiţei. Ambele ramuri, 
dinspre mamă şi dinspre tată, fuse- 
seră cîndva mai înstărite. Tatăl Zoiţei 
Langa fusese pîrcălab de laşi. Dimitrie 
Vasiliu, născut Andonie, era fiu de 
răzeş din Bogdăneştii Siretului. A 
existat şi o înclinaţie spre cărturărie. 
Mama lui Dimitrie era fiica cronicarului 
N. Mustea. La rîndu-i, Zoe Langa 
iubea cărţile şi avea gust pentru 
muzică. Asemenea antecedente ne 
duc iarăşi cu gîndul spre ascendenţii 


lui Eminescu şi, mai ales, la profunda 
observaţie a lui |. L. Caragiale, relativă 
la Eminescu: “Copil al unei rase no- 
bile şi bătrîne, în el se petrecea lupta 
decisivă între flacăra celei mai înalte 
vieţi şi germenul distrugerii finale a 
rasei — geniul cu nebunia”'5%. 

Printr-o superbă, dar şi o dra- 
matică continuitate, tînărul din Bacău 
pleca de la izvoarele eminescia- 
nismului şi şi-a trăit destinul cu o forță 
aproape egală, chiar dacă n-a mers 
pînă la capăt. Cu atît mai mult cu cît 
în familie a fost excepția, culmea de 
la care specia se prăbuşeşte. Excep- 
tia în două sensuri. Întii — conştiinţa 
propriei valori. E uluitor că exegeţii 
s-au lăsat păcăliţi de aparenţe, cu 
figura ştearsă şi mediocră ce i s-a 
atribuit. O dată, poetul s-a decon- 
spirat, notînd: “Eu am fost un feno- 
men din naştere... superior oamenilor 
şi simplu”*5. În al doilea rînd, mama 
a avut o contribuţie decisivă în împin- 
gerea existenţei lui Bacovia către 
“excepţie”. Ea a mers cu dragostea 
maternă pînă în pînzele albe, pînă la 
sufocarea prin iubire. 

Aminteam că naşterea este 
traumatismul originar, căderea în timp. 
Copilul trebuie să trăiască din plin 
această cădere spre a se maturiza, 
spre a fi capabil să se confrunte cu 
moartea pentru viaţa sa şi a speței. 
Dar după şirul de naşteri a trei fete, 
Zoe Langa a primit ivirea primului băiat 
ca pe un dar dumnezeiesc. Ascen- 
denţii din familia ei erau nişte dioni- 
siaci de suprafaţă, “oameni foarte 
veseli, le plăceau petrecerile. Au 
pierdut mare parte din avut în dis- 
tracții şi au murit tineri”. Fetele Zoei 
moşteniseră expansivitatea şi vigoa- - 
rea familiei. Aparţineau, altfel zis, 
speciei extrovertite. Dar lorguț se 
născuse firav, “cu o fire cu totul 
deosebită de a celorlalţi. Liniştit, 
tăcut, sfios, impresionabil din cale- 
afară încă din primii ani, punea pe 
gînduri, mai ales pe mama sa, cu 
instinctul ei matern atît de sigur..."156. 

Dragostea acestei femei a 
devenit copleşitoare: “De cum împlini 
doi ani, nici nu se ducea de acasă să 
nu-l lase în grija altora. Apoi îl lua 
pretutindeni cu ea”'. Î ţinea în braţe 
“ceasuri întregi”, iar cînd adormea, îi 


136 


Limba Română 


supraveghea somnul cu o răbdare de 
Narcis. “Cea mai frumoasă îmbră- 
căminte trebuia să fie a lui. Jucăriile, 
bunătăţile ce-i plăceau, pentru lorguț. 
Să nu-l atingă nimic, să nu-l supere 
nimic, să nu-i biciuiască vîntul 
obrăjorii, să nu-i ude ploaia hăinuţele, 
praful să nu-i intre în ochi. Era ţinta 
celor mai minuţioase îngrijiri”1%8. “lar 
micuțul idol îi răspundea printr-o rară 
cuminţenie şi ascultare.” 159 

De fapt, asistăm la un spectacol 
existenţial uluitor. De observat, mai 
întîi, că lorguţ n-a devenit un răsfățat, 
ca în schițele lui Caragiale. Dar mama 
i-a creat un aşa mediu, încît copilul 
n-a băgat de seamă că “părăsise uterul 
matern”, paradisul primului narcisism. 
Tăierea cordonului ombilical parcă nici 
nu s-a produs. Aceasta e semnificația 
(simbolică, desigur) a faptului că îl 
ținea mereu aproape, că nu l-a lăsat 
niciodată singur, nici măcar în somn. 
Zoe Langa a conceput şi realizat 
pentru fiul ei un paradis artificial, de 
seră. lorguţ trăia într-o necurmată 
euforie narcisică, într-un spațiu ideal, 
adică ireal. Existau, altfel spus, toate 
condiţiile pentru ca respectiva zonă a 
copilăriei să se constituie pentru tot 
restul vieţii în nostalgia care să-i 
marcheze întreaga operă şi întreaga 
viață. Aşa cum s-a întîmplat cu lon 
Creangă, de pildă, care şi-a nutrit ope- 
ra din spatiul narcisic al copilăriei. Dar, 
paradoxal, Creangă n-a cunoscut 
răsfăţul euforizant al copilăriei. 
Smaranda îi gratula, mai degrabă, cu 
năduful pe “ghiavolii” de copii, încît 
aceştia şi-au făurit singuri universul 
lipsit de griji. Nică şi-a asumat 
răspunderea capturării pupezei din tei, 
transformîndu-se, apoi, în “negustor” 
de iarmaroc. A plecat de capul său 
cu tovarăşii de joacă la urat. 

Dar lorguț? Pentru el, pupăza lui 
Nică va deveni simbolul caricatural al 
eului din oglindă, iar imaginea copiilor 
plecaţi cu uratul sau colindul — o tortură 
pentru amintirea falsului paradis al 
copilăriei. Agatha consemnează o 
mărturie a poetului, prin care-şi 
amintea că n-a fost niciodată cu 
colindul, din pricina... iubirii mamei: 
“Din vecini veneau glasuri de colinde, 
cu timbrul fraged al copilăriei. Eram 
atît de singur, chiar între toţi ai mei... 
Rămîneam ceasuri întregi în odaia 


mea, pe întuneric, la gura sobei'cu 
flăcări mari, dogoritoare. Şi prin 
perdele zăream siluetele colin- 
dătorilor. Mă întorceam spre copilăria 
în care eu n-am fost niciodată cu 
colindul... De ce?... Poate eram prea 
plăpînd şi mama se temea pentru 
sănătatea mea. Atît de mult mă 
tulburau aceste nopţi de Crăciun, cu 
aceşti colindători şi zurgălăi de la 
sănii!... Aşteptam pe atunci. Aştep- 
tam... şi nu mai credeam că odată 
vom fi împreună...” 180, 

Poezia Singur a fost scrisă 
într-o asemenea stare nostalgică, “în 
fața flăcărilor din sobă. Oglindindu-mi 
unele lacrimi..."15. 

Aşadar, cea de a doua perioadă 
de “narcisism primar” provocat artifi- 
cial a avut un efect contrar năzuinţelor 
mamei. Spaţiul copilăriei s-a trans- 
format într-unul al singurătăţii şi 
claustrării. Din această experienţă îşi 
are sorgintea cronotopul cavoului, al 
odăii care înspăimîntă. Inţelegem că 
pentru Bacovia copilăria a fost, 
simultan, un paradis şi un infern. În 
spaţiul ei a învăţat să tacă şi să 
asculte “colindele” altora, inclusiv 
“colindul” -(plînsul) materiei. Cînd 
copilul s-a hotărît să-şi taie singur 
“cordonul ombilical” care-l ţinea 
priponit de dragostea mamei, el a 
făcut-o atras de un glas din afară, cel 
al clopotului, bunăoară. Sensibilitatea 
lui era atît de ascuţită, încît se 
proiecta în afară, devenind coardă 
vibratorie pentru “durerea” gizelor, 
florilor, păsărilor, furnicilor etc. Nos- 
talgia exteriorului a luat locul nostal- 
giei narcisiace a interiorului. De-atunci 
a receptat ploaia ca plîns al materiei. 
Agatha reproduce un dialog relatat de 
mamă: “ — Cine plînge pe geamurile 
noastre, mamă? — Nu plînge nimeni. 
Ploaia cade pe ferestre”'2. 

In oglinda lui Narcis, pe care i-o 
pusese în față Zoe Langa, copilul 
lorguţ renunţase de pe atunci să se 
caute pe sine, învățind să asculte 
ecourile. Două biserici l-au îndemnat 
să evadeze din temnita iubirii mater- 
ne: Sfîntul Nicolae, pe care o vedea 
zilnic trecînd spre şcoală, clădită în 
secolul al XVII-lea de Ordinul francis- 
canilor (Bacoviensis) şi Precista 
(Sfîntul lon), zidită de Alexandru- 

voievod, fiul lui Ştefan cel Mare. E 
foarte posibil ca pseudonimul pe care 
şi l-a luat mai tîrziu să semnifice 
“botezul” său întru lume: Bacoviensis. 
Glasul clopotelor de la Precista îi 
fascina. Prin plînsul ploii şi al 
clopotelor a cunoscut-o e! pe Echo, 
rupînd vraja euforiei pur narcisiace: 
“Sunetul de clopot dus către depărtări, 
spunea poetul, se difuza într-o 
melopee fermecătoare înspre largul 
orizont al apusului, iar către oraş 
părea că se înfundă într-o învăluire 
de ecouri stinse (s. n. — Th.C.), aşa 
cum le auzea de acasă”, | 

Paracliserul de la Precista s-a 
mirat de interesul lui lorguţ pentru 
glasul clopotelor şi l-a iniţiat în tainele 
tragerii lor. Spiritul lui de independență 
s-a trezit datorită clopotelor. Într-o 
seară, s-a urcat în turn după para- 
cliser, fără să fie observat. A rămas 
fascinat atunci deopotrivă de glasuri 
şi de peisaj. După ce paracliserul şi-a 
terminat treaba, a încuiat şi a plecat. 
lorguţ a petrecut acolo toată noaptea, 
“fără să bage de seamă trecerea 
timpului şi fără să se gîndească la 
spaima celor de acasă. 

Se cuvine să ne revizuim atitu- 
dinea şi față de mult trîmbiţatul 
“ateism” al lui Bacovia. În prima 
copilărie, el deja a trăit o veritabilă şi 
insolită experienţă cristică. Perioada 
Golgotei el a suportat-o în cel de-al 
doilea narcisism al existenţei sale, cel 
al copilăriei, creat de mamă şi de 
familie. Fuga lui de reflexul narcisiac 
se incifrează şi-n chipul Mîntuitorului, 
amintind de fuga de pe cruce a lui 
Arghezi. Agatha îşi aminteşte că în 
camera poetului se afla o reproducere 
după Guido Reni, înfățişînd un Christ 
în suferință. Semăna izbitor cu 
Bacovia şi poetul se recunoştea în 
această imagine arhetipală. Odată, 
nemaiputînd suporta asemănarea, a 
întors tabloul cu fața spre perete, 
poruncind apoi înlăturarea lui. Alt- 
minteri, fuga de propriul chip, alt gest 
anti-narcisiac, prin excelenţă, se 
manifesta şi prin refuzul fotografiei şi 
nu numai: “Nu-i plăcea să pozeze, nici 
fotografilor, nici sculptorilor care l-au 
solicitat, Corneliu Medrea (încă din 
1929), nici lui Oscar Han, nici lui 
Baraski, nici pictorilor”'6. lată şi o 


replică a lui: “Ce atitea portrete, 
acelaşi şi acelaşi mereu?”'*%. Dar 
sensibilitatea lui faţă de suferinţa 
altora-şi față de toate vietăţile (chiar 
față de întregul univers, cu capaci- 
tatea de a auzi plînsul materiei) este 
binecunoscută. Avea blîndeiea lui 
Christ, puterea unei nemărginite 
înțelegeri şi tolerante, alt semn al 
identificării lui profunde cu firea nea- 
mului românesc, pe care a dus-o pînă 
la ultimele ei consecinţe, ca “boicot” 
în faţa vieţii şi istoriei, cum ar fi spus 
L. Blaga. Şi o mare disponibilitate 
spre a ierta. Odată le-a fost jefuită 


casa. Hoţul a fost prins, dar Bacovia 


l-a iertat imediat. “Era generos şi 
iertător”, stabileşte Agatha'%. Solida- 
ritatea lui cu cei “umiliţi şi obidiţi” de- 
aici pleca. De aceea, s-a iluzionat, ca 
atîți intelectuali ai epocii, că socia- 
lismul ar putea schimba faţa lumii. A 
fost un visător incorigibil, a fulgerat 
în versul său “hidosul burghez”, 
“preistoric animal”, “Urzind un dor de 
vremuri noi” (Serenada munci- 
torului)’. Avea, însă, totodată, un 
singular simț al realului, ştiind că 
umanitatea nu are soluţie. 

- Bacovia a încercat ieşirea din 
narcisismul copilăriei prin distrugerea 
trecutului, într-un compensatoriu re- 
flex antinarcisiac. Exegeţii au fost 
uimiţi de lipsa unui “complex matern” 
în poezia lui Bacovia, prezent, în 
schimb, la maestrul său Eminescu. 
Şi nici nostalgia copilăriei nu l-a ispitit. 
Tatăl nu s-a implicat prea mult în 
educație, avînd o izbitoare incapaci- 
tate în exprimarea sentimentelor. Fiul 
şi-a moştenit, în oarecare măsură, 
tatăl. Dar nici tatăl nu intră în structura 
imaginarului său, biografii găsind-o, 
într-o privință, explicabilă. “In schimb — 
crede Mihail Petroveanu —, omisiunea 
mamei şi a surorilor din repertoriul 
poetic este mai ciudată."1% Criticul 
interpretează situaţia ca fiind o 
“pedeapsă” dată mamei pentru exce- 


sul de afectivitate care i-ar fi barat 


calea spre maturizare. Poetul însuşi 
ar fi devenit “vrăjmaş al propriei 
maturizări”: “Bacovia la 25 de ani este 
Bacovia de la 16 şi 18 ani”1®, 
Concluzia aceasta intră, totuşi, în 
contradicţie cu “pedepsirea” prin 
“omisiune” a celor ce nu l-au lăsat să 

se maturizeze. Voi dovedi, în alt capi- 
tol, că, într-adevăr, Bacovia de la 25 
de ani este acelaşi de la 16 ani, dar 
într-o cu totul altă perspectivă, în 
sensul că la 16 ani Bacovia deja era 
de cel puțin 25 de ani. Raportul e 
absolut răsturnat. In aparenta lui lipsă 
de maturizare se ascundea o preco- 
citate uluitoare, o maturizare în exces, 
o anormalitate care i-a transformat 
viata într-un infern, desincronizîndu-se 
cu lumea din jurul său la o vîrstă mai 
fragedă decît Eminescu însuşi. De- 
aici şi neobişnuitele simptome ale 
autismului care i-a marcat viaţa 
perioade lungi. 

Autismul este o ipostază a struc- 
turii schizomorfe. E o maladie a 
vidului. Mihail Petroveanu s-a inte- 
resat de simptomatologie spre compa- 
rare cu modul de a fi al lui Bacovia. 
Autiştii par normali, dar intră în criză 
brutal, demenţial, cu agitaţie teribilă 
şi confuzie mintală acută, cu predis- 
poziția, greu de oprit, spre sinucidere. 
Criza dispare la fel de rapid, pacientul 
căzînd într-o totală apatie. Autiştii sînt 
monotoni, rupti de relaţiile sociale şi 
afective. Este ceea ce se numeşte 
vidul social, manifestat prin hibernare 
psihică, inactivitate şi fugă de situații 
angoasante. Mihail Petroveanu găsea 
aici elemente constitutive şi pentru 
Bacovia, cu următoarea diferenţă: 
“Deosebirea dintre astfel de cazuri şi 
acela al poetului atît de asemănător 
prin simptomatică este că, la Baco- 
via, sentimentul vidului nu era numai 
social, ci existenţial”!70. 

După opinia aceluiaşi biograf, 
Bacovia ar fi pătruns cu înțelegerea a 
ceea ce el însuşi trăia doar pînă la 
rădăcina socială a “răului”: “socotea 
reducţia fiinţei sale la calitatea de 
simplă existenţă supusă subversiunii 
neantului ca urmare exclusivă a 
alienării omului în societatea ridicată 
pe spoliere, impostură şi violenţă””?. 
Era o convingere pe care poetul o 
explica “marxist”, slujindu-i “drept 
suport moral”, încrezător că răul va 
dispărea prin socialism. La suprafaţă, 
lucrurile par să stea chiar aşa. Dar 
Mihail Petroveanu, surprinzător, 
rămîne la interpretarea sociologică 
emisă şi de Agatha Grigorescu- 
Bacovia. Işi anulează, astfel, obser- 


vatia cu nivelul vidului existențial trăit 
de Bacovia şi care-l diferenţiază 
decisiv de un autist obişnuit. În 
realitate, poezia lui Bacovia vine din 
resorturi cu mult mai profunde. Am 
sugerat deja faptul, comentînd 
reflecţii ale poetului din 1955. Poetul, 
apoi, nu culpabiliza doar societatea 
burgheză, ci, în primul rînd, pe sine 
însuşi, cu precizarea că boala nu i-o 
pot vindeca doctorii, nici chiar cei de 
marxism! Şi cînd spun că Bacovia se 
acuza, nu mă gîndesc să identific în 
personalitatea lui “complexul lui 
Masoch”, aşa cum credea lon Ca- 
raion: “EI ar suferi, dacă n-ar suferi”172. 
Autismul său vizează tendinţa spre 
sinucidere, dar o sinucidere zilnică, 
puţin cîte putin”. Teza centrală a 
cărţii lui Caraion e pregătită în acest 
mod ingenios. După el, Bacovia 
“incepuse a trăi în moarte. Într-un 
sfîrşit continuu. Într-o inchiziţie care 
nu-şi executa victimele, însă..."174. 
Observaţie de excepţională fineţe, 
dusă pînă la antipodul psihiatriei. Căci 
lon Caraion spune că pulsiunea spre 
sinucidere a fost strict controlată men- 
tal de Bacovia, angrenîndu-se într-un 
pasionant joc masochist, regizat 
melodramatic, decorativ". Altfel 
spus, Bacovia are plăcerea de a 
simula sinucidėrea spre a-şi păcăli 
cititorii. Ceea ce ne depărtează total 
de cîmpul psihiatriei. Autismul real, 
patogen, nu cunoaşte astfel de 
“fineţuri”. Dar nici nu sînt suficiente 
probe că Bacovia a fost un simulant, 
un soi de saltimbanc, care şi-a 
construit strict raţionalist modul de a 
fi în artă şi în viaţă. Crizele sale au 
fost o realitate dureroasă. lar “gre- 
şeala” pe care şi-o anunţa (asupra 
căreia voi reveni în alt capitol) 
constituie chiar enigma acestei 
personalităţi. 

Sarabanda derutantelor contra- 
dicţii bacoviene continuă. Nici acum 
nu ştim unde-i este locul: printre 
Narcişi sau printre Orfei, printre 
prizonierii arhetipali ai spaţiului sau ai 
timpului? Sau poate el este deopotrivă 
vizual şi auditiv, precum marele său 
înaintaş Eminescu? Pentru a ajunge 
cît de cît în preajma unui răspuns, să 
mai încercăm o confruntare. 

Bacovia nu este un orfic, în 
poezie, cel putin. Din acest punct de 
vedere, el nu e un simbolist, fiindcă 
visul lui nu este să facă muzică 
înainte de toate, după năzuința unui 
Verlaine. Arhetipul sonor al universului 
său este fipătul, iar nu alchimia verbală 
a lui Rimbaud, creatoare de sugestie 
muzicală. Cel mult, muzica baco- 
viană, dacă există, e comparabilă cu 
dodecafonismul, cu muzica concretă 
a zgomotelor. După cîte ştiu, asocierea 
s-a şi făcut''6. Mai “orfici” au fost 
copilul şi omul Bacovia. Sînt nume- 
roase mărturii că avea simţ muzical. 
Cînta, se spune, admirabil, la vioară. 
Pomenitul N. Țintă îşi amintea: “Cînta 
aşa de frumos! Punea tot sufletul său 
zbuciumat pe coardele vioarei, cum 
puţini poate au cîntat-o vreodată”"7. 

Pe de altă parte, el s-a auto- 
definit, în spirit simbolist, de astă 
dată, “compozitor de vorbe”. Intr-un 
interviu acordat lui |. Valerian (1929), 
îşi expune metoda de creaţie: “Întii 
am făcut muzica şi după strunele 
vioarei am scris versuri. Fie după 
note, fie după urechea sufietului..."178. 

Numai că orficul simbolist, ca 
şi cel romantic, e narcisist. E chiar 
sensul finalităţii simetriei temporale. 
Armonia regăsită auditiv, iar nu vizual. 
Dar la capătul drumului orfic stă 
plinătatea privirii, sau mai exact spus 
libertatea privirii "°. Orfeu simte că în 
timpul pur al muzicii dacă privire nu 
e, nimic nu e. Blanchot vorbeşte de 
privirea fascinată a lui Orfeu, dovadă 
că pînă şi-n fiinţa muzicii se ascunde 
nostalgia lui Narcis. Dar lui Orfeu îi 
lipseşie răbdarea lui Narcis. Privirea 
lui ucide pentru a doua oară imaginea 
Euridicei; în consecinţă, el însuşi 
recade în timpul lui Cronos, sfirtecat 
de bacante. 

Năzuinţa spaţializării timpului 
şi-o mărturiseşte şi Bacovia, ară- 
tîndu-se adeptul sinesteziei simboliste 
a audiției colorate: “ — În poezie m-a 
obsedat totdeauna un subiect de 
culoare. Pictura cuvintelor sau audiția 
colorată; cum vrei s-o iei”1%. insă 
cromatica bacoviană e dizarmonică, 
monocordă, îngroşată expresionistic. 
Sînt culori care exacerbează nevro- 
zele, nu le anulează în căldura 
spaţiului intim. Nuanţa aceasta trebuie 


s-o luăm ca esenţială. Culoarea coin- 
cide cu strigătul disperării. Ea e 
solidară cu ecoul primordial, iar nu cu 
zgomotul îmbiînzit de lira lui Orfeu, 
menit, la rîndu-i, să “umanizeze” pînă 
şi fiarele. In orfism, Cronos şi-a tocit 
dinţii, nu mai sfişie; contrariiie s-au 
armonizat, nu se mai devoră unele pe 
altele. Departe de a fi blînde, ţipetele 
bacoviene sînt produse de muşcătura 
timpului, sînt eczema care îi sapă 
obrazul, în Nervi de toamnă, de 
exemplu. “Muzica” bacoviană e 
prohodul descompunerilor şi nesfir- 
şitelor căderi. Marcel, alter ego-ul 
(narcisiac) al lui Proust, chinuit de 
muşcătura geloziei, sfirşeşte prin a 
regăsi timpul pierdut al copilăriei şi 
tinereţii. Bacovia nu regăseşte decit 
neantul. Aici, visul nu mai functio- 
nează, toate se supun celui de al 
doilea principiu al termodinamicii: 
mişcarea n-are decît un sens — spre 
moartea universală. Ne ciocnim din 
nou de tăcerea bacoviană, care nu e 
tăcerea taoistă sau cea nirvanică din 
budism, dar nici liniştea blagiană şi 
nici pacea eternă eminesciană. 
Facem ce facem şi ne întoarcem la 
autism. El e punctul terminus al 
schizofreniei, ca “pierdere a funcţiei 
realului”*%1, care se petrece în patru 
faze. În prima, pacientul pierde 
orientarea în spaţiu. Nordul, de pildă, 
e totdeauna în faţă. Se creează o 
“viziune monarhică” asupra lumii, cu 
urcarea în turnul de fildeş. In a doua 
fază, acţionează “complexul spadei” 
(spaltung), ducînd la dezagregarea 
lumii. Ruperile de simetrii sînt pur 
entropice. De la “a se separa” de lume 
la “a separa”. Obiectele sînt ciopîrtite 
în părţi, personajele devin secvenţe, 
marionete, descompuse, ca în cu- 
bism. În a treia structură schizomorfă, 
intervine “geometrismul morbid”, cu 
primatul simetriei şi cu tendinţa de 
gigantizare a obiectelor. Separarea de 
dimensiunea temporală e totală, 
rămînînd exclusiv un prezent spa- 
ţializat. Bolnavul nu mai vede în ființe 
decît scheletul'2. A patra structură 
schizomorfă este gîndirea în antiteze. 
Ruptura eu/lume e dusă la extrem. 
Rațiunea biruie asupra realului într-un 
cartezianism exacerbat. 

Am făcut un rezumat al struc- 

'turilor schizomorfe, cu precizarea că 
ele nu pot fi reduse la patologic, 
deoarece se regăsesc şi în psihismul 
imaginarului normal. Aceste structuri 
aparțin prin excelenţă Regimului 
Diurn, fiind, cum se vede, arhetipuri 
ale spațţialității. Predominante la 
Bacovia sînt primele două structuri 
(minus “privirea monarhică”), nelipsind 
elemente nici din a patra. Din nou, 
balanţa înclină spre Narcis, spre 
simetriile şi disimetriile spaţiale. La o 
repede judecată, “complexul spadei” 
ilustrează atît de reducţionist autarhia 
spaţială, încît n-ar mai rămîne loc 
„pentru dimensiunea temporală, ceea 
ce este fals, deoarece simplificarea 
e întotdeauna a rațiunii şi niciodată a 
realului. Deruta noastră în ceea ce-l 
priveşte pe Bacovia se accentuează, 
fiindcă, pe de o parte, vorbim despre 
opera lui ca fiind o ruptură radicală de 
visătoria romantică, iar, pe de altă 
parte, autismul ce i se atribuie 
înseamnă tocmai o ruptură de lumea 
reală. Realitatea e, însă, întotdeauna 
cronotopică, în sensul imposibilității 
despărțirii dintre spaţiu şi timp. O 
spaţialitate tridimensională pură nu 
există. In orice viziune asupra exis- 
tenţei se poate vorbi de o dominantă 
fie spaţială, fie temporală, fie de un 
echilibru al lor. Oriunde, însă, se 
generează lumi (sau se distrug), 
elementul activ este timpul. Paradoxul 
cel mare e că Regimul Diurn, dominat 
de spaţialitate (rațiune şi realism), se 
află, de facto, sub o excesivă tiranie 
a timpului celui mai brutal, strict 
determinat entropic. Orice eufemizare 
romantică (Regim Nocturn) tinde spre 
„Zero. Există, aşadar, un grad zero al 
disimetriei temporale, un soi de 
curbură maximă a spaţiului-lumină 
care generează fenomenul găurilor 
negre în univers şi care duce, în ultimă 
instanţă, la simetria absolută a fiinţei 
precuantice. Dacă ne gîndim bine, o 
gaură neagră este însuşi Cronos, cel 
care-şi înghite imediat orice odraslă. 
“Gravitaţia” în spaţiul bacovian-este 
atît de copleşitoare, încît nici o aripă 
nu e capabilă de înălțare. Aripile sînt 
aici de plumb şi atîrnă, iar “piloții grei 
"se prăbuşesc”. Goya şi-a pictat pe 
unul dintre pereţii bucătăriei un Saturn 
fioros care-şi devorează copiii. 


Semnul voracităţii sadice a lui Cronos, 
observă Gilbert Durand, este țipătu/'5. 
in acest grund al sălbăticiei ar fi chiar 
izvorul muzicii. R. Bastide a sesizat 
că toti eroii muzicieni sfirşesc sfişiaţi 
de dinţii fiarelor: Marsyas, Orfeu, 
Dionysos, Osiris. La rîndu-i, G. Ba- 
chelard asocia strigătul cu “gura 
întunecată” a cavernelor'. Simbo- 
listica negrului este foarte răspîndită 
în gîndirea mitică, dar nu numai. 
Soarele negru este o imagine a lui 
Cronos, producătoare de urlet, la 
Tieck. Durand invocă şi şocul negru 
al planşei a patra din testul Hermann 
Rorschach. În toți subiecţii ea produce 
o puternică senzaţie de tristeţe“. 
Există o teamă infantilă de negru. 
Lucrețiu sublinia teama strămoşilor 
noştri de amurg, iar în Talmud Adam 
şi Eva văd “cu groază cum noaptea 
năpădeşte inimile înfricoşate”1'%. 
“Noaptea neagră apare ca însăşi 
substanţa timpului”. Ecuația timp/ 
auz, cunoscută de Eminescu, e 
confirmată şi de Durand, pe urmele 
lui Bachelard şi Mircea Eliade: “Auzul 
e dar simţul noptii”*38, deci al timpului. 

Mă opresc aici cu exemplele. 
Ca să fac trimitere doar la amurgurile 
lui Bacovia şi la noianul de negru: 


Pustiu adînc... şi-ncepe a-nnopta, ` 
Şi-aud gemînd amorul meu defunct; 
Ascult atent privind un singur punct 
Şi gem, şi piing, şi rîd în hî, în ha... 
(Amurg de toamnă)'%. 


Mai citez: 


Carbonizate flori, noian de negru... 
Sicrie negre, arse, de metal, 
Vestminte funerare de mangal, 
Negru profund, noian de negru... 
(Negru)!'%. 


Un alt simbol al timpului devo- 
rator îl constituie apele. E vorba de 
apele malefice, mare tenebrum a lui 
Edgar Poe, smiîrcurile, noroaiele, 
mlaștinile. “Apa e epifania urgiei 
timpului, e clepsidra definitivă.” 
Ploile şi lacrimile intră în acest arse- 
nai izomorfic al lui Cronos distru- 
gătorul, de la “complexul Ofelia” pînă 
la piînsul producător al “materiei 
disperării” care sînt lacrimile. Nu e 

momentul să înaintez cu analizele pe 
acest drum. Deocamdată, scopul e de 
a demonstra cît de prezente sînt 
aceste simboluri la Bacovia. Să 
amintesc doar celebrele imagini care 
corelează noaptea, timpul (“de- 
atîtea”), ploaia, plinsul materiei: 


De-atitea nopți aud plouînd, 
Aud materia plîngînd... 
(Lacustră)!%2. 


Acestea şi multe altele, care vor 
constitui materie pentru viitoare 
contexte ale demersului critic, arată, 
cu uni foarte înalt grad de relevanţă, 
că Bacovia percepea lumea tempo- 
ral, dar dinspre structurile spațiale, 
diurne, schizomorfe ale imaginarului 
poetic. Altfel spus, el este un Narcis 
extrem de accentuat, căzut în maşi- 
năria măcinătoare a lui Cronos. Aşa 
se explică de ce sentimentul timpului 
l-a îndepărtat atît de mult de roman- 
tism şi chiar de simbolism sau de 
curentele de avangardă devenite 
romantisme exacerbate, precum 
suprarealismul. De aceea a fost simţit 
Bacovia, de către critica mai nouă, 
mai aproape de expresionism, dar 
termenul care-l defineşte cel mai bine 
este bacovianismul. El izvorăşte din 
ceea ce voi numi “complexul Baco- 
via”. 

< Sintetizînd, Bacovia a fost un 
‘Narcis neobişnuit, care s-a refugiat în 
strigătele nefericitei Echo, strigăte ce 
nu.şi-aii găsit soluționarea în seductia 
armoniei orfice. Pentru că, aşa cum 
observa Maurice Blanchot, “Orfeu 
-poate totul, dar nu poate privi acest 
«punct» '* în față, dar nu poate privi 
centrul:nopții în hoapte”1%4. 

Bacovia, se pare, a privit chiar 

centrul nopții. 

Analize gi iuterpretări 


Radu MELNICIUC, 
U.S.M., Chişinău 


TIMP ŞI SPAŢIU 
ÎN ROMANUL 
MOROMEŢII 


Memorabila frază de început a 
Morometilor | (În cîmpia Dunării, cu 
cîţiva ani înaintea celui de-al doilea 
război mondial, se pare că timpul avea 
cu oamenii nesfirşită răbdare; viaţa 
se scurgea aici fără conflicte mari. 
Era începutul verii.) aşază simbolic 
evenimentele şi oamenii romanului 
sub incidenţa cronos-ului. Prima parte 
a frazei operează cu o localizare de 
ordin general în timp şi spaţiu, trimi- 
terea aproximativă la “cîmpia Dunării” 
avînd menirea de a da “deschidere” 
şi un suflu amplu naraţiunii. Timpul 
se prezintă ca o categorie lunecoasă, 
cu un dublu aspect: dincolo de 
“nesfirşita răbdare”, pe care o are cu 
oamenii, “se pare” anticipă o altă faţă 
a manifestărilor lui, cronos-ul aştep- 
tînd momentul în care se va manifes- 
ta, sub forma istoriei nerăbdătoare, în 
volumul al doilea. Aspectul liniştit al 
timpului e “confirmat” încă o dată de 
imaginea vieţii care “se scurgea aici 
fără conflicte mari”. “Curgerea” din 
acest început de roman va avea drept 
alternativă, ulterior, o temporalitate 
zbuciumată şi de nestăpînit, care “nu 
mai are răbdare”. 

“In spaţiul rustic al Moromeţilor 
se intră, la fel ca şi în timpul lor, din 
departe spre aproape: «cîmpia Du- 
nării», cîmpia satului, gîrla, drumul, 
stănoaga podiştii, bătătura. Salcîmii, 
prispa, casa, grajdul, poarta grădinii. 

Pare incredibil, dar avem aici aproape 
toate părţile care formează cadrul 
unde se vor petrece întîmplările şi 
dialogurile”, observă Vasile Popovici". 
Scriitorul ne introduce direct, după o 
scurtă deschidere-cadru a naraţiunii, 
în miezul lumii Morometilor. Prota- 
gonistul îşi face intrarea (simbolică) 
în acest topos ale cărui elemente sînt 
de esenţă metonimică: Familia 
Moromete se întoarse mai devreme 
de la cîmp. (...) 

Rămas singur în mijlocul bătă- 
turii, Moromete, tatăl, trăsese căruța 
sub umbra mare a celor doi salcîmi 
de lîngă poarta grădinii şi apoi ieşise 
şi el la drum cu ţigara în gură...2. 
Modalitatea de închidere, dar şi cea 
de deschidere a romanului aminteşte 
de cea a lui Liviu Rebreanu şi implică 
ideea de circularitate. Motivul drumului 
domină începutul şi sfirşitul romanului 
lon, introducînd lectorul în topos-ul 
satului ardelenesc. Tehnica intro- 
ducerii/scoaterii în/din romanul Moro- 
meţii e aceeaşi, ea ducînd dinspre 
infinit spre particular şi invers. 
Procesul de intrare-ieşire se înca- 
drează armonios în “curgerea” dru- 
mului infinit: Drumul trece prin Ji- 
dovița, pe podul de lemn acoperit de 
peste Someş, şi pe urmă se pierde în 
şoseaua cea mare şi fără de în- 
ceput...3. “leşirea” din Moromeţii | 
este una a rupturii, timpul îşi scoate 
masca, introducînd umanul în tumultul 
istoriei. Timpul din romanul lui 
Rebreanu, spre deosebire de cel al lui 
Preda, trece pe planul al doilea, făcînd 
loc spaţiului. “Favoritul” Morometilor 
se pare că e timpul. Cronos-ul pro- 
zatorului ardelean e unul de suprafaţă, 
liniar de la început pînă la sfîrşit, e 
absolut, el nu marchează destinele 
oamenilor, “zvîrcolirile vieţii”: Satul a 
rămas acelaşi (se arată în finalul 
romanului lon), de parcă nimic nu s- 
ar fi schimbat. Cîţiva oameni s-au 
stins, alții le-au luat locul. Peste 
Zvircolirile vieții vremea vine nepă- 
sătoare, ştergînd toate urmele. (...) 

Herdelenii tac toți trei. Numai 
gîndurile lor, ațițate de speranţa 
împodobitoare a tuturor sufletelor, 
aleargă neîncetat înainte. Copitele 
cailor bocănesc aspru pe drumul 
bătătorit şi roțile trăsurii uruie mereu 
monoton-monoton ca însuşi mer- 
sul vremii“. Primele fraze ale roma- 
nului au rolul unui ghid sau al unei 

sugestii care ar îndruma cititorul spre 
o anumită percepţie a celor scrise prin 
intermediul unor “semne” cu încăr- 
cătură simbolică sub care e aşezat 
acest text. Drumul care domină polii 
romanului este “drumul destinului 
implacabi!”s. 

Spaţiul (la Rebreanu) şi timpul 
(la Preda) înseamnă, de fapt, două 
concepții diferite, care privesc 
condiția umană, lucru uşor demon- 
strabil pornind de la personajele 
principale: ion e stăpînit fatal de 
“glasul pămîntului”, în timp ce Mo- 
romete este, către sfîrşitul.volumului 
întîi, un înfrînt al vicleniei timpului. 
Faptul că Preda îşi aşază, în mod 
programatic, personajele sub domi- 
naţia cronos-ului e confirmat şi de o 
mărturisire pe care scriitorul o face în 
1948 şi în care îşi expune concepțiile 
privind viitorul său roman (Moromeţii 
I). Prozatorul îşi propune să contra- 
pună literaturii române de pînă atunci 
o serie de puncte de vedere personale 
privind condiţia oamenilor; oameni 
care, printre altele, la el “nu sînt 
stăpîniţi de glasuri mistice («Glasul 
pămîntului», «Glasul iubirii» — Re- 
breanu)”€. A sta sub semnul spațiului 
înseamnă, la Rebreanu, a fi stăpînit 
de “giasuri” şi a ieşi de sub incidenţa 
cronos-ului tocmai datorită situării 
acestuia, în curgerea lui, undeva 
deasupra destinului particular, dar şi 
a elementarităţii personajului. În 
schimb, a sta sub semnul cronos-ului 
în Moromeţii | nu înseamnă nici- 
decum marginalizarea aspectului 
spaţial. Dimpotrivă, oamenii lui Preda 
pot fi consideraţi “oameni ai pă- 
mîntului”: manifestările fundamentale 
ale existenței acestora (dragostea, 
munca, moartea, bucuria sau tris- 
tetea) sînt intim. legate de pămînt, 
deci de spaţiu, acesta fiind contrapus 
timpului. Viaţa (existenţa sătenilor) se 
scurge în cîmpia Dunării, adică pe un 
fundal stabil, fiind pusă, chiar de la 
început, şi sub semnul evident al 
pămîntului. 

S-a observat faptul că Siliştea 
reprezintă prototipal o structură de 
cetate,.că satul mediatizat de modul 
în care-l percep ţăranii apare ca un 
fel de “centru” al universului. Scena 
dialogurilor din poiană, cu raportarea 
în permanenţă a datelor lumii exte- 
rioare la cea pe care o stăpînesc 
ţăranii, dar şi călătoriile lui Moromete 


la munte, călătorii care, prin poves- 
tirile acestuia, introduc ascultătorii (fa- 
milia Moromete, Cocoşilă) într-o lume 
paralelă, cu o alură de fabulos, sînt 
argumente elocvente în acest sens. 
Satul din volumul întîi-întuneşte o 
serie de caracteristici. a ceea ce M. 
Bahtin numeşte “cronotopul idilic”: 
“Acest macrounivers spaţial este 
limitat şi suficient sieşi. (...) In idilă, 
în majoritatea cazurilor, unitatea vieţii 
generațiilor (în general a vieții oame- 
nilor) este determinată esențialmente 
de unitatea locului (această unitate e 
evidentă, în cazul Morometilor, fie 


'şi prin valoarea metonimică a elemen- 


telor topos-ului — R.M.), de ataşamen- 
tul secular al vieţii generaţiilor față de 
un loc de care această viaţă, în toate 
evenimentele ei, este inseparabilă”. O 
altă particularitate a idilei o constituie 
faptul că “ea se limitează numai la 
cîteva realităţi principale ale vieții: 
dragostea, naşterea, moartea, căsăto- 
ria, munca, mîncarea şi băutura, 
vîrstele””. Aspectele enumerate mai 
sus nu ar putea însă justifica atribuirea 
determinativului “idilică” realităţilor 
romanului. Aici timpul idilic nu este 
decit o aparenţă care îşi scoate mai 
tîrziu masca, spre a se converti în unul 
antiidilic, istoric. Ceea ce face 
romancierul, cu alte cuvinte, e mai 
curînd o demitizare a acestei realităţi. 
S-ar putea vorbi, din acest punct de 
vedere, de o temă a distrugerii idilei 
în Moromeţii |. 

E de remarcat, în deschiderea 
romanului, şi nu numai, prezenţa 
motivului drumului. Acesta, în afară 
de faptul că implică o semnificaţie a 
deschiderii şi fluidităţii, se încadrează 
în semantica hotarului, dar şi a 
răscrucii, precum şi în cea a comuni- 
cării. Cînd iese “şi el la drum .cu 
țigarea-n gură” sau cînd “mergea încet 
pe lîngă garduri cu secerile pe umăr 
şi se oprea de la o podişcă la alta”, 
personajul intră în dimensiunea 
experienţei şi a comunicării. Mai 
trebuie semnalate, din aceeaşi sferă 
a motivului drumului, şi călătoriile 
silişteanului la munte. N. Georgescu 
observă că “glasul pămîntului” sau 
“glasul iubirii” nu pot avea în Mo- 
romeţii rostiri mistice — chemarea 
drumului, în schimb, da8. Fireşte că 
aceste chemări mistice, care apoi, prin 
actul povestirii, îşi dublează farmecul 
şi îl extind asupra receptorului, nu sînt 

valabile decît pentru volumul întîi al 
romanului. Călătoriile silişteanului, 
ieşirile sale la drum, trecerile prin sat 
au. în comun implicarea acestuia 
într-un proces de revelare, pentru 
sine şi, de obicei, pentru alţii, a 
anumitor aspecte ale realității; iniţial 
receptor, Moromete se transformă în 
emiţător sau actor şi re-creează datele 
experienţelor sale prin intermediul 
cuvîntului sau al jocului. 

Un simbol al transcendenţei, al 
legăturii, dar şi al răscrucii, al cotiturii, 
în ultimă instanţă, al încălcării unui 
tabu este motivul salcîmului. El face 
parte din categoria celora pe care 
Tomaševski le numeşte “legate”, 
adică motive ce nu pot fi eliminate 
fără a periclita integritatea raporturilor 
cauzale-temporale ale evenimen- 
telor?. Salcîmul e un corespondent, în 
lumea extraumană, al valorilor moro- 
meţiene, avînd totodată şi o evidentă 
valoare premonitorie, în sensul 
anticipării disoluţiei unei realităţi 
patriarhale (a se vedea în acest sens 
scena tăierii salcîmului din volumul 
întîi). El face parte din ansamblul 
cronotopic al universului moromețian, 
fiind un element de bază al acestuia, 
precum şi al simbolisticii crono- 
spaţiale a romanului. Salcîmul asigură 
legătura între spațiul intim (curtea) şi 
cel natural, între microcosmos (eu-l 
personajului) şi macrocosmos. Tăie- 
rea acestuia e un moment de cotitură 
al romanului, încadrîndu-se în cîmpul 
semantic al răscrucii. 

Poiana lui locan este aşezată 
şi ea “la o răspîntie de ulii” şi e un fel 
de “centru” spiritual al lumii satului. 
Răscrucea are, în acest caz, conotaţia 
unui punct convergent, iar poiana e 
spațiul aparte al unui banchet spiri- 
tual, cu legi şi cu o ceremonie bine 
stabilite, unde istoricul este adus la 
dimensiunile realităţilor din Silişte. 

Înrudit cu topos-ul răscrucii este 
cel al pietrei de hotar, doar că, de data 
aceasta, nu mai e vorba de con- 
vergenţă şi certitudini. Aici prota- 
gonistul se plasează între două lumi 
şi, tocmai de aceea, se află într-un 
moment al totalei singurătăți. Frag- 
mentul discursului de pe piatra de 
hotar e unul în care dialogul (specific 
toposului poienei lui locan) face loc 
monologului, grupul — singurătăţii, iar 
iluziile utopice — deznădejdii. E şi 
punctul care, în structura romanului, 


delimitează cele două părţi ale sale, 
marchează, în devenirea personajului, 
trecerea de la utopic la pragmatic (unul 
de suprafaţă, impus), iar în ceea ce 
priveşte cronosul indică intruziunea 
timpului istoric care îşi scoate masca. 
Moromete caută să se delimiteze aici 
de lume şi de timp, asumîndu-şi rolul 
de “martor” şi judecător; dimensiunea 
ludică a existenţei sale face loc 
analizei disperate, iar singurătatea şi 
deznădejdea sa capătă dimensiuni 
cosmice prin ieşirea personajului la 
cîmp, într-un spațiu al deschiderii: 
Moromete se aşeză pe piatra.albă de 
hotar şi îşi luă capul în miini. Era cu 
desăvirşire singur. Dacă n-ar fi fost 
miriştea locurilor sau urmele roţilor de 
căruțe uscate adînc în pămîntul 
drumului, care arătau că pe aici au 
fost oameni, s-ar fi zis că porumburile 
au crescut singure, că au fost 
părăsite, că nimeni n-o să mai calce 
vreodată pe aici şi că doar el a rămas 
ca un martor al unei lumi ciudate care 
a pierit. 

Moromete însă era departe de 
a fi rupt de lume şi venise aici tocmai 
pentru că se simtea îngropat în ea 
pînă la gît şi vroia să scape”. 
Elementele de fundal sînt asemănă- 
toare cu cele din romanul “lon”. de 
Liviu Rebreanu (revelator este gestul 
mistic al sărutării pămîntului de către 
eroul principal). În cazul personajului 
lui Preda misticul face loc unei drame 
morale. 

Atît dialogurile din poiană, cît şi 
monologul de pe piatra de hotar sînt 
precedate de ieşirea personajului din 
curte şi de drumul acestuia prin sat, 
itinerar care include şi întîlnirea cu 
Dumitru lui Nae. Simetriile sînt prea 
evidente pentru a nu face să transpară 
intenţia antagonismelor şi, respectiv, 
a unor mesaje diferite. Drumul spre 
poiană e unul către un centru al 
satului, cel din scena a doua e drumul 
prin care această lume a satului apare 
fisurată în conştiinţa personajului. 
Poiana lui locan este un spațiu prin 
care “se intră”, în timp ce piatra de 
hotar este un punct al abandonului, al 
“ieșirii”. Din perspectivă narativă, în 
perimetrul simbolic al poienei, nara- 
torul/naraţiunea oferă prim-planul 
prezentării personajului/scenei dialo- 
gale, iar povestirea e înlocuită cu 
spectacolul. Să mai adăugăm că 
dialogul e menţinut într-un registru 

ludic, în timp ce monologul — într-unul 
interogativ. Cele două registre sînt 
determinate, respectiv, de certitudinea 
sau incertitudinea personajului în ceea 
ce priveşte legităţile existenţei. 

Poarta, alături de podişcă, este 
un simbol al deschiderii şi legăturii. 
Moromete iese la poartă sau se 
opreşte pe stănoaga podiştii spre a 
contempla şi a comunica, acestea 
fiind spaţiile legăturii lumii eu-lui cu 
cea a satului. 

Moromete, dar şi marea majo- 
ritate a eroilor lui Preda, operează cu 
o amplasare a atemporalului în tem- 
poral sau, cu alte cuvinte, cu realități 
ale timpului idilic sau ale timpului eu- 
lui, făcînd abstracţie de cel istoric. În 
consecinţă, ei se dovedesc nepre- 
gătiți să accepte noile realități (is- 
torice), să reacționeze după caz. Un 
exemplu perfect este scena lecturilor 
din poiană. “Primul agricultor al ţării” 
(regele — R.M.) merge şi el la plug, 
are şi el pămînt, “aşa, cam vreun lot 
şi jumătate”; tragedia Guernicăi este 
repede “redimensionată”, neamţului 
găsindu-i-se inevitabil un termen de 
comparaţie într-un sătean, “alde llie 
al lui Udubeaşcă” etc. intreg volumul 
al doilea al Morometilor nu este 
altceva decît analiza consecinţelor 
acestei utopice amplasări a realității 
imediate într-un cadru depăşit de timp, 
prin intermediul unui exponent (care, 
ce-i drept, nu este unul de rînd) al 
satului. Demitizarea satului românesc, 
urmărirea disoluției acestuia în timp 
va constitui, într-o măsură mai mică, 
şi subiectul unui alt roman, Marele 
singuratic. Oricum, de aici încolo, 
adică după volumul al doilea al 
romanului, satul şi literatura despre 
țărani nu va mai capta în mod prioritar 
atenţia lui Preda. De ce, o explică el 
însuşi: “Oare ei nu mai ştiu că aceste 
mituri şi tradiţii ţărăneşti nu mai există 
sau sînt pe cale să dispară?"!, se 
întreabă prozatorul, în sprijinul ideii că 
literatura despre țărani nu mai are un 
suport atîta timp cît dispare satul 
românesc tradiţional. 

In concordanţă cu diferenţele de 
tematică şi atmosferă dintre cele două 
volume ale Morometilor, în volumul 
al doilea, spre deosebire de primul, 
cu un cronos continuu şi liniştit, 
constatăm -o accelerare nevrotică a 
timpului şi, concomitent, o fragmen- 
tare a lui, acesta prezentîndu-se 


discontinuu. Precipitării cronos-ului i 
se alătură o restrîngere a topos-ului. 
Semnificaţia coordonatelor spaţio- 
temporale ale universului siliştean (dar 
şi ale universului interior) suferă 
mutații, ele fiind marginalizate de 
către evenimenţial. Fracturarea 
timpului, la rîndul ei, produce cataclis- 
me, tragedii. O restrîngere a spațiului 
are loc, spre exemplu, în volumul al 
doilea, în cazul transferării adunărilor 
din poiană în pridvorul casei lui 
Moromete. Acestei restrîngeri spaţiale 
îi corespunde o retragere a lui Moro- 
mete din viața satului, o împingere a 
sa pe planul al doilea, ceea ce 
semnifică, implicit, o marginalizare a 
spiritualităţii tradiționale de către 
timpul istoric. Spaţiul curții e un spaţiu 
închis, unul al retragerii. Deşi circum- 
scris acestui spaţiu al curții, pridvorul 
simbolizează o nouă deschidere a lui 
Moromete către lume. 

Satul volumului întîi e un centru 
al lumii / axis mundi, e satul-unitate 
nemişcat în timp; este, în sfîrşit, satul 
marcat de un element al său, element 
care, parte a unui întreg, domină, in- 
direct, în economia romanului, lumea 
Siliştei: llie Moromete. Satului din 
volumul întîi îi ia locul, în volumul al 
doilea, satul ritmurilor năucitoare ale 
istoriei, satul care încearcă să 
suprime personajele de prim-plan în 
favoarea colectivității, precum şi satul 
complexităţii centrifuge care dez- 
membrează legile şi deschide portile 
cetăţii datinilor şi a certitudinilor 
spirituale în faţa invaziei istoriei. 
Dispare (fapt semnificativ) centrul 
(poiana lui locan); liderii (nu însă şi 
spirituali) se succed arbitrar. Siliştea, 
lipsită de o axă, îşi pierde, de fapt, 
statutul de topos-cetate, de element 
romanesc omogen şi centripet. 

O ultimă încercare de a face față 
timpului, călătoria pe care Moromete 
o efectuează la oraş, în speranţa de 
a-şi readuce feciorii, de a-şi reface 
unitatea familiei şi, prin aceasta, 
unitatea interioară, eşuează. Oraşul, 
al cărui rol sumar în roman nu ne 
permite să-i atribuim statutul de 
topos, se anunţă totuşi ca spatiu al 
unor atitudini aparte faţă de legile 
satului şi ale timpului şi, implicit, ca 
loc de refugiu al unei categorii umane 
aparte — cea a fugarilor: Nilă, Pa- 
raschiv, Achim. Cronologic, interesul 
pentru un nou topos, oraşul, apare 

imediat după Morometii | prin Ri- 
sipitorii (1962). Cu volumul al doilea 
al Morometilor (1967) Preda revine 
la tema ruralităţii care este aban- 
donată, de data aceasta definitiv, în 
romanele “citadine” care urmează: 
intrusul (1968), Delirul (1975) şi, în 
sfîrşit, cele trei volume ale Celui mai 
iubit dintre pămînteni (1980). Reve- 
nirea ia problematica satului e dictată, 
probabil, de conştientizarea necesită- 
ţii de a adăuga noi date la “dosar”, date 
ce ar putea servi la rezolvarea unei 
întregi serii de “cazuri” romaneşii, la 
nuanţarea imaginii şi problematicii 
unor personaje. Mai e şi incapacitatea 
de a evada de sub tutela unei imagini 
literare (cea a Tatălui). Timpul istoric, 
cu care ia contact real Moromete în 
volumul al doilea, este timpul de 
afirmare a imaginii fiului (Niculae 
Moromete). Asifel încît, dacă volumul 
întîi este cel al timpului idilic, al 
timpului eu-lui şi al Tatălui, volumul 
al doilea aparţine dimensiunii istorice 
a cronos-ului şi este, respectiv, la o 
apreciere de suprafaţă, unul al Fiului. 
După ce elucidează ceea ce are 
de spus pe tema ruralităţii, Preda se 
re-implică într-un efort mai vechi al 
literaturii române, cel de a crea o proză 
citadină în replică la lunga tradiţie a 
unei proze ce-şi are interesul în lumea 
satului. Schimbarea mediului este, 
fireşte, o posibilitate de introducere a 
unor noi tipologii: cea a adolescentului, 
a intelectualului, a femeii cu o psiholo- 
gie insondabilă etc. Oraşul e o 
prezenţă ce domină, indirect, nara- 
ţiune şi personaje. In Moromeţii scrii- 
torul reuşea să impună, prin abordarea 
cîtorva conflicte şi a unei proble- 
matici specifice, prin prezentarea unor 
tradiţii şi a unor tipologii umane, o 
imagine a satului românesc ce apare 
cititorului mai mult sau mai puțin 
structurată; prin “făptura” satului 
“transpar” anumite axe şi reguli ce-i 
dau formă şi conținut. Din aceeaşi 
încercare făcută în cazul mediului ur- 
ban rezultă o imagine a oraşului 
contorsionată şi prea puţin stabilă, 
mediile şi regulile se succed şi se 
întrepătrund, valorile sînt cel mult în 
curs de afirmare. Diferenţa sat-oraş e 
şi cea dintre spiritul comunitar şi 
aglomerarea arbitrară a unui număr de 
destine ce-şi caută centrul gra- 
vitaţional într-o realitate labirintică. 


Dacă Moromeţii | este inclusiv 
romanul iiuziei că istoria este aşa cum 
şi-o închipuie omul şi că ea poate îi 
ocolită, romanele ce urmează sînt 
istoriile iluziei că ea ar putea fi înţe- 
leasă, că, prin implicare, ar fi posibil 
un dialog cu ea. Oraşul, ca topos 
caracteristic timpului istoric, negînd 
excepţia, neagă şi posibilitatea 
dialogului, refuză individului şansa de 
a depăşi sau de a ocoli deper- 
sonalizarea. Reperele acestei lumi se 
constituie într-un mozaic ale cărui 
părţi componente sînt aşezate haotic 
şi arbitrar, fără a se combina într-o 
imagine coerentă. Petrini, personajul 
principai al ultimului roman, este un 
“rătăcitor” care parcurge, rînd pe rînd, 
în felul eroilor picareşii, diverse me- 
dii sociale, fără a găsi “centrul” ele- 
mentelor oraşului şi fără a putea să 
înţeleagă dialectica ritmurilor acestui 
topos. Timpul istoric împrumută chipul 
său distorsionat şi lunecos oraşului 
şi locuitorilor săi, pe de o parte, şi 
impune o viziune narativă diversă de 
cea a primului roman, îşi lasă ampren- 
ta asupra tipologiei personajelor şi 
asupra reacţiilor existenţiale ale 
acestora, pe de altă parte. 

doctorandă, 
Univ. “Al. |. Cuza”, laşi 


MINULESCU: 
DESENTIMENTALIZAREA 
IUBIRII (TRIUNGHIUL 
CROMATIC) 


Simbolul pătrunderii în arta 
minulesciană este “treiul”. Atestat în 
Dicţionarul de simboluri drept: 
număr fundamental; ordine intelec- 
tuală şi spirituală întru Dumnezeu, în 
Cosmos sau în Om; tripla unitate a 
ființei; perfecțiunea unităţii dumne- 
zeieşti; triunghi; unire şi armonie; 
lucrurile care năruie credința omului: 
minciuna, neruşinarea, zeflemeaua; 
duc în iad: clevetirea, împietrirea, ura; 
călăuzesc spre credinţă: ruşinea, buna 
purtare şi frica de Ziua Judecăţii; 
nivelurile vieţii umane: material, 
raţional, spiritual sau divin; faze ale 
evoluției mistice: curăţire, iluminare, 
unire; ternare în corpul uman; faze ale 
existenţei: apariţie, evoluţie, distru- 
gere, sau: naştere, creştere, moarte, 
sau: evoluție, apogeu, involutie. 


In poezia lui lon Minulescu treiul, 


în formă de “triunghi simbolic”, 
“trioletul” este modelul poetic de a 
“unifica starea [...] de dezbinare şi 
provizorat (şi lăuntric, şi exterior) [...]. 
Baza reprezentării geometrice ternare 
de referent al reflectării în oglindă, 
răsturnare ce dezvăluie însă simultan 
fuga şi setea de clasicitate, mai ales 
sub forma particulară a căutării şi fugii 
de sine, de identitate, prin care, deşi 
intuit, onticul e, fie sărăcit, fie 
compromis de “mine însumi”, gene- 
rînd experienţa hazardului şi croni- 


cizînd eşecul integrări?. Citatul ne in- 
troduce direct în esenţa raţiona- 
mentului semnificatului. Pe lîngă 
importanța majoră de posibile trepte 
ale căutării de sine, “cel care sînt” cu 
adevărat, treiul joacă şi rolul de 
semnificant: “structurează arhi- 
tectonica poemului”3. În fine, “trioletul” 
este imaginea poetică a Romanţei, 
forma simbolismului său. 

Ce înseamnă romanţa “fără 
muzică”? În articolul Poezia lui 
Minulescu sau explorarea unor semne 
de întrebare, V. Fanache explică 
fenomenul’. Ruptura de romanţa 
clasică a fost inevitabilă. Poetul nu 
mai crede în sacralitatea fidelității. In 
romanţă sentimentul este retorizat, 
fiinţa pierdută — plînsă şi implorată de 
a reveni. Noua romanţă desfide 
regretele postume, deoarece trăieşte 
intens prezentul. lubirea îşi este 
suficientă şi de aceea se plasează 
dincolo de “cîntec”. “A te cînta”, în 
“limba noastră veche”, afirmă criticul, 
este echivalent cu “a te plînge inutil”. 
Minulescu exclude cîntecul, dorul 
dînd naştere unor noi romanțe — 
“negative” — fără sentimentalizarea 
iubirii, fără muzică plingăcioasă. Ceea 
ce nu înseamnă că sînt şi fără 
“melodicitate”€, aceasta formînd 
primul nivel al textelor, servit conşti- 
ent publicului, cititorului. Melodicitatea 
a avut o semnificație deosebită: pe 
de o parte, pentru răspîndirea şi 
receptarea imediată a textului, pe de 
alta, pentru a ascunde comunicarea 
dramatică relevată sub masca umo- 
rului şi jovialității blazate. 

Rolul noii romanțe este de a 
elibera arta, de a inocula cultul 
sincerității: “După mine, poezia trebuie 
făcută cu sufletul. La poezie nu 
trebuie minte [...] Aştia care fac poezii 
complicate vor să dea gata pe cititori. 
Eu cînd fac o poezie mă dau gata pe 
mine”. Astrul călăuzitor al acestui 
univers este soarele “care despoaie, 
striveşte universul în lumina lui”. În 
fața acestui “ochi îndepărtat” toți 
avem aceeaşi mărime, “suntem cu 
toţii egali şi nevolnici, proşti actori ai 
unei drame al cărui sens îl ignorăm 
(s.n. — L.B.)?. Minulescu e un poet 
solar şi un oficiant al cultului nou, iar 
arta lui “un sacerdonţiu”*, o misiune, 
o chemare. Prin sinceritate se va 
realiza desăvirşirea omului. Arta va 
deveni autentică, “neprostituată”", 

Constantele operei minulesciene pot 
fi reprezentate prin expresia trinomă: 
2 Prezentul 
iubirii 


Ceremonialul 1 3 
inițierii lpostaza gravă 
a măscăriciului 


Cercul simbolizează Romanţa: 

1. În studiul său, Poezia, mod 
de existenţă, lon Biberi schițează 
cîteva date preistorice ale constituirii 
ritualului magic. Cercetările. antro- 
pologilor, şi mai cu deosebire desco- 
perirea abatelui Lemozi, în peştera din 
Cabrerets (departamentul Lot-Franţa)”, 
narează despre un ceremonial care se 
făcea într-un loc nepopulat, într-o 
peşteră, pînă la care trebuia să se 
parcurgă o cale foarte dificilă printr-un 
tunel. Ceremonialul implica magia: 
templul natural, “imense bolți subpă- 
mîntene”, întuneric, tăcere, apoi 
exploatarea unor date ale psihicului 
pentru a provoca, prin sugestie, 
extazul. 


Pentru a ajunge la extaz e nevoie 


de o lungă şi copioasă pregătire. 
Scopul principal al ritualului este de a 
subordona, de a stabili o anumită 
ordine. Acesteia i se supune, în primul 
rînd, corpul, apoi, prin el, sentimentele, 
gîndurile, amintirile. Poezia, ceremo- 
nial care “nu mai are nimic comun cu 
celelalte forme de activitate inteli- 
gentă”, ţine de “magie, fie de domeniul 
jocului” şi este numită, de Nicolae 
Manolescu, “poezie în sine”, adică 
"poezie pură. Ea nu mai are “rațiune 
practică, socială”, iar poetul nu 
exercită “o misiune utilă” cetății, ci un 
“oficiu misterios, un ritual”, devenind 
astfel oficiatorul “închis în gesturile lui 
ca-ntr-o enigmă”. Poezia “nu comu- 
nică, ci se comunică, gestul creator 
se substituie creației: cuvîntului îi 
este preferată absenţa cuvîntului, fie 
că este o absenţă adevărată, fie că 
este un joc de silabe, adică o 
muzică”*. Structura ceremonialului 
este una şi aceeaşi pentru toate 
momentele antologice — naştere, 
iubire, moarte, iar esenţa lui are un 
singur scop — suprimarea limitelor 
condiţiei umane: “Eu ştiu c-ai să 
mă-nşeli chiar mîine.../ Dar fiindcă az; 
mi te dai toată/, Am să te iert-!/ E 
vechi păcatul/ Şi nu eşti prima 


vinovată!...” (Celei care pleacă). 
“lertarea” e de rang sacerdotal. 
Oficiantul apare pentru a pregăti şi 
conduce ritualul: “Am ars miresme- 
otrăvitoare în trepieduri de argint, În 
pat ţi-am presărat garoafe/ Şi maci — // 
Tot flori însîngerate — / Şi cu parfum 
de brad pătat-am dantela pernelor 
curate”. În romanţă, cromatismul e 
procedeul care divulgă disperarea ce 
se ascunde în spatele voluptăţii 
aparente: “argintul” pe care “ard” 
“miresmele” “otrăvitoare”, “petele” 
“parfumului de brad” de pe “dantela” 
“curată” şi, mai ales, “însîngeratele” 
flori, toate prorocesc ratarea ritualului: 
de la înălțimile mitologice ale pregătirii 
extazului la ordinara “slujbă” de la oră 
la oră. 

Desentimentalizarea iubirii e 
fatală pentru noua romanţă. Ea ex- 
clude magicul din ceremonialul care 
se înfăptuieşte acum la lumina zilei, 
în fața unui public insensibil, de la 
care se aşteaptă ovaţii. Matei Căli- 
nescu numeşte trucul “autoparodierii”, 
care este cu două fațete, “parodierea 
simbolismului din interior, de către 
poetul simbolist” şi “parodierea de 
către Minulescu a propriilor sale 
formule”. Ridicolul şi tragicul condiţiei 
umane, de care poetul e mai conştient 
decît “spectatorul” său, îl fac să 
reducă întreaga magie la o singură 
“clipă” autentică (în sens cu ritualul 
ocult): una diferită de “şirul clipelor la 
fel”. După un “pahar de hidromel!” 
(băutură alcoolică, drog), clipa, care 
se presupune a fi echivalentul exta- 
zului ocult, este încununată cu laurul 
“verde” al “minciunii neprihănitelor 
iubiri”. Verdele, culoarea vieţii şi a 
speranţei, e neutralizat aici de 
“minciuna” autoritară şi transformat în 
verde perfid şi depravat. 

2. In poezia simbolistă, Minu- 
lescu este “ultima noutate”. Dacă 
Macedonski, acutizînd simţurile pînă 
la a le face preponderente, se ilu- 
zionează că senzualitatea în punctul 
ei culminant va deschide cale cu- 
noaşterii, Minulescu nu mai “visează”, 
nu oscilează între “iluzie şi suferință”, 
deşi, la fel ca Macedonski, descoperă 
“adevăratele simboluri ale iubirii” în 
“ardere, flacără, dezlănţuire sălba- 
tică”. Mai mult, Minulescu este “mai 
întîi de toate poet al iubirii (s.n. — 
L.B.)'*%. Nu e nici un paradox. Se cere 
doar o mică precizare: poet simbolist 
al iubirii. Pentru prima oară iubirea e 

protejată contra ridicolului, adevărata 
iubire umană, care “nu se lasă 
copleşită de fantasma absolutului, ea 
evoluează dublată de o conştiinţă 
ironică a degradării erosului şi a 
duratei lui limitate”. Minulescu nu 
accentuează o superioritate a bărba- 
tului în raport cu femeia şi nu are 
satisfacția luării în posesiune. Poetul 
e matur. Are conştiinţa amenințării 
erosului de Timp şi mai puțin a uneia 
din părţile cuplului. Amanţii minu- 
lescieni se satisfac reciproc bucu- 
rîndu-se de “clipa” voluptăţii. Numai 
aceasta le aparţine. Viitorui şi trecutul 
sînt ale Timpului care, în opinia lui V. 
Fanache, e aceeaşi cu profanarea şi 
sfîrşitul, “transformă alcovul din cuib 
al unor sentimente prelungite sub 
jurămînt, într-un spaţiu public, [...] 
bazar sentimental”, în care ochiul 
frapat de “enorma colecţie de patimi”, 
“bazarul sentimental!” constituind 
degradeul “beţiei albe” a “bazarului 
oriental”, “cacofonia barbară”, golul 
unui vast bazar pe un fond de neant: 
“Acolo rase, civilizaţii, tradiţii vin în 
contrast în mod incoerent şi duş- 
mănos; fiecare dintre ele arde de 
dorinţa ca sclipirea ei cea mai 
personală să ajungă în conflict cu 
strălucirea vecinei sale”2. 

Marea Romanţă, “romanţa fără 
muzică”, este o romanţă tristă, căreia 
i-a fost impusă jertfa iubirii sacre de 
către “forfota celor care vor să uite 
de timpul nimicitor”. Poetul imploră 
Timpul, nu fiinţa iubită: “Dă-mi calmul 
şi colorile de seară” (Într-un bazar 
sentimental), în timp ce “amanţii” “aş- 
teaptă pe trotuar” nerăbdători. Timpul 
desentimentalizează iubirea, ca apoi 
s-o anuleze în general: “Ştiu că m- 
aşteapiai pe mine/ lată-mă, sosesc 
şi-ţi zic:/ Te-ntiinesc întîia oarâă.../ Tot 
ce-a fost n-a fost nimic! Minte-mă din 
nou...”. individul va fi condamnat la a 
relua continuu totul de la început. El 
nu va fi niciodată iubit, doar “amant”. 
Pasiunile îi vor fi scurte şi tulburătoare 
şi nu va cunoaşte nicicînd profunzi- 
mile, “calmul”, beatitudinea “colorilor 
de seară”. Timpul le-a anihilat, le-a 
mortiiicaţ, metamorfozîndu-le în “um- 
bre” şi “et caetera” (suspans extrem 
de sugestiv). 

3. Persoana care va încerca să 
prelungească iubirea este, la fel, un 
condamnat la rolul carnavalesc de 
“jucărie stricată” (Acuarelă). Analizînd 


epoca în care apare simbolismul, 
Cincinat Pavelescu accentua graba cu 
care se precipită evenimentele: “viaţa 
de azi se exasperează într-o inten- 
sitate îngrozitoare, nu mai avem timp 
de pierdut”, iar “reveria şi amorul nu 
ne mai leagănă ca altă dată luni şi 
zile întregi; abia dacă le acordăm 
faimosul “quart d'heure” (mai mult sau 
mai puţin a lui Rabelais)". “Atracția 
pentru carnavalesc, susține Corina 
Ciocîrlie, — fie el şi degradat — în 
literatura română corespunde spe- 
ranţei de a găsi o soluţie de continuă 
regenerare într-o lume mereu ame- 
ninţată de istorie”2. In această lume 
poetul, mereu supus autoreflecţiei, are 
un pronunţat simţ al ridicolului şi 
ironiei. Rămîne sceptic în privinţa 
puterii sale demiurgice, “pare creator”, 
în realitate nefiind decît o “păpuşă 
automată, nu mai mult decît un saltim- 
banc în carnavalul general (s.n. — 
L.B.)”2. Drama creatorului este 
conştientizarea neputinței sale de a fi 
liber. Este impus a-şi struni imagi- 
naţia, devine “acrobatul” căruia 
aceasta îi este duşman: “Aici printr-o 
întîmplare fericită, imaginaţia înseam- 
nă un joc cu stricteţe respectat al 
muşchilor, al plămiînilor, al inimii [...], 
greşeala este pedepsită cu severitate 
[...] o greşeală este ireversibilă”. Prin 
urmare, “există mai multă seriozitate 
în jocurile de circ decît în celelalte 
genuri de spectacol, unde pericolul nu 
este niciodată veritabil”: “La circ.../ 
Un accident banal — / Un acrobat, / 
Un salt mortal [...] / Dar balerina nu-l 
iubea [...] / Cu aceeaşi balerină lîngă 
el,/ Alt acrobat...] Alt salt mortal!...” 
(Ultima oră). Accidentatul iubea. A 
fost încălcată interdicţia, “greşeala” îi 
este fatală. 

Simbolul cromatic al carna- 
valului este “tatuajul” (“cu corpul tatuat 
de sus şi pînă jos”). În Dicţionarul 
de simboluri tatuajul este, în prin- 
cipiu, o “invocare permanentă, “o 
identificare cu puterile cereşti”, “un 
mod fundamental de a intra în 
comunicare cu ele”2%. Se aplică doar 
în urma unei iniţieri după care 
“comunicarea” e posibilă. În cazul 
teatrului poeziei minuiesciene, tatua- 
jul presupune o multitudine de culori, 
ceea ce, aplicat la întreg, este egal 
cu varietatea măştilor pe care le 
probează şi cu care se identifică 
poetul-actor. 

Cu această tratare a temei 
carnavalului intrăm în plin moder- 
nism. În poezie se şterg barierele 
dintre spectator şi actor, fiecare 
jucînd, pe rînd, o gamă largă de roluri. 
Poetul face parte din masa anonimă. 
În jocul acesta a zeci de măşti, 
atenționează lon Apetroaie, “per- 
sonală” e doar “dexteritatea cu care 
le schimbă”? . Minulescu nu are timp 
şi nici “răbdare”2 să se oprească la 
fiecare personaj pentru a prezenta, pe 
verticală, caractere complexe; de 
aceea poetul schițează doar imaginea 
superficială, din “oglindă”. Sina 
Dănciulescu atribuie mimului rolul de 
realizator al “legii oglinzii, căutînd 
echilibru între oglindit şi oglinditor”, iar 
drept scut pentru ambiguitatea 
inevitabilă, care poate să-l distrugă, 
numeşte “umorul”2. Masca simbo- 
listă, despre care lon Apetroaie scrie 
că “este cea mai bine purtată”%, 
permite a se ascunde după stări 
ambigui: “Domnul Minulescu, îl 
demască G. Călinescu, e un mare 
sentimental şi la d-sa simbolismul e 
un mod de a ascunde sentimentul 
care-l ruşinează”?!. Într-o lume în care 
nu mai poti fi tu însuți: “rîsul (s.n. — 
L.B.) intră în clasa tuturor fenomenelor 
artistice care denotă în eul uman 
existenţa unei dualităţi permanente, 
puterea de a fi totodată el însuşi şi 
altul”%2. Alain dezvoltă ideea conform 
căreia “nimic nu reconciliază mai bine 
spiritul şi corpul; căci în frămîntările 
sublimului, trupul este totdeauna puţin 
timid”33. Prin urmare, specific omului, 
rîsul eliberează spiritul de aparente. 

Prin intermediul umorului şi iro- 
niei, opera minulesciană pătrunde în 
sferele înalte ale poeticului, reuşind, 
uneori, cel puţin pe primul plan, să se 
elibereze de sub presiunea auto- 
stăpînitoare a “verdelui de cucută”, a 
sfirşitului iremediabil. Opera se rea- 
lizează datorită acestor surse care 
menţin luciditatea şi salvează de 
ridicol. 

EROUL CIVILIZATOR 
IN POVEŞTILE 
LUI ION CREANGA 


Poveştile lui lon Creangă con- 
stituie nişte lucrări integre, a căror 
finalitate definitorie poate fi rezumată 
la construirea unei realități ficționale 
ideale. Confruntarea principiilor binelui 
şi răului este rezolvată, aici, în 
favoarea binelui, iar realitatea fictio- 
nal-ideală îşi propune să prezinte 
modelul perfect al lumii, conceput ca 
substituent imaginar al realității con- 
crete. Semnificaţia fundamentală a 
acțiunii poveştilor lui lon Creangă (ca 
şi a tuturor basmelor fantastice) 
constă în modelarea lumii în direcția 
evoluției etice ascendente, a perfec- 
ţionării. Acţiunea de modelare are ca 
premisă ideea [re]descoperirii şi 
promovării modelului ideal al lumii. În 
poveştile lui |. Creangă funcţia de 
modelator al lumii, adică de erou 
civilizator, nu revine în mod obli- 
gatoriu protagonistului basmului, care, 
de regulă, este erou-explorator (“în 
căutare”) şi/sau erou-victimă. Funcţia 
de reformare şi transformare a 
universului fantastic este prestată de 
protagoniștii tuturor celor şapte sfere 
de acţiune ale basmului (vezi VI. 
Propp, “Morfologia basmului”), de la 
răufăcător pînă la falsul erou. 

In Povestea porcului rolul de 
modelator al universului epic este 
disputat de mai multe personaje, 
semnificaţiile prestaţiilor lor funcţio- 
nale diferenţiindu-se de la caz la caz. 
Urmînd ordinea cronologică a acţiunii 
basmului, constatăm că primul 
personaj care îmbracă haina eroului 
civilizator este baba, în momentul 
cînd execută funcţia trimiţătorului, 
exprimată cu multă franchețe: “la, 
mîne dimineață, cum s-a amiji de ziuă, 
să te scoli şi să apuci încotro-i vede 
cu ochii; şi ce ţi-a ieşi înainte întîi 


şi-ntii, dar a fi om, da'şerpe, da’, în 
sfîrşit, orice altă jivină a fi, pune-o în 
traistă şi o adă acasă; vom creşte-o 
şi noi cum vom pute, şi acela să fie 
copilul nostru” [1, p. 110]. Anume baba 
este personajul care determină 
schimbarea stării de fapt iniţiale, 
reductibilă schematic la faptul că “nu 
aveau copii”. Decizia şi insistența ei 
de a găsi şi de a înfia “orice jivină” 
remediază aproape imediat, graţie 
supuşeniei şi complicității moşnea- 
gului, lipsa copiilor. Cel “mai ogiriit, 
mai răpănos şi mai răpciugos” purcel 
devine, în special datorită eforturilor 
babei, un odor “chipos, ... hazliu, ... gras 
şi învălit ca un pepene” [1, p. 111]. 
Caracterul modelator al acţiunilor 
acestui personaj este relevat direct, 
prin descrierea fără echivocuri, 
progresul fiind indubitabil. 

Un alt erou civilizator, în Po- 
vestea porcului, este chiar Făt- 
Frumos, fiul de împărat, prefăcut prin 
“drăcăriile” hîrcii în purcelul “cel ogîrjit, 
răpciugos şi răpănos”. Făt-Frumos se 
manifestă în această ipostază în 
momentul cînd se angajează să facă 
podul de la casa bătrînilor pînă la 
curțile împărăteşti şi obține dreptul de 
a se căsători cu fata împăratului. 
Redimensionarea lumii, şi în cazul 
babei, şi în cazul porcului, are un sens 
dublu: concret-senzorial/material şi 
metafizic. Or, metamorfoza cantitativă 
antrenează schimbarea calitativă a 
coordonatelor lumii basmului: de 
exemplu, construirea podului de către 
Făt-Frumos şi căsătoria cu fata 
împăratului anulează sîngeroasa 
alternativă “oferită” de împărat 
ghinioniştilor “feciori de crai şi de 
împărați”, care “n-a(u) făcut nici o 
ispravă”. 

Dinamismul acțiunii poveştilor 
lui Creangă derivă din şi, concomitent, 
determină tentaţia obsedantă de 
depăşire a condiției date, tentaţie ce 
“curtează” cu insistenţă şi cucereşte 
personajele-cheie. Dorinţa de per- 
fecționare a lumii, conştientizată 
într-un moment aparent static, de fals 
echilibru, explică atît îndemnul 
împărătesei-mame adresat împărăte- 
sei-fiice de a arunca în foc “pielea cea 
de porc”, cît şi acțiunea ulterioară a 
tinerei soţii. De altfel, episodul 

mentionat vădeşte o similitudine 
surprinzătoare cu motivul ispitirii, 
atestînd influenţa vădită a arhetipului 
(preybiblic al eroului civilizator în dublă 
ipostază (şarpe/femeie). Demolarea 
unei microlumi, în urma efortului 
(re)modelator (aruncarea în foc a pielii 
de porc), declanşează redimensio- 
narea în întregime a universului, ale 
cărui noi coordonate sînt trasate de 
traiectoria peregrinărilor fetei de 
împărat. În drumul său spre soţul 
pierdut acest personaj se manifestă 
mai puţin ca emiţător al demersului 
(re)modelator, ci mai ales ca benefi- 
ciar al acţiunilor personajelor-donatori. 
Oferirea darurilor magice (furca cu lîna 
de aur, vîrtelnița de aur, tipsia cu 
cloşca şi puii de aur) simbolizează 
dorinţa de reinstaurare a modelului 
ideal al lumii, în al cărui cadru ar fi 
anihilate efectele acţiunilor distructive 
(“drăcăriile babei”). Acţiunile, dar mai 
ales darurile celor trei bătrîne bune: 
Sf. Miercuri, Sf. Vineri şi Sf. Duminică 
susțin, fără îndoială, obiectivul 
“civilizator” al căutării Mănăstirii-de- 
Tămiie şi a lui Făt-Frumos de către 
tînăra împărăteasă. “Cercul zdravăn 
de fier” ce a încins mijlocul femeii 
însărcinate stopează mersul firesc al 
tuturor lucrurilor, nu doar naşterea 
pruncului, şi capătă semnificaţii 
malefice în arhitectonica basmului. 
“Ruperea cercului”, ieşirea de sub 
incidenţa blestemului devine posibilă 
graţie atît darurilor şi sfaturilor celor 
trei “zîne bune” şi ajutorului ciocîr- 
lanului şchiop, cît şi intervenţiei bene- 
fice a “credinciosului împăratului”, 
care a descoperit “vicleşugul babei”, 
povestind împăratului “ce se petre- 
cuse în odaia lui în cele două nopți 
din urmă”. Semnificativă-este co- 
participarea, în finalul poveștii, a celor 
două personaje — Făt-Frumos şi 
împărăteasa însărcinată — la instau- 
rarea unei (relativ) noi stări de lucruri, 
caracterizate în special de naşterea 
pruncului (simbol, aici, al unei vieți, 
al unei noi lumi?) şi de pedepsirea/ 
anihilarea “hircii de babă”. 

In Povestea lui Stan Pățitul 
modelul ideal al lumii, ordinea firească 
a lucrurilor sînt afectate de existența, 
ieşită din albia tradiţiei, a prota- 
gonistului, care, ajuns, vorba lui 


Creangă, “pînă la vîrsta de treizeci şi 
mai bine de ani, şi-a sclipuit puţine 
parale, cîteva oi, un car cu boi şi o 
văcuşoară cu lapte”, “şi-a înjghebat şi 
o căsuţă” [1, p. 126], dar este măcinat 
de lipsa unei soții, a familiei — “urîtul 
îi venea de hac” [1, p. 127]. incertitu- 
dinile, dar şi speranţele protagonis- 
tului, sînt evidente în modul quasiham- 
letian de a trata situația creată: “să 
se însoare... să nu se însoare?!..." [1, 
p. 127]. O asemenea interpretare a 
situaţiei revendică un efort, o acțiune 
din exterior (din partea altui personaj 
sau a autorului), care ar submina 
coordonatele unei asemenea stări de 
echilibru. Naratorul introduce în con- 
textul acțiunii epice primul erou-civili- 
zator, simbol tradițional (creştin) al 
răului etern, al tuturor schimbărilor 
malefice ale universului, în special în 
basmele fantastice româneşti — pe 
Scaraoschi, “căpitenia dracilor”. Acest 
personaj, acuzat în permanenţă, de 


-către mentalitatea colectivă, de toate 


relele posibile, rămîne fidel, datorită 
autorului, imaginii încetăţenite. Acţiu- 
nile (re)ymodelatoare ale lui Scaraoschi 
şi finalitatea prezumtivă a acestora 
sînt prezentate în chip tranşant: “... a 
dat poroncă tuturor slugilor sale ca să 
apuce care încotro a vede cu ochii, şi 
pretutindene, pe mare şi pe uscat, să 
vîre vrajbă între oameni şi să le facă 
pacoste” [1, p. 128]. Anume decizia 
autoritară a “căpiteniei dracilor” 
inițiază şirul numeroaselor întîmplări 
şi transformări ulterioare ce constituie 
însuşi fondul naraţiunii fantastice, dar 
care devin posibile numai în virtutea 
unui gest profund uman (realizat, se 
pare, concomitent cu enunţarea 
“poroncii” respective de către Sca- 
raoschi) al protagonistului, care astfel 
se manifestă, şi el, în rolul eroului- 
civilizator. 

“Bucăţica de mămăligă îmbrîn- 
zită”, lăsată de milosul Stan "pe-o 
teşitură”, cu intenţii caritabile, de 
inspiraţie creştină şi “umanizatoare” 
(“... poate-a găsi-o vreo lighioaie ceva, 
a mînca-o şi ea ş-a zice bodaproste” 
[1, p. 128] şi îngurgitată cu fatală 
dezinvoltură de dracul ghinionist, 
declanşează mecanismul evoluţiei 
ascendente a existenţei protago- 
nistului şi a universului său. Ca urmare 

a pedepsei lui Scaraoschi, dracul 
ajunge, sub înfăţişarea unui “băiet ca 
de opt ani, îmbrăcat cu straie nem- 
teşti” [1, p. 130] şi autobotezîndu-se 
Chirică, slugă la Stan, alias Ipate. 
Prezenţa dracului Chirică devine 
activă în momentul cînd acesta preia 
funcția “starostelui”, adică a inter- 
mediarului tradiţional în problemele 
căsătoriei, şi îl convinge într-un mod 
absolut original (episodul cu seceratul 
lanuiui de grîu, inspirat de proverbul 
“Cînd se-nsoară, nu-i de moară”) pe 
Stan să renunţe la statutul de celi- 
batar. Rolul “civilizator” al acestui 
personaj simbolic se amplifică în 
episoadele următoare: participarea la 
hora din “alt sat”, peţirea “puişorului 
de fată căreia îi jucau ochii în cap ca 
la o şerpoaică” [1, p. 140] etc., dar 
adevărata dimensiune (şi finalitate) a 
misiunii (re)modelatoare a dracului 
Chirică este descoperită în episodul 
axat pe “scoaterea coastei de drac” 
din femeia lui Stan, al cărui pretext 
“instructiv-didactic” este mai mult 
decît evident. O particularitate 
specifică a prezenţei acestuia în 
universul basmului lui Creangă constă 
în anihilarea totală a laturii sale 
malefice. Chiar şi revendicarea taxei 
simbolice pentru cei trei ani de slujbă 
are o finalitate pozitivă — baba- 


Poetul Grigore Vieru vorbind în fața absolvenţilor cursurilor de limba română. 


“codoşcă” este considerată o prezenţă 
nedorită, pernicioasă, într-un univers 
uman ideal, şi dispariţia ei nu pri- 
mejduieşte, ci consolidează temeiurile 
fericirii conjugale a lui Stan Păţitul. 

Majoritatea personajelor impor- 
tante din textele examinate execută, 
cu intermitențe, rolul eroului civili- 
zator. Această cumulare specifică de 
funcții, de către personajele basmului, 
este o particularitate esenţială a 
acţiunii poveştilor lui lon Creangă, 
care derivă din prezenţa activă a 
eroilor crengieni în canavaua narațiu- 
nii. Omniprezenţa eroului civilizator 
este absolut legitimă şi firească, 
deoarece efortul de [remodelare a 
lumii este revendicat cu insistenţă de 
finalitatea optimistă a acţiunii poveşti- 
lor marelui povestitor al literaturii 
române. 

Se ştie că în ultimele două 
secole au existat trei mari doctrine 
asupra poeziei, care s-au confruntat 
sub diferite forme cu la fel de diferite 
rezultate: doctrina imitativă. doctrina 
expresivă şi doctrina imaginativă. Cea 
dintâi, consideră Matei Călinescu, 
„proprie clasicismului, a renăscut sub 
o înfăţişare fundamental nouă, revo- 
luţionară şi, ca atare, ireductibii ostilă 
unora dintre postulatele clasicismului 
însuşi, în realismul secolului al XIX- 
lea. Istoriceşte, conştiinţa poetică 
modernă s-a format şi printr-o reacţie 
polemică (...) faţă de ideea de mime- 
sis. Această reacţie explică (în parte, 
cel puţin) geneza în secolul al XVIII- 
lea a doctrinei expresive cu privire la 
originile şi finalităţile actului poetic; 
proces care a dus la o liricizare a în- 
suşi conceptului de poezie” [1, p. 286- 
287]. 

Fondatorii lirismului modern (unii 
dintre romanticii germani, Poe, 
Baudelaire etc.) au „cenzurat uneori 
cu o severitate extremă idealul 
expresiv. Fără a se întoarce, totuşi, 
la vechea doctrină imitativă, ba chiar 
respingând, cu o consecvență remar- 
cabilă în ordinea principiilor, întru- 
parea ei modernă şi pragmatic 


irecognoscibilă în realism (sau natu- 
ralism)” [1, p. 287]. Baudelaire, şi mai 
ales Mallarmé, direct sau indirect, au 
fost promotorii, „adepţii unei doctrine 
imaginative a poeziei” [1, p. 287]. 
Desigur, „rolul imaginaţiei n-a fost 
negat niciodată, nici din perspectiva 
imitativă, nici din cea expresivă (am 
putea spune chiar că aceasta din 
urmă a sporit importanţa lui). Pentru 
unii dintre romanticii germani (filosofi 
sau poeţi), pentru Coleridge, pentru 
Baudelaire, imaginaţia şi-a modificat 
însă statutul ei mai mult sau mai puţin 
auxiliar, devenind facultatea prin 
excelenţă creatoare, „regina facultă- 
ţilor”, cea care instituie legislaţia în- 
săşi a poeticului” [1, p. 287]. 

O poezie centrată pe doctrina 
imaginarului cultivă la noi lon Barbu, 
lon Pillat, V. Voiculescu ş.a. Începând 
cu anii '70-'80, din această perspec- 
tivă este analizată şi poezia lui Blaga, 
care are cel mai coerent sistem po- 
etic după lon Barbu. O situaţie ana- 
loagă se atestă şi în abordarea poeziei 
lui Bacovia. 

Barbu îşi exprimă concepţia sa 
asupra poeziei în dialogurile cu |. 
Valerian, F. Aderca, Paul B. Marian 
şi în articolele Rânduri despre 
poezia engleză, Poetica domnului 
Arghezi, Poezie leneşe, Legenda şi 
somnul în poezia lui Blaga, Răsă- 
ritul crailor, Salut în Novalis, Cu- 
vânt către poet, Rimbaud, Jean 
Moreas ş.a. lon Barbu este poetul 
unui sistem artistic riguros construit. 
Joc secund este un model fascinant 
de poezie a imaginarului. Se ştie că, 
restrânsă ca durată, perioada de 
creaţie a lui Barbu constituie aproxi- 
mativ 14 ani, între 1917 — anul elabo- 
rării primelor poezii din ciclul parna- 
sian şi 1931 — anul publicării ultimei 
sale opere majore, Veghea lui 
Roderick Usher. loana Em. Petrescu 
identifică cinci etape în creaţia lui 
Barbu: „Perioada începuturilor, impro- 
priu botezată de Lovinescu, parna- 
siană, se încheie în 1921, cu apariţia 
plachetei După melci. Poeziile 
aparținând ciclului Isarlâk (incluse sau 

nu în volum) sunt elaborate în 
perioada 1921-1924 (...). Ciclul 
Uvedenrode cuprinde poezii redac- 
tate în perioada 1924-1926 (...). 
Poeziile ciclului ermetic aparțin 
perioadei 1926-1929. În sfârşit, textele 
publicate după 1930 (deci după 
apariţia volumului Joc secund) sunt 
fie prelungiri ale etapei ermetice (...), 
fie parafraze caracteristice pentru 
ceea ce aş numi a cincea etapă de 
creaţie barbiană...” [2, p. 47]. 

Este dificil să vorbim de anu- 
mite influenţe ale lui Barbu asupra 
poeziei „parnasiene” a lui P. Stati, 
Alfred Tibereanu, Nicolae V. Coban 
ş.a. Cu toate acestea, nu putem trece 
peste un caz din Sfârşitul Nord, unde 
Nicolae V. Coban vine cu reminis- 
cenţe din Barbu, vorbind despre 
laponi. Reminiscenţe barbiene ates- 
tăm cu siguranţă la doi poeţi: Andrei 
Lupan şi Al. Robot. 

Ramil Portnoi, referindu-se la 
poezia basarabeană semnată de B. 
Istru, N. Costenco, T. Nencev şi G. 
Meniuc, afirmă că, deşi „la poeții 
aceştia se întâlnesc nu numai versuri 
pătrunse de vie sensibilitate umană, 
de dragoste caldă pentru Moldova, dar 
şi unele poezii cu motive sociale ce 
denotă nemulţumire de orânduirea şi 
viața burgheză”, totuşi multe dintre 
versurile incluse în volumele Bleste- 
mul, Moartea vulturului, Ore, Elegii 
păgâne, Interior cosmic ş.a., „prin 
depresionismul lor, prin atracţia spre 
nebulos, mister şi hermetism, pe de 
o parte, iar pe de alta, spre rusticism 
cu iz patriarhal şi spre erotică 
senzuală — vădesc puternice influenţe 
ale curentelor decadente şi ale 
tradiționalismului” [3, p.18]. Autorul 
monografiei despre A. Lupan ajunge 
la concluzia că poeziile de debut 
Biografie, Onichi, Secetă sunt 
influențate, cum se spunea în spiritul 
vremii, de poezia decadentă. „Dacă 
aceste poezii, pe de o parte, vorbesc 
de ataşamentul tânărului poet faţă de 
masele truditoare, susține R. Portnoi, 
dacă în ele se simte o inimă vibrantă 
la suferințele celor năpăstuiți, apoi, pe 


de altă parte, adie de la ele o tristeţe 
deprimantă. Era la mijloc, fără 
îndoială, faptul că în sufletul tânărului 
poet răsunau întrebări grele, la care 
nu-şi putea răspunde, dar şi influenţa 
poeziei decadente. Versurile sunt 
pătrunse de un protest covârşit de 
tragism, amintind prin aceasta de 
poezia tristă a lui Bacovia. Ele trezesc 
compătimire, uneori şi revoltă, dar o 
revoltă fără o adresă clară; vădesc o 
atitudine umană, dar nu şi una social- 
politică. Nimic nu lasă să se bănuiască 
măcar pricina adâncă a întâmplărilor 
cumplite şi tragice din Biografie şi 
Onichi, de ce e satul truditor atât de 
neputincios şi disperat în faţa secetei. 
Aspectele de viaţă sumbre sunt lipsite 
de perspectivă, nu se întrezăreşte 
vreo ieşire din situaţie” [3, p. 21-22]. 
În altă parte acelaşi critic constată că 
în versurile Ţară, Satul ciudat ş.a. 
influența negativă s-a răsfrânt şi 
„asupra formei de exprimare, mai cu 
seamă în direcţia ermetizării conţinu- 
tului. Poetul foloseşte uneori imagini 
nelimpezi, simbolizări ori expresii 
figurate nebuloase, care încețoşează 
înţelesul” [3, p. 42]. Dincolo de 
primitivismul caracteristic sociologis- 
mului vulgar, dincolo de observaţiile 
deplasate despre influenţe mai puțin 
pronunţate, reținem evidenţierea 
poeziilor cu subiect. Poeziile cu 
nucleu epic au ceva din arta ciclului 
baladesc al lui lon Barbu. 

Un poem de Andrei Lupan Noi 
şi părcănenii are şi un motto din |. 
Barbu: „ţânci ursuzi, / desculți şi 
uzi...”. Motto-ul este luat din balada 
După melci (1921). lată începutul: 
„Dintr-atâţia frați mai mari / Unii morţi / 
Alţii plugari / Dintr-atâţia frați mai mici / 
Prunci de treabă / Scunzi, peltici / 
Numai eu, răsad mai rău / Dintr-atâţia, 
prin ce har? / Mă brodisem şui, hoi- 
nar. // Eram mult mai prost pe-atunci... // 
Când Păresimi da prin lunci / Cu 
pietrişul de albine / Ne părea la toți 
mai bine / Ţânci ursuzi / Desculţi şi 
uzi... ”. În ritm fragmentat şi intonaţie 
barbiană debutează poemul lui Lupan: 
„... Şi fricosul / Ştefan Grosu / ca 

păstaia de chircit / cu suciți ochi la 
slănină / şi făină / a vorbit”. In 
continuare avem o „naraţiune în ramă” 
ca şi în poemul Riga Crypto şi la- 
pona Enigel : „hăt m-am dus-m-am, 
măi băiete, / cărăruia, / prăvălişul, / 
tot de-a şuia, / tocma-n vale la 
Ursoaică; / păducele-s zârnă, / mai 
că / se rup crăngi împerechete, / mes- 
tecate / cu pometul şi frunzişul. // 
Lângă drum de fier sub scală, / unde-i 
borta de bursuc, / au ieşit val-vălătuc 
/ părcăneni / cu pietre-n oală. // Sute 
mari veneau de-a dura, / bulbucaţi şi 
clăpăugi, / cu ciomege-n labă groase, / 
spumegau pojar cu gura / şi eu, fugi! / 
prin ponoarele adânci, / tot pe brânci, / 
să nu-mi iasă / înainte pîn-acasă”. 
Narațiunea lui Ştefan Grosu este 
reluată de eul poetic, naraţiune între- 
ruptă de dialoguri. Remarcabil este 
vocabularul ce aminteşte de cel din 
Domnişoara Hus sau Răsturnica. 
Reminiscenţe barbiene aflăm în 
poemele cu subiecte. Uneori imaginile 
barbiene îşi găsesc arhetipuri indivi- 
duale la A. Lupan: „Lângă moluscă eu 
sunt cel / purtat de sens / în univers” 
(Înlănţuiri). Modelul barbian de 
construire a poemelor este „încercat” 
în Satul ciudat, Ţară, Onichi, Înlăn- 
tuiri, Descrântire ş.a. 

Dincolo de modelul barbian 
aflăm la Lupan şi influenţe argheziene 
[4, p.188-204]. 

Volumele Apocalips terestru 
(1932) şi Somnul singurătăţii (1936) 
de Al. Robot sunt cele mai reprezen- 
tative în contextul problemei în 
discuţie. Şi aceasta din mai multe 
puncte de vedere, dar cel mai impor- 
tant moment ține de esenţa ermetis- 
mului. Ermetismul lui Robot e unul 
voit deliberat. Mai întâi, acest erme- 
tism ține de un limbaj sincopat, de 
asociaţii extrem de hazardate, uneori 
incongruente. 

Acest tip de ermetism este 
foarte pronunţat, în timp ce mesajul 
este elementar, adică fără mari profun- 
zimi. Viziunea bucolică este supraîn- 


cărcată de elemente mitologice; 


istorice, culturale, livreşti. lată o 


poezie din volumul de debut al 
poetului: 


Laguna otrăveşte columbele 
amiezii 
Şi triburile cântă orbita pe tipsii 
Podgoriile tării îşi numără aezii 
Cu citerile lângă un veac de 
bătălii. 


Pe socluri se arată convoaiele 
de săbii 
Şi arcul biruieşte seminţia la 
sud; 
Nărămzii cresc în carne un 
țărm pentru corăbii 
Şi clădăresc vedenii arcadele-n 
ținut. 


Apocalipsul mării se tulbură pe 
coaste 

Şi lagărul râvneşte efebi cu 
sânge cast, 

Şi o aromă calmă de prunc 
pătrunde-n oaste, 

Cu pavăză la pântec trăind în 

noul fast. 


Fecioarele dărâmă în dansul lor 
coloane, 
Şi linia păstrează pe sânii calzi, 
cireşi. 
O curtezană sună cu gesturi 

pur liane 
Şi cântăresc pe discuri fântânile 
cipreşi. 
(Al. Robot, Dionisiacă). 


Fiind foarte reprezentativ pentru 
poezia lui Robot atât din Apocalips 
terestru, cât şi din Somnul singură- 
tăţii, poemul Dionisiacă este de 
esenţă expresionistă. Ne-o indică 
mesajul, titlul. Cadrul însă este unul 
parnasian. Spaţiul şi timpul evocării 
ţin de trecutul antic al grecilor. Elemen- 
tele peisajului unei lagune — aezii, 
nărămzii care cresc în carne, un țărm 
pentru corăbii, arcadele, efebii cu 
sânge cast, pavăză la pântec etc. — 
sunt de sorginte parnasiană. Ermetis- 
mul ține nu numai de metaforizările 
îndrăznețe: fecioarele dărâmă în 
dansul lor coloane, o curtezană sună 
cu gesturi pur liane, clădăresc vedenii 
arcadele-n ținut, dar şi explorarea 
neobişnuită a sintaxei, de altfel un 
procedeu favorit în poezia lui Barbu. 
Indrăzneaţă în gesturi: şi lagărul 

râvneşte efebi cu sânge cast, ambi- 
guă în expresii: cu pavăză la pântec 
trăind în noul fast, poezia lui Al. Ro- 
bot explorează într-un mod particular 
vocabularul (clădăresc, cipreş, 
nărămzii, citerile ş.a.), dar şi miturile. 
Cythera ia forma pluralului ca şi 
venerele şi madonele în poezia lui 
Eminescu. Arhetipul mitologic este 
degradat şi interferența miturilor se 
face remarcabilă ca la Eminescu sau 
Barbu. in acelaşi timp poezia lui Ro- 
bot este o expresie a unei osmoze 
dintre parnasianism, expresionism şi 
simbolism, un soi ciudat de tradiționa- 
lism neoromantic cu reminiscenţe 
istorice, culturale, mitologice, livreşti 
etc. Poezia lui e populată de aezi, 
fauni, prințese, Feţi-Frumoşi, vedenii 
etc. Elementele mitologiei autohtone 
se îmbină cu cele greco-romane, 
alcătuind o structură pronunţat 
personală a imaginarului. 

Imaginarul lui Robot se înscrie 
pe linia poeziei lui Mallarmé, Paui 
Valéry, lon Barbu, ion Pillat, Vasile 
Voiculescu, Ilarie Voronca. Cu alte 
cuvinte, poezia lui Al. Robot e centrată 
pe doctrina imaginativă. Este momen- 
tul esenţial care îi face pe criticii 
epocii să definească poezia lui Al. 
Robot printr-o serie de paralele 
extraordinar de variate, dar şi revela- 
toare în acelaşi timp. George Călines- 
cu excelează în identificarea mode- 
lelor. Intr-o recenzie la Apocalips 
terestru remarcă „plastica întreruptă”, 
„priveliştea lascivă a unei tabere de 
oşteni de epocă traiană”, contemplând 
„pe ţărmul mării dansul femeilor” şi 
subliniază „plăcerea de a lega cuvinte 
sonore şi calde prin raporturi întâmplă- 
toare şi a reda drumul în albia unui vers 
fluid” [5, p. 7]. ; 

Ermetismul poeziei lui Robot se 
explică prin limbajul sincopat. Căli- 
nescu explică faptul acesta prin 
„metoda de obscurizare prin sinteză 
a poetului. Fecioarele dărâmă în 
dansul lor coloane este prescurtarea 
metaforei Fecioarele îşi scutură în 
dans trupul în chipul dărâmării de 
coloane; O curtezană sună cu gesturi 
pur liane corespunde frazei O curte- 
zană are gesticulația pură a unor li- 
ane; Şi cântăresc pe discuri fântânile 


cipreşi vrea să zică probabil că 
cipreşii domină, înconjurând, fântâ- 
nile” [5, p. 7]. După aceste precizări 
criticul notează: „În voinţa de a 
confunda senzațiile între ele (O 
curtezană sună... liane) tânărul Robot 
imită pe di Camil Baltazar. În abuzul 
de vocabule unite printr-o copulatie 
arbitrară, prin ascunderea sensului de 
metaforă, înrâurirea lui Ilarie Voronca 
este evidentă. În mod infuz se 
străvede mai peste tot ocultistica dlui 
Barbu. lar în plastică şi vocabular di 
Arghezi stăpâneşte pretutindeni. 
Această poezie este, aşadar, o răs- 
pântie de înrâuriri contemporane — 
cum e şi firesc — utilizate abuziv” [5, 


p. 7]. 

Comparând ermetismul lui Al. 
Robot cu cel al lui |. Barbu, criticul 
notează: „Absconsitatea dlui Robot 
este de esenţă gramaticală şi provine 
dintr-o ignorare groaznică a limbii 
române şi o lipsă a sensului ultim al 
poeziei care să-l prezerve de bucuria 
goală de a împerechea cuvinte”. 
George Călinescu aduce următoarele 
exemple: „Am strecurat în scoică 
piecarea la un țărm / Şi ciutura de 
sufiet pe căi şi peste ţară, / Caut 
apusu-n care tiparul am să-l sfărm / 
Acestor răni cu inimi de vârf şi 
primăvară”; sau: „O hetairă cântă cu 
tibia pe coaste”; sau: „Indreaptă în 
dumbravă pistoale, ceasuri, foaste”; 
sau: „Ghitarele invoacă în cărnurile 
caste”; sau: „Şi sfinxul în medalii tră- 
ieşte în monarc”; sau: „În măduvă se 
coace (sic) heruvii-împărăţiei” etc. 
Intr-adevăr, exemplele relevă conco- 
mitent „gradul de siluire a unei limbi 
aproape necunoscute autorului în 
logica ei internă şi dezordinea absurdă 
a imaginilor prin contradicţiune deşi 
pe o schemă descriptivă din cele mai 
comune”. Şi în cazul dat este adus 
drept exempiu ermetismul lui Barbu: 
„Majoritatea strofelor poate apărea 
ochiului celui mai experimentat drept 
elucubraţia unei imaginaţiuni demente, 
într-atâta arbitrarietatea raporturilor 
dintre cuvinte distruge valul intern 
emotiv şi valoarea elastică a cuvin- 
telor. E cazul de a aminti câtă 
limpiditate sufletească şi filologică se 
cuprinde în strofele abstracte ale 

domnului Barbu şi câtă confuzie 
supărătoare în producţiile cu substrat 
banal al dlor liarie Voronca şi Al. Ro- 
bot” [5, p. 7]. Referindu-se în o altă 
recenzie la volumul Somnul singură- 
tăţii, acelaşi George Călinescu va 
insista asupra hermetismului lui Ro- 
bot, căutând să-l definească: „Atât în 
amplitudinea versurilor, cât şi în 
conţinutul lor rural este o doză de 
lamartinism, la care se adaugă 
coloarea pastelistică a dlui Pillat, 
abundența verbală a dlui Ilarie 
Voronca şi, în sfârşit, un hermetism 
care, după toate probabilitățile, este 
meşteşugul la care ţine mai mult 
autorul, dar care contrastează în 
chipul cel mai ciudat cu tendinţa 
dinamică a versurilor. Am mai vorbit 
de acest hermetism. Metafora însăşi 
este un procedeu hermetic care 
contopeşte termenii unei comparații” 
[6, p. 9]. Este interesant că în eluci- 
darea teoriei hermetismului Călinescu 
apelează la o altă somitate a poeziei 
imaginarului: „Poeți ca Valery sunt 
socotiți foarte criptografici, fiindcă 
cititorul obişnuit îi înţelege cu dificul- 
tate. Este la mijloc vorba de o elipsă 
a expresiei poetice pentru care 
trebuieşte o nouă educaţie, nu de ar- 
cane nedescurcate. În poezia mai 
veche sentimentele şi procesele 
intelectuale erau amestecate cu o 
cantitate enormă de idei şi concepte 
de sentimente, adică de acele cuvinte 
care nu sugerează o stare, ci numai 
definesc acţiunea noastră despre ele. 
Valery le elimină cu totul, încât 
cuvintele lui conţin chiar sentimentele 
şi chiar cugetările reduse la momentul 
intuiţiei. Cu toate acestea, el e un 
intelectual. Gândirea lui discursivă a 
fost aruncată pe dinafara poemului şi 
cititorul cult o va regăsi ca un derivat 
pe al doilea plan ai contemplaţiei 
estetice. Poemele lui Valery sunt clare 
din prima clipă şi unitare şi sunt 
intuibile dintr-odată” [6, p. 9]. Poemul 
lui Robot se compune, cum observă 
Călinescu, „din asociunile cele mai 
disparate şi neprevăzute, tocate şi 
lipsite de ramă. in vreme ce versul 
merge amplu şi cere o desfăşurare de 
forțe afective netezi, pânza interioară 
a lui se strânge şi se încurcă ca un 


păr de ceas plesnit. Cititorul pare legat 
ca Ivan Armeanul de cozile a două 
cămile care aleargă în două direcții 
contrare. Chiar dacă dezlegăm 
sintaxa dlui Robot, poemul rămâne 
confuz, fiindcă el nu reprezintă o stare 
organică. Fiind confuz, el nu mai este 
hermetic, adică nu mai are adâncimea 
dreaptă a puţului. Adevărata putere de 
latenţă a unei poezii se concentrează 
în compunerile cu suprafaţa clară ca 
a apelor care pot oglindi, fiindcă 
latenţa înseamnă propriu-zis în poezie 
proces neîncheiat, mereu deschis” [6, 
p. 9]. Analizând poemul Vânătoarea 
sfântă, G. Călinescu găseşte necesar 
să conchidă: „E cu putinţă, asta e în 
măsura autorului s-o ştie, ca punctul 
de plecare să fi fost, ca la dl Barbu, 
vreo gravură bisericească sau altceva 
asemănător...” [6, p.10]. Apelul la 
modelul barbian nu este accidental şi 
în Istoria... sa Călinescu va insista 
asupra unui „hermetism barbian 
galopant” [7, p. 902]. 

Şi Eugen Lovinescu îl plasează 
pe Robot la poezia cu tendință spre 
ermetism, al cărei cap de serie 
rămâne a fi considerat |. Barbu: 
„Tânărul poet, copil aproape, notează 
criticul, a sosit în literatură cu un 
mesagiu personal: un simţ insistent 
al ruralului, al bucolicului, al idilicului 
văzut decorativ, alegoric sau simbolic, 
sterilizare lirică aproape totală şi, 
oricum, curioasă la o vârstă de obicei 
lirică, un simţ real al anticului, al 
mitologicului evocat nostalgic, dar tot 
decorativ; şi — ceea ce e mai impor- 
tant — o expresie originală, cu mate- 
rial lexical strict personal şi limitat, 
cu imagini tot personale, cu o topică 
curioasă, cu elipse, cu asociaţii ce 
dau o aparenţă ermetică micilor lui 
poeme. În ultimul volum, evoluţia s-a 
făcut în sensul clarificări, clasicizării 
şi a unei oarecare emotivităţi” [8, p. 140]. 

E drept, ermetismul lui Al. Ro- 
bot va fi luat ulterior în discuţie, dar 
nimic esenţial nou nu se aduce, 
întrucât G. Călinescu şi E. Lovinescu 
au caracterizat foarte exact natura 
acestei poezii [9, p. 3-20]. Ov. 
Crohmăiniceanu consideră că „expre- 
sia eliptică şi libertăţile pe care şi le 
ia Al. Robot faţă de sintaxa şi topica 

firească a limbii aparțin tehnicii 
ermetice. Nu avem, totuşi, de a face 
aici cu o autentică poezie criptică” 
[10, p. 510]. Asupra ermetismului lui 
Robot revine şi D. Micu, care lărgeşte 
aria influențelor, dar va găsi necesar 
să pună în evidență „alambicările 
verbale”, care atestă „frecventarea lui 
Barbu” [11, p: 48]. Eliza Botezatu, din 
contra, analizând creația lui Robot în 
contextul poeziei simboliste şi 
expresioniste, sustine că este dificil 
să-i vedem „întâlniţi” în opera acelu- 
iaşi „tânăr poet” pe T. Arghezi şi S. 
Tudor, |. Voronca şi G. Topârceanu, 
P. Sterian, |. Minulescu ş.a. [12, p. 23- 
50]. „Este vorba, probabil, scrie E. 
Botezatu, nu atât de influențe, cât mai 
ales de o şcoală poetică a timpului...” 
[12, p. 29]. Renunţând la abuzul de 
sursologie, E. Botezatu într-un fel se 
apropie intuitiv de teoretizarea 
doxologiei şi mezologiei, concepte 
puse la noi în circuit de către S. 
Pavlicencu [13, p.13-20]. 

În poezia basarabeană din anii 
'20-'30, un caz foarte interesant de 
asimilare a experienţei poetice 
barbiene îl reprezintă Nicolae V. 
Coban. Volumul Sfârşitul Nord este 
cel mai bine construit. Poetul basara- 
bean îşi remodelează universul poetic 
după o „geometrie înaltă şi sfântă”, 
principiu fundamental în volumul Joc 
secund. 

Sfârşitul Nord este un început 
de constituire a unui mit poetic per- 
sonal. Conştiinţa construirii volumului 
după anumite principii este preluată 
cu siguranţă de la Barbu sau L. Blaga, 
imaginarul căruia este unul dintre cele 
mai coerente, mai sistematice în 
literatura română după Jocul secund 
de Barbu. 

Reminiscenţele barbiene în 
poezia lui Andrei Lupan, Al. Robot, 
Nicolae V. Coban la diferite niveluri 
certifică orientarea poeziei basarabene 
spre o poetică a imaginarului, iar de 
aici şi consecințele implicite ale 
statutului eului poetic. Ipostazele şi 
măştile eului poetic din poezia 
mimetică sau expresivă sunt înlocuite 
cu un eu obiectivat sau ulterior 
obiectivizat ca la futurişti, spre exem- 
plu, în noi. Cu alte cuvinte, este vorba, 


de o criză a eului. Opţiunea pentru 
direcţiile mallarmeene şi valeryste se 
efectuează la noi prin poezia lui lon 
Barbu. 

STRATEGII 
EDUCAŢIONALE 
ÎN PREDAREA- 
INVAŢAREA CITITULUI 
ŞI SCRISULUI 

ÎN CLASA | 


În studiul apărut în primele nu- 
mere (1-2) din anul 2000, după ce a 
fost subliniată semnificaţia aparte a 
metodei fonetice, analitico-sintetice 
folosită în învăţarea de către cei mai 
mici şcolari a cititului şi scrisului în 
limba română, ceea ce înseamnă 
înfăptuirea “primei alfabetizări”, am 
stăruit asupra a ceea ce se petrece 
în prima etapă de parcurgere a abe- 
cedarului, cunoscută sub numele de 
“perioada preabecedară”. Este firesc, 
chiar necesar ca, în continuare, să 
deschidem drumul “perioadei abece- 
dare”, în care şcolarii (dacă vreţi, să 
le spunem “studenţii de la litere”) 
învaţă, rînd pe rînd, toate sunetele şi 
semnele grafice (grafemele sau lite- 
rele) ale limbii române. Ordinea în 
care se învaţă acestea este cea 
stabilită în abecedar; aceasta, din 
raţiuni care sînt lesne de înţeles, fără 
explicaţii suplimentare. 

Din prezentarea făcută anterior 
metodei fonetice, analitico-sintetice 
s-a putut desprinde concluzia că, de 
fapt, în interiorul acesteia se interpre- 
tează un complex de metode şi 
procedee întiîlnite, de altminteri, la 
toate disciplinele şcolare, recoman- 


date de didactica generală. Aceste 
metode nu se folosesc la întîmplare; 
randamentul lor este asigurat de 
măsura în care ele sînt adaptate la 
specificul fiecărei discipline. În cazul 
nostru, este vorba de o disciplină care 
are obiective şi un conţinut cu totul 
aparte. Prin urmare, metodele de 
învăţămînt nu se aleg şi nu se 
utilizează în mod întîmplător, pe baza 
unei simple intuiţii didactice; o 
activitate didactică pe baze ştiinţifice 
presupune luarea în considerare a 
determinării obiective şi subiective a 
metodelor de învățămînt. 


METODELE GENERALE 

DE ÎNVĂȚĂMÎNT FOLOSITE 

ÎN ÎNVĂȚAREA CITITULUI 

ŞI SCRISULUI ÎN CLASA |; 
FOLOSIREA LOR ÎN MANIERĂ 

ACTIVĂ 
a) loan Cerghit arată că “metoda 

de învățămînt reprezintă o sinteză a 
unor factori obiectivi, adică a unor 
factori logici (ce derivă din finalitatea, 
conținutul şi legitatea procesului de 
învățămînt), precum şi a unor factori 
psihologici (ce: ţin de personalitatea 
profesorului şi de condiţiile psiho- 
sociale predominante la elevi”). Alege- 
rea unei metode este dependentă deci 
de factorii obiectivi, ce țin de natura 
finalității, de logica internă a ştiinţei, 
de legităţile fenomenului învăţării, şi 
de factorii subiectii, ce ţin de perso- 
nalitatea învățătorului, de psihologia 
elevilor etc. 

Prin urmare, totul porneşte de 
la definirea obiectivelor, trece prin 
conţinutul învățămîntului, se “prelu- 
crează” prin tehnologia didactică, prin 
formele de organizare a activității în 
procesul de învățămînt şi se încheie 
prin evaluarea măsurii în care au fost 
realizate obiectivele, conform “eveni- 
mentelor lecţiei”. Considerăm că e 
oportun să facem aprecieri asupra 
felului în care unele metode de învă- 
tămînt pot fi integrate în procesul 
predării-învăţării cititului şi scrisului. 
De altfel, însăşi metoda fonetică, 
analitico-sintactică, specifică acestui 
proces, poate fi considerată într-un fel 
un complex de metode şi procedee, 

care se întrepătrund şi care dau 
configuraţia întregii strategii educatio- 
nale folosite. 

Cel mai frecvent folosite în 
procesul predării-învăţării cititului şi 
scrisului sînt cele ce se încadrează 
în grupa metodelor interogative (sau 
de comunicare reciprocă, aşa cum le 
denumeşte N. Oprescu). În activi- 
tatea didactică, dialogul este în în- 
tregime subordonat realizării unor 
sarcini didactice şi educative, este 
axat pe procesul de învățare al elevilor 
şi destinat dezvoltării personalităţii 
acestora. 

in situaţia care ne interesează, 
îndeosebi cu prilejul analizei şi 
sintezei fonetice, conversatia (prin 
care se realizează dialogul) angajează 
un sistem determinat de interacțiuni 
verbale învățător-elevi, în care aceş- 
tia din urmă ajung să “descopere”, 
pentru ei, că vorbirea este alcătuită 
din cuvinte, care la rîndul lor sînt 
constituite din unități mai mici care 
“se rostesc printr-o singură deschidere 
a gurii” (definiţia silabei e inaccesibilă 
şi, de fapt, nici nu e necesară) şi în 
sfîrşit se ajunge la sunet. Este cazul 
să ne oprim puţin asupra acestui 
punct, în care, fără a renunţa total la 
conversaţie, se face apel la un anume 
fel de demonstraţie, care se încadrea- 
ză într-o altă grupă de metode. Căci 
a arăta copiilor cum se pronunţă un 
sunet nou, cu ajutorul organului fona- 
tor, cum se scoate un sunet, cum 
trebuie perceput auditiv, cum apar 
pronunția şi percepția auditivă a lui în 
cuvinte diferite (deci în combinații 
diferite de sunete) este o demonstrație 
cît se poate de clară. Se înţelege că 
acest moment al lecţiei implică în mod 
obligatoriu şi controlul pronunțţiei prin 
angajarea subiecţilor în această 
activitate, precum şi evaluările de 
rigoare, însoţite de corecturile ce se 
impun. 

Drumul înapoi spre cuvîntul, 
respectiv, propoziţia de la care s-a 
pornit, deci sinteza, se parcurge 
apelînd din nou la conversaţie, care 
de data aceasta este limitată la un 
număr mult mai mic de întrebări- 
răspunsuri. 

in cazul învăţării unui sunet nou 
şi a literei corespunzătoare, demersul 


didactic este, în linii mari, similar cu 
cel de mai sus. După “demonstrarea” 
modului de pronunție a sunetului 
respectiv şi după recunoaşterea 
acestuia, “se arată” modelul grafic al 
sunetului (litera mică de tipar). De 
data aceasta “demonstraţia” constă 
doar din descrierea literei respective, 
prin marcarea părţilor ei componente, 
prin compararea cu alte litere, după 
care tot “demonstrativ” se folosesc 
litere ale alfabetului decupat, cu 
ajutorul cărora se compun cuvinte, iar . 
în continuare, în aceeaşi manieră, se 
citesc coloanele de cuvinte din 
abecedar. 

Invăţarea unei litere de mînă 
implică, de asemenea, conversaţia, 
iar — de data aceasta — demonstrația 
este mult mai amplă: se arată modelul 
literei realizate integral, pe tablă, pe 
mici planşe; demonstraţia este înso- 
tită de explicații verbale, care constau 
din prezentarea în ansamblu a literei, 
apoi a fiecărui element grafic în parte, 
cu precizarea tuturor regulilor grafice 
corespunzătoare. Această explicaţie 
verbală făcută de învățător trebuie 
urmată de reproducerea întocmai de 
către elevi a regulilor grafice pînă la 
nivelul memorării lor de către aceştia. 

Atît analiza fonetică pînă la 
nivelul pronunției corecte a sunetului 
de către elevi, cît şi — mai ales — 
studierea literei de mînă sînt însoțite 
de exerciții, fie de recunoaştere, în 
primul caz, fie în scopul obținerii unor 
automatisme, adică al formării deprin- 
derii scrierii elementelor grafice învă- 
tate. Fireşte, acum se realizează doar 
faza de traducere în practică a regu- 
lilor grafice de scriere, fără a se putea 
ajunge la automatisme, ceea ce e un 
proces îndelungat. Exerciţiul este la 
fel de uzitat în procesul învăţării 
cititului; de altfel, atît cititul cît şi scri- 
sul se constituie, în cele din urmă, în 
deprinderi care sînt de neconceput 
fără efectuarea unor exerciții sistema- 
tice, care trebuie să îndeplinească 
anumite cerinţe şi condiţii asupra 
cărora vom reveni. 

Considerăm că sînt suficiente 
cazurile pe care le-am prezentat 
pentru a susține ideea că procesul 
învățării cititului şi scrisului implică, 
pe lîngă metoda specifică folosită în 

acest scop, un complex de metode, 
precum şi o anume succesiune a eve- 
nimentelor lecţiilor, care dau în ce! din 
urmă imaginea reală a complexității 
acestui proces. 

b) Studiile de psihologie a 
învăţării, cele de didactică modernă 
atrag atenţia asupra faptului că succe- 
sul în orice activitate de învățare este 
determinat de măsura în care sînt 
angajaţi elevii, de efortul intelectual 
propriu al fiecărui elev în această 
activitate, ceea ce este valabil fireşte 


cu atît mai mult în învăţarea cititului - 


şi scrisului de către copiii de 6-7 ani. 

Angajarea efortului intelectual 
propriu în actul învăţării acestor 
deprinderi are, evident, un anumit spe- 
cific, determinat de conţinutul deprin- 
derilor respective şi de particularitățile 
fizice şi psihice ale copiilor de vîrstă 
şcolară mică. Fiind vorba de o 
activitate intelectuală care trebuie 
extinsă pînă la nivel de deprindere, 
formarea acestora este determinată 
de calitatea exerciţiilor efectuate de 
fiecare elev în parte, iar calitatea 
acestor deprinderi este asigurată de 


capacitatea pe care o au elevii de a 
le efectua în mod independent. Prin 
urmare, sarcina ce trebuie realizată 
în scopul exersării actului cititului şi 
scrisului este aceea de a cultiva 
capacitatea de muncă independen- 
tă a fiecărui elev, pentru că este 
necesar ca toți să exerseze în mod 
corect, prin efort propriu, acţiunile 
care se constituie, în cele din urmă, 
în deprinderi. Cum această exersare 
se face în mod independent, controlul 
învățătorului trebuie completat cu 
autocontrolul fiecărui elev. Acesta, la 
rîndul lui, se poate face în mod 
eficient numai în condiţiile în care 
elevii dispun de anumite instrumente 
de autocontrol. Asemenea instrumen- 
te de lucru pot fi însuşite făcînd apel 
chiar la metoda fonetică, analitico- 
sintetică. 

c) Există, aşa cum s-a văzut, o 
relaţie strînsă între pronunția corectă 
şi ortografie. In condiţiile în care — cu 
unele excepţii — în ortografia limbii 
române există o concordanţă între 
sunete (foneme) şi litere (grafeme), 
pronunția corectă are o influență 

pozitivă asupra învăţării citirii şi scrierii 
corecte. În acest sens, cu cit este 
mai corectă şi mai literară pronunția, 
cu atît ea devine un instrument de 
autocontrol valoros, de prevenire a 
unor greşeli de citire şi de scriere. 
Deoarece scrisul corect reflectă nor- 
mele de pronunțare, însuşirea orto- 
grafiei depinde într-o măsură con- 
siderabilă de auz şi de pronunție. 

invăţarea scrisului corect depin- 
de în mare măsură de auzul fonema- 
tic şi de pronunție; ceea ce nu implică 
neapărat formularea unor reguli 
teoretice. Elevii mici, începînd cu cei 
din clasa întîi, pot să înveţe scrierea 
corectă înainte de cunoaşterea 
gramaticii. La vîrsta cînd teoria 
lingvistică nu este încă accesibilă, 
ortografia se poate instala totuşi cu 
titlu aproape definitiv, iar o condiţie în 
acest sens o constituie. pronunția 
corectă. 

d) Asigurarea unui început bun 
în procesul învăţării cititului şi scri- 
sului reprezintă o condiţie esenţială a 
succesului, fiind vorba despre deprin- 
deri intelectuale de o deosebită com- 
plexitate, cu o arie de folosire extrem 
de vastă, care se întinde pe parcursul 
întregii vieţi. Pe de altă parte, 
asigurarea începutului bun este cerută 
şi de particularitățile psihologice ale 
copiilor de 6-7 ani, de plasticitatea 
sistemului lor nervos. Ceea ce se 
imprimă sau nu se imprimă în conşti- 
inţa copiilor la această vîrstă este, de 
cele mai multe ori, decisiv pentru 
evoluţia ior viitoare. Asigurarea unui 
început bun în învăţarea citirii şi 
scrierii presupune verificarea experien- 
tei de citire şi scriere a copiilor chiar 
la venirea lor în şcoală, prin testarea 
felului în care se comportă în fata 
literelor tipărite sau scrise manual. În 
acest sens, scrierea literelor de tipar 
sau de mînă, mici sau mari, de către 
copii, ca simple forme, fără cunoaş- 
terea denumirii lor, pe baza asocierii 
şi comparării lor prin exerciţii, poate 
duce la constatări demne de luat în 
seamă în activitatea imediat urmă- 
toare. Astfel, se vor întîlni copii care 
cunosc tot alfabetul, alţii care-l 
cunosc parţial, iar alţii care vor putea 
sorta literele fără a le cunoaşte 
denumirea. În fine, sînt copii care nu 


pot nici măcar sorta literele. Este 
firesc ca începutul în învățarea citirii 
să ţină seama de aceste diferențieri. 

Urmărirea progresului realizat de 
copii, în special în primele etape ale 
învăţării cititului şi scrisului, apare ca 
o cerinţă de prim ordin. Aceasta, mai 
ales dacă ţinem seama de faptul că, 
spre deosebire de o etapă avansată 
în învăţarea cititului şi scrisului, 
rămînerea în urmă în prima perioadă, 
cea a aifabetizării propriu-zise, are 
consecinţe negative, ea fiind foarte 
greu de recuperat. Pe de altă parte, 
rămînerea în urmă, manifestată prin 
necunoaşterea unor sunete şi litere, 
constituie o frînă de netrecut în exer- 
sarea în continuare a citirii cuvintelor, 
propoziţiilor sau a textelor închegate, 
în care apar litereie respective. 

Cele arătate mai sus atrag foarte 
serios atenţia asupra necesităţii 
aprecierii corecte, obiective a nivelului 
real de pregătire a elevilor la citire şi 
scriere. Avem în vedere îndeosebi 
elevii care, din diverse motive, nu 
reuşesc să-şi însuşească aceste 
deprinderi la nivelul stabilit de progra- 
mele şcolare. Nu trebuie pierdut din 
vedere că dacă, spre exemplu, unele 
lacune în modul de pregătire al elevilor 
la discipline de învățămînt, cum ar fi, 
spre exemplu, cunoştinţe despre 
natură, geografie, istorie ş.a., pot fi 
recuperate mai uşor, ele nedepinzînd 
întotdeauna de cunoştinţele ce 
trebuiau însuşite anterior (bunăoară, 
faptul că unii elevi au lipsit de la lecţia 
în care s-a predat “floarea-soarelui” 
sau n-au reţinut cunoştinţele respec- 
tive, nu-i împiedică să învețe, la 
lecţiile următoare, despre “cartof” sau 
despre “buruienile din culturi”; de 
asemenea, ei nu vor întîmpina 
neapărat greutăţi în procesul învăţării 
la aceleaşi discipline în clasele 
următoare). In schimb, golurile 
manifestate în însuşirea cititului şi a 
scrisului în clasa | sînt aproape 
imposibil de recuperat pe parcursul 
acestei clase şi, cu atît mai mult, în 
ciasele următoare, în situaţia în care 
unii elevi au fost promovați fără 
acoperire în nivelul de pregătire. 

INTERPRETAREA 
MITOLOGICO- 
ARHETIPALA 

A TEXTULUI LITERAR 


Opera literară este un complex 
de sensuri şi semnificaţii care se cer 
interpretate, descifrate, clarificate şi 
înţelese. Pentru determinarea lor her- 
meneutică se apelează la diverse dis- 
cipline auxiliare: istorie, filosofie, 
psihologie, mitologie, semiotică, 
poetică etc. Perspectiva istorică, 
filosofică, psihanalitică, semiotică, 
mitologico-arhetipală ş.a. — toate 
servesc pentru atingerea aceluiaşi 
obiectiv: explorarea complexului se- 
mantic al operei literare. 

O privire asupra curriculumului 
la literatura română atestă faptul că 
astfel de opere ca Zburătorul de I.H. 
Rădulescu, Luceafărul de M. Emi- 
nescu, Riga Crypto şi lapona Enigel 
de |. Barbu, Baltagul de M. Sado- 
veanu, Toamna lui Orfeu de G. Me- 
niuc şi multe altele îşi au direct 
originea în mit, ele pretîndu-se într-o 
măsură foarte mare interpretării 
mitologico-arhetipale, perspectivă 
întemeiată sub influenţa teoriei 
arhetipurilor a lui Jung. Conform de- 
finiţiei lui Jung, arhetipurile sînt “nişte 
organe ale psihicului pre-raţional..., 
forme şi-idei moştenite, externe şi 
identice”!. Or, după cum sublinia M. 
Eliade, “lumea care ne înconjoară, în 
care se simt prezenţa şi opera omului, 
are un arhetip extraterestru, conceput 
fie ca un “plan”, ca o “formă”, fie, pur 


şi simplu, ca un “dubiu” existînd pre- 
cis la un nivel cosmic superior”? (p. 16). 

In categoria arhetipurilor, după 
M. Eliade, se înscriu: 

— modelele divine ale ritualurilor 
(de căsătorie, naştere, înmormîntare); 

— activităţile “profane”: vînă- 
toare, pescuit, agricultură, jocuri, 
conflicte etc.; 

— ceremonii periodice de expul- 
zare a demonilor, bolilor, păcatelor 
(post, purificări, regenerare, abluţiuni); 

— elemente stihiale ale Univer- 
sului: apă, foc, vînt, lumină etc.; 

— seria de prototipi umani: 
mama, fiul, tatăl; 

— eroul: Prometeu, Făt-Frumos, 
Orfeu; 

— diverse cupluri: iad — rai, Dum- 
nezeu — diavol, zi — noapte, munți — 
cîmpii; 

— valori: cinste, hărnicie, curaj; 

— sentimente: ură, dor, iubire; 

— simboluri şi motive mitice: 
cercul, oglinda, cenuşa, piatra; 

— credinţa în distrugerea şi 
creația Universului ş.a. 

Deci preluarea unor arhetipuri ca 
“modele” pentru conturarea de situații 
şi personaje reprezintă unul dintre 
modurile de manifestare a mitului în 
literatură. Ţinînd cont de acest fapt, 
în cazul interpretării textului literar din 
perspectivă mitologico-arhetipală, se 
va releva, în primul rînd, mitul, arhe- 
tipul, care au servit ca punct de pornire 
în scrierea operei, se va insista 
asupra a ceea ce a preluat scriitorul 
din acest arhetip (mit). 

Referindu-ne, bunăoară, la dra- 
ma Meşterul Manole de L. Blaga din 
acest punct de vedere, în procesul 
interpretării ei vor fi relevate şi 
descifrate următoarele modele arhe- 
tipale: y 

— ritualul magic de a însufieţi 
construcţia pentru a fi durabilă (zidirea 
Mirei); 

— erosul, cu rolul său capital în 
destinele omeneşti; 

— “puterile fără nume” şi “fără 
grai”, care “colcăie” în adînc şi distrug 
opera minţii; 

— modelul legendarei epoci de 
aur (“Altă dată omul cînta numai pie- 
trelor şi pietrele se clădeau singure 
în cetăţi”); 

— mitul compunerii şi descom- 

punerii de forme (zămislirea şi dis- 
trugerea, care în dramă e acelaşi lu- 
cru: ivirea de forme trecătoare); 

— elementele primordiale stihiale 
ale Universului: apă, pămînt, lumină 
(“zidarii pe care i-a chemat Manole 
sînt din apă, din pămînt, din lumină: 
fost pescar, fost ocnaş, fost călugăr); 

— personaje arhetipale: Magul, 
Vrăjitorul, Ciobanul. 

Relevarea arhetipurilor şi a mo- 
tivelor împrumutate din mituri şi folclor 
constituie o operaţie necesară, dar 
insuficientă. Într-un demers şcolar din 
perspectivă mitologico-arhetipală 
accentul va cădea şi pe darul scrii- 
torului de a gîndi situaţiile conflictuale, 
de a mijloci parabolic ideile, de a 
reprezenta fabulatoriu gîndurile. Re- 
zolvarea acestor sarcini presupune 
stabilirea de către elevi a raporturilor 
dintre subconştientul colectiv şi 
personalitatea creatorului. Cît preia 
scriitorul din mit (arhetip) şi în ce 
constă contribuţia sa originală? În ce 
măsură arhetipul determină gîndirea 
scriitorului? Care este valoarea operei 
literare în funcţie de profunzimea cu 
care ea tratează mitul? Aceste şi alte 
întrebări vor anima activitatea elevilor 
în procesul interpretării textului literar 
din perspectivă mitologico-arhetipală. 
In cazul acesta se va insista şi asupra 
formelor de manifestare a meta- 
morfozei mitului, cum ar fi demitizarea 
(ea presupune “detaşarea de mit, 
uitarea semnificației primordiale a 
lui”) şi remitizarea (“operaţie de 
convertire a miturilor vechi la noi 
semnificații originale, moderne, păs- 
trînd ceva din semnificaţia originară”?, 
p. 131). 

Aşadar, cercetînd opera literară 
din perspectiva mitului, vom distinge 
nivelurile generale prin care miturile 
acţionează în cadrul spaţiului poetic. 
Fie că acesta este un nivel al res- 
pectării unor structuri mitice, adică al 
prelucrării miturilor, simbolurilor miti- 
ce, deja părţi constitutive ale corpului 
mitologiei europene, universale (Toia- 
gul păstoriei de |. Druţă e o prelucrare 
a mitului trânshumanței, reprezentat 
de balada Miorița), fie că-i un nivel al 
genezei, adică al plăsmuirii de noi 
mituri (mitul pietrei creat de Anatol 
Codru în creaţia sa poetică ori cel al 
frunzei prezent în opera lui |. Vata- 


manu). În ambele cazuri (al receptării 
şi genezei miturilor) vom vorbi despre 
acel “mod de gîndire poetic, cu o 
logică specifică, determinată de 
capacitatea revelatoare a sensibilităţii, 
care face vorbirea metaforică să se 
realizeze într-un mod aproape instin- 
ctiv şi spontan, urmînd imprevizibilul 
sensibilităţii”? (p. 29), numit gîndire 
mitică. 
Interpretarea textului literar din 
perspectivă mitologico-arhetipală pre- 
supune şi concentrarea atenţiei ele- 
vilor.asupra faptului că mitul îndepli- 
neşte şi funcţia de procedeu de expri- 
mare poetică. In acest sens ei vor fi 
obişnuiţi să facă distincţia între mitul 
(arhetipul) folosit ca alegorie (vînă- 
toarea ca arhetip al activităților pro- 
fane în Moartea căprioarei de N. 
Labiş ori în Mistreţul cu colți de 
argint de Şt. Augustin Doinaş, nunta, 
model divin al ritualurilor, prezentă în 
Mioriţa) şi simbolul poetic (simbolul 
florii albastre în Floare albastră de 
M. Eminescu). E ştiut că alegoria se 
deosebeşte de simbolul poetic prin 
faptul că alegoria nu se evidențiază 
pe sine, pune în relief altceva, pe cînd 
simbolul poetic se evidenţiază anume 
pe sine. Astfel, descifrîndu-se sensul 
alegoric al vînătorii, ca model al 
activităţilor profane, se va concluziona 
că în Mistreţul cu colţi de argint de 
Şt. A. Doinaş ea semnifică căutare, 
goană după frumosul întruchipat în 
mistrețul cu colți de argint, tendinţă 
în atingerea idealului, iar în Moartea 
căprioarei de N. Labiş vînătoarea 
echivalează cu o probă a puterii de 
adaptare a copilului la condiţiile dure 
ale existenţei, cu tragica şi definitiva 
victorie a imperativului existenței 
asupra visului. Nunta alegorică din 
balada Mioriţa semnifică contopirea 
ciobanului cu fiinţa cea mare a naturii. 
Cît priveşte simbolul florii albastre din 
Floare albastră de M. Eminescu el 
poate semnifica idealul inaccesibil, 
iubirea pierdută. 


kk k 


Ţinînd cont de cele expuse, pro- 
punem cîteva observatii făcute pe 
marginea poeziei Astăzi ne des- 
părțim de Şt. Aug. Doinaş, privită din 
perspectivă mitologico-arhetipală. 
Pentru comoditate, dăm textul poeziei: 

ASTĂZI NE DESPĂRȚIM 


Astăzi nu mai cîntăm, nu mai zîmbim. 
Stînd la început de anotimp fermecat, 
astăzi ne despărțim 

cum s-au despărțit apele de uscat. 
Totul e atît de firesc în tăcerea noastră. 
Fiecare ne spunem: — Aşa trebuie să fie... 
Alături, umbra albastră 

pentru adevăruri gîndite stă mărturie. 
Nu peste mult tu vei fi azurul din mări, 
eu voi fi pămîntul cu toate păcatele. 
Păsări mari te vor căuta prin zări 
ducînd în guşă mireasma, bucatele. 
Oamenii vor crede că sîntem duşmani. 
Între noi, lumea va sta nemişcată 

ca o pădure de sute de ani 

plină de fiare cu blana vărgată. 


Nimeni nu va şti că sîntem tot atît de aproape 
şi că, seara, sufletul meu, 

ca ţărmul care se modelează din ape, 
ia forma uitată a trupului tău... 

Astăzi nu ne sărutăm, nu ne dorim. 
Stînd la început de anotimp fermecat, 
astăzi ne despărțim 

cum s-au despărţit apele de uscat. 

Nu peste mult tu vei fi cerul răsfrînt, 
eu voi fi soarele negru, pămîntul. 

Nu peste mult are să bată vînt. 

Nu peste mult are să bată vîntul... 


Poezia începe cu o constatare 
destul de dureroasă, care devine pe 
parcurs refren: “Astăzi nu mai cîntăm, 
nu mai zîmbim”. Pentru a spori gra- 
vitatea sentimentului, poetul face tri- 
mitere la geneză. Apare, aşadar, 
motivul facerii lumii: Stînd la început 
de anotimp fermecat, astăzi ne 
despărțim/ cum s-au despărţit apele 
de uscat. Trimiterea la acel început 
de anotimp fermecat, precum şi 
comparaţia ne despărțim cum s-au 
despărțit apele de uscat sugerează 
sentimentul copleşitor al despărțirii 
definitive a celor doi îndrăgostiţi, între 
care lumea va sta nemişcată/ ca o 
pădure de sute de ani/ plină de fiare 
cu blana vărgată. 

Ceea ce ar fi putut să ia forma 
unui cîntec de lume, împodobit de 
ahturi şi jelanii, se prezintă ca o elegie 


şoptită, ca o confesiune pronunțată 
cu buzele obosite. E o simplitate de 
cîntec arhaic, care ar fi putut să fie 
un țipăt de singurătate, şi nu ajunge 
decît la şoapta fără muzică, secată 
de substanță. Emoţiile erotice prile- 
juiesc reflecţii şi nu înfrigurări: Totul e 
atît de firesc în tăcerea noastră/ 
Fiecare spunem: — Aşa trebuie să 
fie.../ Alături, umbra albastră/ pentru 
adevăruri gîndite-stă mărturie. 

Inceţoşarea se luminează pînă 
la o transparenţă de lumi metafizice: 
Nu peste mult tu vei fi azurul din mări, 
eu voi fi pămîntul cu toate păcatele. ../ 
„../ Nu peste mult tu vei fi cerul 
răsfrînt,/ eu voi fi soarele negru, 
pămîntul. 

Versurile citate amintesc de 
mitul lui Uranus şi al Geei (Legenda 
spune că dragostea a unit pe Geea, 

care era pămîntul rupt din haos, cu 
cel dintîi bărbat, Uranus, care era cerul 
înalt şi plin de stele. Ca să-i arate 
dragostea soției sale, Uranus îi 
aşternea pe frunte cununi de aur şi 
lumină, o dezmierda cu ploi şi vînturi, 
iar ea se împodobea pentru el şi îşi 
punea veşminte scumpe, pe care le 
țesea din frunze şi din ierburi verzi. 
La vremea sorocită, Geea i-a dăruit 
soțului său şase feciori şi şase fete. 
Întrucît zeul Uranus avea darul de a 
putea citi în viitor, aflase că într-o bună 
zi urma să fie răsturnat din locul de 
stăpîn ceresc de către unul dintre 
feciori. Din pricina aceasta, dragostea 
lui faţă de Geea pălea mereu, el 
ajungînd pînă la aceea că nu mai avea 
încredere nici măcar în soţia sa). 

Pornind de la mit, Şt. Aug. 
Doinaş schimbă polaritatea: femininul 
e legat de transcendent (tu vei fi 
azurul din mări; cerul răsfrînt), 
bărbatul — de real (eu voi fi pămîntul 
cu toate păcatele). 

Metafora eu voi fi pămîntul cu 
toate păcatele face aluzie la un alt 
fapt din mit: Geea pune la cale 
uciderea lui Uranus. Poetul forțează 
limita semnificației tradiţionale a 
personajelor arhetipale (Uranus şi 
Geea), transferînd-o într-un alt cîmp. 

Schimbul de accente ni se pare 
oarecum justificat. Sentimentul culpei 
coboară eul poetic într-un spaţiu al 
păcatului, femeia devenind azurul din 
mări. Ea încetează a mai fi ființa care 
nu l-a înţeles pe iubitul său (O lume- 
ntreagă-nțelegea,/ Tu nu m-ai înţeles). 

Ideea de mai sus este susținută 
şi de versul Alături umbra albastră/ 
pentru adevăruri gîndite stă mărturie. 

Timpul, prezenţă în poezie, nu 
permite anestezia uitării (amintim că 
în mit Uranus este ucis de fiul cel mai 
mic, Cronos). Contemplat prin con- 
ştiinţa trecerii (nu peste mult) şi a 
tăcerii (Totul e atit de firesc în tăcerea 
noastră), timpul e infuzat atît de 
speranţa şi siguranţa refacerii relaţiei 
dintre cei doi (Nimeni nu va şti că 
sîntem tot atît de aproape/ şi că, 
seara, sufletul meu,/ ca ţărmul care 
se modelează din ape,/ ia forma uitată 


a trupului tău...), cît şi de durerea 
despărțirii (Nu peste mult are să bată 
vînt/ Nu peste mult are să bată vintul). 

Mitul eternei reîntoarceri (cre- 
dinta în distrugerea şi creaţia periodică 
a Universului), servind în poezie ca 
procedeu de exprimare a stării trăite 
(tristețea solitudinii) şi a ideii poetice 
(imposibilitatea uciderii sentimentului 
de dragoste, în pofida despărțirii), se 
conturează şi ca o alegorie a osmozei 
lumii celor doi îndrăgostiţi. Avînd şi 
un pronunţat sens filosofic, alegoria 
trimite la ideea lui Plutarh despre 
desprinderea nousu-lui din uniunea lui 
cu materia şi întoarcerea ascendentă 
a acestuia. 

Bogată în substanţă metaforico- 
simbolică, cu o largă deschidere spre 
metafizic, inspirată din mitologia 
universală, Astăzi ne despărţim se 
întemeiază pe poetica reluării şi 
aprofundării temelor, ilustrînd, în 
modul cel mai viu, impactul dintre 
cultură şi creație. 

PETRE ISPIRESCU: 
__ TINEREŢE 
FĂRĂ BĂTRÎNEȚE 
ŞI VIAȚĂ FĂRĂ 

DE MOARTE 


Activitatea literară a lui Petre 
Ispirescu, desfăşurată pe parcursul 
unui sfert de veac, atrage atenţia şi 
prin faptul că întruneşte aproape toate 
atributele unui “caz” rămas deschis 
pînă în vremea noastră. 

“Citit” şi receptat — cu oarecare 
“nuanțe” — mai întîi de B.-P. Hasdeu’, 
apoi de Al. Odobescu, lonescu-Gion, 
V. Alecsandri, Moses Gaster — pe de 
o parte, şi Barbu Delavrancea — pe 
de altă parte?, Petre Ispirescu a fost 
considerat fie un “inspirat” culegător 
şi “conservator” de “material popular, 
autentic în fond şi mai ales în formă, 
de o mare bogăție şi frumuseţe” (id.), 
fie un creator, un “scriitor mare” — “Intre 
poeziile populare culese şi drese pe- 
alocurea — spune Delavrancea — şi 
între basmele lui Ispirescu este tot 
aceeaşi deosebire ca între steno- 
grama unui discurs frumos şi crearea 
lui”2. Vehemenţa cu care acest “idilic 
cu înclinare spre policromie” — aşa îl 
apreciază, pe Delavrancea, G. Căli- 
nescu! — ieşit din “mahalaua bucu- 
reşteană”?, ca şi Ispirescu, încerca să 
schimbe “statutul” povestitorului-ti- 
pograf nu a produs, însă, decît o firavă 


nuanţare a aprecierilor făcute de 
lonescu-Gion3; în rest, judecata de 
valoare formulată de Hasdeu” s-a 
perpetuat în timp pînă la George 
Ivaşcu şi lorgu lordan? care, la rîndul 
lor, au transmis-o generaţiilor din a 
doua jumătate a secolului nostru. 

Ceea ce ne surprinde pe noi 
este felul în care s-a manifestat 
Hasdeu, spirit enciclopedic, cu 
maiestuoasa deschidere spre sur- 
prinderea “imponderabilelor”, graţie 
cărora îndrăznelile spirituale capătă 
savoare; or, în “cazul” Ispirescu, 
tocmai “imponderabilele” îi scapă 
acestui Mag al spiritualității noastre, 
preocupat de geneza mitică şi, apoi, 
onirică a basmului. 

Dintre cercetătorii anilor '90, 
Mircea Anghelescu? este cel care 
repune mai “altfel” pe rol “dosarul” 
Ispirescu, proiectînd un fascicul 
luminos tocmai asupra elementelor 
imponderabile cărora nu li s-a acor- 
dat — deloc ori numai în parte — atenţia 
cuvenită. Or, tocmai pe cîteva dintre 
aceste imponderabile am dori să ne 
construim demersul nostru. 

Petre Ispirescu se naşte (1830) — 
ca şi Delavrancea, după cum no- 
tam -— într-o mahala bucureşteană 
(Pescăria Veche“), “mahala proprie” — 
spune Călinescu, adică “aparte”, 
deoarece “nu este decît un sat risipit 
printre pomi, flori şi maidane” (id.), 
situat “între oraş şi ogoarele ţărăneşti” 
(id.). Cu alte cuvinte, o zonă de 
interferenţă între cultura, bunul simţ 
şi filosofia de tip rural şi inteligenţa 
practică, simţul măsurii, înțelepciunea 
celor plecaţi din obştea rurală şi 
stabiliţi la marginile “cetăţii”; aceşti 
“dezrădăcinați”, înţelegîndu-şi “pozi- 
ţia” modestă în raport cu “starea de 
civilizaţie” specifică aglomerării ur- 
bane — în care nu au penetrat, încă! —, 
sînt tentaţi permanent să-şi depă- 
şească “limitele” şi să ajungă a se 
impune ca puternice personalități — pe 
tărîmul spiritual, cel mai adesea. 

S-ar putea spune că Petre 
Ispirescu este “cel cu cartea în mînă 
născut”, într-atît îl robeşte pe copilul 
de 12 ani, proaspăt absolvent al şcolii 

bisericeşti din cartier“, patima lecturii. 
Şi, probabil, această patimă reprezintă 
reala motivaţie a angajării sale ca 
ucenic tipograf, şi nu lipsurile mate- 
riale, de care ar fi putut scăpa 
învățînd o meserie mai “bănoasă”. 
Autodidact de elită, Ispirescu îşi 
însuşeşte limba franceză, scriind, 
chiar, un articol de folclor comparat 
“semnalînd motive comune în bas- 
mele române şi cele franceze” (id.). 
Să fi fost acest articol “semnul”, 
emblema de folclorist cu care Ispi- 
rescu să-l fi impresionat pe Hasdeu? 
Greu de crezut, pentru că admiraţia 
acestui tumultuos savant, ca şi a lui 
Odobescu, a romanistului ceh Jan 
Urban Jarnik, ca şi a lui lorga, a fost 
stîrnită de faptul că Ispirescu “poseda, 
în toată a lui bogăţie, cu toate ale lui 
admirabile culori (...) stilul popular”?. 
In faţa acestei formulări, cu iz de 
sentință, nu a mai contat nici chiar o 


remarcă a aceluiaşi Jan Urban Jarnik 


referitoare la “munca de atelier” a 
creatorului de poveşti: “lată cum 
proceda el: punea pe una şi aceeaşi 
persoană să-i povestească (...) de 
două-trei ori acelaşi basm, îşi înti- 
părea bine în minte, cîteodată şi 
însemna pe hîrtie mersul acţiunii, 
după aceea se punea la masă şi 
țesătura aceasta o îmbrăca, după 
cum era deprins în limba sa (subl. — 
F.G.), împestrițată cu multe expresiuni 
metaforice” (id.) (vezi, în aceeaşi 
pagină, şi mărturia lui Lazăr Şăi- 
neanu). 

Numai că Tinerețe fără bătri- 
nete şi viață fără de moarte a fost — 
după cît ne asigură scriitorul — 
“povestit de tata... între 1838-1844” 
şi publicat abia în 1862. Să-fie 
aceasta o “tehnică” de folclorist? Nu 
prea pare, dar un asemenea fapt ne 
îngăduie să riscăm a afirma că 
Ispirescu nu a fost un folclorist nici 
în gen Hasdeu, nici în manieră 
Alecsandri, după cum n-a fost nici 
autor de “lecturi şcolare”, ci un virtual 
mare scriitor, din aceeaşi plămadă 
spirituală cu Delavrancea. Acelaşi 
“mister ereditar”? care a făcut din “fiul 
căruțaşului un om cu o incontestabilă 


fineţe” (id.) — referirea este la Barbu 
Delavrancea — a făcut şi din fiul 
patronului de frizerie, Gheorghe 
Ispirescu, un împătimit al cărții, dăruit 
cu sensibilitate şi har scriitoricesc, fiu 
care, din păcate, a trecut, fără de voie 
şi prea de timpuriu, în Valea Plingerii 
a vieţii cenuşii de mic meseriaş. De 
la aceste “date” — sau “imponderabile”, 
cum le-am mai numit —-credem noi 
că s-ar putea porni discuţia despre 
creatorul de basme care a fost 
Ispirescu. 

In basmul Tinerete fără bătri- 
neţe şi viaţă fără de moarte nouă ni 
se face a surprinde o poveste autobio- 
grafică perfect disimulată şi construită 
după canonul basmului-legendă, ceea 
cepresupune unele invenţii literare de 
calitate. 

Făgăduit, de la naştere, unei 
aventuri cu totul aparte, adolescentul 
Făt-Frumos pleacă pentru a-şi împlini 
Soarta — sau ceea ce credea şi dorea 
el să-i fie Soartă. Reuşeşte a pătrunde 
în tărîmul visat, dar o banală întîm- 
plare îi dezvăluie o altă față a 
lucrurilor: idealul la care aspiră poate 
fi o capcană, lumea sa nefiind aceea 
unde a izbutit să se instaleze, ci 
tocmai cea părăsită, la care va trebui 
să revină. Subjugat de visul căruia 
voia să se dedice, protagonistul are 
puterea de a înţelege că, deşi e 
înzestrat cu har, nu poate face altceva 
decit să se întoarcă la “lutul” existenţei 
cotidiene, împăcat, într-un fel, cu sine 
că nu şi-a refuzat “experienţa capitală” 
a vieţii sale, trăind-o cu toate puterile 
spiritului său însetat de Absolut. 

Rezumat astfel, textul în discu- 
ție are o “mişcare” asemănătoare vieţii 
creatorului său: visatul tărîm -— al 
fericirilor spirituale — putea să-i pară 
adolescentului Ispirescu a fi Tipo- 
grafia ca o posibilă Împărăţie a cărţii; 
aceeaşi Tipografie implică, însă, şi 
“ideea” de Vale a plingerii, “realitate” 
care îl întoarce pe tînărul visător la 
modesta sa condiție de “meşter” 
supus vicisitudinilor meseriei sale. 

Cu siguranţă, rîndurile de față 
reprezintră, doar, o posibilă inter- 
pretare — sau, chiar, o “speculație”; 

nouă însă ne pare că ar exista o 
“bază” pe care să se poată construi 
atare interpretări: textul în discuție 
este cel de debut, or, asemenea texte 
— în genere! — transfigurează artistic 
o confesiune de credință, un “program” 
estetic, o situaţie-limită. 

Abordînd, acum, basmul-le- 
gendă propus pentru comentariu strict 
în cadrul “parametrilor” săi, se poate 
afirma că “schema” acestui gen de 
creație epică este perfect stăpînită de 
către scriitor. Textul prezintă o 
compoziție bine echilibrată, momen- 
tele de tensiune fiind subtil plasate în 
“tesătura” narațiunii. De la naşterea 
“miraculoasă”, stimulată de făgăduinţa 
“peste fire”: “taci, fătul meu, că ţi-oi 
da Tinerețe fără bătrînete şi viață fără 
de moarte”, pînă la ritualul inițiatic 
inclus în pregătirile pentru marea 
aventură şi de la confruntările cu 
Gheanvaia ori Scorpia la calmul 
tensionat al tărîmului nemuririi — în 
care domină încremenirea disimulată 
în gesturile stereotipe ale unui “balet” 
mecanic — totul se înlănțuie în “dulce 
stil clasic”, fără ca senzaţia de 
experienţă verosimil trăită să se 
diminuieze. Deosebitul simţ al com- 
poziţiei se relevă prin virtuozitatea cu 
care Ispirescu construieşte simetria 
formulelor iniţiale şi finale: intrarea în 
miraculos trebuie să tenteze, drept 
care se realizează o succesiune de 
cinci formule în proză ritmată şi una 
în versuri, cu care se şi face trecerea 
spre primul motiv: dorința de a avea 
copii; revenirea în cotidian, prin 
moartea eroului, nu poate suporta 
decît o singură formulă, “banală”, 
precum zicerea populară din primele 
pagini ale romanului Baltagul de 
Mihail Sadoveanu: “Nimene nu poate 
sări peste umbra lui”. 

Prin prima sa parte, textul 
valorifică subtil toate mijloacele apte 
a genera o atmosferă fabuloasă: 
naşterea miraculoasă, ritualul iniţierii, 
“probele” (încercările); prin partea a 
doua, creaţia lui Ispirescu pare o 
variantă ilustrînd o idee-forță ase- 
mănătoare celei din Epopeea lui 
Ghilgames: angoasa provocată de 


moarte şi “apriga năzuinţă de a birui” 
(vezi versiunea realizată de Virginia 
Şerbănescu şi Al. Dima la Editura 
pentru Literatură Universală, Bucu- 
reşti, 1966). 

Finalul acestei creaţii a lui Petre 
Ispirescu poate fi înţeles şi în sensul 
zicerii notate de Sadoveanu, şi ca o 
asumare conştientă a propriului 
destin, acceptînd extincţia, dar 
nădăjduind în eternitatea memoriei . 
umane, ce se poate revigora prin 
fiecare generaţie în parte. 

Nefiind convinşi că am putut ar- 
gumenta credibil ideea că Ispirescu 
rămîne un creator şi nu un mai înzes- 
trat culegător de basme, ne vom în- 
cheia pledoaria, remarcînd faptul că 
textul însuşi atestă existenţa unui 
scriitor deplin format, stăpînind, cu 
virtuozitate, toate “uneltele” artei sale 
literare. 


NOTE BIBLIOGRAFICE 


t B.-P. Hasdeu, Studiu de folclor 
(...), 1979, p. 33-34, 36. 

2 Mircea Anghelescu, Introducere 
în opera lui Petre Ispirescu, Editura 
Minerva, Bucureşti, 1987, p. 5-7, 10-11, 
16, 41. 

3 G. Călinescu, Istoria literaturii 
române. Compendiu, Editura pentru 
Literatură, 1968, p. 202 şi Barbu De- 
lavrancea, în Delavrancea interpretat 
de..., ediţie (...) de Al. Săndulescu, 
Editura Eminescu, “Biblioteca critică”, 
Bucureşti, 1975, p. 133-134. 

“DLR — 1900, p. 457-458. 

Nelly SAMOIL 
Chişinău 


METAFORA 

IN PRAESENTIA: 
TERMEN PROPRIU 
SAU TERMEN 

DE REFERINŢA? 


Metafora ce se axează pe relaţia 
in praesentia reprezintă o structură 
figurativă, al cărei înțeles e decodat 
cu sprijinul nemijlocit al unui termen(!) 
cu care ea se află într-o strînsă 
legătură logică şi gramaticală. Anali- 
zînd, am observat că termenul 
vehiculat în literatura de specialitate 
drept termen propriu vine în contra- 
dicţie cu caracterul conotativ al 
metaforei. Or, metafora poetică refuză 
să definească în închipuirea cititorului 
numai o singură noţiune redată prin- 
tr-un cuvînt expus în text. 

Lucrările ce abordează tropul 
respectiv sub raportul formei nu 
ocolesc acest tip de relație. Dar, de 
menţionat, utilizează o terminologie 
diferită. E. Dorcescu numeşte aceas- 
tă metaforă coalescentă, precizînd că 
realizarea ei presupune “existența, cel 
puţin virtuală, a doi termeni: termenul 
propriu (Tp) şi termenul figurat (Tf) 
[1, p. 8], între care se instituie un 
raport de identitate. M. Dolgan o 
califică la fel drept coalescentă, ea 
fiind, în opinia lui, “expresia, în al cărei 
mesaj apar două elemente ale sincre- 
tismului: termenul propriu (intensiv) P 


şi termenul figurat (extensiv) F” [2]. 
Alţi autori, printre care M. Mancaş, 
Gh. Chivu, o consideră explicită, 
“întrucît prezenţa termenului real oferă 
“cheia” codului metaforic” [3]. Indis- 
cutabil, atare construcții sînt alcătuite 
din doi termeni exprimati, ceea ce le 
apropie mult de comparație, dovadă 
e că poate fi uşor transformată în 
comparaţie. E. Dorcescu le găseşte 
“primitive, deoarece termenii “compa- 
rai” sînt ambii prezenţi în expresie, 
atît doar (şi aici e saltul) că, spre 
deosebire de ceea ce se întîmplă în 
cazul comparaţiilor, ei nu se mai leagă 
cu adverbe, ci cu verbe copulative 
care nu le compară ci le identifică” [1, 
p. 29]. Deci procesul de construire a 
metaforei in praesentia se desfăşoară 
în toată amploarea lui parcă la 
suprafaţa textului. Însă termenul 
considerat propriu nu este altceva 
decît obiectul discursului, tema, adică 
un element de sprijin al decodării. De 
aceea, e logic ca el să fie numit 
termen de referinţă sau de sprijin, şi 
nu propriu. Propriu e, credem, cel 
substituit, deci cel subînţeles, care 
desemnează înțelesurile directe avute 
în vedere de către scriitor. El înglo- 
bează un şir întreg de. determinări, 
uneori greu de tălmăcit. Încercarea de 
a reduce T propriu la un singur cuvînt 
înseamnă a minimaliza. rolul şi 
funcţiile metaforei într-un text poetic. 
In exemplul Steagul de gheață,/ 
cuvintele... (Gr. Vieru), identificarea 
termenului de referinţă “cuvintele” cu 
“steagul de gheaţă” pune în evidenţă 
mai multe înțelesuri ambigue: demni- 
tatea şi militantismul scrisului angajat 
civic, implicaţiile cuvîntului ce 
exprimă conştiinţa naţională. Acestea 
identifică, evident, fondul latent al 
metaforei despre care T. Vianu spune 
că este difuz, mobil şi nelimitat. 

De altfel, termenul pe care noi îl 
numim “de referință” poate fi exprimat 
şi printr-un cuvînt cu sens figurat, 
ceea ce demonstrează o dată în plus 
că el nu totdeauna e “propriu”. Astfel, 
în poezia Alb de Gr. Vieru, T de 
referinţă (“floarea de vineri”) este 
simbol: 

Există o floare de vineri 

În preajma ei sîntem mai tineri! 
În colţul de sus răsărită, 
Scăpată de-a cerului sită 

Cînd cerne-şi fierbintea lumină 
E floarea-fintînă ce-alină 
Cucorilor setea cea multă. 
Ascultă, iubito, ascultă: 
Adincu-i de rouă se împle, 
Afundă-ţi şi suflet şi timple 

În sfintele florii izvoare 

Şi zboru-ntăreşte-ţi sub soare. 


Observăm că “floarea de vineri”, 
care simbolizează ceea ce are mai 
frumos vîrsta maturității, serveşte 
drept suport al decodării în construc- 
tiile metaforice: floarea-fintină şi 
sfintele florii izvoare. 

Astfel de structuri metaforice 
cunosc, în funcţie de raporturile 
sintactice dintre termenii identificaţi, 
mai multe substructuri reductibile, de 
fapt, la două tipuri fundamentale de 
organizare: 

1) T metaforic este echivalent 
cu cel de referinţă, datorită unui verb 
copulativ ce marchează o identitate 
(a fi, a rămîne, a se face, a se prefa- 
ce, a părea ş.a.) sau graţie semnelor 
grafice care ţin locul unui asemenea 
verb: ... orice pită/e o gură fără cuvînt 
(Gr. Vieru). 

2) Termenul metaforic şi cel de 
referință nu formează o egalitate 
sintactică. Ei se află într-un raport 
genitival sau prepoziţional ce susține 
de asemenea o predicaţie, dar — în 
cazul dat — eliptică: lutul nopții; 
noaptea pletei (Gr. Vieru). De notat că 
metafora exprimată prin substantiv la 
genitiv sau acuzativ are un statut 
aparte în limbajul poetic, determinat 
de specificul procesului de meta- 
forizare. Formal, metafora genitivală 
exprimă întotdeauna o apartenenţă. 
Din punct de vedere al semanticii 
textuale însă, ea generează două 
tipuri de construcţie metaforică. 
Atunci cînd alcătuieşte o unitate 
sintactică indisolubilă cu atributul ea 
capătă statut de implicatie, cum e în 
versul lui Arghezi: “Doi îngeri duc 
beteala fîntînilor pe mîini”. Doar 
echivalenţele sintactice, reduse la 
formula T de referință = T metaforic, 


formează întotdeauna metafore in 
praesentia: Coama miniei (L. Damian). 
Prin urmare, tropul respectiv actua- 
lizează întotdeauna o structură 
predicativă, exprimată sau virtuală, în 
tot cazul cu valoare identificatoare. 
Relevînd ceea ce au ele comun, 
raportul de identitate nu pune în 
evidenţă ceea ce le diferenţiază. 

Prin urmare, metafora in prae- 
sentia are o dimensiune referenţială. 
Ea vine să definească artistic reali- 
tatea, punînd în evidenţă cores- 
pondente exteriorizate. Prezenţa unui 
cuvînt de sprijin — suport la crearea 
imaginii poetice — lămureşte intenţia 
autorului, facilitează descifrarea 
metaforei şi face ca ea să fie resimţită 
parcă pe viu. Similitudinile stabilite 
între lucruri şi fenomene poartă un 
caracter exteriorizat, ceea ce însă nu 
diminuează substanţa poetică a 
imaginilor plăsmuite. 


NOTE 


1E. Dorcescu, Metafora poetică, 
Bucureşti, Editura Cartea Românească, 
1975. 

? M. Dolgan, Metafora poetică şi 
semnificaţiile ei în poezia sovietică 
moldovenească, Editura Ştiinţa, Chişi- 
nău, 1974, p. 165. 

3 Gh. Chivu, Metafora în opera 
scriitorilor romantici români // “Limba 
Română”, nr. 3, 1973, p. 220. 

Bucureşti 


ERA ÎNTR-O ZI DE FEBRUARIE... 
pentru M.D. 


recunoştinţa nu are sensul timpului e în afara lui 
precum clipa aceasta pe care-o petrec vorbindu-ţi 
despre boala cuvintelor mele 

unde sufletul meu viața 

v-a închis bine pe 

toți. Bolile, spui, îşi au rostul 

ca şi crucea pe care mi-ai desenat-o 

atunci 

în memorie — strada pe care ai mers 

în tăcere 

pînă la capăt. 


Azi, 

mai mult ca oricînd 

simt intensitatea bolii carnea nimicului 
crescîndu-mi pe răni, 


şi 
sînt singura neînstare să spună 
vorba Nimănuia. Scriu să nu (te) uit 
timpul 

nu are ochi nu are suflet 

nu are inimă 

recunoştinţa e imensitatea oricărui 
cuvînt. 


Oare nu mă voi ridica 
prin Acesta 

pe deasupra Clipei 
nicicînd? 


MONEDE ÎN DAR 
pentru M.D. 


cîtă imaginaţie are viaţa 

pilpîirea grîului în lucernă 

ochiul copilului meu rezemat de fereastra unui vagon 
care duce cu sine Ziua aceasta spre Moarte? 


există, desigur, o artă-a trădării 
dar ce magie, în disperare-i hărăzită 

inimii noastre, minţii 

care o naşte? Nu în întinsele cîmpuri 
ne zidim vorbele oare 

zidul plingerii nu-i ochiul celui 
Născut? 


viaţa noastră-i ucigător de 

reală ca şi cînd născîndu-ne 

ne-am fi răsucit în mormînt ca şi cînd 
naşterea-i trădarea vieţii 

visul lepros al sîngelui 

poate 

cele cîteva monede primite în dar. 


cîtă imaginaţie are viaţa 
clipa trădării 


cîtă iubire? 


ADEVĂRUL ÎNVINGE 
pentru M.D. 


am visat astă noapte un Om 

sta cu braţele pe deasupra Oraşului 
au venit cîinii i-au 

muşcat inima 


nu vă atingeti de El 
vine luna şi vă-neacă pe toţi. 


IARNA, TĂIETORII DE PORCI... 
pentru M.D. 


între noi un cuţit 
simulează descojirea 
fructului 


iarna 

tăietorii de porci 

îşi usucă mîinile sîngele 
în noi 


credinţa ta mă acoperă 

căderea din tine mă apără exodul 
înalță ziduri surpate — 

piatra aruncată de tine în vis 


mai avem o speranţă 


clipe pentru 
o altă viaţă le număr 
în sîngele meu hai să facem 


o groapă în cer 
Dumnezeu nu uită Dumnezeu 
poartă numele tău — 

îl împarte cu 
muritorii. 


PSALMUS ODE 


tatălui meu, Nicolae 


mîinile tale desenîndu-mi în palmă 
părul şi unghiile 


ceea ce ne-a rămas nu e 


mult dar e 

totul să nu întorci capul 
să ne amintim viitorul pe care 

l-am şi trăit 

cîndva uneori timpul e prea 

mic strîmt dincolo de el 
cu o parte din noi 

ne momim 

viața începutul sfirşitul 

ca un gol căruia-i cresc 

părul şi unghiile să nu fie singur 
să nu uiţi 


să-mi aşezi şi-o oglindă 


să nu întorci capul 
euridice. 


PSALMUS ODE (II) 


sînt singur -— singurătatea azi nu-mi 
mai ajunge 

somnul de zi aidoma cu cel de noapte. 
cu patul mă voi împreuna 

şi nu voi şti ce voi naşte. voi muri 


în disperare semn că exist 
fără să ştiu. ca şi cînd 


sufletul meu ti s-ar agăța de 
miîini de inimă 
ţi s-ar sprijini de pleoape. 


sînt singur — prea aproape de tine 
prin Cer mi-a ieşit părul şi 

strig 

dar strigătul meu îţi atinge 
genunchii 


nu-l vezi 


Doamne cine e singur cu adevărat 
pînă la capăt 

lon ȚURCANU 
Chişinău 


___ PĂRINTELE 
CĂRTURAR PAUL 
MIHAIL. EVOCARE 

ÎN LEGĂTURĂ 

CU APARIŢIA 
POSTUMĂ 

A JURNALULUI SĂU 


Editarea unei cărţi este întot- 
deauna un prilej de a lansa ori de a 
îmbogăţi şi nuanţa biografia autorului 
ei. A vorbi despre carte, evitînd re- 
ferințele la persoana care a scris-o, 
este cu neputinţă. lar în cazul de față 
o zăbavă în fața portretului autorului 
este chiar necesară, şi asta din două 
motive. Unul, pentru că, în raport cu 
meritele deosebite ale istoricului şi 
omului de cultură Paul Mihail, toate 
mijloacele de informare competentă 
în domeniu, atît în Basarabia cît şi în 
România, s-au arătat pînă acum destul 
de zgircite. Şi al doilea, deoarece 
astfel este stimulată înţelegerea mai 
profundă a semnificației, ca eveniment 
cultural, a fiecărei noi apariţii editoriale 
a autorului, mai ales cînd e vorba de 
o carte ca Jurnalul său. 

Unele opere ale lui Paul Mihail 
sînt pietre de temelie pentru istoria 
spiritualităţii româneşti din Basarabia 
şi deci pentru tot compartimentul 
respectiv al istoriei naţionale. Aşa 
sînt cărţile Fapte trecute şi basa- 
rabeni uitaţi (prima ediţie 1938), 
Tipărituri româneşti în Basarabia de 
la 1812 pînă la 1918 (1941), Mărturii 


de spiritualitate românească din 
Basarabia (1993), Acte în limba 
româna tipărite în Basarabia, 1812- 
1830 (1993). 

O preocupare constantă, pe 
toată durata activităţii sale de cerce- 
tare, care însumează vreo 65 de ani 
şi cîteva sute de titluri de scrieri, a 
constituit-o studierea eforturilor unui 
şir impresionant de personalități care 
şi-au consacrat viața propăşirii cul- 
turale a românilor. Au realizat variate 
genuri de scrieri despre organizatorii 
şi îndrumătorii bisericii naţionale 
Varlaam, Dosoftei, Paisie Velici- 
covschi, Gavriil Bănulescu-Bodoni, 
Gurie Grosu, Melchisedec Şte- 
fănescu, Tit Simedrea, Veniamin 
Costachi, Dionisie Erhan, Antonie 
Plămădeală, Nestor Vornicescu, 
despre alți vrednici slujitori ai orto- 
doxismului românesc, aşa ca loan 
Andronic, Constantin Popovici, loan 
Zamă, Daria Bodescu, Constantin 
Tomescu, loanichie Bălan, despre 
marii oameni de cultură Grigore 
Ureche, Miron Costin, lon Neculce, 
Antim Ivireanul, Coresi, Axinte 
Uricariul, loasaf Luca, Vartolomeu 
Măzăreanu, Grigore Țamblac, Poli- 
hronie Sîrcu, Gavriil Musicescu, 
Dimitrie Cuclin, Şerban Cantacuzino, 
Costache Conachi, B.-P. Hasdeu, 
Ştefan Ciobanu, Victor Crăsescu, 
despre istoricii A.D. Xenopol, Ilie 
Minea, Mihai Costăchescu, Alexandru 
Boldur, Aurel Sava, L.T. Boga, Eugen 
Russev, Nicolae Grigoraş, Mihai 
Berza, despre alte figuri de seamă ale 
trecutului nostru, ca loan Pelivan, 
Alexandru Scarlat Sturza, Emil 
Turdeanu, Petre Ştefănucă, Camil 
Petrescu, Andronachi Donici, lon 
Petrovici, generalul Dimitrie Racoviţă, 
profesorul Gheoghe Raşcu, doctorul 
Vasile Agapi, arhitectul G.M. Canta- 
cuzino, generalii M.C. Schina şi Henri 
Baliff, acad. Al. Rosseti, istoricul 
teolog Mircea Păcurariu etc. 

Toate numele acestea repre- 
zintă un întreg univers spiritual, com- 
plex şi foarte variat. E pur şi simplu 
uimitor că un modest preot din ţărani, 
fără înalte titluri ştiinţifice şi alte 
demnități țipătoare şi fără cine ştie ce 
susținere pe undeva, a cutezat şi a 
reuşit să cuprindă în cugetul şi în 
lucrarea sa lumea aceasta atît de greu 
de cuprins. 

În atenţia harnicului cercetător 
s-au aflat numeroase monumente şi 
aşezăminte de cultură, fiecare avînd 
locul său distinct în patrimoniul spiri- 
tual şi în istoria poporului român. 
Astfel, el a contribuit la o mai bună 
cunoaştere a ceea ce au fost în trecut 
mănăstirile basarabene Căpriana, 
Noul Neamţ, Curchi, Hîncu, Hîrjauca 
sau a unora de la vest de Prut — 
Putna, Neamţ, Secu, schitul Poiana 
Mărului (Buzău) ori biserica Banu din 
laşi, necropola Vornicenii Mari, județul 
Suceava sau lăcaşurile chişinăuiene 
Ciufii, Soborul Vechi, Sf. Constantin 
şi Elena sau Muzeul bisericesc şi 
Şcoala de cîntăreţi bisericeşti din 
capitala Basarabiei. L-au preocupat 
obsesiv cărţile vechi, mai ales cele 
necunoscute sau cunoscute insufici- 
ent, manuscrisele, icoanele, pictura, 
gravura, muziea, lucrînd şi în aceste 
domenii cu spiritul său iscoditor, ceea 
ce iarăşi a dat naştere la alte cîteva 
zeci de scrieri interesante şi utile. 

Dar cel mai mult l-a interesat 
căutarea, descoperirea, studierea şi 
publicarea documentelor istorice. A 
prestat cu deosebită siguranţă 
această muncă nu doar în Basarabia 
şi în diferite părţi ale României, dar şi 
în străinătate. A şi scos de sub tipar, 
pe la începutul anilor '30, un jurnal al 
călătoriilor sale de studii în unele ţări 
din sud-estul Europei şi în Orientul 
Apropiat, inclusiv la Constantinopol, 
Muntele Athos, Atena şi la Locurile 
Sfinte. A publicat documente găsite 
în Basarabia şi în România, la 
Carlovitz, la Constantinopol, în Bul- 
garia şi Grecia, apoi corespondenţă 
aparținînd unor mari personalităţi 
culturale, manuscrise foarte preţioase, 
ca acela al letopiseţului lui lon 
Neculce în varianta lui loasaf Luca. 
Pe scurt, fără contribuţia părintelui 
Paul Mihail, istoria noastră scrisă ar 
fi fost mult mai săracă. 

Aşa cum se întîmplă mai tot- 
deauna, după trecerea în neființă a 
cercetătorilor, produsele minţii lor 
continuă să mai apară. Un astfel de 
produs, care, cel puţin pe unii ca 
mine, i-a. bucurat foarte mult, este 
jurnalul său apărut anul trecut Jurnal 
(1940-1944) şi corespondenţă, 
Editura Paideia, Bucureşti, 1999, 380 
p. (Ediţie îngrijită de Eugenia şi 
Zamfira Mihail. Argument de Gheor- 
ghe Buzatu. Repere biografice de 


acad. Ştefan Ştefănescu, acad. Virgil 
Cîndea şi Constantin Anghelescu). 

Cele trei compartimente de bază 
ale cărţii sînt: jurnalul propriu-zis, o 
corespondenţă scurtă, selectivă, 
legată mai mult de soarta muzeului 
de artă religioasă, înființat de Paul 
Mihail în anii războiului la Chişinău şi 
apoi transportat în 1944 la vest de 
Prut, şi, ultima parte, bibliografia 
scrierilor sale. Toate capitolele sînt 
importante, dar jurnalul merită o aten- 
ţie sporită. În primul rînd, pentru că 
în memorialistica basarabeană o 
astfel de carte nu prea se întilneşte, 
în al doilea rînd, pentru că ea poate 
servi drept prețioasă sursă istorică 
privind perioada la care se referă, şi, 
în sfîrşit, din motiv că aduce o 
contribuție uşor sesizabilă la contu- 
rarea. portretului cărturarului Paul 
Mihail ca personalitate istorică, 
domnia sa fiind o figură marcantă, 
emblematică a unei întregi epoci. 
interesele, preocupările, suferințele şi 
izbînzile sale se identifică cu paginile 
cele mai caracteristice ale istoriei 
noastre naţionale contemporane. 

Se înțelege că notițele zilnice 
referitoare ia dramaticul sfîrşit de 
iunie, început de iulie 1940 în Basara- 
bia nu schimbă tabloul deja cunoscut 
al cedării acestui ţinut. Şi totuşi, prin 
forma lor vie, palpitantă, ele fac să 
fie re-trăite cu un plus de intensitate 
tragedia şi psihologia refugiului sub 
presiunea ocupantului şi în umilința 
revoltătoare a trupelor române în 
retragere. Jurnalul este cu adevărat 
preţios ca informaţie istorică pentru 
anii 1941-1944, etapă prea puţin 
cunoscută din istoria Basarabiei şi mai 
cu seamă pentru istoria Chişinăului. 
Starea de spirit a populaţiei, organi- 
zarea militar-administrativă şi biseri- 
cească, fenomene culturale, portrete 
în acţiune ale unor oameni de seamă 
din acea perioadă a trecutului nostru, 
anumite raporturi cu Transnistria, 
Odesa şi Bucovina etc. — toate 
acestea sînt doar cîteva fațete ale 
unei foarte zbuciumate file de istorie 
pe care această scriere ne ajută să o 
cunoaştem şi să o înţelegem mai 
bine. Sînt cît se poate de sugestive 
unele referinţe la loan Pelivan, Ştefan 
Ciobanu, Pan. Halippa, Efrem Enă- 
chescu, lon. Antonescu, la guver- 
natorii generali ai Basarabiei, Con- 
stantin Voiculescu şi Olimp Stavrat, 


Progilaré 


179 


la fostul deputat în Sfatul Ţării, 
profesor la Universitatea din laşi, 
Gheorghe Năstase, la preoții Constan- 
tin Tomescu, Constantin Popovici, 
loan Andronic, Ştiucă, la prof. L.T. 
Boga, la cărturarul bucovinean Lecca 
Morariu, la primarul de atunci al 
Chişinăului, Anibal Dobjanschi etc. 
Chiar unele informaţii izolate şi 
lapidare incită curiozitatea istoricilor. 
În ziua de 27 iunie 1940, de pildă, 
cronicarul consemnează: “În beci şi 
subsolul casei avocatului Teodor 
Păduraru am dat de toată arhiva şi 
biblioteca învățatului loan N. Halippa, 
care mai trăieşte în Rusia Sovietică”. 
De aici rezultă cel puţin două gînduri 
purtătoare de speranţă pentru cer- 
cetătorii istoriei. naţionale: întîi, că 
patrimoniul menţionat de cronicar s-ar 
putea să mai existe şi deci trebuie 
căutat, iar cel de al doilea presupune 
că |. Halippa a activat în U.R.S.S. 
pînă la război, de unde ar reieşi că pe 
undeva s-ar afla o bibliografie, pe care 
încă nu o cunoaştem, a operelor sale. 
n altă parte, menţionînd că în ziua 
de 27 martie 1944 trupele sovietice 
ajunseseră la Prut, cronicarul consem- 
nează că în acea zi un grup de ade- 
văraţi patrioți români, în frunte cu O. 
Stavrat, mitropolitul Efrem şi Vasile 
Tarhon, de la Guvernămiîntul Basa- 
rabiei, au organizat la Chişinău o 
sărbătoare a Unirii. 

Autorul face şi observaţii de cu 
totul altă natură, care cîteodată sînt 
destul de triste. Tabloul retragerii din 
Basarabia, al fugii disperate cu mult 
pînă la sfîrşitul anului 1943 în fața 
inamicului care încă nu trecuse Niprul, 
refuzul cutărui patriot basarabean, 
aciuat prin Bucureşti, de a reveni 
măcar pentru o clipă acasă, din frică 
de a “nu-l surprinde evenimentele”, 
arată că tradiţia istoriografică naţio- 
nală are, în ceea ce priveşte acest 
segment al trecutului nostru, nişte 
hiaturi care trebuie completate 
exclusiv prin muncă, competență şi 
corectitudine profesională. A privi 
propriul trecut cu curaj, pentru a-l 
vedea aşa cum a fost, e o datorie şi o 
onoare, după cum datori sîntem a da 
la o parte patriotismul declarat şi a 
vedea unele scăderi regretabile de 
care ne-am făcut vinovaţi în trecut, 
fie față de Țară, fie în relaţiile dintre 
noi. Jurnalul părintelui P. Mihail oferă 
o lecţie instructivă în această privinţă, 


fenomen destul de rar întîlnit în 
literatura noastră. După cum M. 
Sadoveanu semnala, prin 1920, aro- 
ganța deşartă a unor proaspăt sosiți 
în Basarabia din vechiul regat, tot 
aşa, în 1940-1941 şi apoi în 1944- 
1945 şi mai încoace, pribeagul slujitor 
al bisericii străbune şi al culturii 
naţionale se va ciocni peste Prut de 
“poieria şi falsitatea” unor confrați de 
ai săi. Şi oare nu acest deficit de 
înțelegere reciprocă 'constituie şi 
astăzi obstacolul principal — cînd cele 
de ordin politic sînt mai mult sau mai 
puțin dispărute — în calea apropierii. 
dorite dintre românii de pe cele două 
maluri ale Prutului? lată, deci, că 
jurnalul lui P. Mihail are şi o evidentă 
semnificație actuală. 

Insemnările din Jurnal sînt de 
multe ori pătrunse de fiorul trăirilor 
intense şi profunde ale autorului, mai 
ales atunci cînd ele se referă la 
dragostea sa pentru studiu şi la 
preocupările sale duhovniceşti. Şi 
într-un caz, şi în celălalt, el se con- 
sacră acestor lucrări cu toată ființa sa 
şi cu toată puterea sufletului său. 
Efectul exteriorizat, fără voia lui, al 
acestor trăiri sînt lacrimile pe care le 
varsă pentru pierderea cărților sau a 
manuscriselor, pentru bucuria comuni- 
unii cu cele sfinte sau din cauza neca- 
zurilor şi nevoilor enoriaşilor săi şi ale 
tuturor drept-credincioşilor. Pentru 
aceasta, dar şi din alte motive, cartea 
de față a părintelui Paul Mihail poate 
fi un generos material pentru un 
scenariu de film. 

Nu aş putea încheia aceste cî- 
teva reflecţii, fără a semnala meritul 
foarte mare al harnicei şi competentei 
cercetătoare Zamfira Mihail, care şi-a 
închinat cu o prea rar întîlnită dăruire 
cea mai mare parte a vieţii sale 
valorificării preţioasei opere a distin- 
sului său părinte. Şi a făcut-o tot- 
deauna cu acea corectitudine, pe care 
o impun îndărătnicele exigenţe ale 
muncii de cercetare şi de tipărire a 
cărților, făcînd astfel imposibilă orice 
bănuială că ar fi aşezat nişte merite 
în locul altora, şi asta ca o replică 
pilduitoare unora care nu au ştiut sau 
nu au putut să procedeze la fel, 
lăsîndu-se ademeniţi în postura de 
realizatori ai unor scrieri apocrife. 

NAȚIUNI 

ŞI NAȚIONALITĂȚI 
ÎN SPAȚIUL RUS 
ŞI SOVIETIC 


Problema națiunilor şi naţio- 
nalităților în spaţiul rus şi sovietic 
merită atenţia cercetătorilor, din 
analiza ei putînd rezulta orientări în 
realitatea politică şi culturală actuală. 

Pentru a înțelege modul în care 
ruşii văd această problemă merită a 
fi menţionată opinia istoricului sovietic 
D. Volkonogov, care, deşi nu poate fi 
acuzat de naționalism, în lucrarea sa 
Şapte conducători condamnă regi- 
mul sovietic pentru faptul că a 
desfiinţat guberniile şi a permis 
formarea unor entităţi naționale. De 
altfel, naţionalist-comunistul rus 
Alksnis (leton la origine, se ştie însă 
că renegaţii sînt cei mai zeloşi) 
propusese în anul 1990 desființarea 
republicilor unionale şi crearea unor 
regiuni pe criterii geografice şi 
economice. Tendinţele de a proclama 
contopirea națiunilor şi naționalităților 
din U.R.S.S. într-un singur popor, cel 
sovietic, confirmă faptul că ciclic se 
revine la acelaşi scop, care fusese 
urmărit de ţarism, de creare a unui 
singur popor. 

Revoluţia bolşevică a avut sorți 
de izbîndă şi pentru faptul că a oferit 
o anumită satisfacţie năzuinţelor 
naţiunilor şi naționalităților din imperiu, 
fără aceste concesii instaurarea 
regimului nou ar fi fost imposibilă. 

Concepţia imperială a căutat să 
lupte împotriva concesiilor făcute, 
înregistrînd destul de multe succese. 
După ucrainizare, bielorusizare, 
moldovenizare şi alte acțiuni de genul 
acesta, care însemnau numai com- 
pletarea cu cadre naţionale a orga- 
nelor în care ruşii erau în majoritate, 
a urmat condamnarea şi lichidarea 


fruntaşilor naţionali, inclusiv a celor 
situaţi pe poziții comuniste, pentru 
naționalism burghez. 

O preocupare importantă a 
teoreticienilor sovietici a fost aceea 
de a se juca cu denumirile naţiunilor 
şi naționalităților, de a crea noi 
popoare şi naţionalităţi. Planurile de 
cucerire ale imperiului țarist nu au fost 
realizate pe deplin şi astfel unele 
popoare au fost numai parțial încor- 
porate în imperiu. Deşi nu mai este 
modern să se citeze din Lenin, merită 
totuşi să fie reamintită părerea lui în 
această privință, exprimată în lu- 
crarea Despre dreptul naţiunilor la 
autodeterminare, în care acesta 
menționează printre naţiunile asuprite 
din Rusia pe polonezi, ucraineni şi 
români, care aveau de partea cealaltă 
a frontierei compatrioți cu o inde- 
pendenţă națională mai mare. Este clar 
aici că Lenin ştia şi recunoștea la acel 
moment faptul că majoritatea popu- 
laţiei din Basarabia era formată din 
români. Cu toate acestea, mult timp 
politica oficială sovietică a susţinut 
existența unui popor separat moldo- 
venesc, la fel cum a susținut existența 
unei națiuni karele sau bureate. 
Gheorghi Dimitrov, activist de frunte 
al Internaționalei Comuniste (Komin- 
tern), în jurnalul său relatează că pe 
parcursul unei discuţii cu Stalin a 
încercat să se opună intenţiei acestuia 
de a decreta existenţa unei naţiuni 
macedonene şi a unei limbi mace- 
donene, dar Stalin afirmă categoric: 
nu este o problemă crearea unei noi 
națiuni, înainte de revoluţie nu exista 
o națiune bielorusă, însă noi, bol- 
şevicii, am creat-o şi acum nimeni nu-i 
contestă existenţa. Cuvintele lui Stalin 
(fost comisar al poporului pentru 
naţionalităţi) reflectă faptul că auto- 
ritățile sovietice considerau că pot 
crea naţiuni şi naţionalităţi după 
dorinţa lor. Inainte de 1917 toate 
popoarele de origine turcică aveau în 
Imperiul Rus denumirea de kirghizi, 
după aceea s-au făcut eforturi ca pe 
baza unor deosebiri, mai mult sau mai 
puţin reale, să se creeze cîteva 
naţiuni şi naționalități, după principiul 
divide et impera. Lenin, de exemplu, 
s-a împotrivit intenţiei de a se crea o 
republică autonomă (chiar sovietică) 

a tătarilor şi başkirilor, neamuri 
înrudite. S-a decretat că de fapt nu 
sînt înrudite şi astfel au rămas 
despărțite. 

S-a decis de către “autorităţile 
competente” că în Karelia, prima 
provincie finlandeză alipită la Imperiul 
Rus, nu trăiesc finlandezi, ci kareli. 
S-a fabricat o limbă karelă, bazată pe 
un dialect local, şi s-a susținut 
caracterul aparte al acesteia, cu toate 
că anume în Karelia a fost descoperită 
epopeea naţională finlandeză Kaleva- 
la. Atît că, deşi se spunea că sînt 
limbi şi popoare separate, în primele 
zile ale războiului sovieto-finlandez, 
guvernul lui Kuusinen, format de 
sovietici în cei cîțiva kilometri pătraţi 
de teritoriu pe care reuşiseră să-i 
cucerească de la Finlanda, a încheiat 
cu U.R.S.S. un acord prin care 
Finlandei “populare” (prietene deja cu 
U.R.S.S.) i se încorpora Karelia. De 
altfel, după acordul dintre U.R.S.S. şi 
Finlanda, care a dus la retragerea 
trupelor sovietice din bazele militare 
pe care le aveau în această țară, Re- 
publica Sovietică Socialistă Karelo- 
Finlandeză a fost desființată, şi partea 
sovietică a renunţat complet să mai 
folosească numele de limbă karelă. 

Mongolii din Imperiul Rus au fost 
“botezați” bureaţi. S-a creat o limbă 
bureată, dar întrucît politica sovietică 


față de aceştia avea în vedere 


cucerirea Mongoliei, diferenţele nu au 
fost subliniate, iar activiştii de partid 
şi de stat din R.A.S.S. Bureato- 
Mongolă au fost pregătiți pentru unire, 
urmînd să se acorde prioritate acelora 
care aveau un stagiu sovietic mai 
temeinic (criteriu care a fost folosit şi 
în cazul finlandezilor /karelienilor şi în 
cel al românilor /moldovenilor). Ar mai 
trebui menţionat că activiştii res- 
pectivi mai tîrziu au fost acuzaţi de 
faptul că ar fi agenţi ai unei puteri 
străine. 

lranienii care au fost incluşi în 
componenţa Rusiei şi apoi a U.R.S.S. 
au primit numele de tadjici, iar limba 
lor, identică cu cea vorbită în Iran, n-a 
mai fost numită farsi ci tadjică. 

Este clar că această creare 
artificială de naţiuni şi naţionalităţi 
avea rolul de a uşura.rusificarea, 
contopirea tuturor naţiunilor şi natio- 


nalităţilor într-o. singură naţiune. 
Fireşte, mai uşor putea fi determinată 
să renunţe la identitatea sa o naţiune 
sau naţionalitate cu un număr redus 
de aderenţi, decît un grup etnic 
aparținînd unei naţiuni / naţionalităţi 
din afara U.R.S.S. 

Crearea Republicii Autonome 
Sovietice Socialiste Moldoveneşti 
este poate insuficient studiată. Una 
dintre ramurile cele mai active ale 
ştiinţei ruse şi sovietice a fost 
întotdeauna istoria, aceasta fiind 
chemată să dea o justificare politicii 
oficiale. Din păcate, documentele nu 
redau adevărul, aşa că e nevoie ca 
cercetările să fie efectuate complex 
cu luarea în considerare a tuturor 
surselor. Aşa este cazul cu Republica 
Autonomă Moldovenească, în care 
însă nu s-a spus tot adevărul, nu s-au 
dat la iveală toate faptele. Adevărul 
trebuie citit printre rînduri, ceea ce nu 
este întotdeauna cea mai bună cale 
pentru un istoric. Insă nu există o altă 
posibilitate. Documentele sînt puţine 
şi de cele mai multe ori nesincere — 
una se scria şi alta se făcea în 
practică, mai ales pentru că multe 
documente erau întocmite cu ţel pro- 
pagandistic. De aceea, istoria trebuie 
aproximată, interpolată şi extrapolată. 
Istoricii emit ipoteze care apoi sînt 
verificate. Şi în cazul subiectului 
nostru, este util să se identifice 
direcţii de orientare a cercetărilor şi 
studiilor. 

Un bun cunoscător al situaţiei 
din R.A.S.S. Moldovenească a fost 
Panait Istrati, care a vizitat republica, 
a avut convorbiri cu diferite perso- 
nalităţi din conducerea ei, inclusiv cu 
Ecaterina Arbore, iar în drum spre 
U.R.S.S. a călătorit în tren cu Ra- 
kovski, care tocmai fusese rechemat 
în țară. Toate acestea l-au îndemnat 
pe Panait Istrati să scrie renumita 
carte Spovedania unui învins. 

Istoriografia din U.R.S.S. a 
trecut sub tăcere faptul că Lenin avea 
în vedere declanşarea unei revoluții 
bolşevice în România. Venirea lui 
Roşal, trimisul lui Lenin pe frontul din 
România, era legată de îndeplinirea a 
trei misiuni: eliberarea socialistului 
român de origine bulgară Cristian 
Rakovski, arestat pentru propagandă 

pacifistă în rîndul armatei române; 
asasinarea regelui român Ferdinand 
şi declanşarea revoluţiei. Înainte de a 
fi ucis, Roşal a reuşit să îndeplinească 
numai prima misiune, Rakovski 
putîndu-se alătura bolşevicilor ruşi în 
lupta acestora. 

Realizarea revoluţiei bolşevice 
în România a constituit scopul 
Rumcertod-ului, Colegiului rus-român 
etc. Comuniştii români i-au dat 
asigurări lui Lenin că revoluţia va 
izbucni în curînd în România. Însă 
aceasta nu reuşeşte să facă progrese 
nici în România şi nici în Basarabia, 
unde populaţia majoritară nu se simte 
atrasă de programul bolşevic. Pentru 
moment, bolşevicii nu vorbesc despre 
națiunea moldovenească. În-primii ani 
ai regimului sovietic nu se face încă 
deosebire între români şi moldoveni 
(în cartea sa de memorii |. Codiţa, 
Preşedinte al Sovietului Suprem al 
R.S.S. Moldoveneşti între 1951 şi 
1963 relatează că a urmat Univer- 
sitatea Comunistă a Minorităţilor 
Naţionale din Apus — KUNMZ -la 


secţia română pînă în anul 1924, cînd 


s-a creat o secție moldovenească 
separată; chiar după aceea o serie de 
profesori au fost comuni pentru 
ambele secţii). -De altfel, Republica 
Sovietică Socialistă Basarabeană a 
avut o componenţă română (pe lîngă 
Krivorukov, rus basarabean, în guvern 
era inclus, de exemplu, şi românul 
Mihai Bujor). Poate de aceea această 
republică nu a fost considerată. de 
istoricii sovietici ca predecesoare a 
R.A.S.S. Moldoveneşti, crearea 
acesteia constituind o cotitură în 
politica sovietică. Anul 1924, în care 
tratativele româno-sovietice privind 
Basarabia au eşuat, marchează 
momentul în care Rusia sovietică; 
exprimînd. aceleaşi tendințe expan- 
sioniste aie farismului, mizează pe 
“moldovenism”. 

Se poate afirma că în această 
problemă s-a acordat insuficientă 
atenție rolului unor personalități cum 
ar fi Cristian Rakovski, care se 
considera îndreptăţit să se răzbune 
pe România pentru persecuțiile 
suferite ca lider socialist. Deşi 
Rakovski. a primit în curînd alte 
misiuni şi nu s-a. mai ocupat de 


problemele relaţiilor cu România, în 
înaltul post de conducere pe care l-a 
avut în Ucraina a putut să-şi spună 
părerea privind problemele româneşti. 
Ca şi Lenin, Rakovski şi-a modificat 
fără remuşcări poziția în problema 
Basarabiei. Dacă în 1915, pe cînd era 
unul dintre conducătorii socialiştilor 
din România, susţinea dreptul incon- 
testabil al acesteia la Basarabia 
cotropită de ţarism, după 1918 
promova punctul de vedere al.con- 
ducerii bolşevice. 

Evoluţia evenimentelor a fost 
influențată, de asemenea, de lon 
Dicescu-Dic (pe numele adevărat 
Canton), care, deşi nu era român de 
naţionalitate, a avut o poziţie mai 
corectă în această problemă (după 
cum se poate constata din articolul 
publicat de:Galuşcenko în “Revista de 
Istorie a Moldovei”, nr.:3-4/:1997, 
Dicescu-Dic a obiectat împotriva 
însărcinării lui Grinştein cu coordo- 
narea lucrărilor de constituire a 
R.A.S.S. Moldoveneşti, deoarece 
acesta era cunoscut prin opiniile sale 
antiromâneşti (este evident că Di- 
cescu-Dic considera .că crearea 
R.A.S.S.M. era şi o problemă a 
românilor). Dicescu-Dic a fost redac- 
tor la ziarul “Pravda”, funcţie ce nu 
era de neglijat. 

Este ocolită aproape în mod 
sistematic participarea comuniştilor 
români refugiați în Rusia sovietică la 
crearea R.A.S.S. Moldoveneşti. 
Galuşcenko scrie în articolul men- 
ţionat că “din februarie pînă în iulie 
1924 a fost atins un nivel de înţele- 
gere reciprocă şi conlucrare între 
basarabeni şi emigranții politici în 
Uniunea Sovietică, ceea ce a con- 
stituit una dintre premisele succesului 
comun”, fără să documenteze în nici 
un fel această afirmaţie. Dacă se 
consideră că succesul era crearea 
R.A.S.S. Moldoveneşti, nu se poate 
să nu se menționeze comentariul lui 
Pavel Tkacenko, care după unele 
relatări a spus: “Credeau comuniştii 
români că am creat R.A.S.S. Mol- 
dovenească pentru a le da lor posturi. 
Dar le-am dat peste mînă”. Este 
uimitor că în această problemă nu se 
spune nici acum adevărul. Istoria 
Partidului Comunist al Moldovei. 

Studii, publicată la Chişinău în anul 
1982 la Editura “Cartea Moldoveneas- 
că”, este mai explicită decît articolul 
sus-arătat. Astfel, lucrarea precizează 
că grupul de iniţiativă (pentru crearea 
R.A.S.S. Moldoveneşti) a fost pînă la 
urmă dizolvat de către Comitetul Cen- 
tral al PC (b) Rus. Fireşte, este vorba 
de un grup constituit: de comuniştii 
români aflaţi în U.R.S.S. Deci nu a 
fost nici un fel de înțelegere reciprocă 
şi conlucrare. În plus, basarabenii 
care au participat la această acţiune 
au fost cu toții ruşi. 

Cu deosebită grijă s-au ales 
cadrele de conducere ale noii re- 
publici. Vitali Holostenko, comisar al 
poporului în guvernul de la Balta, a 
ajuns mai tîrziu secretar general al 
partidului comunist din România. Oare 
în mod întîmplător? În conducere, 
probabil pentru a oferi o consolare 
românilor, figura şi o persoană, una 
singură — provenind dintre emigranții 
români — Ecaterina Arbore, comisar 
al poporului pentru sănătate. Este 
adevărat că crearea republicii a fost 
motivată de “rațiuni politice”, pentru a 
oferi nucleul la care să se adauge 
Basarabia şi eventual alte provincii 
ale României (Gustav Husak, fost, 
timp de mulți ani, secretar general! al 
partidului comunist cehoslovac, relata 
că la începutul anului 1940, în 
materiale ale partidului se arăta că 
populația din Basarabia, Bucovina şi 
Moldova... s-a maturizat pentru a trece 
la puterea sovietică — deci la un mo- 
ment dat planurile sovietice erau mai 
ample). z 

Incă ceva. In Ardealul de Nord 
monumentele dedicate după 1945 
Armatei Roşii au purtat inscripția 
“Slavă Armatei Roşii care a luptat 
pentru independenta şi libertatea 
Uniunii Sovietice” (!?), în timp ce pe 
textul de pe celelalte monumente 
similare de pe teritoriul României se 
preamărea rolul eliberator al Armatei 
Roşii şi se exprima recunoştinţă 
poporului român. Probabil la acel mo- 
ment soărta acestui teritoriu nu era 
încă decisă. Dacă emigranții români 
au fost ținuți în general departe de 
R.A.S.S. Moldovenească, în schimb 
Mozes Kahane, ungur originar din 
Transilvania şi participant la revoluția 


bolşevică din Ungaria, a putut lucra 
în aparatul de partid şi de stat.al 
R.A.S.S. Moldoveneşti pînă la război 
(oare se avea în vedere faptul că în 
România exista o minoritate maghiară 
şi R.A.S.S. Moldovenească era un 
cîmp de antrenament pentru viitoarea 
Românie comunistă?). Cum s-a ajuns 
la aceea că toţi conducătorii R.A.S.S. 
Moldoveneşti, care nu au manifestat 
prea multă simpatie față de români 
sau chiar față de moldoveni, au fost 
cu toții executați ca agenţi ai spiona- 
jului român? Au fost reabilitați Starii, 
Badeev, Holub, dar nici pînă acum nu 
se ştie prea mult despre motivele 
nimicirii lor. Problema prezintă interes 
cu atît mai mult cu cît activiştii de 
nivel mediu din R.A.S.$. Moldove- 
nească au constituit baza puterii 
sovietice în R.S.S. Moldovenească, 
după 1940 şi după 1944. Lipsa de 
conştiinţă națională, supunerea totală 
şi excesul de zel în aplicarea politicii 
sovietice au caracterizat pe majorita- 
tea acestor activişti. Probabil că 
represiunile din 1937-1938, care ca 
proporţii pot fi asemănate numai cu 
cele din R.S.S. Bielorusă (unde nu a 
mai rămas nimeni din vechea condu- 
cere de partid şi de stat), şi-au făcut 
efectul în psihologia acestor'oameni. 
Populaţia din teritoriul fostei R.A.S.S. 
Moldoveneşti are şi alte elemente în: 
comun cu cea din R.S.S. Bielorusă, 
pentru ea potrivindu-se caracterizarea 
lui Hruşciov referitor la bieloruşi: “sînt 
foarte aproape de comunism, deja au 
renunţat la limba proprie”. Dacă teoria 
rusă şi sovietică privind definirea 
națiunilor şi naționalităților a ajuns să 
considere că cei care trăiau în 
U.R.S.S. nu mai erau una cu cei ce 
aveau aceeaşi limbă şi cultură; dar 
se aflau în afara granițelor imperiului, 
ce se poate spune astăzi despre ruşii 
care nu trăiesc în Federaţia Rusă, ci 
în celelalte state formate după des- 
compunerea. U.R.S.S.? Conform teo- 
riei de mai sus, aceştia nu ar mai 
trebui consideraţi ruşi. 

Primele zile ale ocupaţiei so-. 
vietice în Basarabia de asemenea pot 
oferi interesante concluzii privind 
politica sovietică faţă de români şi 
moldoveni. Nota ultimativă a gu- 
vernului sovietic către guvernul român 

nu cuprinde, aşa cum susține A. 
Lazarev, o greşeală privind natio- 
nalitatea populaţiei din Basarabia, ci 
pur şi simplu în momentul întocmirii 
ei se preconiza ca regiunea să fie 
alipită la R.A.S.S. Moldovenească şi 
inclusă în republica unională a 
Ucrainei. Un.indice îl constituie faptul 
că “Pravda” (nimic în propaganda 
sovietică nu era întîmplător) sem- 
nalează ca un moment deosebit 
sosirea în Chişinăul “eliberat” a 
ziarelor ucrainene de la Kiev, cînd ar 
fi fost normal să se consemneze 
“fericirea” basarabenilor de a citi 
ziarele de la Moscova. in plus, la 
Moscova soseşte o delegaţie co- 
mună a Basarabiei şi Bucovinei de 
Nord, ca pînă la urmă şedinţa So- 
vietului Suprem al U.R.S.S. să sta- 
bilească o soartă diferită pentru cele 
două regiuni. De la sfîrşitul lunii iunie 
1940 şi pînă în primele zile ale lunii 
august 1940 la Chişinău apare cu litere 
latine ziarul “Basarabia sovietică”, 
ceea ce iarăşi nu poate fi întîmplător. 
De altfel, se pare că din punct de 
vedere juridic, intenţionat sau din 
greşeală, Republica Autonomă So- 
vietică Socialistă Moldovenească din 
cuprinsul R.S.S. Ucrainene nu a fost 
desființată (Sovietul Suprem a stabilit 
că anumite raioane ale acesteia trec 
la R.S.S. Moldovenească, nou-crea- 
tă), acest lucru fiind de competenţa 
organului care a creat-o, adică a 
Sovietului Suprem al R.S.S. Ucrai- 
nene. 

Revenind la crearea R.A.S.S. 
Moldoveneşti, trebuie remarcat că 
istoriografia sovietică a acordat mult 
spaţiu lui Frunze şi Kotovski, care 
puţin probabil să fi simţit ceva pentru 
moldoveni. Frunze era deja complet 
deznaţionalizat (şi-a schimbat numele 
din Mihailov în Frunze asemeni lui 
Lenin, Stalin, Troțki etc.). Este de 
presupus că Frunze şi Kotovski s-au 
implicat în această problemă din 
dorinţa de a căpăta o legitimare, de a 
se considera reprezentanţii unui 
anumit teritoriu şi a unei anumite 
populații. Ruşii nu au permis nici 
românilor, nici-moldovenilor să joace 
un rol important în R.A.S.S. Moldo- 
venească. Situaţia era aceeaşi şi în 
alte republici sovietice, avînd prio- 


ritate ruşii sau reprezentanții natio- 
nalității autohtone născuţi şi formaţi 
în Rusia. Estonia a reuşit să aibă la 
conducere un eston adevărat abia în 
anii '80. Numai în ultimii ani de 
existenţă ai U.R.S.S. reprezentanţi ai 
republicilor unionale au ajuns în primul 
eşalon al puterii sovietice, fără a avea 
însă un rol hotărîtor. Nici în Partidul 
Comunist din România de pînă la 
război lucrurile nu stăteau mai bine. 
Pe lîngă faptul că întreaga activitate 
a partidului era condusă de către Inter- 
naționala Comunistă, în tot ce se 
întîmpla au jucat un rol primordial 
persoane ca Grinştein, Tkacenko, 
Korotkov, llia Konstantinov. Lucrurile 
acestea nu au fost menționate de 
istoricii români în perioada comu- 
nismului, ele nefiind un motiv de laudă, 
deşi Tkacenko a fost imediat după 
1945, pentru cîţiva ani, comemorat ca 
martir al clasei muncitoare din 
România, ca apoi să fie complet trecut 
sub tăcere. Partidul din România a 
fost în general tratat ca orice partid 
dintr-o republică sovietică, evitîndu-se 
ca cei care îl conduceau să fie români 
de naţionalitate. Interesant şi inexpli- 
cabil este că şi propaganda sovietică 
l-a abandonat pe Tkacenko, el nefiind 
menționat printre luptătorii pentru 
puterea sovietică în Basarabia (poate 
pentru că de fapt nu a murit la 
Vorniceni, aşa cum rezultă din 
relatarea unui comunist român care 
susține că l-a întîlnit în U.R.S.S. după 
“moartea” lui). Nici Korotkov (Scurtu) 
nu a avut o soartă mai bună din partea 
istoricilor comunişti. În România nu a 
fost pomenit (era ruşine să se ştie ce 
rol important a avut în partid un 
neromân), dar nici în U.R.S.S. Caun 
gest “reparatoriu” poate fi considerat 
faptul că în anul 1962 organele 
sovietice au identificat pe teritoriul 
României pe Leviţki, cel care a trădat 
grupul diversionist al lui Korotkov din 
care făcea parte. Organele româneşti 
l-au extrădat, Leviţki fiind condamnat 
la moarte şi executat în U.R.S.S. 
Bolşevicii au aplicat în mod for- 
mal politica de autodeterminare a 
popoarelor, adică de constituire a unor 
formații administrative naţionale în 
cadrul U.R.S.S., exemplele fiind 
numeroase. Republicile, regiunile, 

tinuturile autonome au fost. formate 
prin includerea unui număr însemnat 
de locuitori apartinînd altor etnii, ceea 
ce va crea multe probleme, mai ales 
după destrămarea U.R.S.S. R.S.S. 
Bielorusă a suferit trei (!?) extinderi 
ale teritoriului între 1918 şi 1930. După 
ce cu greu s-a reuşit în 1924 stabilirea 
raioanelor care urmau să intre în 
componenţa R.A.S.S.M., în 1940 
unele raioane nu au mai fost consi- 
derate moldoveneşti şi au ieşit din 
componenţa republicii. Dar poate 
exemplul cel mai evident este acela 
al Crimeei, care a fost republică 
autonomă (a Tauridei), aparţinînd 
Federaţiei Ruse, ca apoi Hruşciov să 
o includă în Ucraina. Teoretic acest 
procedeu a fost fundamentat de Lenin, 
care a spus că într-o asemenea 
formaţie statală nu trebuie incluşi 
numai reprezentanții unei singure etnii. 
În timpul guvernului provizoriu a 
început o acţiune, continuată şi după 
aceea, de formare a unor unităţi 
naţionale în cadrul armatei ruse. Lenin 
s-a împotrivit acestei tendințe şi a 
protestat vehement cînd, din diverse 
provincii ale Rusiei, soldaţii erau 
înapoiaţi în regiunile de unde pro- 
veneau. 

Promovarea cadrelor în sistemul 
rusesc sau sovietic, în loc să fie 
bazată pe competenţă, era legată de 
renunțarea la naționalitatea proprie, de 
fidelitatea faţă de statul rusesc sau 
sovietic. Internaţionalismul a fost pînă 
la urmă forma prin care se manifesta 
şovinismul şi supremaţia rusească. 
Nu degeaba se proclama că inter- 
naționalismul. avea prioritate în fața 
dreptului de autodeterminare a po- 
poarelor. Orice încercare a naţiunilor 
şi naționalităților de a-şi cultiva 
tradiţiile şi de a-şi afirma trecutul 
istoric era condamnată ca mani- 
festare de naționalism. În schimb 
despre “glorioasele” tradiţii ruseşti nu 
era interzis să se vorbească. Deşi 
forţate uneori să joace rolul de 
apărătoare ale intereselor unora dintre 
celelalte naţiuni şi naţionalităţi, 
autorităţile sovietice nu s-au îngrijorat 
prea mult pentru soarta ucrainenilor 
şi bieloruşilor care au rămas după 
1918 împărţiţi între U.R.S.S. şi 
Polonia. În schimb, la 17 septembrie 


1939, după atacul lui Hitler asupra 
Poloniei, U.R.S.S. a declarat că ocupă 
partea de est a Poloniei pentru a 
proteja populaţia ucraineană şi 
bielorusă, scopul de fapt fiind anexa- 
rea regiunilor respective. Anexarea a 
dus la situaţia că populaţia ucraineană 
şi bielorusă a ajuns să aibă în curînd 
mai puţine drepturi naţionale decît 
avea sub regimul polonez, ritmul de 
deznaționalizare fiind de această dată 
mult mai rapid. Numeroase mărturii 
dovedesc că includerea în U.R.S.S. 
şi apoi în Ucraina a nordului Bucovinei 
nu a fost motivată de existenţa unei 
populaţii ucrainene, ci de necesitatea 
comunicației directe dintre Lvov şi 
Chişinău (cu 166 ani în urmă Austria 
folosise acelaşi argument pentru a 
desprinde Bucovina de la Principatul 
Moldovei). 

Atunci cînd reprezentanţi ai unor 
naționalități neruse au ajuns să joace 
un anumit rol în viata politică a Rusiei 
sau a U.R.S.S., ei au fost instrumente 
ale politicii oficiale şi, de cele mai 
multe ori, au fost ulterior sacrificați ca 
vinovaţi pentru insuccesele sis- 
temului. Exemplele sînt numeroase, 
începînd cu germanii care au contribuit 
atît de mult la crearea administraţiei, 
culturii şi ştiinţei ruse pînă la primul 
război mondial, cu evreii care au servit 
interesele revoluţiei bolşevice şi ale 
U.R.S.S., cu polonezii care au servit 
în Ceka, cu letonii din Armata Roşie 
şi Ceka. Toţi aceştia, după înde- 
plinirea rolului care le fusese acordat, 
au fost înlăturați. Asimilarea nu a fost, 
de fapt, niciodată răsplătită de către 
ruşi, ei păstrîndu-şi suspiciunile față 
de cei asimilați. Lenin a fost la început 
împotriva şovinismului de mare putere 
al ruşilor, dar după izbucnirea re- 
voluției şi-a dat seama că acesta poate 
fi cel mal credincios aliat şi şi-a 
reconsiderat părerile. Nu este în- 
tîmplător faptul că revoluţia bolşevică 
nu a avut aderenti printre numeroase 
națiuni şi naţionalităţi din Imperiul 
Rus, ea devenind pînă la urmă 
instrumentul cel mai potrivit, în 
condiţiile date, de realizare a ten- 
dințelor expansioniste ruseşti. . 

DESPRE LIMITELE 
ŞI PUTEREA MAJORITAȚII 
POLITICE* 


_ 3. CÂTEVA PRINCIPII 
IN ANALIZA RAPORTULUI 
POLITICO-JURIDIC 


3.1. Politică şi ideologie 
la timpul prezent 


Secolul nostru a debutat cu o 
pasionantă luptă a tehnicului şi norma- 
tivităţii de tip ştiinţific împotriva ideolo- 
giilor. Dincolo de acest lucru, firesc până 
într-un anumit punct, apare paradoxul. 
Cei ce se străduiesc să demonstreze 
moartea politicului şi a ideologiilor cad 
în capcana logică, comună, de altfel, a 
celor care negând filosofia fac filosofie. 
Moartea ideologiilor, iată noua ideolo- 
gie! Politicul a murit! Trăiască politicul! 
Nu putem construi decât prin demolare 
şi/sau remodelare, dar nici nu putem 
renunţa niciodată total la ceva. Trebuie 
să o luăm de la capăt. Putem schimba 
direcţia, putem schimba amplitudinea, 
dar nu originea. Din locul în care ai 
finalizat un lucru, pentru a avea şansa 
de alt-ceva, de acolo trebuie să porneşti, 
acolo trebuie să pui “piatra bisericii tale”. 
lată de ce istoria ne apare ca un şir de 
evenimente, iată de ce gândim cauzal 
şi iată de ce trăim secvențial, deci în timp. 

Moartea politicului şi a ideologiilor 
este marea utopie a secolului nostru. 
Vom putea depăşi instituţiile politice, 
organizațiile şi modalităţile de realizare 
ale politicului, dar nu şi politicul. Dacă, 
în acest timp, decizia politică trebuie să 
fie normată ştiinţific, atunci ea aşa va fi. 
Aceasta nu înseamnă că norma tehnică 
poate lua sau a luat locul politicului, 
deoarece dincolo de normă subzistă un 
scop. Acest formalism excesiv (funcţi- 
onal-tehnocratic) goleşte de conţinut 
întreaga activitate umană. Tehnocratul 
poate da variante de soluţii, însă 
premisele şi comanda cercetării le dă 
politicianul. S-ar putea ca politicul şi 

politicianul să-şi schimbe metodele, să-şi 
rafineze până la perfecţiune formele de 
guvernare, dar întotdeauna vor exista 
guvernați şi guvernanti şi, la baza aces- 
tui raport, întotdeauna -vor sta interese 
care vor trebui fundamentate “ştiinţific” 
prin ideologii. Dacă forma spre care tind 
ideologiile astăzi este ştiinţifică, asta nu 
înseamnă, câtuşi de puţin, că ideologia 
devine ştiinţă, ci, mai degrabă, că ştiinţa 
devine ideologie, că ea este folosită în 
scopuri ideologice ca “fundament” al 
deciziilor politice. Conducătorul politic 
poate fi, într-o oarecare măsură, depen- 
dent de tehnocrat, însă nu-i mai puţin 
adevărat că tehnocratul, în lipsa condu- 
cătorului, nu există. Tehnocratul, pentru 
a da soluţii, trebuie să aibă o problemă, 
or problemele spre rezolvare le dă 
politicul. Conducătorul politic este 
profesorul, iar tehnocratul este elevul. 
Elevul îşi poate depăşi profesorul prin 
spirit inventiv, creativitate, capacitate de 
rezolvare, dar nu poate schimba rapor- 
tul, nu poate schimba rolurile. Chiar şi 
în cazul în care rolurile s-ar schimba, 
raportul ar rămâne acelaşi. Ce se întâm- 
plă în situaţia în care elevul, devenit 
profesor, îşi pune şi rezolvă singur 
problemele? În acest moment, politi- 
cianul tehnocrat este, în primul rând, 
profesor. Ajungem în situaţia inițială, 
când conducătorul politic era un simplu 
dictator. De aici ciclul se reia. lată în ce 
constă ridicolul afirmației: ideologiile au 
murit. Ideologia tine de sfera spirituală. 
Aici se proiectează şi se succed scenarii. 
Ideologia este, într-un anume sens, fun- 
cție directă a politicului. Ansamblul 
sistematizat al ideilor, concepțiilor şi 
teoriilor cu privire la activitatea socială 
nu poate dispărea atâta timp cât va 
exista o funcţie teoretico-cognoscibilă. 
Dacă orice acţiune, cu precădere 
acţiunea politică, este o activitate cu 
intenţie, deci telealogică, atunci un 
simplu raţionament practic ne ajută să 
descifrăm care este suportul său functio- 
nal. Acest suport poate fi reprezentat de 
tehnocrat, însă tehnocratul, în această 
situaţie, are ca principal rol descifrarea 
şi descoperirea posibilităţilor de norma- 
lizare a unor domenii, astfel încât aces- 
tea să coincidă cu interesul şi scopul 
politicului. Deci, cu alte cuvinte, are rolul 
de a identifica acele legi şi acte norma- 
tive ce trebuie formulate, pentru ca 
voinţa politicului să se realizeze în cele 
mai bune condiţii. Astfel, noi considerăm 
că nu ideologiile s-au tehnicizat până 
ia a se transforma în simplă tehnică, ci, 
dimpotrivă, tehnicile şi ştiinţele s-au 
ideologizat până la a deveni ideologie. 

În sprijinul celor afirmate, putem 
aduce reglementările constituționale 
privitoare la “fundamentele ideologice 
ale societății, la ideologia care stă la 
baza societății, la locul şi rolul partidelor 
politice în sistemul organizării politice”. 


3.2. Categorii în sfera dreptului 


Dreptul a căutat în modalităţi 
diferite să salveze obiectivitatea echi- 
tăţii, concepând-o ca subsumată cate- 
goriei justiției şi generalului. Dacă pro- 
blema posibilității: obiective a echităţii 
nu ajunge până la structura organizării 
sociale, răspunsul la această problemă 
nu va putea veni niciodată. În măsura în 
care filosofia juridică va impune ca ele- 
ment determinant caracterizarea, în mod 
fundamental, a problemei democraţiei 
care se ridică aici ca problemă a practicii 
democraţiei, deschiderea către adevăr 
şi sistem, către libertate şi istorie va 
putea fi, cel puţin, operabilă. 

In fond, interesul adevărat al indi- 
vidului este interesul libertăţii care nu 
poate fi reală decât dacă merge mână 
în mână cu libertatea generală. Acesta 
este adevărul unei situaţii istorice, de 
care omenirea a devenit azi conştientă 
şi pe care filosofia juridică poate şi 
trebuie să-l cerceteze prin prisma cate- 
goriei de democraţie practică. Şi acest 
lucru nu pe temeiul unui risc minim şi al 
unei şanse mai mari de întemeiere, ci 
pentru că interesul individual şi general 
adevărat o cere. 

Intr-o societate cu putere discre- 
ționară se manifestă aşa-numita “parali- 
zie a criticii”. Nevoile politice ale unei 
false elite devin nevoi şi aspirații 
individuale, iar satisfacerea lor înles- 
neşte afacerile şi “binele public”. În an- 
samblul său, acest model societal, deşi 
în esenţă foarte prosper, este irațional. 

Întorcându-ne la intenţia de a iden- 
tifica o serie de categorii specifice filo- 
sofiei dreptului, nu putem să nu consta- 
tăm dificultatea acestui demers. 

Într-o primă analiză s-ar părea că 
dreptul îşi subsumează, în modul cel 
mai evident, categoriile de normă, lega- 
litate, justiție, echitate şi democraţie. 
Această primă serie de categorii urcă în 
generalitate de ia normă până la demo- 
craţie, fără ca aceasta din urmă să-şi 
piardă caracterul istoric-aplicativ. 

O a doua serie de categorii ar 
constitui-o noţiunile de bine public, ega- 
lităţi, drepturi şi libertăţi. Facem deci dis- 
tincţia dintre categoriile de bine, egali- 
tate, dreptate şi libertate, deoarece per- 


spectiva şi angajamentul dreptului sunt 
de natură practică, în care Binele devine 
operant numai ca bine public, egalitatea 
ca egalităţi, dreptatea ca drepturi şi 
libertatea ca libertăţi. 

Dacă în prima serie de categorii 
norma şi legalitatea sunt uşor de sesizat 
ca aparținând dreptului şi filosofiei drep- 
tului, următoarele categorii de justiţie, 
egalitate şi democraţie sunt destul de 
confuze, comparabile mulțimilor fuzy din 
matematică, ele refuzând o operaţiona- 
litate directă în analiza dreptului. Însă 
avem convingerea că ele îşi pot găsi 
adevărata vocaţie creatoare în cadrul 
unui sistem coerent de filosofie a drep- 
tului. Deşi împrumutate, aceste categorii 
pot da seamă, în cel mai înalt grad, 
despre importanţa, rolul şi funcţiile unui 
sistem juridic. Datorită rolului lor deose- 
bit în viața socială, precum şi a conse- 
cințelor extraordinare ale aplicării lor 
(pozitive sau negative), echitatea, justiţia 
şi democraţia au devenit în chip firesc 
obiectul multor cercetări inter- şi multi- 
disciplinare. 

În linii mari, perspectivele mul- 
tiple, din care pot fi abordate, se pot 
grupa în ceea ce numim generic: 
viziunea internalistă şi viziunea exter- 
nalistă. Dacă am analiza aceste cate- 
gorii prin prisma primei perspective, 
atunci artrebui să le gândim ca structuri 
lingvistice, logice şi să facem abstracţie 
de considerentele de ordin sociologic şi 
psihologic. Cea de-a doua perspectivă 
ne-ar permite analizarea implicațţiilor 
socio-psihologice, însă ne-ar obliga să 
facem abstracţie de analiza logico- 
sintetică a acestor categorii. În timp ce 
prima perspectivă ar absolutiza disconti- 
nuitatea, sincronia şi nu ar pune în 
lumină interrelaţiile dintre categorii, a 
doua perspectivă ar absolutiza conti- 
nuitatea şi diacronia categoriilor, fără 
însă a le putea delimita foarte exact. Este 
evident că numai corelarea acestor 
două perspective intern-sincronice şi 
extern-diacronice, precum şi o comple- 
tare fertilă a dimensiunilor factuale şi 
logice poate pune în evidenţă rolul 
acestor categorii în spaţiul dreptului. 
Fără a minimaliza rolul factorilor sociali 
şi psihologici în aplicarea practică a 
acestor categorii, considerăm că per- 
spectiva cea mai adecvată, atât teore- 
tică, cât şi practică, o putem descoperi 
în cadrul filosofiei dreptului. Echitatea 
îşi poate afla o maximă generalizare pe 
terenul eticii, dar numai în cadrul drep- 
tului ea poate deveni valoare asimilată. 
Dreptul ca mijloc de comunicare, extrem 
de rafinat, între guvernați şi guvernanti 

poate găsi forma cea mai adecvată de 
realizare a echităţii. Coborând în gene- 
ralitate, ea se poate exprima apoi în lege 
şi normă. 


3.3. Consideraţii finale 


Există voci care afirmă că în ţările 
subdezvoltate democraţia de tip majori- 
tar nu şi-a încheiat misiunea socială de 
a fi în slujba celor mulţi care sunt săracii. 
Nu putem fi de acord, deoarece demo- 
craţia de tip reprezentativ nu exprimă, 
decât parţial, voința celor mulți. În acelaşi 
sens, orice majoritate politică îşi are elita 
sa, care nu poate fi reprezentativă decât 
teoretic şi niciodată practic, fiindcă ea 
nu poate fi purtătoarea consensului, aşa 
cum, în fond, nici o elită reală nu poate 
fi. Apoi aceste voci rămân tributare unei 
abordări filosofico-politice de tip marxist 
atunci când acceptă ca presupoziție 
determinarea cauzal-directă a politicului 
de către economic. Nimic mai fals. 
Politicul, voinţa politică a minorităţii 
poate transforma din temelii baza eco- 
nomico-tehnică a unei societăți. În fond, 
societăţile mai puţin dezvoltate se 
confruntă cu aceeaşi problemă a dema- 
sificării politicului, a pierderii carac- 
terului majoritar, astfel încât totul depinde 
de voinţa elitei politice. Diferenţa 
fundamenială dintre minoritate şi elită 
este aceea că minoritatea tinde şi poate 
deveni majoritate, în timp ce elita este 
esenţial minoritară şi va rămâne aşa 
atâta timp, cât va rămâne elită. In 
societăţile contemporane, indiferent de 
nivelul lor de dezvoltare economică, 
oamenii pot alege în mod democratic 
elitele care perpetuează nedemocraţia. 

Teoreticienii dreptului constitu- 
tional, şi nu numai, au sesizat că 
“supremaţia parlamentului şi exclusi- 
vitatea competenţei lui legislative n-au 
fost niciodată o paradigmă perfectă a 
democraţiei reprezentative”. Suntem 
conştienţi de riscurile acestui demers, 
dar riscuri există pretutindeni în demo- 
crație şi de aceea nu putem încheia 
această lucrare fără să atragem atenţia 
asupra consecinţelor eroziunii princi- 
piului generalităţii legii şi, cu acesta, 
asupra deteriorării garantiilor constitu- 
tionale ale democrației. Odată ce 
guvernarea se face mai puţin prin legi 
şi mai mult prin clauze generale (ordo- 
nante), “decizionismui” înlocuieşte 


democraţia şi deschide calea spre lichi- 
darea totală a libertăţilor democratice. 

POVEŞTI DESPRE 
CE A FOST 


Născută la Oradea în 1978, Adina Lipai este în prezent studentă în anul trei la 
A.S.E., Bucureşti. S-a impus în cursul anului 1999 cu două premii importante: Premiul 
special al publicaţiei “Magazinul internațional” la Călăraşi şi Premiul Cel Mare al 
ziarului “Libertatea”, lucrările ei detaşându-se net valoric de celelalte lucrări pre- 
zentate şi revelând-o ca pe un talent autentic şi fecund al “tinerei generaţii” — o mare 
speranţă a Generației Post Apocaliptice, Generaţia 2000. 

Scrierile ei ies în relief faţă de cele aie altor tineri de vârsta ei prin scriitura 
elaborată, matură şi sobră, prin claritatea de stil şi acurateţea expresiei, prin nota 
specifică națională, prin originalitatea tematică a subiectelor narate, prin feminitatea 
nedisimulată şi prin intelectualismul subtil “ardelenesc” al prozei practicate. 

Prin Adina Lipai Generaţia 2000 se conturează caracteristic prin fenomenul 
de reconsiderare a adevăratei valori, printr-o orientare Neo Clasică. “Idealismul 
frumos” al fantasticului Adinei Lipai aminteşte de faptul că SF-ul reuşit a fost, în 
opoziţie cu naturalismul grosier al Realismului Triumfalist şi bombastic, Adevăratul 
Realism al contemporaneităţii tehnice a ultimului secol, în care problematica şi 
tehnologia ştiinţifică “de avangardă” a pătruns şi s-a întrepătruns cu spaţiul literar 
tradiţional. 

Mihail GRĂMESCU 


Se uită o dată spre sat, apoi plecă fără să mai întoarcă privirea. Nu ştia 
ce să simtă pentru oamenii aceia. li ura, pentru că nu o puteau accepta. Îi era 
milă de ei, fiindcă ştia ce neajutoraţi sunt. li iubea, fiindcă trăise alături de ei 
toată viaţa şi le înțelegea temerile. « 

Işi întinse aripile şi dintr-un salt ajunse la faleză. Se aşeză pe marginea ei 
şi se lăsă pradă amintirilor. Încă mai resimțea frica imensă care o paralizase 
cu ani în urmă, când Stăpânul o adusese aici şi, fără nici o explicaţie, cu vocea 
fără inflexiuni îi spusese să se coboare. 

Şi atunci, ca şi acum, stătuse o vreme şi se uitase în abis, fără să se 
gândească la nimic. După câteva clipe, în care teroarea i se strecurase în toată 
fiinţa, simțind prima străfulgerare de ură ce avea să se intensifice mult odată 
cu trecerea anilor, începu să coboare peretele vertical al falezei, cu mâinile şi 
picioarele tremurându-i incontrolabil. De sute de ori era să cadă zdrobindu-se 
de fundul prăpastiei, dar răzbunarea ce şi-o promitea o ţinea agăţată de câte un 
colţ de stâncă. După un timp, ce i se păruse a fi o veșnicie, ajunse în siguranță 
jos. Şi atunci, dar ea nu ştia încă asta, a început coşmarul vieţii ei, coşmar ce 
nu se terminase încă. 

Abia mai târziu avea să afle că ar fi trebuit să cadă în hău. Nimeni nu 
reuşise să coboare până jos. Toţi, mai devreme sau mai târziu, cuprinşi de 
oboseală sau disperare, nu se mai puteau ţine de stânca netedă şi cădeau în 
abis. Dacă erau dintre cei predestinaţi, li se desfăceau uşor aripile care până 
atunci zăcuseră lângă corp şi îşi începeau lenta descensiune care îi punea în 
siguranţă pe fundul prăpastiei, iar dacă nu erau decât falşi Aleşi, aripile rămâneau 
nefolositoare, iar ei îşi găseau moartea zdrobiţi de stânci. 

Ea, mânată de ura care atunci se născuse, ură împotriva Stăpânului, 
fiindcă o punea să facă aşa ceva, şi împotriva oamenilor din sat, care îl lăsau, 
dar mai ales spre părinţii ei fiindcă nu-i spuseseră ce urma să facă Stăpânul —, 
ajunse jos după o coborâre de două zile şi o noapte. Cea mai lungă noapte pe 
care o trăise până atunci. 

Când a ajuns pe fundul prăpastiei, a înțeles că şi ea era dintre cei Aleşi. 
A văzut imagini ce doar ochii Aleşilor pot vedea, a simţit tot ce poveştile pentru 
copii spun că simte un Ales. Dar toate acestea nu au durat mult. Ştia că soarele 
răsărise pentru a treia zi, deşi nu-l putea vedea din adâncul prăpastiei, fiindcă îl 
simţea ca o mângâiere caldă, undeva deasupra. Când îşi reveni la sensibilitatea 
firească — ceea ce unui Ales nu i se întâmplă cât timp mai trăieşte — văzu 
prin întuneric sutele de schelete umane care acopereau fundul prăpastiei. Oasele 
albe şi subțiri se îngrămădeau în dezordine unele peste altele, iar craniile copiilor 
care muriseră aici o priveau cu orbitele goale. Atunci îşi spuse cu ură că într-o 
zi acea prăpastie avea să se umple şi nu va mai exista nici o modalitate de a-i găsi 
pe Aleşi, iar fără ei lumea va pieri. 

Simti tentația să-şi dea drumul peste marginea prăpastiei, dar se răzgândi 
în ultima clipă. Ştia ce avea să se întâmple odată ce va ajunge jos, va auzi 
muzica celor Aleşi, va vedea iarăşi imagini destinate doar pentru ochii lor şi va 
simţi ce doar ei pot să simtă. Dar asta nu va dura mai mult de câteva ore, apoi 
va deveni iarăşi om, cu aripi inutile, zăcând pe oasele copiilor care au avut 
nenorocul de a se naşte cu înfăţişarea Aleşilor. 

De câte ori îşi spusese că şi ea ar fi murit în noaptea aceea dacă ar fi 
alunecat în prăpastie. Uneori credea totuşi că aripile i s-ar fi deschis la timp şi 
ar fi supravieţuit, devenind un adevărat Ales. Nimeni, nici chiar Stăpânul, nu 
putea să-i spună care din aceste două ar fi fost soarta ei — dacă ar fi căzut în 
prăpastie. 

Aripile ei s-au deschis abia după doi ani, când era prea mare pentru a 
putea fi purtată de ele. Erau momente — ca atunci când cobora în prăpastie, 
când devenea un Ales adevărat, atunci simţurile ei se transformau, iar 
sensibilitatea îi creştea: oamenii, pe care altfel doar îi vedea şi îi auzea, îi 
simțea acum ca o parte din ea — orice ființă vie o simţea ca făcând parte din ea. 
Ințelegea atunci de ce vin ploile, de ce se schimbă anotimpurile, de ce bat 
vânturile. Auzea orice gând al oamenilor, lar mai ales îl înțelegea; astfel ştia 
cât de mult se tem de ea şi cât de mult o urăsc. Sătenii vedeau că nu era un 
Ales întreg şi ştiau că nu putea deveni Stăpân, iar dacă nu se naşte în curând 
alt Aies şi Stăpânul va muri, ea nu-i va putea salva. Ştia că oamenii credeau că 
ea ar fi trebuit să moară în noaptea aceea. Dar ei ştiau că le putea simti ura şi 
de aceea se temeau de ea. De mii de ori se gândise să părăsească satul, să nu 
mai simtă frica şi ura acestor oameni. Şi spera chiar că, până la urmă, va uita 
această parte din viața ei. Dar Stăpânul era foarte bătrân şi în curând ar putea 
muri... iar asta ar fi însemnat moartea sigură a tuturor din sat. 

Când a fost mică, a auzit de multe ori poveşti despre sate în care ani de-a 
rândul nu se născuseră Aleşi. Toţi copiii care se năşteau cu aripi, când erau 
supuşi testului, se striveau de stâncile prăpastiei. Stăpânul murea astfel fără 
urmaş, iar sătenii pe care nu mai aveau cine să-i prevină de venirea Armoniei 
nu se puteau adăposti la timp şi erau ucişi. 

Unii Stăpâni încercaseră să-şi ducă oamenii în alt sat, dar distanţele erau 
prea mari şi între sate nu existau adăposturi. 

Din noaptea în care fusese supusă testului, auzise de cinci ori apropierea 
Armoniei, deşi ea venise de cel puţin douăzeci de ori. Un ales adevărat o auzea 
de fiecare dată. 

In curând avea să se întunece. Se ridică de pe marginea prăpastiei şi 
porni spre pădure. Se gândea la timpul când fusese mică şi, împreună cu frații 
ei, stătea în adăpost, iar mama le.spunea poveşti. Fratele ei cel mare se 

născuse şi el cu aripi, iar când îi venise timpul să fie supus încercării, a murit 
în adâncul prăpastiei. 

Atunci ea nu ştia cum a murit. Nici un om nu ştie ce e încercarea căreia 
doar Aleşii îi supraviețuiesc. Ei îl vedeau doar pe Stăpân venind, într-o zi, după 
copilul care avea înfăţişarea Aleşilor şi ducându-l pe munte. A doua zi se întorcea 
cu un Ales sau singur... De cele mai multe ori singur. 

Îşi amintea perfect ziua în care fratele ei fusese supus testului. Era atât 
de fericit când venise Stăpânul după el. Chiar, înainte să plece, a ridicat-o în 
braţe şi i-a spus să fie cuminte, să nu o supere pe mama. 

Seara, imediat după ce a apus soarele, Stăpânul s-a întors singur. Când 
l-a văzut, mama ei a început să plângă, şi tata a dus-o în adăpost. Celelalte 
două surori au fugit în grădină, plângând. Ea, prea mică să înțeleagă ce se 
întâmplase, a rămas neclintită în faţa Stăpânului. Acesta s-a uitat la ea şi i-a 
spus: “Aş vrea să existe o altă cale... 

Şi-a amintit cuvintele acelea mult timp mai târziu, iar când Stăpânul i-a 
“spus, cu acelaşi glas fără inflexiuni, să coboare peste marginea prăpastiei, a 
înţeles la ce se referea. 

Din ziua în care a murit fratele ei, mama nu le-a mai spus nici o poveste, 
iar ea simţea că se comisese o nedreptate, pentru care îl învinuia pe Stăpân. 
Şi de fiecare dată când venea Armonia, şi preveniţi de el, alergau toţi în 
adăposturi, simţea în ea o răzvrătire care îi spunea să rămână afară şi să se 
lase omorâtă, fiindcă mama ei le lua de mână doar pe surorile ei. O dată chiar 
se oprise la câţiva metri în faţa adăpostului, sperând că mama ei va veni după 
ea, dar în schimb venise un vecin, iar mama o certase. Nu ştia cu ce greşise şi 
de ce se comporta mama ei aşa. 

La un an după moartea fratelui ei, alt băiat fusese supus încercării. Şi de 
data aceasta Stăpânul se întoarse singur. Câteva nopţi după aceea fuseseră 
nevoiţi să le petreacă în adăpost din cauza Armoniei care bântuia pe afară. 
Atunci, stând trează pe întuneric, mai mult ghicind decât văzând forma mamei, 
dormind în celălalt pat cu surorile ei, a înțeles că ea ştia că o va pierde. 

Anul următor, mama ei născuse un băiat normal. Nu avea aripi şi nici 
înfăţişare de Ales. Treptat, atitudinea rece a mamei se schimbă, devenind 
iarăşi blândă şi grijulie. Ajunse chiar să le spună din nou poveşti şi într-o seară 
venise la ea, după ce toată lumea se culcase, şi îşi ceruse scuze pentru că 
fusese aşa de rea cu ea după moartea fratelui ei. Ea însă a ridicat din umeri şi 
i-a răspuns că era prea târziu. A doua zi Stăpânul a venit după ea şi a dus-o pe 
munte să o supună testului. 

Nu se mai gândise de mulţi ani la asta şi i se părea ciudat să-şi amintească 
tocmai acum. 

Intră în pădure şi merse o vreme încercând să nu se mai gândească la 
nimic. Se lăsă jos, la rădăcina unui pom, şi privi stelele printre frunzele lui. 
Ascultă vântul şi se lăsă purtată de mireasma florilor întrebându-se dacă aceasta 
era libertatea despre care vorbeau cărțile din biblioteca Stăpânului. 

Dimineaţa o găsi culcată lângă rădăcina pomului. Aripile deschise îi erau 
întinse pe muşchiul moale, avea mâinile sub cap şi îşi ţinea ochii închişi. Simti 
un fior străbătându-i corpul şi auzi sunete suave, cristaline împletindu-se într-o 
muzică nepământească, cu urcuşuri şi coborâşuri ce aveau loc parcă în acelaşi 
timp, cu sunete şoptite auzindu-se parcă mai tare decât cele stridente. Se 
apropie Armonia. Dintr-un salt se ridică în picioare şi porni în fugă spre sat, dar 
după câțiva paşi se răzgândi. Stăpânul simţise cu siguranță Armonia şi-i 
avertizase pe săteni. N-avea motiv să se grăbească. 

Când ajunse în sat, văzu toate uşile adăposturilor închise. Se plimbă o 
vreme pe străzile pustii şi prăfuite, apoi se îndreptă spre turnul satului, unde 

aştepta, de obicei, Stăpânul trecerea Armoniei. Îl văzu de la depărtare: aripile îi 
aruncau sclipiri albe, care se împleteau cu Armonia formând un spectacol de 
culori. Nu ştia sigur care parte din el — omul sau Alesul — putea vedea acea 
răbufnire jucăuşă de forme multicolore care împânzeau cerul deasupra satului. 

Intră în turn şi merse în bibliotecă. Se uită la cărţile îngropate în praful de 
pe rafturi, stând acolo necitite de nimeni de zeci, poate chiar sute de ani. 

Stăpânul nu avea nevoie să citească — el ştia mai mult decât orice se 
putea scrie în cărți. Când l-a întrebat de ce nu dădea sătenilor acele cărţi, i-a 
spus că nu le-ar folosi la nimic. Ea putea cu greu să le descifraze, fiindcă 
scrisul era diferit de ce învățase când era mică. A reuşit totuşi că citească o 
parte din cărțile acelea şi a înţeles că, demult, cu foarte mulţi ani în urmă, 
lumea era altfel, satele erau mai mari, cu foarte mulți oameni şi nu exista 
Armonie, iar oamenii nu erau obligaţi să-şi petreacă jumătate de viaţă în 
subterane. Atunci nu existau nici Stăpânul şi nici Alesul. 

Nu înțelegea foarte bine ce a schimbat în aşa măsură lumea, dar prin 
cărți a văzut multe poze cu oameni morţi, mutilați, câmpii întregi de cadavre 
însângerate. 

Când a terminat de citit o mare parte din bibliotecă, şi-a dat seama că 
Stăpânul avusese dreptate, n-o ajutau la nimic. Puținele lucruri pe care le aflase 
au reuşit doar să-i stârnească curiozitatea şi să-şi ridice alte întrebări. 

Îl auzi pe Stăpân coborând scările. Când trecu prin fața camerei, se opri o 
clipă şi se uită la ea, dar merse mai departe fără să spună nimic. leşi din turn. 
Afară Armonia încetase şi el mergea să-i anunţe pe săteni. 

“Stăpân!”, pufni, în timp ce-l urmărea cu privirea. “Stăpân a ce? Nu eşti 
decât un sclav... Al propriilor simțuri... şi al oamenilor pentru care îţi foloseşti 
acele simţuri.” 

Se hotărî să părăsească satul şi se grăbi să treacă dealurile înainte ca 
oamenii să iasă din adăposturi. Nu mai avea nici un sens să rămână. Cândva, 
peste foarte mulţi ani, Armonia va înceta, dar până atunci fiecare sat avea 
nevoie de cineva care să simtă apropierea pericolului şi să-i avertizeze. 

Poate că sătenii vor avea noroc şi următorul copil supus testului va fi un 
Ales. Dar dacă nu, tot ce va rămâne din acest sat va fi o poveste spusă târziu, 
în adăposturi, de o mamă copiilor ei. 

Dana TERZI 
Chişinău 


DIDACTICĂ 


învăţ acum a obosi 

moartea din mine 

şi de-aş fi făcut acelaşi lucru cu cerul 
ar fi înghețat demult... 


învăţam ieri a dizolva iubirea din mine 
de-aş fi făcut acelaşi lucru cu ura 
s-ar fi topit demult! 


voi învăţa mîine a creşte viaţa din mine 
de-aş fi făcut acest lucru... 

demult... 

cu ani în urmă... 


BLESTEM DESCULŢ 


născută 

pentru a mă plimba 

desculță prin viaţă 

sunt multe gropi cioburi spini... 


cineva îmi dă o pereche de sandale 
dar mă string şi 

nu mă pot plimba 

aşa ca înainte... 


spun politicos 
“mersi mult” şi 
le înapoiez... 


altcineva îmi dă o cizmă de cauciuc 
dar cu ea nu simt ce calc în picioare 
atunci cînd mă plimb 

aşa ca înainte... 

repet amabilui 

“mersi mult” şi 

o înapoiez... 

sunt mult mai multe gropi 

mult mai multe cioburi 

mult mai mulţi spini... 


mă doare... 
pasesc şi 
plîng... 


Limba Româad. 


REVELAȚIE 


cum să mai vrei să trăieşti 
după ce vezi un fluture 
sinucigîndu-se 

şi un crin plîngînd după el?! 


moartea din mine e cea 
care vrea să trăiască 
nu eu 


RETORICĂ 


ce să mă fac cu voi, 

ochi care întotdeauna plîngeti 
buze care mereu zîmbiţi 
creier care atît de mult doare? 


şi dacă arşiţa verii 

îmi usucă uneori lacrimile 

şi lumina 

îmi crispează deseori zîmbetul 
cu creierul ce mă fac? 

un alt creier de unde iau? 


NU POT DESENA... 


într-o zi posomorită de vară 
Cineva a desenat un soare 
pe cerul meu 

m-a învăţat să-l pot şi vedea 
ori de cîte ori vreau 

pe cerul meu 


apoi 

într-o zi acel Cineva s-a supărat şi 
l-a şters 

de pe cerul meu 


atunci 

am învăţat ce e Durerea 
de-atunci 

îl tot aştept pe Cineva 
aştept pentru că... 

nu pot desena 

sori 

pe cerurile mele 

Elena PETROV 
Bălţi 


ÎNTUNERIC 


Tac, 

nu vreau să sperii demonii. 
O babă girbovă pe dulap, 
un zmeu pe peretele de vizavi, 
un croncănit de Nicăieri 

îmi tremură în gît. 

Ritmul respirației calmează. 
Tac. 

Pasărea morții 

zboară pe pod; 

se repede la mine 

să-mi scoată măruntaiele 
să-mi sfişie inima 

să-mi spargă ochii 

Mamă!!! 


Cine, naiba, a aprins lumina? 


HAI SĂ FIM PRIETENE... 


Hai să fim prietene, 

Moarte. 

Îmi placi la nebunie, 

fardul te prinde bine, 

negrul este iar în vogă. 

Treci pe la mine, 

Vom sta împreună la masă 

vom ride de viață pînă la lacrimi 
vom dansa cancanul 

în tactul clopotelor, 

cînd voi obosi 

mă voi culca 

în poala ta 

mă vei săruta pe frunte 

neuitînd să-mi spui “noapte bună” 
îmi vei cînta de leagăn 

na-ni-na, na-ni-na, na-ni-na, 

iar eu voi adormi uşor şi strîns, 
ca în copilărie. 

FIŞIERUL NEBUNEI 


nume: 
pacienta 13478 

vîrsta: 

16 ani 

boala: 

mania fericirii 

simptome: 

zîmbet pueril 

privire deschisă 

alte simptome: 

credinţa în idealuri 

menţiuni: 

boală extrem de rară 
indicaţiile medicului: 

terapie prin trezire la realitate 
rezultat: 

pozitiv 


VREAU... 


Este prea puţină nefericire în juru-mi, 
vreau durere 

care e preferabilă binelui linced 
vreau orgii printre blesteme 
vreau în lumea filmului de groază 
să mă satur de ris 

şi în cea a comediei 

să învăţ să plîng 

vreau să deprind arta chirurgiei 
să mă operez fără anestezice 
vreau lacrimi ca să pot muri 
împăcată 

calmul inert mă soarbe 

ca un păianjen. 

Vreau viaţă 

dar mă tem de teamă. 

Elena VLĂDICESCU 
Seliştea Nouă, Ungheni 


TE TEMI? 


inima-mi iese prin gură, prin ochi, prin tîmple. 
Se zbate nebună şi te împroaşcă 
Cu sînge. 

Picăturile de pe faţa ta 

Le văd doar eu. 

Nu vor dispărea niciodată. 
Detergentul minciunilor tale 

E neputincios. 

De ce mă priveşti aşa? 

Sau inima ta vrea să evadeze?... 
Te temi?! 


kkk 


De astăzi voi conjuga 
verbul “a iubi” 

doar ia trecut. 

De astăzi voi vedea două 
siluete ţinîndu-se de mînă 
doar prin troianul gros 

al umbrei. 

De astăzi atingerea buzelor 
o voi confunda 

cu muşcătura de şarpe. 


O POVESTE TRISTĂ 


Geamuriie plîngeau 

cu lacrimile mele. 

Nu tuna şi nici fulgere 
nu se vedeau pe cerul 
sfirtecat de durere 

al sufletului meu. 

În durere îmi îngropam 
toate zilele minunate. 

Eugenia ROMAN 
Chişinău 


GEMENELE 


“Căci un om nu doreşte 
atîta iubire, cît întelegere.” 
(Orwell) 


Mă trezesc ultima, dar nici nu mă grăbesc să mă ridic din pat. Deschid 
ochii cu o oarecare sfială şi frică, nedorind să încep o nouă zi, şi revăd, din 
păcate, aceleaşi suflete preocupate doar de viaţa lor. Dominată de o inaniţie 
inexorabilă, îi închid din nou, cu mult mai strîns, ca să migrez (străină fiindu-mi 
lumea înconjurătoare) spre visul răsfățat al unei seri de iarnă, cu fulgi de-o 
inocentă ocrotitoare. Caut insistent discursul revelator ai unui Dumnezeu 
înţelegător, îngîn rugăciuni închinate celui care are grijă de mine, însă, revenind 
la viață, mă descurajez, devin obosită şi neîncrezătoare. Unica mea şansă de 
supravieţuire este să nu fac nimic, să mă simt liberă şi să descopăr cu propria-mi 
gîndire tainele omenirii. Nimeni nu înţelege că această indiferenţă lăuntrică mă 
ajută să dau sens existenţei mele, îmi dă puteri să mă arăt aşa cum sunt. Nici 
Maria nu înţelege că aceste refugii impenetrabile, aceste peregrinări mult prețuite 
în dimineţile triste îmi readuc speranţe şi credinţe intime, pe care nu le pot 
împărți cu nimeni. Maria ştie că, oricum m-ar întreba, tot cu un “nimic” se va 
alege. Dar are grijă de mine ca o mamă de pruncul său. Mă vede dormind şi 
pentru a treia oară îmi repetă acelaşi lucru: 

— Scoală-te mai repede! Priveşte cît e ora! Eu nu vreau să întiîrzii şi la 
sigur că o să plec fără tine, dacă mai leneveşti vreo clipă. De parcă-ai fi singura 
care vrea să doarmă... 

O cred. O înţeleg de minune. Ba îmi doresc să fiu şi eu ca ea. Să nu mă 
adîncesc în abisul unor frămîntări halucinante, să gîndesc simplu şi să nu fiu 
conştientă de nimicnicia omenirii. Să fiu ca ea, ca unica mea soră. Eu însă 
mereu mă trezesc ultima, mereu cu aceeaşi indolenţă şi pasivitate. Nu poți 
rezista unei astfel de dimineţi, cînd ştii că toată ziua vei face lucrurile pe care 
le-ai făcut ieri — nimic interesant, nimic nou; toate-s la fel. Mi se acreşte de 
viață şi cu greu trec de tulburătoarele momente de trezire. Nu lupt, le accept ca 
pe nişte evenimente necesare creşterii spirituale (deşi îmi aduc o mulțime de 
suferinţe), crezînd că-mi sînt de folos. Deşi tîrziu, dar mă ridic din pat, 
îmbrăcîndu-mă cît se poate de repede, cu gîndul c-o voi ajunge pe Maria. Nici 
nu observasem că ea de acum era gata de plecare şi îmi strigă, deschizînd uşa 
camerei: 

— Nu te mai aştept nici o clipă! Mă auzi? Te-am prevenit şi nu mi-ai dat 
crezare... Plec... 

Imi arupcă o privire fulgerătoare, întrebîndu-se, probabil, ca şi mine, cine 
dintre noi e vinovată: eu, căci n-am putut renunţa la o reverie lipsită de 
importanță pentru ceilalţi din jurul meu, sau Maria, căreia nu i-a ajuns răbdare. 
Oare nu se cuvine ca două surori gemene să plece împreună la universitate? 

„incerc să mă liniştesc, gîndindu-mă că am avea nevoie de această 
despărţire. Mă tot dumeresc, de ce a trebuit să fim noi două? Mama şi-a dorit o 
singură fiică şi, interesant lucru, care dintre noi e de prisos? Revăd o lacrimă 

şerpuind pe obrazul meu amortit, o ascund, apoi o şterg, să n-o vadă nimeni. N-o 
urăsc pe Maria, o las să piece. O petrec cu o bucurie nestăpînită, de parcă am 
scăpat de garda de corp. E în favoarea noastră mica despărţire. Şi eu îmi 
doresc măcar o singură dată să nu fiu alături de ea, să nu simt prezenţa ei. Să 
fiu liberă. Să fiu doar eu, să mistui mreaja mistică a unei dimineţi de iarnă. 
Mergeam pe drum gînditoare, ahtiată de a cuprinde cu braţele-mi tremurînde 
liniştita fericire, veşnica taină a iernii, care te face să crezi că nu totu-i pierdut, 
că ţi-a mai rămas şi ţie ceva din această viaţă. 

Această resurecţie spirituală a oferit locul unei inerţii infame odată cu 
apropierea mea de uşa universităţii. E o uşă grea, de lemn; o deschid fără de 
entuziasm, amintindu-mi că mă aşteaptă iarăşi lecţii plictisitoare. 

Spre bucuria mea, am ajuns cu cinci minute mai înainte de sosirea 
profesorului. Maria mi se părea că zîmbeşte, că ride tuturor, nu mie. Acest 
zîmbet (parcă ar fi al soartei) îmi imprimă o suferință şi mai mare. De ce nu rîd 
şi eu? Mă priveşte mulțumită, căci am sosit la timp şi nu a fost nevoie să 
explice profesorului absenţa mea, cum se întîmpla uneori, cînd, pornindu-mă la 
universitate, ajungeam altundeva. După o clipă, mi se adresă cu aceeaşi răceală 
cu care ne despărţisem la cămin: | 

— De ce nu te-ai dat cu cremă? Nu vezi că faţa ţi-e crăpată? Aştepţi eu 
să-ţi spun? 

Aştept... Aşteptam să mă privească cu mai multă iubire, să mă primească 
cu alte cuvinte... Totul îmi pare stupid. Am impresia că ea are grijă de mine 
doar ca să n-o fac de ruşine, să nu-i acopăr măreţia şi eleganța cu neglijenta 
mea exterioară. 

Da, e-adevărat că nu m-am privit în oglindă! Dar cu ce sînt eu de vină că 
pentru mine e mai presus de orice înțelegerea spirituală, pe care o caut de atîta 
timp? Sufletul meu strigă, însă nu-l aude nimeni. De ce i-ar păsa de înfăţişarea 
mea? De ce n-ai privi în adîncul meu la rana netămăduită? De ce nu sînt ca 
tine, Marie? De ce?... Mă doare... Mă doare inima, Marie; sîngerează inima 
mea, Marie! De ce nu vezi inima mea sîngerîndă, Marie?! Strig în tăcere, ca să 
mă înțeleagă, fără să mă audă, însă ea tace. Accept fără să protestez. Tac 
plîngînd fără lacrimi. Nu-i zic nimic, ea mă priveşte nemulțumită şi mă înțeapă 
cu noi întrebări: 

— Îţi place cum ţi-ai aranjat părul? Nu te poţi trezi mai devreme, ca să ai 
timp pentru toate. Dacă-ţi place, continuă aşa... 

Să-mi placă? Nu ştiu... nu-mi pasă de nimic, de nimic! Tac acceptînd, plîng 
crezînd că totul o să fie bine. De ce nu e bine? De ce mă întreabă învinuindu-mă, 
de parcă m-ar condamna pentru săvîrşirea unei crime? 

Ea... Maria nu vrea să înțeleagă gîndirea mea. Ea ştie doar că trebuie să 
fii ca toată lumea... Ce cîştigi oare prin asta? 

Fiecare se gîndeşte la sine. Nimănui nu-i pasă de ceea ce gîndeşti, de 
felul cum gîndeşti, ce-ai vrea să auzi de la apropiații tăi. Nimeni nu-şi dă seama 
că cea mai săvîrşită formă de viață este cea care îţi corespunde în legătură cu 
credința şi visurile tale. 

Devitalizată, treceam în altă lume. Anemică, mă retrăgeam în carcera 
mea spirituală, lăsîndu-i pe toți cu ale lor. Toate evenimentele îmi păreau 
mecanice, estompate; neînsuflețit mi se păreau şi corpurile care se mişcau în 
jurul meu. Eram departe... Eram obsedată de o beatitudine impacientă... 

Mă trezesc abia la a treia pereche, cînd colegele m-au întrebat dacă am 
studiat tema dată pentru acasă. Mi-e greu să trec de la o stare dominată de-un 
patetism interior, de-o înflăcărare eternă şi ocultă la o simplă discuţie legată de 
o persoană, care nici nu are idee de experienţa pe care o trăiesc. O rog pe 
Maria să mă ajute să mă descurc, ea însă mă întreabă cu mustrare: 

— Ce-ai făcut ieri? 

Ce-am făcut?! Nimic. Am scris cîteva pagini din viață, ca mai apoi să le 
rup şi să le arunc la coş. Am vegheat stelele, visînd la o împlinire spirituală. 
Am plîns fără lacrimi, am strigat în tăcere — nu m-a văzut şi nu m-a auzit 
nimeni. Mă fac că n-am auzit-o pe Maria, dar eram tristă. Ajung la cămin, 
obosită de prea multă viaţă, de prea multă suferinţă. Simt că nu mai am nimic 
bun de recuperat, decăt prietenia surioarei mele... 

Vreau să fiu cu tine şi ca tine, Marie! 

Arunc hainele pe pat; mă culc şi eu peste ele, fără să-mi dau seama că 
Maria e cu mine: 

— Dacă te mai văd încă o dată că nu aranjezi hainele la locul lor, ţi le arunc 
peste geam. Din nou te leneveşti şi nu faci nimic... 

Mă simt acelaşi copil răutăcios şi netrebnic, care nu ştie de unde vine şi 
încotro pleacă. Sînt un copil care plînge înjurînd şi tace suferind, care trebuie 
să-şi ceară voie de la mama pentru a fi liber măcar un timp foarte scurt. Liber şi 
fericit! 

Am adormit repede şi m-am trezit tîrziu, cînd afară se lăsase de acum 
seara. Mi-am revenit puţin; mă înțeapă încă reminiscenţele tristelor amintiri de 
azi. 

Privesc în jurul meu şi parcă nimic nu s-a întîmplat. Aceleaşi feţe cu 
aceleaşi zimbete şi cu aceleaşi priviri se mişcă prin odaie. Doar eu sînt alta. 

lat-o şi pe Maria. Acum ca niciodată seamănă cu mine. Mă apropii cu o 
inexplicabilă sfială de ea, vreau s-o cuprind şi să-i spun că nu mai plîng, dar... 
nu pot... 

Mi-ar părea o prostie să-i destăinuiesc lucruri pe care ea le-a cunoscut şi 
le-a înțeles într-un alt mod. Ei, probabil, nici prin gînd nu-i trece că eu am 
suferit o deceptie şi că aş avea nevoie de susţinere, de linişte şi odihnă pentru 
a reveni la viață. Lucrurile acestea nu se spun, aceste gînduri nu se destăinuiesc, 
ci se înţeleg prin iubire. Mi-ar plăcea ca totul să fie mai simplu, să văd doar 
ceea ce văd oamenii din jur, căci se întîmplă să rămii neînţeleasă, jignită, luată 
în rîs, să te simti însingurată şi pustiită în mijlocul persoanelor cunoscute de-o 
viaţă. 

Convinsă de neputința comunicării, resemnată, frîntă de meditații, mă 
încredințez destinului. Sînt aşa cum mi-e dat să fiu... veşnic alături de visuri şi 
iluzii, de scumpele mele visuri şi iluzii... 

Imi calmez durerea, cînd devin conştientă de menirea mea. Liniştită, mă 
alătur vieţii. şi prind a zîmbi ca un copil. Maria mi-e mai dragă, cu mult mai 
dragă... mi-ar părea rău dacă n-aş avea-o ca soră, mi-e dor şi de mama, de fraţi, 
de nepoți... mi-e sete de viaţă (cu.bucurii şi dureri)... mi-e dor de prieteni şi... de 
mine. 


Noiembrie, 1999. 

Ana BARAN 
Chişinău 


NEGRUL 


Oameni. 

Mulţi oameni merg. 

Se grăbesc nu ştiu unde. 

Merg în fiecare zi mii de oameni. Se grăbesc să meargă. Nimeni nu cade. 
Toţi merg înainte. Sînt oameni de toate rasele: şi negri, şi mulatri, şi albi. 

Azi. 

Este un negru care e mai excepţional în mersul pe care-l dedică zi de zi 
drumului. Nu, are automobil, dar nu-l foloseşte, pentru că zice că are picioare 
tari şi mari şi mai zice că “mersul întăreşte sănătatea”. Afirmă că astfel face 
sport. 

Văd acest negru zi de zi în vis, şi în realitate. E un om simpatic. Nu se 
sinchiseşte să-şi arate frumusețea corpului. Muşchii trupului îl fac să fie 
înflăcărat. La moment e îmbrăcat cu un sacou bleu. Şi-arată sexy. Femeile îl 
iubesc, îl adoră, mor după el. Se bucură cînd cineva îi zice “Arăţi bine astăzi!”. 

Mereu merge. Cred că merge spre distrugere... Da, am înţeles că se 
grăbeşte spre distrugere... Zi de zi merge într-acolo. Şi n-aş zice că nu-i place 
viața, apropo şi viaţa îl place, de fapt totul îl place. 

Se cunoaşte bine pe el însuşi, chiar foarte bine. Îi este cunoscut procesul 
de autocunoaştere. 

Negrul merge spre sinucidere. 

Miine. 

Negrului peste noapte îi vor creşte aripi, spre deosebire de culoarea pielii, 
îi vor creşte aripi albe. Va zbura de cîteva ori cu ele. Va fi îmbrăcat într-un 
impermeabil. Va fi şi mai sexy. Dar femeile nu-i vor zice că arată bine. Va fi 
grăbit ca de obicei. Va face notițe în agendă. Va zice că mai are doar puţin pînă 
atinge ceva. li va fi frică să-şi facă harachiri. Dar va fi puternic şi îşi va face, 
poate. Va simţi doar ceva din ceea ce va visa să simtă, dar nu total. 

Va merge şi iarăşi va merge. 

leri. 

Negrul a mers. S-a oprit la un moment dat. A băut un whisky. Şi-a deschis 
agenda şi a scris în ea că mai are puţin. Şi-a luat automobilul ieri. A circulat cu 
el. Nu mai avea picioare mari şi tari. Peste noapte cineva i le-a luat. Avea doar 
aripi albe şi pare-mi-se un suflet. lubea viteza. De ieri n-a mai îndrăgit-o, pentru 
că ea nu l-a plăcut ca înainte. Automobilul n-a mai circulat. 

Negrul a murit într-o oarecare lume. Dar era viu în alta. Abia acolo, şi abia 
atunci a înţeles țelul spre care merge. 

Eu am văzut astea, dar nu am înţeles ceea ce a putut să înțeleagă el. 

PROGRAMA LA LIMBA ŞI LITERATURA ROMÂNĂ 
PENTRU EXAMENUL NAȚIONAL 
DE BACALAUREAT 2001* 


I. CADRUL CONCEPTUAL 


În contextul sistemului de evaluare, examenul de bacalaureat la Limba 
şi Literatura Română este unul deosebit după importanta pe care îl are în 
aprecierea nivelului de performanţă atins de către elev la capitolul cunoştinţe, 
achiziţionarea de competențe, exprimarea şi argumentarea de atitudini 
dobândite şi formate la etapa liceală. 

Constituind o esenţializare a materiei din programa de studiu în vigoare, 
prezentul document reglator şi normativ poartă un caracter de obligativitate şi 
vine în sprijinul absolvenţilor din învățământul liceal, direcţionând pregătirea lor 
expresă pentru susţinerea cu succes a examenului de final al unui ciclu 
educaţional. 

În scopul unei pregătiri calitative, dar şi în condiţiile evaluării pe două 
profiluri (umanist şi real), am considerat îndreptăţit procesul de descongestionare 
a listei de materie prin eliminarea unor capitole de natură teoretică, nerelevante. 


II. STRUCTURA SUBIECTELOR 


În baza conţinuturilor stipulate de prezentul document, se vor concepe 
subiecte pentru examenul scris. Formularea de itemi se va face în maniera 
anului şcolar anterior: 

— elaborarea unei sinteze în baza unui subiect propus; 

— comentarea unui text sau a unui fragment beletristic, conform unor cerințe 
precis formulate. 

Subiectul propriu-zis, în formularea sa, va fi anticipat de un reper al 
exegeților în materie. Fiecare reper va orienta candidaţii în albia concretă a 
subiectului, oferindu-le sugestii de realizare. 

Subiectele pentru candidaţii de la profilul umanist vor avea un grad 
sporit de complexitate. 


III. OBIECTIVELE GENERALE ÎN CADRUL EXAMENULUI 


N.B.: Realizarea obiectivelor specificate în acest document presupune 
valorificarea, prin descifrarea elementelor de limbaj poetic, a mesajului operei 
literare, antrenând capacitatea elevilor de percepție, imaginaţie şi gândire 
artistică. 

ə capacitatea de concepere şi elaborare/scriere a unei compuneri de 
sinteză în baza unui subiect propus, conform unor cerinţe precis formulate; 


“Prezentul document reglator şi normativ este aprobat conform deciziei Comisiei 
Naţionale de Experţi, constituite prin ordinul Ministrului Educaţiei şi Ştiinţei nr. 637 din 
13 noiembrie 2000. 

e identificarea modalităţilor de structurare a unei opere beletristice 
(literare) cu toate elementele ei specifice; 

. cunoaşterea mijloacelor de expresivitate, aparţinând diferitelor niveluri 
ale limbajului: fonetic, lexical, semantic (regionalisme, arhaisme etc.), gramatical 
(enumeraţia, repetiţia, sintaxa afectivă — propoziţii interogative, exclamative etc.) 
şi stilistic; 

ə explicarea apartenenţei unui text la un anumit curent, gen, specie; 

e cunoaşterea elementelor componente ale unui text epic (tema, 
structura narativă: subiectul, planuri narative, capitole, episoade, secvenţe, 
personaje, conflicte, semnificaţia titlului operei; organizări specifice genului epic: 
nuvela, romanul, poemul); 

e identificarea secvenţelor constituente ale unui text descriptiv liric: 
tema, elemente de structură, motive; organizări specifice genului liric: pastelul, 
elegia, meditaţia, glosa, satira, sonetul; 

„ cunoaşterea şi relevarea de structuri specifice genului dramatic: 
structura subiectului, particularitatea subiectului, a conflictului, specificul 
personajelor, limbajul, convenţia spectacolului; organizări specifice genului dra- 
matic: comedia, drama; | 

„ analiza unui text sau a unui fragment de text, având în vedere structura 
acestuia, elementele narative, descriptive sau simbolice ale imaginilor artistice, 
ipostazele eului poetic, analogii cu opera autorului şi cu alte texte; 

e formularea unor aprecieri cu privire la operele literare studiate, la 
personaje, la structuri literare; exprimarea şi argumentarea acestor aprecieri cu 
mijloace de exprimare nuanţate, logic organizate; 

e utilizarea corectă a limbii române în diferite situaţii de exprimare scrisă, 
respectând norma literară prin comunicarea unui mesaj coerent, într-un stil 
funcţional adecvat. 


IV. CONŢINUTURILE 


N.B.: Conţinutul programei de examen este unic pentru ambele profiluri. 
Extinderile de materie pentru profilul umanist se specifică prin asterisc. 


1. Literatura populară. Teme şi motive majore. Epica populară în versuri 
şi în proză: Mioriţa, Monastirea Argeşului, Tinerețe fără bătrâneţe şi viaţă 
fără de moarte (comentarii literare). 

2. Costache Negruzzi. Alexandru Lăpuşneanul (comentariu literar). 

3. Vasile Alecsandri. Pasteluri (prezentare generală). “Drama Ovidiu 
(comentariu literar). 

4. Bogdan Petriceicu-Hasdeu. Răzvan şi Vidra (comentariu literar). 

5. Mihai Eminescu. Teme şi motive majore ale creaţiei. Revedere, 
Sara pe deal, Floare albastră, Luceafărul, *Scrisoarea I, *Glossă (comentarii 
literare). 

6. lon Creangă. Amintiri din copilărie, Povestea lui Harap-Alb 
(comentarii literare). 

7. lon Luca Caragiale. O scrisoare pierdută (comentariu literar). 

8. loan Slavici. Moara cu noroc, “Mara (comentarii literare). 

9. Barbu Ştefănescu Delavrancea. Apus de soare (comentariu literar). 

10. Alexandru Macedonski. *Noaptea de decemvrie (comentariu literar). 

11. George Coşbuc. Universul poetic. Nunta Zamfirei. (comentariu 
literar). 

12. Alexei Mateevici. Limba noastră (comentariu literar). 

13. Octavian Goga. Universul poetic. Rugăciune (comentariu literar). 

14. George Bacovia. Universul poetic. Plumb (comentariu literar). 

15. Lucian Blaga. Specificul creaţiei. Eu nu strivesc corola de minuni 
a lumii, “Drama Meşterul Manole (comentarii literare). 

16. Tudor Arghezi. Universul poetic. Testament (comentariu literar). 

17. Mihail Sadoveanu. Baltagul, Fraţii Jderi: capitolul Oamenii Măriei 
Sale (comentarii literare). 

18. Liviu Rebreanu. lon, Pădurea spânzuraților (comentarii literare). 

19. Camil Petrescu. *Ultima noapte de dragoste, întâia noapte de 
război (comentariu literar). 

20. George Călinescu. *Enigma Otiliei (comentariu literar). 

21. George Meniuc. Toamna lui Orfeu, “Marea Neagră (comentarii 
literare). 

22. Ştefan Augustin Doinaş. Mistreţul cu colti de argint (comentariu 
literar). 

23. Nicolae Labiş. Moartea căprioarei (comentariu literar). 

24. Nichita Stănescu. Leoaică tânără, iubirea, *Evocare (comentarii 
literare). 

25. Grigore Vieru. Universul poetic. Cămăgşile, Ars poetica, *Harpa 
(comentarii literare). 

26. Dumitru Matcovschi. Părinţii (comentariu literar). 

27. Marin Preda. Morometii, vol. | (comentariu literar). 

28. lon Druţă. Toiagul păstoriei (comentariu literar). 

29. Vladimir Beşleagă. *Zbor frânt (comentariu literar). 

30. Horia Lovinescu. “Moartea unui artist (comentariu literar). 


V. MOSTRE DE SUBIECTE 
PROFIL UMANIST 


1. Pornind de la afirmaţia eminescologului loana Emanuil Petrescu: 
“Fiinţa feminină este refluxu! angelic al Ideii în lume. Frumuseţea ei reflectă 
armonia şi frumuseţea însăşi”, realizaţi, în 3-4 pagini, o compunere cu tema: 
“Femeie între stele şi stea între femei” (în baza liricii lui Mihai Eminescu şi 
Grigore Vieru). 
2. Identificati şi explicati, în limita unei pagini, sugestiile figurilor de stil 
din fragmentul: Ă 
“În suflet seamănă-mi furtună, 
Să-l simt în matca-i cum se zbate, 
Cum tot amarul se revarsă 
Pe strunele înfiorate; 
Şi cum sub bolta lui aprinsă 
In smalţ de fulgere albastre, 
incheagă-şi glasul de aramă: 
Cântarea pătimirii noastre”. 


PROFIL REAL 


1. Pornind de la afirmaţia lui Tudor Vianu că “Luceafărul este o sinteză 
a categoriilor lirice mai de seamă, pe care poezia lui Eminescu le-a produs mai 
înainte”, realizați o compunere de 2-3 pagini cu titlul: “Poemul Luceafărul, o 
chintesenţă simbolică a liricii eminesciene”. 

2. Identificati şi explicati, în limita unei pagini, sugestia figurilor de stil 
din fragmentul: 

“Ei seamănă cu pomii din câmpie 
Ce cresc în timp neobosit şi demn, 
Să adumbrească cuib de ciocârlie 
Şi gură de izvor cu apă vie 

La rădăcina unei cruci de lemn”. 


În vederea direcţionării corecte a elevilor la realizarea subiectelor, 
propunem şi un eventual model! de barem pentru corectare şi notare, valabil pentru 
ambele profiluri: 


Subiectul 1 

Pentru compunere se acordă 60 de puncte, repartizate astfel: 

1. Succintă prezentare a personalităţii şi creaţiei scriitorilor din perspectiva 
locurilor comune: teme, motive, simboluri, imagini — 7 p. 

2. Conceptualizarea temei: semnificația principiului feminin în opera lui 
Mihai Eminescu şi Grigore Vieru: Creaţia, lubita, Mama, Patria — 7 p. 

3. Argumentarea temei prin relevarea secvenţelor elocvente — 30 p. 

4. Angajarea referințelor critice — 5 p. 

5. Argumentarea opiniilor şi atitudinilor personale referitoare la semnificația 
chipului feminin în lirica celor doi poeţi — 8 p. 

6. Încadrarea în limitele de spaţiu — 3 p. 


Subiectul 2 

Pentru identificarea şi explicarea sugestiilor figurilor de stil se acordă 
20 de puncte: 

1. Recunoaşterea autorului, integrarea versurilor în structura poeziei — 2 p. 

2. Precizarea speciei, genului, încadrarea în curentul literar — 3 p. 

3. Relevarea stării de spirit a eroului liric. Semnificaţia motivelor, sugestia 
figurilor de stil — 10 p. 

4. Rezumarea semnificației mesajului global al poeziei — 3 p. 

5. Încadrarea în cerinţele de spaţiu — 2 p. 


Pentru calitatea exprimării se acordă 20 de puncte: 

1. Capacitatea de analiză şi sinteză — 3 p. 

2. Respectarea normelor de ortografie şi punctuație. Calitatea stilului — 12 p. 
3. Coerenţa ideilor, fluența exprimării — 3 p. 

4. Acurateţe şi lizibilitate — 2 p. 


VI. SUNT VALABILE URMĂTOARELE MANUALE: 


1. A. Angelescu ș.a., Limba şi literatura română, clasa a IX-a, Bucureşti, 
Editura Didactică şi Pedagogică, Ediţia 1992, 1996, 2000. 

2. N.I. Nicola ş.a., Limba şi literatura română, clasa a X-a, Bucureşti, Editura 
Didactică şi Pedagogică, Ediţia 1994, 1995, 2000. 

3. A. Olteanu ș.a., Limba şi literatura română, clasa a XI-a, Bucureşti, 
Editura Didactică şi Pedagogică, Ediţia 1994. 

4. L. Grigor ş.a., Limba şi literatura română, clasa a XII-a, Bucureşti, Editura 
Didactică şi Pedagogică, Ediţia 1995, 2000. 

5. |. Ciocanu, Literatura română din Republica Moldova, Editura “Litera”, 
Chişinău, 1998. 

6. T. Cartaleanu, O. Cosovan, Limba şi literatura română (cum rezolvăm 
un test, cum scriem o compunere), Chişinău, 1997. 


De rând cu acestea, recomandăm elevilor, în pregătirea ior pentru exa- 
men, să utilizeze şi alte manuale, cărți de comentarii şi sinteze literare. 


Adrian GHICOV, 
specialist principal, M.E.Ş. 

Dumitru TODOROI, 
prof. univ., dr. hab., A.S.E.M., 
Chişinău 


PROBLEMATICA 
PROIECTULUI 

“LIMBA ROMÂNĂ — 
LIMBĂ A COMUNITĂȚII 
EUROPENE”* 


1. INTERACȚIUNEA OM-MAŞINĂ, 
MAŞINĂ-MAŞINĂ ŞI MAŞINĂ-OM 


Această interacţiune cere utiliza- 
rea limbajului natural de procesare a 
informaţiei. 

Ultimele generaţii de Soft şi Hard 
susţin respectiva interacţiune prin 
intermediul limbajelor de programare 
din ierarhia Pascal-C++-VisualBasic- 
Java, a Softului modem de programe, 
prezentate de SO UNIX şi Microsoft cu 
o diversitate largă de procesoare de 
cuvinte, tabele electronice, baze de date 
şi grafică pe calculator, 

— pachete internet şi intranet, 
sisteme multimedia, pagini WEB ca 
instrumente de uz general şi 

— pachete specializate în indus- 
trie, agricultură, educaţie, medicină, 
securitate, proiectare şi altele, sprijinite 
de sistemele intermediare contabile şi 
economice de evidenţă a personalului, 
de gestiune instituţională, de gestiune 
şi utilizare a bibliotecilor şi multe altele. 

Sistemele obiect-orientate, siste- 
mele adaptabile, sistemele de multi- 
programare şi multi-procesare, sisteme- 
le de programare mobilă, sistemele de 
studiere ia distanţă, multimedia, paralel 
cu tehnologiile WEB actuale (XML, RDF, 
SMIL, roboții şi agenţii WEB, Voice 
WEB), care oferă suport pentru cercetări 
în toate domeniile lingvisticii computa- 
tionale, precum şi pentru utilizarea 
limbajului natural în spaţiul WWW, a 
sistemelor on-line de prelucrări lexico- 
gramaticale şi fonetice, pentru căutarea 
şi indexarea resurselor hiper-media în 
vederea traducerii automate etc., sînt 
cele mai importante astăzi la inter- 
acţiunea Om — Mâşină, Maşină — Maşină 
şi Maşină — Om. 


* Cuvînt inaugural rostit la conferinţa 
omonimă din 14-15 aprilie 2000, organizată 
de Academia de Studii Economice din 
Moldova. 


2. PERSPECTIVA LIMBAJULUI 
NATURAL CA LIMBAJ 
DE INTERACŢIUNE 


Evident că se pune întrebarea: ce 
limbaj natural trebuie utilizat şi, desigur, 
cine, unde, cum şi cînd îl va utiliza? 
Fiecare ţară urmează să-şi rezolve 
aceste probleme în conformitate cu 
necesităţile şi posibilităţile sale. 

În spaţiul românesc tot mai des se 
simte influenţa altor limbi naturale în 
vorbire. Specialiştii de limba română 
cunosc această stare de lucruri foarte 
bine. Pentru informaticieni Softul, Hardul 
şi multe altele sînt deja cuvinte de 
folosinţă curentă. Practic toate sistemele 
de operare, pachetele de programe de 
uz general şi special sînt scrise în limba 
engleză, ceea ce nu poate contribui la 
larga utilizare a limbii române în spaţiul 
românesc, nemaivorbind de Comuni- 
tatea Europeană sau de zonele lumii 
unde locuiesc compact români. 


3. SPAŢIUL ROMÂNESC 
ŞI LUMEA 


Azi pe pămînt sînt circa 
30.000.000 de români. Ei locuiesc atit 
în România şi Republica Moldova, cît şi 
în alte ţări europene ca Ucraina, Bul- 
garia, Ungaria şi lugoslavia. Există 
comunităţi româneşti şi în America de 
Nord, Australia, Asia, America de Sud 
şi chiar în Africa. Fiecare al 200-iea 
pămîntean şi fiecare ai 30-lea european 
este român. 

In comunitatea celor circa 60 de 
ţări romanofone românii ocupă, din 
punctul de vedere al numărului popula- 
tiei şi al necesităţii de extindere a 
procesului de implementare a limbii 
române, un loc semnificativ. Limba 
română este una dintre limbile care sînt 
relativ uşor de învăţat, cu o gramatică 
comparativ destul de clar structurată, 
care se pretează la computerizare. 

Printre ţările-cheie din comuni- 
tatea bazinului Mării Negre (12 ia nu- 
măr) România şi Republica Moidova din 
punctul de vedere al numărului popu- 
laţiei ocupă locul patru, iar între cele 7 
state din comunitatea ţărilor dunărene 
ocupă locul al doilea. 

Spaţiul românesc este important 
şi din punct de vedere geografic, eco- 
nomic şi social. Nu degeaba Secretarul 
S.U.A., fiind întrebat despre atitudinea 
acestei ţări faţă de spaţiul românesc, a 
cerut harta Europei şi Asiei şi, drept 
răspuns, a tras doar cîteva linii, unind 
țări şi capitale din diferite părți ale Asiei 
şi Europei, care aproape toate se 
intersectau în spatiul românesc. Făcînd 

pe această bază o experienţă, am tras 
linii drepte (cele optimale) între capita- 
lele ţărilor Asiei de vest şi ale Europei şi 
am obţinut o reţea cu densitate semnifi- 
cativă deasupra spaţiului românesc!!! 
Aceste date au fost obţinute de 
către conferenţiarul universitar, dr. Ni- 
colae Briînzilă, directorul Muzeului 
A.S.E.M., şi profesorul universitar, dr. 
hab. Constantin Matei, şeful catedrei de 
geografie economică de la A.S.E.M,, 
care cercetează în ultimii 25 de ani 
procesele demografice din lume. 


4. ECONOMICITATEA LINGVISTICII 
COMPUTAȚIONALE ROMANEŞTI 


Căile aeriene, terestre şi subte- 
rane din rețeaua amintită mai sus, 
definesc interesele multor ţări pentru 
spaţiul românesc din mai multe puncte 
de vedere. Avem un spaţiu excelent. 
Celelalte se cer de la noi, inclusiv de la 
informaticienii, lingviştii şi specialiştii în 
lingvistica computaţională. Românii se 
vor în spaţiul european, într-o lume 
civilizată cu relaţii civilizate. Interesele 
sînt reciproce. 

Pînă în anul 2006 românii vor in- 
tra în Comunitatea Europeană. Care 
dintre limbajele de interacţiune Om- 
Maşină, Maşină-Maşină şi Maşină-Om 
ar fi cel mai eficient pentru români? Cu 
ce intrăm noi (din punctul de vedere al 
limbii de comunicare) în spaţiul țărilor 
Comunităţii Europene? Una e să aderi, 
utilizînd una dintre limbile existente de 
comunicare ale Comunităţii Europene, 
şi alta e să aderi cu limba ta, limba 
română, susţinută din toate punctele de 
vedere: informaţional, lingvistic, eco- 
nomic, social. 


5. LINGVISTICA COMPUTAȚIONALĂ 
— BAZA INTERACŢIUNILOR 
OM — MAŞINĂ, MAŞINĂ — MAŞINĂ 
ŞI MAŞINĂ — OM ÎN SEC. XXI 


În calculator sînt introduse deo- 
camdată următoarele limbi naturale ale 
Comunităţii Europene: engleza, france- 
za, germana, italiana, spaniola, rusa. E 
necesar să fie în calculator şi limba 
română. Scopul măreț şi nobil al româ- 
nilor este deci să aderăm la Comuni- 
tatea Europeană egali între egali din 
toate punctele de vedere. 

Sarcina "noastră este să eviden- 
tiem realizările lingvisticii computatio- 
nale româneşti şi să le valorificăm în 
contextul utilizării în interacţiunile Om — 
Maşină, Maşină — Maşină şi Maşină — 
Om a limbii române paralel cu celelalte 
limbi ale Comunităţii Europene. 


6. PROIECTUL “LIMBA ROMÂNĂ — 
LIMBĂ A COMUNITĂȚII EUROPENE” 


In cadrul proiectului activează 
multe colective din Republica Moidova, 
România, Italia, Elveţia, Franţa, Germa- 
nia, Anglia, S.U.A., America Latină. La 
prezentul for au sosit membrul-cores- 
pondent al A.R. Dan Tulfiş, un grup de 
profesori de la Universitatea “Al.l. Cuza” 
din laşi în frunte cu decanul Facultăţii 
de Informatică Dan Cristea, cercetători 
de la Institutul de Filologie Română “Al. 
Philippide” din laşi. Republica Moldova 
este reprezentată de către Academia de 
Studii Economice din Moldova (C.I.A.E., 
Departamentul de Informatică, Facul- 
tatea de Cibernetică, Statistică şi Pre- 
viziune Economică, catedra “Corespon- 
dențţă şi Limbaje Economice”), Institutul 
de matematică al A.Ş.M., Institutul de 
lingvistică al A.Ş.M., Universitatea 
Tehnică din Moldova, U.L.I.M., Univer- 
sitatea Agrară din Moldova (catedra 
“Cibernetică Economică”), Universitatea 
de Stat din Moldova (catedrele de 
“Informatică” şi de “Limba Română”), 
Centrul Naţional de Terminologie al 
Moldovei. Sînt cointeresaţi în dezvolta- 
rea proiectului Universitatea din Veneţia 
(Italia), Universitatea din Lozana (Elve- 
tia), Universitatea din Hamburg (Germa- 
nia), Universitatea din Sheffield (An- 
glia), care ne-au trimis propuneri şi 
sugestii în vederea atingerii scopului 
preconizat. 

Lingvistica computațională mon- 
dială dispune azi de un set variat de 
resurse, instrumente, standarde şi 
arhitecturi lexico-gramaticale şi fonetice, 
puse în circulaţie de colective din diferite 
țări şi actualizate cu suportul limbilor 
engleză, franceză, germană, italiană, 
spaniolă şi română. Resursele, instru- 
mentele, standardele, arhitecturile 
lexico-gramaticale şi fonetice, elaborate 
de specialişti, sînt atît universale cît şi 
specifice limbilor utilizate în Comuni- 
tatea Europeană. 

Scopul nostru constă în adopta- 
rea tuturor rezultatelor universale şi 
specializate la limba română, ca ea să 
fie introdusă în calculator, alături de 
toate celelalte limbi ale Comunităţii Euro- 
pene. Să ne stimăm noi şi vom fi stimati. 

Vă dorim şi ne dorim tărie, inteli- 
genţă şi insistenţă în atingerea scopului 
major al Proiectului: limba română să 
devină una dintre limbile de comu- 
nicare informațională în Europa. 

Ana MARIAN 
doctorandă, 
Universitatea Pedagogică 
“|. Creangă”, 

Chişinău 


CHIPURI FEMININE 
IN PORTRETUL 
SCULPTURAL 
POSTBELIC 

DIN REPUBLICA 
MOLDOVA 


Modul în care este tratat în sculp- 
tură chipul uman (faţa) vădeşte întot- 
deauna concepţia artistului plastic 
despre lume şi despre om. Mai ales sînt 
pline de subtext portretele feminine. 

Sculptura modernă presupune 
experimente legate atît de material, cît 
şi de limbajul formal, chipul feminin 
rămînînd una dintre temele ei predilecte. 

Portretul feminin postbelic (anii 
'40—'60) din Moldova se baza pe tradi- 
tiile venite din Europa, România şi 
Rusia. Cei mai străluciți reprezentanți 
ai acestei perioade, după stingerea din 
viață a lui Alexandru Plămădeală în 
1940, au fost Claudia Cobizeva şi Lazăr 
Dubinovschi. 

Claudia Cobizeva s-a inițiat în 
sculptură la şcoala de arte din Chişi- 
nău, în atelierul sculptorului Alexandru 
Plămădeală, iar în 1931 şi-a început stu- 
diile la Academia de Arte din Bruxeles. 
Apoi studiază la Academia de Arte 
Plastice din Bucureşti, în atelierul lui 


Cornel Medrea. Dar s-a aflat şi sub influ-. 


enţa lui Constantin Baraschi. 

Portretul “Ana-Maria”, executat de 
Claudia Cobizeva în 1937, este primul 
chip din seria de portrete feminine care 
vor fi realizate de autoare în continuare. 
Bine proporționat, bine gîndit din punct 
de vedere artistic, el pare a fi, totuşi, dis- 
tant. Fetiţa, fiind adîncită în gîndurile ei 
copilăreşti, concomitent se uită la lumea 
înconjurătoare cu o privire aparent 
matură. Pupilele ochilor sînt puţin 
evidenţiate, amintindu-ne de portretul 


roman timpuriu. Aceasta creează impre- 
sia că fetița e absentă la lumea înconju- 
rătoare, fiind adîncită în pătrunderea 
sensului, tainei şi a înțelepciunii vieţii. A 
lăsat deoparte jocurile sale pentru a 
asculta şi a înţelege nişte lucruri supe- 
rioare vîrstei şi conştiinţei sale. Această 
stare este subliniată şi de forma posta- 
mentului, care este un cub, formă ce 
exprimă stabilitate, concentrare, rațiune. 
Cubul de asemenea este una dintre 
formele geometrice care ne duc cu 
gîndul la crearea şi începutul lumii. Deci 
acest cub, care nu este plasat întîmplător 
în compoziție, denotă că fetiţa reflec- 
tează asupra adevărurilor şi idealurilor 
umane, asupra universului, asupra 
modului în care se “învîrte” lumea. 

O altă iucrare a Claudiei Cobi- 
zeva, “Cap de moldoveancă” (1947), 
este sculptată în lemn, fapt care îi 
conferă stabilitate şi monumentalism. 
Deşi chipul femeii exprimă fermitate, 
ochii ei sînt îndreptaţi spre orizonturile 
care “se deschid”, de parcă s-ar întreba 
ce urmează să-i aducă ziua de miine. 
Sprîncenele putin încruntate şi buzele 
strînse, dar mai ales privirea, dovedesc 
că femeia nu aşteaptă schimbări spre 
bine în viitorul apropiat. Viaţa ei este 
grea, asemeni celei a părinţilor şi 
bunicilor ei. Faţa călită şi bătută de vînt 
exprimă grijile şi munca istovitoare de 
toate zilele. Aceasta este una dintre 


(i 


Claudia Cobizeva. “Ana-Maria”, 1937. 


Dialogul artelor 

Claudia Cobizeva. 
“Cap de moldoveancă”, 1947. 


primele lucrări ce tratează din punct de 
vedere anatomic şi etnic chipul unei 
moldovence. 

“Cap de femeie” (1939) de ace- 
eaşi autoare este un chip modern, în 
care se simte entuziasm, dar şi o mare 
doză de scepticism, de distanţare, de 
rezervă. Este unul dintre chipurile care 
se pare că nu privesc, ci doresc să 
vorbească. Cuvintele vor să se desprin- 
dă de pe buzele femeii — ele sînt pline 
de ironie, de farmec, dar şi de duritate. 
Autoarea lasă ascunsă într-o oarecare 
măsură lumea interioară a tinerei. 

Un alt absolvent al Academiei de 
Arte Plastice din Bucureşti, Lazăr 
Dubinovschi, propune, în 1948, chipul 
“Doctoresei L. Rozenver” — plin de 
inteligenţă şi înțelepciune, receptiv la 
durerile altora, cu o lume interioară 
bogată şi o fire sensibilă care este 
scoasă în evidenţă de modelajul mai 
mult romantic. 

După apunerea epocii staliniste, 
în 1955, Cobizeva realizează în bronz 
portretul “Fetiţă”. Chipul fetei moldo- 
vence în basma şi haine simple este plin 
de seriozitate, dar vîrsta tînără nu 
presupune înțelegerea realităţii vieţii de 
atunci. Totuşi “Fetiţa” Claudiei Cobizeva 
ascunde un conflict interior, conflict între 
ceea ce i se spune şi ceea ce- gîndeşte 
ea cu mintea ei de copil, dar cu o logică 


sigură, ţărănească. Chipul este plin de 
îndărătnicie, de voinţă şi de indepen- 
dență — ea va face totul de una singură, 
cu minimum de ajutor din afară, punînd 
la îndoială adevărurile bine cunoscute. 

În acelaşi an, Lazăr Dubinovschi 
vine cu o lucrare plină de dinamism, 
“Florica”, ce prezintă o fată cuprinsă de 
zbuciumul tinereții. Lirismul şi încîntarea 
trăsăturilor feţei îi conferă un farmec 
deosebit. Florica este o tînără care pare 
a îngîna un cîntec şi chiar a se roti în 
dans (lucru de neînchipuit în portret). 
îndrăgostită de viaţă, eroina pare a fi 
surprinsă într-un moment de visare. Dar 
clipa fericirii va trece şi va rămîne doar 
tristețea, aceasta ne-o spun ochii 
semiînchişi ai Floricăi şi buzele ei care 
schițează un zîmbet amărui. Deocam- 
dată însă “se aude” cîntecul îngînat de 
ea şi “se percepe” lesne farmecul visu- 
rilor, bucuria şi tristețea ascunsă a 
copilei. Transpare firea schimbătoare a 
Floricăi, uneori veselă, alteori melanco- 
lică, dar plină de viaţă. Aceste două stări: 
vioiciune şi melancolie, veselie şi 
tristețe, dinamică şi statică — sînt 
îmbinate reuşit într-un singur chip, 
autorul înţelegînd profund firea com- 
plexă a Floricăi. Veselia ei aparentă 
ascunde tristeţile şi chiar dezamăgirile 
unui om matur, cîntecul ei melancolic îi 
aduce o clipă de uitare. Chipul Floricăi 
ascunde tensiuni interioare neexterio- 
rizate şi este realizat perfect din punctul 
de vedere al caracteristicilor naţionale 
şi al psihologismului. 

“Portretul comsorgului” (1961) de 
Claudia Cobizeva este o lucrare ce 
prezintă interes mai mult din punct de 
vedere istoric, înfățişînd un tip uman 
dintr-o epocă apusă. Comsomolista, 
crescută şi educată în perioada stali- 
nistă, este o ființă devotată, săritoare la 
nevoie, dar plină de idei preconcepute. 

C. Cobizeva şi L. Dubinovschi, 
autori de portrete feminine din perioa- 
da postbelică, au creat chipuri auten- 
tice de mare varietate, subliniind poliva- 
lența şi originalitatea individuală a 
fiecărui om. Aceste chipuri prezintă di- 
verse vîrste, stări sociale şi atitudini față 
de viaţă. Cele neideologizate privesc 
lumea mai sincer, fiind mai profunde şi 
mai apropiate rațiunii şi inimii consuma- 
torului actual de frumos. 

ADRIAN DINU 
RACHIERU: BĂTĂLIA 
PENTRU BASARABIA 


EDITURA AUGUSTA, 
TIMIŞOARA, 2000 


De fapt, bătălia la care se referă 
Adrian Dinu Rachieru în această carte 
nu este numai pentru Basarabia. Este 
vorba de lupta din “subterană” a unor 
energii naționale nebănuite, declan- 
şate în momente de criză, cînd însăşi 
supraviețuirea neamului românesc se 
pune la îndoială. Aşezarea geopolitică 
a României a incitat de nenumărate 
ori pe parcursul istoriei poftele 
expansioniste din Vest şi din Est, în 
ultimul timp aceasta fiind hărţuită prin 
cele mai subtile şi mai perfide mijloace 
cu putinţă. 

Abordînd problema integrității 
României, Basarabia devine, evident, 
un subiect de neevitat. Adrian Dinu 
Rachieru analizează drama acestei 
Provincii în diferite contexte istorice, 
concluzionînd că reîntregirea este 
singurul viitor legitim. 

Lansînd această afirmaţie, 
autorul depăşeşte înţelegerea sim- 
plistă şi declarativismul în chestiunea 
Basarabiei: “Lumea nu cunoaşte 
adevărul despre Basarabia. Infor- 
maţiile sunt lacunare, inexacte şi cîtă 
vreme rămînem în defensivă pro- 
pagandistică se poate, din păcate, 
vorbi de o absenţă românească, o 
retragere din Istorie care înseamnă, 
prin ferocitatea antiromânismului, 
complicitate la falsificarea propriei 
Istorii...” (p.13). 

Defensivitatea propagandistică, 
lipsa unei strategii în problema 
naţională, resemnarea, retragerea din 
Istorie, în conditiile în care România 
a ajuns teatrul unui război logistic 
hrănit de propaganda antiromânească, 
cînd teoriile federalizante îşi fac loc 
cu neruşinare şi devin tot mai ame- 
ninţătoare, confirmă oare acel minus 


de agresivitate etnică (ethos agresiv), 
acel blestem mioritic, ereditar, pe care 
le-a respins cu atita înverşunare Emil 
Cioran? 

La răspîntia a două civilizații, 
topind în sine influenţe pozitive şi 
negative care şi-au lăsat amprenta 
corespunzător, caracterul românesc 
rămîne dilematic. 

Soluţia? Adrian Dinu Rachieru 
propune soluţia eminesciană: ac- 
ceptarea elementului românesc drept 
“normă de dezvoltare a ţării”, anularea 
“păpuşeriei constituţionale” şi “re- 
lansarea “iubirii de muncă”. Acestea 
ar contribui, fireşte, şi la schimbarea 
mentalităţii mulţimii care urmează fără 
discernămînt ideile “de consum” 
ultramoderne. 

Nato-mania, goana, dezonorantă 
pentru România, de a intra într-o 
Europă, americanizată în realitate, fac 
un deserviciu ţării, cel puţin prin 
acceptarea unor condiţii inadmisibile 
pentru orice persoană care îşi res- 
pectă pămîntul, hotarele, trecutul, 
istoria. Şi chiar dacă România va fi 
admisă în NATO, susţine autorul, 
aceasta se va întîmpla doar într-o 
conjunctură favorabilă marilor puteri. 
in acest caz la ce serveşte milogeala 
guvernantilor, ne întrebăm? Care este 
imaginea noastră în lume? 


Prezeatări şi recenzii 

“Apartenenta la Europa, observă 
Rachieru, nu trebuie văzută doar 
geografic sau istoric ci, în primul rînd, 
instituţional şi cultural, prin pro- 
movarea unor sisteme de valori şi 
modele de comportament” nu numai 
în sens Vest — Est, ci şi invers, prin 
integrarea valorilor din Est în cultura 
apuseană. Fireşte, în felul acesta se 
mai poate vorbi despre o integrare 
europeană. 

intre timp, Basarabia îşi poartă 
destinul de una singură, trăind dez- 
iluziile, eşecurile şi deşertăciunea 
timpului. 

Un capitol aparte al lucrării este 
dedicat relaţiei Eminescu — Basarabia 
(Eminescu fiind un model de referință 
în problematica tratată de Rachieru). 
“Pentru spaţiul basarabean emi- 
nescianismul a însemnat românismul 
salvator” (p.30). Atunci cînd procesul 
de deznaționalizare luase proporţii 
înfiorătoare, cînd “recluziunea” 
devenise un mod de existenţă, cînd 
însăşi credinţa era izgonită cu 
ipocrizie din sufletele oamenilor, 
renaşterea spirituală, rezistenţa 
morală şi fizică au fost posibile prin 
raportarea la Eminescu. 

Astăzi, cînd poetul este blamat, 
cînd este învinovăţit de toate ne- 
putinţele incapabililor, cînd stă în 
calea intereselor antiromâneşti ale 
străinilor, înfăptuite tot cu mîna 
românilor vînduţi, ofticaţi de propria 
micime, că nu se pot integra în 
“Europa făgăduinţelor”, urmînd moda 
demitizării sau din alte motive la fel 
de aberante, ne dăm seama tot mai 
mult de actualitatea şi importanţa 


operei sale (în special publicistica). 


Cunoscîndu-l cu adevărat, în pro- 
funzime, nu doar citîndu-l cu diferite 
ocazii “festiviste”, după cum remarcă 
autorul, ne apropiem de Eminescu 
pentru că (reproducem o frază a lui 
Cezar Ivănescu tot din lucrarea lui 
Adrian Dinu Rachieru): “Eminescu îşi 
pierde pe "drum şi adulatorii şi de- 
tractorii” (p.130). 

O privire de ansamblu asupra 
literaturii române din Basarabia prin 
prisma eminescologului şi criticului 
literar M. Cimpoi, “ca factor de 


echilibru”, completează intenţia 
autorului de a prezenta Basarabia ca 
parte indelebilă dintr-un întreg cultural 
şi spiritual românesc. 

Dialogul final (din addendă) 
Despre Elitism, modernizare şi 
postmodernitate între Mihai Cimpoi şi 
Adrian Dinu Rachieru nuanţează şi 
diversifică problematica abordată pe 
parcursul lucrării, lăsînd deschisă o 
poartă spiritului critic şi polemizator 
al cititorului. 

Cartea impesionează atît prin 
conţinut, cît şi prin sinceritatea şi 
obiectivitatea reflecţiilor, prin modul 
îndrăzneţ al autorului de a se apropia 
de nişte realităţi pe care mulţi se fac 
a nu le observa sau preferă să le 
treacă sub tăcere. Lucrarea este 
necesară atît cititorului basarabean 
pentru care accesul la informaţie de 
cele mai multe ori este limitat, cît şi 
pentru cel din România care, în 
securitatea hotarelor Ţării, este mai 
puţin sensibil la idealurile naţionale, 
considerîndu-le minore sau depăşite 
de timp. 

In acest sens Adrian Dinu 
Rachieru pune nişte accente deosebit 
de importante, “obligîndu-ne” la vigi- 
lență în deciziile şi opţiunile cu 
consecinţe directe în viaţa naţiunii, 
reamintindu-ne de misiunea noastră 
în istorie care se va împlini, cu 
siguranţă, doar prin unirea tuturor 
eforturilor, speranţelor şi năzuinţelor 
noastre. 


linca ROŞCA 

O REDUTĂ 
INVINCIBILĂ 


Tu — o frunză, 

Eu — o frunză, 

Două frunze împreună 
Cînd s-adună, 

Ştii ce fac? 

— Un copac. 

lon VATAMANU 


Asemeni copacului care strînge 
toate sevele pămîntului pentru a înflori 
şi a da rod, domnul academician 
Nicolae Corlăteanu, şcolit la liceul “Al. 
Donici” din Chişinău şi la Universitatea 
din Cernăuţi, a împărțit lumina cunoş- 
tințelor acumulate copiilor veniţi la car- 
te de prin satele basarabene la Univer- 
sitatea de Stat din Moldova. Sute, mii 
de studenți s-au perindat prin faţa 
ochilor strălucitului profesor, care în 
mijloc de florar a atins una dintre 
vîrstele înţelepciunii — 85 de ani. As- 
tăzi o bună parte dintre discipolii Dom- 
niei Sale sînt cunoscuţi lingviști, scrii- 
tori, ziarişti, profesori, oameni de cul- 
tură etc. 


Jubileul filologului numărul unu 
al republicii i-a adunat în incinta Casei 
Limbii Române pe acad. Gheorghe 
Duca, Preşedintele Comisiei pentru 
Cultură, Ştiinţă şi Învățămînt, Ninela 
Caranfil, viceministru al culturii, Exce- 
lenţa sa ambasadorul României în 
Republica Moldova, dl Victor Bârsan, 
Vasile Melnic, profesor la Universi- 
tatea de Medicină şi Farmacie “Nico- 
lae Testemițanu”, Anatol Eremia, doc- 
tor în filologie, Ilon Meiniciuc, profe- 
sor, şef al Catedrei de Limba Româ- 
nă de la Casa Limbii Române, Maria 
Cosniceanu, doctor în filologie, criticii 
literari lon Ciocanu şi Ana Bantoş, 
Mihail Gh. Cibotaru, redactor-şef al 
ziarului “Luceafărul“, poeţii lon Hadâr- 
că şi Gheorghe Ciocoi ş.a. 

În cuvîntul său de felicitare di 
Alexandru Bantoş, directorul Casei 
Limbii Române, redactor-şef al re- 
vistei “Limba Română” (fost student 
al profesorului), a menţionat: “Istoria 
V-a purtat paşii de la Chişinău la 
Cernăuţi şi viceversa, unde aţi cules 
înțelepciunea din cărţi şi din rostirea 
vie a unor personalităţi, pe care mai 
apoi ne-aţi redat-o în numeroase şi 
utile scrieri, precum şi în prelegerile 
Dumneavoastră de neuitat. De la 
predecesori aţi însuşit că este impor- 
tant să nu te trădezi pe tine însuţi şi 


Acad. Nicolae Corlăteanu: Orice om îşi pune întrebarea ce lasă el în urma sa. 


Casa Limbii Române 

să ai conştiinţa că în sufletul tău exis- 
tă o redută pe care nimeni.nu o va 
distruge, dacă vei şti să ai putere, 
rezistenţă, perspicacitate, tărie de 
caracter, abilitate pentru -a o apăra. E 
o lecţie pe care am deprins-o şi noi, 
învăţăceii Dumneavoastră, iar rodul ei 
este revista “Limba Română”, şi acest 
lăcaş — Casa Limbii Române —, pe 
care sperăm să-l transformăm într-o 
redută a culturii, onorat astăzi de 
prezenţa Dumneavoastră şi a priete- 
nilor Dumneavoastră, care sunt şi 
prietenii Casei Limbii Române, pentru 
buna desfăşurare a activității căreia 
ei, ca şi Profesorul lor, pun mult suflet 
şi nu-şi precupețesc forțele”. 

Ca o sinteză a anilor plini de 
zbucium, di academician Nicolae 
Corlăteanu vine cu volumul-destăinu- 
ire “Aşa am trecut pînă acum prin 
viață”, apărut recent la tipografia Uni- 
versității de Stat din Republica Moldo- 
va şi lansat cu ocazia jubileului. 

“Am căutat să exprim în această 
carte întregul mers al activităţii mele 
pedagogice şi ştiinţifice în cadrul 
U.S.M., trecînd prin toate stadiile 
universitare (lector, lector superior, 
conferenţiar universitar, profesor uni- 
versitar, şef de catedră) în cursul celor 
42 de ani de activitate la U.S.M. şi 
înfruntînd greutăţi de tot felul.” 

“GLORIE CELOR CARE M-AU 
URMAT ŞI M-AU INTRECUT!”, spune 
autorul, avînd, asemeni bardului de la 
Mircești, satisfacția dăruirii. 

Foştii învăţăcei au retrăit împre- 
ună cu profesorul lor drag momente 
neuitate din frumoşii ani ai studenţiei. 
La adresa omagiatului au fost rostite 
cuvinte pline de recunoştinţă şi pro- 
fund respect, iar pălăria adusă în dar 
de amfitrionii Ana şi Alexandru Bantoş 
tocmai din Maramureş lăsa impresia 
unui nimb. 


Tamara COTOMAN 


“Literatura şi arta”, 25 mai 2000 


Acad. i 
Nicolae CORLATEANU 


CREZUL MEU* 


ORICE OM îşi pune întrebarea 
ce lasă el în urma sa. Am săpat o 
fântână, ca să potolesc setea celor 
însetați.. Am sădit un pom, ca să 
îndulcesc gura celor amărâţi. Am 
semănat ogorul, ca să satisfac 
foamea celor flămânzi. Am zămislit 
un copil, ca să sporească numele şi 
faima poporului nostru. Am scris o 
carte, ca să fie urmaşilor mângâiere 
sufletească şi învățătură în viaţă. 

Omul, asemeni unei naţiuni, 
îmbătrâneşte şi, cu trecerea timpului, 
se scufundă în neantul în care ziua 
de astăzi nu se va deosebi mult de 
cea de ieri. Fiecare şi-a jucat sau îşi 
joacă rolul său în istorie. 


PRIMII MEI ELEVI sunt cei de 
la şcoala feroviară din Ocniţa (Soro- 
ca). Chiar de la fondarea Universităţii 
de Stat din Moldova, în 1946, şi până 
în 1988 am trecut prin toate treptele 
universitare (lector, lector superior, 
conferenţiar universitar, profesor 
universitar, şef de catedră). După 
pensionare nu pierd nicicum legătura 
cu scumpa mea Alma mater. Nu mai 
vorbesc de activitatea ştiinţifică în 
cadrul instituţiilor academice, înce- 
pând cu anul 1943 şi până astăzi. 
Aceasta a fost şi rămâne mereu o 
necesitate imperioasă, o condiție sine 
qua non a însăşi ființării mele. 

Cu cât trăieşti o viaţă mai lungă, 
muncind în domeniul îndrăgit, cu atât 
mai mult te convingi că nu te mişti 
într-un gol, deoarece ai la celălalt 
capăt al firului comunicativ un prieten, 


* Din discursul rostit la festivitatea 
de împlinire a 85 de ani de la naştere. 

un judecător, un apreciator, care este 
cititorul, auditorul, elevul, studentul, 
colegul de breaslă, în cele din urmă, 
poporul din care te-ai ridicat. 

Cercetarea științifică şi transmi- 
terea tainelor acesteia consider că 
trebuie îmbinate cu dragostea pentru 
ceea ce faci. Intr-o viziune arhitec- 
turală a filologiei româneşti şi, în ge- 
nere, a ştiinţei socioumane aportul 
meu este modest, dar aş vrea să cred 
că nu şi neglijabil. 


ÎN PRACTICA mea pedagogică 
m-am străduit să aplic metoda de 
predare a umanistului ceh, Jan Amos 
Komensky (Comenius), care în 
“Didactica magna” cerea ca învăţă- 
torul de orice nivel să predea nestin- 
gherind în nici un fel iniţiativa crea- 
toare, pentru ca elevul sau studentul 
să înveţe cât mai mult din îndemn 
propriu. 


VIITORII SAVANȚI, scriitori 
etc., înaintând prin labirintul vieții, îşi 
găsesc câte un felinar, pentru,a se 
servi de lumina venind de la predece- 
sori. Cu timpul felinarul luminează mai 
puternic, prefăcându-se într-un ade- 
vărat Soare. 

Nouă, filologilor, scriitorilor, ca şi 
tuturor celorlalţi oameni de creaţie, ne 
sunt necesare asemenea felinare, 
care să ne direcţioneze şi să ne 
îndrumeze. Rezultatul şi succesul 
depind de priceperea şi talentul 
fiecăruia şi, poate în cea mai mare 
măsură, de asiduitatea, perseverenta 
în realizarea scopului urmărit. Creaţia 
ştiinţifică solicită o concentrare 
permanentă a gândurilor. 


ORICE DASCĂL, începând cu 
cel de la grădiniţa de copii şi până la 
profesorul universitar, trebuie să 
împrumute de la obiectul preocupă- 
rilor sale largheţea, dărnicia şi 
strălucirea gândurilor şi sentimentelor, 
iar obiectul trebuie să apară ca o ființă 
vie cu semnificaţie şi valoare educa- 
tivă concretă. Cât priveşte predarea 
limbii materne, ea rămâne — sunt 
convins — una dintre cele mai impor- 
tante şi nobile profesii, deoarece 
alimentează însăşi conştiinţa omului 
de a trăi împăcat cu sinea sa. 


Dascălul filologilor din Basarabia 
este felicitat de către dl Victor Bârsan, 
ambasador al României în Republica 
Moldova. 


PĂRINȚII, POPORUL care te-au 
crescut şi instruit au încredere în tine, 
tinere specialist, te aşteaptă să fii Om 
în adevăratul sens al cuvântului, 
pregătit multilateral nu numai în ştiinţă” 
şi tehnică, ci şi în artă (naţională şi 
internaţională), în istorie şi economie. 
Nimeni nu poate afirma că îi lipseşte 
timpul necesar pentru cunoaşterea 
slovei strămoşeşti, bogate şi expre- 
sive. Este vizibilă însă lipsa de cultură 
despre care vorbeşte în primul rând 
folosirea improprie, nelalocul lor a 
resurselor de limbă maternă. 


ATRIBUIREA DENUMIRII de 
limbă română pentru noţiunea de 
limbă literară în Republica Moldova nu 
ştirbeşte nici autoritatea şi nici 
demnitatea nimănui. Această denu- 
mire trebuie să rămână înscrisă cu 
litere de aur şi în constituţia noastră. 


Casa Limbii Române 

REALITATEA 
DE DINCOLO 
DE REALITATE 


Vernisajul pictorului Anatol Dani- 
lişin şi lansarea volumului “Portretul 
pictorului cu demonii săi” de Valeriu 
Babansky (Editura Prometeu, Chişinău, 
1999) au constituit centrele de atracţie 
ale acțiunii culturale desfăşurate la 
Casa Limbii Române pe 2 iunie 2000. 

Moderatorul dezbaterilor, poetul 
Victor Teleucă, operând cu categorii 
izvorâte dintr-o cunoaştere profundă a 
filosofiei şi a istoriei culturii universale, 
prin luarea sa de cuvânt şi prin. inter- 
vențiile ulterioare, a reuşit să provoace 
participanții la un dialog viu, sincer. De 
fapt, dl Victor Teleucă a venit cu o 
dezvoltare a tezei din prezentarea 
romanului plasată pe coperta a patra a 
volumului: “E vorba despre un micro-ro- 
man-eseu neobişnuit pentru noi, care 
parcă ar vrea să se înțeleagă pe sine ca 
idee ce rezultă din altă idee: starea de 
dincolo a creației, în cazul dat, a picturii; 
aceasta vrând să spună că este altceva 
decât pare a fi”. 

Despre lucrările puse în discuţie 
au vorbit criticul literar Ana Bantoş, poeții 
Vlad Zbârciog, Gheorghe Ciocoi, Leo 
Bordeianu, editorul cărţii, dna Raisa 
Sochircă, directorul Casei Limbii Româ- 
ne, di Alexandru Bantoş ş.a. 

Poetul lon Hadârcă a făcut o 
amplă prezentare a creației artistului 
plastic Anatol Danilişin. 

“Desigur această proză nu este o 
istorie a lui Anatol Danilişin, — mentio- 
nează autorul romanului. — Este doar 
dedicată lui. Însă, pe de altă parte, 
trebuie să recunosc sincer: fără picturile 
sale ea, se prea poate, nu s-ar fi întâm- 
plat, deoarece abstracțiile, peisajele şi 
naturile-i statice m-au împins la marea 
aventură de a o aşterne pe hârtie într-o 
speranță înfrigurată că aş putea limpezi, 
în primul rând, pentru mine însumi nişte 
lucruri ce mă obsedează de mai multă 
vreme, ba chiar tot acestea mi-au stăruit 
mereu în minte şi în procesul scrisului.” 


Cor. “L.R.” 


Se ştie că ceea ce vedem noi de 
obicei în lucruri nu sunt lucrurile. 
Lucrurile propriu-zise se află dincolo de 
lucrurile pe care le vedem. Octavio Paz, 
bunăoară, spune că un copac nu este 
nici măcar senzaţia de copac, ci senzaţia 
unei percepții a copacului care se 
împrăştie în chiar momentul percepţiei 
senzatiei de copac. Mare încurcătură, 
nu-i aşa? Dar îmi pare că acesta-i 
adevărul. Şi de vină, dacă se poate 
vorbi de vreo vină, nu este numai ochiul 
nostru, sau chiar nu atât ochiul nostru 
cu potențele lui limitate de a percepe 
lumea obiectivă, ci, mai ales, gândirea 
noastră conceptuală, simbolică, carac- 
terizată printr-o structură liniară şi 
secvenţială tipică limbajului nostru, de 
asemenea, liniar şi secvențial. De 
aceea şi vedem nu realitatea însăşi, ci 
doar reprezentările ei schematice, 
hărțile ei. Ca să vedem realitatea ca 
atare trebuie să ştim a vedea. Trebuie 
să ştim a vedea fără să ne gândim, să 
şiim a vedea când se vede, nu când se 
gândeşte (Fernando Pessoa). Dar 
aceasta solicită o stare psihică deose- 
bită — subtilă, mistică. Yoghinii şi-o 
creează prin exerciţii speciale, ritualice. 

Anatol Danilişin nu practică yoga, 
însă, chiar dacă nu l-am întrebat 
niciodată ce stare are atunci când 
pictează, cred că anume de o astfel de 
stare este vorba, de o stare de iluminare. 
În orice caz, multe, foarte multe lucrări 
ale sale îmi lasă impresia unei realităţi 
de dincolo de realitate, deci văzută nu 
cu ochii ca organ al vederii şi nici cu 
ochii minţii, ci cu ochii sufletului. Alt- 
minteri ar trebui să admit că, mai ales, 
pânzele-i “Vreme trece, vreme vine”, 
“Cascada”, “Mere domneşti”, “Floarea 
soarelui”, “Ecouri”, “Biserica albă”, 
“Naşterea munţilor”, “Atracţie” nici nu au 
fost pictate de mâna lui, sau chiar dacă 
şi de mâna lui, apoi ea, această mână, 
a fost condusă de o rațiune supranatu- 
rală, în urma a cine ştie ce tranzacţii se- 
crete. Asta miroase mai degrabă a 
magie, a ocultism, pe când eu sunt sigur 
că puterea lui Danilişin stă, totuşi, în 
altceva — în harul dat de Dumnezeu sau 
de Natura-Mumă şi dat cu un scop pre- 
cis — pentru ca prin viziunile ce ni le oferă 
pictura lui să ne arate şi nouă, celorlalţi, 
privaţi de un atare har, Marea, Sublima 
Frumuseţe a lumii în mijlocul căreia 
trăim. 

Poate doar cu excepția omului, 
întreaga fire este, în primul rând, exte- 
rior. Exteriorul este forma de expresie a 
lumii materiale din jurul nostru. O formă 

perfectă şi exhaustivă. Exhaustivă, 
fiindcă ne spune despre lucruri totul sau 
aproape totul. Noi, oamenii, cu mintea 
noastră mereu scormonindă, căutăm în 
fiece lucru sensuri suplimentare, simbo- 
luri, metafore etc. Pe când o floare, de 
pildă, nu e mai mult decât o floare, sau 
o pasăre nu e mai mult decât o pasăre. 
Anatoi Danilişin înfăţişează lumea aşa 
cum este ea de fapt, dincolo de ceea ce 
credem noi despre ea, dincolo de cum 
o interpretăm şi dincolo de numele 
convenţionale ce i le-am pus cândva 
sau i le punem acum. Aşadar, floarea la 
Danilişin nu mai este floare, dar tocmai 
de aceea şi este floare, iar devenind 
floare, ea devine Floare a Tuturor Florilor. 

Incă un moment. În lume nu există 
nimic de sine stătător, în afara relaţiilor 
cu altceva. Lumea este un Tot Întreg, în 
care fiece parte există numai şi numai 
datorită unor legături cu altceva. Şi în 
lucrările lui Danilişin ea anume astfel ni 
se prezintă. Ba mai mult decât atât, 
fixitatea, starea de echilibru lipsesc cu 
desăvârşire în lucrările sale. Şi asta nu 
pentru că artistul ar avea un caracter 
extrem de zbuciumat, ci pentru că, 
probabil, a intuit un adevăr profund, 
adevărul că însăşi materia nu se află 
niciodată în stare de echilibru şi că, în 
genere, ordinea nu este trăsătura ei de 
bază. Dimpotrivă, trăsătura de bază a 
materiei şi, respectiv, a întregului 
Univers, a Cosmosului, sunt dezordinea, 
haosul. Echilibrul sau repaosul absolut 
poate fi găsit (dacă aceasta este 
posibil?!) doar în Nirvana budistă, 
comparată de unii cu o oglindă care nu 


mai oglindeşte nimic şi, prin urmare, - 


care este veşnic fără nici o întrebuin- 
tare. 

Da, majoritatea covârșitoare a 
pânzelor lui Anatol Danilişin sunt 
arhipline de haos, de dezordine, dar de 
o dezordine în chiar clipa ei de trecere 
în ordine, de cristalizare a ordinii, de 
unde şi impresia fascinantă că de fiecare 
dată parcă asistăm la marele miracol de 
naştere a unor lumi noi. 

Şi, în încheiere, câteva cuvinte 
despre aspectul cromatic al peisajelor 
şi compozițiilor lui Danilişin. Se ştie că 
paleta lucrurilor din jurul nostru e cu totul 
altceva decât paleta de culori pe care le 
distinge ochiul nostru. Culorile lucrurilor 
nu există separat unele de altele, ele 
sunt doar o gradaţie a luminii în trecerea 
ei către întuneric. Henri Matisse picta 
diferenţele dintre aceste gradatii. Anatol 
Danilişin încearcă să surprindă culorile 
lumii din jur în nişte clipe ale lor de vârf — 
visându-se îndrăgostite de ele însele. 


Valeriu BABANSKY 


ŞTEFAN DRĂGHICI 


Poetul “rădăcinilor suferinţei 
şi de-aici şi de-acolo” nu mai este 
printre noi. 

incredibila veste, frizând 
absurdul, ne-a îndurerat sufletele şi 
ne-a amintit încă o dată de fragi- 
litatea alcătuinţei noastre. 

“Un rebel mai puţin” se nu- 
mea, prin ironia soartei, prima carte 
de poezie semnată de Ştefan 
Drăghici (1997). Au urmat “Dig şi 
speranţă” (1999) şi volumul anto- 
logic în limba sârbă “Cartea unui 
rebel de ocazie” (1999). În colecţia 
Dramaturgie originală românească 
a apărut “O apocalipsă minoră”. 

impreună cu Ştefan Drăghici 
am iniţiat şi am realizat Ediţia 
specială a revistei “Limba Română” 
(nr. 11, 1999) dedicată Sudului literar 
şi artistic. Felul său de a vedea 
lucrările colegilor într-o aură lumi- 
noasă, spiritul său generos ne-au 
făcut să ne apropiem fără rezerve 
de universul Bărăganului, care a 
fost şi rămâne “o lume văzută, dar 
mai ales o lume nevăzută”. 

Fără de el vom fi mai singuri. 

Fără de ei paleta literaturii 
române va fi mai sărăcăcioasă. 


Colegiul de redacție 


ANATOL DANILIȘIN 

